
Első fejezet

- Én Pierre-em - szólt Miroul, amikor felkeltett március hó huszonötödikén, pénteken hajnalban -, meg kívánja-e tudni, min törtem a fejem tegnap egész nap és egész éjjel?

- Fegyvernök úr - feleltem nagyot ásítva, majd rámosolyogtam -, ugyan minek kérdezném? Hisz úgyis tudtomra adja!

- Nos, íme: IV. Henrik visszanyerte március hó huszonkettedik napján fővárosát és a Louvre-t, kegyelmed, márki uram, azonban nem vitte semmire, háza a barikádok napja óta ligás kézen van.

- Van, akinek sikerül. Van, akinek nem. Fogadni mernék, egy kis szaros a Tizenhatok közül vette be magát fészkembe, kakukkmadárként, és amint a király szokta mondani, „máris megyek”, és kikergettetem az ipsét egy pálcás törvényszolgával házamból.

- Uram, az nem szükséges.

- Nocsak!

- Hallotta-e hírét annak a három ligapárti nőszemélynek, kik a leginkább megadták az árát afeletti bosszúságuknak s mérgüknek, hogy Párizs behódolt Henriknek?

- Diga me!

- Az elsőt, Lebrun asszonyt, kinek kelmeboltja volt a saint-denis-i főutcán, annyira megrendítette a király látványa intra muros,
 hogy nyomban szörnyethalt. A második, a fő-fő ligás Beri belső szobaleánya, örökre megnémult. A harmadik, Choppin advokátus hitvese, eszét vesztette. Amihez L'Étoile uraság, ki tegnap ezeket elújságolta volt nekem, hozzátette: ez a perszóna legalább nem vesztett sokat.

- Elmés élc! Folytasd! Érzem, lassan-lassan eljutunk hajlékomhoz...

- Már ott is vagyunk, uram. Fent mondott Choppin történetesen éppen nagybátyja egy bizonyos Bahuet nevezetű ipsének, ki álnokul s aljasul elfoglalva tartja mind a mai napig uram házát, a Tizenhatok jóvoltából.

- Be kicsi a világ!

- Kisebb a kicsinél is! Mert tudja-e, uram, kicsoda ez a Bahuet?

- Hallgatlak!

- Aumale lovag szekretáriusa.

- Teringettét! Tiszta szerencse, hogy a király meghagyta nekem: hallgassak arról, hogy én öltem meg a lovagot. Máskülönben még azt gondolhatnák rólam, pisztolyom javaim elvesztéséért állt bosszút rajta. Mi pedig ezt a Bahuet-t illeti, futok kiűzni őt barlangomból.

- Uram, ez nem szükséges.

- Miroul, te örökösen ugyanazt hajtogatod.

- Nem én! Íme a csattanó és az előbbiek kulcsa: tegnap hírét vettem, hogy ez a Bahuet szerepel annak a száznegyven embernek a listáján, kiket a király száműz jó városából, amiért élen jártak a Tizenhatok lázadásában. S a királyi ediktumot a mai napon, március huszonötödikén, déli tizenkét óráig kell végrehajtani.

- Tehát csakugyan nem szükséges előbb odasietnünk.

- Éppen ellenkezőleg, uram. Városunkban számos királyi tiszt keres két napja szállást magának, s egyik-másik beveheti magát házunkba, ha üresen leli.

- Fegyvernök úr, ezt jól kigondolta!

- Márki úr, engedelmével, hadd idézzem emlékezetébe, hogy megállapodtunk: négyszemközt nem finomkodunk. Mi engem illet, én Miroul akarok lenni kegyelmednek, mint régen, s nem La Surie ura vagy fegyvernök úr.

- És én neked Pierre, nem „uram”, mert ez az uram nagyon is périgord-i inas ízű. És nem szeretem azt sem, hogy kegyelmednek titulálsz: Usted está de acuerdo?

- Sí, senor. Quiero decir: sí, Pedro.

- Está bien.

- Én Pierre-em, mi a szándéka Dona Clarával? - kérdezte Miroul, hogy megmaradjon a spanyol témánál.

- Ezen már gondolkodtam. Ha úgy óhajtja, itt maradhat az Isten leányai utcában. Nem akarom megkockáztatni, hogy véletlenül összetalálkozzék Angelinával, ha hitvesemnek úgy tetszenék, hogy odahagyva birtokunkat, a Pudvás Tölgyet, városi házunkba jöjjön lakni.

- Hát Héloise?

- Ej, Miroul, be ravasz kópé vagy! Ő megmarad Dona Clara szolgálatában. És Lisette is.

- Ami Lisette-et illeti, én Pierre-em, azzal nem engem kötelezel le, hanem L'Étoile urat. És mi több, Isten az atyám! saját károdra s költségedre, hisz továbbra is fizetni fogod a lakás bérét, holott nem laksz többé ott.

- Mi másra jó egy barát, mint barátját szolgálni?

- Pierre, ez szép gondolat! Feljegyzem írótábláimra.

- Honnan tudod, hogy Bahuet-t száműzték?

- Tronson asztalosmestertől, akinek adósa. Miért is Tronson kéri: hadd tartson velünk, szeretné ugyanis behajtani a tartozást Bahuet-n, mielőtt még az elhagyná a várost.

- Miért nem megy el érte maga?

- Fél az ipsétől. Ez a Bahuet vad természetű és rosszképű fickókkal veszi körül magát.

- Híven Aumale lovag jó maneseihez!

- Aumale jó maneseihez!

- A magam részéről eleget „henteregtem ágyamon”, a király szavajárásával. Pisseboeuf fusson el Tronson kapitányért, s hozza ide, amint lehet. S te küldd be Lisette-et, hogy segítsen felöltöznöm!

- Ezt én is megtehetem, Pierre.

- Piha! Egy fegyvernök rám adhatja harci vértemet, de nem a nadrágomat: ez a szobaleány dolga.

- Szép dolog, mondhatom! - Miroul barna szeme megvillant, ő maga e szúrás után elröppent, hetykén és karcsún, mint egy darázs.

Saint-Denis utcai szomszédom, Tronson „kapitány”, ki e rangot csupán polgárőrként kapta (minthogy ilyen és hasonló katonai titulusokkal látták el egymást a mi klerikusaink és boltosaink, amiért Párizs falait védelmezték a király ellenében, ki azokat soha meg nem ostromolta), a „kapitány” tehát, ha olvasóm még emlékszik rá, behemót nagy ember volt (ami Miroult arra a megjegyzésre késztette: mekkora lehet vajon a törzs ott, ahol a csonkja is ekkora?
), éppoly széles, amilyen magas, nagy hasú, és olyan hencegő és páváskodó, hogy párját ritkította. Mestersége szerint asztalos, de lévén igen zsugori, mindenből pénzt csinált, és máris nagyon aggódott amiatt, hogy beállt a béke, s így nem fabrikálhat többé kedvére annyi koporsót, mint eddig. Egyébiránt tősgyökeres párizsi, ki polgárháborúink árapályán lebegett, de soha el nem süllyedt, sok más társához hasonlóan, mert mindig az adott helyzethez igazodott: IX. Károly alatt Szent Bertalan-párti volt, III. Henrik alatt barikádépítő, Mayenne alatt ligás, s ámbár pápista, éppen nem jámbor, akárcsak a Tizenhatok, ő is jó városunk „politikusainak” lemészárlásáról ábrándozott, s ami azt követte volna: szép házaik kirablásáról s a dús zsákmányról. Hanem amikor a Liga teret vesztett s a navarrai teret nyert, s mi több, áttért, Tronson is sietett áttérni, s levetve régi, ligás bőrét, átvedlett politikussá, karját fehér szalaggal övezte, s végül azok közé került, kik éjjel megnyitották a város kapuit a királyi csapatok előtt. Aminek folytán a hősök hőse hírébe keveredett, legalábbis a Saint-Denis utcában...

Az Isten leányai templom órája éppen elütötte a hatot, amikor megjelent küszöbömön hősünk, tetőtől talpig fegyverben, két legénye kíséretében. Fel voltak azok is fegyverkezve, de csak úgy átabotában.

- Mi a manó, márki úr, zekében? - Bizalmaskodó hangja kissé sértett. - És egy szál karddal akar ezekkel a mindenre elszánt gazfickókkal szembeszállni? Nagyon is könnyen veti kockára életét!

- Asztalosmester - feleltem -, velem van a kard és a jog: ennyi elég.

- Majd kitetszik. Ez a Bahuet a Tizenhatok egyike volt. S ez vérszomjas fajzat.

- És csakugyan, ki ismerné jobban őket, mint komámuram? - mondtam tréfálkozó hangon. - Volt idő, amikor nem győzött eleget hajlongani előttük.

- Változtak az idők - vélte méltóságteljesen Tronson.

- És aki velük együtt változik, azt szélkakasnak mondjuk.

- Márki úr - felelte nagy komolyan Tronson -, nem a szélkakas hibája, ha forog, hanem a széljárásé...

Pimaszsága megnevettetett, de mert némi távolságot akartam tartani ez orcátlan fickóval szemben, ki, míg kelmeárusnak álcáztam volt magam, magas lóról beszélt velem, megnyújtottam lépteimet, jól tudván, hogy amilyen hájas, nem bír velem lépést tartani, és nemsokára két öllel meg is előztem őt és legényeit. Miroul mellettem lépkedett, Pisseboeuf és Poussevent mögöttem, kik előbb ugyan puskások voltak Chátillon úr hugenotta seregében, most azonban inasnak szegődtek be hozzám, egy feltétellel: hogy nem nevezem őket inasnak. Megfigyeltem, ugyancsak mereven lépkedtek, tehát Miroul parancsára alighanem páncélinget viseltek ruhájuk alatt.

- Márki úr - szólt Miroul, ki mindig így titulált, ha mások is hallhatták -, egy becsületbe vágó kérdésen rágódom, és nem tudom, miként döntsek.

- Diga me!

- Tudja, milyen ügyesen bánok a késeimmel?

- Hogyne tudnám! Hányszor köszönhettem életemet egy-egy dobásodnak!

- Köszönöm, uram, hogy nem felejtette el.

- Én köszönöm kegyelmednek a szívességet, La Surie úr. Kérem, folytassa!

- A kés mindazonáltal útonállók fegyvere - így Miroul -, és a késhajítás a gazfickók művészete, melyet én - fogta halkabbra a hangját - még kalandorfejjel s ifjan sajátítottam el. Most azonban, mióta birtokom van, s ennek a nevét is viselem, és a király nemessé ütött, nem senkiházi vagyok, hanem vitézségem jutalmaként nemes, azon töprengek, nem kellene-e most nyomban s örökre lemondanom a kés használatáról, lévén az egy vérbeli úrhoz méltatlan, illetlen és dicstelen.

- Gondoljuk jól meg! - feleltem én igen komolyan. - A fegyver végeredményben fegyver és nem egyéb. Használata teszi gonosszá, nem rendeltetése. Ha egy semmirekellő mindkét kezében pisztollyal öt ölről kegyelmedre lő és nem találja el, ugyan ki kárhoztathatná kegyelmedet azért, ha kését ráhajítaná, mielőtt másik pisztolyát is elsütné? Vagy vegyünk más példát: ha Vasseliére úrhölggyel a Montpensier-palotában vívott párbajom során ő megsebesített volna, földre terített volna és kegyetlenül le akart volna döfni, nem hajítottad volna-e késedet háta kellős közepébe?

- De bizony s örömmel - csikorgatta a fogát Miroul.

- Vagy minden fegyvert méltatlannak tekintünk - mondtam -, s akkor mezítelenül kellene járnunk dúvadak közt, vagy minden fegyver üdvös, mely a gazoktól megoltalmaz. Egyébiránt hiába próbálta az egyház is eltiltani az íjpuska használatát, lévén az szerinte alattomos és alantas, négy évszázad múltán is használatban volt. S ugyan mi más a számszeríj, La Surie uram, mint egy nyílvessző, amelyet messziről hajítanak el, mint a kést szokták?

- Való igaz - bólintott La Surie ura. - Márki úr, véleménye hegynyi súlyt gördít le lelkemről, s kiveszi csizmámból azt a kövecskét, melyet a latinok skrupulus-nak hívtak. Eztán tudom majd: bátran hajíthatok kést és mégis megmaradok nemesnek...

Otthonom - melytől a Tizenhatok megfosztottak, amikor hat évvel előbb a barikádok napja után kénytelen voltam elmenekülni a fővárosból, mert elűzték onnan hőn szeretett uramat, III. Henrik királyt (lévén az a bűnöm, hogy őt nagyon is jól szolgáltam) - kényelmes közelségben volt a Louvre-hoz, a Virágmező utcában, mely párhuzamosan haladt (és halad ma is) a királyi vár bejáratához vezető Strucc utcával. Némely párizsiak Strucc helyett Osztráknak
 nevezték a szóban forgó utcát, nyilván mivel sejtelmük sem volt róla, hogy fest ez az Afrika sivatagjaiból származó nagy madár, s így egy számukra ismerősebb névvel illették az utcát, de tévesen. Én soha nem láttam így leírva a nevét.

Mi az én utcámat, a Virágmező utcát illeti, korábban alighanem a királyi várkastélyt körülvevő kert része volt, de aztán beépítették, mivel a főváros annyira szűkében volt a helynek. Én e szép házat azon a pénzen vettem, melyet titkos küldetéseim jutalmaképpen kaptam volt III. Henriktől, akinél nagylelkűbb és adakozóbb uralkodót még nem hordott hátán a föld. Nem mintha itt arra akarnék utalni, hogy IV. Henrik csakugyan fukar lett volna, mint némelyek állították. Legfeljebb annyi igaz ebből, hogy mivel mindig égető szüksége volt pénzre háborúihoz a Liga és Spanyolország ellen, takarékosabban bánt vele, s kevesebbet adott nemeseinek, mint rokkant katonáinak - lettek légyen bár közrendűek - vagy a katonaözvegyeknek.

Más párizsi utcákhoz hasonlóan a Virágmező utca házai sem viseltek sorszámot (kivétel e téren egyedül a Miasszonyunk hídja volt), úgyhogy a levélhordó a küldeményt másként soha el nem juttathatta az emberhez, csak úgy, hogy kikérdezte a szomszédokat; így és ezért váltak rettentően bonyolulttá a levélcímzések. Így festett példának okáért az enyém, amikor még csak lovag voltam:

A nemes és nemzetes Siorac lovag úrnak,

Ki Párizsban lakik, a Virágmező utcában A tűbolttal átellenben

A legfurcsább e címzésben az volt, hogy mivel a tűbolt rég bezárta kapuit, megszűnt és cégérét is eltávolították, semmivel sem volt könnyebb megtalálni, mint az én házamat. Ám mivel a párizsiak tapintatlansága minden képzeletet felülmúl, én azt tanácsoltam látogatóimnak: keressék a tűboltot. Hasztalan: a szomszédok elkísérték őket a tűbolthoz, hogy lássák: onnan merre kell fordulniuk...

Annak idején, amikor kelmeárusnak álcázva Párizsban voltam az ostrom alatt, a lábam be nem mertem tenni a Virágmező utcába, nehogy az ott lakó komámasszonyok - kik ürügyül használva fel virágaik öntözését, minduntalan át-meg átkiáltottak egymásnak - felismerjenek, mivel nemcsak a nyelvük, a szemük is éles volt. Miért is elszorult a torkom és bolondul vert a szívem, amikor ezen a derűs reggelen befordultam utcánkba. Ahogy közelebb értem, láttam: házam nagykapuja sarkig tárva áll. Ez a Bahuet alighanem az én udvaromon csomagol, gondoltam, és odasúgtam Miroulnak: sétáljon el a ház előtt, és vessen egy pillantást az udvarba, de ne álljon meg, hanem forduljon nyomban sarkon, és jelentse nekem, mit látott. Ő szokásos fürgeségével meg is tette, amire kértem.

- Uram - jelentette visszajőve, mert soha nem bírt egy tréfának ellenállni -, az a fickó nem a saját málháit szedi össze, hanem a kegyelmedéit.

- Mit beszélsz?

- Csak az igazat, uram, hitemre. Ez a Bahuet összehordja uram bútorait, kárpitjait, szőnyegeit, ládikóit és csecsebecséit, és két nagy szekérre tornyozza fel őket.

- A kutyafáját, az orcátlan gazfickója! Megcibálom a fülét!

- Aj, uram, vessen kissé féket indulatára - intett Miroul. - Bahuet mellett vagy tizenöt vérszomjas és felfegyverzett semmirekellőt láttam az udvaron.

- Mit hallok? - ért utol lihegve Tronson kapitány, sarkában két legényével. - Tizenöten vannak? Fegyvernök úr azt mondta: tizenöten? Mi meg csak hatan vagyunk!

- Galambom - szóltam oda egy csinos leányzónak, ki éppen arra jött, s alighanem bevásárolni készült, a kosárból ítélve, melyet gömbölyded karján vitt -, tudod-e, kik ezek az emberek, akiket Bahuet úr udvarában látok?

- Szavamra, nem jófélék! - felelte ő a maga gyors és pergő párizsi nyelvén, de halkra fogva a szót. - Elhiheti, uram! Teherhordók, mészárosok, szajnai csónakosok, de egytől egyig gazfickók. Bizony kár és sajnálatos dolog, hogy két lépésre a Louvre-tól, egy ilyen finom utcában csavargók ütöttek tanyát! De, uram - folytatta, szemét hol arcomra, hol öltözékemre függesztve -, noha úrias a magatartása és kardot visel, zekéje durva bőrből van. Nemes-e az úr vagy sem? És mit keres a mi utcánkban? És kik ezek itt? És mit akar Bahuet uraságtól?

- Galambom - cirógattam meg arcocskáját -, látom, jól felvágták a nyelvedet. Ezek itt derék emberek, és az vagyok én magam is. Nesze egy sol, végy magadnak egy ostyát, és fogyaszd el az egészségemre!

- Egy sol! - kerekedett el szép, fekete szeme. - Ó, nagyságos uram, ennyi pénzért elmondok én mindent kegyelmednek, amit utcánk lakosairól tudok! És ha netán szobaleányra lenne szüksége, uram - folytatta -, gondoljon rám! Guillemette a nevem, és itt lakom, a volt tűbolt mellett a jobb oldali házban. Jó gazdasszonyom meghalt az ostrom alatt, azóta nincs munkám, és nagyon nincs ínyemre, hogy a szüleim tartsanak el, hisz betöltöttem immár tizenhatodik évemet.

Azzal rám mosolygott, csinos bókot vágott ki, és elillant.

- Be derék leányzó! - mondta Pisseboeuf Pousseventnak. - És be jó lenne megdugni!

- Puskás, miféle mocskos és szemérmetlen beszéd ez! - utasította rendre Miroul, ki amióta a király nemessé ütötte, örömest prédikált erkölcsöt. - Márki úr - fordult hozzám -, mit tegyünk?

- Miroul - mondtam (és belekarolva, félrevontam őt) -, az igazat megvallva nagyon nem tetszik nekem a dolgok állása. Ezek a semmirekellők majd olyan büszkék és bátrak, mint a mi udvari kislovagjaink, kik készek egy kacsintásért kardot rántani. Te is tudod, mennyire retteg tőlük az őrség. Másfelől, ha csetepatéra kerülne a sor, Tronsonnal, amilyen nyúlszívű, nem sokra megyünk. Legényeivel meg még annyira sem. Eszerint négyen lennénk tizenöt ellenében, és tizenöt az sok, Miroul! Csak nem vetem kockára testünk épségét és életünket holmi bútorocskákért, akármennyire kedvesek is szívemnek.

- Tehát mit teszünk? - kérdezte Miroul. - Békén hagyjuk őket?

- Dehogy, dehogy! Miroul, fuss a Louvre-ba, keresd meg Vitry urat, tégy bogarat a fülébe, és kérd meg: siessen a segítségünkre tíz-tizenkét puskással!

- Én Pierre-em - Miroul kék szeme gyanakvóan meredt rám, a barna vajmi nyugtalanul -, és mit teszel te, míg én a dologban eljárok?

- Szóba elegyedek Bahuet-val.

- Pierre, ez veszedelmes dolog, önként sétálsz bele a patkánycsapdába!

- Jól tudom, Miroul. Fuss, ahogy a lábad bírja!

Majd látván, hogy Guillemette, ki kíváncsi volt, mint egy menyétke, üres kosárral visszatért és körülöttünk ólálkodik, odaléptem hozzá, megragadtam üde, kemény húsú, gömbölyded karját, és a fülébe súgtam:

- Galambom, két solt kapsz, ha kerítesz nekem valahonnan egy íróalkalmatosságot és egy lóti-futi gyerkőcöt.

- Aj, uram! Két sol több a soknál! Szavamra, kegyelmed nem fukar. Futok! Térülök-fordulok és már itt is vagyok.

Ezt hallván, Tronson kapitány hozzám lépett páváskodva és maga előtt tolva pocakját.

- Márki úr - mondta, nagyobb respektussal, mint amennyit valaha is tanúsított irántam -, kukkot sem értek lépéseiből s szándékaiból. Szíveskedjék világosságot gyújtani elmémben!

- Egy levélkét küldök Bahuet-nak, és megkérem: találkozzék itt kint velem.

- Márki úr, ez veszélyes.

- Nem kell megosztanod velem e veszélyt. Amúgy is négyszemközt akarok szólni vele.

- Akkor szíveskedjék, márki úr, Bahuet emlékezetébe idézni azt a kis pénzt, amivel tartozik nekem.

- És az mennyit tesz ki?

- Száz aranyat. Három éve járt le a visszafizetés határideje.

- Teringettét! Három éve! Miért nem fordultál bírósághoz?

- Tréfál, márki úr? Hogy mert volna a bíróság igazat adni nekem a Tizenhatok egyikével szemben, különösen azután, hogy Brisson elnök urat kivégezték. Ez a Bahuet bizonnyal tömlöcbe csukatott volna nyomban.

- És most, hogy megfordult a szél?

- A bíróság malmai lassan őrölnek. Bahuet-nak rég bottal üthetném a nyomát, mire a döntés megszületne. És hogy alkalmazhatnék vele szemben hatósági erőszakot, ha közben sikerült Mayenne-hez menekülnie vagy Flandriába, a spanyolokhoz?

- Igazat beszél, komámuram. Ha alkalmam lesz rá, megemlítem a dolgát.

Ekkor feltűnt Guillemette egy lóti-futi gyerkőccel meg íróalkalmatossággal. Hátat fordítottam Tronson kapitánynak, átnyújtottam két solt a lánykának, helyet foglaltam ama kiálló kövek egyikén, melyek arra szolgálnak, hogy a nagykaput megoltalmazzák a hintók kerekétől, és az alábbiakat írtam:

Bahuet mester!

Nagy veszedelem les szekereire és kegyelmedre is, mihelyt elhagyja a várost. Ha hajlandó találkozni velem a régi tűbolt előtt, olyan tanácsot adhatnék, mely fent mondott veszedelemtől megóvná.

S.

- Gazdám és uram - hajolt a vállam fölé Guillemette -, én nem tudok olvasni, de látni is csuda, milyen jól tud kegyelmed írni. Ám hiába van ott övén a kard, kegyelmed mégsem nemesúr.

- Miért gondolod?

- Ha az lenne, tollba mondaná a levelet szekretáriusának, s nem kegyelmed fáradozna vele.

- Ezt bölcsen elgondoltad. No, eridj, galambom! Dolgom van. Itt az íróalkalmatosság.

A lány kosarába rakta az írószerszámokat, és útnak indult, de egy házzal odébb behúzódott egy szegletbe, amint láttam, egy oldalpillantást vetve.

- Hej, lóti-futi - mondtam az alig tízesztendős, de elég értelmes képű kis fickónak -, eredj, vidd el ezt a levelet Bahuet úrnak, de neki magának add át, tulajdon kezébe! Fogd, itt egy sol.

- Egy sol! - bújt elő leshelyéről Guillemette. - Az több a kelleténél! Egy ilyen kurta szolgálatért bőven elég lenne a fele is.

- Nézzék ezt a hőbörödött fehérszemélyt, ki le akarja alkudni bérem! - húzta ki magát a lóti-futi gyerkőc, mint egy marni készülő kígyó.

- Én hőbörödött! – kiáltotta a lány és felemelt kézzel közeledett. - Ellátom a bajodat, te férgecske!

- Maradj veszteg! - kaptam el a lány karját, és hátrapenderítettem. - Eredj a dolgodra, Guillemette, és ne üsd bele más dolgába az orrod.

De megint csak pár lépésnyire távolodott el, és behúzódott valahová. Úgy vonzotta őt, ami itt történik, mint vasreszeléket a mágnes. És nemcsak őt, mert immár a kora reggeli nap sugarai beragyogták a Virágmező utcai házak emeleti ablakait, oromzatát, és a legkorábban kelő párizsi fehércselédek máris kinyitották az ablaktábláikat, kihajoltak az ablakukon, az ott díszelgő cserepes bazsalikomok, majoránnák fölé, és némán, de merőn bámulták kisded csapatunkat. S csak annál inkább, mivel mi csak jöttünk-mentünk, halkan, suttogva társalogtunk, de óvakodtunk házam sarkáig tárt nagykapuja előtt mutatkozni, nehogy észrevegyen bennünket az a tizenöt felfegyverzett gazfickó, ki odabent éppen szekérre rakta bútoraimat.

Hanem amint a lóti-futi gyerkőcöt Bahuet-hoz menesztettem, meghagytam Tronsonnak és embereimnek, vonuljanak hátrébb, hogy Bahuet, ha elő találna kerülni, meg ne lássa őket, valamint azt is megparancsoltam: meg ne moccanjanak, míg én nem szólítom őket. Eztán a néhai tűbolt gyalogkapuja elé plántáltam magam, hol e csirkefogók jól láthattak, és hanyagul nekidőlve a faajtónak, elkezdtem a körmeimet nyesegetni egy kis ollóval. Megengedem, olvasóm, volt valami színpadias e pózban annál is inkább, mivel mielőtt így megmutatkoztam volna, próbaképp megkoccantottam olasz módon a hátamon, köpenyem alatt viselt tőreimet, tudván, hogy hirtelen összecsapás esetén, nem lévén sem idő, sem hely elég arra, hogy kardomat vonjam elő hüvelyéből, egyedül tőreimben bízhatom. Hasonló megfontolásokból nem vettem páncélinget, mivel az meggátol a kellőképpen hajlékony és gyors mozgásban, hanem ehelyett bivalybőrből szabott zekét öltöttem magamra, melyen hitem szerint nem hatol át könnyen sem a kard éle, sem hegye, ha a vágás vagy döfés közelről esik. És végül a gyalogkapu előtti beugróban helyezkedtem el, s mivel a kapubeugró keskeny volt, de mély, jobbról-balról fal védelmezett, hátulról maga az ajtó. Ám hogy mi az ördögnek tettem ki magam e halálos veszedelemnek, ahelyett, hogy bevártam volna Miroul visszatértét, valamint Vitry és emberei megérkeztét, azt magam sem tudom, hacsak nem azért, mert ha az ember oly kalandos életet él tizenöt esztendős korától negyvenesztendős koráig, mint én, szokásává lesz, hogy időnként mintegy próbára tegye tulajdon bátorságát, s így győződjön meg róla, hogy az aggkor még nem gyávította el.

Mi pedig az ollót és körmeimet illeti, azért nyesegettem ez előbbivel az utóbbiakat, hogy meggyőződjem róla: kezem nem remeg, és bebizonyítsam Bahuet-nak: teljesen nyugodt vagyok. Hanem amikor megláttam, amint kilép udvaromról, két rosszképű csirkefogótól követve, s már kétölnyire megközelít, zsebre vágtam az ollót, és sietve kesztyűt húztam: ez is bőrből készült, hogy megvédje kezemet az esetleges karcolásoktól, lévén a tőrnek, mint tudjuk, az a hátránya, hogy nincs a markolatán kosara.

Volt időm jól szemügyre venni eme Bahuet-t, míg felém tartott. Középtermetű volt, de meglehetősen széles vállú, arca sunyi és alattomos, orra tömpe, szája keskeny, tekintete hamis és bujkáló, vastag fekete bajszának két vége az álláig lógott le. Megfigyeltem: némileg úgy mozog, mint a rák, s szembogara szüntelenül jobbra-balra cikázik. Tőr volt nála, két segédjének pedig kés volt az övébe tűzve. Nem volt-e felháborító, kérdem én tőled, olvasóm, hogy egy olyan nagyvárosnak, mint Párizs, a rendjén ily rosszul őrködjenek, s őrsége oly gyáva és kis létszámú legyen, hogy efféle bérgyilkosok fegyverrel sétifikálhassanak két lépésre a Louvre-tól, ahelyett, hogy stante pede
 felkötnék őket?

- Komám - vettem fel ismét iménti, hanyag testtartásomat, ámbár fél kezem hátranyúlt, s a köpeny alatt megmarkolta tőreim egyikét -, nevem mellékes, mivel én ismerem a tiédet. Bahuet vagy, s egykor szekretáriusa voltál Aumale lovagnak, míg élt (Isten vegye oltalma alá lelkét az egekben!), a Tizenhatok kegyéből elfoglalhattad Siorac úr házát, ki hírhedett politikus, ámde azt a mai napon el kell hagynod, mivel a navarrai száműzött Párizsból.

Navarrait mondtam, s nem királyt, mert azt akartam elhitetni vele: egyformán ligás vizekben úszkáló halak vagyunk. Ugyanezért ajánlottam Isten oltalmába Aumale lovag lelkét, noha hitem szerint egész máshová küldtük azt el Miroul meg én.

- Komám - sötétült el Bahuet hamis tekintete -, ezt ország-világ tudja.

- Én azonban egyebet is tudok - mondtam cinkos képpel -, olyat, amit neked is hasznos lenne jelen helyzetedben megtudnod: ez öt aranyadba kerülne, komám.

- Öt aranyamba! - nevetett fel gúnyosan Bahuet, pribékjeire kacsintva. - Hallottátok, cimborák? Ez a pimasz öt aranyat követel tőlem! El akarja adni nekem, amit ingyen lesz kénytelen ideadni!

Azzal elővonta hüvelyéből tőrét, és mellemnek szegezte. Egészen elhűltem, hisz én csak azért hozakodtam elő azzal az öt arannyal, hogy hihetőbbé tegyem mesémet.

- Komám - mondtam -, ugyan cudarul fizeted meg fáradságomat: hisz csak azért jöttem ide, hogy óva intselek a rád leső veszedelmektől. Mi a manóért törsz életemre, holott én azért vagyok itt, hogy a tiedet megvédjem?

- Nocsak! látom, jól forog a nyelved, ugyancsak felvágták! - így Bahuet. - Én azonban rühellem, ha bárki bele akarja ütni orrát kisded ügyeimbe. És nem hiszem, hogy csakugyan segíteni akarsz nekem.

- Nem bánom - feleltem, miközben halántékom kicsit lüktetett attól a tőrhegytől, mely oly közel volt mellkasomhoz -, ha nem kér a segítségemből, elnémulok és távozom.

- Ördögadta! Be gyorsan elvonulnál! - pukkant ki Bahuetból a nevetés, és hamis szeme baljósan megvillant. - Hallottátok, cimborák? A semmirekellője angolosan távozna úgy, hogy el sem árulta nekünk nevét, kilétét, sem az üzenetet, melyet állítása szerint rábíztak.

És közben még jobban mellemnek szegezte tőrét, annyira, hogy bár nem döfte át zekémet, bőrömön éreztem hegyét a vastag zekén át, alig egyhüvelyknyire hevesen dobogó szívemtől.

- Nem úgy megy az! - szólt az a gazfickó, ki tőlem jobbra állt (és csak úgy bűzlött a fokhagymától és verejtéktől). - Krisztus vérére mondom, Bahuet, a nyakát döfd át, és tönkre ne tedd ezt a jó bivalybőr zekét; rögtön szemet vetettem rá, ez legyen az én részem a zsákmányból, ha már elintézted a fickót.

- És enyém a csizmája! - mondta a bal oldali orgyilkos.

- Enyém pedig a kardja! - mosolygott fél szájjal Bahuet. - Tehát szépen megegyeztünk.

- A teremburáját, mire készülnek? - kérdeztem emelt hangon. - Megölni egy derék fickót fényes nappal, itt, két lépésre a Louvre-tól, ennyi tanú szeme láttára?

- Ostoba fajankó! - förmedt rám Bahuet. - Egy óra múlva elhagyom Párizst és cimboráim úgyszintén.

- Párizst elhagyhatja - vágtam én rá -, de nem oly viruló egészségben, amelynek most örvend, mert Siorac márki, akinek a házát hat éve tartja elfoglalva, és akinek a bútorait is elviszi, Párizs minden kapujához elküldte kémeit, és mihelyt megtudja, merre veszi az úr útját, népes lovaskíséretével utánaered és valamennyiüket lekaszabolja.

- Csirkefogó! - kiáltotta Bahuet elsápadva. - Ezt honnan veszed?

- A márki egyik szobaleányától, kinek a szeretője vagyok.

- És te magad ki vagy, Krisztus hét sebére?

- Franz Muller, Lotaringiából, korábban őrmester Guise herceg seregében, jelenleg facér.

- Ez megmagyarázza a kardot és a zekét - vélte a jobb oldali lator.

- De nem azt, hogy nekem akar segíteni - horkant fel Bahuet.

- Jó pénzmagért pedig segítenék - siettem megjegyezni.

- Ezt már hallottam, és nem hiszem, gazfickó. Merő hazugság. Nem olyan embernek látszol, ki öt arany után ácsingózik. Cimborák, elég időt vesztegettünk itt el. Fogjuk el az ipsét, és vigyük be a házba! Ott kényelmesebben kifaggathatjuk, és elválaszthatjuk az ocsútól a tiszta búzát. Gyere velünk, senkiházi! - ragadta meg a galléromat.

Láttam, ide méz helyett ecet kell immár, tehát nekivetettem hátamat a gyalogkapunak, s teljes erőből hasba rúgtam csizmás lábammal, úgyhogy az utca közepére repült. Ennek utána előkaptam a hátam mögül odarejtett két tőrömet, jól meg vetve lábomat, előrehajoltam, s jobbra-balra egy-egy tőrt szegezve, torkom szakadtából elkiáltottam magam:

- Ide hozzám, barátaim!

Az én két szép mákvirágom ekkor késéért nyúlt volna, hanem karmaimat jobbra-balra kimeresztve, mint a macska, akkora vágásokat ejtettem karjukon, hogy nyomban elment a kedvük velem megmérkőzni, annál is inkább, mert Pisseboeuf és Poussevent kivont karddal rontott rájuk, és akkorákat sóztak kobakjukra a kard lapjával, hogy fejvesztve futottak el, mint a bokorból kiugrasztott nyulak. Bahuet közben feltápászkodott, de kétrét görnyedt és a hasát tapogatta, s cimborái menekülését látva maga is megfutamodott, vissza, házam udvarára, s nyomban be is csukatta a nagykaput spadaccinó-ival.

- Tyuhaj, márki úr! - kiáltotta Tronson, ki lépteit aprózva, kivont karddal közeledett, úgy, hogy pocakja meg-megrengett -, ezt jól megcsináltuk! Alaposan kiporoltuk őkelmék irháját! Lám, hogy visszabújtak barlangjukba!

- Köszönöm jókor jött segítségét, komámuram - feleltem én hűvösen.

- Márki úr - szólalt meg Pisseboeuf okcitán nyelven -, ne kardlapozzam meg ezt a pulykakakast is?

- Ne! Nem a hasznáért van itt, csak dísznek. Pisseboeuf, fuss a Louvre-hoz, és nézz körül: mi van, miért késik a fegyvernök úr?

- Felesleges, uram - felelte Pisseboeuf. - Most fordul be éppen futva a Strucc utcáról, és a nyomában Vitry úr jön az ő puskásaival.

- Dicsértessék a Szent Szűz! - tette hozzá Tronson.

- Akinek az egészhez semmi köze - dörmögte halkan, okcitánul Pisseboeuf, ki hosszú volt és sovány, mint egy megkopasztott gázlómadár (ellentétben a kövér Poussevent-nal), és ámbár nagy kedvelője a szépnemnek, hithű hugenotta.

- Márki úr! - kiáltotta Miroul futtában, s barna szeme szikrát hányt, míg a kék jéghidegen meredt rám -, mi ez itt? Ki sértette meg zekéjét? Jaj, uram - tette hozzá okcitánul -, hát mégis kihívta maga ellen nélkülem e gazokat? Nélkülem! Hát holtáig megmarad ilyen bolond-könnyelműnek?

- Hallgass, Miroul! - intettem le halkan, okcitán nyelven. - Máris itt van Vitry! De nem, teringettét, hisz ez nem is Vitry, hanem Vic úr!

És elnevettem magam, mert Vic úr volt Saint-Denis katonai parancsnoka, amikor Aumale lovag megtámadta a várost, s mert máris győztesnek hitte magát, otthagyta csapatait, hogy jót kamatyoljon Raverie-vel, egy gazdag és hírhedett kurvával, akibe beleesett. Úgyhogy Vic, aki ellentámadást indított, megfutamította a fővezérüktől megfosztott ligásokat, mivel Aumale lovagot, kire ketten lestünk Miroullal, leterítettük, s a dologban az volt a legmulatságosabb, hogy mivel a lovag megölésének nem volt szemtanúja, s a király megtiltotta nekem, hogy a tett dicsőségét magamnak követeljem, Vic úr a maga számlájára írta, s eldicsekedett vele, és megkapta érte a beci apátságot, mely előtte a lovagot illette volt meg, s ahová ő, mellesleg, életében soha a lábát se tette be, hacsak nem azért, hogy javadalmait besöpörje. Ám amikor a király megadta nekem azt a tízezer aranyat, melyet kölcsönadtam volt neki Vitry úr megnyerésére - mondom: Vitry úréra és nem Vic úréra -, megháromszorozta a summát.

- Ó, uram, ez több, mint amennyit vártam! - mondtam.

- Szakállas - így ő (mert mindig így nevezett, mióta szakállt növesztettem volt, hogy titkos megbízatásaim során jobban játsszam el a kelmeárus szerepét) -, Szakállas - mondta, négyszemközt szólva velem -, ez balzsam sebedre, amiért nem te lettél Bec apátja...

- Ó, Vic úr - nevettem rá „Aumale lovag legyőzőjére”, és szívélyesen megöleltem -, a legjobbkor érkezett. Ezek a gazháziak elsáncolták magukat udvaromon kapum mögé. Tizenöten vannak, jól felfegyverkezve, és el akarják orozni bútoraimat.

- Márki - mondta Vic úr az ő katonás, messze csengő, vitézlő hangján -, az ügy tiszta, mint a forrásvíz, és egyszerű, mint az evangélium: egy petárdát a kapu alá, és szilánkokra esik szét, mordizomadta! És mindet kardélre hányom és fellógatom.

- Ej, apáturam - mosolyogtam rá -, ez nem lenne éppen keresztényi cselekedet, és a király, ki annyira könyörületes, sem venne szívesen egy effajta vérengzést a Louvre tőszomszédságában. Mi több, petárdája tönkretenné nagykapumat, és kárt okozhatna bútoraimban, amelyeket pedig épen szeretnék megőrizni. Őfelsége hálás lenne nekem, gondolom, ha szelídebb eszközökkel érnénk célt.

- És ugyan mifélékkel, lánchordta! Mifélékkel? - kiáltotta sztentori hangján Vic úr, ki éppoly páváskodó volt, mint Tronson, de az asztalosmesterrel ellentétben a csatában maga a vitézség. Hitem szerint e különbség annak volt betudható, hogy őt édesatyja kisgyerekkorától vitéznek nevelte, ahogy Tronsont az ő apja pénzéhesnek. Igaz, a mi dali harcosaink sem érzéketlenek a pénz iránt, ám ők azt karddal igyekeznek megszerezni, nem fűrésszel-gyaluval. Kinek-kinek a maga zsákmányát, mint a mi pásztorunk, Jonas szokta volt mondani Mespechben.

- Vic uram, nekem vannak bizonyos elgondolásaim e szelídebb eszközökről - mondtam. - Kérem, engedje át nekem a gyeplőt, hadd próbálom ki őket.

- Ahogy óhajtja - felelte Vic úr, meglehetősen bosszankodva -, de vegye eszébe, Siorac, ha nem ér célt, én szempillantás alatt felköttetem valamennyi latrot.

Pisseboeuföt szólítottam, és meghagytam neki: fusson a Dalnok utcába - ide nézett ugyanis udvarom egyik fala -, és jelentse nekem egy lóti-futi gyerkőc útján, hány gazfickó ugrik át azon a falon, mihelyt én megtettem bejelentésemet. Azzal a kapumhoz léptem - miközben Pisseboeuf elszáguldott, sebesebben a kilőtt nyílnál -, és tele torokból bekiáltottam:

- Bahuet! Az a férfi, kinek zekéjét felsértetted, én vagyok! Én, Siorac lovag, kinek hajlékát te alattomosan eloroztad, s kinek bútorait is el akarod rabolni most, hogy szökni kényszerülsz. Bahuet, itt van velem Vic úr, Saint-Denis parancsnoka, kinek vitézségét ország-világ ismeri, és vele húsz puskás katonája. Vic petárdát akar kapum alá helyezni, és valamennyiőtöket megölni vagy felköttetni, lázadásért. Ha azonban jobb belátásra térsz, és visszaviteted a helyükre bútoraimat, kérésemre megkegyelmez életednek és cimboráid életének is, azokat kivéve, kikre a rendőr hadnagy vetett szemet. Erre nemesi becsületszavamat adom!

Minekutána ezeket elmondtam, jobban mondva torkom szakadtából elüvöltöttem, mindkét karommal csendet intettem, egyébiránt feleslegesen, mert nemcsak embereim hallgattak, mint a sír, és füleltek, meg a puskások, meg Tronson, Miroul és Vic, hanem az egész utca, úgy értem, az ablakokból kihajló komámasszonyok és komámurak, mert az utcára egyikük sem mert kilépni, nehogy belekeveredjen a csetepatéba. Bahuet válaszát lestük mind, de hiába, a fickó egy árva szó nem sok, annyit sem felelt.

- Mordizomadta! Ez a semmirekellő gúnyt űz belőlünk! - pödört végül nagyot a bajszán Vic úr. - Puskás, egy petárdát ide! Eme vacak kapu alá! De egykettőre ám!

- Jaj, márki úr! Vic úr! Uraim! - tolta hirtelen közénk domború pocakját Tronson mester -, Isten ellen való vétek egy ilyen szép kaput felrobbantani! Én mondom ezt kegyelmeteknek, én, Tronson asztalosmester a Saint-Denis utcából. Gyönyörű tölgyfából készült, sehol egy göb, matériája sűrű és erős, kitűnő párkányokkal, melyeket nem úgy toldottak hozzá, hanem magából a tölgyfából faragtak ki, arról nem is szólva, hogy a robbanás kárt tenne az igen drága és pompásan megmunkált vasalásban is, mi több, a falat magát is megrongálhatná, és ha csak egy kicsit is megroggyantja a kapu íves keretét, szép fejkövei is leomolnának! Uraim, száz kerek esztendő kell ahhoz, hogy egy ennyire ellenálló, száraz és kemény kaput előállítsanak; s ez annyira kemény, hogy ha akarnák, sem verhetnének bele egy szöget. És egy pillanat alatt tönkretenni ily sok év munkáját, a manóba is, roppant kár, és a Szent Szűz hallja szavam, istenkísértő pazarlás!

- Hogy a fene enné meg ezt a nagypofájút! - morgott Vic úr. - Hát az öröklétig ácsorogjunk itt egy kapu előtt, csak mert egy semmirekellő elbarikádozta?

- Vic úr - kiáltott le az ablakok egyikéből egy jóember, kinek bajsza bátran felvehette a versenyt a parancsnok bajszával -, hallgasson az asztalosmesterre, igazat beszél! Ezt én mondom, Gaillardet ácsmester, másként a Falábú! Nincs ennél szebb kapu az egész Virágmező utcában!

- Vic úr! - kiáltotta egy másik ablakból egy termetes asszonyság, kinek két keble úgy csüggött le erkélye korlátjáról, mint két liszteszsák. - Tudjuk mi mind, hogy kegyelmed nagy vitéz! De petárdát robbantani a Virágmező utcában, erre ne is gondoljon! Ablakaink mind szilánkokra törnének, és Uramjézus, ki térítené meg kárunkat? És honnan vennénk manapság üveget? És milyen áron?

Ezt az észrevételt oly heves tetszésnyilvánítás követte mindenfelől, hogy én már láttam lelki szemeimmel, eljön az a perc, amikor derék szomszédaim megtiltják nekem, hogy tulajdon házamba belépjek, az én szép kapumat és saját ablakaikat megoltalmazandó.

- IV Henrik jól mondja - morogta a fülembe Vic úr. - A nép vadállat, különösen a párizsi. Nincs nála lázadóbb és tiszteletlenebb sehol a világon. Ha meggyújtanám azt a szaros petárdát, ezek itt még zavargást támasztanának. És ha itt zavargás támadna, mit szólna hozzá a király?

- Meglehet, Gaillardet mester - kiáltottam oda az imént megszólaló bajszos atyafinak -, hogy megtenné egy ácsfejsze is: azzal betörhetné a kaput alkalmas helyen, és a résen benyúlva kinyithatná a zárat.

- Meglehet - mondta rá Gaillardet.

- Öt sol üti a markod, ha megteszed.

- Tíz, márki úr. A fa kőkemény.

- Áll az alku!

- Márki úr - súgta oda nekem Guillemette, megrántva a zekém ujját. - Tíz sol sok. Kiuzsorázzák!

- Már megint te, Guillemette - feleltem sotto voce,
 mert nem akartam, hogy szülei megszidják, ha ők is az ablaknál állnak. - Mit keresel még mindig itt, ahelyett, hogy dolgodra mennél?

- Nem mindennap van ám ekkora mozgolódás a mi utcánkban - futtatta végig rózsás nyelvét szájacskáján a kis orcátlanja. - Még az is lehet, halottakat látunk...

- Márki úr - kiáltotta Gaillardet, szörnyű nagy bajszát megpödörve, miközben széles válla betöltötte az ablakkeretet -, máris felcsatolom a falábom, előkeresem a fejszém és állok szolgálatjára!

Mihelyt eltűnt, Tronson kapitány mérhetetlen megvetéssel jegyezte meg - mindazonáltal hangját halkra fogva, nehogy az érdekelt meghallja:

- Az ács fejszével és szekercével dolgozik, az asztalos fűrésszel. Ennyi a különbség.

- A teremburáját, uram! - súgta a fülembe Miroul -, mi az ördögöt művel ez a Pisseboeuf? Jó félórája elment már, és még híre-nyoma sincs annak a lóti-futi gyerkőcnek a Dalnok utcából!

- Légy türelemmel! - intettem le. - Pisseboeuf nem féleszű.

- Márki úr - kiáltotta az egyik ablakból egy takaros leányzó, ki erősen kivágott vállfűzőt viselt. - Megismer? Én vagyok az, Jeanette! Jártam kegyelmetekhez hat esztendeje mint Angelina kisasszony sapkakészítője.

- Hitemre! - méltatlankodott a nagy csöcsű asszonyság. - Ha elnézem, mi pőrén mutogatja magát ez a szégyentelen, azt gondolom, nem sapkák miatt járt oda, hanem egészen másért!

- Nézzék, milyen irigy! - a lány kék szeme elsötétült dühében. - Akinek van mit, megmutathatja. Aki kénytelen vele, eltakarja. Tudom, ha nem dugdosnák zsákba, az ilyeneknek térdét verdesné a mellük!

Amire kitört s ablakról ablakra terjedt a röhögés. Jeanette érezte: az ő oldalán a fölény, tehát így folytatta, hogy megmutassa szomszédainak s eldicsekedjen vele: ő mondhatni házam népéhez tartozott.

- Márki úr, hogy van Giacomi vívómester?

- Fájdalom, elesett a csatában.

- Hát felesége őnagysága, Larissa?

- Sajna, ő is meghalt, hirtelen agyvelőgyulladásban.

- És Angelina kisasszony?

- Ő makkegészséges és jól van. Gyermekeink úgyszintén.

Ez a hír nyomban bejárta az egész Virágmező utcát, hol szép számban laktak gazdag polgárok és jó házból való nemesurak is, s őket csak azért nem láthattad elbeszélésemben megjelenni, olvasóm, mert méltóságukon alulinak tartották volna az ablaknál leskelődni és tátott szájjal kifelé bámulni, ezt inkább nagyszámú cselédségükre bízták, hisz az ő oldalukat sem furdalta kevésbé a kíváncsiság, mint szomszédaikét, lévén eme nagy Párizs minden egyes utcája amolyan kis falu, hol ki-ki ugyancsak ügyel arra, ami a szomszédjával történik, akár nemesúr, akár nemtelen.

- Mordizomadta! - húzta ki széles vállát Vic úr, s nagyot pödört bajszán. - Hol a patvarban késik az az átkozott ácsmester? És mennyi idő kell neki, míg fejszéjét előveszi?

- Hitemre, Vic úr! - kiáltotta a termetes asszonyság. - Ha kegyelmednek is fából lenne a fél lába, mint Gaillardet-nak, kegyelmed is lassabban járná meg a lépcsőt.

Megint jót nevetett a nézősereg, nem is titkolva afeletti mulatságukat, hogy ez a némber kitalálta a módját, hogyan koppintson egyet a király egyik magas rangú tisztjének orrára, úgy, hogy az egy szót sem szólhat ellene. Mire szegény Vic, noha meglehetősen megsértődött, meghátrált az ellenség elől, nem akarván magát kitenni egy szópárbajnak holmi nyelves párizsi nőszeméllyel; belém karolt, félrevont, és azt mormolta a fülembe:

- Felrobbanok, Siorac! Nincs nap, hogy ne kívánkoznék vissza szülőföldemre, Guyenne-be. A párizsiak a földkerekség legorcátlanabb népsége, nem tisztelnek ezek senkit, se nemesembert, se királyt. És az ember kénytelen mindent eltűrni, hisz nem köttetheti föl valamennyit!

- Imádkozzék, Vic! - mosolyogtam rá. - És kérje meg a mennybélieket, változtassák meg egy szép napon a párizsiak hajlamát az ellentmondásra! Imádkozzék, hisz kegyelmed Bec apátja!

- De hisz nem én vagyok Bec apátja! - kelt ki magából Vic úr. - A király, kérésemre, fiamnak adományozta az apátságot. És nem vagyok Franciaország tengernagya sem. Csak viceadmirális.

- Mi a különbség?

- Hogy soha a lábam be nem teszem egy hajóra, mert irtózom a tengertől.

- Márki úr, végre itt van Gaillardet mester - jelentette Miroul.

És az ácsmester csakugyan akkor lépett ki háza kapuján, méltóságteljesen sántikálva, megindult bicegve a kövezeten, egy nagy fejszét lóbálva, s minekutána igen kurtán bókolt Vic úr előtt és előttem (azzal az ürüggyel, gondolom, hogy falába kicsúszhatna alóla, ha mélyebben hajolna meg), kapumhoz lépett, és hosszan tapogatta erős, lapos ujjaival, melyek mégis bámulatos gyengéden cirógatták a fát.

- Ez a tölgy - mondta végül, bizonyos ünnepélyességgel, és legalább olyan komolyan, mint a tiszteletre méltó orvosdoktor, ki latinul halandzsázza el diagnózisát -, ez a tölgy legalább százesztendős, és a vasnál is keményebb.

- Nem megmondtam? - pillantott körbe elégedetten Tronson.

- Vess féket nyelvedre, komám! - szólt rá hidegen Gaillardet. - Most én beszélek, én, Gaillardet. És nemcsak nagyon kemény ez a tölgyfa - folytatta -, hanem azonfelül igen vastag is. És ha fejszémmel esek neki, megkockáztatom, hogy kicsorbul az éle.

- A kicsorbult élt kiköszörülik, komám - így Tronson.

- De ha szilánkok pattannak le róla, akkor nem.

- Legfeljebb új élt kell szabni, elvéve valamit a fejsze fejéből - vetette ellene Tronson.

- De csak akkor, ha a szilánkok kicsik! Ha nagyok, ez nem megy. Akkor el kell dobni az egész fejszét. És hol kapok én a mai világban egy ilyen jó szerszámot? És milyen áron? Hisz minden annyira megdrágult.

- Hát nem megmondtam! - kiáltotta Vic úr, egészen kikelve magából. - Kutyateremtette, robbantsd fel nekem azt a kaput, de rögtön, puskás!

Hanem erre olyan haragos és fenyegető morgás csapott fel az ablakokból, s ahogy tovaterjedt, úgy dagadt, hogy a katona megtorpant; bizonyára eszébe jutott, hogy a barikádok napján, melyen III. Henriket elűzték, hány szegény svájcit koncoltak fel a párizsiak, holott nem volt más bűnük, mint hogy meggyújtott kanócú puskákkal vonultak fel az utcákon.

S én, mivel nem akartam, hogy megtérésem családi fészkemre véres csetepatéra adjon okot, melynek során egyik-másik szomszédom meg is sebesülhetne, s ablakaik rapityára törnének, gyorsan visszafogtam Vic urat, és azt mondtam neki:

- Kérem, viceadmirális úr, halassza el parancsát! Nincs okunk a sietségre. Míg az a kapu ott zárva marad, Bahuet nem orozhatja el bútoraimat, és Gaillardet mester talán hajlandó szerszámának élét kockára vetni egy aranyért.

Ez a - mi tagadás, túlzott - nagyvonalúság óriási hatással volt utcánk lakóira, elsősorban éppen az ácsmesterre.

- Micsoda? - jött rengésbe Gaillardet bajsza. - Egy aranyat mond, márki úr? Mit nevez annak? Egy Carolust?

- Piha, egy Carolust! Egy Henricust! Vadonatúj és nyíretlen Henricust! Íme! - vettem elő erszényemből a mondott pénzdarabot. - Mint vélekedsz felőle? Kedvedre való vagy sem?

- Megtapinthatom? - kérdezte Gaillardet.

- Megtapinthatod, megszorongathatod, megforgathatod és megharaphatod! - vágtam rá, s kisded tréfám megnevettette a népséget, és még inkább a pártomra vonta.

- Nosza, kapd el! - dobtam oda Gaillardet-nak az aranyat. Ő elkapta s keményre cserzett markába szorítva mindazt megcselekedte vele, amit én elősoroltam, amire megkettőződött a hahota, lévén ezek a párizsiak oly forgandó természetűek, hogy képesek átcsapni egy szempillantás alatt a legijesztőbb dühből a legféktelenebb vigasságba.

- Hitemre, valódi! - hajtott búbánatosan fejet előttem Gaillardet -, hálás köszönetem a márki úrnak. De most itt állok, jobban elgyávulva, mint valaha életemben, s kénytelen vagyok szerényen lesütni szemem e szép aranypénz láttán. Mert az igazat megvallva, akármilyen jó is ez a fejsze, mely még megboldogult apámról maradt rám, nem hiszem, hogy elbír ezzel a kapuval, hacsak csoda nem esik.

Alighogy e szavakat kiejtette, bekövetkezett a csoda. A kapu magamagától kinyílt, és két szárnya kitárulkozván, úgyhogy nem láthattuk, ki van mögöttük, megpillantottuk házam udvarát, mely üres volt, nem számítva a két szekeret s az eléjük befogott lovakat. Már beléptem volna, ám Miroul visszarántott a karomnál fogva, és okcitánul figyelmeztetett:

- Várj egy kicsit! Hátha csapda!

Hanem ugyane pillanatban felharsant az egyik kapuszárny mögött egy jól ismert, harsány hang:

- Vic úr! Én vagyok itt, Pisseboeuf, Siorac úr puskása. Kérem, mondja meg embereinek, ne lőjenek rám, amikor kilépek!

- Lépj ki, a teremburáját, lépj ki! - bömbölte sztentori hangján Vic úr. - De a manóba is, ki az, aki a másik kapuszárny mögül előjő?

- Caboche, Bahuet úr szakácsa - magyarázta Pisseboeuf. - A jóember sánta, ezért nem ugorhatta át házunk Dalnok utcára néző falát, mint tették társai, egyik a másik után, mihelyt meghallották Siorac úr szavát.

- Bahuet szakácsa! Az istenfáját! Felköttetem! - kurjantotta Vic úr.

- Esdve kérem, Vic úr, ne tegye! Nincs fegyvere, s én szavamat adtam: megkíméljük életét. Máskülönben sem lenne illendő ezt a szegény Caboche-t felkötni, hisz nincs más bűne, csak az, hogy elmulasztotta Bahuet megmérgezni, amíg neki főzött.

Ez a kis móka, ráadásul gaszkon kiejtéssel előadva (mely ugyancsak divatba jött, mióta a navarrai kezére jutott Párizs), nagy mulatságára szolgált az ablakokban hallgató publikumnak, annál is inkább, mert mérhetetlen megkönnyebbüléssel tapasztalta, hogy az ügy így zárult le, lövöldözés, petárda, betört ablaküvegek nélkül.

- Megkegyelmezek neki! - jelentette ki Vic, majd felém fordult: - Siorac, nagyon örülök, hogy sikerült ezt a nehézséget leküzdenem, s úgy tennem eleget a kegyelmed óhajának, hogy őfelsége elégedetlenségét sem vontam fejemre. Máris megyek és jelentem neki a dolgot.

- Nézd a nagypofájúját! - jegyezte meg Pisseboeuf okcitánul, de halkan, mert attól tartott, Vic, ki guyenne-i származású volt, még meg találja érteni.

- Piha, Pisseboeuf! - intette őt le Miroul, bár nem volt igazán megbotránkozva. Nem szerette Vic urat, ki megfosztott bennünket Aumale lovag megölésének dicsőségétől.

- Poussevent - folytatta okcitán nyelven Pisseboeuf, de immár fennhangon (látva, hogy Vic úr, ki rögtön távozott, hallótávolságon kívül van) -, megfigyelted, mit mondott a viceadmirális úr? Hogy „sikerült leküzdenie a nehézséget”. Kutyateremtette! Ugyan ki küzdötte le, ha nem a márki úr meg én? A márki úr azzal, hogy elküldött a Dalnok utcába, én meg azzal, hogy tapasztalván, mint ugrálnak át a falon azok a latrok belülről kintre, ellenkező irányban átugrottam én is a falon és megnyitottam a kaput!

- Pisseboeuf - szólalt meg Poussevent megadóan -, jól tudom én, hogy több ész lakozik a te jobb kezed kisujjában, mint az én egész behemót testemben.

- Jó, jó - felelte Pisseboeuf. - Hát tehetek én róla? Vagy te? Ne is beszéljünk róla! A természet rendelte így! Mindazonáltal mind majd seggre ültek meglepetésükben, amikor kinyitottam azt a szaros kaput, s nem mutatkoztam. Úgyhogy ezek az agyalágyult pápisták előbb azt képzelték, Szűz Mária tett csodát, ahogy ők nevezik.

- Márki úr - lépett mellém Tronson kapitány -, megvannak-e hiánytalanul bútorai?

- Úgy hiszem, meg - feleltem, minekutána körbejártam a két szekeret.

- Tehát uraságod nemcsak visszanyeri minden jószágát, hanem azonfelül még szép zsákmányra is szert tett, az itt maradt két szekérrel és négy lóval, hisz Bahuet elfutott, és nemigen tér vissza valaha is ide, reklamálni.

- Meglehet - feleltem hidegen, mert jól tudtam, mire akar kilukadni Tronson. - Meglehet, hogy szép zsákmány jut nekem, ha ugyan nem tett nagy kárt ez a vandál banda hajlékomban.

Azzal beléptem a házba, sorra jártam a szobákat, és egyenként tüzetesen megvizsgáltam valamennyit. Tronson mindenütt a nyomomban, ahogy Miroul és két puskásom is. És ki még? Ki, olvasóm? Ki más, mint Guillemette, ki karján a most is üres kosárral, derekát kihúzva ott settenkedett a kövér Poussevent mögött, fülét jól kinyitva, s szép, fekete, a mókusénál fürgébb szeme iderebbent-odarebbent, mindent pontosan felmérve.

- Ez a lakás - mondtam végül - csupa merő mocsok, de más kár nem esett benne.

- Zsákmánya tehát tiszta haszon uraságodnak - sietett közbeszólni Tronson kapitány -, ezer aranyat is kitehet a négy ló értéke, lévén valamennyi fiatal és jó kiállású, a két szekér pedig megér vagy ötszáz aranyat. Summa summarum: vagy ezerötszáz arannyal vastagíthatja erszényét.

- Csak nem akarod átvenni kincstáram kezelését, komám? - kérdeztem somolyogva.

- Szó se róla - tiltakozott Tronson -, van nekem szép és jó szakmám: az asztalosmesterség, és én megmaradok mellette. De kegyeskedjék emlékezetébe idézni, márki úr, hogy van Bahuet úrtól egy adósságlevelem...

- Én ugyan nem tartozom a fent mondott személy tartozását megadni neked - feleltem hidegen -, hisz nem vagyok örököse, és javaihoz a győztes jogán és a szokásos zsákmány birtokbavétele által jutottam.

- Ez igaz - nyelt nagyot Tronson. - Másfelől az ostrom alatt bizonyos tisztes kereskedői és baráti kapcsolatok szövődtek nagyuram között és köztem, s ahogy én márki urat ismerem, ezt nagylelkűen méltányolni fogja.

- Jól ismersz, Tronson - bólintottam. - Mondd tehát meg: mennyivel tartozik neked Bahuet?

- Kétszáz arannyal.

- Teringettét! Kétszázzal! Már itt tartunk? Egy óra alatt ugyancsak meghízott követelésed, asztalosmester! Hisz akkor még csak száz aranyra rúgott!

- Akkor nem adtam hozzá, márki úr, az interest. Három év alatt az is sokra felmegy.

- Ezer ördög és pokol! Ezek a kamatok három esztendő alatt megkétszerezték a summát! Nincs e földön uzsorás, ki ilyen magas interesre merne kölcsönadni! És ne merd azt mondani, hogy Bahuet elfogadta volna ezt a feltételt!

- Márki úr, ugyan hogy foghatnám Bahuet-hoz kegyelmedet, ki iránt oly alázatos, hálateli és tisztelettudó barátságot táplálok?

- Szent Antal szakállára, ez a te barátságod sokba kerül nekem! De végezzük el! Az idő sürget. Nincs kedvem tovább alkudozni. Vedd a négy ló közül a feketét, és tűnj el, mielőtt meggondolnám magam! Poussevent! Pisseboeuf! Segítsetek kifogni a feketét Tronson mesternek!

- Ezer hála és köszönet, márki úr! - rikkantotta Tronson, ki földig hajolt volna előttem, ha meg nem gátolja benne pocakja és vértje.

- Én Pierre-em, megbolondultál? - kérdezte Miroul, mihelyt az asztalosmester elszelelt. - Nem tartoztál semmivel ennek a kunyeráló alaknak!

- Ez a kunyeráló fráter szomszédom volt, míg az Isten leányai utcában laktam. És afféle orákulum a környéken. Mivel pedig fenn akarom tartani a mondott lakást, nem óhajtom mester uramat ellenségemmé tenni.

- Szép kis ellenség! Gyávább a gyávánál!

- Hanem a nyelve szaporán pereg.

- Mindazonáltal úgy látom, én Pierre-em, mióta pápistává lettél, letérsz a jó hugenotta takarékosság ösvényéről. Épp a fekete lovat odaadni ennek a szarevőnek! Hisz az volt a legszebb a négy közül.

- Azt bizony rosszul látta, fegyvernök úr - feleltem gúnyosan. - A fekete ló hamis nézésű, és a hátsó lába sem áll jól. Tronson nem kap érte többet száz aranynál.

- Teringettét, Pierre, be ravasz vagy!

- Rossz macskának rossz patkányt!

- Mit jelent ez a beszéd? - dugta nagy merészen közém és Miroul közé csinos pofikáját Guillemette.

- Hát ha a macska ügyetlen, rossz patkány jut neki - feleltem. - Hanem te, kisegér, megmondanád, hogy s miért kerülsz ide?

- Gazduram, azt gondolom, minekutána jól szemügyre vettem szobát szoba után, egy hét is beletelik, mire a lakást kitakarítom, mert itt minden zsíros, piszkos, kormos, mocskos, szennyes és bűzhödt.

- Egy hét, Guillemette? - vontam fel a szemöldökömet. - Hát felfogadtalak én téged? Ez, szerinted, elintézett dolog?

- Az, márki úr - a leánynak szeme se rebbent. - De vannak feltételeim.

- Nocsak! - nevettem nagyot. - Feltételeid! Tehát te szabsz immár nekem feltételeket. Miféléket?

- Hogy a koszton, kvártélyon kívül négy aranyat fizessen nekem az úr havonta.

- Ez megjárja.

- És hogy hagyja meg puskásainak: ne lapogassák hátsó felemet, mert folyton azon igyekeznek.

- Be szemérmetes vagy! Netán szűz is?

- Nem, gazduram. Szűz nem vagyok, de nem adom magam akárkivel össze.

- Tehát se Pisseboeuffel, se Poussevent-nal. Hát La Surie urával?

- Vele sem!

- Nézzétek az orcátlanját! - kiáltotta Miroul nevetve, de savanyúan nevetett.

- S hát velem? - kérdeztem.

- Azt még meggondolom - felelte Guillemette, és tetőtől talpig végigmért.

- Ajaj, Pierre - szólt okcitán nyelven Miroul -, ez ám az elszánt fehércseléd! Máris úgy beszél urával, mintha úrnője volna. Okos dolog-e felvennünk?

- Talán nem. De vajon bölcs dolog-e mindig okosan cselekedni?

Március végén megérkezett Angelina saját kezűleg írt - és olvasóm jól tudja, miért fontos ez a körülmény - és igen jól kicirkalmazott levele, melyben tudtomra adta: nincs szándékában Párizsba jönni gyermekeinkkel mindaddig, míg az élelmezés ott ilyen bajos - a Pudvás Tölgyön ellenben mindenben dúslakodnak -, és amíg el nem múlik az a fertőző forró lázbetegség, melyről úgy hírlik: máris több embert ölt meg, mint ahánnyal az éhezés végzett az ostrom alatt. Igazán nem hibáztathattam Angelinát elhatározásáért, melyet szabadon s józan belátás alapján hozott, annál is kevésbé, mivel szelíd állhatatossággal könyörögve kért, látogassam meg őt Monfort-l'Amauryban, ahányszor csak módom van rá, mivel távollétem, mondta az ő kedves modorában, „szürkére festi nappalait s nyugtalanná teszi éjszakáit”.

Eltitkoltam feleségem távolmaradását Dona Clara előtt, mert ha tudomást szerzett volna róla, bizonyosan megkövetelte volna tőlem, hogy vagy térjek vissza hozzá az Isten leányai utcába, vagy őt költöztessem át a Virágmező utcába.

Mert ámbár soha nem léptem át irányában „a barátság fényes küszöbét”, Szent Ágostonnal szólva, nagyon megszerettem őt és ő is engem, úgyhogy egészen magának akart volna. Ami nem lett volna ínyemre, részint hogy meg ne sértsem Angelinámat, részint mert Dona Clara, noha lelke nagy volt és nemes, nem volt éppen kellemes élettárs, lévén azok közül a szenvedélyes és parancsoláshoz szokott hölgyek közül való, kik örökösen megsértődnek, s ezért nem állják meg, hogy másokat is meg ne sértsenek, fullánkjukból gyakran csöpögtetve mérget az általuk ejtett sebbe.

Mindazonáltal elszakadni sem akartam tőle, és azt sem kívántam, hogy hazatérjen Spanyol-országba, miért is fenntartottam Isten leányai utcai lakásom bérletét, mint már említettem, és megtartottam a hölgy szolgálatára saját szolgálóimként Héloise-t és Lisette-et, az előbbit, mivel ő volt Miroul vigasza Florine távollétében, az utóbbit, mivel L'Étoile úr, ki őt nem tarthatta meg házában hitvese féltékenysége miatt, megkért: szegődtessem én el oda, ahová mondott úr aztán naponta eljár. Az igazat megvallva, hugenotta szívem mélyén kissé fájlaltam a költséget s kiadást, melybe e második lakás fenntartása vert. De mit tehettem? És ki merné állítani, hogy a barátságnak nem tartozunk semmivel, hisz ha nem tesszük meg érte, ami erőnkből telik, száműzzük szívünkből az élet egyik legdrágább ajándékát!

Mind a mai napig tisztán emlékszem rá, hogy az 1594. esztendő május havának huszonnegyedik napján kaptam meg Guise úrnőnek (a Blois-ban megölt herceg özvegyének) levelét, melyben arra kért, keressem őt fel palotájában; és bizonnyal jól emlékszem nemcsak a mondott napra, hanem még a kérdéses órára is, mert éppen egy órával azelőtt, tizenegykor, amikor éppen ebédhez készültem, szereztem tudomást róla, hogy előző nap, mintegy az évszakot eltévesztve, egy szörnyű, halálos fagy lepte meg a Párizs környéki szőlőket, kipusztítva, tönkretéve valamennyit. Akkor nyomban megkértem Miroult, vágtasson el a montmartre-i dombig, tekintse meg az ottani szőlőket, és jelentse nekem, mi van velük, majd amikor azzal a gyászos hírrel tért vissza, hogy azok is elpusztultak, arra a következtetésre jutottam, hogy ez esetben a mieink is hasonló sorsra jutottak a Pudvás Tölgyön és La Surie-ben. Aggodalmam hamarosan igazolódott is, mert, mint a következő hónapban megtudtuk, a csapás Provence és Languedoc kivételével egész országunkra kiterjedt.

A Pudvás Tölgyön én csak annyi szőlőt ültettem, amennyi saját szükségleteink kielégítéséhez kellett, és az adott pillanatban nem saját veszteségem miatt búsultam, hisz én nem vagyok igazán híve az isteni flaskónak, részint természet adta mértékletességemnél fogva, részint mert Bakkhoszt tartom Venus leggonoszabb ellenségének, olyannyira, hogy fel nem foghatom, hogyan süllyedhet egy férfi oly mélyre, hogy a borital kínálta gyönyörűséget válassza ama kéjek helyett, melyeket nyoszolyánkon élvezhetünk, az emberiség szebbik felével osztozva bennük.

Mindazonáltal megértettem, hogy ez a könyörtelen fagy számtalan szőlősgazdát dönt nyomorba, és velük együtt az ország egészét, lévén a bor mindazon árucikkek közül, melyeket az angoloknak, hollandoknak, németeknek eladtunk, a legfontosabb. Nagy baj és vész volt ez tehát szegény országunkra nézve, holott amúgy is nagyon elszegényedett már a fél évszázada dúló polgárháborúk során.

A mondott napon, május huszonnegyedikén tehát a Hióbhír hatása alatt, búval tölt szívvel ültem asztalhoz pontban tizenkét órakor Miroullal. Egyikünk sem igen beszélt, és nem szenteltünk több figyelmet Guillemette-nek, aki felszolgált, mintha csak egy zsámoly vagy karosszék lett volna. Mind csak azon járt az eszünk, hány derék síkföldi ember jut koldusbotra ez esztendőben, arról nem is beszélve, hogy az aratás sem kecsegtetett sok jóval, és a kétségbeesett, végletes balsorsukat megsokallt földmívesek máris lázongani kezdtek Périgord-ban, úgyhogy szülőhelyem, Mespech, kénytelen volt falait megerősíteni a „rablók” miatt.

Ily mélabús hangulatban talált az a kis lóti-futi gyerkőc, ki kapunkon bezörgetett, és átadta nekem az alábbi, meglepő levelet.

Siorac úr!

Emlékezetembe idézvén, miképpen élelmezett engem, valamint rokonaimat, de Nemours és Montpensier úrhölgyeket unokaöcsém, a király parancsára Párizs ostroma alatt Coulondre kelmeárus képében s jelmezében, s hogy mennyire csodáltam akkor a bámulatos ügyességet, mellyel nehéz feladatát megoldotta, örömmel venném, ha szíveskedne felkeresni otthonomban, éspedig még ma délután - amennyiben ez nincs kegyelmed ellenére -, hogy okos tanácsát kérjem és elnyerjem oly ügyben, melyet nagyon is a szívemen viselek.

Igaz barátnője Guise hercegné, Catherine

A számat is eltátottam e levél olvastán, s mert előbb nem tudtam, mint vélekedjem felőle, átnyújtottam La Surie urának, ki azt átfutotta, szemöldökét felvonva.

- Szent Antal szakállára! - mondta aztán -, ezek a nagy rangú hölgyek ugyan udvarias modorban parancsolgatnak az embernek: „örömmel venném, ha szíveskedne” vagy „amennyiben ez nincs kegyelmed ellenére”, vagy „igaz barátnője”.

- „Igaz barátnője” - feleltem -, ez nem annyira kedveskedő, inkább szokványos fordulat egy hercegnő részéről egy nemesúr irányában. III. Henrik is azt írta a levél végére: „igaz barátja”, ha írni talált nekem. Azonban - vettem vissza s olvastam újfent át a levélkét - Guise úrnő valóban megadja a módját, bármennyire sürgető és parancsoló is hívása.

- De mi olyan sürgős neki? Mit akar tőled? És mi lehet az az ügy, melyet annyira a szívén visel?

- Remélem, hamarosan, egy kurta órácskán belül tőle magától fogom megtudni.

- Tehát elmész hozzá?

- El ám! Mégpedig rögvest! Szép is lenne, ha egy ilyen előkelő hölgynek nem engedelmeskednék!

- És engem magaddal viszel-e, Pierre?

- Nem, Miroul - ráztam meg a fejem, tudván, hogy ezzel kétségbe ejtem. - Tanúk előtt talán nem merné titkát elárulni a hercegné. És különösen nem egy olyan tanú előtt, akit én viszek magammal.

A három lotaringiai hercegnő, noha közülük kettő csupán házasság révén vált azzá, szükségképpen ligapárti volt, s így az ellenség oldalán állt, a király mégis arra kért, csakugyan, hogy élelmezzem őket az ostrom alatt, részint jóságos természete és a nők iránti előszeretete folytán, részint mert ügyes politikus volt, ki a jövendőt bölcsen előkészíti. Én, ámbátor híven eleget tettem megbízatásomnak, nagyon is különböző érzéseket tápláltam hármuk iránt. Imádtam az elsőt, gyűlöltem a másodikat, s ámbár a harmadik - az, aki most a segítségemet kérte - nagyon is megnyerte tetszésemet, őt alig ismertem.

Nemours hercegnét, igen-igen heves, ámbár plátói imádatom tárgyát a mindenből kedvtelve gúnyt űző párizsi nép elkeresztelte anyakirályné-nak, mivel hitvese, anyja és nagyanyja volt három Guise hercegnek, kik mindhárman a francia trónra aspiráltak a Szent Liga égisze alatt. E dinasztia egyetlen élő férfi sarja az unoka volt, a huszonhárom esztendős Charles; éppen annak a hercegnének a fia, akihez készültem.

A második, Nemours úrhölgy lánya, Montpensier úrnő, akit a politikusok csak úgy emlegettek: a Sánta, első találkozásunk alkalmával mondhatni rákényszerített, hogy paráználkodjam vele, majd amikor La Vasseliére úrhölgytől megtudta, mi buzgalommal szolgálom III. Henriket, meg akart volna öletni, de kudarcot vallott. Pár évvel később azonban ő fundálta ki hőn szeretett uram megöletésének útját-módját, s gaz vállalatát ekkor teljes siker koronázta.

A harmadik - de minek mutassam őt be pár szóval most, amikor máris az ajtaján kopogtatok, és nyomban be is vezet hozzá két égimeszelő lakáj, mindkettő Guise színeit mutató libériában, azaz egy nagy lotaringiai kereszt van a hátukon.

A hercegné nem nagy elfogadótermében várt rám, hanem a szomszédos szobácskában, hol gyönyörűséges tűz égett lévén ez a május hó egészen télies -, és rangjabéli hölgyhöz képest, merem mondani, igen szerényen volt öltözve: arany négyszegekkel hímes, halványzöld brokátruhát viselt, elöl kivágott derékkal, melyet nem spanyolgallér zárt le, hanem velencei csipkéből készült, széles, tarkóját övező, felálló félgallér. Nagy rangú hölgyeink díszruháit az udvarnál annyira ellepik az ékkövek, hogy szegények mozdulni is alig bírnak, s kénytelenek magukat egyenesen tartani s nem izegni-mozogni, ebben a ruhában azonban a hercegné szabadon járhatott-kelhetett, annál is inkább, mert nekem úgy rémlett: a hercegné, talán hogy könnyebben érezze otthon magát, nem engedte, hogy szobaleányai belepréseljék amaz embertelen fűzők egyikébe, melyek arra hivatottak, hogy szépeink derekát elvékonyítsák, keblüket megemeljék és csípejüket eltüntessék.

Ami ékszereit illeti - jobb kezén egyetlen gyűrű, egy nagy rubintkővel s körötte gyémántokkal, bársonysima nyakában három sor igazgyöngy, s picike fülében rezge aranykösöntyű - nemde, kénytelen vagy beismerni, szép olvasónőm, hogy ez vajmi kevés egy hercegnén, és hogy Guise úrnő e csodálatra méltó egyszerűséggel valóban példát mutatott aznap a fajtájabélieknek - úgy értem, az udvarbéli más hercegnőknek.

Lévén nálam három esztendővel idősebb, akkor negyvenhatodik életévében járt, és ámbár dali udvari kislovagjaink váltig állítják: az az asszony, ki harmincadik évét elhaladta, nem méltó többé figyelmükre, merem állítani: ha herceg lettem volna, szívesen ajándékoztam volna meg őt a magaméval. Termete inkább alacsony volt - s ebben szerencsétlenségére fia, Charles de Guise is rá ütött -, de a hercegnének az alacsony termet csak növelte báját, lévén egész személye karcsú, mégis gömbölyded, eleven és üde mozgású, szenvedélyes természetű, levendulakék szeme szinte gyermekdeden őszinte, szája jóságra valló, gyönyörű szőke haja oly dús és fürtös, hogy az embernek kedve lett volna vele gyengéden eljátszogatni.

- Ó, uram! - mondta, mihelyt csókra nyújtotta piciny, párnás, puha kezét -, mennyire hálás vagyok kegyelmednek, amiért rögtön eljött hívásomra! Annál is inkább - tette hozzá a maga kissé hirtelen módján -, mivel az ostrom alatt vajmi ritkán láthattam, s csakis akkor, ha élelmet hozott; hja, az időtt örökkön hőn szeretett anyósom őnagyságát látogatta, s nem ereszkedett le hozzám. No de kérem, márki, foglaljon helyet, csak nem beszélgethetünk állva!

Újfent meghajoltam, s mert azt gondoltam magamban: e szavak inkább asszonyra, mint hercegnére vallanak, hisz mindjárt a játszma kezdetén fejemre olvasta vétkemet - ami ügyes volt, ám egyszersmind némi féltékenységet árult el Nemours úrnő iránt, ami legalábbis naivitás volt részéről -, nem a karosszékben foglaltam helyet, melyre mutatott, hanem fél kézzel felragadtam ama zsámolyok egyikét, melyekre hölgyeink előszeretettel nyugtatják lábukat, oly közel tettem le Guise úrnő szoknyájához, ahogy csak lehetett, s a lába elé ültem. Orcátlanságomnak és alázatomnak ez az elegye jócskán kihozta őt a sodrából, s mint láttam, ellentétes érzések prédájává tette, melyek végül is a javamra billentek, mint arra eleve számítottam is.

- Kegyes hercegné - mondtam halk és szerény hangon, miközben a szememmel majd felfaltam őt -, valóban igen nagy szeretettel viseltetem Nemours úrnő iránt, mivel ő oly szolgálatokra kért fel, melyek kapcsolatunkat szorosabbra fűzték, mint aminő kapcsolatom volt kegyeddel vagy Montpensier úrnővel. Mindazonáltal vallom: kegyedet is éppoly gyakran és éppoly örömmel kerestem volna fel (s a szemem közben arról árulkodott: ez az öröm nagyobb lett volna), ha akkor igényt tartott volna hű szolgálataimra. Erre késztetett volna személyes hajlamomon túl a kötelesség is, tudván, mi gyengéden szereti kegyedet uram és királyom.

- Hogyan? Ezt ő mondta kegyelmednek? - kiáltotta a kis hercegné, pirulva bókjaim rohamától, melyek úgy óvakodtak előre, mint a talpasok a királyi lovasság oltalma alatt.

- Hah, úrnőm - feleltem -, nemegyszer hallottam saját fülemmel őfelsége szájából: nincs az udvarában még egy hölgy, kit annyira szeretne, mint kegyedet.

- Ez igaz, márki? - ujjongott ő örömében.

- Igaz, mint a Szentírás, úrnőm - feleltem. - Becsületemre esküszöm.

Akkor a hercegné elhallgatott kis időre, mialatt felszürcsölte ezt az édes tejecskét, mellyel jóltartottam, holott nem árultam el neki mindent; a király még egy vonással egészítette volt ki a hercegné képmását, melyet akkor és ott okosabbnak tartottam elhallgatni, azonban olvasóm szórakoztatására most lejegyzem ide: „Kedves unokahúgom - mondta volt a király egy ízben, ravasz pillantással (Guise úrnő csakugyan édes-unokahúga volt anyja, Bourbon Margit révén) - bizonyos gyermekdedséget mutat szavaiban és tetteiben, ezek azonban inkább kedvességéből és tetszeni vágyásából fakadnak, semmint ügyetlenségből, ostobaságból avagy a sértés szándékából, úgyhogy ezek a gyermekdedségek még kedvesebbé és kellemesebbé teszik társaságát.”

- Ó, uram - kezdte újra a kis hercegné, a király dicséretétől felajzva -, be nagy örömömre szolgál őfelsége irántam való gyengéd vonzalma! Mennyire megkönnyebbült a lelkem s megnőtt reményem. Hogy az igazat megvalljam kegyelmednek, tűrhetetlen aggodalmakat állok ki szegény elsőszülöttem, Charles de Guise miatt, hiszen a király bizonnyal neheztel rá, amiért a rendek királlyá választották őt az ostrom alatt, csak hogy Henrikkel dacoljanak! Egy francia király, akit választottak! Az Istenért, hát lehetséges ez? Mi több, Feria herceg és a pápai legátus biztatására, azaz inkább azt mondhatnám, utasítására megválasztott király! Egy spanyol meg egy olasz parancsára! Hát nem gyönyörű? Fiamuram, mondtam neki, ha beleegyezik, hogy ezek az ostoba párizsiak felségnek szólítsák, míg élek, szóba nem állok kegyelmeddel. Egy választott francia király! S ráadásul egy csonka rendi gyűlés által választva! Két idegen égisze alatt! Hol van fiamuram hadserege? Hol győzelmei? Hány nemesúr áll fiam mögött? Vagy fiamuram is olyan nagy kapitány, mint a navarrai, ki húsz éve le nem vetette vértjét? És ugyan mennyire rúg hadi kincstára? Én megmondom: boldogult édesatyjától örökölt négyszázezer arany adósságra. És ugyan mennyit jövedelmez champagne-i kormányzósága, melyet egyébiránt bitorol, mivel azt a kiátkozott III. Henrik Nemours hercegnek adományozta fiamuram édesatyjának leöletése után? És mondja meg nekem: ki valójában az úr Reimsben? Fiamuram vagy Saint-Paul kapitány, aki spanyolabb Feria hercegnél is? És feltéve, de meg nem engedve, hogy II. Fülöpnek sikerül fiamuramat a francia trónra feltuszkolnia, nem tudja-e, fiam, hogy kegyelmedhez fogja nőül adni leányát, Klára-Eugénia-Izabellát? Mindent spanyollá tesz, még fiam hitvesi nyoszolyáját is! Az ég szerelméért! Que dolor! Que verguenza!
 Hát eltűrné, fiam, hogy a kasztíliai pina fölébe kerekedjék a francia hímvesszőnek? És végezetül: hogy nem fogja fel, hogy ez a nevetséges megválasztás a francia trónra fejére vonja az egész család irigységét és gyűlöletét? Mayenne nagybácsikáján kezdve, ki azt magának akarta volna vagy legalább fiának! Nagynénjén, Montpensier úrnőn folytatva a sort, ki fivérére, Mayenne-ra esküdött fel! És nagyanyján, Nemours hercegnén, ki nem kevésbé áhítozott a kormánypálcára, de fia, Nemours számára! S mintha nem lenne elég baj, hogy royalisták és „politikusok” versengve űznek gúnyt fiamból, tulajdon családja is csúffá teszi. Jó nagyanyja nem is nevezi másként, csak így: „az az orrtalan kis takonypóc”. És jó nagynénikéje, Montpensier úrhölgy azt állítja kegyelméről, hogy amikor nála hál udvarhölgyeivel, az ágyba piszkít!

A hercegné mindezeket oly hévvel adta elő, hogy én csak ámultam és bámultam; szinte lélegzetnyi szünetet sem tartott, kék szeme szikrát vetett, s puha nyaka és orcája fokról fokra kivörösödött közben. Ám mihelyt újból lélegzethez jutott, folytatta, noha egy oktávval lentebb:

- Ami az ágyba piszkítást illeti, az igaz. Szerencsétlen baleset volt, márki, szegénykének nem volt elég ideje, bélzavarai folytán, felkelni és eljutni a lukas székig. Ám ami az orrát illeti, az ugye színtiszta rágalom, uram? Hisz kegyelmed látta Joinville hercegét!

- Valóban, kegyes hercegné - feleltem én, illő komolysággal -, Guise hercegének van orra. Ez az orr ugyan nem oly nagy, hosszú és görbe, mint őfelségéé, mindazonáltal orr.

- Azt mondaná-e rá, uram - a hercegné nyílt és eleven arca némi aggodalomról árulkodott -, hogy a herceg orra tömpe?

- A világért sem! - tiltakoztam hevesen. - A herceg orra talán kissé rövidebb a szokottnál, részint e körülmény teszi azonban arcát annyira szeretetreméltóvá és szellemessé.

- Ó, be szépen mondta ezt, uram! - A hercegné hálás pillantást vetett rám, ahogy ott ültem lábánál, oly módon, hogy állam éppen a térde magasságába került, és csókra nyújtotta jobbját. Én, egészen elképedve és elérzékenyülve ennyi naiv őszinteségen, erős kezem közé fogtam puha kacsóit, és viharos csóközönnel borítottam el; kedveskedésemet a nagy rangú hölgy szórakozottan tűrte, majd tettetett zavarral vonta el tőlem ujjait, és nyomban folytatta hévteli beszédét. - Istennek hála - mondta -, Charles nem fogott fegyvert a király ellenében, hanem elutazott Charnpagne-ba, hogy birtokába vegye Reimst, mielőtt Saint-Paul végképp elspanyolosítja várőrségét. Hanem ezzel nem érhetjük be, márki. Haladéktalanul ki kell békítenünk fiamat őfelségével, hogy Charles visszanyerje azt a helyet országunkban és az udvarban, melyre nagy neve feljogosítja.

- Úrnőm - feleltem én -, a Guise név csakugyan nagy név. Az egész világ visszhangozta, és oly sokáig volt az úgymond Szent Liga záloga, támasza és zászlaja, hogy őfelségét bizonnyal elragadtatással töltené el, ha Joinville hercege hozzá csatlakozna, csak ne késsen el ez a csatlakozás, úgy értem: nehogy Reims és Champagne önként nyissa meg kapuit őfelsége előtt, átnyúlva Charles herceg feje fölött, ki ott maradna birtok nélkül, végképp kisemmizve.

- Éppen emiatt fő az én fejem is - kiáltotta a kis hercegné, ki mióta faktumokról beszéltünk, már nem látszott annyira naivnak -, mindazonáltal ismerje el, márki, hogy ha Guise herceg nevén kívül még Reimst és Champagne-t is elhozza a királynak, méltán formál jogot kárpótlásra.

- Méltán, csak attól őrizkedjék az ifjú herceg, hogy oly nagyralátó kívánságokkal hozakodjék elő, mint nagybátyja, Mayenne, ki meghódolása fejében mindjárt a fővezéri tisztet követelte a királytól! Meg is kapta rá nyomban a választ: nem! Mindazonáltal folynak a tárgyalások, asszonyom, és ha a nagybácsi a maga hadseregével előbb találna behódolni, az unokaöcs hódolata valamit veszítene becséből a király szemében.

- Ez is igaz - bólintott a hercegné -, hanem azt mégis ismerje el, márki, fent mondott kárpótlást illetően, hogy szegény Charles fiam nem járhat mezítelen az országban.

- Asszonyom - feleltem mosolyogva -, ezt elismerem, ha kell, egymilliószor is. Guise hercegét ruházni kell, csakhogy a kérdés veleje az: milyen ruhára áhítozik...

- Azt nem tudom - mondta a hercegné, noha úgy tetszett, nagyon is jól tudja -, a herceg maga fogja ezt kegyelmednek elárulni, ha megteszi nekem azt a szívességet, uram, hogy felkeresi őt Reimsben, feltéve persze, hogy unokafivérem, a király is rábólint...

Olyannyira elképesztett e kérés hirtelensége és naivitása, hogy torkomon akadt a szó, s hamarjában nem tudtam, mit feleljek.

- Asszonyom - mondtam, amikor végre megjött a szavam -, Reims nem egy macskaugrásra van Párizstól, hanem a Liga bírta országrész kellős közepén, mi több: spanyol katonák dúlta vidéken, hisz azok úgy járnak a közeli Flandriából oda, mintha hazamennének; nem kis ügy tehát eljutni Reims jó városába, falai alá érkezvén, oda behatolni és Guise herceget felkeresni, lévén Saint-Paul kapitány, ki magát a város egyedüli urának tartja, ugyancsak hirtelen kezű.

- Uram - mosolygott elbájolóan rám a hercegné -, jobban tudom én, mily vitézül állt helyt kegyelmed titkos megbízásai során, hogysem egy percig is kétségesnek vélném, hogy ezt is elvállalja, hisz egyszerre szolgálhatja általa királyát és engem. Hacsak nem hazudtak nekem - tette hozzá, s újra csókra nyújtotta kezecskéjét -, amikor váltig állították: kegyelmedet olyan fából faragták, hogy a hölgyek, ha kérlelőre fogják, teljhatalommal bírnak szíve fölött.

Akármilyen átlátszó volt is ez a hízelgés, úgy éreztem magam, mint akit hájjal kenegetnek. Hisz tudod, olvasóm, milyenek vagyunk: oly nagy rajtunk e kedves nem szépségének hatalma, hogy minél inkább szemünkbe szöknek csalafintaságai, annál inkább ellágyulunk.

- Asszonyom - hajoltam kezére, s csókoltam meg újra, de immár tartózkodóbban, mint előbb, lévén a kegy, melyben részesített, elenyésző a hallatlan veszedelmekhez képest, amelyekbe belekergetett -, csakugyan nem hazudtak kegyednek. Mégis, nézze el nekem, ha előbb ki akarom kérni uram és gazdám, a király véleményét e küldetésről, mellyel kegyed meg kíván bízni.

- Csakhogy a király - fintorította el orrocskáját a hercegné (lévén kissé csalódott, mert nem ugrottam első szavára) e percben Laont ostromolja, mely egyelőre a Liga pártján áll és nem akarja őt beengedni.

- Laon - feleltem - nem esik olyan messze Reimstől, hogy őfelsége beleegyezésével el ne vihetném hercegi fiaurához a kegyed saját kezű levelét, bizalmát elnyerendő.

- Íme a levél - vonta elő kebléből és adta azon langyosan a kezembe az írást. - Hogy fiamuram bizonyosan tudja: tőlem származik, saját tollammal írtam meg és saját ortográfiámmal, mely olyannyira sajátos, hogy senki nem vetemedhet utánzására, lévén megboldogult férjem szerint még rosszabb, mint Medici Katalin helyesírása.

- Hogyan, kegyelmes hercegné! - hűltem el. - Kegyed tehát előre bizonyosra vette beleegyezésemet!

- Márki, tudom én - mosolygott ő rám, és felállt, így adva értésemre: kegyesen elbocsát -, hogy az udvarnál együgyűnek tartanak, mert ami a szívemen, az a számon, és nem szoktam alakoskodni, sem tettetni. Ám mégsem vagyok annyira ostoba, hogy meg ne tudnám ítélni, kivel állok szemben, és én nem az emberek szava után ítélek, hanem a szemükről. A kegyelmedé olykor gyengéd, olykor orcapirító, de mindig őszinte.

Minekutána ezt elmondta, a hercegné azzal tetézte meg kedves szavait, hogy bizalmasan belém karolt és kikísért az ajtóig.

Az utat Párizstól Laonig Rosny úrral
 tehettem meg, ami nagyon is ínyemre volt, lévén az ő kísérete hatalmas, az enyém ellenben annyira gyér, hogy Rosny nélkül lóhalálában lettem volna kénytelen menekülni, ahányszor feltűnt volna egy maroknyi, a sík földön cirkáló vagy ahogy katonai nyelven mondják: az utat strázsáló ligás csapat.

Úgy találtam, az ostromra szánt erődítmények, amelyekkel a király Laont körülvette, már igen előrehaladott állapotban vannak. Az előőrsöknél találkoztunk Vitry úrral (akit, ha olvasóm még emlékszik rá, rábírtam Meaux átadására), s ő ajánlkozott, hogy elkísér a király sátrához. Útközben elmondta: őfelsége e percben az ágyat nyomja, noha maga ép és ereje teljében van, a lába ellenben merő vízhólyag és véres horzsolás a sok menéstől, mert gyalogszerrel, futólépésben járta be minden emelkedőjét és ereszkedőjét a hegynek, amelyre a város épült, hogy maga ellenőrizze és ahol kellett, ki is javíttassa az elkészült sáncokat.

Rosny úr, aki fényes erényei ellenére nem volt híján némi gőgnek, szívesebben vette volna, hiszem, ha elsőnek mehet be a királyhoz, de Vitry (aki nagyon kedvelt engem) jelentette a királynak, hogy Rosnyval együtt én is megérkeztem, és Henrik úgy határozott: együtt fogad bennünket. Csakugyan két egymásra polcolt szalmazsákon hevert (de ágynak nyoma sem volt, lévén IV. Henrik háborúban spártaibb az egyszerű kapitányoknál is). Inasával behozatott nekünk két párnát, úgyhogy kényelmesen letérdepelhettünk kétfelől ágya fejénél, hogy meghallgassuk parancsait. Mint Vitry is mondta, Istennek hála vidám volt, kemény és erőtől duzzadó, arca, mint a cserzett bőr, szeme eleven, és a szája, a hosszú Bourbon-orr alatt, gunyoros, mohó és hetyke.

- Hej, barátaim - mondta -, Isten hozott, örömömre, mert látom: arcotok széltől pirult ki, és vidámabbak vagytok a szőlőt csipegető rigónál. Mi engem illet, oly jól vagyok, amint csak lehetek, s bizonnyal tudom, nem győztök eleget álmélkodni, hogy ott láttok, ahol vagyok, hisz éppen nem szokásom ágyban heverészni; ellenkezőleg, azt tartom: a hétalvók és nagyevők sosem viszik sokra. Mert az a lélek, melyet aluszékonyság és falánkság hús és háj hegye alá temet, nem képes nemes és nagylelkű indulatokra.

Amire nevetett és mi vele nevettünk, hisz tudtuk: Mayenne arcképét rajzolta meg, akinek behemót testét podagra és köszvény bántotta, s aki több időt töltött a terített asztal mellett, mint Henrik az ágyban.

- De Szent Mókus málára! - kiáltotta a király. - Hogy azt ne higgyétek, itt henyélek és kényeskedem, nézzétek meg a lábom, akarom.

Azzal kidugta a takaró alól csontos, inas lábát, és megparancsolván az inasnak: göngyölítse le róla a kötést, mely elfedte, megmutatta nekünk mezítelen lábát, és az csakugyan merő vágás és repedés volt, hólyag és seb, és csurom vér.

- Íme - mondta, a kérkedés és jó kedély oly keverékével, mely engem elragadtatással töltött el -, ezt nyertem azzal, hogy tegnap egész nap és az előtte levő éjszakán is fel-alá hajszoltam magam a laoni hegy meredek, szakadékos útjain, hogy embereim munkáját megszemléljem és kijavítsam. Mert azt akarom, hogy az én sáncaim olyan erősek legyenek, amilyenek csak lehetnek, részint, hogy a várost teljesen körülzárják, részint, hogy oltalmat nyújtsanak nekünk Mayenne és Mansfeld spanyoljainak a támadásai ellen, mert jól tudom, rám fognak törni, vagy hogy élelmet és lőszert juttassanak a városnak, vagy hogy kivessenek állásaimból. Barátom - fordult most Rosny úr felé -, tekintse meg haladéktalanul, mire jutottam ideérkeztem óta az ostrommal, szemlélje meg az erődöket és fedett sáncokat, amelyeket azért építtettem, hogy elfedjék árkainkat, és főként az ágyúk elhelyezését, a teraszokat, bevágásokat és más kilövőhelyeket, melyeket parancsomra elkészítettek, hisz tudom, mennyire érdekli a hadimesterség minden ága, és különösen az ágyú legjobb alkalmazásának módja; mint tudja, szeretném, ha e téren mindenkit felülmúlna...

E szavak hallatán Rosny, akinek a király már értésére adta volt, hogy szándékában áll őt tüzérsége nagymesterévé kinevezni, mihelyt e poszt megürül, felpattant és távozott, egy szó nem sok, annyit sem szólván.

- Szakállas - fordult felém a király, csendes mosollyal, mihelyt Rosny eltűnt -, gondolom, nem ok nélkül termettél itt, hisz én azt parancsoltam volt neked: maradj Párizsban, és nyitott szemmel-füllel figyeld, nem ármánykodnak-e ellenem, míg távol vagyok.

Akkor apróra elmeséltem a királynak beszélgetésemet Guise úrnővel, mert noha tudtam: a király azt szereti, ha szolgái rövidre fogják mondókájukat, ezúttal az esetnek jóformán minden részletére kitértem, amelyet olvasóm az előbbiekben olvashatott, hisz bizonyosra vehettem: a király türelmes hallgatóm lesz, lévén egy asszonyszemélyről szó (s ő bolondul a nőkért), mi több, kedves és hőn szeretett unokahúgáról. Amikor jelentésemet bevégeztem, átnyújtottam Henriknek a levelet, melyet Guise úrnő fiához intézett, hisz nyilvánvalónak tetszett: a hercegné azért nem zárta s nem is pecsételte le írását, mert azt kívánta: a király olvassa el, s eztán adja áldását megbízatásomra.

- Szakállas - mosolygott a király, minekutána átfutotta a levelet -, kár, hogy hercegeink nem nevelik jobban lányaikat. Alig bírtam kihámozni, mi van ez irkafirkában, annyira hibás az ortográfiája és formátlanok betűi. De jó unokahúgom éppen nem ostoba, jobban ért a politikához, mint fia.

- Sire - esett le az állam -, kegyeskedjék elárulni nekem, hogy jutott erre a véleményre!

- Pro primo, mert húgom oly kitűnően választotta ki követét. Másodsorban abból, hogy a hercegné tudja: a champagne-beli Troyes lakosai kiűzték falaik közül fiát és a ligapártiakat, és megadták magukat.

- De, Sire, erről egy szót sem szólt nekem. Talán nem is tudta!

- Hogyne tudta volna. Magam üzentem meg neki, Vic által.

Hogy a kis hercegné túljárt az eszemen, az úgy megdöbbentett, hogy a szavam is elállt bele.

- Kösd föl magad, Szakállas! - a király a hasát fogta nevettében. - Ma végre megtanultad, hogy a legegyügyűbb nőnek is megvannak a maga kis csalafintaságai.

- Sire - szedtem végre össze magam -, igazán nem veszem rossz néven Guise úrnőtől, hogy elhallgatta előlem Troyes elestét; bizonyára úgy vélte, ha elárulná nekem, hogy a város megadta magát, jócskán meggyengítené saját pozícióját, és így az én szolgálatkészségemet is. Ám ha felséged úgy gondolja, nincs többé szükség arra, amivel a hercegné megbízott, nyomban elállok tőle, hisz csak azért vállaltam el, hogy uramat szolgáljam, és csakis oly feltétellel, hogy elnyerhetem hozzá felséged egyetértését.

- Eszedbe ne jusson elállni, Szakállas! - felelte a király, igen komolyan. - Háborúban az ember sosem tudhatja előre, győz-e. És még ha megverném is Mayenne-t és Mansfeldet, bevenném Laont és Pikárdia többi városa is átállna az oldalunkra, akkor sem biztos, hogy Reims követné a példájukat, különösen addig, amíg ott Saint-Paul kapitány parancsol a herceg helyett. Tehát igenis nagyon üdvös, hogy odamenj, szót érts a herceggel és rábírd: csatlakozzék hozzám, mert az felettébb örvendetes következményekkel járna, még ha Reimst nem nyerném is el általa, s nemcsak Franciaországban, hanem Rómában is, hol a pápa folytonosan húzza-halasztja, hogy feloldozzon átka alól és elismerje áttérésemet.

- Sire - jöttem tűzbe, hallván, hogy a király ilyen fontosnak ítéli megbízatásomat -, holnap indulok.

- Holnapután - így a király. - Mert előbb meg kell kérned sógorodat, Quéribust, hogy kísérjen el, lévén ő a herceg rokona és egy szép és erős kíséret birtokosa. És ennek utána meg kell kérned Nemours hercegét, mondja el neked, amit Saint-Paul kapitányról tud, mert ő nagyon is jól ismeri és nemigen kedveli a kapitányt...

Második fejezet

Noha nevét már említettem jelen emlékiratomban, Louis de Gonzague, Nevers hercege itt jelenik meg először testi mivoltában. Holott sokszor találkoztam vele a királyi udvarban, ahol nagyon is feltűnt III. Henrik alatt, lévén igen tekintélyes és szokatlan férfiú: mélyen katolikus, mégsem ligapárti, ádázul hugenottaellenes, mégis ellenzője lemészárlásuknak, s noha nagy tisztelője a pápának, nem óhajtotta neki feláldozni a gallikán egyház érdekeit.

Apja, Mantova hercege után olasz volt, házasság útján lett Nevers hercegévé, miután elvette Henriette de Cléves-t, a nevers-i hercegség örökösnőjét. Attól fogva Franciaországban és az udvarban élt, Medici Katalin köréhez tartozott, voltaképpen franciának tekintette magát, és hűségesen szolgálta előbb III. Henriket, majd IV. Henriket is megtérése óta; mi több, megpróbálta őt a pápával elfogadtatni, de hasztalan, ami roppantul elkeserítette; pedig nem volt szüksége újabb keserűségre, lévén természettől fogva epés és szerfelett kötözködő, magas rangjára mérhetetlenül büszke, haragjában félelmetesen ádáz, egyszóval sértődésre, civakodásra, pereskedésre hajló ember. Sokszor elgondoltam: természete belülről kifelé hatván, magához hasonította arcát is, testét is, mert termetére nézve kicsi volt, satnya, göcsörtös, arca sovány és merő ránc, szája megvetően lebiggyedt, szeme villámokat lövellt. Örökké feketében járt, s ámbár ő maga gyakran hallgatag volt mások társaságában, egy szót el nem szalasztott, s metsző pillantása folytonosan ide-oda cikkant. Amikor nem pereskedett éppen ezzel vagy azzal, tulajdon lelkiismeretével civódott, szüntelenül azon töprengve, helyes volt-e III. Henriket tovább szolgálnia annak utána, hogy az kibékült IV. Henrikkel, illetve IV. Henriket, minekelőtte áttért volna. Egyébiránt igen szellemes és tudós férfiú volt, különösen a haditudományban, mivel sok időt és stúdiumot fordított az ostrom és az erődítés művészetére.

- Uram - mondta ridegen, amikor végre kegyeskedett fogadni, minekutána egy jó óra hosszat váratott az előszobájában -, ha őfelsége maga nem kívánta volna, soha nem fogadtam volna kegyelmedet, mert édesapja megátalkodott hugenotta, és kegyelmed sem egyéb, úgy-ahogy katolikusra mázolva.

- Excellenciás uram - mondtam kurta bókkal és némi éllel -, apám, ha százszor hugenotta is, igen vitézül szolgálta a csatamezőn II. Henriket és IX. Károlyt. Sohasem volt hajlandó fegyvert fogni III. Henrik ellen, bármint buzdították is rá a református vezérek. És végezetül, mihelyt IV. Henrik trónra lépett, idős kora ellenére kardjával és vagyonával nagylelkűen országunk jogos királyának segítségére sietett. Hercegséged tehát kénytelen Mespech báróját a „nem lázadó hugenották” közé sorolni, akikre híres, 1572-es jelentésében csak egy igen enyhe büntetést mért volna: javaik egyhatodának elkobzását. Nos, excellenciás uram, apám ennél jóval többet adott önként IV. Henriknek, hogy a Liga és a spanyolok ellen diadalra segítse fegyvereit. Ami Mespech báró négy élő gyermekét illeti, ők valamennyien áttértek a katolikus hitre, édesanyám, Isabelle de Caumont hitére, jómagamat sem kivéve. És merem állítani, méltóságos uram, hogy megtérésünk őszinteségében nincs több oka kételkedni, mint a királyéban.

Nevers herceg kifürkészhetetlen arccal hallgatta végig kisded szónoklatomat, szemét merőn az enyémre függesztve. De úgy tetszett, tekintete megenyhült, amikor elhallgattam, és hangja is vesztett valamit iménti élességéből.

- Uram - felelte -, beszéde nemcsak ügyes volt, hanem becsületes is, mi több, észokokra hivatkozott, s ez mindig nagy hatással van rám, mert szeretem ítéleteimet az értelem fényével megvilágítani. Mindazonáltal III. Henrik oly nemesúrnak tartotta kegyelmedet - ezt maga mondta nekem -, ki csak azért „adta be a derekát”, azért „járt kényszerre”,
 hogy őt szolgálhassa.

- Szegény, hőn szeretett uram és gazdám azért ítélt így - feleltem mosolyogva -, mert ő maga igen jámbor volt, mint excellenciád is tudja. Zarándoklatokra, körmenetekre járt, ostorozta magát, sokszor vonult vissza elmélkedni egy-egy kolostorba. De ugyan hogy válhatott volna belőlem buzgó katolikus, holott vajmi langyos voltam már hugenotta hitemben is, és a papok oly kegyetlenül üldözték családomat, engem sem kímélve? És végezetül, nagyuram, ha hallgat az észokokra, hadd kérdezzem meg: eszes dolognak tartja-e ily aprólékosan tudakozódni hitemről, holott amikor nagyuram legutóbb Rómában járt, maga tiltotta volt meg és teljes joggal a kíséretében lévő három püspöknek, hogy alávessék magukat az inkvizíció kijelölte bíboros egzámenjének, amit pedig maga a szentatya rendelt el.

- Ez ég és föld! - szegte fel indulatosan a fejét Nevers herceg, s szeme lángot lövellt. - Három francia püspököt a pápai inkvizíció elé hurcolni, holott nincs más bűnük, csak az, hogy a francia királyt megtérítették, ez halálos sértés volt Franciaország királyára és rám, az ő követére nézve!

- Csakugyan - bólintottam -, csakhogy én nem szárnyalok ily fennen. És minthogy jelen megbízatásom nem spirituális természetű, nem látom be, milyen jogon kellene katolikus hitbuzgalmam mibenlétét megvitatnunk.

- Márpedig megvitatjuk, ha én úgy akarom - viszonozta Nevers hercege oly gőggel, hogy a lélegzetem is elállt bele; és a szeme úgy elfeketült, hogy túltett ruháján is.

- Ez esetben - szóltam, amikor magamhoz tértem -, kegyeskedjék excellenciád elbocsátani, mivel nem tudom, uram és gazdám, a király felhatalmazását bírja-e arra nézve, hogy ilyen inkvizíciónak vessen alá.

Azzal mélyen meghajoltam eme fekete ördög előtt, és meg sem várva, hogy kegyelemben elbocsásson, máris sarkon fordultam volna, amikor ő így kiáltott fel:

- Uram, nagyon kérem, foglaljon helyet! Amit mondtam, csak azért mondtam, hogy kifürkésszem: milyen fából faragták, és elégedetten tapasztalom: kardvasa úgy riposztozott az én vágásomra, hogy nem hajolt meg bele.

A teremburáját, gondoltam, se la scusa non é vera, é ben trovata,
 és gyors észre vall. Hanem ami engem illet, én inkább azt hiszem, ez a kis méregzsák herceg attól fél: a király nemtetszé-sét vonná fejére, ha tovább feszítené a húrt. Erre a gondolatra sietve helyet foglaltam, eleget téve Nevers herceg megkésett, udvarias felszólításának, és eltökélt, de barátságos arccal s némi könnyed büszkeséggel vártam a folytatást.

- Uram - a herceg hangja most a csörgedező patakot idézte, hanem a tekintetének nem parancsolhatott annyira, hogy meg ne villanjon benne holmi kihívás és bosszúság -, mindenekelőtt engedje meg, hogy emlékezetébe idézzem, nem „excellenciás úrnak” kell szólítania, hanem „fenségnek”, mivel uralkodó herceg vagyok.

- Nagyuram - siettem bókolni -, úgy hittem, retheli hercegségét fiaurára ruházta át.

- Csak a haszonélvezetet - felelte a herceg -, a rang enyém.

- Tehát hercegi fenséged bocsánatát kérem - feleltem, újabb bókkal. - Egyébiránt - siettem folytatni, hogy átvegyem a beszélgetés irányítását - éppen e tárgyban, Champagne és a Rethel-vidék dolgában kértem fenségedtől kihallgatást, lévén ez az északi tartomány igen nagy fontosságú őfelsége szemében, mivel utat nyithat a Flandriából jövő spanyol inváziónak, és e percben Mayenne hercegének, az ifjú Guise hercegnek és Saint-Paul úrnak a kezén van.

- Saint-Paul úrnak! - kiáltotta a herceg, akit majd felvetett a méreg, kezét égnek emelve. - Saint-Paul úrnak! - hörögte felugorva, és úgy izgett-mozgott, pörgött maga körül, mint holmi kis bogár egy üvegkehelyben, és közben úgy pattintgatta ujjait, mint a bolond. - Haj, Siorac uram! Haj, márki! Kegyelmed egy ördögből kettőt és két ördögből hármat csinál, ha eme fertelmes ipsét úrnak és szentnek nevezi, holott se nem úr, se nem Saint, és meglehet, még Paul sem, hanem a legártalmasabb, legelviselhetetlenebb kis féreg, akinek Isten megengedte, hogy földünkön csússzék-másszék!

Hát ezt „jól megmondta”, gondoltam, és mivel Saint-Paul eme hevenyészett képéből arra következtettem: a kidolgozott arcmás még szebb lesz, nyomban arra kértem a herceget, fesse őt le nekem tetőtől talpig, mivel őfelsége, mint a herceg gondolhatja is, nem éppen jóakarója az ipsének, s én ez ügyben őfelsége szeme vagyok és karja, s a szemnek fény kell, a karnak fegyver. Amit ne úgy érts, olvasóm, mintha szándékomban állt volna Saint-Pault megölni. Nem vagyok alkalmas effajta munkákra. És ha mégis megöltük Saint-Denis-ben Aumale lovagot, Miroul meg én, az csak azért esett meg, mert rám lőtt, mielőtt kihívhattam volna becsületes párbajra, amire nagy okom volt, mióta a lovag nem átallotta a tours-i Saint-Symphorien templom feldúlása alkalmával megbecsteleníteni a szegény R. kisasszonyt, ki akkor alig tizenkét esztendős volt.

- A gazember - ült vissza a helyére Nevers herceg, és nekem is intett: üljek le (mert tiszteletem jeléül felálltam, amikor ő úgy ugrott fel, mint ördög szokott a dobozából) -, a gazember nem ismer se hitet, se törvényt, se neve, se java, hisz csupán Nangis úr háznagyának a fia. Nangis úr elkövette azt a hibát, hogy e férget apródjává léptette elő, s fegyverforgatásra fogta, s a csirkefogó jól meg is állta ebben a helyét, lévén merész is, eszes is, és fürge. Úgyhogy elnyervén az elhunyt Guise herceg, azaz a Sebhelyes kegyét, ezereskapitány lett a Liga seregében Saint-Paul néven, és feleségül vett egy csinos, gazdag és igen jó házból való özvegyasszonyt. De, uram, kegyelmed mosolyog - szakította félbe önmagát a herceg, és haragos pillantást vetett rám.

- Kérem hercegi fenségedet, ne vegye zokon e mosolyt - szóltam. - Arra gondoltam, hányan és hányan vannak a ligások között, kik hála testvérháborúinknak, úgy vetődtek a felszínre, mint a tajték, s olyan porlékonyak is, mint az. Példa rá: a Tizenhatok, Párizs valódi királyai az ostrom alatt...

- Az is valami? - vont vállat a herceg. - Van náluk rosszabb és még rosszabb is. Egy nappal azután, hogy a Sebhelyest kivégezték Blois-ban és fiát, Joinville hercegét fogságra vetették, III. Henrik kinevezett Champagne kormányzójának, részint hűségem jutalmaképpen, részint mivel retheli hercegségem szomszédos eme tartománnyal. De soha nem vehettem birtokomba a kormányzatom alá eső területet, mivel Mayenne és a közeli Flandriából jött spanyol szövetségesei ragadták magukhoz Reimst és környékét, és ugyanezen okból még Rethelbe sem merészkedhettem el, melyet, mint már mondtam, fiamra testáltam volt. Nos, Joinville herceg távollétében, akit előbb III. Henrik, majd IV. Henrik fogságban tartott, Mayenne kinevezte fentmondott ravasz és bűzhödt Saint-Pault Champagne fővezérévé, majd nem sokkal később Franciaország marsalljává! Jól hallotta! Franciaország marsalljává nevezték ki ezt a sehonnait, aki megittasulva új keletű dicsőségétől és hallatlan felemelkedésétől, rettegésben tartotta Champagne-t, számos megerősített helyet ragadott el fiamtól, és fiam tőlem örökölt címét bitorolván, kikiáltotta magát Rethel hercegének.

- A teremburáját! - hűltem el. - Páratlan pimaszság!

- Hej, uram! - bömbölte a kis herceg fel-felugorva karosszékéről, melynek karfáját két kézzel markolta meg -, a semmirekellője még tovább ment mértéktelen pimaszságában! Írt nekem! Volt képe az alábbi levelet intézni hozzám - vonta elő zekéjéből az írást a herceg -: „Uram (figyelje meg, márki, hogy ez a lókötő senki még csak »nagyuram«-nak sem szólít egy uralkodó herceget!), uram, gondolom, szeretné, ha a rethelbeliek békében élnének. Uraságodnak van egy fia meg egy lánya. Nekem is van fiam és lányom. Házasítsuk össze őket, és akkor megegyezhetünk!” Igen, jól hallotta! Ez a nyomorult féreg nem érhette be azzal, hogy fiamtól elragadja hercegségét, hanem még rokonságba is akart volna keveredni velem!

- És mit felelt hercegi fenséged? - kérdeztem. - Hogy a Gonzagák híres itáliai hercegi család, melynek eredete az ősidők homályába vész?

- Ugyan dehogy! - rázta a fejét a herceg. - Eszemben sem volt ennyire megtisztelni ezt a senkiházit! Márki - folytatta elkomorulva -, én keresztény vagyok és hithű keresztény, mégis úgy vélem, vannak helyzetek, melyekben a bennem élő keresztény kénytelen fejet hajtani a herceg előtt.

- Nagyon igaz - bólogattam, arcom kifejezését az övéhez igazítva.

- Tehát ezt feleltem neki - pattant fel a herceg (és mondanom sem kell, nyomban követtem példáját). - „Kapitány (nem neveztem marsallnak, képzelheti, hiszen nem a királytól nyerte el e címet), kapitány, ha valaha kézre kerítem, a torkán nyomom le a levelét. Majd megparancsolom embereimnek: kössék fel az első tölgyfára, egy papírból kivágott hercegi koronával a fején.” Márki, eztán több csapdát is állítottam ennek a gazfickónak, de mindegyiket elkerülte. És mára oly hatalomra tett szert Champagne tartományban, hogy még Joinville hercegének - ki időközben megszökött a király börtönéből és csatlakozott hozzá - sem sikerül őt engedelmességre bírnia.

Amikor másnap röviden beszámoltam őfelségének a herceg szavairól, némán hallgatott, megállás nélkül fel-alá járkálva sátrában kurta, inas lábán (mert egy pillanatig sem bírta ki ülve), majd amikor befejeztem mondókámat, megállt, és felém fordítva hosszú orrát, megkérdezte, miközben élénk és fürkész pillantást vetett rám:

- Szakállas, mi most a véleményed Saint-Paulról?

- Hogy az ifjú Guise herceg felségedhez fog csatlakozni egy szép napon, és meglehet, Mayenne maga is, de Saint-Paul kapitány nem, ő soha!

- Miért, Szakállas?

- Mert olyan magasra jutott ő, ki legalulról jött. Ma Franciaország marsallja, egy tartomány fővezére, és már Rethel hercegének is kinevezte magát. Jól tudja, hogy mivel szerény családból jött, nem tarthatja meg minde címét, ha felségeddel megegyezik. Ezért inkább spanyollá vedlett.

- Helyes az okoskodás - bólintott a király. - Hát Nevers hercege? - csillant föl a szeme, s húzódott gunyoros mosolyra szája hosszú orra alatt. - Vele hogy boldogultál?

- Előbb rosszul. Aztán jól.

- Nevers gesztenye - nevetett rám a király. - A burok tüskés. A bél jóízű. Mi több, ő az egyetlen ez ország nagyjai közül, aki alattvalói hűségből szolgál. Aj, Szakállas! A nagyok! A nagyok! Minél többször vagyok szolgálatukra, annál több bajt hoznak rám! Bouillon herceg, aki annyit köszönhet nekem, áttérésem ürügyén ellenem lázítja hugenottáimat. Mercoeur hercege azon ügyködik, hogy spanyol segítséggel leválassza Bretagne-t Franciaország testéről, őrült fejjel vissza akarván állítani száz évvel az időt. Épernon hercege ellenségeim támogatásával Provence-ban próbál kihasítani magának egy hercegséget. Senki sincs mellettem, még Biron se...

- Hogyan, felség? Biron?

- Haj, Biron! - hördült fel a király. - Szakállas, Biron merő hiúság és hencegés, és bárkinek, aki hajlandó meghallgatni, egészen különös dolgokat mond. Már-már arról igyekszik meggyőzni a világot, hogy ő tette fejemre a koronát! És nem kéri, hanem mondhatni, követeli tőlem Laon kormányzói tisztét, mihelyt beveszem jó városomat, máris arról fecseg, miféle erődítéseket fog ő ott építtetni, és azzal fenyeget: itt hagy a faképnél, ha nem adom meg, amit kér. Pedig nem adom meg, nem akarom, hogy e várost, mely oly közel van Flandriához, eme felfújt hólyag kormányozza, mert képesnek tartom arra is, hogy mihelyt kissé rosszabbul áll a szénám, spanyol segítséggel végeérhetetlen perpatvart zúdítson a nyakamba... Hej, Szakállas, nem könnyű uralkodni, különösen nem ebben az országban.

- De a nép szereti felségedet!

- A nép, a nép - hajtotta le keserűen a fejét a király. - Tegnap kigúnyolt. Ma megéljenez. De ha holnap megvernének, legyőzőmet ünnepelné. Nem, Szakállas, a király nem bízhat a népben, ahogy a nagyurakban sem, és a legkevésbé - fogta hirtelen halkabbra a hangját, egy pillantást vetve maga köré - a jezsuitákban...

- Sire - mondtam -, felséged sosem szűkölködött igen jó, urukat szívből szerető és hű szolgákban.

- Valóban! Valóban! - kiáltotta Henrik, megfeledkezve róla, hogy e kifejezés használata hugenottára vall. - De ez a hűség személyemnek szól. Azok közül, akikről te beszélsz, igen kevesen fogják fel az ország valóságos, nagy érdekeit.

- Remélem, Sire - feleltem mosolyogva és bókolva -, hogy engedelmével egy napon ezek közé számíthatom majd magam.

- Erre majd akkor felelek, ha visszatértél Reimsből! - És miközben arca visszanyerte szokott élénk és éber kifejezését, a király nevetve hozzátette: - Lóra, Szakállas, lóra! Indulj lóhalálában! És ott, ahová sietsz, munkálkodj ügyesen az ország üdvéért!

Csakugyan odasiettem, sógorommal, Quéribusszel és az ő „nagy és szép'' kíséretével, melynek parancsnokságát átengedte volt nekem. Nagy kíséret volt, hisz vagy negyven lovat számlált, és mi több, oly gyors lábú lovakat, hogy amikor egy ízben kiküldtem felderítőimet előre, jobbra és balra, és egyikük zihálva jött jelenteni, hogy csaknem belefutottunk egy igen nagy létszámú ligacsapat karjaiba, menekülőre fogtam a dolgot, és meg is kerültem a ligásokat úgy, hogy ámbár észrevettek, nem érhettek a nyomunkba, csak nyelhették a lovaink felverte port...

E kellemetlen találkozás után jóval lassabban és megfontoltabban haladtunk, és ámbár Laon igazán nincs messze Reimstől, s az utat egy nap alatt is megtettük volna (különösen ilyen ragyogó hátasokon!), erdőkön és berkeken vágtunk át, ahol csak tehettük, az est leszálltától hajnalhasadásig kocogva, nappal a szabadban táboroztunk, és a kisvárosokat, falvakat ívben elkerültük.

Nem sokkal napkelte előtt egy dombocskáról megpillantottuk a látóhatáron a szürkés ködbe burkolózó Reims falait. Azonnal megparancsoltam kíséretünknek, szálljanak le a lóról és vessék le vértjüket, nem akartam ugyanis teljes harci díszben megjelenni Reims alatt, nehogy ránk lőjenek a bástyák tetejéről.

- Istenemre, fivérem - szólalt meg Quéribus -, mindez szép és jó! De hogyan jutunk be Reims városába?

- Mint bárki más: bebocsáttatást kérünk a kapuerődnél.

- Hogyan? Megkockáztatjuk, hogy felkoncolnak, mihelyt belépünk, vagy ha nem, hát legalább tömlöcre vetnek, hogy váltságdíjat fizettessenek értünk?

- Az effajta megbízatások - feleltem én mosolyogva - mindig némi kockázattal járnak. Ám két ütőkártyánk is van: az első, hogy kegyelmed az ifjú Guise herceg unokatestvére. A második: hogy én egy levelet hozok neki édesanyjától.

- Az első csak akkor lenne hasznunkra, ha Saint-Paul nemesember lenne. Ám egy efféle csirkefogó nem tiszteli a vérségi köteléket.

- Ami pedig a másodikat illeti - így La Surie ura -, fogadom, Saint-Paul kését torkunknak szegezve kényszerítene: adjuk át neki a levelet, és mihelyt elolvasta, darabokra tépné, bennünket pedig, úgy lehet, megöletne, amiért az eretnekkel cimborálunk.

Én mit sem feleltem neki, hanem rászóltam katonáinkra: siessenek a vetkezéssel, és üljenek mihamarabb újra nyeregbe, mert pirkadatkor el akartam érni a városkaput. Az igazat megvallva, szívesen elidőztem volna azon a dombocskán, ahol friss szellő lengedezett, és szépen rezegtette a jegenyenyárfák nemrég kibújt levelecskéit. Mialatt embereink sietve vetkeztek és az öszvérekre málházták vértjeiket, kenyeret és bort osztottam szét a katonák között, és meghagytam nekik: kössenek csomót a nyelvükre, meg ne gyújtsák puskájuk kanócát, és viselkedjenek szerényen és barátságosan a városlakókkal, soha ne vágjanak haragos képet, ne kérkedjenek, és ne kapkodjanak a kardjuk után. Végezetül, amikor az utolsó öszvért is megrakták és az utolsó falatot is lenyelték, kiadtam a jelt az indulásra, de nem fúvattam meg trombitánkat. Jómagam is nyeregbe szálltam és az élre lovagoltam, jobb oldalamon Quéribus, bal oldalamon La Surie ura, szorosan mellettem.

- Miroul - mondtam -, meggondoltam a dolgot, és úgy hiszem, igazad van: csakugyan nem tanácsos rögtön szóba hoznunk a hercegné levelét; az annyit tenne, mint önként belesétálni a csapdába. De szólhatnánk, példának okáért, az úrnő hallatlan pénztelenségéről és arról, hogy fiától segítséget kér és remél, ezt Joinville herceg bízvást elhiheti, hisz neki magának is négyszázezer aranyra rúg az adóssága, a király szerint.

- Ötszázezerre - jegyezte meg Quéribus. - Még nagyapjától és apjától örökölte. Sok pénzükbe került az a Guise-eknek, hogy francia királlyá akartak lenni.

- Arról az apró kellemetlenségről nem is szólva - vetette közbe Miroul -, hogy sorra legyilkolták őket.

- Ami azt a levelet illeti, mely csakugyan vesztünket okozhatná, eltüntetem.

És azzal hagyva, hogy azok ketten tovább lovagoljanak váll váll mellett Reims felé, én a sor végéhez kocogtam, megkerestem Pisseboeuföt, félrevontam, és sotto voce okcitánul azt mondtam neki:

- Pisseboeuf, egy levél van nálam az ifjú Guise herceghez édesanyjától, ha ez Saint-Paul kezébe kerülne, a nyakunk bánná. Magadhoz vennéd? Nem valószínű, hogy a ligások egyenként átkutassák kíséretünk mind a negyven tagját.

- Még ha azt tennék is, nálam ugyan meg nem lelnék. Hol az a micsoda?

- Várd meg, míg kíséretünk befordul abba a kanyarba, amelyet magad előtt látsz. Nem akarom, hogy bárki meglásson, amikor átadom. De van-e hova rejtened?

- Istenemre! - szegte fel a fejét Pisseboeuf -, mindmáig olyan szegény lennék, mint Jób, ha nem tanultam volna meg, hogyan rejtsem el csata után azt a keveset, amit zsákmányoltam, a fosztogatók elől. Hát csak ennyi az egész? - kérdezte, amikor a kanyar oltalmában átadtam neki a levelet. - Ez igazán semmiség. Az aranyakat sokkal bajosabb eldugni, mert nehezek, ha fény esik rájuk, csillognak, és csörömpölnek.

Azzal megnógatva lovunkat, utolértük a kíséretet, ahol Poussevent, akit már-már megijesztett elválhatatlan társának hátramaradása, sietett tőle megtudakolni okcitán nyelven, ugyan miért maradt le.

- Komám, köss te is csomót a nyelvedre - intette le Pisseboeuf -, ha nem akarod, hogy oda pisáljak, ahol a szeleid teremnek.

Amire Poussevent sértődés és harag nélkül nagyot nevetett.

- Fivéremuram - fordultam Quéribushöz -, arra kérem, hadd váltsak négyszemközt néhány szót kegyelmeddel.

Ennek hallatán La Surie ura féltékenységtől emésztve és elkomorulva visszafogta lovát, míg a kíséret utol nem érte. Mi ketten ezalatt kőhajításnyira elébük vágtunk.

- Fivéremuram - kezdtem rá -, igazat mondok-e, ha kijelentem: kegyelmed jóval fölöttem áll szépség, előkelőség, jólneveltség, öltözködés, nemesi eredet dolgában, s a víváshoz, a labdajátékhoz és mindenfajta hadimesterséghez is jobban ért?

- Csakugyan - felelte Quéribus, aki nem volt híján észnek -, de...

- Miféle de?

- De ennyi méz után némi epének kell jönnie.

- Ezt szépen mondta, fivérem. Hanem az az epe nem olyan keserű. Íme: elismeri-e fivérem, hogy ezzel szemben én felülmúlom kegyelmedet bizonyos ügyesség dolgában, mellyel nehezen kezelhető embereket kezelek és irányítok?

- És ha elismerem?

- Akkor megkérhetem rá: engedje meg, hogy én vessem el a kockát s én keverjem a kártyát Saint-Paulnál. Kegyelmed úgy tehetne, mintha rosszullét vagy betegség bántaná, miáltal ürügye lenne hallgatni, s a kormányrudat nekem átengedni.

- Tehát mégiscsak jó komédiásnak tart?

- Annak bizony. Szemtanúja voltam, amikor kis híján elalélt, hogy a szép hölgyeket könyörületre bírja.

- Uram - mosolyodott el Quéribus -, meggondoltam: szabad kezet adok kegyelmednek Saint-Paul dolgában, hisz velem is oly ügyesen bánik!

- Fogadja hálás köszönetemet!

- Ideszólíthatom La Surie urát? - kérdezte Quéribus. - Most duzzog. És szeretném őt magam tájékoztatni a dolgok állásáról.

- Nosza! - feleltem, és ő máris hátrafordult nyergében, és intett Miroulnak, jöjjön közelebb. Mihelyt La Surie ura mellénk ért, Quéribus rákezdte:

- De La Surie uraság, abban maradtunk Siorac márkival, hogy mihelyt tárgyalásunk Saint-Paullal kínos fordulatot vesz, én rosszullétet színlelek, s mert nem szeretnék aléltan földre zuhanni, arra kérem kegyelmedet, maradjon a közelemben, és siessen alkalomadtán segítségemre.

- Márki úr számíthat rám - felelte vidáman Miroul. Mindjárt felfogta, hogy nem tartottam kívánatosnak Quéribust tanú előtt erre kérni, nehogy megsértsem.

Ekkor fél mérföldre lehettünk Reimstől. Zekében lovagoltunk, hármas sorokban, s igazán nem festettünk harciasan. A nap még nem kelt fel, de keleten apró fehér fényfolt jelezte: nemsokára előbukkan.

- Saint-Paul mancsába adni magunkat annyi, mint a farkas torkába dugni a fejünket - vélte Quéribus.

- Imádkozzunk - nevetett Miroul -, imádkozzunk azért, hogy Guise keze megmentsen minket Saint-Paul mancsától!

Miroul, amilyen rettenthetetlenül bátor volt és kész engem a halál torkába is követni (ahonnan nemegyszer hozott már vissza), most is felajzott volt és víg, mint a pintyőke. Quéribus nyugodt, noha kissé sápadt. Én magam újra átéltem félelemnek és lelkesültségnek azt a különös egyvelegét, mely mindig elfog a veszély küszöbén; immár sok éve ez az érzés teszi ki életem szövetét, olyannyira, hogy hiszem: hiányozna, ha le kellene mondanom róla.

Fák sűrű sora takart el az őrök szeme elől, és mert észrevettem: ha egyenesen haladunk tovább, egy várkastély oldalkapujához jutunk, és azt gondoltam: Saint-Paul alighanem e kastélyba szállásolta el spanyoljait, jónak láttam nagyot kerülni, amíg még kívül esünk az őrök látószögén, hogy a fal nyugati kapujánál kérjünk bebocsáttatást, melyet feltehetőleg polgárőrök vigyáznak. És jól is tettem, mert noha e kapu fölött kis erőd volt, és bástyák fogták közre, melyeken láttunkra sörteként meredezett fel a sok muskéta, mégsem lőttek ránk, úgyhogy volt időm a kis erődig léptetni, melynek ablakszemén át egy bennünket leső sisakos fejet pillantottam meg. Megállítottam lovamat, meglengettem tollas kalapomat, és jó hangosan így szóltam:

- Uraim, Reims város polgárai és lakosai, Quéribus márkinak van szerencséje általam bebocsáttatást kérni kelmetektől avégből, hogy meglátogassa rokonát, Guise herceget.

- Uram - felelte a sisakos ember -, én csak őrmester vagyok, s nem bocsáthatom be kegyelmeteket. De kérem, várjanak egy kis ideig. Máris elküldök a nép hadnagyáért.

Szólt és eltűnt az ablakszemből, és én egyedül maradtam, úgy értem, egyedül a bástyák lőrésein át rám célzó muskétákkal, melyek egyébiránt lassacskán égnek emelkedtek, mivel szerencsémre a puskapor helyett most a szavak beszéltek, a kérdések sokaságából ítélve, amellyel elárasztottak.

- Honnan jön, uram? Ligapárti? Vagy a navarrai híve? Mi van Párizzsal? Járt-e Laonnál?

- Uraim - írtam le újfent nagy félkört kalapommal -, nézzék el nekem, ha a válaszadással bevárom a város hadnagyát.

- És kegyelmed kicsoda, uram? - kiáltotta egy sztentori hang.

- Uram - feleltem, röpke hallgatás után -, született francia vagyok, és a mai időkben ezt büszkén vallom.

E mondást, melynek fullánkja is volt, célzata is - hisz a város nemkívánatos vendégei ellen irányult -, nevetés és helyeslő felkiáltások fogadták, s így alkalmam volt meggyőződni róla, hogy Saint-Paul uralma a falakon belül pusztán erőhatalomra és kényszerre épül.

- Nemesember-e uraságod? - kérdezte az iménti hang.

- Az vagyok, uram.

- És kihez tartozik?

Erre a kérdésre kész volt a feleletem.

- Guise hercegéhez, akit Isten óvjon!

- Isten óvja! - visszhangozták néhányan a bástyákon, de nem mindannyian.

Hohó!, gondoltam. Még a Guise-ek sem valami népszerűek a kormányzóságuk alá eső területen! Meglehet, eme gyümölcs immár megérett gazdám számára.

- Uram - szólt most egy másik, élesebb és nem oly sztentori hang, mint az előbbi. - Azért jött-e, hogy megszabadítson bennünket, hisz tudja, kitől?

E kérdésre síri csend támadt a bástyákon, s mert úgy véltem, nagy veszedelmet hozhat ránk, akár igennel, akár nemmel felelek rá, azt mondtam:

- Uram, nem tudom, kire gondol.

Azzal, véget akarván vetni e beszélgetésnek, mely ily veszedelmes lejtőre vitt, megsarkantyúztam kancámat, s mert az már belefáradt a sok álldogálásba, úgy megörült a mozgás lehetőségének, hogy fújt-toporzékolt, s kis híján kivetett a nyeregből, amire én, hogy visszavezessem az erény útjára, végigcsináltattam vele mindazon iskolagyakorlatokat, melyekre megtanítottam. Ez a mutatvány annyira lebilincselte a polgárőröket, hogy elnémultak. Végre megjelent a kapuerőd ablakában egy arc, és gazdája odakiáltott nekem:

- Uram, kérem, szálljon le lováról, és jöjjön a gyalogkapuhoz, azt megnyitjuk, s akkor szót érthetünk. Én Rousselet hadnagy vagyok.

Nem tehettem mást: engedelmeskedtem, de nagyon nem örömest. A teremburáját, gondoltam magamban, lám, hová süllyesztette országunkat a Liga! Az ember nem mehet többé oda, ahová akar. Ahány város, annyi királyság, a maguk kis királyaival, kicsinyke határaival és kisszerű törvényeivel.

Tehát bevonultam a gyalogkapun, kantárszáron vezetve Pompeámat, akit egy szolga átvett tőlem. Nyomban két solt csúsztattam a markába, és megkértem: csutakolja le alaposan szegény párát, hisz verejtékben úszott az iménti nagy iskolázástól. S minekutána egy őrmester elég udvariasan elvezetett az őrjárathoz, ott végre összetalálkoztam a nép hadnagyával, ki nyomban elküldte embereit, hogy négyszemközt értsen szót velem. Mindenekelőtt jól szemügyre vett, ahogy én is őt, s mert a jelek szerint mindkettőnk tetszését megnyerte, amit láttunk, végül rám mosolygott, s én viszonoztam mosolyát.

A nép hadnagya Reimsben valamiféle elöljárója a kalmárcéhnek vagy polgármester, a jó város lakosai és polgárai választják meg, és igen nagy tekintélynek örvend körükben. Mint Laonban megtudtam, e tisztség korábbi viselője, Julien Pillois hadnagy, ki ádáz liga- és spanyolpárti volt, csellel játszotta át Saint-Paul kezére Reims városát, elárulván azokat, akik őt megválasztották (és akik a királyhoz akartak volna pártolni, áttérése után). Miért is a reimsiek az áruló halála után, 93-ban Rousselet-t választották meg, akiben Saint-Paul, amint beszélték, egy cseppet sem bízott meg.

Ez a derék Rousselet olyan ember volt, akire azt mondanám: a modora szögletes, a teste kerekded, a szeme mogyoróbarna és igen eleven, arca napcserzette, de vörösbe játszó, és egész lénye vidám, ami nagyon is ínyemre volt, mert akárcsak IV. Henrik, ki nem állom a melankóliásokat. Azt tartom: ha egy ember nem szereti saját magát, ugyan hogy szerethetné és szolgálhatná embertársát? Egyszóval eme Rousselet megfelelt ízlésemnek, és ösztönömre hagyatkozva, mely azt súgta nekem: megbízhatom jó arcában, elárultam neki a nevemet és azt is, honnan jöttem.

- Istenemre, hadnagy úr - tettem hozzá -, mennyi kellemetlenséget s teketóriát kell egy vérbeli franciának kiállnia avégett, hogy egy francia városba bebocsássák! Ráadásul olyannak is, ki rokona a kormányzónak!

- Fájdalom, uram, Guise hercege csak névleg kormányzónk, mindaddig, míg meg nem győzi Saint-Paul urat arról, hogy küldje el azt a kétszáz spanyol katonát, akiket a Marskapu melletti várba szállásolt be, négy spanyol kapitány vezénylete alatt. Ezt a vártornyot velünk építtette fel erőnek erejével Saint-Paul úr, hogy spanyoljait odahelyezze, és szándékában van még négy másikat építeni a város négy kapujánál, hogy azokat is hasonszőrű várőrséggel lássa el. Ez a terve nagy ijedelemmel tölt el bennünket, reimsieket. Mert ha Saint-Paul úr végbeviszi, egészen a maga igájába hajthat bennünket, s ez nem könnyű iga, mi több: II. Fülöpébe, s az még rosszabb. Akkor örökre búcsút mondhatunk városunk előjogainak.

- De hisz a herceg nem egyedül jött Reimsbe - vetettem közbe.

- Ugyan - legyintett Rousselet -, legfeljebb hatvan emberből áll a kísérete. Ami vajmi kevés ahhoz, hogy elijessze a Mars-kapunál székelő kétszáz puskást, akik ráadásul spanyolok, más szóval: a világ legjobb katonái.

- Rousselet úr - mondtam -, ha jól értem szavait, az elnyomó iránti gyűlölet rábírhatná a polgárőröket, hogy alkalomadtán Guise uraság mellé álljanak...

- Ó, márki úr - vonta meg gömbölyű vállát Rousselet, égnek emelve mogyorószín szemét -, az én reimsi polgáraim arra jók, hogy biztos falaik oltalmából lövöldözzenek, de arra nem, hogy szembeszálljanak a kasztíliai talpasokkal.

- Mindazonáltal Quéribus úr kísérete - feleltem, rövid tűnődés után - negyven puskást számlál, Quéribus úr rendíthetetlen híve unokaöccsének, Guise úrnak, emberei kemény harcokban edzettek, talán Guise úr hatvan emberével együtt...

- Jaj, uram - rázta tagadóan a fejét Rousselet -, negyven katonáját nem veheti számításba, hisz be sem tehetik majd lábukat falaink közé, Saint-Paul úr szigorú parancsa folytán. Mostantól fogva ide senki be nem jöhet, aki nem spanyol! Saint-Paul úr még azt is csak nagy nehezen fogja megengedni, hogy a gyalogkaput félig megnyissuk Quéribus úr és egy-két embere előtt.

- A teremburáját! - kiáltottam. - Micsoda zsarnokság!

De nem folytathattam. Kopogtak az ajtón, és az őrmester, aki engem a városba bebocsátott, bedugta a félig nyílt ajtó résén a fejét, és lihegve jelentette:

- Hadnagy úr, La Tour báró idetart!

- Máris, a nemjóját! - kiáltotta Rousselet felpattanva, s a szeme ijedségről árulkodott. - Márki úr - tette hozzá halkan -, nagyon vigyázzon ezzel a La Tour báróval. Ámbár valódi báró, Saint-Paul embere! És hiába született franciának, spanyol.

Alig mondta ki az utolsó szót, belépett kopogtatás nélkül ez a La Tour, felszegett fejjel, gyanakvó tekintettel és kalappal a fején, noha Rousselet és én kalapot emeltünk előtte. Ez a kellemetlen úriember nemcsak azért keltett nyomban ellenszenvet bennem, mert oly udvariatlanul fogadott, hanem mert arcán, mely egyébiránt nem volt csúnya, ott ült az az elviselhetetlenül gőgös kifejezés, amelyet főligásaink rendre eltanultak spanyol mestereiktől, minekutána szolgájukká szegődtek.

- Báró úr - mondta Rousselet -, ez a nemesúr Quéribus márki kíséretéhez tartozik. A márki, aki unokaöccse Guise herceg őuraságának, bebocsáttatást kér önmaga, valamint a vele levő nemesurak és a kísérete számára.

- Uram - fordult hozzám a báró, fölényes pillantással -, remélem, okát tudja adni, miért kerülték meg a várost és jelentkeztek a nyugati kapunál, holott Párizsból jövet a legrövidebb út a Mars-kapuhoz vezetett volna.

- De uram - feleltem én, már-már együgyű képet vágva és újabb bókkal -, mivel úgy láttuk, a Mars-kaput spanyol katonák őrzik és egyikünk sem beszéli nyelvüket, azt gondoltuk: jobban megértetjük majd magunkat született franciákkal egy másik kapunál.

Noha a báró változatlanul pimasz gőggel tekintett rám, láttam, hogy válaszom zavarba ejti: nem tudta, minek vegye: rendreutasításnak és gúnynak vagy együgyűségem jelének. És mert sehogy sem sikerült elhatározásra jutnia, lenyelte bosszúságát, és gorombán rám szólt:

- Uram, Rethel hercegének parancsa alól nincs kivétel (ez a senkiházi nem átallta így emlegetni Saint-Pault!). Quéribus márki kísérete nem nyerhet bebocsátást. És mondott márki is csak négy emberével. Őrmester - mondta nyersen, parancsoló kézmozdulattal -, kísérje nyomban e nemesurat a gyalogkapuhoz, hogy ott Quéribus úr tudomására hozza elhatározásunkat.

Mindezt olyan hangon, hogy rendes körülmények között nyomban kikértem volna magamnak. De sajna, nem az volt a dolgom, hogy a vadkant tulajdon tanyáján móresre tanítsam, hanem hogy eljussak Guise herceghez, s az eddigiek alapján attól tartottam, ez amúgy sem lesz könnyű, ha egyáltalán sikerül.

Quéribus barátom, ki a várárok partján türelmetlenül nyújtogatta nyakát, mint a kócsag, esztelen méregbe gurult, amint az én számból meghallotta, hogy kíséretét nem hozhatja magával; arra a gondolatra, hogy kénytelen unokaöccse, a herceg elé oly hitvány kis kísérettel járulni, ami még egy polgárt is pirulásra késztetne, elöntötte a düh. Én egészen másként láttam a dolgot. Quéribus mezítelennek érezte magát emberei nélkül. Én fegyvertelennek. De végül lecsillapítottam, és újfent buzgón kérleltem, tűrje el, hogy én kezeljem s irányítsam ellenségeinket, s ő ráállt, hogy mindössze négy fővel lépjen be a kapun, s lövészeit künn hagyja, Reims falain kívül. Ő két nemesurat választott kísérőjéül, én Pisseboeuföt és Poussevent-t, és Quéribus engedelmével La Surie urára bíztam a kíséret vezényletét. Miroult ugyan kétségbe ejtette, hogy egyedül, nélküle merészkedem a farkas torkába, de megértette: alkalomadtán ő lesz egyetlen támaszunk és segedelmünk, annál is inkább, mivel bőkezűen elláttam pénzmaggal, hogy általa elnyerhesse a nyugati kapu polgárőrségének bizalmát vagy akár cinkosságát is, hisz bizonyosra vettem: természetes ügyessége folytán nagyon is alkalmas e szerepre. Úgyhogy végezetül, minekutána nem tudom, hányszor megöleltük egymást, megveregettük a másik vállát, hátát, és számtalan csókot nyomtunk egymás torzonborz szakállára, elváltunk, ami engem illet, elszorult torokkal, ami őt, könnyes szemmel.

De La Tour báró spanyol módra igen soványka bókkal üdvözölte Quéribust, aki azt még soványabbal viszonozta. A báró egyetlen intésére egész szakasznyi kasztíliai puskás fogott körül bennünket, s így vezettek el az utcák labirintusán át (melyeknek elrendezését mindazonáltal gondosan emlékezetembe véstem) egy igen szép házhoz, melynek második emeletére szállásoltak el mind-annyiunkat.

- Uraim - szólt ridegen és gőgösen a báró -, ez az emelet a kegyelmeteké, és nem látnak majd semmiben hiányt. De őrizkedjenek a földszintre lemenni vagy az utcára kilépni, mindenütt kasztíliai katonákba ütköznének, s azok nem engednének utat kegyelmeteknek, mivel nem érthetnek velük szót.

- Uram! - fortyant fel méltatlankodva Quéribus -, ezt úgy értsem, hogy foglyok vagyunk, s mi több, porkolábjaink spanyolok?

- Nem éppen, uram - felelte jegesen a báró. - Ám mivel olyan nemesurakkal van dolgunk, akik onnan jöttek, ahonnan kegyelmetek, és azt szolgálják, akit kegyelmetek, bizonyos elővigyázatossággal kell élnünk addig is, míg a herceg meg nem hallgatta kegyelmeteket.

- És mikor láthatjuk a herceget? - kérdeztem én a világ legnyugodtabb hangján, nehogy az én Quéribusöm még nagyobb haragra gerjedjen.

- Még a mai napon, uraim - felelte a báró, és most először elmosolyodott, hanem mosolyát még fenyegetőbbnek láttam, mint rosszkedvét.

Nem mondhatom, hogy a lakosztály, amelybe elszállásoltak, szűkös lett volna vagy híján ama kényelemnek, mely rangunknál fogva kijárt nekünk, hanem volt egy igen rossz oldala: az, hogy ki nem mozdulhattunk onnan, amiről magam győződtem meg, mihelyt La Tour eltávozott. Kisiettem a lépcsőfordulóra, ahol cara a cara
 találtam magam vagy tizenkét spanyol alabárdossal. Őrmesterük meglehetősen udvariasan tudtomra adta az ő nyelvén: parancsa van bennünket feltartóztatni. És amikor a látszat megóvása végett azt kérdeztem tőle, hol van Pisseboeuf és Poussevent, az ipse azt felelte: az istállóban ápolják lovainkat, de mihelyt elvégezték a dolgukat, beküldi őket hozzám.

Tehát visszatértem aranybörtönünkbe, és amikor azt tapasztaltam, hogy Quéribus, a dühtől némán, mégis nekilát a szépítkezésnek a két nemesúr segédletével, hogy méltóképp felkészüljön a találkozásra Guise hercegével, elhatároztam: követem példáját, és otthagyva őt, szobámba tértem, mely éppen az épület sarkára esett, és egyik fala homorú volt, amiből arra következtettem: ott alighanem egy toronyféle húzódhat meg, ahonnan bizonyára csigalépcső vezet az első emeletre s talán a földszintre is. E feltevésemben megerősített az a tény, hogy a homorulat közepén egy alacsony, boltíves ajtót pillantottam meg: öreg tölgyfából készült és meg is vasalták. Megráztam, de hiába; kívülről zárták kulcsra, gondoltam, és szívből megbántam, hogy nem hoztam magammal egy petárdát; ez jó szolgálatot tehetett volna bajos helyzetünkben, ámbár a zaj és lárma, amelyet csapott volna, ránk uszította volna a lakosztály bejáratát őrző húsz vagy több spanyol katonát. Legalább ennyire becsülte a számukat Pisseboeuf, az istállóból visszatérve, és hozzátette okcitánul: még a magunkfajta vitézeknek is sok ennyi pernahajder. Aztán, látván, hogy átöltözöm, felajánlotta szolgálatait, és úgy-ahogy el is boldogult a feladattal, de közelébe se jöhetett az én fürge Guillemette-emnek, ki öltöztetés közben mindig felvidított kedveskedéseivel és mókáival.

Mindazonáltal nem mulasztott el körül-körül pillantani, és vette észre, hogy le nem veszem a szemem arról az alacsony kis ajtóról, mely a fal homorulatában bújt meg.

- Uram - mondta okcitánul -, ott egy csigalépcső van.

- Úgy ám! - feleltem. - Csak az a bökkenő, hogy az ajtó zárva!

- Kulccsal vagy retesszel? - kérdezte bölcs képpel Pisseboeuf.

- Nem tudom.

- Uram, a különbség nagy - ahogy a vasműves felesége mondta, mialatt egy jobb szerszámmal ellátott férfiúval reteszeltette a maga zárát.

Azzal a kezembe nyomta a harisnyámat, rám hagyva, hogy azt magam öltsem fel, s ő inkább az ajtóhoz settenkedett, és a kulcslukhoz illesztette előbb a bal, aztán a jobb szemét. Végül felegyenesedett, és diadalmas arccal kijelentette:

- Uram, csak egy percet várjon! Én kinyitom azt az ajtót.

- Szavadra?

- Szavamra. Mint Tronson asztalosmester mondaná: még fel se emelte a lábát, én máris látom a talpát.

- Ezt a zárra mondod?

- Azám! Magára a zárra! Uram - tette hozzá hallatlan önérzettel -, Pisseboeuf nem lenne többé Pisseboeuf, ha egy szaros kis zár kifogna rajta. Uram, hogy mondják spanyolul: vissza kell mennem az istállóba?

- Tengo que regresar a la caballeriza.

- Uram, a kegyelmed és porkolábunk engedelmével máris megyek! És egy szempillantás múlva itt termek azzal, amire szükségem van.

Ez a szempillantás jó tíz percig eltartott, s ezalatt történt valami, ami megváltoztatta elhatározásomat. Mert a keresztosztatú ablakon át, amelyet mihelyt a szobába beléptem, kitártam a szép, napsütötte reggel előtt (mely beváltotta a ködös pirkadat ígéretét), viola és lant hangjától kísérve énekszó hatolt be, egy asszony hangja, oly üde és gyönyörűséges, mint a szelíd folyású patak legédesebb csobogása. Úgy éreztem, fejem, mely belekábult a sok gondba, egy csapásra kitisztul e kristálytiszta hang hallatán. Elragadtatva, dobogó szívvel, szédelgő fejjel futottam az ablakhoz félig felöltözve, miközben testem minden erében s erecskéjében megifjultan és elevenen pezsdült fel a vér. Kihajoltam, hogy megpillantsam az elbájoló szirént. És mivel nem láttam egyebet magam előtt, csak egy széles teret, amelyen szekerek döcögtek, még jobban kihajoltam, és arra a belátásra jutottam, hogy varázslatos fülemülém az alattam levő lakosztályban fészkel, s éneke az ő ablakán át jut el hozzám, melyet ő is kitárt a napfény előtt.

Fülemet hegyezve fejeztem be az öltözködést - a herceg tiszteletére legszebb ruhámat vettem fel a magammal hozottak közül, melynek halványkék selyemzekéjét két sor igazgyöngy díszítette -, és mivel gondolataimat most nem a ránk leső veszély foglalkoztatta (holott az mit sem kisebbedett), hanem inkább az ismeretlen nő elbájoló, búbánatos éneke, nyakig merültem ábrándjaimba, mert máris bizonyosra vettem, hogy ez a csodálatos hang csakis a világ legszebb kebléből törhet elő. Hja, így ragadja örökkön el a képzelet azokat a férfiakat, kik a nőnemért rajonganak. S ezt dicsekvés és mentegetőzés nélkül mondom, mert szentül hiszem, még ha hóhérbárd alá kellene is hajtanom fejem (ami itt Reimsben könnyen megeshet!), s a vesztőhelyre vezetnének, hátrakötött kézzel, nem mulasztanám el szememet a sok szájtáti között egy üde arcocskára, gömbölyded keblecskére függeszteni.

Itt tartottam éppen, amikor nyílt az ajtó.

- Uram - jelentette Pisseboeuf, aki mögött ott zihált a pocakos Poussevent, kimerülten az erőfeszítéstől, melybe a két emelet megmászása került neki -, elhoztam mindent, ami kell.

- Hát ez mi? - kérdeztem elhűlve. - Én nem látok mást nálad, csak egy kevés lisztet, egy papirost és egy vasdrótot.

- Ez untig elég - húzta ki magát Pisseboeuf, és sietve hozzátette: - Credite mihi experto
 - lévén szerfelett büszke latintudására, hisz, mint már mondtam, klerikus volt, minekelőtte hugenotta hitre és katonáskodásra adta volna a fejét.

Ekkor megjelent az ajtóban a Quéribust kísérő nemesurak egyike.

- Uram - mondta -, egy spanyol kapitány jelentette nekünk az ő lehetetlen nyelvén, hogy a herceg őfensége hamarosan megérkezik. Fivéreura kéreti kegyelmedet.

- Köszönöm, uram - feleltem udvariasan. - Pisseboeuf, zárd be jól mögöttem az ajtót és láss neki! Mindazonáltal a küszöbön egy percre megálltam, és a fülemet hegyeztem, de hiába. Lant, viola és énekszó elnémult. Az én szép udvari kislovagom, Quéribus tollazata jóval felülmúlta pompájára nézve az enyémet, mint olvasóm jó előre sejthette. Mihelyt melléálltam jobb keze felől, a két nemesurat a hátunk mögé állíttatta, valósággal kétségbeesve amiatt, hogy kísérete ily kicsi és hitvány, lévén ez az ő szemében megalázó, hisz ő mindenestül megmaradt az előző korszak emberének (még a régi udvar nyelvét is megőrizte), szerette a pompát és a ceremóniát, és nagyon is sok kivetnivalót talált a navarrai nyers egyszerűségén.

- Uraim - mondta -, megesz a méreg, hogy nem fogadhatom méltóbban a herceget! Hitemre! Bele kell halni! - (E két kifejezés, melyet éles fuvolahangon ejtett ki, nagy divat volt III. Henrik idejében.) - Két nemesúr két márkihoz! Szép dolog, mondhatom! Meghihetik, holtomig haragudni fogok érte erre a sehonnai bitangra, aki nem átallja Rethel hercegének mondani magát! És ami még rosszabb, aki a Sebhelyes jóvoltából feleségül vehetett egy igen jó családból származó hölgyet, aki szép, mint egy álom, gazdag, mint Krőzus és neveltetése is kitűnő.

- Hát ismeri őt? - kérdeztem mosolyogva.

- Nem én. De felmenő ágon Caumont.

- Hogyan? - kiáltottam. - Egy Caumont? Périgord-i Caumont?

- Azt hiszem.

- Akkor valamiképpen rokonom - mondtam -, hisz édesanyám Caumont volt.

- Sokra megy vele, fivérem! - gurult ismét dühbe Quéribus. - Hitemre, a színét sem fogja látni! Saint-Paul féltékeny, mint egy török basa, és azt beszélik, szegénykét fogva tartja hajlékában. Uraim - fordult a két nemesúrhoz, kik e percben kíséretünket alkották -, kérem, kövessék példámat, tegyék fel a kalapjukat, és kérve kérem kegyelmeteket, egy percre se feledjék, hogy a nagyherceg nagyherceg és Joinville hercege, és mint minden Guise, azt tartja magáról, hogy Nagy Károly leszármazottja, tehát kegyelmetek majd oly mély bókkal tartoznak köszönteni őt, ahogy jómagam és Siorac márki is, mint magát a királyt, éppen csak egy fokkal kevésbé mélyen, tehát derekukat félig meghajtva úgy, hogy kalapjuk tolla tíz hüvelykre legyen a padlótól. Továbbá amikor belép, fogadják komoly arccal, lesütött szemmel, és addig ne is nézzenek föl, míg ő meg nem szólítja kegyelmeteket!

- Fivéremuram - súgtam a fülébe -, szabad-e emlékezetébe idéznem, hogy ha a nagyherceg zavarba találná hozni egy kérdésével vagy megjegyzésével, rosszullétet vagy ájulást kell mímelnie, hogy átvehessem a gyeplőt?

- Istenemre, óvakodnék elfelejteni! - felelte Quéribus. - És vigyen el az ördög, ha valaha megértem, hogyan képes jól érezni magát a megbízatásaival járó határtalan veszedelmek közepette! Bele kell halni!

- Ezt inkább elkerülném - nevettem rá.

De nevetésemet félbeszakította a nagy garral kivágódó ajtó. De La Tour báró jelent meg a küszöbön, és tele torokból elkiáltotta magát:

- Uraim, íme a nagyherceg!

Azzal az ajtó mellé lépett, lekapta a kalapját, lesütötte a szemét, és mint Quéribus oly jól elmagyarázta, derékban félig meghajolt úgy, hogy kalapjának tolla tízhüvelyknyire legyen a padlótól. Mi nyomban követtük példáját.

- Uraim - szólt valaki, fülemnek idegenül csengő orrhangon -, üdvözlöm kegyelmeteket!

Felnéztem. „Rethel nagyhercege” állt előttünk. A nemjóját! Micsoda méltatlan ármány! Micsoda verembe készül ez beletaszítani bennünket, miután kirántotta lábunk alól a talajt? Láttam, Quéribus elsápad, majd elvörösödik, s már attól féltem, keze kardja markolatára talál tévedni, ami őrültség lett volna, hisz a „nagyherceg” erős kísérettel érkezett ide, és szentül hiszem, csak arra várt, hogy egy fenyegető mozdulatot tegyünk, egy sértő szót kiejtsünk, s máris végzett volna velünk. Szerencsére Quéribusnek eszébe jutottak intelmeim, és inkább elalélt, mesterien: orra megnyúlt, szeme kifordult, ajka remegett. Mint már mondtam, azért tanult meg ájulást színlelni, hogy így lágyítsa meg az udvarban a kegyetlen hölgyek szívét. Félig hátrafordulva jelt adtam a két nemesúrnak: siessenek a segítségére, és vezessék oda ahhoz a karosszékhez, mely a sarokban állt, jómagam eközben visszafordultam Saint-Paul felé és ismét bókoltam, hogy időt nyerjek meggondolni, miként szólítsam, mert azt magamhoz méltatlannak tartottam volna, hogy „nagyuramot” mondjak, azt viszont oktalanságnak, tekintve a fickó határtalan hiúságát, hogy egyszerűen csak azt: uram.

- Marsall úr - mondtam végül (mert ha már meg kellett adnom a császárnak, ami az övé, jobbnak láttam a fickó katonai, mint főnemesi rangját elismerni) -, bocsánatát kérem sógorom, Quéribus márki hirtelen rosszulléte miatt, ki zsenge ifjúkora óta szenved e bajtól...

Ám itt nem álltam meg. Mivel jól tudtam, hogy effajta fráter esetében a legjobb védekezés az udvariaskodás, bókjaimat hiúsága rőfjéhez mértem, és jó öt percig beszéltem ily nyájas modorban, miközben tiszteletet színlelve igen kíváncsian nézegettem. Termete inkább alacsony volt, akárcsak Guise hercegé, csakhogy Joinville herceget kissé satnyának láttam, ez a Saint-Paul viszont izmos volt, zömök és vaskos, nyaka és válla nem mindennapi erőre vallott. Arca egyébiránt elég tekintélyparancsoló volt, homloka széles és domború, orra nagy és hajlott, álla előremeredt (mint gazdájáé, a spanyol királyé), sűrű hullámos haját hátravetve hordta, s oly gondosan ápolta, hogy egyetlen haja szála sem volt hosszabb a többinél; gondosan négyszögletűre nyírott volt szakálla is, és dús bajsza végét kackiásan felpödörintette. S ez az egész fej roppant széles spanyolgalléron nyugodott, amilyet fő-fő ligásaink hordtak, csúffá téve a hugenották viselte, szigorúan kicsinyre szabott gallérokat. Merem állítani: ez a méltóságteljes megjelenés, melyre annyi gondot s fáradságot pazaroltak, egymagában szembeszökő jele volt „Rethel hercege” eszeveszett fennhéjázásának. Szeme mindazonáltal eleven értelemre vallott, s ámbár tekintete gyanakvó volt és fenyegető, mégsem annyira kegyetlenségről árulkodott, mint inkább az emberi nem mélységes megvetéséről. S hogy e fickónak mily kevés skrupulusa lehet és mekkora arcátlanság lakozik benne, ha nem átall főhercegként a nagyherceg helyére lépni, tulajdon kormányzóját kormányozni és annak rokonát négy fal közé zárni, ez ugyancsak elgondolkoztatott arról, mi minden meg nem eshet itt velünk...

Míg beszéltem, éreztem, Saint-Paul úgy szürcsöli bókjaimat és hódolatomat, mint a cseppentett mézet, de nem hagyja magát általuk elvakítani: rókapillantása egy percre sem szűnt meg az enyémet vizslatni. És mihelyt a végére jártam az udvariaskodásnak, azt mondta az ő orrhangján, nyersen és katonásan:

- Uram, háborút viselünk egymással. Kegyelmed az ellenséges táborból jön. A navarrai királyt szolgálja. És én, aki a Szent Liga és II. Fülöp teljes bizodalmát bírom, akit Mayenne hercege nevezett ki Reims és Champagne katonai fejévé, én vagyok e jó város valóságos ura, mert nekem engedelmeskedik a spanyol helyőrség, melyet jónak láttam idehozatni. Tehát jogom van kegyelmedtől megkérdezni: mit keres itt?

- Marsall úr - mondtam én a lehető legszelídebben -, ezt nem Guise fenséges hercegének, Reims kormányzójának kellene Quéribus márkitól megkérdeznie, ki ráadásul még rokona is?

- Nem, uram - vágta rá metsző hangon Saint-Paul, és még gőgösebben vetette fel a fejét. - Ugyan kinél szállásolták el kegyelmeteket itt Reimsben? Elárulom: nálam! Ki őrzi kegyelmeteket? Az én alabárdosaim. Ki parancsol Reims falain belül és a falakon túl is? Én. Kinek engedelmeskedik a polgárőrség? Nekem. Ki tartja hatalmában Rethel vidékét, melynek nagyhercegévé engem neveztek ki? Megint csak én. Én, aki se barátja, se rokona nem vagyok Quéribus úrnak.

E ponton Quéribus morgott valamit a sarokban, de mert odafordultam hozzá és szemrehányó pillantást vetettem rá, engedelmesen lehunyta a szemét (mely villámokat lövellt), és ismét elalélt.

- Marsall úr - mondtam -, meghökkenve hallom, hogy Guise hercege, ki egy igen nagy család sarja és Mayenne herceg unokaöccse, ily keveset számít uraságod szemében...

- Többet számítana - felelte szárazon Saint-Paul -, ha anyja nem állt volna át a navarraihoz, és nem igyekezne, hitem szerint, fiát vele kibékíteni. Uram - szegezte rám csillogó fekete szemét -, elegem van a finomkodásból. Egyenesen. megkérdezem kegyelmedtől: evégett jöttek ide?

A kék szemnek az a haszna, hogy alkalomadtán igen-igen ártatlanul tud nézni, és Istennek hála, az enyém most sem hagyott cserben.

- Hová gondol, marsall úr! - kiáltottam. - Be furcsa tévedésbe esett! Azért jöttünk ide, hogy átadjuk Guise hercegnek édesanyja üzenetét, és ez az üzenet, ha jól értettem, korántsem országos ügyekről szól, hanem a súlyos pénzgondokról, melyekkel Guise úrnő küszködik.

- Ez esetben merem remélni - nézett rám szúrósan Saint-Paul -, hogy uraságodnak nem lesz kifogása az ellen, hogy távozásom után az én spanyol kapitányom kikutassa az urakat, s meggyőződjék róla: nem rejtegetnek-e levelet, üzenetet vagy egyéb dokumentumot, mely a Szent Liga megütközését váltaná ki!

- Kikutatni bennünket, marsall úr! - adtam a felháborodottat.

- Hallotta, uram! - mondta Saint-Paul, s ez a két szó akkorát csattant, mint két muskétalövés.

Azzal kurta biccentéssel sarkon fordult, és vállát kihúzva, döngő léptekkel távozott. De La Tour báró úgy kullogott utána, mint sakál az oroszlán nyomán. Mihelyt becsukódott az ajtó, rávetettem magam Quéribusre, és kezemet szájára tapasztottam.

- Az Isten szerelméért! - súgtam a fülébe -, ne szóljon! Itt a falnak is van füle. És az életünk forog kockán.

Egy szempillantással a tudtomra adta: megértett, s én elengedtem, hanem előbb kissé megharapta a tenyeremet bosszúból, amiért kissé durván bántam vele. Ez egészen Quéribusre vallott: negyvenéves is elmúlt, de olyan játékos volt, akár egy kismacska.

- Uram - mondta félig bosszúsan, félig mulatva -, hát semmi szemérem és szégyenérzet nem szorult kegyelmedbe? Hogy szólíthatta „marsall úrnak” azt a senkiházit?

- Ugyan már! - vontam vállat. - Bárkit marsall úrnak szólítok, akinek hatalma van megmotoztatni. Egyébiránt magam is csak azt kívánom: maradjon a róka hoppon e tyúkólban! Megyek, szólok Pisseboeufnek.

Emberem nagy illedelmesen a szőnyegen csücsült és kockázott Poussevent-nal, megértette ő a maga eszétől is, hogy ez a pillanat nem alkalmas egy ajtó feltörésére.

- Uram - állt föl Pisseboeuf tisztelete jeléül, de szokott, mókázó hangján folytatta, mert úgy érezte, a becsületén esne sérelem, ha másként szólna -, ha Pisseboeuf eldugná egy szuka kölykeit, szülőanyjuk se találna rájuk, akármilyen jó is a szimata.

Joggal hencegett, mert a motozás - noha lassú volt, nyomasztó és alapos, egyszóval spanyol - nem vezetett eredményre, holott porkolábjaink nem átallták lovaink szerszámait is átkutatni az istállóban.

- És miért ne mindjárt a seggüket is? - így Pisseboeuf. Mihelyt inkvizítoraink távoztak, bevonultam Pisseboeuffel a szobámba, elvetettem magam egy karosszéken, mert az éjjeli vágta ugyancsak kifárasztott, és onnan lestem, félig szenderegve, le-lecsukódó szempilláim alól, mégis igen kíváncsian ügyes mesterkedését. Szép olvasónőm, ha gonosz férjed egy napon a gyanú homályával szennyezné be a megingathatatlan hűségedet, tulajdon lakosztályodban fogságra vetne, s a kulcsot kívülről kétszer is elfordítaná, mindazonáltal ott feledné a kulcslyukban, íme szabadulásod pisseboeufi receptje: végy egy kevés lisztet, tegyél hozzá vizet és gyúrd össze, miáltal ragadós tésztát nyersz: ezt kend egy papírlapra, s a lapot csúsztasd a zárral egy vonalban az ajtó túlfelére.

Ennek utána fogj egy drótot, illeszd bele mondott kulcslyukba, és szép lassan, türelmesen piszkáld ki vele a kulcsot. Ha kezed van olyan ügyes, mint Pisseboeufé, a kulcs a papírlapra pottyan, ahol is a ragacsos tészta megfogja, úgyhogy nem gurulhat el. Ekkor húzd óvatosan be az ajtó alatt a papirost, és máris kezedben a mezők és mezei örömök kulcsa; ennek segedelmével az éj beálltakor, maszkában elsiethetsz gyóntatóatyádhoz, hogy elmondd neki, miféle sértésnek tett ki eszeveszett férjed. Az ajtó alatti résnek természetesen akkorának kell lennie, hogy átférjen alatta papiros is, kulcs is. Megértem én, hogy az igazi nehézség abban van: hogyan állítsd helyre a dolgok eredeti állapotát, mihelyt hazatértél, hogyan zárd úgy magadra lakosztályod ajtaját, hogy a kulcs kívül maradjon. Mégis megeshet, hogy akad oly személy, ki cinkosodul szegődik, hazakísér és rád zárja az ajtót. Én a magam részéről azt ajánlom, legyen e személy gyóntatóatyád, hisz azt kell kívánnia, ha már a lelked gondját magára vette, hogy szép testedet is megóvja férjed fenyítésétől.

Elhalmoztam Pisseboeuföt köszönetnyilvánításaimmal és bókjaimmal: az előbbiek megillették őt vitézi tettéért, az utóbbiakkal hiúságának adóztam, majd még egy aranyat is nyomtam a markába, fáradsága béréül, és aludni küldtem őt is, Poussevent-t is, hadd pihenjék ki éjszakai vágtájukat. S amint egyedül maradtam, kezemben az alacsony kis ajtó kulcsával, kísértésbe estem nyomban kipróbálni, hanem aztán jobbat gondoltam: előbb kipihenem az éjszaka fáradalmait. Azzal nyoszolyámra heveredtem. Éppen csak annyi időm volt, mielőtt elnyomott volna a buzgóság, hogy sajnálattal gondoljak Miroulra s arra, hogy most távol van, hisz az utolsó tizenöt esztendőben mindig velem volt, osztozott mindazon veszedelmekben, melyeket magamra vontam, és tanácscsal is, tettel is nagy-nagy segedelmemre volt.

Órám (amelyet láncon és a hasamon hordtam, amikor kalmárálöltözékben jártam-keltem) azt mutatta, amikor felébredtem, hogy összesen két órát ha aludtam, és mivel még mindig az álom környékezett, lemostam az arcomat, megkerestem Pisseboeuf-öt a maga zugában, és megkértem, segítsen két tőrömet olasz módra köpönyegem alá rejtve a hátamra helyezni.

Rögvest ajánlkozott: elkísér, én azonban nem akartam, és meghagytam neki: maradjon ott, és mondja meg Quéribusnek: kérve kérem, távollétemben a kisujját se mozdítsa és ki ne lépjen szobájából.

Hiszem, Pisseboeuf szívesen magára vállalta volna ez alkalomból Miroul szerepét, csakhogy én nem álltam vele ily bizalmas lábon, és ámbár hosszú, sovány arcára kiült a csalódás amiatt, hogy nem tarthat velem kalandos utamon, elhallgatott, s egy árva szó nem sok, annyit sem szólt, míg én nyugtalan és megrovó tekintetétől követve beleillesztettem a zárba a kulcsot, melyet az ő ügyességének köszönhettem. Ez az ügyesség ugyan, mi tagadás, inkább tolvajra, mint katonára vallott, no de a határ e kettő között vajmi elmosódott. A magam részéről csak annyi különbséget látok, hogy a katona dicséretet nyer olyan tettekért, melyekért a törvényen kívülinek kötél dukál.

Kissé hangosabban vert a szívem, mialatt elfordítottam mondott kulcsot, kijutottam a csigalépcsőre, és nyomban bezártam magam mögött az ajtót, nem annyira azért, hogy Pisseboeuf ne szegődjön a nyomomba, mint inkább azért, mert attól tartottam: porkolábunknak eszébe juthat távollétemben a zárat ellenőrizni.

Jól sejtettem, a lépcső, melyen macskaléptekkel surrantam lefelé, három szintre szolgált, pro primo arra az emeletre, ahová bennünket becsuktak, pro secundo az alattunk levőre, ahonnan mondott énekszót hallottam és pro tertio a földszintre. Itt a lépcső alján két ajtót találtam, az egyik nyilván a palota fogadótermeire nyílt, a másik egy kis sikátorba, amiről úgy győződtem meg, hogy félrehúztam a kémlelőnyílás fedőjét és kikukucskáltam. Szerencsétlenségemre ezt az ajtót is bezárták, és a kulcs, amelyet a kezemben tartottam, nem nyitotta. Elképesztett ez az elővigyázat. Nagyon is arra vallott: féltékeny a férj, és inkább a fülemülének szólt, akit csattogni hallottam, semmint nekünk. Nesztelenül visszacsúsztattam helyére a kémlelőnyílás fedőjét, a falnak dőltem, és igyekeztem gondolataimat összeszedni.

Meglehetősen világosan láttam magam előtt a ház felépítését, hisz gyakran megfigyeltem más nemesi hajlékoknál: a díszlépcső a hosszanti oldalon vezet fel az első és a második emeletre, a földszinten viszont az udvarra nyílik, melyet jobbról-balról istállók fognak közre és utca felőli oldalán magas fal zár le, közepén nagykapuval. Itt jöttünk mi be, de erre nem távozhatunk, hisz mindenütt spanyolok nyüzsögnek. Senki sem őrizte ellenben a kis saroktornyot, amelynek lépcsője a ház mögötti sikátorra nyílt; gondolom, a háziúr kényelmét szolgálta, ott engedhette be észrevétlen oly látogatóit, akik ezt kívánták, vagy erre távozhatott maga is észrevétlen. Hanem ahhoz, hogy a csigalépcsőn át jussunk ki, nyilvánvalóan az utcai ajtó kulcsára lett volna szükségünk.

Mindig ide jutottam vissza gondolatban, olyannyira, hogy végül mélázva és bosszúsan elindultam fölfelé, s mintegy önkéntelenül megálltam fülemülém kalitkájánál, az első emeleten. Eszembe jutott kulcsomat az ajtó zárába beleilleszteni, s legnagyobb meglepetésemre kinyitotta. Magam sem tudom, miért voltam annyira meglepve, hisz volt abban bizonyos logika, hogy egy és ugyanazon kulcs nyissa az első és a második emeleti ajtót, de egy másik a sikátorra nyílót, lévén a három ajtó közül ez a legfontosabb: a szabadulás útja.

Olvasóm, nem kívánom eltitkolni előtted, hogy bátorság ide, bátorság oda, haboztam: belépjek-e azon az ajtón. Könnyelműen és fölöslegesen vetném kockára az életemet, hisz erre nincs kiút, ellenben ha Saint-Paullal találok összefutni tulajdon lakosztályában, minden oka megvan rá, hogy ledöfjön. Tehát nem lépek be, mondtam magamban.

Igen, de ebben a szent pillanatban újra felcsendült, tőlem két lépésre, a viola, a lant és az énekszó, és én megértettem, hogy ez a bájos muzsika akkor hallgatott el, amikor Saint-Paul megérkezett - alighanem egy szolgálólány leste jöttét az udvarban -, és azért kezdődött most újra, mert a résztvevők bizonyosan tudják: a ház ura eltávozott. Amiből arra következtettem: a jóember nem kedveli e szórakozást, mely engem elbájol.

Ez a gondolat, akár helyes volt, akár helytelen, elhatározásra bírt. Szép olvasónőm, ismerd el, sikerült elfogadható ürügyet találnom rá, hogy megtegyem, amire vágytam... Tehát belöktem az ajtót, majd beillesztettem a kulcsot a zárba és elfordítottam, miáltal börtönbe zártam magam. Ámde nagy különbség van börtön és börtön között, s ami engem illet, ez sokkal inkább ínyemre volt, mint a második emeleti, már csak azért is, mert a joggal feltehető (és rám nézve hízelgő) rokonság köztem és Madame de Saint-Paul között egyenesen kívánatossá tehette ezt a rabságot.

Ahogy a kapitányok mondják, „lépésben” haladtam végig egy igen homályos folyosón, attól tartva, hogy bármely pillanatban előmbe toppanhat egy jól megtermett inas, kinek erre akad dolga. És mivel lehetetlen lett volna megmagyaráznom neki, hogyan és miért kerültem ide, szavamra azon töprengtem, mit tehetnék vajon ez esetben. Ledöfni a fickót kegyetlenség lett volna. Ölre menni vele még rosszabb.

E találkozás lehetőségétől rettegve óvakodtam előre, s amikor holmi zajt hallottam, beugrottam az első utamba került ajtón. Egy igen jól megvilágított kamrába jutottam, s mert a világosság előbb elvakított, mit sem láttam, hanem aztán annál jobban megnéztem magamnak azt a fiatal szolgálót, ki nekem háttal félmeztelenül éppen az arcát mosta egy kis mosdótálban.

Behúztam magam mögött a reteszt, erre a zajra a kicsike belepillantott a tükördarabkába, mely előtte függött, és amint meglátott, félelmében és meghökkenésében szája szabályos O-t formált. Attól tartottam, felsikolt, tehát egy szempillantás alatt ott termettem, tenyeremet szájára tapasztottam, s mert oly erélyesen védekezett, amit arányos, erős termete ellenére ki sem néztem volna belőle, hogy dűlőre vigyem a dolgot, ledöntöttem nyoszolyájára, s magam is ráfeküdtem, hogy nyugton maradjon.

- Galambom - súgtam a fülébe -, nem akarok én neked rosszat. A két nemesúr egyike vagyok, akit Saint-Paul e ház második emeletére záratott be, s ha elkiáltod magad, végem.

S míg ezt mondtam, békés szándékaim demonstrálása végett csókokat hintettem nyakára és a füle mögé. És mert éreztem, mint ernyed el teste alattam, úgy véltem, jobb, ha száját immár nem kezemmel tapasztom be, hanem egy csókkal. Így is tettem, és ugyan jól jártam: csókom viszonzásra talált, miközben a lányka izmos, szélfútta karja úgy fonódott derekamra, mintha kellemesnek találván testem súlyát az övén, azt még növelni akarta volna e szorítással. Megértettem: immár végleg békét kötöttünk, és annyira megörültem e gyors megállapodásnak - különösen, hogy oly kurta-furcsa tárgyalás előzte meg -, hogy a beszédet későbbre halasztottam. S mivel a jóakarat mindkét részről megvolt, nyomban meg is pecsételtem egyezségünket, hisz minden erre biztatott: a hely, a perc, az elhúzott retesz és a leányzó ruházata. Mindazonáltal mert oly fiatalka volt és készséges, úgy intéztem a dolgot, hogy elragadtatásunk ne járjon rá nézve nemkívánatos következményekkel, amiért köszönetet is mondott, amikor vágyunk csillapodtával megjött a szavunk.

- Uram - mondta, csinos fejecskéjét úgy hajtva vállamra, mint egy kisgyerek -, erősen szégyellném s restellném, ha azt képzelné, oly könnyűvérű leányzó vagyok, ki az első jöttmentnek odakínálja magát. Jó és tisztességes lány vagyok, és csak azért nem szűz, mert minálunk, a faluban ezek a dolgok meglepetésszerűen történnek, és senki nem gondol velük. És ami engem illet, én csak egyszer csináltam, és szerencsémre, Szűz Mária megoltalmazván, nem estem teherbe.

- Hogyan? Egyszer? Egyetlenegyszer? És ugyan miért nem próbálkozott többször az a mafla legény, hisz arcod oly üde, testecskéd oly csinosan gömbölyded?

- Nem tehette, mert apám beadott szolgálni Saint-Paulné úrasszonyhoz, és a herceg annyira féltékeny, hogy az úrnővel együtt mindannyian úgy be vagyunk zárva e lakosztályba, mint apácák a klastromba. Nem áll itt szolgálatunkra egyetlen inas, szolga vagy kocsis, a herceg nem tűr meg mást asszonya körül, mint nőket. Aj, uram! Keserves böjt ez, egész nap nem látni egyetlen bajszot sem, hacsak nem messziről; az ablakon át! És a Szentírásra mondom, kegyelmed az első férfi, három álló hónapja, akire kicsit közelebbről szemet vethetek...

Ez a gyermeki őszinteség szívből megnevettetett, ámbár úgy éreztem, tetemesen csökkenti hódításom értékét.

- Galambom - néztem ártatlan szemébe félig meghatottan, félig mulatva -, igazán örülök, hogy megnyertem tetszésedet. De a Bibliára mondom, nem az első jöttmentnek adtad oda magad. Én Siorac márki vagyok, s anyám révén a périgord-i Caumont-ok rokona.

- A Caumont-ok rokona! - képedt el Louison -, hisz úrnőm is Caumont leány. És Isten a tudója, mennyit beszél róluk, örökösen ez a név van a száján, mivel igen büszke rokonságára, és ugyancsak megveti férje alacsony származását.

- Ezért látsz itt, galambom - mondtam -, noha nagy veszélynek teszem ki magam. Fuss asszonyodhoz, ki szegről-végről unokahúgom, de arra kérlek, négyszemközt áruld el neki, hogy esedezem, kegyeskedjék elfogadni.

- Márki úr - vált szomorúvá és bosszússá arcocskája -, megteszem, amit parancsol.

- Ugyan, Louison, micsoda beszéd ez! És miért vágsz ilyen sanyarú arcot, miért lógatod az orrod?

- Mert, uram, ha megpillantja úrnőmet, többé nem kér majd belőlem. Ő olyan gyönyörű! Igaz - tette hozzá, némi elégtétellel -, nem olyan fiatal, mint én, és nem is olyan adakozó.

- Galambom - nevettem rá -, eredj, fuss és ne várass meg! És hidd meg, holtomig megtartalak jó emlékezetemben, amiért oly szívesen fogadtál.

Hanem mielőtt engedelmeskedett volna nekem, gondosan felöltözött és megfésülködött, miközben arcocskája el-elborult, s a szeme sarkából leste, vajon bájaira szegzem-e a tekintetemet. Eziránt azután tökéletesen megnyugodhatott; én le nem vettem a szemem róla, hiszen a bolondulásig szeretem e színjátékot.

A kamra mindjárt sötétebbnek és bánatosabbnak tetszett, mihelyt Louison otthagyta, ámbár lába nyomán némi csillogás támadt meg valami kellemesség. De meglehet, belőlem jött ez a kellemes érzés, mert amikor rendbe hoztam ruházatomat, s a hajamat is el akarván igazgatni, belepillantottam a falatnyi tükörbe, mely a kis mosdótál felett függött, csodálkozva tapasztaltam: arcom visszanyerte színét és igen vidám, a veszedelem ellenére.

Saint-Paul úrnő elküldte a lányokat, akik violán és lanton játszottak, és egy kicsiny szobában fogadott, minden teketória nélkül. Arca nem volt kifestve, haja mosatlan volt és kócos, s mindössze az a ruhadarab volt rajta, amelyet hölgyeink otthon viselnek, s amely semmit nem mutat meg, de mindent elárul. Az igazat megvallva a mondott ruhadarab elég rövid is volt, és minthogy Saint-Paul úrnő hanyagul elvetette magát a karosszéken, kilátszott alóla bokája és lába feje, melyről a papucs is lecsúszott. Tökéletes láb volt, mintha márványból formálták volna, szépen ívelt, hófehér és szemlátomást bársonypuha. Minek tagadnám: nagyon megragadott. És ámbár nem nézhettem merőn, már csak udvariasságból sem, olykor-olykor úgy vonzotta magára tekintetemet, mint mágnes a vasreszeléket.

Nem mintha az úrnő személye nem nyújtott volna igen kellemetes látványt. Saint-Paul úrnő haja világos gesztenyeszín volt és igen szép, homloka fehér és domború, orra egyenes, szája elragadó vonalú, az ember rögtön vágyat érzett hosszát a magáéhoz mérni. S vegyük még ehhez a világ legszebb, fekete pillák beárnyékolta roppant nagy, égkék szemét, melynek nézése is igen különös volt: Saint-Paul úrnő elfordította (igen hosszú és bájos) nyakát, s oldalról méregette az embert, úgyhogy az a kékség egészen kitöltötte szeme sarkát. Amiből a hölgynek az a haszna származott, hogy néhány halálos nyilat lőhetett ki a másikra, mint azok a pártusok, akik egykor oldalt fordulva lovukon menekülőben még kilőtték az ellenre nyílvesszejüket. Mi testét és csípejét illeti, hogy rövidre fogjam, azt mondhatom: azon sem találhatott senki kivetnivalót, Saint-Paul úrnő maga volt a tökély, tetőtől talpig. Látni való, már megint a talpánál, azaz a lábánál tartok.

- Uram - mondta ő igen fensőbbségesen, de úgy rémlett, megjátszott fensőbbséggel -, nem tudok hová lenni ámulatomban kegyelmed merészségén. Egy kulccsal, amelyet ki tudja, honnan szedett, be merészel törni hozzám, s mi több, azt állítja: rokonom.

- Asszonyom - feleltem én szerény hangon, mélyen meghajolva -, esedezve kérem bocsánatát azért, hogy nagy bajomban kénytelen-kelletlen megszegtem az udvariasság előírásait. Sógorommal azért jöttünk ide, hegy Guise hercegét meglátogassuk, de Saint-Paul úr bezárt minket a felső emeletre, ahol is, nyitott ablakomon át, egy mennyei hangot hallottam. Úgy véltem, ez csakis Saint-Paul úrnő hangja lehet, s mivel sógoromtól, Quéribus márkitól úgy tudtam, kegyed périgord-i születésű Caumont, és édesanyám leányneve Isabelle de Caumont volt, azt hittem...

- Nagyot tévedett, uram - vetette ő fel gőgösen a fejét -, mert én csakugyan Caumont vagyok, de nem Périgord-ból való. És ámbár hallottam hírét amazoknak is, és úgy mondták, tisztes család, nincs semmi közöm hozzájuk, a nevünket kivéve.

- Ó, asszonyom - hajtottam fejet -, kétségbe ejt, hogy le kell mondanom a reményről: unokafivére lehetek, holott ez a remény mérhetetlenül megnőtt, amint isteni hangját meghallottam, s vele együtt vágyam is kegyedet láthatni. De mivel úrnőm szemében nem vagyok egyéb - tettem hozzá, mélabús pillantással -, csupán egy nemesúr, akit férje bezáratott, engedje meg, asszonyom, hogy elköszönjek kegyedtől.

És válaszát meg sem várva mélyen meghajoltam előtte, s mint aki kissé megsértődött, az ajtóhoz siettem.

- Lassan a testtel - kiáltotta ő erélyesen -, ha kegyelmed egy emelettel feljebb a férjem foglya, itt az enyém. És addig innen el nem megy, míg meg nem magyarázza nekem, hogyan jutott ki egy kétszeresen kulcsra zárt ajtón, hogy engem meglátogasson.

Akkor elmondtam neki, hogyan kaparintotta meg inasom a kulcsot, mely az ő ajtaját is nyitja, az enyémet is, de fájdalom, azt nem, amelyik a földszinten a sikátorra nyílik. Mialatt én ezeket elbeszéltem neki, ő a maga sajátos módján nézett engem a szeme sarkából, szép fejecskéjét oldalvást hajtva, amivel, fogadom, azt akarta elérni, hogy kiemelje szembogara szépségét, és tekintetének oly élt és nyomatékot kölcsönözzön, mely óhatatlanul felkeltette bámulói figyelmét. Ami engem illet, bármi erővel vonzotta is tekintete magára az enyémet, meg kell vallanom, pillantásom minduntalan lejjebb tévedt, mint már fentebb mondtam. Észre is vette.

- Márki - mondta, amikor befejeztem mondandómat a kulcsról, melyet ő, magakelletése ellenére, igen nagy figyelemmel hallgatott -, márki - nyitotta tágra égszínkék szemét -, be furcsa szerzet kegyelmed! Ugyan mit bámul ott?

- Asszonyom - hajoltam meg újra -, az igazat megvallva a lábát. A teremtés legennivalóbb lábacskája!

- Hé, uram, hagyja békén a lábomat - szólt rám Saint-Paul úrnő, bosszúsan összevonva szemöldökét, de elbájoló kis fintort vágva.

Miáltal, úgy tetszett, egyszerre ad kifejezést két ellentétes érzelemnek; ezt a képességet csak nőknél tapasztaltam, ezért is hiszem végtelenül ravasznak és finomnak gyengéd nemüket.

- Egyébiránt - tette hozzá, mert fent mondottak ellenére nem kívánt témát változtatni -, mindenkinek van lába.

- Asszonyom - fogtam el a kapóra jött labdát -, láb és láb között ég és föld a különbség! Míg a kegyedét meg nem láttam, ha szemem el-elidőzött egy hölgy bájain, arcáról ábrándoztam, avagy hosszú hajáról, gömbölyű kebléről, bársonysima bőréről és ki tudja, még miről nem! Ám mind a mai napig nem jutottam ily mélyre imádatomban.

- Uram - mosolygott ő -, alighanem sikere volt mondott hölgyeknél, nyelve oly jól forog!

- Való igaz, úrnőm - bólintottam szerény, de cinkos arccal -, a nyelvemre soha egyiküknek sem volt panasza.

- Uram - Saint-Paul úrnő olyan arcot vágott, mint akit csiklandoznak, és csengőn felkacagott. - Ez több a soknál! Kegyelmed nem ismer határt. Louison, hallottad?

- Úrnőm - felelte Louison, ki a hölgy karosszéke mögött állt, és láthatóan nem volt ínyére a fordulat, melyet kettőnk társalgása vett -, hallottam. És az igazat megvallva, nagy arcátlanság a márki úr részéről így beszélni asszonyom lábáról, holott az is csak olyan láb, mint a többi, arra való, hogy járjanak rajta! Semmi másra!

- Nyughass, szemtelen perszóna! - intette le igen ingerülten Saint-Paul úrnő. - Te csak egy falusi liba vagy, és nem éred fel ésszel ezt a dolgot, magas ez neked.

- Asszonyom, nem vagyok olyan buta liba, mint úrnőm állítja - vágta rá sértetten Louison. - Jól értem én, amit értek! És amondó vagyok, asszonyom túlságosan is elnéző, amikor eltűri, hogy a márki úr, ki még csak nem is rokona, égig dicsérje a lábát! Miért ne mindjárt a lába szárát is! No meg ami még hozzá tartozik.

- Orcátlan! - pirult el haragjában és szégyenében Saint-Paul úrnő. - Nem tűrhetem el locska beszédedet. Takarodj innen, tyúkeszű! De rögvest! És eredj szájalni a magadfajtájúakkal!

- Asszonyom - hátrált az ajtó felé Louison, ámbár csak lassan, majd igen tisztelettudó tekintettel, de vajmi kevéssé tisztelettudó hangon folytatta -, elnézését kérem, az én atyafiaim mind derék, becsületes férfiak voltak, és soha nem tűrték volna el az első jöttmenttől, még ha százszor nemesúr is, hogy lányuk ezét-amazát becézgesse a nyelvével!

- Hát ez mindennek a teteje! - Saint-Paul úrnő bámulatos fürgén lekapta fél lábáról a megmaradt papucsot, és szobaleánya felé vágta, ki erre meggyorsította ugyan távozását, én azonban bizonyosra vettem: mihelyt Louison magára rántja az ajtót, ott marad hallgatózni, fülét a kulcslukra tapasztva.

Magamban igen jót mulattam ezen a kis jeleneten, mely emlékezetembe idézte, hogyan estek gyakran egymásnak édesanyám, a büszke Caumont leány és szobalánya, Cathau. És hogy elrejtsem a mosolyt, mely akaratlan kiült ajkamra, felszedtem a kis vörösarany papucsot az ajtó mellől, melyet Louison betett maga mögött, és mutatóujjammal mintegy véletlenül megkocogtattam az ajtót, hogy a lányka tudtára adjam: tudom, hol található bájos fülecskéje. Majd a papuccsal kezemben visszatértem Saint-Paul úrnőhöz, ki hangosan zihált s két kezét hullámzó keblére tapasztotta. Szinte fuldoklott a bosszúszomjas dühtől.

- Ördög vigye a cserfesszájúját! Hitemre! Holnap megy, így akarom! Visszaküldöm a sáros falujába! - mondta.

- Könyörögve kérem, úrnőm, ne tegye! - vágtam rá jó hangosan. - Louison csak azt mondta ki, ami a szívét nyomta, álság és gonoszság nélkül! Nagyon is szereti ő úrnőjét, és mialatt idevezetett, égig dicsérte a kegyed szépségét!

Majd azzal az ürüggyel, hogy papucsát adom vissza, egészen közel hajoltam hozzá, annyira, hogy bajszom megcsiklandozta a nyakát, és hozzátettem, sotto voce:

- Úrnőm, őrizkedjék Louisont elküldeni! A leányzó beárulhatná Saint-Paul úrnak, hogy itt jártam és miről beszélgettünk!

Saint-Paul úrnő lehunyta egy pillanatra szemét, vagy afeletti ijedtében, amit súgva mondtam, vagy bajszom alattomos cirógatásának hatására, majd igent bólintott és elnémult. Én azonban tudtam, az ajtónak füle van, ezért úgy gondoltam, meg kell törnöm e veszedelmes csendet.

- Úrnőm - mondtam -, mivel az én hibámból immár nincs jelen szobaleánya, hadd lássam el helyette én e tisztet, hadd adjam én fel a kegyed papucsát.

Amire ő megint csak némán bólintott; annyira elfulladt, hogy nem jött ki hang a torkán. És, olvasóm, sejtheted, hogy minekutána letérdepeltem elébe, nem siettem el a dolgomat, s míg két papucsát lábára adtam, nem szűntem meg azokat a lábacskákat becézgetni, csókolgatni, tapogatni, azzal az ürüggyel, amit hangosan ki is mondtam, hogy hidegek s én fel akarom melegíteni őket.

- No, most már elég meleg mind a kettő! - szólt végül Saint-Paul úrnő, kinek megvolt a magához való esze. - Kérem, márki, keljen föl és foglaljon helyet itt előttem, ezen a zsámolyon. És legyen szíves elmagyarázni nekem, miért vesz ennyi kockázatot magára, addig is, míg innen ki nem jut.

- Úrnőm, hogy tűrhettem volna el, hogy Saint-Paul úr fogságra vessen tulajdon hajlékában, holott mi azért jöttünk ide, hogy Guise herceggel beszéljünk?

- Hisz magam is az vagyok, fogoly! - mondta keserűen Saint-Paul úrnő. - És a legelső nap óta az vagyok, amikor atyámtól kényszerítve hozzámentem e gyászos alakhoz, s így régi zsarnokom, apám helyébe egy újat nyertem: a férjemet. Nos, nemrég elhalt balsorsom okozója, apám. Én tetemes vagyont örököltem tőle, melyet itt tartok, e ládában (s azzal egy fából készült, fényezett fekete bőrcifrázatú, ezüstvasalású ládára mutatott). De egy sol nem sok, annyit sem vehetek el belőle még ruházatomra sem, Saint-Paul úr magának tartja fenn a vagyon használatát. Olyannyira, hogy magam sem tudom, vajon kinek-minek szól féltékenysége: nekem avagy e ládának, mert ha el-eljön ide, több időt tölt azzal, hogy aranyaimat számlálgassa, mint azzal, hogy engem ölelgessen, ami mellesleg nem nagy kár, lévén e senkiházi mindenben, ebben is faragatlan. Mégis elszántam volt már magam kétségbeesésemben és undoromban a szökésre, s egy napon, amikor elnyomta a buzgóság, mert a kelleténél több bort talált benyakalni, átkutattam őt és elemeltem kulcsát. Amint felébredt, nekiállt keresni, de hiába, mert ide varrtam be, ez alá a selyemdarabka alá, amelyet itt lát karosszékemen. De jaj! Amint elment, felbontottam a varrást, és megpróbáltam kinyitni a kulccsal a kis, alacsony ajtót, mely a csigalépcsőre szolgál. De nem illett bele a zárba!

- Asszonyom - szívem bolondul vert e hír hallatán -, meglehet, a kulcs azért nem nyitotta ezt az ajtót, mert a másikat nyitja, azt, amelyik a sikátorra néz. Ez esetben - folytattam, levegő után kapkodva izgalmamban - talán elmenekülhetünk, hisz nálam a fenti ajtó kulcsa, kegyednél a lentié.

- Kegyelmed talán elmenekülhet, uram - felelte az úrhölgy, meglehetősen hidegen -, én azonban arra jutottam: őrültség lenne a láda nélkül elmenekülnöm. Egész vagyonom benne van. És ugyan hogy vihetném el e ládát hintóm és lovaim nélkül, melyeket spanyol lövészek őriznek az istállóban? És még ha sikerülne is kijutnom a városból a batáron, ki lenne kocsisom? És hogyan indulhatnék el Párizsba erős kíséret nélkül? Hogyan védhetném meg magam a csapat ellen, melyet Saint-Paul úr nyomban utánam küldene?

Saint-Paul úrnő kétségbeesett szavai hallatán megértettem: igazán nem volna helyénvaló őt arra kérnem, adja át máris nekem a kulcsot, hogy én egyedül elmenekülhessek. Tehát pár percig némán figyeltem őt, majd nagy komolyan rákezdtem:

- Asszonyom, szerencsétlensége mély részvétet kelt lelkemben. Átérzem egész nagyságát. De könyörögve kérem: nyissa ki jobban a szemét! Az idő változóban van. Guise hercege azért jött ide, hogy átvegye a tisztet, melyet most Saint-Paul úr bitorol, és nem akarja másnak átengedni. Úgyhogy hamarosan kitör közöttük a harc, és ádáz lesz, meglehet, halálos végű egyikük vagy másikuk számára. - Majd halkabbra fogva hangom, hozzátettem: - Eleget mondtam ahhoz, úrnőm, hogy tudja, kinek a pártján állok és miért fogok itt minden erőmmel küzdeni, ha e börtönből valahogy kijuthatok. És ha vállalatomat siker koronázza, úrnőm, ezennel nemesi becsületemre fogadom: egy perc nyugtom nem lesz addig, míg el nem menekítem kegyedet, akár él a férje, akár nem.

- Ó, uram! - Saint-Paul úrnő felszökött helyéről, s kitárt karral közeledett felém. Égkék szeme még ragyogóbbnak tetszett most a nagy-nagy reménységtől, melyet én gyújtottam ki lelkében. - Megkapja a kulcsot, és hadd áruljam el kegyelmednek: ösztönöm nem csalt meg, amint belépett, mély barátságot éreztem kegyelmed iránt, s úgy sejtem, ez a jövőben még nőni fog...

Azzal megragadta s megszorította kezemet, így és tekintetével hozva tudtomra, amit nem mondott egészen ki. És ha olvasóm, mint világunk jó ismerője, most azt gondolja, a hölgy, kinek jövője immár tőlem függött, azzal akarta neki tett ígéretemet megtámogatni, hogy egy olyan érzelmet próbált szívemben felkelteni, mely a becsületnél is erősebb, az nagyon is érthető. Én azonban ezt nem akartam így érteni. Ha egy hölgy elhiteti velem: hamarosan megszeret, oly édes izgalmat támaszt bennem, hogy inkább felfüggesztem, legalább néhány napra, az okos szkepszist, mellyel embertársaimat szemlélem, semhogy mondott érzelmet bölcsőjében megfojtsam. Ez éppen nem elvakultság részemről, ellenkezőleg, érzelmeim tisztán látó megkímélése. Mert hiszem: több boldogságot ad a bizalom, mint a bizalmatlanság. Ha mást nem, legalább azt a csodálatos pillanatot megélhetem általa, mely szerelemmel kecsegtet. És ha egykor a szép hölgy olvatag pillantása hazugnak, becézgető keze csalárdnak bizonyul, még mindig ráérek akkor elfordulni tőle s kiszeretni belőle.

Harmadik fejezet

Nem tudom, miért képzeljük, hogy aki csirkefogó, az roppant körültekintő is egyben. Holott éppen ellenkezőleg, minduntalan akadnak óvatlan, mi több, esztelenül óvatlan csirkefogók is, lévén önbizalmuk nagyobb a kelleténél. És éppen az önbizalom volt Saint-Paul Achilles-sarka, mint ezt később be is bizonyította Guise herceggel szembeni hihetetlenül kihívó viselkedésével. Mi engem illet, ha az ő bőrében lettem volna - amitől Isten óvjon! -, engem ugyancsak megriasztott volna a földszinti ajtó kulcsának eltűnése, és még ha birtokában lettem volna is egy másik kulcsnak, aminthogy ennek így kellett lennie, akkor is kicseréltettem volna a zárat, amit ő elmulasztott, abban bízva, hogy az emeleti ajtók is kulcsra zártak. Igaz, Saint-Paul úrnő kiszabadulása férji karmai közül szükségképpen teljességgel lehetetlennek tetszett az ő szemében, ahogy az úrnőében is, kocsi, kocsis, lovak és kíséret nélkül; mi több, a hölgy semmiképpen nem juthatott volna ki a város kapuin.

Amikor a Saint-Paul úrnőtől kapott kulcsot remegő kézzel, nesztelenül elfordítottam a földszinti ajtó zárjában, az kipattant, s az ajtó sarkig tárult a sikátorra, a lábamat sem tettem ki, hanem rögvest behúztam és ismét kulcsra zártam az ajtót, és akkora öröm fogott el, hogy kis híján elaléltam, és támaszt keresve fejjel az ajtónak dőltem. Mert, olvasóm, nemcsak elnyertem e kulcs által a szabadságot magamnak és öt társamnak, legalábbis Reims falain belül, de mód nyílt arra is, hogy szökésünk a lehető legelegánsabb, és ami Saint-Pault illeti, a lehető legzavarbaejtőbb módon következzék be, hisz ő, ha megfeszül, sem találhatta ki, hogyan vittük végbe. Mert ha nincs ellenedre, olvasóm, hogy gondolatban átugord azt a néhány órát, mely az éj beálltától elválasztott bennünket - én ugyanis ezt a percet szemeltem ki arra, hogy a hálóból kibújjunk -, végignézheted, mit teszek, tudniillik azt, amit te is tettél volna a helyemben: mihelyt társaiddal kijutottál a lépcsőre, kalapodat jól a szemedbe húzva, és arcod alsó felét köpönyegeddel elfedve, kétszer ráfordítottad volna a kulcsot Saint-Paul úrnő ajtajára, majd visszatérve a mi emeletünkre, azt az ajtót is kulcsra zárva, a kulcsot a zárban hagytad volna, a másik kulccsal kinyitottad volna a sikátorra nyíló ajtót, és minekutána mind a hatan nesztelenül, macskaléptekkel kiosontunk, azt is kétszeresen kulcsra zártad volna. Szívem eközben úgy vert, hogy majd kiugrott helyéről, s a lelkem ujjongott, amint elképzeltem Saint-Paul elképedését, ha másnap azt kell tapasztalnia, hogy madarai elrepültek, holott kalitkájuk csakúgy el van zárva, mint előbb, úgyhogy lehetetlen volt bármerre kiutat lelniök, hisz kulcsra van zárva a lépcsőre nyíló ajtó; az ablakok az udvarra néznek, hol spanyolok őrködnek, és a díszlépcsőn is több a spanyol, mint a lépcsőfok.

Apám, ki e nemben nagymesternek számított, mindig arra tanított, hogy a harcos első erénye az okosság, a második a bátorság és a harmadik a szerencse. Amihez még rendesen hozzátette, hogy ha az emberben megvan az első két erény, a harmadikat sokszor ajándékba kapja a sorstól. Én nem erősíthetem meg, de nem is cáfolhatom Mespech bárójának emez állítását, mert vele ellentétben csak egyetlen csatában vettem részt Ivrynél - igaz, az szörnyű volt -, és abban sem mint kapitány, csak mint közvitéz. Az mindazonáltal igaz, hogy megbízatásaim során, ha ésszel éltem, sokszor volt kegyes hozzám a szerencse, és Reimsben még inkább, mint bárhol másutt. Mert kertelés nélkül, nyíltan szólva, helyzetünk eme ligásoktól és spanyoloktól hemzsegő városban vajmi ingatag volt, és ha sikerült is aranyos börtönünkből kijutnunk, még nem jutottunk ki a pácból, ahogy Pisseboeuf duruzsolta okcitán nyelven az egyik fülembe, míg Quéribus ugyanazt morogta a másikba, amikor megálltunk, tanácskozás végett, egy kapualjban.

- Nos, elégedett? - súgta kötekedve a fülembe az én szép udvari kislovagom. - Most kint vagyunk! És innen hová megyünk?

- De hisz ez világos - feleltem -, Guise herceghez.

- És hol lakik a herceg?

- Louison szerint a székesegyház mellett.

- No, ez van olyan pontos, mint a csaló szabó rőfje.

- Uram - szólt közbe Pisseboeuf -, én azt gondolom, jobb lenne visszamennünk ahhoz a városkapuhoz, melyen át beléptünk, és ott szót értenünk Rousselet hadnaggyal, ki elvezethet oda, ahová menni akarunk.

- A hadnagy megígérte, hogy tudatja Guise herceggel ideérkezésünket, de nyilvánvalóan nem tette meg - tiltakoztam én. - Ergo nem is tehette. Ergo meggátolták benne, s meglehet, őt magát is börtönbe vetették. Ergo úgy vélem, nem a kapuhoz kell igyekeznünk, hanem a székesegyházhoz, beállni főkapuja alá, és ott várni be, hogy feltűnjék egy Guise színeibe öltözött inas vagy lakáj, akár kifelé jön a kapun, akár befelé tart.

- Ezt jól kigondolta az úr - vélte Pisseboeuf.

- Lelkemre, bele kell halni ennyi bonyodalomba! - morgott Quéribus, ki bosszúsabb és morcosabb volt, mint valaha, mert, mint már mondtam, nem fűlt a foga ezeknek a titkos megbízatásoknak a csekély dicsőséggel kecsegtető véletlenjeihez. És az igazat megvallva, akármennyire szerettem őt, makrancoskodása e percben nagy nyűg volt rajtam, és ha elgondoltam, mi kemény és vidám az én Miroulom a veszedelem torkában, és milyen gazdag leleményben, a szívem is elfacsarodott bele, annyira hiányzott.

- És kitől tudhatjuk meg, hol a székesegyház, anélkül hogy kilétünket felfednők? - kérdezte morcosan Quéribus.

- Hát tőlem, márki úr - így Pisseboeuf. - Bízzék az én szimatomban, minekelőtte hugenottává lettem volna, klerikus voltam, egy mérföldről megérzem én a templomszagot.

A hencegő Pisseboeufnek nem kellett sokat szaglásznia, hogy a székesegyházat meglelje, lévén az, mondhatni, az orra előtt, amint ezt magunk is tapasztaltuk, mihelyt a sarkon befordultunk: Saint-Paul háza ugyanis szomszédos volt a székesegyház kolostorával. Tehát mindössze pár lépést kellett tennünk, és máris ott voltunk a templom főbejáratánál, hol azonban hirtelen megjelenésünkre úgy mordult fel öt-hat rossz és vérszomjas képű fickó, kik láthatóan otthon érezték itt magukat, mint a láncra kötött véreb.

- Hát ez mi, cimborák? - kérdeztem. - A tiétek e kapu? Ti nyertétek volna el az angyalok és szentek oltalmát, kiknek szobrát itt látom? Gábriel arkangyal csak rátok mosolyog? Külön engedélyt kaptatok a Boldogságos Szűztől és Erzsébettől az itt maradásra? A nemjóját! Hát ölre kell mennünk veletek, hogy egy negyedórácskát eltölthessünk itt, a kapuban? Akkor Isten óvjon titeket! - mondtam, hirtelen előkapva a hátamról két tőrömet -, mi darazsak vagyunk, s ha felbosszantanak, csípünk!

Abban a minutában ledobta köpönyegét Pisseboeuf is, kinek gyorsan váltott az esze, és megmutatta amazoknak két pisztolyát, melyet az övébe tűzve hordott. Poussevent, noha némi késéssel, követte példáját. Quéribus és a két nemesúr kivonta kardját hüvelyéből, amiből kitetszett, mi kevés tapasztalatuk van az effajta közelharcban, melynek oly nagy mesterei a csavargó urak, s melyben csak tettetéssel, hárítással és álsággal lehet győzni. Haj, gondoltam, be jól jönne most Miroul és az ő bámulatos késhajító tudása!

A semmirekellők még hangosabban morogtak, látván, mi harciasak és büszkék vagyunk, lévén legalább annyira kényesek a becsületükre és vitézségükre, mint a mi derék nemesuraink. Én már azt hittem, csakugyan nekik kell esnünk foggal-körömmel, és meglehet, megtépázva távoznunk. De minekutána egy percig így néztünk egymással farkasszemet, fogunkat vicsorgatva, a banda feje, egy hórihorgas, csontsovány, vörös hajú fickó két kézzel leintette a falkát, és vontatott hangon azt mondta:

- Szent Remigiuszra mondom, uraim, látom, nem idevalók, máskülönben nem mernék elvitatni tőlünk e kaput, mely a mienk és csak a mienk, mihelyt véget ér a vecsernye. De mivel ma jobb dolgunk is van, semmint az urakkal verekedni, kegyeskedünk e kisded nézeteltérés tisztázását későbbre halasztani.

Azzal gúnyosan meglengette előttünk lukas kalapját, és gaz cimboráitól követve (kik közül egy sem ért annyit, mint a kötél, amire majd felakasztják), nesztelenül, hátrálva távozott, in fine
 hozzátéve:

- Uraim, kívánok kegyelmeteknek jó, meleg zsigereket, míg a hasukban tarthatják őket.

- Én meg két labdát kívánok neked a cingár combjaid közé, míg ki nem heréllek - mondta Pisseboeuf.

E kedves szóváltás után (ámbár nem beszélnek sokkal szebben az Íliász hősei sem, holott ők egytől egyig nagy királyok), a vörös és emberei behúzódtak a tőlünk jobbra eső oldalkapuba, s mi maradtunk urai és gazdái a főkapunak. Odaállítottam Pisseboeuföt a kapu hozzájuk legközelebb eső végébe, felhúzott kakasú pisztollyal mindkét kezében, hogy megvédjen a gazfickóktól, ha netán rajtunk akarnának ütni, és felkészültem egy hosszú és nyugtalan várakozásra, mert ahogy sötétedett, úgy váltak egyre néptelenebbé az utcák, úgyhogy már azon füstölögtem magamban, ha még sötétebb lesz, fel sem ismerhetem majd a Guise-szolgák libériáját, ha mégis feltűnnének.

Eközben az útonállók, kiktől csupán a templomfalnak a kaputól jobbra eső hajlata választott el, meg sem moccantak s pisszt sem hallattak, úgyhogy már azt gondoltam: ők is lesnek valakire, ám hogy kire, azt nem sejtettem. Hanem ahogy eszembe idéztem a képüket, arra jutottam: bizonyára holmi gazdag kalmárra várnak, akit ki akarnak rabolni. Amiben alaposan tévedtem.

Jó óra hosszat várakoztunk, és már kezdtünk elszunnyadni a nagy sötétben, amikor egyszerre feltűnt a téren bal felől egy fáklya imbolygó csóvája, majd maga a fáklya is, egy Guise színeibe öltözött lakáj kezében. A lakáj futva világította meg az utat egy nemesúr előtt, ki őt igen gyors és szapora léptekkel s kivont karddal követte. Az ő nyomában két katona jött, ugyancsak kivont karddal. Ami arról győzött meg, hogy éjjel Reims utcái sem biztonságosabbak, mint Párizs utcái. Előbb nem láthattam a nemesúr arcát, mert a tér ama részét némi fehér köd fedte, hanem amint a ködből kilépett és gyors lépteivel felénk közeledett, jól megfigyelhettem, és döbbenten ismertem rá Péricard-ra, nem mintha meglepő lett volna, hogy itt találom, hisz amilyen híven szolgálta Henri de Guise-t, nem volt csoda, hogy fia titkára lett, hanem mert utoljára Blois-ban láttam, aznap, amikor megölték gazdáját.

Abban a szent pillanatban, amikor felismertem és ugyancsak megörültem neki, hisz ki lenne alkalmasabb nála, aki ismer bennünket, hogy elvezessen Joinville hercegéhez, Quéribus is felébredt, és igen meglepett hangon azt súgta a fülembe:

- Hisz ez Péricard!

Többet nem mondhatott, mert a tőlünk jobbra eső kapuból előugrottak a csavargók, és nekirontottak Péricard-nak, élükön vörös hajú vezérükkel, ki késével hadonászva fülsiketítő hangon biztatta őket:

- Öljétek meg, a fenébe is, öljétek meg!

E kiáltásra a lakáj elhajította a fáklyát és elfutott, ami nem volt szerencsés gondolat, mert a gazemberek egyike utánafutott és elvágta a torkát, mialatt Péricard és a két katona a legközelebbi falhoz rohant, nekivetették a hátukat, és igen bátran védekeztek.

- Istenemre! Hát hagyjuk őket? - kiáltotta Quéribus, aki ez egyszer gyorsabb volt nálam, és kardját kivonva hátba támadta a merénylőket. Nyomában ott loholt a két nemesúr, én, Poussevent és Pisseboeuf, akinek odakiáltottam:

- Pisseboeuf, a fáklyát!

Pisseboeuf félszóból is értett. Parancsomra ledöfte a csavargót, aki a lakájt megölte, és felragadva a fáklyát, azt kétféleképpen is hasznosította: világított nekünk, és leütötte és megégette vele azokat, akiket előtalált.

A csavargók annyira belemelegedtek a vagdalkozásba, hogy egyik sem volt hajlandó hátrafordulni, amikor mi megérkeztünk a megtámadottak segedelmére, úgyhogy jó öt percen át folyt a tőrök, kardok, kések alattomos csetepatéja, mire sikerült őket megsemmisítenünk. A hórihorgas vörös hajú fickó jobb karját vágás érte, ezért elejtette kardját, s parancsomra a kövér Poussevent a hasára ült, hogy a földhöz szögezze. A többi halott volt vagy haldoklott, nekünk csak sebesültünk volt, mégpedig három: Quéribus egyik nemesi kísérője és a két nemesúr, ki Péricard-ral volt. Péricard felismert bennünket, s ezer hálát és köszönetet rebegve borult a nyakunkba.

Én elejét vettem a további köszöngetésnek, és a fülébe súgtam: szeretném, ha elvezetne bennünket Guise herceghez egy titkos ajtón, lévén okunk rejtezkedni, még a Guise-palotában is, ahová meglehet, kémek férkőztek be. Ő ráállt a dologra, s én, visszatérve a vörös hajú égimeszelőhöz, megparancsoltam Pisseboeufnek és Poussevent-nak, hozzák be utánunk, hadd kötözzem be, úgy láttam ugyanis, ő van még a legjobb bőrben az egész bandából.

- De az istenfáját! - káromkodott Pisseboeuf. - Bekötözni! Hát feledte, uram, hogy a gazfickó azt kívánta nekünk: legyenek jók és melegek a beleink, míg ki nem ontja őket? Mordizomadta! Inkább kiontanám én az övét, semhogy bekötözzem!

- Nyughass, Pisseboeuf! Én magam fogom kezelni a sebét, éspedig nyomban. S tudd meg: élete e perctől fogva van olyan becses, mint a tied.

A csavargó, akit, mint hamarosan megtudtam, Malevaultnak hívtak, előbb szemrebbenés nélkül, nyugodtan hallgatta végig párbeszédünket; nyilván elszánta magát rá, hogy becsületét megóvandó, rezzenetlen arccal tűrje a leggonoszabb kínzásokat is.

Ám amikor azt tapasztalta, hogy bevitetem egy kis szobába, ahol rajtam kívül csak Pisseboeuf tartózkodik, s én nekilátok sebét borszesszel kimosni és annak rendje-módja szerint bekötözni, azt kérdezte, rekedt és halk hangon:

- Uram, minek vesződik azzal, hogy ily gondosan kigyógyítson sebemből, holott úgyis egyenesen a bitóra kell küldenie?

- Ugyan már! - vágtam rá. - Ki beszél itt bitóról? Vajon ha a csata után egy kardot találok a földön, eltöröm-e büntetésül, amiért ellenségemet szolgálta, vagy inkább magamhoz veszem, ha jól kézhez áll?

- Ha jól értem - csillant föl Malevault zöld szeme -, uraságod azt reméli: hasznomat veheti.

- Azt én.

- De hogyan?

- Úgy, hogy kikérdezlek.

- Hát erre megy ki a dolog - torzult keserű fintorra Malevault arca. - És a válaszaim bitóra juttatnak!

- Éppen nem. Hanem megmentik az életedet. Becsületszavamra mondom. Legyen tanúm rá Pisseboeuf, aki itt van velünk.

- Ő? - hajtotta ravaszdi mosollyal csontos vállára rőt fejét a csavargó. - Ha százszor katona is, a beszédéről ítélve lehetne közülünk való is.

- Mindannyian voltunk egykor fiatalok is, bűnösek is! - sóhajtott színlelt megbánással Pisseboeuf. - De te, komám, megbízhatsz e nemesúr becsületszavában: többet ér az száz aranynál.

- Aranyakról is lehet szó, ha a kezemre játszol - mondtam.

- Halljuk tehát a kérdéseket - hunyta le félig a szemét Malevault.

- Tudtad-e, ki az, akinek a legyilkolásával megbíztak?

- Nem én - így Malevault. - De megmutatták nekem tegnap délelőtt a misén, és azt is elárulták, hol találok rá ma éjjel.

- Ki mutatta meg?

- Nem tudom a nevét.

- Nem tudom, kézhez áll-e ez a kard - vetettem cinkos pillantást Pisseboeufre.

- Ellenben leírhatom a fickót, ha kívánja - sietett hozzátenni Malevault.

- Így már jobb. Hallgatlak.

- Középtermetű, inkább széles vállú, orra tömpe, ajka csak annyicska, mint az enyém, sűrű, fekete bajsza pedig kétoldalt lecsüng az álláig.

- Az istenfáját! - kiáltotta Pisseboeuf, én azonban egy szemvillanással arra intettem: kössön csomót a nyelvére. Akárcsak ő, én is ráismertem a leírás alapján Bahuet-ra, a Tizenhatok egyikére, ki aljasul elfoglalta párizsi házamat, s amikor a király bevonulása után elhagyni kényszerült a fővárost, magával akarta vinni bútoraimat.

- Tudod-e, Malevault - folytattam a vallatást -, mikor érkezett ez az ipse Reimsbe?

- Március végén, egyenest Párizsból, úgy is beszél, mint az odavalósiak. Egy rablócsapat kísérte, de kénytelenek voltunk elintézni őket.

- S ugyan miért?

- Más volt a védőszentünk - felelte jámbor képpel Malevault. - A párizsiak Szent Genovévát imádják. Mi itt Reimsben Szent Remigiuszt. És egyébként is rosszul megy a bolt. Nem tűrhettünk meg idegen kutyákat az ólban.

- Mit szólt hozzá a mondott ipse?

- Nem haragudott ránk érte, ő más lében kanál.

- Hát ezt hogy érted?

- De La Tour báró kíséretében láttam őt.

- Az istenfáját! - tört ki ismét Pisseboeuf, ám újfent intettem: hallgasson, majd megparancsoltam neki, hívja ide Péricard-t. Mihelyt Péricard megjött, latinul figyelmeztettem, ne mutasson meglepetést, akármit hall is kérdéseimre Malevault-tól. Szegény Péricard mégsem állta meg és belesápadt, különösen amikor de La Tour báró neve elhangzott. Később elmondom majd, miért.

Ez a Péricard, ki minekutána oly híven szolgálta az apát, most a fiút szolgálta, magas és deli termetű férfiú volt, s igen szép arcú, noha haja már őszbe vegyült; modora a lehető legudvariasabb, s mi több: igen eszes, igen ügyes ember és nagy taktikus; a Ligához nemigen húzott, annál inkább a Guise családhoz, s hogy a Guise-eket megmentse a végromlástól, ő is azon fáradozott, amin Guise hercegné: hogy összebékítse őket a királlyal. Gondolom, ezért akarta őt Saint-Paul leöletni, a bűnözők egész láncolata segítségével, melynek első szemét úgy hívták: de La Tour, a másodikat úgy: Bahuet, s a harmadikat Malevault-nak.

Malevault ferde mosollyal azt mondta nekem az ő halk, rekedt hangján, mihelyt Péricard elsietett felvilágosítani Joinville hercegét a dolog mikéntjéről s hogyanjáról, valamint titkos találkozót kérni tőle.

- Meglehet, viperafészekbe találtam hágni. De ugyan mi vagyok én, uram? Csak egy kard. Mely igyekezett jól uram kezére állni. Szabad vagyok-e immár?

- Egy kicsit várj még! Az ipse, ki parancsot adott e nemesúr megölésére, előre megfizette béred?

- Nem ő. Felét ideadta, amikor megbízott a tettel. A másik felét majd csak végbevitele után adná.

- Tehát ez a fele odavész.

- Oda ám. Ötven aranycsikó.

- Nagy veszteség.

- Nem számítva e sebet jobb karomon - mondta halvány mosollyal Malevault. - Szerencsére balkezes vagyok.

- Mikor találkozol az ipsével?

- Ma reggel hat órakor, Szent Remigiusz templománál.

- Meglehet, nem egyedül jön - mondtam.

- Meglehet, hogy én sem - bocsátotta le súlyos szemhéját szemére Malevault.

- Meglehet, pisztolya gyorsabb lesz, mint a te késed.

- Meglehet - Malevault-nak a szeme se rebbent.

- Azt nem szeretném - csóváltam meg a fejem. - Fájlalom, hogy de La Tour báró annyit költ kíséretére. Az ipse, akiről szóltál, sok pénzébe kerülhet.

- Ha az úr felbiztat, majd kevesebbe fog neki kerülni - villant fel Malevault szeme.

- Mi az ára?

- Ötven arany.

- Huszonöt. Ha a te késed előbb ér célt, mint az ő golyója, tiéd a fegyverzete, s az becses zsákmány.

- Ezt jól kigondolta az úr.

- Akkor kezet rá!

És azon nyomban odadobtam Pisseboeufnek erszényemet, ki leszámolt Malevault kezéhez huszonöt aranyat. Eztán magam nyitottam ki a titkos ajtót a csavargó előtt, hogy kiosonjon.

- Mit gondolsz, Pisseboeuf - kérdeztem, amint visszatértem -, megteszi?

- Meg ám. Így követeli a rablóbecsület. Hát nem szerencsétlen véletlen, uram, hogy itt Bahuet-ba kellett botlanunk?

- Éppen nem véletlen. Ugyan hová mehetett volna Párizsból? Mayenne-hez? Mayenne utálja a Tizenhatokat, négyet-ötöt fel is akasztatott közülük, amiért Brisson elnököt kivégezték. Nem, nem! Bahuet csakis ahhoz menekülhetett, aki a fő-fő ligások közül is a leginkább spanyol. Asinus asinum fricat.

- Béke legyen lelkével, ha már el kell veszítenie porhüvelyét - szólt Pisseboeuf. - Azonban csodálom, uram, hogy kegyelmed, Siorac márki, ki emberségesebb, jobb szívű és igazabb keresztény, mint bárki, akit anya szült Franciaországban, megrendelte eme Bahuet legyilkolását!

- Furdal is miatta a lelkiismeretem, de nagyon, Pisseboeuf - feleltem én -, de fájdalom, mégis meg kell lennie.

De neked, szép olvasónőm, ki emlékirataimat figyelemmel kíséred, elárulom, miért határoztam így, nehogy megváltoztasd rólam alkotott s remélem, jó véleményedet. Mint tudod, nem vagyok vérszomjas, s ámbár eme Bahuet hétpróbás gazember, a kisujjamat se mozdítottam volna, hogy őt a halálba küldjem, ha nem ítéltem volna halálát a státus érdekében állónak. Nézd el nekem, szép olvasónőm, hogy ismétlésekbe bocsátkozom, de Párizs bevételével az országot magát még nem hódoltatta meg IV. Henrik. Igen sok híja volt annak: az északi és keleti tartományok, melyeket a magát szentnek mondó Liga tartott megszállva, s melyeken át bármikor behívhatta tetszése szerint Flandriából a spanyolokat, Laon és Reims volt tehát az a két sáncút, melyen át az ellen egyenesen Párizs falai alá juthatott. Ezért vette ostrom alá a király Laont s kívánt megegyezni Reimsben Guise herceggel; ez jó nagy falat volt, csakhogy elrághatatlan csonttal a közepén, tudniillik Saint-Paullal, ki ha bizonyos lehetett volna felőle, hogy a király küldött ide kettőnket, Quéribust és engem, megadásról tárgyalni a herceggel, azon nyomban leöletett volna. Ám mert eziránt mégis táplált némi kétséget, és akármilyen arcátlan volt is, visszariadt attól, hogy Guise herceg unokafivérét meggyilkoltassa, azt gondolta ki: elintézi Péricard-t, lévén ő az egyetlen Joinville hercegének környezetében, kinek elegendő esze volt ahhoz, hogy sikerre vigye a tárgyalásokat IV. Henrik és a Guise-ek között. Mivel fölfelé nem mert sújtani, lefelé sújtott, abban a reményben hogy sikerül a herceget megfélemlítenie. Tehát mindennél fontosabb volt őt félemlíteni meg, Bahuet elintézésével, s megízleltetni legalább egy-két hüvelyknyire a kardvasat azzal, aki azt kivonta, legyilkoltatván bűnözőláncának utolsó előtti szemét az utolsóval.

Azt mondtam Péricard-nak: szeretnék négyszemközt szólni a herceggel. Ő ugyan kissé megütközött, amikor értem jőve, hogy a herceghez kísérjen, azt látta: magammal viszem Pisseboeuföt is, de nem haragudott meg miatta, és nem is tett föl kérdéseket. Felvezetett a palota első emeletére, ahol egy igen díszes szobában az ifjú herceg, harisnyára-ingujjra vetkezve s igen haragos képpel, egy bábufélét döfött át meg át kardjával: e bábut zsineg kötötte nyakánál fogva a mennyezethez, lábánál fogva a padlóhoz.

E gyakorlat oly különösnek tetszett a szememben s oly kevéssé hasznosnak a vívás művészetének elsajátítása céljából - hisz a bábu, melynek „sebeiből” lószőr hullt ki, nem ugorhatott el, nem védhette ki a vágásokat és nem is viszonozhatta őket -, hogy elképedve álltam meg a küszöbön, s hosszabb ideig figyeltem onnan a herceget. Ő annyira elmerült bolondos foglalatosságában, hogy nem vett észre engem.

Az igazat megvallva, a herceg nem volt éppen tekintélyparancsoló alak. Nem örökölte apja magas termetét, szépségét, sem kecses mozgását, hanem kicsi volt, satnya és esetlen, arca se nem csúnya, se nem szép, s noha nagyanyja, Nemours hercegné erősen túlzott, amikor „orrtalan takonypócnak” titulálta, orra, mi tagadás, igen rövid volt, s gyerekes kifejezést kölcsönzött arcának; s ezt a benyomást még fokozta levendulakék szeme és vonásainak anyjától örökölt, gyermekded egyszerűsége.

- Mi a csoda ez a bábu? - kérdeztem súgva Péricard-tól, ki ott várakozott mellettem, s nem merte megzavarni dühöngő urát.

- Nem tudom, de esküdni mernék rá, Saint-Pault véli maga előtt látni - felelte sotto voce Péricard, azonban akármilyen halkan mondta is, Joinville herceg fülét megüthette a Saint-Paul név, mert megfordult, megpillantott bennünket, kardját ágyára vetette, hirtelen lecsillapodott, hozzám lépett, kezét nyújtva, s szívig ható kedvességgel és egyszerűséggel (mindkettő édesanyjára emlékeztetett) mondott ezerszer is köszönetet azért, hogy embereimmel szekretáriusa segítségére siettem. Quéribus, tette hozzá, éppen öltözködik, tehát nem kerül elő vacsoráig, így ő most nekem szentelheti figyelmét. Quéribustől úgy tudja, édesanyjától levelet is, szóbeli izenetet is hoztam neki.

- Mi a levelet illeti, nagyuram - mondtam -, kérem, legyen némi türelemmel. Puskásom, Pisseboeuf volt kénytelen a levelet elrejteni, hogy a motozásnál rá ne leljenek, s most neki kell azt előadnia.

Ezt hallván az én Pisseboeuföm előbb földig hajolt a herceg előtt, majd minden teketória nélkül lehuppant egy zsámolyra, lehúzta jobb lábáról a csizmát, belenyúlt, s elővett előbb egy parafa talpat, majd egy posztótalpat s végezetül a levelet, melyet átnyújtott nekem; én továbbadtam Péricardnak, Péricard térdet hajtott és úgy adta tovább a hercegnek, a herceg azonban rögvest visszaadta Péricard-nak, mondván:

- Az istenit! Bűzlik. Olvassa, Péricard!

Péricard, ki nagy kedvelője volt a hölgyeknek, de sosem kapott még tőlük így illatosított levélkét, óvatosan kinyitotta, és oly messzire tartva el orrától, amennyire csak bírta, olvasta, amint következik:

- „Fiamuram! E levél vivője egy nemesúr, ki Párizs ostroma alatt ellátott élelemmel, s aki nélkül bizonyára rég éhen haltam volna. Majd elmondja élőszóval, mennyi gondban-bajban vagyok családunk miatt, úgyhogy egészen elemésztem magam aggodalmamban. Kérve kérem, hallgasson rá! Ő azt mondja majd el fiamuramnak, amit magam is elmondtam volna, ha kicsiny testemnek nem lenne túlontúl nagy fáradság innen Reimsbe utazni. Charles, szeressen engem úgy, ahogy én szeretem kegyelmedet, és fordítsa jobbra családunk sorsát, amíg még van rá ideje! Az ég áldja meg fiamuramat! Catherine, Guise hercegné”

E szavak hallatán a herceg szemét elöntötte a könny, s oly lendülettel és leereszkedéssel, mely megvallom, hízelgett nekem, magához vont, szívélyesen megölelt, és így szólt:

- Ó, Siorac! Míg élek, el nem feledem, mennyi s mekkora fáradságot és veszedelmet vett magára, hogy édesanyám és családom szolgálatára legyen, már csak azért sem, mert tudom: kegyelmed a király híve.

- Nagyuram - ragadtam meg a kínálkozó alkalmat -, itt nincs ellentmondás, és ezt így érti fenséged édesanyja is, ki azt kívánja: béküljön ki őfelségével. Ez a rám bízott üzenet alfája s ómegája.

- Hisz ez leghőbb vágyam! - kiáltotta a herceg, s kis lépteit szaporázva fel-alá járkált a szobában. Hanem egyszerre megállt, felém fordult, és jobbját égnek emelve elkiáltotta magát: - De vannak feltételeim!

- Nagyuram - bókoltam én mélyen előtte -, én ugyan gazdám tudtával vagyok itt, de nem hatalmaztak fel rá, hogy megtárgyaljam a kibékülés feltételeit őfelsége és nagyuram között.

- Azért csak sorolja el őket, Péricard! - követelte gyermekes türelmetlenséggel a herceg.

Péricard, ki gazdájával ellentétben azonnal átlátta, mire terjed ki felhatalmazásom, egy kurta pillantással tudtomra adta, mennyire feleslegesnek ítéli a vitát, majd meghajolt a herceg előtt, és egyenletes hangon, kifürkészhetetlen arccal rákezdte:

- Guise fenséges hercege megköveteli, hogy ráruházzák Champagne kormányzatát, mely apját is megillette. A király háznagya óhajt lenni, mint volt előtte édesapja is. Meg kívánja kapni nagybátyja, az elhunyt Guise bíboros benefíciumait, különösen a reimsi érsekséget megillető javadalmakat. Végezetül azt kívánja, hogy a király fizesse ki adósságait, melyek summája négyszázezer aranyat tesz ki.

Ezek a követelések, a legutolsót kivéve, véleményem szerint annyira túlzottak, sőt mondhatnám, a józan észt és rációt megcsúfolóak voltak, hogy nyomban elhatároztam: nem nyilatkozom róluk.

- Nagyuram - bókoltam újra -, feltételeit jelentem királyomnak, és bizonyosra veszem, hercegséged küldöttei megtárgyalhatják őket a király küldötteivel, ha eljött e tárgyalás ideje. E percben az a legsürgetőbb teendő, hogy hercegséged késedelem nélkül átvegye Saint-Paul úrtól Reims kormányzását, ki azt elhalássza hercegséged orra elől.

Hiba volt az orr szót kiejtenem: a herceg nyomban odakapott szégyenkezve a magáéhoz, mely csakugyan inkább orrhiánynak tetszett, s ezt ő a jelek szerint roppantul fájlalta, hisz annyit gúnyolták miatta, még saját családjának tagjai is.

- És véleményem szerint még ma éjjel határozatra kell jutnunk, nagyuram - folytattam sietve. - El kell foglalnia a nyugati kaput, melyre polgárőrök vigyáznak, és e kapun át be kell bocsátania kíséretünket, mely negyven főre rúg, tehát számottevően megerősíti nagyuram helyzetét. Eztán fel kell kutatnunk Rousselet hadnagyot, kit Saint-Paul valami tömlöcbe dugott be, hogy meg ne vihesse hercegségednek ideérkeztünk hírét, és ki kell őt szabadítani. Végül követelni kell Saint-Paul úrtól, hogy haladéktalanul távolítsa el a Mars kapunál állomásozó spanyol helyőrséget, mert ameddig az itt van, hercegséged nem lesz ura a városnak, sem Saint-Paulnak.

- De hisz már megtettem! - a herceget ismét elfogta a düh. - Éppen ma reggel. Labdajáték közben. Vele játszottam, s látván, hogy jó a kedve, mert tíz aranyat nyert tőlem, azt mondtam neki: „magasságom” - azért nevezem így, mert épp akkora, mint én -, „magasságom”, szerezd meg nekem azt az örömet és a népnek azt az elégtételt, hogy kiküldöd Reimsből a spanyolokat! - Uram - felelte ő nyomban, hihetetlen fensőbbséggel -, erről szó se essék többé. Mert úgysem teszem meg.

- Egyszóval, Siorac - a herceg szeme lángot lövellt -, nem átallt rendreutasítani engem, Guise hercegét! ez a lakájfi, ez a szemétdombról szalajtott senki. És még aznap, sértést sértésre halmozva, megpróbálta fogságra vetni rokonomat és megöletni szekretáriusomat.

A herceg haragja nem ismert többé határt. Bámulatos fürgeséggel és oly sebesen ragadta fel ágyáról a kardot, melyet az imént odavetett, hogy egészen elképedtem, majd iszonyú erővel beledöfte a bábuba, úgyhogy annak a hátán jött ki a hegye.

- Figyeld meg, Péricard, figyeld meg, mekkora előrehaladást tettem! - mondta a herceg, visszahúzva fegyverét. - Most már minden döfésem a szívét találja el!

Joinville hercege Péricard-ra és rám bízta éjszakai kiruccanásunk eltervezését, és mi a következőkben állapodtunk meg. Pro primo: mivel a hercegnek hatvan fegyverese van, csak a felét visszük magunkkal, a másik felét a palotában hagyjuk, megparancsolva nekik, hogy zárkózzanak be, s ejtsék nyomban foglyul azt, aki ki akarna szökni - akár katona, akár lakáj, akár szobaleány -, mert nagy a gyanúja annak, hogy a kérdéses személy kém, és Saint-Pault akarja hadmozdulatainkról értesíteni. Pro secundo: hogy a Quéribust kísérő két nemesurat, kik megsebesültek, de nem súlyosan, titkos szobában őrizzék, és senki ne érintkezzen velük, a sebüket ellátó borbély-felcseren kívül. Pro tertio: hogy Quéribus és jómagam (sógorom nagy bánatára) bivalybőr mellényt öltsünk és kerek sisakot, tehát úgy fessünk, mint a herceg egyszerű tisztjei. Pro quarto (hasonló megfontolásból): hogy Poussevent és Pisseboeuf Guise színeibe öltözzék (éktelen felháborodásuk ellenére) és a herceg gárdistái közé vegyüljön.

A vacsora végeztével a ragyogó telihold, mely a tavasziasnak éppen nem mondható hideg éjszakát fényével elárasztotta, fáklya nélkül elvezetett bennünket a nyugati kapuhoz, ahol is alva találtuk a mi vitéz polgárőreinket, még őrszemet sem állítottak ki a bástyára.

- Szavamra - rontott be az őrszobába a herceg -, ha a király ma éjjel a nyugati kapun át támadta volna meg a várost, már az övé lenne. Őrmester - szegezte a megnevezett mellének kardját (ugyanaz az őrmester volt, aki bebocsátott engem a gyalogkapun Reimsbe) -, áruld el nekem az életedre, hol találjuk Rousselet hadnagyot!

- Hát itt, nagyuram - felelte remegve az őrmester -, ebben a kamrában, hová Saint-Paul úr zárta be tegnap reggel. Lakatot is tett az ajtóra, s a kulcsát magával vitte.

- És ki az ördög akadályozott meg abban - förmedt rá a herceg -, hogy e nyomorú lakatot egy pörölycsapással leverd, és kiszabadítsad hadnagyodat?

- Nagyuram - mentegetőzött az őrmester -, az embernek csak egy nyaka van, hogy azon át vegye be s bocsássa ki a levegőt és nyakalja be ételét, italát.

- A tiéd mindjárt oda lesz - szólt Péricard -, ha nem nyitod ki nyomban azt az ajtót!

- Nagyuram ezt parancsolja nekem? - fordult az őrmester Guise herceghez.

- Ezt.

- Az életemre?

- Hát megfosszalak tőle, hogy meggyőzzelek?

- Komáim - fordult az őrmester ahhoz a négy-öt polgárőrhöz, akik az őrszobán voltak -, ti vagytok a tanúim, hogy Guise herceg őfensége az életemre parancsolta meg, verjem le e lakatot. Rabourdin, fuss és hozz egy pörölyt!

- Komám, az életemre parancsolod? - kérdezte Rabourdin.

- Arra.

- Akkor futok és hozom.

- Be nagyon adnak a formákra ezek az emberek - jegyezte meg a herceg.

- Vagy rettegnek - súgta oda neki Péricard. - Cimboráim - folytatta hangosan, a polgárőrökhöz fordulva -, mit mondott Saint-Paul úr, amikor tömlöcre vetette Rousselet hadnagyot?

- Olyan mocskos és sértő szavakat - szólt némi hallgatás után az emberek egyike -, hogy szégyellnők elismételni.

- Éppen ezért akarja őket a herceg úr hallani - mondta Péricard.

- A herceg őfensége megparancsolja?

- Az életedre! - vágta rá a herceg. Lerítt róla, amilyen gyermekded lélek, nevetés környékezi ez ismétlések hallatán.

- Ti legyetek rá a tanúim, cimborák - fordult társaihoz az ember. Majd így folytatta: - Íme tehát, fenséges herceg úr, a legteljesebb tisztelettel szólva herceg úr és családja iránt, az, amit Rethel hercege mondott.

- Rethel hercege! - Joinville hercege a fogát csikorgatta dühében.

- Folytassam, nagyuram?

- Folytasd, az életedre!

- Saint-Paul úr, ki nem sokkal azután jött ide, hogy de La Tour báró elvezette azt a két nemesurat, ki magát a herceg úr rokonának vallotta, elsőbben is letartóztatta Rousselet hadnagyot, mondván: Rousselet ugyancsak gaz áruló lehet, ha be merészelt bocsátani a városba olyanokat, akiket a Szent Liga nem ismer, ha százszor rokonai is a hercegnek.

- Folytasd! - a herceg szeme szikrát hányt.

- Azután még hozzátette: nem tűri, hogy Reims lakosai írják elő neki, mit tegyen; jól tudja ő, hogy szüntelenül arra nógatják Guise hercegét, ezt a tejfölösszájút - megkövetem nagyuramat -, hogy kérje meg őt: küldje el az idegen helyőrséget, ő azonban hallani sem akar erről, és ha a herceg tovább erősködik, nem kétszáz, hanem kétezer spanyolt hív be a városba!...

- A jóistenit! - a herceg betapasztotta tenyerével száját, nehogy többet találjon mondani.

- Ímhol a pöröly, nagyuram - futott be Rabourdin, kifulladva. - De kérem, parancsolja meg egyik emberének: törje le ő a lakatot, én már amúgy is sokat kockáztatok azzal, hogy elhoztam a pörölyt.

- Poussevent! - súgtam Péricard fülébe.

- Poussevent! - adta ő ki a parancsot fennszóval.

És ámbár Poussevent nem volt olyan óriás, mint Tronson asztalosmester, pehelyként kapta föl a pörölyt, és egyetlen ütéssel leverte a lakatot.

Szegény Rousselet előjött tömlöcéből. A fény elvakította, alig állt azon a kurta lábán, hisz egy falat nem sok, annyi sem ment le a torkán tegnap reggel óta. A herceg, kiben szikrája se volt a kegyetlenségnek, látván, milyen gyenge a hadnagy, megparancsolta: hozzanak neki kenyeret, bort, sonkát, hogy erőre kapjon. Rousselet úgy vetette rá magát e lakomára, mint farkas a zsenge bárányra. Látni való volt, hogy tér vissza belé az élet, s amikor meghallotta, hogy azon sopánkodom: nem léphetek ki a kapun és nem szólhatok Miroulnak, elárulta nekem: amikor Saint-Paul lecsukatta, elfelejtette őt kikutatni, így a gyalogkapu kulcsa nála maradt. Felujjongtam örömömben, és nyomban szalajtottam Pisseboeuföt La Surie urához azzal az izenettel: hagyja málháinkat és lovainkat öt embere őrizetére, a többi vonuljon be gyorsan és csendben, teljes hadifölszerelésben a városba. Ami szerencsésen meg is történt, s a herceget roppantul megnyugtatta, hogy csapatát ennyi harcedzett katona erősíti meg.

Azt mondják, a szerencse párosával jár. És ezzel a babonával is csak úgy vagyunk, mint a többivel: ha egyetlenegyszer beigazolódik, esküszünk rá valamennyien, ahogy én is, miközben ezeket írom, mert alighogy embereink bevonultak ezen az éjszakán, és Miroullal kölcsönös és nagy-nagy megelégedésünkre ismét egymásra találtunk, lovas hírvivő jött, s egy levelet hozott Joinville hercegének nagybátyjától, Mayenne hercegétől (ki, mint tudjuk, a Szent Liga feje volt ugyan, de már nem annyira spanyol, mint kezdetben). A herceg azt izente: másnap erős kísérettel ellátogat Reimsbe, s arra kéri unokaöccsét, mihelyt ő megjön, vessen véget Saint-Paul tűrhetetlen fennhéjázásának. Ez a segítség és biztatás oly ifjonti forrásba hozta a herceg vérét, hogy hajszál híján rohant felverni álmából az éjszaka közepén Saint-Pault, és megparancsolni neki: küldje el nyomban a spanyol helyőrséget. Végül mégis elállt tőle, Péricard-nak sikerült féket vetnie indulatára.

Minekutána elhatároztuk: Guise harminc embere itt marad Rousselet-t megoltalmazandó, az én harminc emberem ellenben a herceg házában sáncolja el magát, hagytam, hogy a herceg és Péricard az emberek élén távozzék, s magam pár percre ott maradtam Rousselet-val, ki nem győzött eleget hálálkodni nekem kiszabadításáért, hisz tudta, hogy az csakis az én művem.

Szívembe fogadtam ezt a gömbölyded emberkét, ezt a Rousselet-t, kinek mogyorószín szeme fokról fokra visszanyerte ragyogását és vidámságát, mialatt falatozott. S mivel kettesben maradtunk az asztal mellett, együtt iszogatva, bizalmasan elárultam neki: Mayenne holnap itt terem, s azért mondtam el neki e hírt, hogy adja tovább embereinek - kik, mint tapasztaltam, szörnyen félnek Saint-Paultól -, hadd merítsenek belőle bátorságot, hallván, hogy zsarnokuk csillaga hanyatlóban van. Ezt Rousselet nyomban meg is értette, de mert Mayenne neve hallatán elhúzta a száját, elhatároztam, kitapintom az ő révén a reimsiek pulzusát. Úgy láttam: Rousselet nagy tiszteletnek örvend körükben.

- Márki úr - mondta halkan, óvatosan körülkémlelve -, sejtheti, mit akarnak a reimsi polgárok. Röviden elmondhatom: békét és jó boltot. Ráuntunk eme papokra, kik katolikusabbak a francia prímásnál is, úgy beszélnek a király megtéréséről, hogy kötelet érdemelnének érte, és örökösen vérontásról, gyilkolásról prédikálnak. Torkig vagyunk eme spanyolokkal, s ama gazfickóval, ki őket nyakunkra hozta. És az igazat megvallva, nem nagyon szeretjük a Mayenne és Guise-féléket sem, hisz az ő nyughatatlanságuknak köszönhetjük jó fél évszázada tartó bajainkat. És mindenekfelett gyűlöljük, márki úr, ezt a végeláthatatlan belháborút, mely tönkretesz bennünket, meggátolván, hogy gyapjút s egyebet vigyünk fel eladni Párizsba. Egyszóval...

És mivel itt elhallgatott, én kérdő pillantást vetettem rá:

- Egyszóval?

- Paucis verbis
 - hajolt még közelebb hozzám Rousselet, s fogta még halkabbra a hangját -, leghőbb vágyunk: megadni magunkat a királynak, és elnyerni tőle mindazon adómentességeket és privilégiumokat, melyekkel más, hozzá átállt ligapárti városokat is megörvendeztetett.

- Nos - mondtam én, ugyanolyan halkan -, miért nem veszi kezébe hadnagy uram az ügyet? Miért ne küldené fel az udvarba egy-két társát, hogy szót értsenek a királlyal?

- A királlyal? - vonta meg gömbölyű vállát Rousselet, az égre emelve mogyorószín szemét. - Hogyan is merészelnők?

- Hát az én közvetítésemmel - feleltem könnyedén. - Én majd beajánlom kegyelmedet Rosny úrhoz, ki illő figyelemmel fogja meghallgatni. Barátom - tettem karjára a kezemet -, a Louvre mellett lakom Párizsban, a Virágmező utcában, és kapum sarkáig tárul az előtt, ki a Rousselet névre hallgat.

- Jól eszembe vésem - Rousselet hangján némi megindultság érződött.

Majd egy percig némán nézett rám, s hirtelen vidáman csillant fel szeme, kerek képére széles mosoly ült ki, és tréfás hangon azt mondta:

- Vallja meg, márki úr, Saint-Paul nem tévedett, amikor kegyelmedet bezáratta...

- És akkor sem, amikor hadnagy urat tömlöcbe csukatta - nevettem én nagyot.

Azzal felálltam, hogy távozzam, és tisztelettudásból ő is. S mert eszembe idéztem, hogyan bánik gazdám, IV. Henrik jó városai lakosaival, és mi bámulatos egyszerűséggel szól velük (miáltal mindjárt meg is nyeri őket), megöleltem, megszorongattam a hadnagyot, ki elpirult örömében. Ez a gesztus megpecsételte egyezségünket.

Nem akartam, hogy az én Miroulom jelen legyen fenti beszélgetésnél, attól tartottam: jelenléte féket vetne Rousselet nyelvére, hanem az eredménnyel annyira elégedett voltam, hogy hazautunk közben mindent elmondtam neki. Quéribus ugyan mellettünk ballagott, de csak fél füllel figyelt oda.

- A nemjóját, uram, ezt nevezem machiavellizmusnak! - ámult el Miroul. - Uram azért jött ide, hogy segítsen a kis Guise-nek megszabadulni Saint-Paultól, és mihelyt idekerül, arra biztatja Rousselet-t, tárgyaljon a királlyal Guise feje fölött.

- Mindkét esetben királyomat szolgálom - feleltem mosolyogva. - Két vasat tartok számára a tűzben: tárgyalhat Guise-zel is, a reimsiekkel is.

- És ha Rousselet eljön Párizsba, felvenni a kapcsolatot Rosny úrral?

- Név megnevezése nélkül nyomban értesíteném róla Guise-t.

- A nemjóját! Kész Machiavelli! És mi végből?

- Hogy Guise, attól tartván, hogy a reimsiek kihúzzák lába alól a talajt, leszállítsa igényeit a királlyal szemben.

- Uram, amondó vagyok: akármilyen nehéz volt is megbízatása, kegyelmed még rátett egy lapáttal. Minek?

- Azt szeretném, Miroul - feleltem mímelt könnyedséggel s mintegy tréfálkozva -, hogy visszatértemkor a király nekem is azt mondja, amit Nevers-nek: hogy képes vagyok felfogni a státus igazi érdekeit...

- Fivéremuram - Quéribus hangjából csak úgy sütött a rosszallás -, adná az ég, hogy akárhogy is, mielőbb végezzünk itt! Egyetlen jó pillanata volt számomra eme küldetésnek: amikor kivont karddal ronthattam neki Péricard gyilkosainak. Ami a többit illeti, kukkot sem értek e sok cselszövésből, és csodálom, hogy fivéremuram kedvét leli bennük.

Mire a palotába értünk, a herceg már lefeküdt, de Péricard megvárt bennünket, hogy egy búcsúkupát igyunk alvás előtt. Ezt La Surie ura visszautasította, és rögtön ágyába tért. Megragadtam ez alkalmat, és megkérdeztem Péricard-tól, mikor találkozik holnap Joinville hercege Saint-Paullal.

- Mise után, a Szent Remigiusz-templomban.

- Kérem, Péricard, költessen fel hat órakor, és adja mellém egy emberét, ki elvezet a templomba. Szeretném egy-két kísérőmmel együtt megszemlélni a helyet, a találkozó előtt. Mit izent Mayenne herceg? Mikorra várható holnap?

- Pirkadatkor. Miért is őrszemeket állítottam körös-körül a falakra, és meghagytam nekik: jelentsék a herceg érkezését.

- Péricard - mondtam nagyon komolyan -, kérem, ügyeljen rá, hogy a herceg erős kísérettel menjen a misére. Meglehet, Saint-Paul, kinek vakmerése határtalan, holmi kétségbeesett tettre szánja el magát Mayenne ideérkezte előtt.

- Erre volt gondom - felelte Péricard.

Megmártottam ajkam a kupában - könnyű, pezsgő borral volt tele, melyet nem „találtam éppen rossznak”, Rabelaisval szólva -, s közben Péricard-t figyeltem. Íme egy férfi, gondoltam, akinek a természet jóformán mindent megadott: észt, bölcsességet, elővigyázatosságot, testi erőt, szép arcot, mindent, csak éppen herceggé nem tette, holott e rangot sokkal méltóbban viselné, mint gazdája.

Péricard, akinek esze oly éles volt, mint a borotva, alighanem kitalálta gondolatomat, mert rám mosolygott, s én e barátságos mosoly láttán elszántam magam, s feltettem neki a kérdést, mely az oldalamat fúrta, akármilyen elővigyázatlanság volt is feltennem:

- Tudja-e, uram, miért támogatja Mayenne unokaöccsét Saint-Paul ellenében? Hiszen a Liga érdeke nem ezt kívánja, Saint-Paul kétségkívül jobb embere, mint Guise.

- Mert Mayenne-nek - mosoly bujkált Péricard szája zugában -, mert Mayenne őhercegségének többet számít a vérrokonság, mint a Liga. Tulajdon kezével döfte le egyik kapitányát - holott igen vitéz volt -, mert meg merte kérni tőle a lánya kezét, és ez a merészség az ő szemében égrekiáltó bűn. Minő véleménnyel lehet akkor egy olyan senkiháziról, mint Saint-Paul, ki az ő unokaöccse helyét meri bitorolni?

- Tudja-e ezt Saint-Paul?

- Nem is sejti. A spanyol hatalom megrészegítette. Máris annak hiszi magát, akinek mondja: Rethel hercegének.

- Ürítem kupámat Guise hercegre - szólt Quéribus, ki eladdig mintha állva aludt volna.

- S én biztonságára - visszhangoztam, kupámat felkapva, amikor hirtelen rám tört egy különös érzés, a valószínűtlenségé, mert eszembe jutott, hogyan lestem öt esztendeje a blois-i kastélyban egy kárpit mögül, ahol III. Henrikkel rejtőztünk, ama nagyúr apjának elestét a negyvenötök csapásai alatt, akinek egészségére ma este ittam, a legőszintébb szívvel kívánva megmenekedését a rá leső veszélytől.

A derék Péricard maga jött felkelteni másnap kora reggel, s én arra kértem, a vezetőn kívül adja még mellém két katonáját, kik, akárcsak Pisseboeuf és Poussevent, a Guise-ek színeit viselték, hogy ily módon nyerjen némi hitelt hajnali sétám Miroul oldalán, hiszen ő is, én is bivalybőr mellényt viseltünk, a kapitányok szokásos öltözékét, akármelyik párthoz tartoztak is.

- Kérem, állítsa egyiküket őrködni Krisztus sírba tétele elé, mely a kereszthajó déli oldalában van - mondta Péricard -, hogy ha hírvivőt találnék meneszteni kegyelmedhez, bizton uraságodra akadjon.

Úgy is tettem, minekutána ráakadtam a mondott sírba tételre egy fülkében úgy, hogy szikrát csiholtam, s amely sírba tétel hét életnagyságú szoborból állott és nyolcadikként a halott Krisztusból; a hét alak éppen arra készült, hogy szemfödelébe burkolja a testet, mielőtt koporsójába helyezték volna, amelyen feküdt. Otthagytam Pisseboeuföt és Poussevent-t, és Miroullal az oldalamon, a három Guise-katonától követve nagy óvatosan, nesztelenül és szinte tapogatózva körbejártuk a templomot, melyet gyászosnak és sötétnek láttam, hisz odakint éppen csak szürkült az ég alja, s az üvegablakok még jobban elhomályosították a hajnalfényt. Úgyhogy a kereszthajó északi végében kis híján belebotlottunk három-négy alakba. Négykézláb súrolták fel a padozat kőkockáit. Megint szikrát csiholtam, és láttam: szolgafráterek. Meglepett foglalatosságuk, s hogy ily kevesen csinálják (hisz az apátsági templom felmosásához elkelt volna száz barát is); megkérdeztem, mi e furcsa művelet magyarázata. Ám ők nem feleltek kérdésemre, még csak a fejüket sem emelték fel.

- Kapitány - csendült fel egyszerre egy hang a hátam mögött -, kit szolgál és mit keres itt?

Megfordultam, és megpillantottam egy igen magas és méltóságteljes szerzetest, ki akkor lépett el egy pillér mellől és felénk indult. Igen sovány lehetett, abból ítélve, hogy szőrcsuhája ugyancsak lebegett a teste körül. Megjelenése igencsak zavarba ejtett, a szikra kialudt, s így nem láthattam a barát arcát, részint a félhomály, részint a fejére hulló kámzsa miatt.

- Tisztelendő atyám - hajoltam meg mélyen előtte -, én Guise őhercegsége egyik kapitánya vagyok, s mivel azt hallottam, ma hajnalban holmi zavar támadt eme templomban, eljöttem megtudni, mi volt az.

- Ó, jaj, fiam, ami történt, az szörnyű - mondta a szerzetes mély és ünnepélyes hangon. - Eme tiszteletre méltó templomban, melyhez foghatóan tiszteletre méltó nem akad több egész Franciaországban, hisz ez tanúja volt Chlodvig megkereszteltetésének Szent Remigiusz által, ma pirkadatkor egy igen iszonytató és szentségtörő gyilkosság ment végbe. Itt lelte halálát Bahuet úr, de La Tour báró szekretáriusa, ki akárcsak gazdája, igen jó katolikus volt és igen hű oltalmazója a Szent Ligának. Szolgái csak az imént vitték el holttetemét, és a szolgafráterek, akiket itt lát, a kiontott vért mossák fel, hogy az át ne itassa a padló kövét.

- De gyászos hír ez, tisztelendő atyám! És tudják, kinek a műve volt ez a gaztett?

- Szolgái szerint holmi csavargóé, kinek Bahuet úr, a maga keresztényi könyörületességében, hébe-hóba alamizsnát adott. Fiam, megkérhetlek rá, hogy rebegj el egy imát elholt fivérünkért?

- Tiszta szívből imádkozni fogok érte - feleltem, s mert tudtam, mi rejlik a barát szavai mögött, így folytattam -, és arra kérem atyámat, imája fejében fogadja el szerény obulusomat.

- Fiam - került villámgyorsan elő a csuha bő és mély ujjából a barát karja, s máris felém nyúlt csupa csont keze, mely jéghidegnek tetszett, amint megérintettem -, itt találod a kereszthajó eme végében az irgalmas Krisztust: keze-lába kötelékben, fején töviskoszorú. Ha az elhunyt lelki üdvéért elrecitálsz, fiam, három miatyánkot, háromszáz napi bűnbocsánatot nyersz egyszersmind a magad számára is. E dologról nem mindenkinek van tudomása, s én csak a legjobb katolikusoknak árulom el. Mi engem illet, obulusod szent kötelességemmé teszi, hogy még a mai napon misét mondjak eme szerencsétlen Bahuet lelkének nyugalmáért. Máris megyek, felkészülni a misére. Fiam, az ég óvjon!

Azzal meglehetősen rideg hangon megparancsolta a szolgafrátereknek: siessenek a munkával, és a következő pillanatban úgy eltűnt a szemünk elől a templom félhomályában, mintha beléolvadt volna.

- A nemjóját! - fakadt ki Miroul. - Ahogy itt állt arctalanul és a csuha ujjába rejtett kezével, kísértetnek néztem volna, ha el nem fogadja a kegyelmed pénzét. Uram, szerzetesek is mondhatnak misét?

- Mondhatnak, ha a clunyi regulát követik és felszentelték őket.

- Uram, hová megy?

- Meg akarom nézni, Miroul, ezt az irgalmas Krisztusszobrot.

- Csak nem akar imádkozni egy bálvány előtt, uram? - kérdezte szemrehányóan Miroul.

- Nem én.

A szobrot, mely egy talapzaton állt, egy boltíves falmélyedésben találtam meg. Szikrát csiholtam, s jól megnéztem magamnak: eléggé megindító volt, olyannak ábrázolta Krisztust, amilyen utolsó óráiban lehetett: sovány, elgyötört, s arcán a halál közelsége.

- Mint vélekedsz felőle, Miroul?

- Kórósovány teste, mélabús arca a máglyára kísért istentagadó Cabassus apátra emlékeztet.

Cabassus képe, melyről, úgy véltem, sikerült megfeledkeznem, most hirtelen minden keserűségével együtt előtört emlékeim közül, úgyhogy elfacsarodott bele a szívem: a főpapok Jézus halálát követelték, mert nem hittek isten voltában. És mert Cabassus sem hitt benne, a főinkvizítorok Montpellierben, ablakaink alatt égették el ez istentagadó apátot. A hóhérok pártot változtattak, de eszeveszettségük mit sem változott.

Sarkon fordultam, s Miroullal, ki ugyanúgy gondolataiba merült, mint én, visszatértem a kereszthajó déli végébe, ahol Pisseboeuf azzal fogadott, mihelyt megpillantott:

- Uram, Péricard úr hírnöke keresi uramat a belső kerengőben, mert én úgy láttam, arra távozott. De csak várjon itt rá nyugodtan! Ha nem leli uraságodat, ide fog visszatérni.

Akkor nekivetettem hátamat egy pillérnek, nem messze társaimtól, és szememet lehunyva, egy néma fohászt küldtem Istennek, amiért oly nagy részem volt Bahuet legyilkoltatásában, s szívből szántam, hogy az ország üdve erre kényszerített.

Hanem imám végeztével megnyílt fülem, s befogadta Pisseboeuf és Poussevent halkan, okcitán nyelven váltott szavait eme sírba tétel előtt. Ez a két derék hugenotta volt olyan parázna, mint akármelyik katolikus, s a tetejében a legkevésbé sem tisztelték a katolikus templomok márvány „bálványszobrait”, sőt, meglehet, azok közül a szerencsétlen reformáltak közül valók voltak, kik belháborúink során mondott templomokban gyászos képrombolásra vetemedtek, ami az én szememben szentségtörő tett, nem a Szent Család irányában - hisz övék az örökkévalóság -, hanem a kőfaragó és a festő veszendő művészete iránt.

A fekvő Krisztust körülvevő szobrok e csoportja igen életszerűnek hatott, mert nem holmi talapzaton álltak, fölénk magasodva, hanem a padlón, a hívekkel egy szinten, ugyanolyan öltözékben, mint ők, életnagyságban, és sem rács, sem más korlát nem választott el tőlük. Úgyhogy egészen közel lehetett lépni a szobrokhoz és megtapogatni őket. Három férfialak volt köztük: két vézna öreg éppen halotti lepedőjébe akarta begöngyölni Krisztust. A harmadik szép volt és fiatal, ő Máriát támogatta, ki bánatosan görnyedt isteni fia fölé, úgyhogy fátylai eltakarták arcát. Nem is ezek keltették fel Pisseboeuf és Poussevent érdeklődését, hanem a csoportozat másik három alakja, három nő; porhüvelyük, helyesebben az a márványforma, melyet a kőfaragó vésője szabott rájuk, nem volt minden báj és szépség nélkül való.

- Ugyan ki ez a vászoncseléd - kérdezte Poussevent -, ki Mária jobbján áll, és olyan szép karpereceket visel a bal karján?

- Gondolom, Erzsébet - felelte Pisseboeuf, ki, mint egykori klerikus, szívesen kérkedett szent tudományával.

- Erzsébet? Az ki?

- Mária unokanővére.

- Szép arca van - vélte Poussevent -, csak szigorú.

- Elvégre nem nevethet, látván, amit lát.

- Jó, jó. Akkor is jobban tetszik nekem az a komámasszony, aki Máriától jobbra áll, a melle akár két dinnye, a hasa szép domború és a micsodáján egy nagy szalagcsokor van.

- Amondó vagyok, az Anna, Mária édesanyja.

- Édesanyja? - Poussevent ez egyszer fellázadt Pisseboeuf mindentudása ellen. - Még hogy az anyja, komám! Hát nem látod, milyen üde az arca?

- A szentek nem öregszenek meg - intette őt le fensőbbségesen Pisseboeuf. - Ez a jó abban, ha valaki nő és szent. Ábrázolták valaha is másmilyennek Máriát, mint szépnek és fiatalnak, holott fia halálakor már majd ötvenesztendős lehetett?

- Nahát! - ámuldozott Poussevent. - Ha az ott Anna, ugyancsak takaros, a korához képest. Hanem az ő balján az a csinoska, istenúgyse, az ám a finom falat.

- Az egy üvegcsét tart a kezében, melyből szagos vízzel öntözi Krisztust. Ő eszerint Mária Magdolna, a szajha - jelentette ki Pisseboeuf.

- Egy szajha! - háborgott Poussevent. - Be szégyentelenek is a pápisták, nem átallnak egy szajhát mutogatni a templomukban, egy olyan lányt, aki pénzért árulta a micsodáját a fürdőben! S mi több, vállfűzőjén olyan mély a kivágás, hogy majd kiesik belőle az a csinos kis csecse.

Azzal szikrát csiholt ki, tűzszerszáma lángjánál megszemlélte felháborodása tárgyát, s nem állta meg, hogy önkéntelenül körbe ne tapogassa, ámbár kissé habozva, reszkető kézzel.

- Piha, Poussevent! - szólt rá Pisseboeuf, látván, hogy rájuk pillantok. - A templom templom, ha pápista is. Az istenfáját! És aki parázna gondolatokat melenget benne, megszentségteleníti!

- S még inkább az, ki Isten szent nevét káromolja, még ha okcitán nyelven teszi is! - dorgálta őt meg La Surie ura, szakasztott úgy, ahogy szegény Sauveterre mosta egykor meg embereinek fejét. Még a hangja is olyan volt, mint Sauveterre-é.

- Hahó, valaki jön! - szólt Poussevent.

Péricard hírnöke lépett oda hozzám, a kezembe nyomta gazdája levélkéjét, és a fülembe súgta: mihelyt elolvastam, semmisítsem meg. Széthajtogattam, de újra tüzet kellett csiholnom, hogy elolvashassam:

Márki úr!

Nem sokkal távozta után megérkezett Mayenne úr százötven főnyi kísérettel, s e pillanatban máris mind falaink között tartózkodnak. Mindazonáltal azt jelentették nekünk, hogy Saint-Paul tegnap este igen-igen fennhéjázva szólt Guise úr kéréséről, és megparancsolta összes fegyveresének, elsősorban a méziéres-belieknek, hol erős fellegvárat építtetett, hogy induljanak el Reims felé, hová délután szándékozik bebocsátani őket avégből, hogy féket vessen a reimsiekre is, Guise úrra is.

Guise úr tehát eltökélte: nem késlekedik tovább. S mivel Mayenne úr ma reggel a Saint-Pierre-les-Dames kolostorban kíván misét hallgatni, lévén, hogy az itteni priorissza, Renée de Lorraine asszony az édes nagynénje, Guise úr ott fogja mise után utólag előadni kérését Saint-Paul úrnak, hazakísérvén őt a Miasszonyunk-zárda melletti lakásába. Kérem, legyen ott! Alázatos és hű szolgája

Péricard

Minekutána elolvastam, Miroul orra elé tartottam, de úgy, hogy ő is az én tűzszerszámom lángjánál olvassa el, s amint ez megtörtént, a papírt a lánghoz közelítettem, s mindaddig tartottam a csücskénél fogva, míg a láng ujjaimhoz nem ért.

- Barátom, mondd meg Péricard úrnak, ott leszünk - mondtam a hírnöknek, és egy solt nyomtam a markába. Amiért meg is feddett La Surie ura; felesleges volt, mondta, hisz az ipse csupán gazdája parancsát követte.

Mihelyt megérkeztünk a Saint-Pierre-les-Dames kolostorba (azért hívják így, mondták, Asszonyok Szent Péterének, mert Benedek-rendi apácák lakják), úgy helyeztem el kisded csapatomat a kapu közelében, hogy azonnal kint teremhessünk, mihelyt elhangzik az ite, missa est.

Egyébiránt nem kellett sokáig várnom nagyjaink megjelenésére. Mindenkinél korábban érkezett, akármilyen meglepő, Mayenne úr, de hordágyon: nehezére esett a járás, lévén pocakos, csúzos, sőt köszvényes is, noha fiatalabb volt nálam, alig negyvenesztendős. Csakhogy kettő helyett falt, korán feküdt, későn kelt, ezért is mondhatta el IV. Henrik annak magyarázatául, hogy mindig megverte őt csatában: „Unokafivérem, Mayenne nagy hadvezér, csakhogy én korábban kelek nála.”

Ámbár mióta két bátyját megölték a blois-i kastélyban, vitathatatlanul Mayenne volt a Liga feje és a lázadó párizsiak jóvoltából Franciaország főkapitánya, a Tizenhatok ki nem állhatták, attól fogva, hogy felakasztatott néhányat közülük, azokat, akik bűnrészesek voltak Brisson elnök kivégzésében. Ama nap óta nem is emlegették másként viharos megbeszéléseik során, csak így: „az a nagy disznó Mayenne, ki az ő emséjén hempereg”.

Mi a spanyolokat illeti, kiknek a Szent Liga nevében fegyverrel és pénzzel támogatniuk kellett volna őt, fukar kézzel és vonakodva adták, amit adtak, mert titokban azzal gyanúsították: át akar állni a királyhoz. Amit Mayenne meg is tett volna, gazdám áttérése másnapján, ha a király megerősítette volna őt főkapitányi tisztében, melyet nem az uralkodótól, hanem az ellene fellázadt alattvalóktól kapott. A nép ugyan imádta volt apját, Francois-t és fivérét, Henrit, mert mindketten dali termetűek, előkelőek, kedves modorúak és szép arcúak voltak, de nem szerette ezt a hordóhasú, barátságtalan herceget, ki oly nagyra volt származásával és rangjával, s oly szűkmarkúan mérte ki udvariasságát és pénzét. Holott Mayenne éles eszű volt, ravasz, mint a róka, bölcs hadvezér és jó politikus. Ám mivel semmiben sem hitt, önnön érdekén kívül, még nagyratörése is kicsinyes maradt, tunya és tétova volt, s mondhatni, köszvényétől béna és hájába fulladt.

Alighogy helyet foglalt a legelső sorban, apátnő nagynénje jobbján, egy egyenesen neki odakészített karosszékben (mert egy közönséges széken el sem fért volna a feneke, és a szék össze is rogyott volna súlya alatt), holmi zajt hallottam a főkapu irányából, melynek okát nem láthattam: egy oszlop eltakarta előlem. Annál jobban láthattam ellenben, mint lépked egymás mellett a főhajó közepén Guise és Saint-Paul, az igazi és a hamis herceg, s mint próbálja alattomban megelőzni egyik a másikat és elsőnek érkezni az első sorba: nevetséges párharc, melynek végkimenetelét nem láthattam, de tizenöt esztendős koromat idézte emlékezetembe, belépésemet a montpellier-i orvosiskolába, és főként azt a percet, amelyben Saporta kancellár. és Bazin dékán azon versengett, melyiküknek sikerül aláírását közelebb kanyarítania az ordo lecturarum
 utolsó sora alá, hogy az, akinek a neve megelőzi a másik nevét, ilyeténképpen ország-világ tudtára adja: az ő tiszte a magasabb. Igaz, bármily ádáz volt is e küzdelem, tétje nem volt nevezetes, hisz Istennek hála sem Saporta, sem Bazin övén nem függött kard, egyik sem ejthetett mással döfést a másikon, mint nyelvvel vagy tollal.

Nem is tudom, mi kelthette fel a gyanúmat, tán némi alig észrevehető merevség Saint-Paul tartásában, de amikor a mise már a vége felé járt, odaosontam Péricard mellé, és a fülébe súgtam:

- Szóljon gazdájának, mielőtt beleköt Saint-Paulba, győződjék meg róla, nem hord-e páncélinget zekéje alatt.

Péricard igent intett. Én visszatértem helyemre, a szentelt víztartó mellé, és amikor a mise véget ért, és a két herceg megint feltűnt középütt, láttam, Guise hercege maga elé engedi Saint-Pault, meghallgatja, amit Péricard a fülébe súg, rábólint, majd rezzenetlen arccal fogadja el Saint-Paul kezéből a keresztényien odakínált szenteltvizet.

Akármilyen gyorsan termettünk is kint, Guise kíséretének néhány tagja megelőzött bennünket, a nyomunkban pedig ott loholt Saint-Paulé, néhány svájci s a vezetőjük, de La Tour báró. A báró meglehetősen nyugtalannak tetszett (talán embere, Bahuet legyilkolása miatt), s jómagam is az lettem a svájciak megpillantásakor; egy szemvillanással jeleztem Pisseboeufnek: íme a rágós falat, mellyel a mieinknek meg kell birkózniuk, ha a dolgok úgy fordulnak, ahogy az várható.

Mi engem illet, én orcátlanul előrefurakodtam az első sorba, Guise mögé, ahol is az én Quéribusöm lépdelt két, általam is jól ismert nemesúr: Francois d'Esparbés és d'Aubeterre vicomte (azóta Franciaország marsallja) között. Ez utóbbi, mivel ruhám miatt nem ismert fel, felháborodott azon, hogy egy kapitány nem átall melléfurakodni, tehát hátrafordult, és lenézően mondta:

- A manóba is! Mit akar ez itt? És hogy kerül ide?

Mire Quéribus belékarolt, és halkan odasúgta neki:

- Ismerem őt. Ott van, ahol lennie kell.

Akkor d'Aubeterre jobban megnézett magának, rám ismert és elnémult. Amire felfigyelt d'Esparbés is, rám ismert, hátratekintett, és látva, mi szorosan a nyomunkban vannak La Surie ura és embereink, halkan megjegyezte:

- Vajmi kevesen vagyunk. Hol van Mayenne?

- Ő ott maradt az apátságban, hogy nagynénjével eszmét cseréljen - felelte Quéribus.

- Nocsak! - morogta a foga között d'Esparbés. - A vén róka nem akar nyíltan részt vállalni ez ügyben.

Ám mivel d'Aubeterre tekintetével csendre intette, d'Esparbés elhallgatott, és így tisztán hallhattuk, miről beszél a két herceg, míg a Miasszonyunk-kolostor felé tart, melynek épületével, mint már mondtam, szomszédos volt Saint-Paul hajléka.

A két úr magatartásából ítélve beszélgetésük mindvégig baráti volt e hosszú út során. Guise herceg egyenesen odáig ment a leereszkedésben, hogy bizalmasan átfogta Saint-Paul vállát baljával. Hanem ami engem illet, ki azt súgtam volt mise alatt Péricard fülébe, amit súgtam, én jól értettem e baráti ölelés célját. És rögtön azt mondtam magamban: hamarosan megtudom, mit tapasztalt Guise, abból, milyen fordulatot vesz a hercegek párbeszéde: nyugodtat vagy kihívót. És nem is csalódtam. Két barátunk hangja magasabbra csapott.

- Magasságom - mondta Guise hercege -, arra kérlek, tégy eleget népem kívánságának, küldd el a Mars-kapu spanyol helyőrségét.

- Uram - felelte ridegen Saint-Paul -, ezt nem tehetem és nem is fogom megtenni.

Kis időre csend támadt, már-már úgy látszott, Guise herceg simán lenyeli e sértő visszautasítást, holott, mint a továbbiakból kitetszett, csupán szája öblébe gyűjtötte ecetjét, hogy abban megfürdetvén, frissen tartsa haragját.

- Magasságom - szólalt újra meg egy idő után, még mindig igen nyájasan -, ott kezdem: nem lett volna szabad a helyőrség létszámát megkérdezésem nélkül növelned.

- Kötelességem volt - vágta rá hidegen Saint-Paul. - Gondoskodnom kellett a város biztonságáról uraságod távollétében.

Megint csend támadt, s én egyszeriben megértettem, mi az oka Saint-Paul pimaszságának és hajthatatlanságának: azt gondolja, Mayenne, aki eddig a háttérben húzódott meg, és nem támogatta unokaöccse kérését, semleges marad az ügyben. Ami meg magát az unokaöcsöt illette, Saint-Paul bizonyára megvetette ezt a tejfölösszájút, ezt az orrtalan takonypócot, ki soha nem merészkedett eleddig egy csatatér közelébe se. Saint-Paul katona volt, aszerint is okoskodott. Az ő kísérete felér a hercegével, ő maga pedig karddal a kézben tíz kis Guise herceggel is.

- Mielőtt megtetted volna - a herceg hangja most sokkal élesebben csengett -, kérned kellett volna utasításaimat.

Ha Saint-Paulba feleannyi ész szorult volna, mint amennyi hiúság és önhittség, fel kellett volna figyelnie e hangváltásra. De ő továbbra is csak az udvari kislovagot látta a hercegben, ki hetvenkedni próbál egy öreg katona előtt, s ennek csak egy orvossága van: fülön csípni mondott takonypócot, és orrát tulajdon mocskába beleverni. És nyomban ezt is cselekedte.

Megállt, felvetette a fejét, kihúzta magát, és izmos lábát jól megvetve, azt mondta:

- Franciaország marsallja nem tartozik egy tartományi kormányzó parancsait lesni. Éppen megfordítva.

És mintegy szavai alátámasztásaképpen kezét kardja markolatára helyezte, de fogadni mernék, eszében sem volt kardot rántani. Mindazonáltal ennyi is elég volt a hercegnek. A kis Guise elsápadt dühében, félölnyire elhátrált Saint-Paultól, majd villámgyorsan kardot rántott, őrjöngve a másiknak rontott, és pontosan oda döfött, ahová kellett: kardvasa Saint-Paul bal mellbimbója alatt hatolt be és a hátán jött ki. Saint-Paul csuklott egyet, míg remegő ajka zihálva kapott levegő után és elzuhant. Halott volt.

Ami erre következett, az oly sebesen és zűrzavarosan folyt le, hogy nem tudom, más tanúi e jelenetnek ugyanúgy írnák-e le, mint én teszem. Mindazonáltal tisztán emlékszem: Guise úgy elképedt Saint-Paul elestén, hogy elengedte kardja markolatát, úgyhogy a fegyver ott maradt a földön heverő halott testében. A herceg tehát fegyvertelen volt, s mert de La Tour báró kardját magasra emelve nekirontott, a következő percben az ő testét is átdöfte volna a báró pengéje, ha az én kardom, kiugorva hüvelyéből, fel nem tartóztatja s el nem fordítja róla a báró kardvasát. De La Tourral vívni kezdtünk. Quéribus, d'Aubeterre és d'Esparbés ugyancsak kardot húzva közrefogták a herceget, hogy megoltalmazzák, mialatt Pisseboeuf és Poussevent, a herceg kíséretét maguk után vonva, megtámadták a svájciakat, kik miszlikbe aprították volna őket, úgy hiszem, ha nem zavarja meg eszüket ez a váratlanul kitört csetepaté az ő hercegük és a mienk között, kik az imént még egymás mellett hallgatták a misét, szenteltvízzel kínálták egymást és kart karba öltve hazafelé sétáltak. A svájciak tehát hátrálva verekedtek Saint-Paul háza küszöbéig, ahová azután bemenekültek a gyalogkapun keresztül.

Ezalatt sikerült a báró kardját kiütnöm a kezéből, úgyhogy kétölnyire elrepült, Miroul máris ott termett, s rátette a lábát, mire az ipse sarkon fordult és elrohant, búcsúzóul s tréfaképpen azonban előtte én még egy kis vágást ejtettem a hátsó felén, ott, ahol a legdomborúbb volt, de több kárt nem tettem benne, nem akarván lelkemet még egy gyilkossággal megterhelni.

Azt hittük, máris győztünk, ám nagyot tévedtünk. A Saint-Paulnál elszállásolt spanyolok, minekutána a svájciaktól értesültek gazdájuk megöletéséről, meg akarták bosszulni őt, kirontottak a palotából, és el is nyomtak volna minket, túlerejüknél fogva, ha nem siet a segítségünkre Mayenne kísérete, valamint a városbeliek, kik arra a hírre, hogy Saint-Paul meghalt, bátorságra kaptak, pillanatok alatt felfegyverkeztek és felcsaptak segédhadunknak. Úgyhogy végül a spanyolok visszakullogtak a palotába, kitűzték a fehér lobogót, és engedélyt kértek rá, hogy fegyverükkel, málhájukkal egyetemben visszavonulhassanak a Mars-kapuhoz, amit a bölcs Péricard tanácsára meg is engedtek nekik. Embereink egészen odáig kísérték e spanyolokat, hogy megóvják őket a lakosságtól, melynek buzgalma, most, hogy a zsarnok halott volt, nem ismert többé határt.

E csatározások után Guise herceg visszatért hajlékába, ahová meghívta a nemesurakat és bennünket is egy kupa italra, s ahol a jelenlevők örömujjongva dicsérték égig a herceg vitézségét, s én sem fukarkodtam a szép szavakkal, noha a lelkem mélyén nem győztem afelett álmélkodni, hogy ami egy nemesúr esetében bűnnek számítana - hogy ledöfte ellenfelét, mielőtt az kivonhatta volna kardját hüvelyéből -, az egy hercegnél érdem. Mindazonáltal e bámulatos vitézi tett dicséretét oly serényen és messzehangzóan zengték, hogy végül már-már úgy szóltak az esetről, mintha a herceg túlságosan is megtisztelte volna Saint-Pault azáltal, hogy hercegi kardjával ledöfte.

Legalábbis így nyilatkozott Mayenne, minekutána végre-valahára megjelent pocakosan és méltóságteljesen. A lakájok sietve odahoztak neki egy karosszéket, melyen hatalmas testét elhelyezte, úgy ülvén rajta, mintha trónszék volna. A Guise-párti nemesurak nyomban illő tisztelettel körülvették: ez a tömjénfüst kellemesen csiklandozta hatalmas orrlikát, mivel a „főkapitány” francia királynak érezte magát (aminthogy a Liga kezén levő városokban akként uralkodott is), olyannyira, hogy amikor a Párizsban összeült csonka rendi gyűlés spanyol felbujtásra az ifjú Guise herceget kiáltotta ki királlyá, szörnyen féltékeny lett unokaöccsére és meggyűlölte őt. Ez a gyűlölet csak akkor szűnt meg, amikor IV. Henrik, bevéve Párizst, semmissé tette e nevetséges királyválasztást.

- Hőn szeretett unokaöcsém méltán büntette meg Saint-Pault nagyralátásáért és pimaszságáért - mondta Mayenne, mihelyt helyet foglalt karszékén. - S én a magam részéről csupán azt sajnálom, hogy e gazfickóval egy herceg keze végzett, nem a hóhéré.

Ezek után eltűnődhetett az ember azon, vajon ő maga miért nem mozdította a kisujját sem avégből, hogy „hőn szeretett unokaöccsét” megszabadítsa e gazembertől (akit ő nevezett ki Franciaország marsalljának). Az én figyelmemet nem kerülte el, hogy e semlegesség mekkora haszonnal járt számára: patyolatnál fehérebben került ki az ügyből spanyol szövetségesei szemében, kik minden bizonnyal keservesen elsiratják majd Saint-Pault, annál is inkább, mivel Guise, ki immár ura lett Reimsnek, szükségképpen siet majd Flandriába hazaküldeni a Mars-kapu erődjét megszállva tartó kétszáz kasztíliai puskást.

Guise hercege vette észe, hogy Quéribus meg én királyhűségtől hajtva kissé félrevonulunk a Mayenne-nek hódoló udvartartástól. Odajött hozzánk, és azon a szeretetteljes módon, s azzal a lelkesültséggel, melyet anyjától örökölt, belénk karolt, bevont egy ablakmélyedésbe, s ott elárasztott hízelgő bókokkal amaz áldásos szerepért, melyet Reimsbe érkezésünk óta az ő életében játszottunk, megerősítvén őt elhatározásában, megmentvén Péricard életét, és ami engem illet, az övét is az összecsapás alkalmával.

- Siorac - mondta könnybe lábadt szemmel, és forrón magához ölelt -, életem a kegyelmedé, hisz kegyelmed mentette meg. Könyörögve kérem: rendelkezzék vele, mától fogva barátaim, szövetségeseim, javaim, kardom, mindenem kegyelmedé. Nem kérhet olyat tőlem, amit azon nyomban meg ne adnék.

Jól tudom én, mit ér az efféle udvari bókok rőfje; mennél hangzatosabbak, annál hamarabb merülnek feledésbe - megannyi buborék, jóformán még azon a szent napon elpattan, melyen az illető a száján kibocsátotta -, ám mert tudtam, mi az illem, mélyen meghajoltam a herceg előtt, és nem győztem eleget hálálkodni neki köszönetéért, biztosítva őt holtig tartó szeretetemről. Addig-addig, szép olvasónőm, hogy e kölcsönös ömlengést hallván azt hihetted volna, egy udvarló sóhajtozik kedvese lábánál.

E rétori beszédektől végül Péricard mentett meg: odalépett, és jelentette a hercegnek, miközben szép, becsületes arca némi aggodalmat árult el, hogy az alja nép, amint magára maradt az utcán, betörte Saint-Paul házának kapuját, s most dúl és fosztogat. E hírre nagy izgalom fogott el, amiként Quéribust is, ámbár egészen más okból.

- Istenemre! - szólt tréfálkozva a herceg. - Hadd töltsék kedvüket! Ha már e zsarnoktól annyit szenvedett a nép, jusson neki legalább némi zsákmány. Mi engem illet, ha nem épült volna rá a kolostorra, azt kívánnám, kő kövön ne maradjon eme házból!

- Hohó, urambátyám! - kiáltotta Quéribus az izgalom tetőfokán. - Mi nem jut az eszébe? Hogy mi történik Saint-Paul úrnő javaival, ahhoz édeskevés közöm van, de a palota istállójában találhatók jó lovaink és második emeletén málháink: ezeket nem hozhattuk magunkkal, amikor megszöktünk. És kétlem, hogy a fosztogatók különbséget tennének aközött, ami az özvegyé és ami a mienk.

- Mi több - tettem én hozzá -, Saint-Paul úrnő egy régi périgord-i nemesi családból született Caumont lány s nekem rokonom, azonfelül igen lekötelezett barátságával, hisz tőle kaptam ezt a kulcsot (azzal előhúztam a kérdéses tárgyat nadrágomból), melynek híján nem szökhettem volna el börtönünkből, nem siethettem volna Péricard segítségére, és hercegségedet sem szolgálhattam volna. Mivel szabadságomat Saint-Paul úrnőnek köszönhettem, megesküdtem neki, az ő kiszabadításán fogok munkálkodni, míg férje él, s most, hogy meghalt, kötelességem megkísérelni, hogy a hölgy segítségére siessek, ha nagyságod megengedi, és megmentsem őt, valamint vagyonát az alja nép zsákmányéhségétől.

Lerítt a herceg arcáról, éppen nincs ínyére, hogy ellensége hitvese ily olcsón megússza, s még azt a ládikát is magával vigye, mely, mint ezt magától a hölgytől tudtam, tetemes vagyont zárt magába. Ám csak az imént röppentek el szájáról fogadkozásai, melyek szerint mindenben szolgálatomra áll - szinte még itt szálldostak a levegőben a szavak -, nem tehetett hát úgy, mintha máris megfeledkezett volna róluk. Mi több, némi hatással volt rá az az állításom is, hogy Saint-Paul úrnő rokonom.

- Nem tudtam - mondta -, hogy Saint-Paul úrnő ily jó családból való. Így mindjárt más az eset, én, Guise hercege, nem tűrhetem, hogy e csürhe kirabolja őt, hisz egy nemes családot sértenék meg vele. Siorac, igaza van, sőt kétszeresen is igaza van, mert igazát szíve sugallja. Fusson, márki, fusson embereit összeszedni. Kegyelmeddel adom Péricard-t és annyi főt kíséretemből, amennyit szükségesnek vél.

Annyi idő alatt, mint lehetett, felfegyverkeztem és felfegyvereztem harmincöt emberünket. Péricard is csatlakozott hozzánk tíz emberrel. Égő kanócú puskákkal közelítettük meg a Miasszonyunk-kolostorral szomszédos házat, ahol egy szempillantás alatt felmérhettük: kevesen vagyunk ahhoz, hogy a házban és a körülötte gyülekező csirkefogókkal szembeszálljunk; egytől egyig bűnözők, mondta nekem Péricard, és nyomban elszalajtott egy lóti-futi gyerkőcöt Rousselethoz, a nyugati kapuhoz, hogy megkérje, jöjjön segítségünkre az ott állomásozó polgárőrökkel és azzal a harminc katonából álló csapattal, melyet a herceg hagyott ott éjjelre, a kapu őrizetére.

Látva e gyülevész népség visszataszító ábrázatát, a legrosszabbtól tartottam Saint-Paul úrnőt illetően, tehát Miroullal, Pisseboeuffel, Poussevent-nal és hat legedzettebb katonánkkal behatoltam a házba, hátramaradt embereink parancsnokságát Quéribusre bízva, ki egyre csak jó lovaink és málháink miatt aggodalmaskodott. A hátsó bejáraton surrantunk be, hisz kulcsom nyitotta az utcai kaput, majd Miroul felfutott a második emeletre, kivette a zárból az ott hagyott kulcsot, mely, ha olvasóm még emlékszik rá, nyitotta annak az emeletnek az ajtaját is, hol Saint-Paul úrnő lakosztálya helyezkedett el.

Mihelyt észrevétlen bejutottunk, ellenőriztem pisztolyaimat, ám nyomban vissza is tűztem őket övembe, s elővontam olasz módra elrejtett tőreimet; nem akartam zajt csapni addig, míg rá nem törünk a Saint-Paul úrnő szobájában fosztogató zsiványokra. Parancsomra hasonlóképpen cselekedtek embereim is, csakhogy az ilyesfajta vállalkozásoknál „sok dolgot a véletlenre kell bízni”, ahogy ezt királyom mondogatta. S ámbár a szerencse előbb nekünk kedvezett, mert két gazfickót sikerült csendben ártalmatlanná tennünk, a harmadik, mielőtt kiadta volna lelkét, még elkiáltotta magát: „Segítség!”, úgyhogy a bentieket idejében riasztotta, s amikor beléptünk az úrnő szobájába, szegényt szorongatott helyzetben s csaknem halálra rémülten találtuk: háttal a falnak szorították, s egy zsivány pisztolyt szegzett keblének.

- Malevault! - kiáltottam elképedve, és megálljt intettem kis csapatomnak. - A nemjóját! Igazán nem hittem volna, hogy éppen téged talállak itt!

- Pedig az lett volna a meglepő, ha nem engem talál itt. Kérem, márki, ne nyúljon a pisztolyához, ha nem kívánja, hogy Saint-Paul úrnő keble kilukadjon, ami alighanem csorbát ejtene kellemén.

Mire leengedtem mindkét karomat, hasznavehetetlen tőreimet kezemben fogva. Pedig mindössze öt-hat csirkefogó volt a szobában, rossz késekkel felszerelve, s amilyen fegyverekkel mi bírtunk, szempillantás alatt elintéztük volna őket, ha az a veres hajú csontváz nem tartja a kezében azt a vadonatúj pisztolyt, s főként ha nem arra a célpontra szegzi, amelyre szegezte.

- No, ez így rendben is volna - hunyta le félig súlyos szemhéját Malevault. - Megállapodhatunk.

- Megállapodhatunk? - kérdeztem én. - S ugyan miben?

- Hát e láda tárgyában - mutatott le Malevault, s csakugyan, már rá is helyezte mondott ládára lábát -, melyet nagy kedvem van elvinni, mint jogos részemet a zsákmányból.

- De hisz ez minden vagyonom! - sikoltotta Saint-Paul úrnő, krétafehér arccal.

- Ez volt minden vagyona, úrnőm - felelte Malevault gunyoros udvariassággal, de fegyvere csövét szigorúan ott tartotta a helyén.

- Malevault - mondtam én, némi együgyűséget tettetve -, nem látom, hogyan rabolhatnád el Saint-Paul úrnőtől e ládát, míg én itt vagyok.

- Én ellenben tisztán látom - így Malevault.

- Vess egy pillantást ki az ablakon; a palotát körülfogták embereink.

- Csakhogy van egy kijárata - Malevault arcán futó mosoly suhant át -, melynek kulcsa az úr zsebében van.

- Valóban, nálam van.

- Nagyon jó. Akkor ideadja nekem a kulcsot uraságod, megengedi, hogy távozzam a ládával és Saint-Paul úrnővel, kit elengedek, mihelyt biztonságban tudom magam.

- Én Pierre-em - súgta a hátam mögött okcitánul egy jól ismert hang -, tartsd még szóval e fickót, s ha a kezemet a válladra teszem, hajolj hirtelen le!

- Malevault - mondtam -, elképeszt hálátlanságod. Tegnap este kimostam és bekötöttem sebedet, megmentettelek a bitótól, a tetejébe még huszonöt aranyat is adtam neked, és ma reggel van képed így kijátszani engem!

- Márki úr tréfál! - nevetett csendesen Malevault. - Azt a huszonöt aranyat én becsülettel megszolgáltam, hisz öreg késem gyorsabbnak bizonyult Bahuet úr szép és jó pisztolyánál - s kissé elmozdította a pisztolyt Saint-Paul úrnő kebléről, hogy bemutassa: csakugyan szép. - Tehát amit megígértem, megtartottam, de ahány nap, annyi alku. És én ma Saint-Paul úrnőt kínálom cserébe e ládáért.

- Malevault - mondtam én -, ugyan mi a biztosítékom rá, hogy ha egyszer innen kijutsz, elbocsátod Saint-Paul úrnőt?

- Márki úr - húzta ki magát Malevault, s fejét felvetve félig komolyan, félig gúnyosan nézett szembe velem -, nekem is megvan a magam becsülete, ez oly igaz, amilyen igazán tisztelem Szent Remigiuszt.

E pillanatban éreztem, hátulról egy kéz érinti meg vállamat, lehajoltam, valami elsüvített felettem, majd tompa hangot hallottam, és megpillantottam Miroul kését: Malevault melléből állt ki. Malevault tágra nyitotta a szemét, elengedte a pisztolyt, és hang nélkül összeesett. Ekkor embereim elkezdtek lövöldözni, mint a bolondok, rá és a csavargókra, ám én gyorsan véget vetettem e lövöldözésnek, és jól is tettem, mert azok a csavargók, akik nem sebesültek meg, kirontottak az ajtón, azt kiabálva, hogy hátba támadtuk őket, és akkora pánikot keltettek az emeleten tartózkodó rablók között, hogy egy lelket nem találtunk, amikor a házat át akartuk fésülni. Akkor meghagytam embereinknek: álljanak ki az ablakba, fegyveresen, de ne lőjenek, mert úgy véltem, Rousselet nem száll szembe e csürhével, inkább megalkuszik vele és engedi szabadon elvonulni, feltéve, hogy nem nyúlnak jó lovainkhoz. És így is tett, nem lévén egy cseppet sem vérszomjas, hanem a nép hadnagya.

Ám ha így sikerült is a lovainkat megmentenünk (valamint a Saint-Paul úrnő hintóját vontatókat, de férje lovait nem), málháinkat a második emeleten teljesen kifosztották, s az én szegény Quéribusöm szép ruhái oda lettek, köztük egy három sor igazgyönggyel ékes, halványkék selyemzeke, melyet a király koronázása alkalmából csináltatott, és amely kivívta az egész udvar bámulatát; nem is szólva kedves ékszereiről, köztük is elsősorban egy nagy gyémántokkal kirakott, hosszú arany fülönfüggőről, melyet III. Henriktől kapott volt - valamennyi eltűnt e szentségtörő rablók kezén.

Szegény Quéribusöm majd beleszédült e gyászos veszteségbe, s félig aléltan terült el fekvőhelyén. Hol üvöltött dühében (azt kiabálta, mind egy szálig leöldösi ez alja népet), hol könnyek özönét hullatta, méghozzá borsó nagyságú könnyeket. Szép olvasónőm, ha megengeded, hogy itt egy kitérőt tegyek, elmondom, hogy nem hőn szeretett gazdám, III. Henrik volt az, ki elsőként így akarta kitüntetni udvaroncai fülét, hanem bátyja, IX. Károly: ő hozta be ezt az olasz szokást. Ez a báty egyébiránt, akárcsak az én kedves Quéribusöm, kardot rántott volna, ha bárki „fajtalannak” nevezi, mert csakis a hölgyeket szerette és nagy szoknyavadász volt. Egy udvari kislovag nem okvetlenül kegyenc is egyszersmind, Istennek hála! Ezt kereken és egyenesen kimondom, hisz valamelyest kislovag voltam magam is ifjúkoromban, és még ma, negyvenesztendősen is igen nagy gondot fordítok öltözékemre. Mindazonáltal ausus vana contemnere,
 ha az alkalom azt kívánta, magamra öltöttem rút kelmeárusi jelmezemet is, s kész voltam elcsúfítani magam a király szolgálatában.

Magára hagytam Quéribust gyógyíthatatlan fájdalmával, s lesiettem az első emeletre, felvenni a kapcsolatot Saint-Paul úrnővel. A közeli találkozás édes sejtelme megdobogtatta szívemet, hisz azt gondoltam: minekutána megmentettem az életét, megőriztem vagyonát és megszabadítottam zsarnoki férjétől, igényt tarthatok hálájára, annál is inkább, mert amikor eltávozásomkor kezembe nyomta a szabadság kulcsát, oly édes pillantásokkal, oly gyengéd kézszorítással tetézte meg ajándékát, hogy a világ legszerényebb embere is némi ígéretet vélhetett kiolvasni belőlük. Jaj, olvasóm, micsoda álnokság! Egy cirógató Kirkétől váltam el. És egy Medúzafőre találtam: ahány szál haja, az mind kígyóként tekergett, és dermesztő pillantással fogadott.

- Márki - mondta, az ő sajátos módján oldalvást ridegen tekintve rám -, nézetem szerint őrültség volt megengednie fegyvernökének, hogy kését ama gazfickóra hajítsa. Ha mellétalál, végem.

- Asszonyom, a szemem-szám is eláll - feleltem én. - Azért engedtem fegyvernökömet cselekedni, mert jól tudom: kése sosem téveszt célt. Másfelől ha ráállok a zsivány felkínálta alkura, kegyed bizonyosan elvesztette volna vagyonát, és meglehet, utána még becsületét és életét is.

- Ezt kötve hiszem. Kétlem, hogy a fickó messzire juthatott volna ládámmal és velem, lévén a ház körülzárva.

- Nem, asszonyom - feleltem kissé zordonan -, nem volt teljes a zár. A hátsó ajtó nyitva állt. És higgye meg nekem, ha Malevault menekülés közben arra kényszerült volna, hogy válasszon a kegyed ládája és személye között, bizonyosan nem a ládát áldozta volna föl.

- Ezt állítja kegyelmed - felelte hegyesen-begyesen a hölgy.

- Asszonyom - mondtam pillanatnyi hallgatás után -, kegyedet hallva azt kell gondolnom, igen rosszul szolgáltam ügyét; azt már alig is merem elmondani: kieszközöltem Guise hercegnél, hogy kegyed szabadon elhagyhatja Reimst, és abban a városban telepedhet meg, ahol óhajt, saját hintaján hajthat el szolgálóival és fegyveres kíséretem oltalma alatt.

- Egyszóval száműznek! - szegte fel a fejét elmondhatatlan fensőbbséggel Saint-Paul úrnő.

- Asszonyom - immár megengedtem, hogy hangomon átüssön némi bosszúság -, rajongok csodálatos hangjáért, de nemigen kedvelem a nótát, amelyet most fúj: nagyon is elüt attól, mely kezdetben elbűvölt. Higgye meg, sokkal rosszabb is megeshetett volna kegyeddel, mint hogy szabadon távozzék Reimsből, vagyonát magával vive.

- S itt hagyjam hőn szeretett férjem holttetemét az utca kövén, mezítelen! - emelte ő égnek a szemét.

- Úgy tetszik, asszonyom, kegyed jobban szereti holtan az urát, mint életében szerette. Mindazonáltal legyen egészen nyugodt. A herceg megparancsolta: balzsamozzák be a tetemet, helyezzék koporsóba, és szállítsák el méltóképpen abba a városba, amelyet kegyed lakóhelyéül kiszemel.

- Ez igazán a legkevesebb, úgy tetszik, amit megtehet érte, uram, minekutána gyáván legyilkolta - felelte ő metsző hangon.

- Asszonyom! - tiltakoztam felháborodottan. - Semmi részem nem volt e gyilkosságban.

- Ha más nem, bűnrészes - így ő.

- Sem inkább, sem kevésbé, mint kegyed - fortyantam fel, immár haragosan. - Hisz asszonyom nagyon jól tudta, amikor rám bízta a kulcsot, mely börtönöm ajtaját megnyitotta, melyik párton állok, s hogy minden erőmmel azon leszek, hogy megszabadítsam Reimst, Guise herceget és kegyedet zsarnokuktól.

- Uram, ne merjen egy halottat sértegetni - kelt ki magából Saint-Paul úrnő.

- Egy halottat - csikorgattam a fogam -, akit tegnap még fülem hallatára „gyászos alaknak” nevezett. De, asszonyom, látom, a szó elrepül, s kegyed szavainak oly fürge a szárnyuk, s oly sebten távolodnak kegyedtől, hogy egyik napról a másikra nyomtalanul eltűnnek emlékezetéből, ahogy gyengéd barátsága, elbájoló pillantásai és kézszorításai is... Tehát úgy gondolom, nem tartozik nekem semmivel. S ami engem illet, én holnap hajnalban elkísérem oda, ahová menni óhajt, de se szólni nem kívánok többet kegyeddel, mint amennyi elengedhetetlenül szükséges, se látni nem kívánom kegyedet.

- Meziéres-be óhajtok menni - felelte ő ridegen.

- Tehát Meziéres-be, hol hőn szeretett halottjának egy fellegvára s némi katonasága van. De fogadjon el tőlem egy utolsó tanácsot, asszonyom - tettem még hozzá -, ha a király beveszi Laont, Guise herceg kénytelen-kelletlen tárgyalni fog a királlyal Reims meghódolásáról; mihelyt Reims a királyé, övé egész Champagne, s ugyan mivé lesz Meziéres, ha kegyed nem adja át idejében uramnak a várost?

- Uram, ezt fontolóra veszem - válaszolta Saint-Paul úrnő.

- Asszonyom, ez esetben ne fontolgassa túl sokáig a dolgot. Mi engem illet, nem bánnám, ha a király rám ruházná ama csapat parancsnokságát, melyet szükség esetén Meziéres bevételére küld majd...

És e pártus nyilat kilőve, fogcsikorgatva és ökölbe szorult kézzel otthagytam e nőstény rókát; haragtól elködösült szemem alig-alig lelte meg a kivezető utat a szobából. Ám amint rohamléptekkel igyekeztem az emeleti ajtó felé egy meglehetősen homályos folyosón, sietős léptek hangzottak fel a hátam mögött, mire tőreimet hirtelen előkapva sarkon penderültem, és majd beleütköztem Louisonba, ki rám szólt:

- Jaj, uram! Csak nem akar megszúrni! Mit tettem kegyelmednek?

- Ó, kedves Louison - dugtam sietve vissza helyükre a tőröket. - Te csupa jót. Úrnőd ellenben csak rosszat, s esküszöm mindenre, ami szent, nincs nála álszentebb és alattomosabb perszóna a föld kerekén.

- Ó, uram, hallottam én mindent az ajtón át - tolt be Louison saját kamrácskájába, s mindjárt reteszre zárta mögöttünk az ajtót. - Még annál is rosszabb az a tyúkeszű perszóna. Szavamra, maga a tisztet öltött sátán.

- Testet öltött, Louison.

- Az egyre megy - vágta ő rá kapásból -, a kegyelmed kiejtése bizonnyal hibás, hisz délvidéki. Tudja-e, mivel foglalatoskodott asszonyom, mialatt kegyelmed egy emelettel feljebb megpróbálta málháit felkutatni? Előbb megszámlálta aranyait, aztán egy szívbe markoló epitáfiumot fogalmazott meg férje emlékére, melyet relikviaképpen a meziéres-i templomnak akar ajándékozni! Szép kis relikvia! És szép kis szenteskedő! Uram, higgye meg, hiába olyan az arca, mint a festett kép, nem méltó a bizalmára. Csupa tettetés és ámítás, csupa külsőség, de belül semmi, csak hideg szív és pénzsóvárgás. Mert amilyen fukar, nem ad ő senkinek semmit. Uramtól megtagadja háláját, tőlem a béremet. Igazán csak egy dolgot szeret ő: a ládáját! Ez az igazság! Ó, uram - folytatta Louison -, megmondtam én kegyelmednek: ne sétáljon be ebbe az utcába! A szemtelenje jól behálózta kegyelmedet olvadékony pillantásával és kézszorításaival! És sokra megy most vele, hogy a lábát nyalogatta! Ott van éppen, ahol a part szakad. És Carolus-ban fizették ki a bérét, nem szép Henricusok-ban, mint remélte! De csitt! Jöjjön, uram, hadd vigasztalom meg, én nem vagyok könyörtelen. És nem vagyok ugyan hercegnő, sem márkiné, sem szenteskedő, de mert én is kérni szeretném valamire, most nyomban, előre fizetek kegyelmednek!

Amire nem volt módom válaszolni, szája máris az enyémre tapadt, s gyarló testünk úgy egymásba gabalyodott ott, az ágyon, hogy a magaméra csak a gyönyörről ismertem rá, mellyel szolgált, s amely csakugyan mérhetetlenül vigasztaló volt az iménti kudarc után. Ami a mondott kérést illeti, mivel ez az „úrinő” úgy mondott fel Louisonnak, hogy bérét sem fizette ki, nem tehettem mást: magammal kellett vinnem a lánykát Párizsba, szobaleánynak. És meg is tettem, a kutyafáját! Akárki orrol is meg miatta! Mert gondolhatod, olvasóm, La Surie ura mindenáron le akart beszélni róla, igen jó indokokkal, melyek elevenek és csípősek voltak, mint kutya fülében a bolhák.

Negyedik fejezet

Másnap ígéretemhez híven (ámbár a fogamat csikorgatva) elkísértem a hölgyet Meziéres-be, s noha az álszentje több ízben is kihajolt a hintó ablakából bájologni, belőlem semmit ki nem csalt, se szót, se hangot, se pillantást, se egy istenhozzádot, amikor elváltunk a város falai tövében, mert én a lábom ujját sem tettem be e kígyó fészkébe, hol megtelepedni készült, teste gyűrűivel óva ládáját.

Nem akartam Laonba (melyet a király még mindig ostrom alatt tartott) egy fehércseléddel beállítani - amin az udvar jót nevetett volna és kigúnyolt volna érte -, tehát úgy határoztam: előbb Párizsba megyek. Mihelyt betoppantunk Virágmező utcai lakomba, és sietve felhajtottunk egy-két kupa bort s faltunk hozzá valamit, kis farát riszálva, hegyesen-bögyösen előjött Guillemette, hanem amint Louisont megpillantotta, földbe gyökerezett a lába, és rögtön kimutatta a foga fehérjét.

- Hát ez ki? - vonta össze a szemöldökét.

- Láthatod - feleltem. - Egy lány.

- És honnan került elő?

- Reimsből, ahonnan azért hoztam ide, hogy szobaleányom legyen.

- Dehogy szobaleány - vágta rá Guillemette. - Uraságod kurvája.

- Guillemette - szóltam rá ingerülten -, még egy hang, és megkorbácsoltatom pucér fenekedet az egész ház szeme láttára.

- Gazdám és uram, bocsásson meg. A lány nem kurva. Hanem szajha.

- Az még rosszabb! - kiáltottam mérgesen.

- Uram, bocsánatáért esedezem. Nem szajha, ribanc.

- Guillemette, a nemjóját!

- Szavamra, uram, ízlése ugyancsak elferdült, ha kedve támadt karóját ebbe a nagy halom falusi hájba beleverni, mely trágyalétől bűzlik.

- Uram és gazdám - szólalt meg Louison, ki jó fejjel volt magasabb Guillemette-nél, de mindeddig nyugodt arccal, keresztbe font karral hallgatta kirohanását -, feltehetek kegyelmednek egy kérdést?

- Fel, Louison.

- Szokott-e ezzel a kis töpörtyűvel kamatyolni?

- Nem én.

- Esküdni mer-e a Boldogságos Szűzre?

- A Boldogságos Szűzre és az összes szentre esküszöm.

- Akkor egyszerű a dolog.

Azzal odalépett Guillemette-hez, és lekent neki két akkora és olyan csattanós pofont, hogy a kicsike kábultan zuhant el. Akkor Louison fölkapta, ahogy egy ruhacsomót kapott volna föl a földről, a vállára vetette, a világ legnyugodtabb hangján bejelentette: a kúthoz viszi, felmosni, azzal távozott.

- Hej, Pierre! - Miroul a hasát fogta nevettében. - Kezd megváltozni a véleményem a reimsi fehércselédről. Ámbár te nem e célból hoztad ide, a mi derék Louisonunknak meglesz az a haszna, hogy betömi e nyelvelő párizsi perszóna nagy száját. Istennek hála, az nem tenne rosszat! Már én is kezdtem beleunni arcátlanságába.

Mindazonáltal kínossá fajulhatott volna szobalányaink cara a cará-ja,
 ha nem állít be hirtelen-váratlan Lisette és Héloise. Mivel Dona Clara Delfín de Lorca egyszerre rászánta magát, hogy odahagyja saint-denis-i hajlékomat s hazatérjen az ő Spanyolországába, a két leány nem akart ott maradni egyedül és tétlenül, úgyhogy engedelmemmel átköltöztek Virágmező utcai házamba, növelvén cselédeim számát. Üde arcocskájukon, nevető szájukon kívül még egy levelet is hoztak nekem Dona Clarától, mely korántsem volt ennyire kellemes, mivel a vége nem tartotta be a kezdet ígéretét.

Uram! Biztosíthatom örök hálámról, amiért befogadott engem és szegény kisdedemet Párizs ostroma alatt, s ha őt, fájdalom, már nem menthette is meg a haláltól, engem kiragadott az éhség karmaiból. Azóta egyes-egyedül a kegyelmed nagyon bőkezű és nagyon keresztényi vendégszeretetének köszönhetem én, kit, mióta megözvegyültem, honfitársaim sorsomra hagytak, hogy életben maradtam emez idegen városban és országban; viszonzásképpen, hogy némi hasznára lehessek, vállamra vettem, rangom ellenére, cselédei irányítását és felügyeletét. És ebben többet is elérhettem volna, ha kegyelmed többet segít.

Ámde uraságod túlzott elnézése emberei és különösképpen szobalányai irányában, az ildomtalan bizalmaskodás melyet részükről eltűr - hisz ahelyett, hogy megbüntetné őket, csak nevet rajtuk, s a cinkosság, melyet egyikük irányában mutatott, ki a kegyelmed fedele alatt tartott fenn bűnös kapcsolatot L'Étoile úrral, egyszóval az a nagy szeretet, mellyel irántuk (s azon túl a női nem iránt általában) viseltet, nem tévén köztük különbséget sem származás, sem rang, sem tudás szerint, minek folytán e buta libuskák rajonganak kegyelmedért (és egyebet is tennének, ha uraságod alkalmat adna rá), mindez végül is arról győzött meg: kísérletem cselédei megfékezésére eleve kudarcra ítéltetett. Mert kérdem uraságodtól: ugyan hogy festhet az a ház, melynek gazdája eleve eltökélte: soha nem korbácsoltat meg senkit, és ha olykor meg is inti egyik-másik szolgálóját, azt kedves mosollyal és cirógató pillantásokkal teszi?

Az igazat szólva, az effajta, bájaimnak szóló - mindig túlzott mosolyokból, pillantásokból, bókokból magam is kivehettem a részemet, s mivel eleinte félreértettem e megnyilatkozásokat, kivételes barátságra gyúltam uraságod iránt: annál kegyetlenebb volt csalódásom, amikor váratlanul elsáncolta magát a hűség mögé, mellyel úgymond hitvese őnagyságának tartozik, s e címen utasította el a köteléket, melyre, ha szabad így mondanom, kegyelmed keltett vágyat szívemben. Mi több, amikor uraságod visszaköltözött Virágmező utcai palotájába, arra kért, maradjak meg Isten leányai utcai bérelt hajlékában, azon ürügy alatt, hogy felesége őnagysága fellátogathat városi házukba.

Emez állítása éppoly hamisnak és hazugnak bizonyult, ezt hadd mondjam meg áperte, mint férji hűsége. Cselédei ugyanis fecsegnek, s mivel legalább annyira csodálják sajnálatos vétkeit, mint amennyire ünneplik szeretetre méltó erényeit, el sem kerülhettem, hogy különféle kalandjairól ne értesüljek: Párizsban Montpensier hercegnővel, Boulogne-ban Alizonnal, Saint-Denis-ben mylady Markby-jal, Mespechben Babille-jal, Cháteaudunban a kegyelmed „szép takácsnéjával”! És még hol és kivel? Reimsben? Hisz ragaszkodni látszik hozzá, hogy minden városhoz egy könnyű szerelem emléke fűzze! Mert kegyelmednek, sajna, sajna, egyre megy, hogy szolgáló, polgárnő vagy nagy rangú hölgy, olyannyira, hogy ámbár egy fedél alatt élt velem, ki igen jó családból való vagyok - lévén egy spanyol grand unokahúga -, soha nem tett különbséget köztem és legutolsó szolgálója között. Ha rossznyelvű volnék, azt mondhatnám: kegyelmed egyaránt süt minden nőszemélyre, mint a nap. De ugyan hol akadna oly emelkedett lelkű hölgy, aki részt kérne annak szerelméből, ki nem átall lealacsonyodni az első jöttment szoknyához?

Most, hogy a béke lassan helyreáll, szert tettem némi kis örökségre, s így visszatérhetek Spanyolországba, hisz amúgy is úgy érzem, a legkevésbé sem lehetek immár uraságod hasznára, hacsak abban nem, hogy fenntartsa bérelt lakását avégből, hogy ott L'Étoile úr kárhozatos szokásának hódolhasson. Tehát veszem magamnak a bátorságot, és búcsút mondok kegyelmednek, kifejezést adva határtalan hálámnak csodálatra méltó jóságáért, mely rávitte, hogy megmentse és megóvja életemet; ám attól tartok, ez az élet vajmi komorrá válna, ha itt maradnék, hisz mélységesen csalódott vagyok, és elundorodtam a kegyelmed hazugságaitól, hidegségétől, távolságtartásától. Nos, akárhogy is, végre eltökéltem magam, s nem tehetvén mást, örökre istenhozzádot mondok kegyelmednek, minekutána felocsúdtam abból a különös álomból, mely remélnem engedte, uram, hogy itt maradhatok napjaim végezetéig.

Szerető és hű szolgálója

Dona Clara Delfín de Lorca

- Nos, Miroul - mondtam -, mint vélekedsz erről a szép, komoly, savanykás mártással nyakon öntött levélről?

Miroul is elolvasta a levelet, s közben két-háromszor elmosolyodott. Végül azzal adta vissza, nem bírván ellenállni a kínálkozó giocó-nak:

- Meglehet, Dona Clara körültekintően ellátta gazdasszonyi tisztét, de könyörtelenül ellátja uram baját.

- Mi engem illet - mondtam -, én különösnek találom, hogy ámbár kétszer is megrója L'Étoile urat Lisette-hez fűződő viszonya miatt, szeretett volna hasonló viszonyba kerülni velem.

- Pedig éppen nem különös - vont vállat Miroul. - A magunk vétkeit mindig könnyebben viseli el a lelkünk, mint a másokét. De mi van kegyelmeddel, Pierre? Kissé borúsnak látszik. Csak nem fájlalja Dona Clara távozását?

- Magam sem tudom. Meg is könnyebbültem, ám kissé fáj is a dolog. Kedveltem Dona Clarát. Szép volt, és tiszteltem erényeit, noha, ellentétben azzal, amit ő az enyémekről állít, nem voltak éppen szeretetre méltóak. Mert megvallom neked, Miroul, nagyon is belefáradtam gyűlölködő szerelmébe és főként ítélkező mániájába. Sokszor úgy tetszett: örökösen működésben tart a lelkében egy törvényszéket, mely felebarátai fölött ítélkezik és elítéli őket. Amiből arra következtetek: felebarátja nem volt annyira közeli barátja, mint ezt ő a maga jámborságában megkívánta volna.

- Ámen - bólintott Miroul. - Én Pierre-em, mit szándékozol tenni Isten leányai utcai lakásoddal most, hogy lakatlanná vált?

- Beköltöztetem oda egy emberemet, és fenntartom a bérletet.

- L'Étoile úr kedvéért? - kérdezte mosolyogva Miroul.

- Azért, mert e lakás közel van a Saint-denis-i kapuhoz, s ha úgy hozná a sors, visszavonulhatnék oda, felölthetném posztókereskedő-jelmezemet, és kisurranhatnék a városból, anélkül hogy előbb át kellene vágnom rajta.

- Mikor indulunk Laonba a királyhoz?

- Holnap pirkadatkor. Mondd meg kíséretünknek és Quéribus nemesurainak, hogy idejében aludni térjenek!

- Máris futok. Én Pierre-em - fordult vissza, már a küszöbről, s e félfordulat kiemelte termete karcsúságát és finomságát: mit sem változott húszéves kora óta. - Most, hogy Dona Clara távozott, nem sajnálod, hogy nem szakítottad le e gyümölcsöt, mely kezedbe kínálkozott? Hisz igen szép volt.

- Nem, Miroul, a legkevésbé sem sajnálom. Ez a gesztenye megszúrta a tenyeremet.

- Nyilván uram is azt gondolta, amit Theokritosz: hogy jobb a kezünk ügyébe eső tehenet megfejni, mint az után szaladni, amelyik elfut előlünk.

- Piha, Miroul! Hogy beszélsz egy hölgyről!

- Nem kár-e mégis elszalasztani egy ilyen alkalmat?

- Egyebet sem teszünk egész életünk során.

- Teringettét! - nevette el magát Miroul. - Ez ám a kellemes gondolat! És be vigasztaló!

Emlékszem, mire megérkeztünk Laon falai alá, rég leszállt az éj, és jóformán az első ember, akivel összeakadtam a táborban, Rosny úr volt. Melegebb fogadtatásban részesített, mint szokása volt. Az első embernek tekintette magát az udvarban a király után, akit, meg kell adni, húsz esztendő óta szolgált híven és odaadóan.

- Hej, Siorac! - mondta, de nem ölelt szívélyesen magához, hugenotta lelke viszolygott az udvarban szokásos kedveskedésektől. - Be örülök, hogy itt látom! Az a hír járja, hogy Mayenne és a spanyolok hamarosan ránk támadnak, hogy leverjenek vagy legalább hogy Laont felszabadítsák az ostrom alól. Szent Antal szakállára! Akkor nagy szükségünk lesz olyan vitéz férfiakra, mint kegyelmed is, és én remélem, uraságod megint beleegyezik, hogy alattam szolgáljon, mint Ivrynél!

- Rosny úr - feleltem én -, ez leghőbb vágyam, hiszen jól emlékszem még, milyen dicső része volt uraságodnak ott is a győzelemben. - E bók úgy esett neki, mintha hájjal kenegették volna, lévén hiúbb, mint bárki az udvarnál. (S bár ezt joggal mondom, mit sem vonok le magas érdemeiből!) - Hanem, Rosny úr - folytattam -, nagyon fájlalom, hogy a király, ki bizonyosan ágyába tért már, csak holnap fogadhat, mert Reimsből jövök, és tele a szám jó hírekkel.

- Az nem olyan bizonyos - mosolygott Rosny. - A király talpig katona, annyira vérévé vált az éberség, hogy akkor alszik el s akkor ébred, amikor ő akarja. Úgyhogy minden éjszaka, mióta az ostrom folyik, hirtelen megébred, és elmegy megtekinteni a sáncárkokat és ütegeket.

Igazat is beszélt, mert alighogy elköltöttük sátrunkban Quéribusszel estebédünket, egy kis apród jött értem futva, éjnek évadján, hogy a királyhoz vezessen, aki éppen visszafeküdni készült ágyába, honnan egy órával annak előtte kelt fel, hogy megtekintsen egy aknát, melyet parancsára éjszaka ástak emberei, nehogy az ostromlottak meglássák az alagútból kihányt földet.

- Hahó, Szakállas - nyújtotta csókra a kezét (mely fokhagymaszagú volt) -, a te ideérkezésed meghozza a szerencsénket. Hé, apród, ide egy vánkost, de nyomban! Ágyam fejéhez! Siorac márkinak!

A vánkos éppen nem volt fölösleges, lévén a sátor alja kavicsos, s ugyan megsínylettem volna a térdeplést a jól kitömött, piros selyemhuzatú vánkos nélkül. Mi az ágyat illeti, azon nyoma sem volt királyi pompának, mint talán emlékeznek is rá: mindössze két egymásra rakott szalmazsákból állt, amelyeket két összeszegelt deszka óvott meg a föld nedvességétől.

- Nos, Szakállas - kérdezte a király szokott vidám, katonás, gunyoros hangján -, hogy van az én unokaöcsém, Guise herceg és Saint-Paul?

Akkor előadtam mondókámat, tömören és összefogottan, mindazonáltal gondosan kitérve azokra az apróságokra, melyekről azt gondoltam, felvidítják, mint például felsülésem Saint-Paul úrnővel: s csakugyan, úgy nevetett rajta, hogy majd megszakadt.

- Ej, Szakállas - mondta végül -, vigasztaljon az a gondolat, hogy ezzel a háborúval is csak úgy állunk, mint amazzal: nem győzhetünk örökké, sőt elég gyakran leszünk itt vesztesek, lévén oly ellenféllel dolgunk, ki jogának tudja nem megtartani ígéreteit, mivel nem írásban, nem is fennszóval tette őket, hanem egy-egy pillantással, mosollyal, fintorral, kacsintással vagy kézszorítással - s utóbb mindig letagadhatja, hogy ő is úgy értette, ahogy mi. Van-e férfi - tette hozzá kis sóhajjal -, akit még nem csaptak így be? Ej, Szakállas - folytatta azzal a játékossággal, mely miatt mindenki szerette őt -, gondolj máris arra a szép hölgyre, kibe legközelebb belebolondulsz! Úgy van ez a szerelemmel is, mint a háborúval, ha a szerencse becsap is olykor egy ajtót az orrunk előtt, mindjárt megnyit egy másikat.

És felnevetett, de nem oly harsányan, mint szokott, gondolom, kifárasztotta a nehéz nap és a félbeszakadt éjjeli pihenés.

- Szakállas, jó munkát végeztél Reimsben - szólt befejezésül. - Saint-Paul leöletése nyert csatával ér fel, a Liga elvesztette személyében egy igen jó, vitéz, ravasz és serény kapitányát. Úgy mondja a nóta, senkinek nincs több vér a pucájában, mint a lotaringiaiaknak, hanem ő még spanyol is volt, s még a lotaringiaiaknál is veszedelmesebb számunkra. Nem mintha a kis Guise, most, hogy Reimset magáénak tudhatja, ingyen adná a markomba s nem várná be előbb: mi lesz Laonnal. Laon a helyzet kulcsa, Szakállas. Ha beveszem, csak a tarisznyámat kell kinyitnom, és sorra belehullanak Pikárdia városai, s utánuk hamarosan Reims is, és Reims után egész Champagne. Akinek ez sikerül, annak minden sikerül.

Azzal akkorát ásított, hogy majd kiakadt az állkapcsa, kinyújtóztatta izmos lábát, s végletes fáradtsága ellenére vidáman, tréfálkozva és mosolyogva mondta:

- Elég volt a beszédből! Tagjaimra ólomsúllyal nehezedik az álom, rövid az éjszaka, ideje aludni térnünk. Jó éjt, Szakállas! Holnap folytatjuk!

Alighogy az utolsó szót kimondta, lehunyta jobb szemét, majd a balt, lélegzése csendesebb lett, s oly gyorsan merült álomba, mint a gyertya, ha elfújják; és én nem győztem ámuldozni: lám, első számú alattvalója, a teste is ily szépen engedelmeskedik neki.

Ha IV. Henrikről szólván, a hadvezér dicséretét akarnám elzengeni, azt mondanám: mindenekelőtt fáradhatatlan volt és éber, soha nem adott úgy ki parancsot, hogy ne tartotta volna rajta a szemét végrehajtóin, mindig meghallgatta táborparancsnokai véleményét és tanácsát, eltökélt és gyors volt a cselekvésben, soha nem csüggedt el a bajban, és a legkétségbeejtőbb helyzetekben is megőrizte megingathatatlan hitét a győzelemben.

Tudván, hogy lovassága jobb, mint a spanyoloké, csatában lovasainak szánta az oroszlánrészt, ő maga lovagolt az élükön, s oly félelmet nem ismerő lendülettel, hogy az megsokszorozta a pártjára állt nemesurak merészségét. De ágyúit is megfontoltan és hideg fejjel használta fel, s nagyszerűen helyezte el őket ütközet vagy ostrom alkalmával egyaránt. Mi az erődítés művészetét illeti, s különösen egy város ostromgyűrűbe zárását, e téren, hitem szerint, nem volt párja, hisz, mint láttuk, képes volt hajnaltól késő éjszakáig járni az árkokat, hogy kisebesedett bele a lába, avégből, hogy azokat elmélyítsék, kanyaraikat, kiszögelléseiket kiegyenesítsék, magasabbra emeljék sánc felőli és átellenes oldalukat, aknákat és ellenaknákat ássanak, a redutokat megmagasítsák sortűz elleni oltalomképpen, a legjobb helyeken és irányban vájjanak bemélyedéseket, hol az ágyúkat úgy helyezhették el, hogy az ellenség észre ne vegye, és utoljára hagytam, bár éppen nem a legkisebb érdemének tartom, hogy amilyen bátor volt a harcban, oly könyörületes a győzelemben, mindig kész tárgyalni az ostromlottakkal, a lehető legenyhébb feltételeket szabni nekik, megengedni, hogy az éhezők előjöjjenek a fal mögül (mint tette volt Párizs ostroma alatt is), és mihelyt bevett egy várost, sietett féket vetni saját katonáira, hogy meggátolja a fosztogatást, vérontást, erőszaktételt.

Az ország nagyjai, kik hőn szeretett, szegény gazdám, III. Henrik olykor túlzásba vitt bőkezűségéhez szoktak, kikiáltották utódát hálátlannak és fukarnak. Haj, olvasóm, be hamis és rosszakaratú ez a kép! Igaz, Henrik kevesebb pénzt szánt a telhetetlen nagyurakra (kik annál több bajt okoztak neki, mennél jobban lekötelezte őket), de annál többet rokkant katonáira; holtukig havipénzt adott nekik kárpótlásul, amiért az ő szolgálatában elvesztették fél karjukat vagy fél lábukat. Nem élt e földön király, ki jobban szívén viselte volna népe sorsát, mint ő. Hadd idézzem ide bizonyságul ama csodálatra méltó szavakat, melyek az ivryi csata estéjén hagyták el ajkát, amikor egyik tisztje megkérdezte tőle: örül-e, hogy vereséget mért a Ligára. Szomorúan megrázta a fejét, s azt felelte:

- Nem, nem. Hogy is örülhetnék annak, hogy halva kell látnom alattvalóimat? Vesztes vagyok én akkor is, ha győzök.

Akárcsak elődje, Henrik is kitűnő volt a diplomáciában, a nyíltban és a titkosban egyaránt. Ami az elsőt illeti, azt a krónikásokra hagyom és azokra, akik beleártották magukat. Ami a másodikat, azt bajosan dicsérhetem úgy, hogy ne kerüljek oly színbe, mintha tulajdon dicsőségemmel kérkednék. Ezzel szemben elmondhatom itt, amit sehol másutt nem olvastam Henrikről: bámulatos ügyességgel használta fel a katonai felderítést és a kémeket avégből, hogy az ellenség terveit megismerje.

Mivel tudta, hogy Mayenne La Fére-ben táborozik - s ez a város félnapi járóföldre esett lovon Laontól -, Henrik minden álló nap kiküldte egyik főemberét egy felderítőcsapat élén La Fére irányában, erős lovaskísérettel, noha sokan morogtak miatta. Mi több, hogy maga járjon elöl jó példával, ő is kivette a részét a mindennapos felderítésből, melynek célja az volt, hogy kivédjük az ellenség rajtaütéseit. És nem is hiába, két ízben is visszavertünk egy-egy La Fére-ből jött, ligapárti csapatot, mely Laonba akart katonákat, húst és lőszert eljuttatni.

Ami a kémeket illeti, Henrik nemcsak szerencsés kézzel választotta ki őket, de sokszor úgy küldött egy helyre kettőt közülük, hogy nem tudtak egymásról, visszatértükkor külön-külön hallgatta meg őket, és egybevetve jelentésüket, sikerült elválasztania az igazat a hamistól, vagy legalább a valószínűt a bizonytalantól.

Míg ezeket írom, érzem, szép olvasónőm, ott állsz a hátam mögött, ámbár sajnos, nem testi mivoltodban, s most könyékkel oldalba böksz, és azt mondod, panaszos hangon:

- Mi lesz, uram? Már megint egy háborús történet? Holott jól tudja, hogy az a háború, melyből, Istennek hála, gyengéd nemem nem veszi ki a részét...

- Kivéve a városok elestét - így én -, amikor is a nők ártatlan áldozatai az erőszaknak...

- Kérem, uram, ne vágjon a szavamba! A háború, mondom, korántsem érdekel annyira, mint uraságod személyes ügyei. És minek tagadnám el kegyelmed elől? éppen nem örvendezteti meg gyengéd szívemet, mely már attól megriad, ha egy egérkét lát a macska karmában, s undorral fordul el emberek sokaságának pusztulásától...

- Tudom, asszonyom, és őszintén fájlalom! Mindazonáltal vegye kérem figyelembe, hogy én korunk képmását igyekszem visszaadni, s ugyan hogy festhetném azt a valóság színeivel, ha elmulasztanám ideidézni azokat a pillanatokat, melyekben Franciaország sorsa, vagy mit is mondok? léte forgott kockán egy-egy csatában?

- Uram, kegyelmed unalmas preceptor. Ezerszer is elmagyarázta már nekem az ország állapotát. Annyiszor, hogy belesiketül a fülem, szétpattan a fejem, megáll az eszem. Tudom, tudom, az égre és minden szentjére! Ha Henrik nem veszi be Laont, az ellenség előtt megnyílik a Párizsba vezető út.

- És kegyed, asszonyom, a spanyol erőszak prédája lesz! Ej, asszonyom, akármennyire részrehajló híve vagyok is, hadd mossam meg ez egyszer a fejét! Kérem, ne vegye félvállról a mondott veszedelmet! Mindörökre vége lett volna a kegyed párizsi jómódjának, ízletes lakomáinak, kényelmének, nyugalmának, mi több, még a becsületének is, ha a király maroknyi hívével el nem ragadja az ellentől a győzelmet Laon alatt...

A háborúban sokáig lassan folynak a dolgok, majd egyszerre gyors iramot vesznek. Három álló hónapja ostromoltuk már Laont, éltünk örökös készenlétben, küldöztük kémeinket La Fére-be, felderítőinket körbe-körbe Laon körül, s a város még mindig nem adta meg magát: Mansfeldre várt, de Mansfeld nem jött. Igaz, mióta II. Fülöp uralkodott a maga papos és papirosfaló módján, Spanyolország sokat vesztett életerejéből: ám hogy Mansfeld miért nem jön, azt senki sem tudta. Meglehet, egy levelet várt urától, s a levél késett. Vagy mert fél szemét a brüsszeli lázadókon tartotta, nem akarta a másikat Laonra vetni, nehogy kancsítani találjon, avagy elveszítse az egyik várost, anélkül hogy a másikat megnyerné. Az is lehet, megkapta ugyan Fülöp parancsát, ám azt remélte, a város megadja magát, mielőtt ő útnak indulhatna, s akkor nem kell engedelmeskednie. És az is lehet, nem volt nagy kedve IV. Henrikkel csatára kelni, akármilyen jó hadvezérnek számított is ő maga és akármilyen ragyogónak a spanyol gyalogság, a világ legjobb talpas katonái.

Júniusban - hogy mely napján, nem tudom - a király sátrába hívatott bennünket, tanácsba; hogy én is ott voltam, csak annak köszönhetem, hogy Rosny úr besorolt kíséretébe. Jelen volt Biron marsall, kiről már esett szó e lapokon, a derék Givry, ki pár nappal később halálát lelte Laon falai alatt, Saint-Luc, III. Henrik volt kegyence, kit azonban mindnyájan becsültünk vitézségéért, az elbűvölő Marivault (Givryvel együtt a lovasság parancsnoka) és végül a nyers szavú Vignolles, ki, mint olvasóm talán még emlékszik is rá, elfoglalta volt elővigyázatból a plessis-lez-tours-i várkastélyt III. Henrik és a leendő IV. Henrik nagy hírre vergődött találkozása és kibékülése alkalmából.

- Uraim - mondta a király, fel-alá sétálva sátrában izmos, inas lábain (melyek mintha mindig futni vagy ugrani akartak volna türelmetlenségükben) -, három kémemet hallgattam meg az imént, külön-külön és titokban, kik nem tudtak egymásról, sem arról, hogy ugyanazon helyre és megbízatással küldtem ki őket, tudniillik La Fére-be, megtudni, mire készül az ellenség. Nos, mint ez egybehangzó, hármas tanúvallomásukból kitetszik: Mansfeld csatlakozott Mayenne-hez, és úgy határoztak, mielőtt felvennék velünk a harcot, megpróbálkoznak ismét egy rajtaütéssel, hogy Laonba igen nagy erősítést juttassanak be, lovasságot, gyalogságot, valamint muníciót, lőszert is, élelmet is; és a kiküldött csapat most elég erős lesz ahhoz gyalogosokban is, lovasokban is, hogy ha felderítőszázadaink egyikével-másikával találkozna, azt elnyomja.

- Az úgysem sikerül nekik! - kiáltotta Biron marsall. Középtermetű volt, de igen izmos, bőre-szőre nagyon barna, fekete szeme szúrós.

Többet is mondott volna, lévén nagybeszédű és hetvenkedő, ki hangosabban és hosszabban perorált bárkinél, ha a király nem adta volna meg a szót Vignolles-nak.

- Sire - szólalt meg Vignolles, ki talán minden jelenlevő közül a legtapasztaltabb kapitány volt, az egy Biront kivéve -, vajon miért van az, hogy Mansfeld nem támad nyomban nekünk egész haderejével?

- Kémeim szerint - csillant fel Henrik szeme - ő ezt azzal magyarázza, hogy csapatait kifárasztotta az út Flandriától La Fére-ig, és mindenekelőtt ki kell pihenniük magukat, csak azután kezdhetnek általános harcba. Én azonban úgy vélem, az igazság az, hogy Mansfeld kímélni szeretné erőit, hisz nincs két hadserege - egy Flandria leigázására és egy másik, mely minket próbálna leigázni -, hanem csak egy. Ezért próbál engem a lehető legolcsóbb áron rákényszeríteni, hogy felhagyjak Laon ostromával, élelmet, embereket és lőszert juttatva be a városba.

- És mit gondol, felség - kérdezte Marivault -, kudarc esetén elszánja-e magát a döntő harcra saját erőinek és Mayenne erőinek teljes bevetésével?

- Lehet, hogy nem - felelte az ő gunyoros hangján Henrik, de tekintete szinte döfött. - Az is lehet, hogy igen. És lehet, hogy megpróbálja megismételni a parmai herceg ügyes hadicselét, ki megjelent Párizs alatt nagy serege élén, mialatt én a várost ostromoltam, ezzel rávett, hogy visszavonuljak a falak alól, majd elszökött előlem és az ütközet elől, minekutána igen sok embert és muníciót küldött be a városba, és megtért Flandriába.

- Ha jól értem - szólt a derék Givry, ki lévén matematikus, nagyon nem szerette, ha nem mondták ki világosan, hogy kettő meg kettő az négy -, felséged semmiképpen sem hagy fel Laon ostromával.

- Semmiképpen! - felelte nyomatékosan a király. - De vegyék észbe, uraim, még ha Mansfeld nagy óvatosan jár is el, fél szemét Flandrián tartva, minden olyan ütközet, melyben a spanyol gyalogság részt vesz, veszedelmes számunkra. Bironra bízom - folytatta a király, nem hagyva időt rá, hogy a jelenlevők eltöprengjenek mondott veszélyen - azt a feladatot, hogy útját állja Mansfeld rajtaütésének és megzavarja terveit. Biron marsall, annyi csapatot és embert vigyen magával, amennyit szükségesnek lát, és induljon útnak, mihelyt felkészült!

Mielőtt a király elhagyta volna sátrát, egy pillanatra felfedeztem az arcát elfelhőző ború árnyékát, és megértettem: a királyt nagyon elszomorítja, hogy nem állhat maga a küldendő csapat élére, hisz ma sem kevésbé heves és vakmerő, mint húszesztendős korában, s mi több: kénytelen a dolgot Biron kezére bízni, kinek magahittsége, ha győzni talál, az eget verdesi majd, és úgy felfuvalkodik, hogy intrikára és zavarkeltésre hajló lelkével veszedelmessé válhat a trónra nézve is. A király azonban tudta, hol a helye, nevezetesen Laon alatt, a derékhad élén, ahonnan semmi áron nem akart távozni, még arra a kis időre sem, mialatt egy cselvetéssel új babérokat arathatna.

Rosny úr mindenáron részt akart venni a csetepatéban. A király előbb nemet mondott rá, hisz Rosny úr, akkor térvén meg Párizsból, sok újsággal szolgálhatott neki, de ő háromszor is újrakezdte és harmadszorra győzött, engem is magával sodorva, noha csepp kedvet sem éreztem rá; úgy véltem, jobban szolgálhatom máshogy királyomat, mint karddal. Mi Rosny urat illeti, eltekintve attól, hogy természettől fogva szomjazta a dicsőséget, már csak azért sem maradhatott ki e vállalkozásból, mivel a király megígérte neki: őt teszi meg tüzérsége nagymesterének. Aminek folytán ha ő nem erősködik, hogy részt vegyen a vállalatban, az egész udvar azt mondta volna, hogy nagymesternek kissé túl óvatos. És így áll valójában a dolog a mi nemesi bátorságunkkal: minduntalan ki kell mutatnunk, mert ezt várják el tőlünk. Úgyhogy még én is, ki éppen nem vagyok kétszínű, nevető arcot mutattam embereim előtt, amint megtértem sátoromba, hadra fegyverkezni.

Biron, ki tűrhetetlen dicsekvése ellenére jól értette a maga mesterségét, a sereg legjavát szemelte ki vállalatához: ezerkétszázat a legjobb gyalogosok közül és nyolcszáz svájcit, azaz összesen kétezer gyalogkatonát, háromszáz könnyűlovast, kétszáz nehéz fegyverzetűt és száz nemesurat gyűjtött maga köré, többségüket a király házából válogatva.

Este hat óra tájban indultunk el a Laonból La Fére-be vezető országúton, mely egy erdőt szel át; csak az erdő túlfelén álltunk meg Biron parancsára, két-három mérföldnyire La Fére-től, és ott várakoztunk, láthatatlanul és teljes csendben; Biron csupán egy-két őrjáratot indított az előttünk levő útszakasz felderítésére a két oldalszárnyról.

Haj, olvasóm, be rettenetes volt az a várakozás! És kész csoda, mennyi körömrágással, fejvakarással jár ez a katonai mesterség, mely az embert ötvenpercnyi unalomra kárhoztatja avégből, hogy egy percig cselekedjék! Húsz óra hosszat, úgy, ahogy mondom: húsz álló órán át álltunk ott lesben az erdőszélen, hidegen kívül egyebet nem nyelve, a szánkat ki nem nyitva, talpig páncélban, félig nyitott szemmel szunyókálva, a fák ágairól letépett kis gallyakat rágcsálva, hogy elfoglaljuk valamivel magunkat, vagy azon igyekezve, hogy egymásra uszítsuk két hangyaboly népét. Ami egyébiránt nem sikerült nekünk, minthogy ezeknek is, amazoknak is megvoltak a kijelölt tartományaik, útvonalaik, föld alatti váraik: hiába állítottuk szembe egymással őket, nyomban megfordultak és szállásukra vonultak, makacsul kitérve mindenfajta háború elől, lévén bölcsebbek nálunk. Igaz, a hangyáknak nincs vallásuk, tehát eretnekek sem lehetnek köztük, és így semmi okuk a másik halálát kívánni.

Végre délután négy óra tájban nagy sietve visszatértek felderítőink és jelentették: oly hosszú fegyveres sort látnak közelegni a La Fére-től Laonba vezető országúton, hogy szerintük az ellenség egész hadereje jön a nyakunkra. E hírre egyesek közülünk - nem kívánom őket néven nevezni! - már arról sutyorogtak: jobb lenne visszavonulnunk, ám Biron marsall megmakacsolta magát, nemet mondott, és kiküldte felderítésre Fouqueroles éles szemű urát, ki lóhalálában tért vissza jelenteni, hogy a hosszú sor nem egy felvonuló hadsereg, hanem temérdek élelmet, lőport és más muníciót szállító szekér, ezeket mintegy ezerhatszáz pikás és zsoldos kíséri, kik valamennyien spanyol sisakot viselnek, előttük pedig lovasok járnak, kiknek számát ő legalább négyszázra becsüli.

Mivel számra nézve, úgy tetszett, egyenlőek vagyunk, úgy határoztunk: támadunk. Hanem e támadás mikéntjéről nagy disputa támadt vezéreink között. Egyesek úgy vélték: be kell bocsátanunk az ellent az erdőbe, hogy elvágván visszavonulásuk útját, hátulról üssünk rajta, mások ellenben azt akarták, támadjunk rájuk, mielőtt az erdőbe érnének, éspedig az élen haladó lovasaikra, argumentumul azt hozván fel, éppen nem oktalanul, hogy lovasrohamot bajos az erdő ág-bogai közt sikerre vinni.

E véleményen volt Givry, Montigny és Marivault, lovasságunk parancsnokai, és igazságuk olyannyira szembeszökő volt, hogy végül meggyőzték Biron marsallt, és azt tettük, amit ők javalltak. Meglehetős csendben szálltunk nyeregbe ott, az erdő szélén, ahol addig lapultunk, majd hirtelen-váratlan előbukkantunk, vágtába csaptunk, és előreszegzett karddal rajtaütésszerűen rontottunk rá lépésben haladó lovasaikra. Mégis vitézül szembeszálltak velünk, és a küzdelem kemény volt, ámbár rövid, nem mintha gyávának mutatkoztak volna, hanem mi jobban ültük meg a lovat, mint ők, úgyhogy szerteszóródtak, de nem menekültek el, hanem a szekerek mellé húzódtak, azokat közrefogva, mire gyalogságuk bámulatos gyorsasággal csatarendbe állt, s dühödt és jól célzott lövéseik elől kénytelenek voltunk meghátrálni.

Biron tajtékzott dühében, fekete szeme villámokat lövellt, és megparancsolta nekünk: nyomjuk el a gyalogság balszárnyát, mialatt ő, a jóistenit!, hogy példát mutasson nekünk kötelességtudásból, lovasaival a jobbszárnyat intézi el. Szemrehányásaitól és példájától sarkallva ismét rohamoztunk és oly jól, hogy az ellenség lovassága megfutott, de nem a gyalogosok: ők behúzódtak szekereik közé, s pikásaiktól és muskétásaiktól támogatva, kik nyomban sündisznóállást foglaltak el, akkora és oly gyilkos pergőtüzet zúdítottak ránk, hogy végül megelégeltük.

Ezt látva, Biron úr harcba indította gyalogosait, svájciakat és franciákat egyaránt, s azok vitézül rá is támadtak a sündisznóra, ám az oly bátran állt ellen, hogy a mieink nem bírtak vele, és a tusa ugyancsak elhúzódott. Biron úr már attól tartott, ha továbbra is így folytatjuk, az ellenség minden erejét összeszedheti, és immár túlerővel hátba támadhat bennünket, tehát elszánta magát rá, hogy leszállítja a nyeregből lovasait - nem csal a szemed, olvasóm! - és egyik kezükben pisztollyal, a másikban karddal gyalogharcba küldi őket.

Úgy is tettünk, s elsőnek éppen Biron adott példát rá, holott ő Franciaország marsallja volt; e dolog hallatlan újdonsága bennünket fellelkesített, a spanyolokat ellenben mélységes zavarba ejtette, s mi hatszázan oly lendülettel és egyszerre annyi felől rontottunk nekik, hogy pikáikat immár nem használhatták, közelharcra került sor, ember ember ellen, s mi oly dühvel küzdöttünk, hogy végre szétzilálódtak soraik s az erdőben kerestek menedéket, amire akkora mészárlást csaptak a mieink a riadtan visszavonulók közt, hogy végül ezerkétszázan maradtak közülük a csatatéren elesve.

Biron úr lóra pattant, s mert még mindig attól tartott, hogy ha szétszóródunk, az ellenséges had zöme, az esetről értesülvén, túlerejével elnyomhat bennünket, teli torokból elkiáltotta magát: akinek kedves az élete, ne merje a menekülőket követni, s így sikerült embereit összegyűjtenie, hanem azt már nem akadályozhatta meg, hogy a szekereket ki ne rabolják, az élelmet el ne ragadják, elpocsékolva és elszórva a javát. Embereink hihetetlen mennyiséget tüntettek el egy-két falásra. E zsákmányolásról több képet is őriz emlékezetem; most is szinte magam előtt látom az én kövér Poussevent-omat, kinek homlokát és orrát elárasztotta a vér, mivel egy vágást kapott a fejére, de mit sem törődve sebével (mely, az igazat megvallva, nem volt súlyos, csak erősen vérzett) felragadott egy hatalmas vajtömböt, s azt lőportól feketéllő két markába szorítva magába tömte, nagyokat harapva, azzal sem törődve, hogy kenyeret egyék hozzá (holott volt elég a szekéren!), úgyhogy egészen összefente vele arcát, mely szempillantás alatt átalakult vaj és vér nem éppen gusztusos elegyévé.

Végre sikerült Biron úrnak összeszednie népét, s szép rendben vonultunk be a táborba, igen elégedetten önmagunkkal, vígan felcsapva fülünk-farkunk, mint hajtóvadászatról megtért ebek, s a király nem győzött bennünket ölelgetni, becézgetni, cirógatni és dicsérni, ahogy ez csakis őtőle telt ki; ezzel a pénzzel sosem bánt fukarul. Igaz, a valódi pénznek erősen híjával volt, mivel kincstárnoka, d'O úr (ki Párizsban maradt, részint mert a város kormányzója lett, részint mert veseköveivel bajlódott) se pénzt, se élelmet nem küldött neki. Képzelheted, olvasóm, miféle hőskölteményt zengett el Biron mindnyájunk füle hallatára a király előtt, magának tulajdonítva minden babért; és annyi hiúságot, kérkedést, nagyotmondást és hivalkodást vegyített szavai közé, hogy végül már úgy tetszett: ő egymaga győzte le az ellent, amin sokan bosszankodtak (mások meg titokban jót nevettek), és a király maga is elkedvetlenedett (ámbár óvakodott rosszkedvét kimutatni), mert, mint már mondottam, kezdte őt aggasztani a marsall önteltsége.

- Nos, asszonyom, nagyon unta e háborús történetet, mely az igazat megvallva, még nem is ért véget?

- Nem, uram. Mindazonáltal sajog a szívem a sok halottért, különösen az ezer spanyolért.

- Teringettét, asszonyom! Miért éppen értük?

- Mert oly távol hazájuktól és a mi földünkön hagyták ott a fogukat, s mi több, szégyenszemre hollók prédája lesz szegény tetemük.

- Asszonyom, erről nem mi tehetünk, hisz mi saját országunkat védtük ellenükben, hanem a spanyol király, ki, minekutána a Liga segítségével belekóstolt a francia pástétomba, most szeretné az egészet lenyelni.

- Ezt értem, uram, ellenben nem mindig értem katonás beszédét. Miért nevezi járőrnek a felderítőket?

- Azért, asszonyom, mert feladatuk: bejárni a környéket s idejében felfedezni az ellenséget.

- Köszönöm, uram. Hanem engedje meg, hogy befejezésül egy icipici szemrehányást tegyek.

- In cauda venenum.

- Nem oly veszedelmes ez a méreg. Uram, miért hízeleg annyira gyengéd nememnek? Mi engem illet, sokan állítják rólam, hogy nem vagyok éppen csúnya, de kegyelmed igazán azt képzeli, hogy minden olvasónője szép?

- Azt, asszonyom. Állítom: egytől egyig szépek, legalábbis addig, míg engem olvasnak.

- Ezt hogy érti, uram?

- Asszonyom, pontosan úgy, ahogy kegyed.

- Ugyan, ugyan! Miféle válasz ez? És esdve kérem: még egy szót! Miért beszél e helyt oly ritkán Angelinájáról? És miért nem jön ő uraságod látására Párizsba?

- Asszonyom, érzékeny pontomon talált el!

E győzedelmes csata másnapján, a tanács ülése előtt a király magához rendelt, és az ő fél-tréfás, fél-komoly modorában megrótt, amiért részt vettem az összecsapásban.

- Szakállas - mondta -, szédült cserebogár vagy, mit kerestél te e csetepatéban? Ugyan jó szolgálatot tettél volna nekem, ha itt öleted meg magad Laonnál, holott nem az a te dolgod, hogy a spanyolokkal vívjál-csatározzál, másutt sokkal több hasznodat veszem! Éppen Párizsba akarlak meneszteni, mihelyt Mansfeldet leráztam a nyakamról.

- Hogyan, Mansfeldet, Sire? Hát Mansfeld még harapni kész, noha temérdek embert vesztett el tegnap s egy nagy szállítmányt?

- Bizony megeshet - felelte Henrik, meglehetősen gondterhelten.

És mivel a tanács tagjai egyre-másra érkeztek a sátorba, s én vissza akartam vonulni, nagy meglepetésemre intett: maradjak.

- Uraim - mondta -, ma pirkadatkor két kémemmel beszéltem külön-külön; értesüléseik egybehangzóak: Mansfeld és Mayenne harci kedvét korántsem lohasztotta le a tegnapi vereség. Ellenkezőleg, elkeseredésükben elégtételt akarnak venni érte, ránk hozva haduk zömét, hogy arra kényszerítsenek, hagyjunk fel az ostrommal. Már csak egy-két csapat megérkezésére várnak, melyek napokon belül csatlakoznak hozzájuk segítségül s erősítésül.

Jól láttam, mint képednek el e szavakra a bátor kapitányok, akikről már beszéltem - Biron, Givry, Marivault, Saint-Luc, Vignolles és két-három másik még, akinek a neve nem jut eszembe. Szinte hinni sem akarták a hallottakat, hisz azt képzelték: egyszer s mindenkorra végeztek Mansfelddel, mindazonáltal nem mertek ellentmondani a királynak, hisz kémei már két ízben is pontosan jelentették neki, mire készülnek La Fére-ben. Biron marsall azonban, akinek sértette a büszkeségét, hogy a spanyol nem érzi legyőzöttnek magát, kevélyen felszegte a fejét, és tűrhetetlen gőggel kijelentette:

- Sire, felséged kémei semmirekellők, kik értesüléseiket boroskupáikból merítik. Miért is én egy szavukat sem hiszem. A spanyolt én vertem meg tegnap, a Laonból La Fére-be vezető országúton, és akit egyszer Biron megvert, az óvakodik megint tengelyt akasztani vele.

Amire egyesek bosszankodtak, mások mosolyogtak, hisz ez a hetvenkedő marsall elvitatta a többi kapitány részét a győzelemben. Ami engem illet, én minél jobban megismertem, annál kevésbé szerettem Biront, és a legkevésbé a szemét, mely mélyen belesüppedt gödrébe. Úgy tetszett, hátrább akarja vonni és amennyire lehet, eltakarni ezt a szemet, hogy ki ne olvashassa belőle senki, mi rejlik a lelkében, ami, hitem szerint, éppen nem lett volna örvendetes látvány. Mindazonáltal szolgáltassék igazság neki egy dologban: minekelőtte nyolc évvel később lefejezték volna a Bastille-ban, mert elárulta királyát és nemzetét, Biron azt kívánta: adják Dijon vidéki házát egy leányzónak, kit teherbe ejtett, s hozzá még hatezer aranyat, hogy méhe gyümölcsét felnevelhesse. Ami azt bizonyítja, hogy e fekete lelken akadt azért itt-ott egy-egy fehér folt...

De hogy a disputára visszatérjünk, a király, noha erősen zokon vette Biron szemérmetlen gőgjét, nem vonta össze a szemöldökét, nem is mosolygott, hanem, mivel régóta tudta ő, mi lakik a marsallban, kifürkészhetetlen arccal azt mondta:

- Mégis, szeretnék biztosat tudni. Givry, válasszon ki háromszáz lovat. Hadseregünk leggyorsabb, legpihentebb lovait! Induljon felderítésre, hatoljon oly közel La Fére-hez, amint csak lehet, és addig vissza se térjen, míg meg nem bizonyosodott az ellenség szándékai felől!

A király választása azért esett szegény Givryre (kinek, mint te is tudod, olvasóm, immár nem sok maradt hátra az életéből), mert ő volt a könnyűlovasság táborparancsnoka, és máskülönben is nagyon szerette és becsülte őt őfelsége, mivel hű volt, szerény, szorgalmas, jó kiállású, arca szép, s amellett igen okos férfi, tudott latinul is, görögül is, mi több: igen járatos volt a matematikában, ami ritka erény volt, mivel e tudományt jóformán el is felejtették már Franciaországban, mióta a Sorbonne legmélyebb megvetésével sújtotta.

Girvy úr három órával a királyi parancs elhangzása után távozott, és három nap múltán tért csak vissza. Egy szál ellenséges katonát nem látott az Oise folyón túl, jelentette, amiből arra lehetett következtetni, hogy Mansfeld vagy megül La Fére-ben és nem támad, vagy visszatér Flandriába. E hír hallatán a király kissé megnyugodott, és délben elhatározta: felkeres egy tanyát Saint-Lambert-ben, mely akármilyen messze esett is Béarntól, mégis Navarrához tartozott. Őfelsége gyerekkorában itt lakott jól gyümölccsel, sajttal, tejföllel, és az a gondolat, hogy viszontláthatja a helyet, hol oly jól érezte magát gyermekfővel, eleve nagy gyönyörűséggel töltötte el.

A király nem vitt magával többet harminc lovasnál, ám mivel Rosny úr köztük volt, s én elkísértem őt, magam is jelen lehettem, s igencsak elámultam, látva, mint járja be őfelsége az istállókat, ólakat, a veteményeskertet és a gyümölcsöst, s hogy kiált fel boldogan: itt mindent ismerek! Együtt ebédelt azokkal a derék emberekkel, kik a gazdaságot vezették, ám mihelyt megette szerény ebédjét, azon csizmásan elvetette magát ágyán, s noha fényes nappal volt, szempillantás alatt el is nyomta a buzgóság: előző éjjel nagyon kifáradt, mialatt az árkokat s ágyúkat megtekintette.

Rosny úr kegyetlenül forrónak érezte e június végi napon a napsütést, és úgy határozott: ismét nyeregbe száll, és enyhülést keres a Laontól La Fére-ig terjedő erdő leghűsebb, legárnyasabb pontján. Én vele tartottam. S mialatt lépésben haladtunk a fák között, a kantárszárat lovunk nyakára vetve, fodros gallérunktól megszabadulva s zekénket kigombolva, egy szó nem sok, annyit sem szóltunk, lévén a hőség még itt, a lombok alatt is rekkenő. Egyszerre nagy lármára figyeltünk fel: beszéd zsivajára, egymást szólongató emberek kiáltásaira s lónyerítésre. Leugrottunk a ló hátáról, nehogy a mi lovaink felelni találjanak amazoknak, s a kantárt szolgáink kezébe nyomva, óvatosan és nesztelenül elindultunk arra, ahonnan ez a nagy lárma hallatszott, mely egyre nőtt, ahogy közelebb jutottunk, míg meg nem pillantottuk alattunk a levelek közén át (melyek oltalmában előrelopakodtunk) a La Fére-ből Laonba vezető országutat és ezen az úton, szép rendben, gyalogosok végeérhetetlen sorát. Mind spanyol sisakot viseltek, és ugyancsak csendben haladtak, úgy értem: dob és harsonaszó nélkül. Ám az őket követő tüzérség már nem volt ily csendes, a szekeresek torkuk szakadtából kiáltozták: Hó! és ostorukat pattogtatták, és az ostorpattogást erősen és sokszorosan visszhangozta az erdő.

- A jóistenit, Siorac! - kiáltotta Rosny (és tudtommal ez volt az egyetlen alkalom, amikor ő, a jó hugenotta, Isten szent nevét káromolta) -, legfőbb ideje, hogy eltűnjünk ez erdőből, ha nem akarjuk itt hagyni a fogunkat! És a király, a jóistenit! A király, ki mit sem sejt! Fussunk, Siorac, fussunk!

És amilyen lassan jöttünk, oly sebesen iramodtunk el. Merő víz voltunk, mire a lovakhoz jutottunk, ahol is nyeregbe pattantunk, s lóhalálában vágtattunk a saint-lambert-i tanyáig. A királyt ébren találtuk a gyümölcsösben, ahol éppen egy szilvafát hajlított le fél kézzel, hogy leszedje gyümölcseit, melyekkel máris tele volt szája, marka, és ha a kidudorodásról ítélek, zsebe is.

- Az istenit, felség! - kiáltotta Rosny, megint káromkodva, annyira magánkívül volt. - Oly embereket láttunk jönni La Fére-ből, kik egészen másfajta és nehezebben emészthető gyümölcsökkel kívánnak megtömni bennünket!

- Mi van? Mi van? - a király elképedve bámulta zilált hajunkat, kigombolt zekénket, s közben gépiesen osztotta szét köztünk a szilvát, melyet éppen most szedett, és mi annyira ki voltunk szomjazva, hogy a pillanat komolysága ellenére mohón befaltuk a gyümölcsöt, s leve kicsordult szánk szélén. És, olvasóm, mindmáig a nyelvemen érzem e gyönyörűséges ízt, mert azóta sem ettem ehhez foghatóan szép és zamatos szilvát.

- Mi van? - kérdezte harmadszor is a király, s mert teli szájjal nem bírtunk felelni: - Mi van? - ragadta meg Rosny úr karját.

- Jaj, felség! - nyelte le Rosny úr a szájában tartogatott szilvát (mégpedig magostul, mint később elárulta nekem) -, az imént láttuk a La Fére-ből Laonba vezető országúton felénk vonulni az ellen egész haderejét!

- Szent Mókus málára, ez bizonyos? - hördült fel a király.

- Holtbizonyos, felség! - kiáltottuk egyszerre Rosnyval. - Tulajdon szemünkkel láttuk!

- Ej, Givry, Givry! - csóválta a fejét a király. - Ej, én felderítőim! Hogy vallhattatok ennyire kudarcot? Kegyelmetek nélkül rajtam ütöttek volna. Hé, elő a lovakkal! A lovakkal!

Odavezették hátasát, ő a nyeregbe pattant, és eszeveszett vágtába csapott a tábor irányában. Akiket útközben előtalált, azoknak odakiáltotta: fegyverkezzenek és kövessék. Oly gyorsan haladt, hogy lehagyta kísérőit, kivéve Rosnyt, engem és még néhány urat, kiknek hátasa felért az övével, s mi jobbról-balról közrefogtuk, nehogy oldalról eltalálja egy alattomos golyó. Amint megpillantott bennünket, a király kissé visszafogta lovát, ámbár most is vágtában haladt, s a kantárszárat fél kezébe fogva zekéje kis zsebéből előhalászott egy papirost, melyre felírta volt hadserege szállásait, s előreküldte Rosnyt, Quéribust, Saint-Lucöt, Vignolles-t, engem és La Surie-t a tábor más-más pontjaira azzal a megbízatással, hogy parancsoljuk meg lovasságának: szálljon nyeregbe és fegyverkezzék csatára, avagy gyalogosainak: álljanak csatarendbe.

Tehát mind nekilódultunk, mint a bolondok, ki erre, ki arra, s amikor a király szállására visszajutottam, ott a lovasok és gyalogosok minden képzeletét felülmúló zűrzavarára találtam, ki-ki tele torokból kiáltozott, átkozódott, a trombiták harsogtak s a dobok riadót doboltak. Úgy éreztem, helyzetünk reménytelen, hisz máris feltűnni láttam a horizonton, jól kivehetően, az ellenség lovasságát, mely abban az iramban sorakozott fel svadronyokba, ahogy a területen előnyomult. Bizonyára a király is látta őket, ám soha nem volt csodálatra méltóbb hidegvére, elszántsága és gyorsasága, mint amikor lova nyergében, kivont karddal jött-ment, mindenre ügyelve, népét összegyűjtve, csatarendbe szedve, sarkallva és bátorítva tréfálkozásai, nagyotmondása és jókedve által, és mindannyiok bátorságát felszítva megingathatatlan bizalma révén, melyet önmagába és fegyvereibe vetett, s amely csak úgy sugárzott vidám arcáról.

Mindazonáltal úgy vélem, ha Mansfeld akkor támadott volna ránk, amikor hadunk még a tohuvabohu kezdeti állapotában volt, összezavarodva és -keveredve, jobb reménye lett volna rá, hogy leverjen bennünket. Hanem Mansfeld minden dolgában spanyol volt, s akként cselekedett: lassan és nehézkesen. És mint Rosny egyszer megjegyezte volt a fülem hallatára, a háborúban legalább oly gyakran vesztünk a legkörültekintőbb óvatosság, mint a legeszeveszettebb féktelenség révén.

Mint később megtudtuk, Mansfeld nem akart addig támadni, míg csapatai be nem futottak, és igen sokat volt kénytelen várakozni és késlekedni tüzérsége miatt, mely a La Féreből Laonba vivő országúton elakadt a széttört szekerek, döglött lovak halmaza előtt, amely a mi utolsó csetepaténk nyomán maradt ott. Mindenesetre mire az ő hada teljesen összeállt, harcra készen és hadirendbe sorakozva, a mienk is úgy állt, és mivel éppen leszállóban volt az est, sem ők, sem mi nem akartunk csatát kezdeni úgy, hogy azt az éjszaka félbeszakassza, a két tábor farkasszemet nézett egymással, miközben mindkét részen harsogtak a trombiták és peregtek a dobok, ott spanyol, itt francia módi szerint. És ami engem illet, minthogy már-már mulatságosnak véltem e békés egymásra bámulást, elképzeltem: ha Homérosz írta volna meg csatánkat az ő Íliász-ában, megtoldotta volna két kihívó és lelkesítő beszéddel, melyek közül az elsőt Mansfeld intézte volna Henrikhez, a másodikat Henrik Mansfeldhez, ki-ki a maga nyelvén, úgyhogy a másik kukkot sem értett volna belőle...

Másnap Biron marsall, ki, mint rendesen, heveskedett és morgott, nem szűnt meg arról papolni: ő bizony megcibálná Mansfeld bajszát, hogy csatára bírja.

- Nem látom be - felelte a király csendes mosollyal -, mi hasznom származna abból, ha csatára bírnám.

Délben mindazonáltal Mansfeld kiküldött néhány puskást, hogy elfoglalják azt a bozótost, mely Isten tudja, miért, ott maradt a két tábor között, talán mert birtoklása nem kecsegtette jelentős következményekkel azt, aki elfoglalta volna. Marivault, ki a könnyűlovasságnak parancsolt Givryvel együtt, nyomban engedélyt kért Henriktől, hogy a spanyolokat onnan kiverhesse.

- Nem, nem! - rázta meg a fejét a király. - Ha kellett volna nekem az a bozótos, odaküldtelek volna kétszáz lovassal. Amitől Mansfeld óvakodott, mert nem kívánja lovasait csatába küldeni a mieink ellen; tudja ő jól, hogy a mi lovasságunk jobb az övénél, hisz francia nemesekből áll.

A királyi mondás mindjárt eljutott lovasainkhoz, s körbejárt köztük, tetemesen megnövelve önérzetüket és büszkeségüket, úgyhogy szerettek volna máris csatába bocsátkozni. Hanem a király megtiltotta nekik, hogy bármit is tegyenek, míg ő mást nem parancsol, s beérte azzal, hogy erős puskatűz alá vétette a bozótost, amint a spanyolok megközelítették. Ám mivel az ellen a mi tüzelésünket hasonlóval viszonozta, hihetetlenül erős puskaropogás indult meg, s tartott el jóformán az est beálltáig. Akkora volt a zaj és a lárma, hogy a süket is meghallotta volna. Két kapitányunk egyike (ha jól emlékszem, Parabére úr) azt mondta utóbb nekem, véleménye szerint összesen vagy ötvenezerszer sült el itt és ott a puska, az igazat megvallva nem sok eredménnyel, hiszen a két hadsereg olyan távol volt egymástól, hogy sem az ő muskétáik, sem a mieink nemigen találhattak célba.

A rá következő éjszakán Mansfeld csendben és titokban meglépett, és visszavonult La Fére-be. Mihelyt ezt megtudták a mieink, siettek felkelteni a királyt. Biron azt követelte: eredjünk az ellenség nyomába és támadjuk hátba.

- Nem és nem - felelte a király. - Jó dolog a háborúban győzni, de a győzelemre ráduplázni könnyelműség. Mansfeldnek minden foga ép, miért akarnók rákényszeríteni, hogy belénk marjon? Miénk a győzelem, mert ő az, aki meghátrált. Érjük be ezzel!

Egy nemesúr ekkor megjegyezte: Mansfeld most bebizonyította, milyen gyenge legény. A király nem késett a válasszal:

- Szó sincs róla. Mansfeld gróf nem gyáva. Hanem megfontolt. Ezer jó katonáját máris elvesztette első összecsapásunkkor. Ha támad, fele hadseregét fel kellett volna áldoznia a több mint kétes győzelem reményében. És akkor hogyan verte volna le a lázadókat Flandriában? Valójában Mansfeldet egyetlen cél vezérelte, amikor ellenünk vonult: erejét fitogtatva rábírni bennünket, hogy felhagyjunk az ostrommal. Ezért nem bocsátkozott harcba velünk: nem kért belőle. Csak mímelte a harci szándékot...

Míg ezeket mondta, a király arcára kiült megszokott mosolya, mely tudtunkra adta: ő, azáltal hogy éppúgy tartózkodott a harctól, mint Mansfeld, cinkosa volt e színjátékban, mely nagyon is kapóra jött neki; győzött, méghozzá egyetlen kardcsapás nélkül.

Ámbár hajadonfőtt volt és úgyszólván mezítelen, amikor jelentették neki Mansfeld távozását, hisz lábán csupán papucs volt, testén egy rávetett hálóköntös, mert akkor ugrott volt fel szalmazsákjáról, a király, széthúzva sátra előfüggönyét, kilépett a szabadba, talán mert e fülledt nap után vonzotta az éjszaka hűvössége, melyet szelíd fénnyel öntött el a telihold. Laon falai s tornyai tisztán kirajzolódtak a holdfényben.

Laon csakugyan megadta magát július huszonhatodikán, és példáját követve - mint a király remélte -, vagy hogy egy hasonló ostromot elkerüljenek, amelynek során se Mayenne, se Mansfeld segítségére nem számíthattak volna, Cháteau-Thierry, Doullens, Amiens és Beauvais közös megegyezéssel szintén megadta magát királyának. Hasonló megfontolásokból a kis Guise is tárgyalásokba bocsátkozott őfelségével Reims megadásáról, és ezek eredményét jóformán be sem várva megadta magát Rocroi, Saint-Dizier, Joinville, Fisme és Montcornet is. Nevers hercege ismét birtokába vette Rethelt és retheli hercegségét fia számára. És jómagam igen tekintélyes kíséret élén tárgyaltam Saint-Paul úrnővel, biztosítván őt arról, hogy a király kegyelméből megőrizheti életét, hajlékát és vagyonát, a város lakosai pedig megkapják a kért adómentességeket. Az alkut a hölgy megbízottaival kötöttem meg, és amikor elvben már megegyeztünk, ő azt izente általuk, hogy szíves örömest találkozna velem, én azonban kereken nemet mondtam, mert úgy gondoltam: e kétszínű perszónától amúgy sem telne ki egyéb, mint csalás és ámítás.

Azért mondtam, hogy csak elvben egyeztünk meg, mert a hölgy Meziéres átadása fejében hallatlan summát követelt, nem a kapituláció áraként, hanem - szép olvasónőm, jól nyisd ki csinos fülecskédet, és fogd fel, mi képtelen feltétel volt ez - az erődítmények ára fejében, melyekkel ligás férje Meziéres-t körülvette. Ily módon Henriknek kellett volna megfizetnie az erődök árát, melyet hölgy fentmondott férje a király ellen emelt!... Ki hallott már ekkora orcátlanságot? Mi több, a mondott ár éppen nem volt kicsi: Saint-Paul úrnő, ki igen kicsinyes volt, ha adnia kellett, és igen nagyvonalú, ha kapnia, nyolcvanezer aranyban szabta meg. Olvasóm szeme nem csal: nyolcvanezer aranyban! Ezért nem akartam ott helyben aláírni a szerződést, hanem Laonba vágtattam beszámolni a királynak, és azt tanácsoltam neki, mondjon kereken nemet rá, kezeskedem: én két hét alatt erőhatalommal beveszem a várost.

- Szakállas - veregetett szeretetteljesen vállamra a király -, nagy buta vagy, erőhatalommal bevenni Meziéres-t: ez sokkal többe kerülne nekem nyolcvanezer aranynál, nem is számolva az emberéletben elszenvedett veszteségeket. Laon alatt sok jó katonámat vesztettem el, köztük Givryt, nagy bánatomra. Téged is elveszítselek Meziéres falai alatt?

E szóra könny futotta el szemem és elszorult a torkom, úgyhogy csak pár pillanat múlva felelhettem rá, elfúló hangon:

- De, felség, ezek az emberek ahelyett, hogy visszaadnák országát, eladják felségednek.

- Sebaj, ilyenek az emberek! És a nők is - tette hozzá a király, hisz a szép Gabrielle egymaga több pénzébe került, mint mindazon városai, melyek szabott áron adták magukat kezére. - Mindazonáltal, Szakállas - folytatta Henrik -, ha annyira nincs ínyedre, hogy ily sok szépen csengő aranypénzzel töltsd tele a szentfazék erszényét, Frémint küldöm el helyetted az alkut megkötni.

Ami meg is történt, ámbár az alkudozás egészen októberig elhúzódott, annyira szívós volt a hölgy. Frémin mégis elérte, hogy a nyolcvanezer arany egyben a várőrség költségeinek fedezetéül is szolgáljon.

De hiába adta meg magát annyi város északon is, keleten is, sok és nagy híja volt még annak, hogy a király magáénak mondhassa országa egészét: másé volt Bretagne, mégpedig Mercoeur hercegé, Épernon hercege megszállva tartotta Provence-t, és Burgundia is hű maradt Mayenne-hez, nem is szólva sok más kisebb-nagyobb, ligások birtokolta városról itt és ott.

A Mansfeld eliszkolását követő napok egyikén, amikor még folyt Laon ostroma, Rosny úr meghívott sátrába vacsorára, és odáig ment leereszkedésében, hogy meghívását kiterjesztette La Surie úrra is, noha ő csupán fegyvernök volt, s ez alacsonyabb rang, hogysem feljogosítaná viselőjét, hogy leüljön egy nagyúr asztalához. Mert Rosny úr máris eljövendő nagysága tükrében szemlélte önmagát, meg lévén győződve róla, hogy a tüzérség nagymesterének tiszte, melyet a király odaígért neki, csupán első foka annak a lajtorjának, mely őt felviszi majdan a legmagasabb polcra, hol ő leszen a király után országunk második embere, ami be is következett, mint tudod, olvasóm, amikor a király Sully hercegévé nevezte ki és Franciaország pair-jévé tette.

Rosny ekkor még csak harmincnégy esztendőt számlált - kilenc évvel volt fiatalabb nálam -, de selymes szőke haja már erősen meggyérült boltozatos homlokán. Kiugró arccsontja fölött a szeme kék volt, eleven és nevetős, a tekintete átható, a szíve azonban jó, akármennyire fenn hordta is az orrát. Az udvarban gyakran kárhoztatták páváskodó természete miatt, amiben valóban senki nem tett túl rajta, Biron marsallt kivéve. De Bironnál a magahittség őrületbe és árulásba torkollott, Rosny ellenben mindig megmaradt fegyelmezettnek és józannak, és egész mivoltát a király és az ország szolgálatába állította, beleértve hiúságát és becsvágyát is, belőlük merítvén erőt fáradhatatlan munkálkodásához.

- Mi a baj, Siorac? - kérdezte, mialatt szerény estebédünket elköltöttük. - Miért oly búbánatos az arca, amikor országunk ügyei oly jól állnak? Vagy kegyelmed is gyomorbántalmakban szenved, mint a király?

- Őfelségének azért rendetlenkedik a gyomra, mert túlságosan sokat eszik, és túlságosan gyorsan, és akármit befal akárhol. Ráadásul ő is a kelleténél több marcipánt és cukorkát kap be, akárcsak III. Henrik. A tiszteletre méltó Dortoman doktornak rövidebb pórázra kellene fognia őfelségét.

- Eh, a királlyal nem lehet okosan beszélni - legyintett Rosny. - Kíméletlenül hajtja saját testét, gyomrát a sok evéssel, lábát a sok járkálással, fenekét a sok lovaglással teszi tönkre...

Miroul szeme felcsillant, s én tudtam, szeretné pajzánul befejezni Rosny mondását. Mindazonáltal megfékezte nyelvét, mivel Rosnyt igen sokra tartotta.

- Hanem kegyelmed, Siorac, rózsás arcáról ítélve, egészségesebbnek s épebbnek tetszik bárkinél, kit anya szült országunkban - folytatta Rosny. - Igazán nincs oka ily borús arcot vágni.

- Hacsak az nem - így én -, hogy a király egy hete megígérte: Párizsba küld, és megfeledkezett ígéretéről.

- Nem ő - mosolygott Rosny, és e mosolytól kikerekedett az arca. - De mert nincs egy szabad perce, hisz azzal van elfoglalva, hogy reggeltől estig gyötri és zaklatja Laon védőit, miközben tárgyalásokat is folytat velük, rám bízta, hogy én mondjam el kegyelmednek, hogyan s miként cselekedjék.

- Ez már egészen más - egyenesedtem ki székemen, és kandi pillantást vetettem Miroulra.

- Siorac, hallott-e arról a merényletről, amelyet Barriére tervezett a király ellen 1593-ban, és amely Istennek hála nem ment végbe? - kérdezte Rosny.

- Hallani hallottam, de mert akkor éppen Párizsban voltam s a város a Tizenhatok igáját nyögte, a dolgot közelebbről nem ismerem.

- A részletek s körülmények igaz épülésére szolgálhatnak, Siorac. Múlt év augusztus huszonhatodikán egy itáliai nemesúr, Lodovico Brancaleone kereste fel Melunben a királyt, és elbeszélte neki, hogy fültanúja volt egy Barriére nevezetű ipse és egy Séraphin Bianchi nevezetű jakobita szerzetes beszélgetésének, melynek során eme Barriére megkérdezte mondott jakobitától, szabad-e megölnie a királyt, kit a pápa kiközösített. A szerzetes (talán mert ki akarta köszörülni a csorbát, mely rendje becsületén esett, legalábbis a királypártiak szemében, azáltal hogy a jakobita Jacques Clément meggyilkolta III. Henriket) jó előre elrejtette szobájában Brancaleonét, mivel sejtette, miféle tanácsért folyamodik hozzá Barriére. Eztán igyekezett tőle telhetően eltántorítani Barriére-t gyászos vállalatától, ám úgy vélte, hasztalan, és amikor elváltak, az azt mondta: felmegy Párizsba egy nagy hittudóstól tanácsot kérni, Brancaleone Melunig vágtatott, a királyt figyelmeztetendő, és ezt jól tette, mert még azon a napon, mely mint mondottam, augusztus huszonhatodikára esett, a király szállása előtt megpillantotta az ott őgyelgő Barriére-t. Sietett a tényről értesíteni a rendőr hadnagyot, ki letartóztatta és börtönbe vetette Barriére-t, s nyomban meg is motoztatta. És egy kétélű, frissen kifent, hegyes, jó egy láb hosszú kést talált nála.

- Kutyateremtette! - mondtam, Jacques Clément-ra gondolva. - Már megint egy kés!

- Útonállók fegyvere - vélte La Surie ura -, és nincs ennél alkalmasabb szerszám a gyilkolásra: könnyű elrejteni, könnyű előkapni, könnyű vele bánni, és döfése halálos, hacsak a kiszemelt áldozat nem hord páncélinget zekéje alatt.

- Sajna, hiába mondjuk királyunknak mindannyian, hogy amióta áttért, megölhető, hallani sem akar efféle óvintézkedésekről. „Hát teknősbéka vagyok én, hogy páncélban járjak?” - kérdezi. De folytatom. Kínvallatásnak vetették alá Barriére-t, minden fokozatot alkalmazva rá, és ő vallott is. Vallomása - jól figyeljen, Siorac márki, kérem - szabja meg a kegyelmed megbízatásának velejét.

- Figyelek. És akkor sem figyelhetnék jobban uraságod szavára, ha tíz fülem lenne.

- Barriére elmondta: minekutána elvesztette szép szerelmét, maga is meg akart halni, de mert attól félt: elkárhozik, ha kezet emel önmagára, elhatározta: megöli Navarrai Henriket, hisz ahány prédikációt csak végighallgatott, az mind azt mondta a királyról: zsarnok, eretnek, áttérése hazug. Lyonban, ahol élt, kikérte egy pap, egy kapucinus és egy karmelita szerzetes tanácsát, és mind arra biztatták: vigye végbe elhatározását. Ám mivel egy jakobita (ki, mint már említettem, ama bizonyos Séraphin Bianchi volt) lebeszélte róla, Barriére, ha nem hagyta is meggyőzni magát általa, megingott elhatározásában, és Párizsba ment föl, hogy ott kikérje a legtudósabb klerikus tanácsát, akit előtalál. A fővárosba érkezve megkérdezte egy kurátortól, kik a legbuzgóbb ligapárti prédikátorok, s az Aubry úrhoz, Saint-André-des-Arts plébánosához irányította. A plébános helyeselte tervét, és elküldte a „nagy doktorhoz”, akit látni kívánt.

- És ki volt az?

- A tiszteletre méltó Varade atya, a jezsuita kollégium rektora.

- Nocsak! Egy jezsuita!

- Ki valóban igen tudós férfiú...

- És igen buzgó - kottyant közbe La Surie úr.

- De még mennyire buzgó! - bólintott Rosny. - De nem tautológia-e kijelenteni és megállapítani, hogy Varade jezsuita és buzgó? Nos, folytatom. S majd meglátják, miféle hihetetlen túlkapásra vitte rá a hitbuzgalom eme jezsuitát. Mert mihelyt meghallgatta Barriére tervét, lelkesen megdicsérte, mondván: igen szép és szent a tett, melyre vállalkozik; arra biztatta: őrizze meg bátorságát, s azt tanácsolta neki: gyónjon meg előtte és áldozzon is meg, megígérvén neki: ha elfogják és kivégzik, elnyeri a mennyekben a vértanúk koronáját.

- Szent Antal szakállára! - horkantam fel. - Áldozni küldeni valakit avégett, hogy királygyilkosságra bírják rá! Be fertelmes eltévelyedése ez a keresztény hitnek!

- E dolog valóban annyira szörnyű, hogy az ember el sem akarja hinni - így La Surie.

- Pedig lehetetlen kétségbe vonni - felelte rá Rosny. - Ott áll fehéren-feketén a bűnös perirataiban. Pasquier, de Thou és Condé saját szemükkel látták. Nos, Siorac, kegyelmed hallgat?

- Uram, azon töprengek, amit kegyelmed beszélgetésünk kezdetén mondott volt: éspedig, hogy mióta áttért, a király megölhető. Ezt hogy értette uraságod?

- Úgy, hogy amióta áttért, a király győzelemről győzelemre halad, ahányszor összecsap a Ligával vagy a spanyolokkal, megveri őket, s mivel látni való: semmi nem állhatja immár útját annak, hogy visszahódítsa országát, a Liga szellemétől áthatottak között akadnak, kik azt kezdik mondogatni...

- Hogy nincs más hátra, csak a kés - vélte Miroul.

- Tehát kegyelmed azt gondolja, hogy a jezsuiták... - mondtam.

- A jezsuiták - vonta fel a szemöldökét Rosny - avagy a karmeliták, a kapucinusok vagy a jakobiták! Akad országunkban mindenféle szőrű, rendű és csuhájú szerzetes! És temérdek apátság, hová a király maga sem léphet be az apát engedélye nélkül.

- És miben áll majd megbízatásom - szóltam rövid gondolkodás után -, ha a dolgok úgy festenek, ahogy uraságod állítja?

- Az attól függ.

- Mitől függ? - képedtem el.

- Hogy ki szabja meg. Mert nem titkolhatom tovább el kegyelmed elől, kedves Siorac, hogy a király így érti, én pedig amúgy.

- Nos - feleltem én mosolyogva -, minden tiszteletem tüzérségünk leendő nagymesteréé, de szabad-e első helyen királyom szándékait megismernem?

- A király megfigyelőként szándékozik kegyelmedet Párizsba küldeni, ama per meghallgatása végett, melyet a párizsi parlament előtt fognak lefolytatni, s a szemben álló felek: egyik oldalon a Sorbonne és a főváros plébánosai, a másikon a jezsuiták.

- Be furcsa! A Sorbonne perli a jezsuitákat! Holott annyira ligapárti!

- Egyszerű kalmáririgység - felelte mélységesen megvető mosollyal Rosny. - A Sorbonne tiszteletre méltó professzorai úgy vélik: a jezsuiták a kelleténél több növendéket halásznak el az orruk elől.

- És a plébánosok?

- Hogy a jezsuiták a kelleténél több gyónót oroznak el tőlük, és így a kelleténél több adományt és hagyatékot is.

- És mit remélnek e pertől a Sorbonne és a plébánosok?

- A jezsuiták száműzetését Franciaországból.

- Ámen - mondtam.

- Vajon!

- Vajon, Rosny uram? Mit mond a király?

- A király nem foglal állást.

- Azt hittem volna, más az érdeke, minekutána a jezsuita Varade ily nagy szerepet játszott Barriére merényletében.

- Azám, de a dolog ennél bonyolultabb, Siorac - Rosny hangja elárulta: nincs kedve erről többet mondani.

- Ha a királynak mindegy, mit keresek én Párizsban? - kérdeztem.

- Pontosan tájékozódnia kell eme per lefolyásáról.

- Ez az a megbízatás, melyet őfelsége szánt nekem - mosolyogtam. - Hát kegyelmed, Rosny uram?

- Megtudni, mi a jezsuiták célja.

- Óriási feladat! - tártam szét két karomat s vontam fel szemöldökömet.

- De csakis a tekintetben, ami a király személyét és biztonságát illeti.

- Aj, uram - riadtam meg -, ezt hogy érti?

- Ahogy mondom. Bizonyos emberek úgy tesznek, mintha nem hinnének a király megtérésében, és egyre csak azt prédikálják: halál fejére!

- De miért, miért? - kiáltotta La Surie annyira megrendülve, hogy kilépett szokott tartózkodásából.

- Mert jól tudják, míg Henrik él, soha nem csikarhatják ki tőle beleegyezését ahhoz, hogy tűzzel-vassal „megtisztítsák” országunkat a hugenottáktól. E vérszomjas tervet még I. Ferenc idején agyalták ki, s ámbár fél évszázad telt el azóta, mindmáig ragaszkodnak hozzá. Az egyházi férfiak többsége a kollégiumok barbár légkörében nevelkedik, s ez sokuk jellemét keménnyé s kegyetlenné teszi. És később is ilyenek maradnak.

- Uram - szólt Miroul, amikor saját sátrunkba visszatérvén, elgondolkodva s mélán elnyúltunk szalmazsákunkon -, mint vélekedik e két megbízatásáról?

- Hogy a másodikról örömest lemondanék.

- Uram a király embere, nem Rosny úré - vélte Miroul. - Mi sem kötelezi a második elfogadására.

- Ha eltekintek attól, hogy Rosny úrhoz a barátság és a hála kötelékei fűznek. Valamint attól, hogy szentül hiszem, oka van félni: már megpróbálták megölni a királyt, s megint meg fogják próbálni, még akkor is, ha a pápa feloldozza őt az átok alól. Ezt nemcsak Rosny úr mondja és hiszi.

- Mindazonáltal csak félszívvel vállalja a második megbízatást.

- Nem úgy, egész szívvel. De félelemtől remegve.

- Félelemtől remegve? Aj, uram, ez éppen nem vall kegyelmedre!

- Nem a bátorság hiánya teszi, én Miroulom. Hanem, úgy hiszem, az ügyességé és ravaszságé, mely ide elkelne.

- Uram ügyes is, ravasz is!

- A köznapi életben igen. De vajon szorult-e annyi belém ebből is, abból is, hogy túljárjak a jezsuiták eszén?

Olvasóm, minthogy most ismét Párizsban találsz, nem kívánom eltitkolni előled, mi kellemesen érintett, hogy a laoni táborban, egy sátorban eltöltött sok hosszú nap után viszontláthattam Virágmező utcai hajlékomat, melyet még jobban szeretek azóta, hogy oly hosszú időre megfosztottak tőle a Tizenhatok és Bahuet. IV. Henrik nem örülhetett jobbban fővárosa visszahódításának, mint én annak, hogy ismét háborítatlanul birtokolhatom házi isteneimet.

A vadnyúl is örül, gondolom, a maga vájta odúnak, melynek jól ismeri minden kanyarulatát, zugát s két-három, rögök sánca mögött rejtező kijáratát. Itt alszik, itt becézgeti nőstényét, neveli kicsinyeit, itt biztonságban tudja magát ellenségeitől. Így vagyunk ezzel mi magunk is, mert mulandó javaink közül bizonnyal házunkhoz ragaszkodunk a legjobban kurta életünk során.

Ha még nem feledted, olvasóm, szép, világos városi házamat hőn szeretett gazdám, III. Henrik nagylelkűségének köszönhetem, ki hálája jeléül elhalmozott pénzzel, megbízatásaim fejében. És igaz, ami igaz: eme hajlék olyan kényelmes, amilyen csak lehet egy párizsi nemesi palota, különös tekintettel közelségére a Louvre-hoz, ahová a legnagyobb kocsitorlódás idején is egy perc alatt eljuthatok lóháton és öt perc alatt gyalog. És kedves vidéki olvasónőm, ki ezt talán ajkad biggyesztve olvasod, és azt kérded: minek lovat nyergeltetni ily rövid útra, azt mondom neked: nem a restség visz rá, nem is a pompakedvelés, hanem az, hogy nem akarom magam térdig bemocskolni a főváros csatakos utcáin.

Kisded birodalmamat nyugaton a Virágmező utca határolja, keleten a Dalnok utca. Főkapuja az előbbire néz, kikövezett udvarát jobbról-balról istállóim fogják közre, meg a kocsiszín, hintómnak s szekeremnek. S mondott istállók fölött van a szénapadlás és szolgáim kamrái. Olvasóm talán még emlékszik rá: jócskán magasabbra húzattam a Virágmező utcára néző falat, mert támadástól tartottam, lévén igen gyűlöletes a Liga szemében. A támadás be is következett. Hasonló okokból bérlem az utca túlfelén álló üres házat, az egykori tűboltot, mióta La Vasseliére ott állított lesbe egy gazfickót, hogy agyonlövessen: most az én embereim posztolnak ott.

A köves udvar túloldalán van lakóházam, melynek beosztása igen hasonlatos Saint-Paul úrnő reimsi házáéhoz: első és második emeletére a központi lépcső visz fel, valamint egy csigalépcső az egyik sarokbástyában, ez azonban továbbmegy a harmadik emeletre, melynek kiugró kamrácskáiban laknak szobaleányaink. Kinek-kinek megvan a maga szobája, amit ők nagy fényűzésnek és gyönyörűségnek tartanak, mert akadnak Párizsban oly nemesi házak, hol a szobaleányok hármasával feküsznek egy ágyban. Képzeljék el, mi jó alvás eshet ilyenformán!

Mivel a második emeleten a szobák mind egymásból nyílnak sorban, saját hálómul azt választottam ki, mely egyszersmind a csigalépcsőre is nyílik, hogy ne kelljen áthaladnom a szomszédos szobán, hol Miroul alszik. Louisont a harmadik emeletre szállásoltam be, a magam szobája fölé, hogy ő is használhassa a csigalépcsőt: e kényelmen ketten osztozunk, s olykor nyoszolyánkon is.

A ház mögött egy kert van, elég nagyocska (mármint párizsi kertnek az), fallal kerített, s ennek is magasra húzattam fel a Dalnok utcára néző falait, fent mondott okból. Mi az e falon látható, boltíves kis gyalogkaput illeti, azt igen vastag tölgyfából csináltattam, s úgy megvasaltattam, hogy betöréséhez legalább egy katonai petárda kell.

A veteményeskert igen jól megművelt. Déli fekvésű válaszfalára épült a tyúkól, a nyulak ketrece, a fáskamra, egy másik kamra a kerti szerszámoknak és a kertész laka. A ház közvetlen közelében van egy kimeríthetetlen kút. Vize igen tiszta és jóízű; e nélkül soha meg nem vettem volna a házat, mivel a Szajna vizét veszedelmes méregnek tartom, hisz a folyóparti lakosok oda öntenek be mindenféle mocskot, szart, húgyot, nem is szólva az alattomosan megölt emberek hulláiról, melyek nap mint nap ott hányódnak felszínén.

A kert, valamint a házi tüzek ura - mert telente ő rakja meg fával a kandallókat, ő gyújtja meg és táplálja tüzüket és ő tartja tisztán őket -, a „szegény Faujanet” (Faujanette-nek ejtendő, périgord-iasan), a mi volt mespechi kádárunk. Apám nekem adta őt, amikor megöregedvén, mindinkább nehezére esett eredeti mesterségének űzése, és merem állítani: nálunk nagyon boldog, ámbár soha a lábát ki nem teszi, mert fél e rettentő nagy város lármájától. A „szegény Faujanet”-em megszólításban a szegény az okcitán paure fordítása, és így némi gyengédséget fejez ki, amire az érintett nagyon is érzékeny, úgyannyira, hogy amikor egyszer véletlenül egyszerűen Faujanetnek szólítottam, a „szegény ember” nyugtalan tekintettel, reszkető szájszéllel kérdezte meg tőlem: „Uram, csak nem bántottam tán meg?”

Faujanet nemigen büszkélkedhet külsejével, lévén bőre fekete, haja ősz, ő maga kicsi, vézna és fél lábára sánta, mivel Ceresolénál egy golyó utolérte: gyorsabban futott nála. Mint I. Ferenc seregének néhai katonája, bizonyos respektust élvez, kora ellenére, Pisseboeuf és Poussevent részéről, kik ugyancsak az okcitán nyelvet beszélik, ha egy kicsit másként is, lévén gaszkonok, és saját fülemmel hallottam, mint traktálják vitézi történetekkel egymást hármasban a kertben, hosszú, fekete pipájukat szortyogtatva.

Faujanet olyan szívélyes, hogy párját csak Périgord-ban találni. Ahányszor egy-egy szolgálónk megjelenik a kútnál, hogy korsaját megtöltse, ő bicegve segítségére siet, s míg jobb keze működésbe hozza a szivattyút, balja a kérdéses fehércseléd hátsó fertályát simogatja, amit a mondott fehércseléd engedelmesen eltűr, mivel úgy véli, jogos egy kis bizalmaskodást megengedni annak, aki átvállalja e terhes munkát.

Előbb nem akartam megengedni neki, hogy tyúkokat tartson, mint a legtöbb párizsi, mert attól tartottam: pitymallatkor felkukorékol majd a kakas, ám minekutána tapasztaltam, hogy szomszédaim kakasai úgyis ezt teszik, s mi több, hat órakor reggel sorra megkondulnak a környező templomok harangjai, pokoli lármát csapva, engedtem Faujanet kérésének, azzal a feltétellel, hogy a tyúkólat és a nyúlketreceket a kert legtávolabbi zugába telepíti.

Ámbár nagyon szeretem az ebeket, örömest meglettem volna nélkülük és örökös ugatásuk nélkül, de annyi nemesi palotát rohantak meg és fosztottak ki az éj leple alatt a csavargók tanyájáról jött latrok (olykor gyilkolva és a vászoncselédeket megbecstelenítve), hogy három, majd borjú nagyságú ebet szereztem be házunk őrzésére. Meglehetősen vadak. Nappal láncon tartom, éjjel azonban szabadon engedem őket, egyet a köves udvarban, kettőt a kertben. Ugyanezen okból embereim, La Surie úr és jómagam sosem térünk úgy ágyba, hogy előbb oda ne készítsük az ágy fejéhez fegyvereinket: kardot, tőrt, és egy pár töltött pisztolyt.

Amikor kikergettem hajlékomból a sötét lelkű Bahuet-t, megtartottam szolgálatomban szakácsát, az auvergne-i Caboche-t, mert úgy néztem: arca is, szája is jót ígér, nem is szólva pocakjáról. Főztje s pecsenyéi beváltották reményeimet, s mihelyt megbizonyosodott róla, hogy megtartom, megkért: fogadjam fel mellé segítségül s gyámolul feleségét, Mariette-et; ő jár piacra is, és ebben felülmúlhatatlan, lévén igen erős oldala az alkudozás. Legalább oly takarékosan bánik az én pénzemmel, mint a magáéval. Mariette inkább kis növésű, ám a válla széles, a melle erős, csecse kemény, szeme fekete, fogai szépek, a szája igen nagy, s e szájból heves szavak özöne zúdul arra a hentesre avagy mészárosra, akit csaláson kap.

Hintómat ritkán használom, annál gyakrabban szekeremet: időről időre elküldöm takarmányért a Szénarakpartra (amelyet azért hívnak így, mert naponta érkeznek ide a Szajnán lefelé hajózva nagy bárkák a falvakból, hogy abrakot hozzanak a százezer párizsi lónak). Ha azt akarom, hogy szekerem baj nélkül vergődjék át a Párizsban mindennapos, ijesztő kocsitorlódásokon, jegyezte meg Caboche, akkor nem érhetem be egy olyan botcsinálta kocsissal, amilyen Poussevent, és én igazat adtam neki. Mire ő nyomban bemutatta nekem auvergne-i szülőfalujából nemrég Párizsba érkezett, Lachaise nevezetű unokaöccsét, ki lévén nagy és erős, mint Herkules, oly könnyedén kormányozta el saját nehéz testű lovait, mintha „pillangókat hajtana”, mondta nekem Caboche; mi több, bámulatos ügyességgel csattogtatja ostorát, s nemcsak a lovak hátán, ami becses tálentum Párizsban, hol a kocsisok bajkeverő, garázda fickók. Elég volt egy pillantást vetnem Lachaise-re és már fel is vettem.

Minekutána Montpensier úrnő útilaput kötött hórihorgas lotaringiai lakája talpára, mert így ütött ki szeszélye vagy gonoszsága (avagy mind a kettő), nyomban szolgálatomba fogadtam Franzot (ki, mint olvasóm bizonnyal emlékszik rá, többször is megmentett úrnője gyilkos merényleteitől, amiért hálából én tápláltam őt Párizs ostroma alatt), valamint az ő liebchen-jét, Gretát. Mondhatni, háznagyomul szolgál, de csupán bent a házban, hatalma nem terjedvén ki sem a kertre, sem az istállókra, azon egyszerű oknál fogva, hogy azt nem tűrné el sem Faujanet, sem Pisseboeuf, sem Poussevent, mert Franz nem volt katona és nem beszél okcitánul, lévén lotaringiai. De bámulatosan jól elkormányozza szobaleányainkat, udvariasan bánik velük, mégis határozottan és megvesztegethetetlenül, hűsége Greta iránt felvértezi őt a leányok csábmosolyával és magakelletésével szemben. Feleségestül az egykori tűboltban kvártélyoztam el, mely, mint már említettem, házam Virágmező utcai főkapujával átellenes. Éjszakánként Franz alaposan felfegyverkezik; volt gondom rá, hogy bőven ellássam muskétával és más szúró-vágó fegyverekkel. Mondott tűbolt földszintjén hál egyéb-iránt két apródom, kik, akármilyen zöldfülűek is, Laon falai alatt sokszoros bizonyságát adták bátorságuknak és gyorsaságuknak.

És résen is kell lenniök nekik is, Franznak is, mert ha egy éjjel hajlékomra támadnának a csavargók, hogy kifosszák, az első golyóváltás tiszte nekik jut majd, lévén az egykori tűbolt, ha szabad így mondanom, a mi előretolt hadállásunk.

Guilleris elesett az ivryi csatában. Nicolas nem sokkal később elhagyott: édesanyja megözvegyülvén, hazatért neki segíteni birtokuk igazgatásában. Két apródom, Thierry és Luc tehát újoncnak számít házunkban, ám ami daliságukat, nyughatatlanságukat, pimaszságukat és szoknyavadász hajlamaikat illeti, abban felérnek elődeikkel. Őket La Surie úr kezére adtam, s e kéz olykor ugyancsak rájuk súlyosul: nemcsak a nyilvános megkorbácsoltatást kell néha kiállniok, hanem a szobafogságot is. Mint már mondtam, én sosem vetem alá embereimet effajta büntetéseknek. Csakhogy Luc és Thierry jó házból való, s nemes szüleik zokon vennék tőlem, ha fiukat a pálcától megkímélném. Mivel megtiltottuk a mi két szoknyavadászunknak, hogy szobalányaink körül legyeskedjenek, üres óráikban a Virágmező utcán és környékén repkednek, s amint hallom, találnak is itt-ott kegyosztó virágokat.

S ha már e tárgy szóba került, hadd valljam be: sosem értettem, miért becsüli oly nagyra szent vallásunk a szüzességet, holott az oly idegen a természettől, hogy jóformán lehetetlen e parancsolatot betartanunk. Aminek eredményeképpen végül is kétfajta erkölcs van: az egyiket a templomban hirdetik, a templomon kívül ellenben a másikat követjük, sokszor még a paplakban is...

Azt tapasztaltam, az önmegtartóztatás általában keserűvé és komorrá teszi az embert, olykor meg egyenesen harapóssá, sőt könyörtelenné felebarátja iránt. S mivel én azt szeretem, ha vidám arcok vesznek körül, szemet hunyok sok minden felett, amit Sauveterre bácsi rosszalt volna. De hát Istenem! mint Cabusse mondogatta, ő „túlságosan megfékezte szegény testét”!

Olvasóm talán még emlékszik rá, hogy Párizs ostroma alatt hogyan fogadtam be Héloise-t - ki az éhhalál szélén állt -, engedve Pisseboeuf, Poussevent és Miroul kérésének, kik majd oly mohón kívánták a leányt, mint az a mi kenyerünket. Hanem minekutána a béke visszatértével királyunk nemessé ütötte Miroult, s ő előlépett La Surie urává, La Surie úr úgy vélte, ő nem teheti meg azt, amit Miroul, nem cseresznyézhet egy tálból szolgáinkkal. És mert Reimsből való visszatértünk után Guillemette nem győzött keseregni Louison megjelenése miatt, La Surie úr meggyőzte róla, hogy ha nincs márki, jó lesz a fegyvernök is. Mi Lisette-et illeti, ki, mint tudjuk, igen nagy veszélybe került az ostrom alatt: kis híján megbecstelenítették, megölték, nyárson megsütötték és felfalták őt a német zsoldosok, őt csakis azért fogadtam szolgálatomba, mint olvasóm is tudja, és mint Dona Clara azt annyiszor a szememre hányta, hogy a kedvére tegyek nagy és bizalmas barátomnak, Pierre de L'Étoile-nak.

Ha olvasóm hajlandó velem együtt előszámlálni szolgálóimat, arra jut majd, hogy hatan voltak: Héloise, Lisette, Guillemette, Louison, Mariette és Greta. Szolgáink száma nyolcra ugrott: Faujanet, Pisseboeuf, Poussevent, Franz, Caboche, Lachaise és két apródom, Thierry meg Luc.

Gondolom, olvasóm most azt mondja magában: tizennégy cseléd, ez vajmi szerény szám egy márkihoz mérten. Ez igaz. Csakhogy ismételten tapasztaltam: minél több szolgája van egy nemesúrnak, annál rosszabb a kiszolgálása. És ami engem illet, ugyancsak felbosszant a nemesi palotákban nyüzsgő arcátlan lakájok látása, kiket csakis azért tartanak, hogy nagyobb legyen a felhajtás és pöffeszkedés, és akik nemcsak hogy nem teszik jobbá a ház életét, hanem épp ellenkezőleg - akárcsak a haszontalan herék egy méhkasban - még le is rontják sokaságukkal, faragatlanságukkal és lustaságukkal.

Az én házamban kinek-kinek megvan a maga tiszte, kötelessége és kapitánya. Franz a belső szolgáknak parancsol otthonomban. La Surie úr a külsőknek. S mint e kisded birodalom királya, én vagyok a legfőbb bíró. Azonban könyörületességem van akkora, mint hatalmam, mely felmérhetetlen, hisz éhhalálra ítélhetem e derék embereket azáltal, hogy elbocsátom őket. Miért is megengedhetem magamnak, amikor a vétkesek, kikkel előbb fenyegetően és haragosan szólt Franz vagy La Surie úr, sápadtan és remegve színem elé kerülnek, hogy - mint némi túlzással Dona Clara mondta volt „nyájas mosollyal és becézgető pillantásokkal” fogadjam őket.

Igaz, Dona Clara csakis a szolgálólányokra gondolt, kikre féltékenysége miatt neheztelt. De ha a férfiakkal más hangot ütök is meg, nem vagyok velük sem szigorú, mivel osztom gazdám, a király véleményét, mely szerint: „több legyet fogsz meg egy kanál mézzel, mint húsz akó ecettel”. Egyébiránt úgy tapasztaltam, apródjaimon sem igen fogott a szüleik megkövetelte pálca és zárka. Épp ellenkezőleg: Michel de Montaigne azt mondta volt nekem Blois-ban, hogy amikor egy kollégiumba ellátogatott, ő nem hallott ott egyebet, mint „óbégatást, megkínzott gyerekek és dühtől mámoros tanítók óbégatását, kik iszonytató képpel, ostort lóbálva terelték a gyermekeket”. Ő sem hitt a verés hasznában, én sem hiszek. És tulajdon gyermekeimet is óvakodtam Montfort l'Amauryban eme pokoli kollégiumok valamelyikébe vetni, inkább otthon taníttattam őket, emberséges preceptorok által.

Nem adok embereimnek magasabb bért a szokásosnál, hanem azt minden hónapban leszámolom kezükhöz, mert gyalázatos visszaélésnek tartom, amit oly sok nagyúr és keresztény úrhölgy megenged magának: hogy egy árva fillért nem fizet cselédeinek éveken át, mondván, hogy felesleges pénzt nyomni a markukba, elveszik ők anélkül is, ami nekik jár, úgy, hogy meglopják a gazdájukat. Hát nem azzal kényszerítik-e őket éppen mindennapos kis tolvajlásaikra, hogy egyfelől ily kétségbeejtő helyzetbe hozzák őket, nem lévén egy árva fillér sem erszényükben, másfelől saját példájukkal viszik rá őket a törvényszegésre, megtagadván tőlük járandóságukat?

Ami háznépem dolgában a leginkább ellenemre van és bosszant, az nem a bérük, lévén e kiadás vajmi csekély, még kevésbé ellátásuk, ami az élelmet illeti (hisz azt nagyobbrészt birtokomról, a Pudvás Tölgyről hozatom), hanem az, hogy köteles vagyok őket méregdrága libériákba bújtatni, cifra, aranysujtásos, az én házam színeit felmutató libériákba, és mindenüvé elkísértetnem velük magam, különösen a Louvreba, hol mélységesen megvetnének, ha egyedül állítanék be. Ha a király magához rendel valamikor egy ötperces megbeszélésre, én kénytelen vagyok szobája küszöbéig elkísértetni magam La Surie-vel, Thierryvel, Luckel, Pisseboeuffel, Poussevent-nal, Lachaise-zel és Franzcal, kik valamennyien legragyogóbb öltözékükben pompáznak. És még így is rangomhoz méltatlannak vélnék a hétfőnyi kíséretet, ha szerencsémre Franz és Lachaise nem nőtt volna oly nagyra, hogy - ha szabad így mondanom - magasságukkal pótolják, aminek hosszúságban híjával van kíséretem.

Íme, olvasóm, városi házam hű képe, cselédeim névsora és merem mondani, kormányzásuk filozófiája. Jól tudom, a kép meghatóbb lenne, ha hitvesem és gyermekeim is szerepelnének rajta. Elsőbben éppen biztonságuk végett kellett eltávolítanom őket, hisz attól fogva, hogy kezdetét vette a Tizenhatok zsarnoki uralma Párizsban, én be sem tehettem oda másként a lábam, mint álöltözetben. A király bevonulása Párizsba ugyan lehetővé tette Angelina visszatérését a fővárosba, ő azonban mégsem szánta rá magát, talán mert az az elidegenedés, mely Larissa halála után támadt köztünk, nem oszlott egészen el - bennem tovább élt a gyanú, benne a neheztelés -, vagy talán mert gyakori megbízatásaim miatt ismételten oda kellett hagynom Párizst, és Angelina vidéken nem érzi magát annyira magányosnak, mint Párizsban, hisz nagyon szereti birtokomat, a Pudvás Tölgyet, és nagy vigaszára van Gertrude, Zara és kedves Samson öcsém gyengéd és nem szűnő szeretete.

Annak idején, amikor szerelmem először borult virágba, annyira erősnek éreztem, hogy soha nem hittem volna: valaha idejuthatunk. Mégis idejutottunk. És kezdetben nagyon szenvedtem is miatta, mígnem egy szép napon elillant a szenvedés, s én mintegy elképedve tapasztaltam megszűntét. S ámbár mai életem igen távol esik egykori céljaimtól avagy ábrándjaimtól, hozzászoktam. Immár elhaladtam negyvenedik esztendőmet, mégsem kell Marot-val, a költővel elmondanom: „Lemondok immár szerelem jussáról - Melyért oly nagy árat kellett fizetnem”, mert meglehet: ára - s ezen egyszerre értem a gyönyört s a fájdalmat, mellyel jár - teszi éppen oly becsessé szemünkben. Sokszor elgondoltam, mi zorddá és szűkössé válna életem, ha szívem sosem dobogna többé fennen keblemben máskor, mint tetteim és a rendesen nyomukban járó kisded kicsapongásaim közepette.

Az első ember, akit Párizsban látni kívántam, kedves, régi barátom volt, a tiszteletre méltó Fogacer doktor, ki csikókoromban tutorom volt a montpellier-i orvosiskolán, ahol is szellememet, mint ő szokta volt mondani, „Arisztotelész meddő emlejéből” táplálta. Éspedig az okból, mert Fogacer, noha ateista is volt, szodomita is, s így kétszeresen máglyára szánt, amitől csak nagy-nagy elővigyázata óvta meg, jelenleg Du Perron őeminenciája mellett a háziorvos tisztét töltötte be, s jóllehet működése nagyobbrészt abban merült ki, hogy a püspök úr emésztési zavarainak árapályát megregulázza, éles szemét-fülét semmi el nem kerülte, amiről környezetében szót ejtettek vagy susogtak.

Az udvarban sok barátot számlált, mivel annak idején III. Henrik egyik orvosa volt (akárcsak jómagam), ott tudakoltam meg címét, és amint kiderítettem, hogy a Pénz utcában lakik - ez az utca a Saint-Germain-l'Auxerrois templom mögött van -, odaküldtem apródomat, Thierryt egy levélkével, amelyben arra kértem Fogacer-t, fogadjon engem ebéd után. Thierry mint lóti-futi gyerkőc ugyan két óra alatt tette meg az utat, melyre elég lett volna egy fél óra is, mégsem volt szívem megpirongatni érte, annyira szívet gyönyörködtető és jellemzetesen fogacer-i volt a válasz, amelyet meghozott.

Mi fili!

Ha három órakor keresel fel (lévén siestám, akárcsak ancilla formosá-mé,
 mondhatni, szent és sérthetetlen, csupa fül leszek, jobban mondva csupa száj, hisz fogadom, ami vitorládat kikötőmbe vonzza, az legalább annyira a kíváncsiság, mint a barátság. Nos, mint tudod, mi fili, engem fecsegésre biztatni annyi, mint piscem natare docere,
 annyira beszédes vagyok természettől fogva. Tehát jöjj sietve, fiam! Rám lelsz, és meghallgathatod barátodat dicenda tacenda locutus,
 egyébiránt maradok, ami mindótától fogva voltam: igen-igen hűséges és szerető szolgád

Fogacer

Minekutána átfutottam, nevetve átnyújtottam Miroulnak a levélkét, ki maga is jót derült rajta, annyira hasonlított arra, aki írta, s aki pontban „három órakor” fogadott bennünket Pénz utcai, kicsiny, de kényelmes lakásán. Hosszú volt, vékony és kecses fekete ruhájában, karja, mint a póké, lába végeérhetetlen, s ámbár a múló évek ugyancsak megmákosították fekete haját, arca igen fiatalnak tetszett némiképpen bohókás kifejezése folytán, melyet részint halántékáig érő, ördögi szemöldökének, részint lassú, cinkos, fodros mosolyának köszönhetett.

- Haj, mi fili! - mondta. - Be kár, hogy annyit kóborolsz s kószálsz hegyen-völgyön át, hol itt, hol ott teremvén a király parancsolatára, ily módon megfosztván engem attól az örömtől, hogy tiszta arcodban gyönyörködjem! La Surie úr, szolgája! Kérem, foglaljon helyet!

- Tiszteletre méltó orvosdoktor uram - így La Surie -, kérem, nevezzen továbbra is Miroulnak, hisz e néven ismert meg.

- És becsültelek igen nagyra, Miroul - felelte kecses főhajtással Fogacer. - Hé, Jeannette! Hozz elő egy üveget, telve azzal a jó miseborral, melyet őeminenciája sekrestyésétől vásároltál.

- Ez a Jeannette ugyanaz, akit Saint-Denis-ben láttunk kegyelmednél? - kérdeztem én, roppantul meglepve.

- Nem - rázta meg a fejét Fogacer -, ez egy másik Jeannette. A Jeannette-eknek megvan az a bibijük, hogy az ember kénytelen megválni tőlük, amikor kezd több szőr kiütközni állukon, mint amennyi a szoknyával összefér.

- S nem nagy szívfájdalom-e - kérdezte rezzenetlen arccal La Surie úr - megválni egy jó szobaleánytól?

- Nagy fájdalom, valóban - vonta fel ívelt, fekete szemöldökét Fogacer, melyet mintha ecsettel rajzoltak volna homlokára -, de mi mást tehetnék? Nem én tettem olyanná a világot, amilyen, az ellenben olyanná tett, amilyen vagyok, és - vetette hátra kihívóan a fejét barátunk - amilyennek el is fogadom magam! De erről elég ennyi! Mi fili, furcsa dolgokat hallottam rólad.

- Úgymint?

- Hogy bűnrészes voltál Saint-Paul leöletésében, kit Guise döfött le.

- Bűnrészes, ez túlzás. De nem fogtam le a kis herceg karját-kardját.

- Azt is beszélik: Saint-Paul úrnő, kinek te mentetted meg az életét és a vagyonát, kegyetlenül elutasított.

- Igaz.

- Ám azután általad szorongattatván, átengedte a királynak Meziéres-t.

- Ez is igaz!

- És végül, hogy megszöktetted az úrnő legtakarosabb szolgálóját.

- Szent Antal szakállára! - fakadtam ki elképedve. - Hát ezt honnan tudod, Fogacer? Öreg este volt már, amikor Párizsba érkeztünk Louisonnal, és az udvarnál mit sem tudnak ittlétéről.

- Az egyház többet tud az udvarnál - felelte nagy komolyan Fogacer. - És én magam is az egyház része vagyok, mióta ily gonddal őrködöm egy püspök szent zsigerein.

- Meglehet, uram - vetett rám egy oldalpillantást La Surie úr -, hogy kísérete egy tagjának eljárt a szája, és ezt meghallották, lévén papjaink fülei oly hosszúak.

- Az enyémek is hosszúak - jelent meg Fogacer ajkain az ő fodros mosolya. - És a nyelvem is jól pereg, ha barátaim erre kérnek. Beszélj, mi fili! Látom, alig fér meg szádban a sok kérdés.

- Csak egy, Fogacer! - vágtam rá mosolyogva. - Hanem az annál fogasabb kérdés! Mint vélekedsz a jezsuitákról?

- Szentséges Szűz! - vonta fel a szemöldökét Fogacer. A jezsuitákról! Miféle viperafészekbe akarsz már megint belenyúlni, fiam?

Ötödik fejezet

Míg ezeket mondta, szemöldökét a magasba vonva, Fogacer égnek emelte pókkarját, majd kecsesen visszaejtve karosszéke karfájára, hozzátette, az ő dallamos hangján:

- A jezsuiták, én Pierre-em, olyanok, mint Ezópus két nyelve: bennük van, ami a világon a legjobb és ami a legrosszabb.

- A legjobb? - kérdeztem elhűlve.

- Az bizony. Mindenekelőtt bámulatosan művelt férfiak, Ciceróhoz méltó latint beszélnek, melynek hallatán a szégyen ölné meg plébánosainkat, ha egyáltalán képesek lennének megérteni. Ami ennél is több: sok idegen nyelvet beszélnek, s mihelyt a lábukat beteszik egy távol eső vidékre, szorgalmasan nekiállnak megtanulni a bennszülöttek idiómáját, mert nem elégíti ki őket a stúdium, melyben övék a pálma. Rettenthetetlen utazók, mi sem állíthatja meg őket: sem a kalózok, sem az óceán, sem a sivatag. Jobban vívnak, mint bárki, s ki tudhatná ezt oly jól, mint te, mi fili, ki kiálltál vívni Samarcasszal, s ő rá akart bírni, hogy eláruld neki cselvágásod titkát, míg a magáét eltitkolta, azt a híres jezsuita cselvágást, mely súlyos sebet ejtett szegény Mundane-en és sok társán. Ahol a kardvas erejét veszti, ott éles nyelvükkel hadakoznak, és ravaszabbul és ügyesebben alkudoznak, mint bárki emberfia. Hitük keményebb a gyémántnál. Félelmet nem ismerő hittérítők, hogy az indiánokat az egyedül üdvözítő hitre áttérítsék - vagy arra, amit ők annak vélnek - vetette közbe fodros mosolyával Fogacer -, vállalják a kínzócölöpöt és a máglyát is. És valóban ott végzik sokan közülük, de nem kétségbeesve, ellenkezőleg, szívből örvendezve azon, hogy kínzóik kezéből elnyerik a vértanúság koronáját...

- Ez kétségkívül csodálatra méltó - így én.

- És csekélység a többihez mérten - vágott a szavamba Fogacer. - Mert két oly tevékenységet is vittek páratlan tökélyre - s nem véletlenül mondom páratlannak! -, mely féltékeny gyűlölettel tölti el a plébánosokat és a Sorbonne-t...

- És melyek ezek a tevékenységek? - kérdezte La Surie úr, észrevévén, hogy Fogacer szünetet tart a beszédben.

- A gyónás és a tanítás.

- A gyónás? - La Surie úr barna szeme felcsillant, a kék ellenben hideg maradt. - Ez meglep. Én évente egyszer gyónok, és mindig ugyanaz a nóta járja: „Fiam, sorold elő bűneidet! - Atyám, ebben és ebben vétkeztem. - Fiam, ezek igen nagy bűnök. - Atyám, szívből megbántam valamennyit. - Fiam, imádkozz el tíz miatyánkot és tíz üdvözlégyet! És ne mulassz el adakozni szegényeim javára! - Íme az adomány, atyám. - Fiam, feloldozlak.

- Ejha! - nevetett Fogacer. - Ezt olaszul úgy mondják: caricare il ritratto.
 És csakis egy hugenotta beszél így, ki beadja a derekát és kényszerre jár. Nem mintha nem akadnának a párizsi plébánosok közt ily bordában szőtt emberek, hanem az ő gyóntatásuk olyan, a jezsuitákéhoz képest, mint a pásztor faragta bot ama fenséges Dávidhoz képest, mely Michelangelo vésője alól került ki. Mi fili, crede mihi experto Fogacero,
 mert egyszer magam is ki akartam próbálni, és megkértem egy jezsuitát, kit nap mint nap ott láttam Du Perron őeminenciájánál, s ki mindent látott-hallott, nem volna-e szíves gyónásomat meghallgatni. Ráállt, és mihelyt négyszemközt maradtunk, oly meghitt barát színét öltötte magára, oly könnyed, elbájoló, nyájas, sőt gyengéd volt hozzám, annyi jóakarattal kérdezősködött rólam, barátaimról, gazdámról, Du Perron püspökről, hogy én, ki őt akartam volna kifürkészni, szempillantás alatt lelkem mélyéig kitárulkoztam előtte; s hogy rövidre fogjam: művészete és bűvészete annyira meghódított, hogy hajszál híján azt is megvallottam neki: szodomita vagyok. Képzeletedre bízom, mi fili, hogy élt volna vissza titkommal eme kígyó, mint lógatta volna azt Damoklész-kardként fejem fölé, hogy a maga kreatúrájává és kémjévé tegyen Du Perron őeminenciája házában. Remegtem félelmemben, mire lakásomat elhagyta, és megtiltottam Jeannette-nek, hogy bebocsássa, ha a kémlelőnyíláson át megpillantja, akár itthon vagyok, akár nem, mert megfigyeltem: megérkeztekor is, távoztakor is igen kíváncsian nézegette szegény leányt, különösen kezét-lábát, lévén ezek csakugyan kissé nagyok egy nőhöz képest.

- Ez a kaland igen elgondolkodtató számomra - mondtam -, mert nekem is meg kell majd kockáztatnom, ha világosan akarok látni dolgukban.

- Akkor Isten óvjon, mi fili! - felelte Fogacer. - Mert ők a gyóntatást valóságos művészetté fejlesztették, annyira, hogy nem is érhetik be lelked horogra kerítésével, hanem úgy intézik: örömmel engedd őket legbensődig hatolni, sőt mi több: arra vágyódjál, hogy még jobban kitárulkozz előttük. Ezért sietnek hozzájuk, plébánosaikat és plébániájukat cserbenhagyva, a jobb emberek mind Párizsban bűneiket megvallani, s hovatovább nem akad köztük egy sem, ki úgy érezné, hogy meggyónt, ha nem jezsuita hallgatta meg gyónását.

- Ez csakugyan ellenük fordíthatja a plébánosokat - vélte La Surie úr -, hisz a gyónás hatalma igen nagy; általa a lelkiatya sensim sine sensu
 hozzáfér a család legbenső titkaihoz.

- Annál is könnyebben, mivel ők irányítják manapság már a gyermekeket is iskoláikban - bólintott Fogacer. - Hisz nyilván hallották, mi kitűnő hírben állnak ezek az iskolák. Hanem erről a legtöbbet Jeannette mesélheti el kegyelmeteknek, ő ugyanis a jezsuiták clermont-i, Szent Jakab utcai kollégiumában nevelkedett Párizsban.

- Még ilyet! - adta a meglepettet La Surie úr, ám szája szögletén mosoly bujkált. - Hogy a jó atyák bevettek egy leányt clermont-i kollégiumukba! Annyi fiú közé! Nem hihetek a fülemnek!

- Fegyvernök úr - mímelt haragot Fogacer, halántékáig felvonva szemöldökét. - Ha nem cseréltem volna régen fel kardomat sebészkésre, most párbajra hívnám ki ez orcátlanságért.

- Uraim, uraim! - kiáltottam, mint aki nyugtalan, hogy el ne rontsam játékukat. - Hüvelybe a kardot, az isten szerelméért! Szent Antal szakállára! Összekapni egy leány nemén, ki ráadásul nem is bír nemmel, lévén angyal!

Mire mindhárman jót nevettünk.

- Hahó, Jeannette! Jer ide, angyalkám! - kiáltotta Fogacer. - Mondd el az uraknak, mint vélekedsz a clermont-i kollégiumról, hol két teljes évet töltöttél!

- Csak a legjobbakat mondhatom róla - plántálta elénk magát Jeannette, lábát szétvetve és két - mi tagadás, meglehetősen nagy - kezét a hasán összekulcsolva. - Amilyen kegyetlenül bántak velem tutoraim a Sorbonne-on - folytatta az ő rekedtes, mély és tompa hangján -, hol szinte naponta megkorbácsoltak, olyan gyengéden bántak velem a jó atyák.

- Azt meghiszem - így La Surie úr.

- E szó legjobb értelmében - pirult el Jeannette, lesütve szemét, úgyhogy hosszú, fekete szempillái árnyékot vetettek orcáira.

- Senki nem értheti félre a „gyengéd” szót - jelentette ki kenetteljesen Fogacer.

- Én is úgy vélem - folytatta Jeannette. - Ám szavamra, uraim, ha az igazat akarják hallani tőlem, tudás, türelem, kedvesség és atyai gyengédség dolgában senki nem veheti fel a versenyt a clermont-i kollégium tanáraival, hacsak nem hőn szeretett gazdám, a tiszteletre méltó Fogacer orvosdoktor.

- Ezt nevezem gáláns bóknak! - nevetett La Surie úr. - És igen ügyesnek. Úgy illik a tiszteletre méltó Fogacer-ra, mint egy jezsuita reverenda.

- Nyughass, Miroul! - intettem őt le. - Kérlek, Jeannette, folytasd!

- Ó, uram, ha az egyetem maga a pokol volt nekem, a clermont-i kollégium maga volt a paradicsom. Mert az egyetemen látástól vakulásig robotoltunk, szó sem volt játékról, testgyakorlásról vagy más pihenésről, egy igenért vagy nemért korbáccsal fenyítettek meg haragos tutoraink, és soha nem volt hozzánk egy kedves avagy dicsérő szavuk. Hitemre! Úgy véltem, álmodom, amikor bekerültem a Szent Jakab utcán a jó atyákhoz, mert ők igazán jók voltak, figyelmesek és atyaiak mindnyájunkhoz. Ők bezzeg szívesebben buzdítottak, mint büntettek, náluk vajmi ritkán jött elő a korbács, és akkor sem ők forgatták, hanem a pedellus, akinek ütéseit ők mérsékelték, sokszor számukat is csökkentették, hálára kötelezve még azokat is, akiket megbüntettek. És mihelyt valaki kitett magáért, hűha! Mennyi dicséretben, kedves pillantásban, kitüntetésben volt része, uram, szalag, kereszt vagy medál alakjában. És hányféle, az antik Róma hadseregétől kölcsönzött rangot nyerhettünk el, amire nagyon is vágytunk: decurio, centurio, primipilus imperator.

- Voltál-e valaha imperator, Jeannette? - kérdeztem mosolyogva.

- Ó, uram, ahhoz legalábbis kollégiumelsőnek kellett volna lennem latin verselésben. Hanem egyszer centurio voltam, és az is nagy dolog. S ami a játékokat meg a testgyakorlást illeti, amiben kiváló voltam, egyszer primipilus lettem.

- Miféle játékok? Miféle testgyakorlás? - ámuldozott La Surie úr.

- Mindenfélék! Magában a clermont-i kollégiumban csak a vívást gyakoroltuk, nem lévén másra hely.

- A vívást? - kérdeztem én. - Hisz az egyetemről száműzték volt a vívást.

- De nem a mi kollégiumunkból. Kegyes atyáink egyike kitűnő vívómester volt, és ha egyik-másik nemesifjú kezdetben kissé hetvenkedett, karddal a kézben, ő gyorsan szerénységre bírta, kiütvén kezéből mondott kardot, s udvariasan megjegyezve: „Haj, szegény fiam, már nem is élnél!” Más testgyakorlatokat - labdajátékot, lovaglást, úszást - tavasztól kezdve a rend vidéki házában űztünk, s az elragadó hely volt szemünkben. És be lelkesen dolgoztunk, hogy kiérdemeljük! Amit latinul tudok, ezért tudom.

- És mi volt még a clermont-i kollégiumban, a víváson kívül? - kérdeztem.

- Igen épületes játékok és komédiák.

- Játékok és komédiák? - kiáltottam föl. - Hát gondolta volna, Fogacer?

- Ó, én akármit el tudok képzelni eme jámbor atyákról - felelte fodros mosolyával Fogacer -, ezért is nem lep meg a dolog.

- Jelmezes komédiák? - tudakolta La Surie úr.

- Azok bizony. A jelmezeket mi magunk fabrikáltuk. Emlékszem, nekem jutott ki III. Henrik szerepe: a fejemen papírkorona, a kezemben golyófogójáték, körülöttem kegyenceim, mind ördögnek öltözve, és hason szúrt Szent Jacques Clément.

- Szent Jacques Clément! - szörnyülködtem.

- A kegyes atyák így hívták és szentként tisztelték.

- Kérlek, folytasd!

- Adott jelre az ördögök rárontottak Jacques Clément-ra, földre döntötték, hanem azok, akik az angyalokat játszották, felemelték, homlokára illesztették a vértanúság koronáját, s vállukra emelve őt felvitték az égbe. A vértanúság koronája keménypapírból volt, az angyalok szárnya nemkülönben.

- Hát az eget hogy mutattátok be?

- A nagyterembe vivő lépcső teteje volt a mennyország.

- És az Úristen?

- Az egy keresztfa volt, melynek hosszabbik ágát egy lyukas zsámolyba állították. Az angyalok oda vitték föl Szent Jacques Clément-t, és mondott kereszt jobb oldalára ültették le egy másik zsámolyra.

- Egyszóval Isten jobbján trónolt a mennyekben.

- Ott ám!

- Teringettét! Che bella ricompensa per un assassino!
 - kiáltotta La Surie uraság.

- A kegyes atyáknak ez volt az akarata - felelte Jeannette. - És közületek ki játszotta Jacques Clément szerepét?

- Mind eljátszottuk sorban, a kegyes atyák senkit nem akartak megbántani.

- Hát III. Henriket és az ördögöket ki játszotta?

- Akik büntetésben voltak. És nem volt, ami jobban elszomorította volna őket, kivéve - remegett meg egész testében - a meditációk szobáját.

- Ez igazán ártalmatlannak tetszik első hallásra - véltem én.

- Holott nem az - jött rá újra a reszketés Jeannette-re -, ámbár a kegyes atyák ritkán alkalmazták és legfeljebb huszonnégy óra hosszat. Ám én, aki csak egyszer kerültem oda, halálra rémülten jöttem onnan elő, erről biztosíthatom, uram.

- Miért? Kínvallattak?

- Szó sincs róla. Senkit nem korbácsolnak meg a meditációk szobájában. Nem, egy ujjal nem ér senki az emberhez. Az ember ott egyedül van, hanem a szoba falait padozattól mennyezetig csudás reliefek borítják, iszonytató ördögök életnagyságban kifaragva, amint a pokolban az elkárhozottakat kínozzák. A falra itt is, ott is felszerelt lanternák imbolygó lángjának fényében úgy rémlett, böjttől káprázó szemem előtt fokról fokra megelevenednek ezek az alakok. Ám a legborzalmasabb mégis az volt, hogy beszélnek.

- Beszélnek?

- Azám! Tulajdon fülemmel hallottam! Suttogtak, mormoltak, morogtak, vihogtak. Az elkárhozottak pedig szívfájdítóan jajongtak, szánalmas nyöszörgésükkel, mely mind a négy falból tört elő, megtelt a szoba. Hanem a legrosszabb...

- Hát volt ennél is rosszabb?

- Volt bizony! A legrosszabb az a hatalmas hang volt, mely akkor szólalt meg, amikor hirtelen csend támadt; ijesztően harsogott, hogy zengett bele a szoba, és arra intett: bánjam meg bűnömet, ha nem akarok az idők végezetéig hasonlóan kegyetlen kínokat kiállni.

- Be kedves tárgya ez a meditációnak - jegyezte meg La Surie uraság. - És be ügyes Dionüszosz-füleket vághattak e falakba, hogy általuk jusson el a bűnöshöz a kegyes atyák elváltoztatott hangja!

- Ejha! - vonta fel a szemöldökét Fogacer. - Kőből van valóban a szíve annak és pogány a lelke, ki nem indul meg eme nyilvánvaló csoda hallatán.

- És mit tettél, Jeannette - kérdeztem én -, amivel e büntetést kiérdemelted?

- Azt kérdeztem coram populo
 a rektortól: mért nem imádkozunk itt a kollégiumban Franciaország királyáért, holott áttért és visszanyerte fővárosát?

- És mit felelt rá a rektor?

- Hogy a sátán szól belőlem; hogy e béarni bakkecske áttérése merő csalás, áltatás és ámítás; hogy a béarni hiába inná ki a Miasszonyunk-templom összes szenteltvizét, attól nem hugyozna meredekebben; hogy senki nem hihet őszinteségében. Hogy egyébiránt a pápa nem oldotta fel és nem is fogja átka alól feloldozni; hogy szentségtörés a puszta gondolata is annak, hogy a pápa valaha bebocsáthatná őt az egyházba, s ha magának Istennek angyala jelenne is meg a pápa előtt, ki azért szállt alá a mennyekből, hogy azt mondja neki: „Fogadd őt be!”, az igaz keresztények vajmi gyanúsnak vélnék ezt az izenetet és azt is, aki hozta.

- Szó szerint ezt mondta?

- Ilerbatim.

- És meggyőzött igazáról a rektor?

- Éppen nem - rázta meg a fejét Jeannette. - Azt gondoltam: különös, hogy a kegyes atyák jobb katolikusnak tartják magukat ama püspököknél, kik IV. Henriket áttérítették, de mert ott mindenki ellenem volt: a rektor, a tutorok, a növendékek, megrémültem a gondolatára is, hogy a meditációk szobájába visszaküldenek, tehát beadtam a derekamat, és beismertem vétkemet.

- Mi történt ekkor?

- Úgy ünnepeltek, becézgettek, cirógattak, mint a bibliabeli eltévelyedett bárányt, hanem a hely immár varázsát vesztette szememben. Nem mintha nem szerettem volna többé a kegyes atyákat, hisz mérhetetlen hálát éreztem (és érzek mindmáig) irántuk üdvös tanításaikért. Ám attól fogva örökös gyanú és megfigyelés alatt éltem, úgyhogy amikor a tiszteletre méltó Fogacer doktor felszólított, végtelen leereszkedésében, hogy álljak szolgálatába, boldogan mondtam rá igent.

Szavait elvégezvén, Jeannette bájosan suta bókot vágott ki és elfutott.

- Ezt nevezem művelt szolgálónak - incselkedett La Surie. - Úgy beszél latinul, mint egy klerikus.

- Elsőbben éppen latintudása keltette fel érdeklődésemet iránta - felelte Fogacer úgy, hogy szempillája se rebbent.

- Én is így gondoltam - vágta rá La Surie, ám látva, mennyire gondterhelt és nyugtalan vagyok, felhagyott a tréfálkozással.

- Tehát ez az, Fogacer barátom - mondtam, tapasztalva, hogy mindketten elhallgatnak és várakozóan néznek rám -, ami a legjobb és a legrosszabb, mint Ezópus két nyelve, a jezsuitákban?

- Ez a legjobb - így Fogacer -, hanem a legrosszabbnak csak parányi része. Ám ami ez utóbbit illeti, ne várja el tőlem - vonta fel szemöldökét -, hogy még többet is mondjak róla. Át- meg áthat a keresztényi könyörületesség, úgyhogy nem akarok felebarátomról mást gondolni s mondani, mint a legjobbat. Egyébiránt semmitől-senkitől nem félek annyira, mint a túlbuzgó, bigott, szentfazék emberektől, lévén ők könyörtelenek, annyira, hogy még legjobb, legbizalmasabb, legrégibb barátomnak sem merek róluk rosszat mondani. Mi fili, ami a legrosszabbat illeti, kérem, folyamodjék olyanhoz, ki nálam bolondabb!

- Pierre de L'Étoile-hoz?

- Dehogy, dehogy! Akármennyire politikus is, a jezsuiták irányában L'Étoile nagyon is óvatos. Én inkább ama nagy jogtudósra gondoltam, ki a szent társaság elleni vádat hivatott képviselni a Sorbonne nevében.

- Antoine Arnauld-ra?

- Őrá magára.

Elhatároztam: már másnap felkeresem Antoine Arnauld magisztert, de nem tehettem, mivel tíz órakor kézhez vettem Guise hercegné ellentmondást nem tűrő, saját kezűleg papírra vetett és az ő sajátos ortográfiájával megírt levélkéjét:

Uramm! Hallálossan sértt, hogy enyire elhanyagoll. Három napya Párizsban van és fellém se nézet! Ha nem vetti magát holnap tiz en egykor a lábom elé, sosse mondhattya magát esztán hiv szógámnak.

Catherine Guise hercegné

A levélke, noha hangja feddőnek látszott, bő táplálékot kínált hiúságomnak: bár mi sem indokolta újabb találkozásunkat, a kis hercegné magához hívat! Hisz amilyen régen odahagytam Reimset, hogy Laon alatt csatázzak, azóta bizonnyal megtudta hírhozói révén, mi történt Saint-Paul és az ő hercegi fia, Charles, valamint Charles és a király között. Egyébiránt Guise hercegné maga is érezhette, mi messzire merészkedik el a levéllel, melynek oly lágy volt lényege, amilyen kemény a hangja, azért nem merte szekretáriusának lediktálni, hanem tulajdon párnás, ám ügyetlen kezecskéjével vetette papírra.

Mindamellett, gondolhatják, tettetett alázattal és lelkifurdalást mímelve jelentkeztem nála pontban tizenegy órakor (tiz en egykor - ahogyan ő írta), s ámbár ő átlátott a szitán, bűnbánatom lendületétől hajtva s ennek ürügyén vetettem magam lába elé, kaptam el két kezét s borítottam el csókjaimmal.

- Ó, asszonyom! - kiáltottam -, kétségbe ejtene, ha tartósan megkeményítené szívét leghűbb és legszeretőbb szolgája irányában.

- Szerető - ez sok, uram - adta a fensőbbségeset a hercegné, és bágyadt kísérletet tett rá, hogy elvonja tőlem két kezét, melyet beszéd közben vad csóközönnel árasztottam el. - Ej uram, végtére is megsért! Engedje el a kezemet, kérem, üljön le arra a zsámolyra, és magyarázza el, hogy lehet, hogy ámbár három napja érkezett Párizsba, csak ma keres fel és csak az én parancsomra!

- Asszonyom - sütöttem le a szememet bűnbánó képpel -, kétségbe vagyok esve miatta, ám a király egy titkos megbízatást ruházott rám, minekelőtte eljöttem volna Laonból, s az nem tűrt halasztást. Mindazonáltal éppen írni készültem kegyelmednek, hogy engedelmével felkeressem, amikor megkaptam zsémbelő levélkéjét.

- Zsémbelőt, uram! - kerekedett ismét felül lelkében a büszkeség. - Hogy meri zsémbelőnek nevezni? Nem tudja, hogy csak rangombeli személyekkel pörölhetek?

- Asszonyom - hajtottam fejet előtte -, való igaz, születésemnél fogva valamivel alatta állok kegyednek. Mégis elmondhatom, éspedig mindennemű tiszteletlenség nélkül, hogy nem annyira rangja vakít el, inkább csodálatos szépsége.

E bók vakmerő volta annyira meglepte, sértette és annyira elbájolta, hogy egy pillanatra elnémult. Én is hallgattam, csak a szememet legeltettem bájain, s tekintetem ékesebben szólt minden szónál. És az igazat megvallva, ez nem is került nagy erőfeszítésembe, annyira szeretnivaló volt az a mód, ahogy kacérkodott velem. Egyébiránt noha kicsiny termetű volt és vékonyka, mégis kellemesen gömbölyded, eleven és mozgékony, levendulakék szeme szinte gyermekien őszinte, a szája szép metszésű, gyönyörű, dús szőke haja pedig elragadó csigákban omlott bársonypuha nyakára.

- Uram - kiáltotta, szemöldökét felvonva, hanem a tekintete sokkal szelídebb volt, mint bosszús szemöldöke -, igazán nem tudom, honnan veszi hozzá a bátorságot, hogy ily hangon és módon szóljon hozzám. Már rég elkergettem volna, ha nem tett volna Reimsben fiamnak, Charles-nak oly jeles szolgálatokat.

- Engem elkergetett volna, asszonyom! - kiáltottam most én fel. - Engem, ki testestül-lelkestül a kegyed híve vagyok! Ugyan ki lesz szolgálatára, ha elkergeti azt, aki szereti kegyedet?

Mi tagadás, egy ilyen magas rangú hölgyhöz intézve ez a mondás: „aki szereti kegyedet”, a pimaszság teteje volt. De amint láttam, van már annyi barátom e várban, hogy kilőhetem falaira ezt a bombát is, s nem kell az ostromlottak kirontásától tartanom, mely menekülésre késztetne.

- Uram - mondta, amikor végre valahogy visszanyerte lélekjelenlétét -, meg kell vallani, nagy bolond, ha így mer szólni hozzám, Guise hercegnéhez, ki az anyakirályné után a legnagyobb ranggal bírok a hölgyek között országunkban.

- Kegyelmes hercegné - pattantam fel s bókoltam mélyen előtte -, senki nem tiszteli nálam jobban származását s rangját. De kegyeskedjék figyelembe venni, asszonyom, hogy én sem vagyok oly alantas születésű, hogy kis féregként rúgjon el magától. Végtére is édesanyám Caumont-Castelnau lány volt, s mint tudjuk, a Castelnau-k egykor keresztes lovagok voltak. Mi apámat illeti, ő kardjával szerezte nemességét a csatatéren, ami ér annyit, ha nem többet, mintha azt készen kapta volna bölcsőjében.

- Mindezt tudom, uram - a kis hercegné nagy zavarba esett, lévén a szíve jóságos. - S azt is tudom, hogy apósom, Francois de Guise, összes kapitánya fölé helyezte a kegyelmed édesapját bátorsága és esze okán. S mi engem illet, én csak azért hangoztattam olyan fennen rangomat - tette hozzá oly ártatlan igazmondással, mellyel nyomban meghódított -, hogy mögötte leljek oltalmat, mondhatni, vallomása ellen.

- Ó, asszonyom, Istenemre: mi rossz van abban, ha kimondom: szeretem? - feleltem én, befelé ujjongva azon, hogy védőbástyái ennyire ingatagok, s maga rombolja le őket, titokban az én pártomra állva önmaga ellenében. - Kegyed özvegy. Tehát nem sérthetem vele sem férje, sem a kegyed becsületét. És ha ahhoz nem vagyok is elég rangos, hogy megkérhetném a kezét, oly nemtelen vagyok-e, hogy meg sem vallhatom, a legmélyebb tisztelettel, mi mély szerelemre gyulladtam kegyed iránt?

Engem magamat lepett meg a legjobban, hogy ily könnyedén ejtettem ki fenti súlyos szavakat. De a csapdába mindig újra beleesünk. Ha a hercegné nem küldi el nekem levélkéjét (melynek immár minden betűje és hibája drága volt szívemnek), soha eszembe sem jut, hogy ő valaha enyém lehet. Ám ez az új gondolat oly hihetetlen erővel sújtott le rám életem sivatagja közepén (Dona Clara távoztával, Angelina távollétében), és egyetlen szempillantás alatt úgy felkorbácsolta vágyamat irányában, hogy máris oly szenvedélyes érzelmek kifejezésére bírt, melyeket valójában csak akkor fogok iránta érezni, ha hajlandó lesz vágyamat kielégíteni. Szép olvasónőm, így vág rendszerint elébe a szerelem szava tulajdon valóságának, mint ezt magad is jól tudod, hisz amikor azt mondod a férfinak, ki elnyeri jóakaratodat: „szeretlek”, még nem lehetsz bizonyos tulajdon érzelmeidben iránta, ahogy abban sem, hogy ő úgy érez, ahogy beszél...

Láttam, mint pirul el füléig a kis hercegné, mint hullámzik keble, láttam, alig jut lélegzethez, még kevésbé szóhoz, hisz nem is igen tudhatta, mit feleljen, akármennyire jártas volt is a világban: máris túljutott azon a stádiumon, melyben még megjátszhatta volna a sértettet, de nem jutott el odáig, hogy megvallhatta volna: megadja magát. S hogy mégis ez a gondolat környékezte, azt oly nagy meg- és felindulással tapasztaltam, hogy én is elnémultam, lába elé hullottam, s kezét megragadva csókjaimmal borítottam el, ám nem oly vad hévvel, mint előbb, hanem tiszteletteljes gyengédséggel, hogy értésére adjam: odaadása a legkevésbé sem csökkenti iránta érzett respektusomat.

- Uram - szólalt meg végül már-már elhaló hangon, s meg sem kísérelve, hogy haragot mímeljen -, esdve kérem, foglaljon helyet és beszélje el nekem aprólékosan, mi történt Reimsben! Fiam csupán a dolog legvelejét izente meg nekem, s ámbár kegyelmedet égig dicsérte, nem szólt arról, mi szerepet játszott uraságod az eseményekben.

Akkor leültem lábai elé, a zsámolyra, és belekezdtem mondókámba, így bútorozván be zavarba ejtő némaságunk űrjét ez elbeszéléssel, mely a legkevésbé sem érdekelt bennünket, hisz közben le nem vettük egymásról a szemünket, s tekintetünk néma párbeszéde ezerszer fontosabb volt, mint hiú szavaim. Egyike volt ez ama gyönyörteli, az elkövetkezendők ígéretével terhes pillanatoknak, melyre a szerelmes azt mondja: bár örökké tartana! S ez valójában vajmi különös óhaj, hisz a várakozás hiábavaló, ha nem követi nyomon a beteljesülés, mely egyben véget is vet neki. Ami be is következett, és gyönyörűséges volt, ha másfajta gyönyörűséggel szolgált is, mint az, amelyet e néma párbeszéd alatt élveztünk, s amelyet a későbbiek sem feledtethettek egészen el.

Alig hihettem szememnek, amikor az első mámor múltán ott találtam két karom közt a hercegnét, anyaszült meztelen, a gyűrött lepedőn (mely halványkék selyemből készült, gondolom, azért, hogy jobban kiemelje szembogara égkék színét és haja szőkeségét). És mert ebben a percben a jövendőtől való titkos félelem árnyékát véltem felfedezni szép arcán, elborítottam azt csókjaimmal, mintegy annak bizonyságául, hogy nálam a gyengédség követi nyomon a szenvedély hevét. És mert láttam: felfogja e nyelvet ama finom érzék segítségével, melynek a nők birtokában vannak, melynek révén pontosan megfigyelik és meg is fejtik a legapróbb részleteket is, és azt is tapasztaltam: megkönnyebbülést és vigaszt nyújt neki e megfejtés, bal karomat dereka alá csúsztattam, arcomat keblére hajtottam, mely lágy volt ugyan, de nem hervadt, és percekig így maradtam, oly lélekállapotban, mely, merem állítani, az áhítattal és az imádattal volt rokon. Jól tudom, vallásunk, mely unos-untalan a szép szeretetről beszél, ám azt nemigen gyakorolja, valójában csakis arra a szeretetre tekint helyeslően, melyet az Úristen iránt érzünk, én mégis vagyok oly merész, hogy megkérdezzem olvasómtól: szeretheti-e a Teremtőt, ki nem szereti teremtményét? És nem ejt-e a terméketlen magány sanyarúságába és keserűségébe az, ha a szerelmet olyannyira testetlenné tesszük, hogy végül már nem imádhatunk mást, csak elérhetetlen, megfoghatatlan, az élet melegének híjával levő lényeket, s őket is csak viszonzatlanul?

Ily gondolatok jártak az eszemben, amikor egyszerre megszólalt fejem fölött a hercegné, s szánalmas, sírós kis hangon azt kérdezte:

- Uram, világgá fogja kürtölni?

- Én, asszonyom? - háborodtam fel, s bal karomat visszahúzva felkönyököltem, úgyhogy arcom egy magasságba került az ő szép arcával, s jól a szeme közé néztem. - Ily aljasnak vél, asszonyom? Odáig süllyedhetek-e, hogy átvegyem udvari kislovagaink kárhozatos szokását, mely őket arra bírja, hogy nyíltan s nyilvánosan szóljanak ama gyengéd és édes kegyekről, melyekben titokban részesültek? Ó, asszonyom, előbb tépném ki tulajdon nyelvemet, semhogy bárkinek egy szót is szóljak irántam való kegyes leereszkedéséről!

- Megesküszik-e erre, uram?

- Esküszöm mennybéli üdvösségemre - feleltem én ünnepélyesen.

- Ó, én Pierre-em, tehát jól ítéltem meg kegyelmedet! - mondta a kis hercegné. - Már akkor eszes embernek tartottam s nem afféle bolondnak, amilyenekről most szólt, amikor még kelmeárus-öltözékben járt-kelt.

- Hogyan, asszonyom? Átlátott volna álruhámon?

- Könyörögve kérem, a történtek után ne szólítson többé asszonyomnak!

- Angyalom, azt cselekszem, amit kíván, ebben csakúgy, mint bármi másban.

- Én Pierre-em - nevette ő el magát váratlanul teli torokból -, hát nem különös, hogy éppen akkor nevez angyalának, amikor megszűntem annak lenni?

Elragadott ez a pajkos szellemesség, melyben jól megfért egymással őszinteség és naivitás, úgyhogy magamhoz öleltem őt, s miközben belőlem is kitört a nevetés, ismét csókokkal borítottam el arcát, s mert ő számlálatlan viszonozta csókjaimat, mondhatni, egymás szájába nevettünk, szemünket a másikéra függesztve, oly vidáman és annyi cinkossággal, hogy az felejthetetlenné tette e percet.

- Galambom - mondtam, amikor mintegy megerősödve magunkhoz tértünk e mámorító vidámságból -, én megesküdtem rá, hogy szép titkunkat megőrzöm, de nem fogja-e kegyed azt kifecsegni gyóntatójának, ki beleüti disznóorrát boldogságunkba, s meglehet, ráparancsol kegyedre: vessen véget neki?

- Én Pierre-em - szaladt kedves ívbe szemöldöke -, csakugyan ez a veszély fenyegetett volna a saint-germain-l'auxerrois-i plébánosnál, ki három éven át hallgatta bűneim elősorolását. Szavamra, milyen nyers volt! És micsoda zsarnok! Be kevéssé kímélte szegény kis lelkemet! Mekkorákat ütött rám! Izzó vas járta nála, spanyolcsizma, kerékbetörés! Mire kikerültem vörös mancsa közül, hitemre, össze voltam zúzva, törve, elment a kedvem az élettől is, és a tetejébe még csúnya is voltam!

- Csúnya, galambom, csúnya? Ezt sehogy sem hihetem.

- Esküszöm rá, Pierre - felelte ő, igen huncut nevetéssel. - Addig-addig, mígnem végképp ráunva a kínokra, melyeket rám mért, kiadtam az útját, és a tiszteletre méltó Guignard atyát választottam lelkiatyámul.

- Hogyan? - nevettem én nagyot. - Egy jezsuitát? A clermont-i kollégium egy tutorát? Kegyed is jezsuitát választott gyóntatójául, barátném? A divatot követi?

- Ó! - fonta körül karjával nyakamat a hercegné, s édes keblecskéjét mellemhez szorította. - Guignard atya - Isten áldja meg érte! - oly könnyűvé, szelíddé és kényelmessé teszi számomra hitünket, hogy meg sem lehetek immár nélküle. Igaz, amikor először találkoztunk, a sárba akarta rántani IV. Henriket. Én azonban nyomban féket vetettem nyelvére: „Ebből elég legyen, uram! - intettem le haragosan. - Egy szót se a családomról, vagy megharagszom! - A kegyed családja, asszonyom! - álmélkodott a kegyes atya. - Ez az eretnek, visszaeső bűnös, ez a kiátkozott béarni! - Az bizony, uram. Vagy nem tudja: ő második unokafivérem? És megtért! - Csalárd megtérése mit sem számít - így Guignard. - Hisz a pápa sem ismerte el. - A pápa elismeri - vágtam én rá -, mihelyt levettük róla a spanyol csizmát!”

- Mihelyt levettük róla a spanyol csizmát! - kiáltottam én. - Barátném, kegyed ezt mondta! Loyolai Ignác egyik tanítványának! II. Fülöp cinkosának! Barátném, barátném! Nincs a világon még egy nő, ki felvehetné kegyeddel a versenyt szellem és bátorság dolgában. Mihelyt levetjük róla a spanyol csizmát, a teremburáját! Ezt megjegyzem magamnak: a pápáról a spanyol csizmát! És hogy fogadta ezt Giugnard atya?

- Csúf pofát vágott és ugyancsak elkomorult, de hallgatott. És azóta a világ legkellemetesebb gyóntatójának bizonyult.

- A legkellemetesebbnek, asszonyom! Még féltékennyé tesz!

- Haszontalan! - förmedt ő rám. - Nem megtiltottam, hogy asszonyomnak szólítson?

És szokásos hevességével nekiállt játékból püfölni, én azonban megragadtam párnás kezecskéjét és összecsókoltam, majd a karját és csecsét is, lévén a csók, mint te is tudod, olvasóm, oly kis állat, ki fürgén kalandozik ide-oda. Így aztán beszélgetésünk teljességgel érthetetlenné vált a következő percekben.

- Barátném - mondtam, amikor ismét szóhoz jutottam -, térjünk vissza a mi jezsuitáinkra, és árulja el nekem, miért oly kellemetes Giugnard atya?

- De hisz már megmondtam, én Pierre-em: mert oly könnyűvé teszi a hitet.

- Hogy s miképpen?

- A nagyböjt kezdetén elkezdtem panaszkodni neki, mi nehéz koplalnom. „Asszonyom - mondta ő nagy komolyan -, vegyen erőt önmagán. - Jaj, atyám, miért nem segít rajtam? Hisz úgy beszél, mint a saint-germain-l'auxerrois-i plébános!” Ez az elevenébe vágott, és azt mondta rá: „Asszonyom, kérem, bízzék bennem! Újra átnézem auktorainkat, és remélem, könnyíthetek kegyeden, anélkül hogy bűnbe vinném!” És másnap csakugyan nagy büszkén jött vissza, kezében egy vaskos könyv, és azt kérdezte: „Asszonyom, igaz-e, hogy nem bír elaludni, ha böjtöl, mivel ilyenkor megfájdul a gyomra? - Úgy van, ez igaz! - feleltem én. - Nos, akkor nem köteles böjtölni. Tekintse meg, itt olvasható: Köteles-e böjtölni az, ki nem alhat, ha nem vacsorázott? Nem és nem. - Hát ez csodálatos! És ki írta? - Kegyes atyánk, Emmanuel Sa, a Gyóntató aforizmák-ban. - Nos - kérdem erre én -, és minden atya ezen a véleményen van? - Éppen nem. Sokan közülük éppen az ellenkezőjét gondolják, s én még inkább, mint más. - Tehát kinek a véleményét kell követnem? - kérdem én, meghökkenve. - Amazokét, atyámét vagy Emmanuel Sáét? - Emmanuel Sáét - feleli Guignard atya -, mivel elfogadható vélemény. - Elfogadható vélemény! - kiáltom én. - Atyám, ez meghaladja eszemet. Mikor elfogadható egy vélemény? - Akkor, ha a derék, tudós doktorok közül akár csak egy is vallja. És ha a bűnbánó egy elfogadható véleményt követ... - Hát megteheti, atyám? - kérdem én, elragadtatva. - De még mennyire - így ő -, ha megfelel neki. Ily esetben a gyóntatónak fel kell oldoznia a vétkest, még ha ő maga más véleményen van is. Mint az adott esetben én is, asszonyom” - tette hozzá alázatosan, lesütött szemmel és kis sóhajjal.

- Be tetszik nekem ez a sóhaj! - nevettem én nagyot.

- Ne nevessen, gonosz! - emelte ismét ütésre párnás kezét a kis hercegné, ám én ezúttal beértem azzal, hogy a kezem közé szorítsam e kezecskét, nem akarván újfent megszakítani beszélgetésünket, mely oly tanulságos volt számomra.

- Meg kell adni - folytatta ő, látva, hogy csupa fül vagyok -, hogy Guignard atya szerfelett ügyes ember, egy szempillantás alatt megoldja bármely problémámat.

- Miféléket még? - vontam én fel a szemöldökömet.

- Azt például, amely fiammal volt kapcsolatos. Nagy gondomban szinte elemésztettem magam, amikor megtudtam: fiam úgy döfte le Saint-Pault, hogy az ki sem vonhatta kardját. Az a szerencsétlen bűnei teljében halt meg, tehát bizonyosan elkárhozik, gondoltam, s vele együtt fiam is, hisz nemcsak ellensége testét ölte meg, hanem, ha szabad így mondanom, a lelkét is. E kétség annyira gyötört, hogy végül megvallottam Guignard atyának, ki azon nyomban megszabadított tőle. „Asszonyom - mondta -, atyáink egyikének az az elfogadható véleménye e dologban, hogy az, akinek javai forognak kockán, elfogadhat kihívást párbajra vagy akár maga lehet a kihívó fél. - De atyám - mondtam én -, Charles fiam orvul ölte meg Saint-Pault. - Dehogy, dehogy! - emelte égnek a kezét Guignard atya. - Mert íme mit mond erről egy másik, ugyancsak jó és tudós atya: »Akkor mondhatjuk valakiről, hogy orvul ölt, ha áldozata nem gyanakodott rá. Ám aki ellenségét öli meg, hátulról támadva rá, nem öl orvul, hisz az szükségképpen gyanakodott rá, lévén ellensége....«”

- Hát ez csodálatos! - véltem. - Nem győzök eleget álmélkodni az atyák nagy tudományán! Nem hittem volna, hogy kétféle orgyilkosság van: az egyik kárhozatos, a másik bocsánatos.

- Pedig így van! - szólt a kis hercegné, oly elbájolóan gyermeteg hittel, hogy kis híján nekiestem s összecsókoltam volna, ám beértem azzal, hogy szemmel faljam őt fel. - Hanem amivel végtelen hálára kötelezett a kegyes atya - folytatta a hercegné -, az az volt, hogy megoldotta egy számomra nagy fontossággal bíró és a kegyelmed személyét is érintő lelkiismereti problémámat.

- Egy személyemet is érintő problémát? - képedtem végleg el.

- Én Pierre-em - rebbent meg a hercegné szempillája, miközben ismét elpirult -, tudja meg: már akkor megtetszett nekem, mikor kelmeárusruhában jelent meg előttem, holott meg sem látott mást, gonosz, mint anyósomat, Nemours hercegnét.

- Barátném - szabódtam -, én úgy szerettem Nemours hercegnét, mint az édesanyámat, kegyedet ellenben igazán nem nézhettem anyámnak.

- Az az igazság, uram - vágta ő rá, tettetett nehezteléssel -, hogy kegyelmed minden asszonyszemélyt, ha fiatal, ha öreg, olyan kedves, gyengéd, elandalodott és vágyakozó tekintettel méreget, mintha fülig szerelmes volna belé. De hagyjuk ezt! Csak nem fogok anyósomra féltékenykedni én, ki kegyelmedet magaménak mondhatom? És meg is tartom - tette hozzá, bájos kis fintorral -, hisz immár nyakán karom kötőféke!

Mire némán fejet hajtottam, és megcsókoltam mondott kart: szavai oly mélyen meghatottak, hogy a torkom összeszorult bele.

- Jaj, Pierre, könyörgök, ne csókolgasson! - kiáltotta. - Vagy sosem fejezem be, amit elkezdtem... Megértheti, mennyire zokon vettem magamtól az ostrom alatt, hogy elmélázom és ábrándokba esem egy kelmeárus miatt! Pedig iparkodtam magammal elhitetni, hogy kelmeárusruhája egy herceg álöltözete. Hiú fáradság volt! A következő percben már azzal vádoltam magam: nem átallok önmagamnak hazudni, lelkiismeretem elcsitítása végett! Így aztán képzelheti, mennyire megörültem, amikor a király ellátogatott hozzánk aznap, amikor visszafoglalta Párizst, és kegyelmed kísérte őt el, szép tollazatában és valódi arcát visszanyerve. Ámbár ugyanakkor igen magára haragított azzal, hogy oly gyengéd pillantásokat lövellt Nemours hercegnére, engem pedig meg sem látott!

- Ej, barátnőm, hisz oly rideg volt irányomban!

- Hogy is ne lettem volna? Rám se nézett. Kivéve távozása pillanatát, amikor is oly arcátlan tekintetet vetett rám, hogy elhűltem bele, és igencsak megharagudtam kegyelmedre.

- Asszonyom, őszintén restellem a dolgot.

- Sose restellje! - a kis hercegné oly gyöngyöző kacagásra fakadt, hogy egészen elbájolt. - E tekintet híján mi sem történt volna; ettől estem újra vissza ábrándjaimba, s ezek immár sokkal közelibbnek tetszettek, mint előbb. Úgyhogy minekutána végezetül bizonyos, a kegyelmed személyét érintő elhatározásra jutottam, de nem tudtam eldönteni, végbevihetem-e szándékomat, meggyóntam Guignard atyának.

- Hogyan, asszonyom? - riadtam meg. - Megemlített gyóntatóatyjának?

- Név nélkül.

- És mit mondott volt neki?

- Azt mondtam: beleszerettem egy jó házból való nemesúrba, ki nem elég rangos ahhoz, hogy feleségül vehessen, azonban nőtlen.

- Hisz nem vagyok az, kedvesem!

- Eh, márki, kegyelmed alig nős! És megvallhattam-e jezsuitámnak a meztelen igazságot? Hisz nyomban a fejemre olvasta volna: a házasságtörés nagy bűn. Isten a tudója, így is volt elég dolgom, mire leküzdhettem ellenállását!

- Mert kezdetben ellene mondott a kegyed tervének?

- Mint aki megveszekedett, annyira! Még azt is meg akarta tiltani, hogy viszontlássam kegyelmedet. Hanem én sírtam, mint a záporeső. Azt mondtam neki: „Atyám, belehalok, bele én zsarnoki kegyetlenségébe! Már most sem alszom! És nem bírok enni! És mit számít nekem, hogy atyám felmentett a böjt alól, ha úgysem ehetem! Szép kis gyóntatóatya, mondhatom! Ki mindkét végemen kiéheztet! Vagy csak azért lakat jól odafent, hogy kiéheztessen odalent!”

- Kedvesem - nevettem fel -, csakugyan ezt mondta neki?

- Ezt bizony! - nevetett ő is rám. - Kilőttem rá e nyilamat! Az arca kellős közepébe! Úgyhogy egészen elvesztette lába alól a talajt és megnémult.

- És végül is mit mondott?

- Hogy újra elolvassa, amit a kegyes atyák e tárgyban írtak, hátha ráakad egy olyan elfogadható véleményre, mely engem is kielégít.

- És ráakadt?

- Ha nem akadt volna rá, így tarthatna-e kegyelmed két karja közt?

- Talán igen, mindennek ellenére - nevettem jóízűt.

- Ej, gonosz! - szorította ő meg a kezemet. - Hát azt képzeli, nincs lelkiismeretem?

- Nem, angyalom - ráztam én meg a fejem. - Kegyednek mindene megvan, ami kell: lelkiismerete is, szeretője is.

- Ez színigaz! - vágta rá oly üde és gyermekded egyszerűséggel, hogy ezúttal nem állhattam ellen, s elhalmoztam őt csókjaimmal, becézgetéseimmel. Hanem itt rövidre fogom, olvasóm, nem szeretnélek gyermekes szerelmünkkel untatni, még kevésbé féltékennyé tenni, hisz tudom én jól, máris megszeretted te is az én hercegnémet. Holott itt ő csak papiros, szó és emlék. Ha láthattad volna, mint csillog kék szeme, egyenesen imádtad volna őt!

- Kedvesem - szóltam lecsillapodván -, nem árulta el nekem, hogy hangzik az az elfogadható vélemény, pedig annak köszönhetem, hogy itt lehetek, ahol vagyok.

- Az igazat megvallva, nem emlékszem immár a kegyes atya nevére, kitől a vélemény ered. Ám szerinte - most jól figyeljen! -, ha az ember tartósan a bűnhöz közel eső állapotban leledzik, és abból ki sem vonhatja magát nagy kellemetlenség elkerülése nélkül, megmaradhat mondott állapotban, és gyóntatója köteles őt feloldozni.

- Angyalom - így én -, nekem úgy tetszik, mi mindketten a bűnhöz nagyon is közel eső állapotban leledzünk...

- Nekem is úgy rémlik - felelte elmélázva a kis hercegné. - De tehetek én róla? És kivonhatnám-e másként magam belőle, mint „igen nagy kellemetlenség” árán? Következésképpen feloldozást nyerek, ha hihetek kegyes lelkiatyámnak. De mi önző vagyok is, én Pierre-em! - kiáltott hirtelen felriadtan. - Csakis önmagammal gondolok. És kegyelmed? Kegyelmeddel mi lesz, én Pierre-em? Vigasztalhatatlan lennék, ha üdvössége forogna veszedelemben! Jó gyóntatója van-e?

- Hogy jó-e? Magam sem tudom. Igen vaskalapos.

- Boldogságos Szűz! - riadt meg a kis hercegné. - Azonnal keressen másikat magának!

- Eszemben sincs, angyalom! - mosolyogtam rá.

- S ugyan miért nincs?

- Mert én nem hiszem, hogy üdvöm gyóntatóm kezébe lenne letéve, akár vaskalapos, akár nem. Isten kezében van az, egyedül az övében.

- Nézzék a csúf hugenottáját! - fortyant fel a hercegné. - Be kevés respektusa van előtte szent egyházunk közvetítésének! Guignard atya jól mondja: vakard meg az áttértet, s előbújik máza alól az eretnek. A hordónak mindig heringszaga van...

- Asszonyom - szóltam, tettetett komolysággal -, ha szívemre veszem, amit mond, már itt sem vagyok...

- Gonosz, gonosz! - bújt ő a karom közé. - Hát nem tudja, mennyire imádom?

Szép olvasónőm, itt valaki a vállamra teszi a kezét, és a fülembe súgja, hogy gyengeségemben túlságosan is kedvedben járok krónikámmal. De ugyan ki mondja ezt? Holmi nemesúr! Hölgy soha! Ha csak egyszer is előfordulna, hogy egy olvasónőm - és én olvasónőimről szólok, mert azok iránt, akik orrukat fintorgatják munkáimra, érezhetek ugyan némi keresztényi szánalmat, de nem szerelmet! - levelet írna, s abban felróná nekem, hogy kényelmetlen helyzetbe hozom a túlzott előzékenységgel, melyet iránta tanúsítok, nyomban véget vetnék minden effélének, noha ugyancsak elbúsítana, hogy egyetlen személy érzékenysége miatt le kell mondanom róla, hogy kifejezzem hálámat, mely elönt már a gondolatára is, hogy a világon vannak, és szomorkás életünkbe meleget, színt és izgalmat lopnak be.

Tehát engedd meg, szép olvasónőm, addig is, míg azt a levelet meg nem kaptam - amelyet, remélem, soha nem is kapok meg -, hogy tovább folytassam veled e kisded párbeszédet, mely miatt örömömet lelem az írásban. És ha neked sincs ellenedre, amit remélek, engem meg egyenesen elbájol, ugyan ki vagy mi bírhatna rá, hogy véget vessünk ártatlan kapcsolatunknak?

Hogy kapcsolatom Guise hercegnével ártatlan volt-e vagy sem, annak megítélését bízzuk mindketten a tiszteletre méltó Guignard atya tapintatára, ki ítéletét híres társasága egyetlen tagjának, egy jó és tudós atyának az elfogadható véleményére alapozza, holott ő maga, úgy lehet, nem osztja e véleményt. Hadd ítéljenek azok, kik bíráinkká tolják fel magukat! Ám oldozzanak föl vagy ítéljenek el! Hitem szerint vajmi keveset nyom a latban ítéletük földi életünkben csakúgy, mint a másikban. Mint ezt a hercegnének is értésére adtam, az én szememben csak egy bíró van, és szerencsétlenségünkre azok közül, kik ítélőszéke előtt megjelentek, egy sem tért vissza földünkre, jelenteni, milyenek az ő ítéletei: jóságosak avagy könyörtelenek. Én tehát feljogosítva érzem magam azt gondolni: mivel ő maga tökéletes, könyörülete is az, olyannyira, hogy meghaladja legelnézőbb cenzoraink képzeletét is. Harag, féltékenység, gyűlölet, bosszúállás: ezek emberi szenvedélyek. Be rossz lenne odafönt is velük találkozni!

Mindazonáltal, olvasónőm, míg le nem vetkeztük porhüvelyünket, mindketten élünk: te is, én is. Én, hogy leírjam e sorokat, te, hogy elolvasd őket szép szemeddel. Részesíts tehát abban a kegyben, hogy e pillanatban előlépj gyengéd és bizalmas barátnémmá, kinek fülébe gyónhatom legszemélyesebb érzelmeimet.

Ha megpróbálom megvonni egykori szerelmeim summáját, arra jutok: ámbár sok hölgyet szerettem, boldog pillanataim ritkák és gyorsan illanók voltak. Ezért sem idézem fel őket örömest, annyi bánatot hoznak magukkal emlékeim, köztük szívszorítóakat is: a kis Hélixét, ki élete bimbajában halt meg, Fontanette-emét, ki bitón végezte, leghívebb barátnőmét, Alizonét, kit - most végre kimondom - forróláz ragadott el Párizs ostroma után. Ők az én szegény halottaim. Ám az élőkkel sem jutok többre-jobbra: Joyeuse úrnő élete alkonyán vallási mániába esett. Thomassine-t bénaságra ítélik fájdalmai. Szép chateauduni takácsném újra férjhez ment s a férje veri. Mylady Markbyt börtönre vetette Erzsébet királyné.

Ami Angelinát illeti, úgyszólván megszentségteleníteném, ha egy napon ejteném ki nevét elholt szerelmeimmel, kik után az imént sóhajtoztam. Ma is szeretem őt. És azt gondolom, hogy nolens volens
 mindig is szeretni fogom. De micsoda csapásokat mért rám! És be messze, be nagyon messze kerültünk immár egymástól!

- Hát Louison?

- Szép olvasónőm, hogy hozhatod ide Louisont, ki talán némi hálára kötelezett, hanem a lelkem ugyan szomjan maradt mellette. Nem és nem! Létem olyan volt már, amilyen a tied, remélem, sosem lesz, mint Arábia sivatagja vagy annál is sivatagosabb, amikor feltűnt a látóhatáron káprázó szemeim előtt ez az oázis, melyet oly üde és tiszta víz táplált, hogy egy csapásra oly nagy szerelembe estem, amilyet már régóta nem éreztem.

De hallga, mivel fogadott Miroul, amikor végre megtértem Virágmező utcai lakomba.

- Hogyan, uram? Hát megjött végre? Tányérja ugyancsak unatkozott négy hosszú órán át! Kapott-e enni a hercegnétől?

- Egy falatot sem.

- Ugyancsak lenyűgöző lehetett párbeszédük, ha erről is megfeledkezett!

- Az volt, valóban.

- No de, uram, kérem, foglaljon helyet! Négy álló órán át, négy hosszú órán át se nem evett, se nem ivott! Teringettét! Egyék! Kimerültnek látszik, uram. És egy kukkot sem szól, csak mélázik. Ez a kappan, ha nem is duzzadt éppen a férfierőtől, kitűnő. Vegyen még belőle! És kóstolja meg, kérem, ezt a bayonne-i sonkát! Elég puha? Istennek hála, uram négy helyett eszik, mivel négy órát volt távol. Szavamra, nem csodálom, hogy egészen megnémult. Tövig koptathatta a nyelvét a jó hercegnénál.

- Mit beszélsz, Miroul? - szóltam rá ingerülten.

- Hogy ennyi beszédben elkophatott a nyelve.

- Igaz.

- Uram, terhére vagyok? Egyedül óhajt maradni pecsenyéjével? Tulajdon levében főve-sülve? Hát így kell megtudnom - állt föl az asztaltól -, hogy nem vagyok többé meghitt barátja és bizalmasa?

- Én Miroulom - kaptam el sietve a karját -, barátom vagy és az is maradsz mindig, és senki nem áll közelebb hozzám, mint te. De...

- De bizalmasa nem lehetek - nevetett rám Miroul -, mert a becsületszavát adta. Uram, ennyi elég! Mindent értek. A boldogság néma. Ó, én Pierre-em! Be örülök miattad e hallgatásnak! - azzal felállt, és páros csókot nyomott orcámra (s én azt nyomban hasonlóképp viszonoztam). - Hitemre, rögvest leolvastam az arcáról. Igen fáradtnak tetszik, hanem a szeme elevenen szikrázik, mégis ábrándos, arca kivirult, és noha alig vonszolja magát a fáradtságtól, van a járásában valami táncosság! És mindennek a tetejébe a szája néma! Némább a némánál! És ez a némaság kötetekre menő beszéddel ér fel! Te néma vagy, én Pierre-em, holott rendesen oly jól pereg a nyelved! Hanem immár én is elhallgatok! Némaságom úgy rakódik a tiedre, mint háj a hájra Mayenne pocakján. Lesz itt hallgatás akó- és hordószám! Nincs az a kolostor, mely némább lenne nálunk! Mégis, hadd szólok egyetlen szót, márki úr!

- Hallgatom, fegyvernök úr!

- Lehetetlen, hogy a jó hercegné ne váltott volna egy-két szót kegyelmeddel négy óra hosszat. Talán akadt köztük néhány ad usum puerorum
 is.

- Elmeséltem neki reimsi kalandunkat. Azt te éppoly jól ismered, mint én. Ő meg a jezsuita gyóntatójáról mesélt nekem.

- Nocsak! Ez ízletes falat!

Eztán, ismételt kérésére, elmondtam a magamét; ő elképedve hallgatott, s elképedése s mulatsága nőttön-nőtt, ahogy én előbbre jutottam az elfogadható vélemények felsorolásában.

- Én Pierre-em - mondta végül -, különösek a véletlen játékai! Mialatt a csinos hercegné gyóntatóatyjáról beszélt kegyelmednek, itt járt a saint-germain-l'auxerrois-i plébános, kegyelmedet kereste, igen csalódott volt és elbúsult amiatt, hogy nem lelte itthon, és azt mondta, négy órára visszatér.

- Az Isten szerelméért! - vetettem egy pillantást zsebórámra. - Mindjárt négy óra! És vigyen el az ördög, ha tudom, mit akarhat tőlem ez a jóember, hacsak nem azért jön, mert nem látogatom oly szorgalmasan miséit, mint szeretné!

Csakugyan, alighogy lenyeltem az utolsó falatot, Franz máris bevezette Courtil plébánost. Amint belépett, felkeltem, derült arccal elébe siettem, két kézzel ragadtam meg jobbját, biztosítottam őszinte baráti érzelmeimről, s közben az arcát lestem, mely az igazat megvallva, nyugalmát vesztettnek tetszett.

Szándékosan mondtam nyugalmát vesztettnek és nem nyugtalannak Courtil plébános urat, mert nem olyan embernek látszott ő, kit metafizikus aggodalmak bántanak, lévén arca széles, vörös és fénylő, mint egy sonkacsülök, szeme fekete és ragyogó, szája piros, fogazata erős, termete zömök, s reverendája alatt takarosan gömbölyű a pocakja.

A barikádok napján és Párizs ostroma alatt ligapárti prédikációkat tartott, de elkerülte az átkoknak, gyalázkodásoknak és uszításnak azt a túlságát, melybe számos paptársa beleesett. Olyannyira, hogy amikor a király bevonult a fővárosba, Courtil plébános nem szegődött a spanyol helyőrség nyomába, hanem élve őfelsége kegyelmével, ki előtt szívesen hajtott fejet, megmaradt szószékén, ahonnan imát mondott a királyért, türelmesen várva, hogy a pápa visszavonja átkát.

- Franz! - szóltam, mihelyt vendégemet leültettem -, ugyan hozz már Courtil plébános úrnak egy kupával abból a jó cahors-i borból, hogy koccinthassunk vele, La Surie úr meg én!

- Márki úr - felelte Courtil plébános -, kínálását örömmel elfogadom, de csak a koccintás kedvéért, mert egyébiránt ritkán iszom bort, misén kívül. Hanem ez igazán jó bor - csettintett elégedetten.

- Franz, küldj el két üveg bort a saint-germain-l'auxerrois-i plébániára! - parancsoltam.

- Szépen köszönöm, márki úr - mondta a plébános. - Ez eljárás becsületére válik.

- Plébános úr bizonyára tudja, hogy minden körülmények között számíthat barátságos érzületemre.

- Aminthogy az enyémre is - bókolt kecsesen La Surie úr.

- Alázatos szolgája vagyok, márki úr. És a kegyelmedé is, fegyvernök úr.

Azzal egy hajtásra kiitta borát, s ily módon bátorságot merítve, a tárgyra tért.

- Márki úr, mióta visszaköltözött Virágmező utcai hajlékába, a misén láttam ugyan, de ha emlékezetem nem csal, a gyóntatószékben nem, ami felette elszomorít.

- Ez azért van, plébános uram - vetettem egy oldalpillantást Miroulra -, mert én csak húsvétkor szoktam gyónni, és húsvétkor Laon falai alatt voltam, a király seregében.

- Márki úr - kezdte újra Courtil, rövid hallgatás után, mely alatt mintha finoman mérlegelte volna válaszomat -, megengedi, hogy egyenesen megkérdezzem, nem volt-e más oka is tartózkodásának?

- Mi más lehetett volna? - kérdeztem vissza, óvatosan merészkedve előre e talajon, mivel a lelkem mélyén azt latolgattam: nem azzal gyanúsít-e a jóember is, amivel szép hercegném, hogy még mindig heringszagom van...

- Az például, hogy másnál gyónt - így Courtil.

Ahá, gondoltam, óvatosan Miroulra sandítva, végre tudom, mi a bajod, komám! És hiszem, nem marad sótalan pecsenyéd.

- Plébános úr - feleltem nagy komolyan s mintegy erényem palástjába burkolódzva -, úgy érzem, vétenék hitbéli kötelességem ellen, ha utazásaimat leszámítva másnál gyónnék, mint plébánosomnál, akinek nyájához tartozom.

- Ó, fiam! - kiáltotta Courtil -, az Isten áldja meg jámborságáért, és ahány szent csak van a mennyekben! És adná Isten, hogy így érezzenek mások is, kik némi súllyal bírnak az udvarban és a városban! Fájdalom, nem így van! És ez tüske az én húsomban! Mert nap mint nap tapasztalnom kell: legrangosabb híveim hagynak el! Úgy látszik, hiába imádkozom a Mindenhatóhoz, ez a gyászos apadás soha meg nem szűnik, és feltartóztathatatlanul elvesztem legjobb lelki gyermekeimet, ha tovább terjed közöttük ez a divat - eh, mit beszélek: ez az őrület, hogy a jezsuitákhoz tódulnak gyónni.

A derék plébános úgy ejtette ki e szót: jezsuiták, mintha azt mondta volna: eretnek vagy visszaeső bűnös. Az ember azt hihette volna, ostor csattant egy mezítelen háton.

- Plébános úr - avatkozott közbe La Surie, ki látva, mi nagy lendületbe jött plébánosunk, tovább akarta lökni őt a lejtőn úgy, hogy én ne elegyedjek bele e veszedelmes vitába -, noha jómagam osztom Siorac úr véleményét, s kötelességemnek tartom saját plébánosomnak gyónni meg vétkeimet, kérem, világítsa meg elmémet egy dolgot illetően: miért oly kárhozatos gyakorlat nem saját plébánosunknak, hanem másnak gyónni s attól nyerni el a feloldozást?

- Azért - jött még nagyobb indulatba Courtil -, mert ezáltal mérhetetlen kár éri a plébánost is, a gyónót is.

- Annyit megértettem - szólt Miroul -, hogy ha a bűnbánó nem plébánosánál gyón, kevesebb adományt juttat majd neki, és inkább azzal lesz bőkezű életében és úgy lehet, holta után is, aki lelkiatyja. De mennyiben éri kár a gyónót magát?

- Ej, fegyvernök uram, a kár kétségbevonhatatlan - felelte fájdalmas képpel Courtil. - Hátat fordítani plébániánknak s másutt gyónni, áldozni annyi, mint odahagyni Jeruzsálem templomát, s helyette Szamária hegyein mutatni be áldozatot.

- Bocsásson meg nekem, plébános úr - vetette ellene Miroul -, ám ha hasonlata igen nagy becsületére válik is tudományának, inkább biblikus, semmint meggyőző. Ugyan miért érnének kevesebbet a szentségek Szamária hegyei között, ha felszentelt pap kezétől nyerjük el azokat?

- Mert ott egyedül van, uram! - emelte égnek mindkét karját Courtil. - Nemhiába hívják az áldozás szentségét kommuniónak: azt a templomban a hívek gyülekezete előtt kell magunkhoz vennünk. Tudja meg, uram, tudja meg - folytatta prófétai hangon -, hogy a bűnbocsánat főképp ama közös fohász erejének köszönhető, melyet a templom egésze küld az égbe, s mely, ha szabad így mondanom, kikényszeríti, hogy az megnyíljon könyörgésünk előtt!

E gondolat páratlan gyermekdedsége el is képesztett, mulattatott is, s mert nem akartam, hogy akár elképedésem, akár nevethetnékem kitessék, tovább hallgattam; Miroulra hagytam, hogy a vad nyomába eredjen, amelyet felvert. Amit ő meg is tett, szokásos ügyességével, miközben barna szeme ugyancsak szikrázott, a kék ellenben hideg maradt.

- Ó, plébános úr! - kiáltotta. - Be szépen mondta! És mennyire helyénvalónak tetszik metaforája! A mennyeknek ez a kapuja, mely zárva marad a magányos bűnbánó imája előtt, ám megnyílni kényszerül a hívek együttes és erőteljes könyörgésének nyomására, ez egyszerre szól szívünkhöz és képzeletünkhöz! Uram, tökéletesen meggyőzött igazáról, ezennel leteszem a fegyvert!

- Fegyvernök úr - Courtil szeme csak úgy ragyogott nagy szerénységében -, hálát adok az égnek, amiért engedte megtalálnom a szavakat, melyek megindították. S mivel megtisztelt azzal, hogy igen alkalmatosnak mondja e szavakat, vasárnapi prédikációmban is fel fogom használni őket.

- Azon a prédikáción ott leszek én is okvetlenül - mondtam -, mégpedig az első sorban, mivel, ami engem illet, én hű kívánok maradni plébániámhoz és lelkiatyámhoz, és fittyet hányok a divatnak, mely elrabolja tőle legjobb híveit.

- Jól mondja, márki úr, ez rablás! S én megvallom, ki nem állhatom ezeket a jezsuitákat (a szó megint úgy csattant, mint az ostorcsapás), kik annyit ártanak egyházunknak. És tudják-e miért?

- Miért? - kérdeztem én, nagyon is valódi kíváncsisággal.

- Mert sem nem laikusok, sem nem valódi klerikusok, a jezsuita se hús, se hal, jobban mondva se jó hús, se becsületes hal! Azt mondják magukról, szerzetesek, de hol van csuhájuk és klastromuk? Reverendában járnak, mint mi, de a mában élnek, és szétszélednek a világ minden tájára. Mi több, alkalomadtán világi ruhát öltenek, derekukra kardot kötnek, nagy hátaslovakon utazgatnak (s nem szerény öszvéreken, mint mi!) hegyen-völgyön át, még a tengeren is átkelnek... Azonkívül nem ismerik el püspökeink hatalmát, egyedül tulajdon generálisuknak engedelmeskednek, aki spanyol, meg a pápának, aki olasz. Az egyetem privilégiumait bitorolva iskolákat nyitnak, hol tettetett nyájassággal ámítják el a gyermekeket, miközben szüleiket botrányos gyóntatásokkal rontják meg.

- Botrányosokkal, plébános úr? - vontam fel kérdőn a szemöldökömet.

- Sajna, márki úr, immár bizonyosan tudom, ha a gyónó nemes, gazdag, és fontos szerep jut ki neki világunkban, a jezsuiták megértik, megbocsátják minden bűnét és feloldozzák alóla, legyen bár szó párbajról, hamis esküről, árulásról, tolvajlásról, sőt - tette hozzá elkeseredetten - akár szodomizmusról vagy házasságtörésről. És lássa, uram, e felette kárhozatos gyakorlat eredményeképpen úgy tisztelik és imádják őket Párizsban, mint a kis isteneket, urai a többség lelkiismeretének és mérhetetlenül meggazdagodtak.

- Meggazdagodtak, plébános úr? Azt hittem, szegénységi fogadalmat tesznek!

- Haj, márki úr, nem ismeri ezeket az átkozott kazuistákat! Két fogadalmuk van. Egy egyszerű fogadalom, ezt akkor teszik le, amikor belépnek társaságukba (melyet orcátlanul Jézus társaságának neveznek!), ennek révén gyűjtik halomra az örökségeket s hagyatékokat. Majd minekutána mindent besöpörtek és többet már nem kaphatnak, leteszik az ünnepélyes fogadalmat. Mi engem illet, áperte kimondom: nem hiszek jobban szegénységi fogadalmuknak, mint egyszerűségi fogadalmuknak! Még hogy a jezsuiták szegények! És egyszerűek! Uramisten! Mi mindent kell hallanunk eme siralomvölgyében! A jezsuiták szőrcsuha alá rejtik bíborköntösüket. Hamu alá becsvágyuk tüzét. Szent szavak mögé testamentumfaló mohóságukat! Ezek a kétszínűek lesütött szemmel járnak-kelnek, ám csak azért szegzik földre a tekintetüket, hogy ott is a javadalmakat kutassák!

A fenébe is, gondoltam, micsoda ékesszólás! És mi kevéssé jámbor! Ki hinné, hogy egy pap beszél így egy szerzetesről? Be eleven és heves az egyház gyűlölete, és nemcsak az eretnekeknek szól!

- Plébános úr, osztozik más is e véleményében? - kérdeztem.

- De még mennyire! - kiáltotta felindultan Courtil. Minden pap és püspök osztja e véleményt. Az előbbiek azért, mert a jezsuiták elrabolják tőlük lelki gyermekeiket. Az utóbbiak, mert a jezsuiták fittyet hánynak parancsaiknak. Ezért is állunk a Sorbonne pártján a perben, melyet emez átkos szekta ellen indított: űzzék ki őket országunkból, térjenek vissza igazi hazájukba, Spanyolországba!

Kis híján rámondtam: ámen!, de befogtam a szám: nem akartam, hogy Courtil plébános eldicsekedhessék egyetértésemmel. Úgy óvakodtam előre e dologban, mint a macska: fülemet hegyezve, bajszomat előreszegezve. Nem kívántam, hogy a jezsuiták ellenségének tartsanak, mely esetben ők is ellenséges érzületet tápláltak volna irányomban, s éppen nem kicsit, ha abból ítélek, ahogy Courtil érzett irányukban; ez szükségképpen hátráltatott volna vizsgálódásaim során. Egyébiránt, hogy semmit el ne hallgassak itt, el kell mondanom: nem volt különösebben ellenemre sem szelíd magaviseletük növendékeikkel szemben (azokat kivéve, akik a királyért akartak imádkozni), sem újfajta tanítási módszerük, sem gyóntatói tehetségük bámulatos hajlékonysága (melynek végső soron magam is hasznát láttam). Épp ellenkezőleg. Azt persze megértettem, hogy hajlékonyságuk csupán eszköz. Gazdagságuk szintúgy eszköz. Bámulatos vonzóerejük ugyancsak. Hanem a végső célt, melynek szolgálatába állítják ezeket az eszközöket, még nem láttam tisztán, ámbár kezdett némi sejtelmem támadni felőle. Azonban megtiltottam magamnak, hogy ezt szavakba foglaljam, nehogy elhamarkodottan ítéljek.

Mivel fent mondott okból nem helyeselhettem Courtil plébános úrnak, ismét rápazaroltam néhány hízelgő szót s mi több, tíz arany útravalót, amelyet villámgyorsan zsebébe süllyesztett, és én újfent elámultam, mint már annyiszor, azon, hogy milyen mély is a reverenda zsebe, hisz ahhoz, hogy bármit, akár csak egy zsebkendőt is elővonjanak belőle, nemcsak a kezét, a karját is bele kell dugnia az embernek könyékig.

- Tudja-e, uram - rándult gúnyos mosolyra Miroul szája Courtil távozása után -, hogy mind ez idő alatt L'Étoile úr fogolyként kuksolt Lisette kamrácskájában, nem akarván megjelenni a plébános úr előtt?

- Ugyan ki ne örülne egy ily édes zárkának? - nevettem én nagyot. - Fuss, Miroul, őt kiszabadítani! Nem szeretném, ha felesége őnagysága nyugtalankodna férje hosszas távolmaradása miatt.

Gondolhatod, olvasóm, mihelyt L'Étoile előkerült, és túlestünk a szokott udvariaskodáson, igyekeztem a szót ráterelni arra, amiről az udvar és a város beszélt: a jezsuiták nagy perére, ám lévén a nyúlnál is ijedősebb, az én derék L'Étoile barátom óvakodott e tárgyra rátérni, ehelyett szokása szerint erkölcseink hanyatlásáról perorált: mindig olyankor mutatkozott a legszigorúbb erkölcscsősznek, amikor szobaleányom karjaiból bontakozott éppen ki. Mindazonáltal, noha a szája keserűen lebiggyedt, s homlokát gond felhőzte, úgy véltem, szemében némi pajzánság lappang, rácáfolván szavaira.

Mégis elmondott egy esetet Loyolai Ignác életéből, melyet sehol sem leltem fel híres naplójában, akármilyen furcsa, amiből arra következtettem, hogy nem megfeledkezett róla (hogyan is tehette volna ezt ő, ki összegyűjtött mindent, még a történelem legapróbb morzsácskáját is?), hanem kicenzúrázta, és esküdni mernék rá, nem a pajzán gondolatok miatt - mert írásaiban e moralista igencsak szókimondó volt -, hanem mert e történet nem vet éppen evangéliumi fényt Jézus társaságának alapítójára.

- Kedves Siorac - mondta -, bizonyára kegyelmed is tudja: Loyolai Szent Ignác kapitány volt a spanyol hadseregben. Ezért is választotta később az általa alapított rend vezetőjének ezt a címet: generális.
 Bal- avagy inkább jó szerencséje úgy hozta, hogy egy bombaszilánk megsebesítette jobb lábát, miközben Pamplonát védte a franciák ellenében. Emiatt előbb nagyon megharagudott ránk, hanem aztán, mivel sebe sántává tette, úgy érezte, hogy a kegyelem állapotába került; így hát örökre hátat fordított a fegyverforgatás nemes mesterségének és addigi, ugyancsak kicsapongó életének.

- Ezt igazán nem tudtam - kottyant közbe Miroul -, de örömmel hallom, hogy csak sántasága gátolta meg a további szoknyavadászatban. A kegyelem vajmi kevésen múlik. Az ember jobb lába megrövidül egy hüvelykkel, és máris elindulhat a szentséghez vezető úton...

- Fegyvernök úr - utasította rendre L'Étoile -, ismerek én olyan embereket, akik még fél lábbal is...

- Uram, kire céloz hármunk közül? - kérdezte kis fejbiccentéssel Miroul, s barna szeme vajmi huncutul csillogott. Elnevettem magam, de mihelyt láttam: L'Étoile nem csatlakozik hozzám, nevetésemet mosollyá szelídítettem.

- Folytatom - L'Étoile arca zord volt. - Szent Ignác, megtérése után, elzarándokolt öszvérháton Montserratba, hogy ott Francisco Jiménez de Cisneros vezetésével a teológiát tanulmányozza. Útközben összetalálkozott egy tanult mórral, s kezdetben szívesen cserélt eszmét vele. Ám amikor ő kiejtette Szűz Mária nevét, a mór így kiáltott fel:

- És honnan veszi, uram, hogy Miriam (ez Mária arab neve) szűz volt?

- Az evangéliumokból - felelte ridegen Szent Ignác.

- Kötve hiszem, amit erről mondanak - felelte a mór. - Az még hagyján, hogy a fogantatás emberi közreműködés nélkül következett be, elvégre az Úristen mindenható. Ám ami a gyerekszülést illeti, az más lapra tartozik. Amikor a nirio
 előjön anyja méhéből, óhatatlanul átszakítja a szűzhártyát. Tehát Miriam ettől fogva nem volt szűz.

- Nyomorult hitetlen! - kiáltotta Szent Ignác, elővonva kardját. - Meglakolsz gyűlöletes istenkáromlásodért!

És kivont karddal rontott a mórra. A szerencsétlen erre elfutott, s ámbár Szent Ignác üldözőbe vette, nem érte utol. Erre mind nevettünk.

- Nem tudom - mondtam aztán -, van-e okunk az eseten nevetni. Jobban meggondolva úgy találom, van valami ijesztő abban, ha egy szent ennyire harcos. Eszembe jut a jezsuita Samarcas, ki híres cselvágását alkalmazta az angol Mundane ellenében, és átdöfte mellkasát. Miroul és jómagam szemtanúi voltunk az esetnek, és csak most értem és tudom meg, hogy amikor Samarcas ezt cselekedte, bátran hivatkozhatott rendje szent patrónusának példájára.

- Egy fecske nem csinál nyarat, mondják, egy jezsuitáról nem ítélhetjük meg a rend egészét - jegyezte meg L'Étoile, ki ugyan szívesen megfricskázta Jézus társaságát, ám még baráti körben is óvakodott e rendet komolyan bírálni.

- Egyébiránt meg kell vallanunk, a mór észjárása nagyon is szőrszálhasogató volt, hisz a szűzhártya véletlenül is megsérülhet, attól még szűz marad a lány - mondtam.

Miroul mosolygott, e sajátos mosoly láttán tudtam, már megint rábukkant egy gioco di parolé-ra, és mindjárt kimondja.

- Vessző kell a szüzesség elveszejtéséhez, és semmi más - mondta. - Tehát a mór tévedett! Tehát a mór halált érdemelt!

- Ne, ne, én Miroulom! - intettem le. - Ne áldozzuk fel e szegény mórt egy szójáték kedvéért! Szerintem Szent Ignác ez alkalommal a türelmetlenség lesújtó példájával szolgált.

- Mégis azt beszélik - szólt L'Étoile -, hogy a jezsuiták gyóntatóatyai türelme szinte határtalan, s jóformán minden bűn alól feloldozzák a gyónót. Ha ez igaz, nem szeretném rájuk bízni lelkem kormányzását. Istennek hála, az én gyóntatóm régi vágású francia plébános. Összeszid! Legorombít! Megbüntet! Nem szűnik meg megszégyeníteni engem vétkeim és bűneim miatt! És nagy garral köti a lelkemre: bánjam meg bűneimet!

- És csakugyan megbánja őket, főtanácsos úr? - kérdezte Miroul.

- Őszintén - felelte lesütött szemmel, lebiggyedt szájjal L'Étoile. - Ám minduntalan visszaesem eltévelyedésembe. - Majd rápillantott zsebórájára, elnézésünket kérte, amiért nem időzhet tovább baráti társaságunkban, mivel hitvese hazavárja, és gondterhelt képpel, de táncos léptekkel távozott.

- Úgy látszik, a mi derék L'Étoile-unkat erősen furdalja a lélek, amiért oly gyakran látogat el hozzánk.

- Mi sem természetesebb - vélte félmosollyal Miroul. - Az egész súly és ellensúly kérdése. L'Étoile súlya nyomja Lisette-et, és Lisette súlya nyomja L'Étoile lelkiismeretét.

- Miroul - mondtam én -, nincs igazán ínyemre e gioco.

Másnap megpróbáltam felkeresni Antoine Arnauld-t, és elküldtem hozzá egyik apródomat egy levélkével. A fiú jó két óra múlva tért vissza (Arnauld ötpercnyire lakott tőlünk) a híres ügyvéd egy igen udvarias levelével, melyben arra kért, szíveskedjek egy kurta héttel elhalasztani látogatásomat, mivel éppen a jezsuiták elleni vádbeszédén dolgozik, és amíg be nem fejezi, nem óhajt senkivel találkozni, lévén e per kimenetele sorsdöntő a király és az ország szempontjából.

Hat nappal később, amikor vacsora után épp levetkezni készültem szobámban, kopogtak ajtómon, mely, ha olvasóm még emlékszik rá, a sarokbástya csigalépcsejére szolgál; e kényelmen osztoztam Louisonnal, ki a felettem levő szobában hált, úgyhogy ő lejöhetett hozzám, illetve én felmehettem hozzá anélkül, hogy bárkit felébresztettünk volna.

- Te vagy az, Louison? - kérdeztem, elámulva a kopogáson.

S amint meghallottam a hangját, elhúztam ajtómon a reteszt, és bebocsátottam Louisont, ki azonban nem hálóingben volt, mint szokott, hanem szoknyában és vállfűzőben. Ez meglepett, és még inkább az én pirospozsgás, nagydarab, szőke champagne-i lánykám arcának elszánt kifejezése.

- Nos, Louison, mit akarsz tőlem így, felöltözve? - kérdeztem.

- Márki úr - felelte ő -, tegnap, amikor a piacra mentem Mariette-el, az utcán összetalálkoztam egy reimsi sapkaárussal, ismerősömmel, ki erős kísérettel szándékozik Champagne-ba visszatérni, és szívesen magával vinne és szolgálatába fogadna holnapután, ha a márki úr elbocsát.

Mindezt egy szuszra adta elő Louison, jóformán lélegzetet sem véve, csípőre tett kézzel, eltökélt arccal és elszánt tekintettel.

- Louison - mondtam én -, ez magyarázatra szorul. Kérlek, ülj le ide elém, erre a zsámolyra, és áruld el, miért akarsz tőlem megválni!

- Márki úr - a leány márványarccal, meglehetős mereven ült, kihúzott derékkal, két kezét a térdén összekulcsolva -, nem annyira kegyelmedtől akarok megválni, hanem inkább távozni.

- Kedvesem, úgy vélem, ez a kettő egy és ugyanaz.

- Éppen nem - vágta rá Louison, majd elnémult, s csak ült, némán és mozdulatlanul. S én még a kezemet sem mertem kinyújtani feléje, hogy megérintsem eme szobrot, annyira hidegnek tetszett.

- Mit jelentsen ez, Louison? - kezdtem újra, meglehetősen kijőve a sodromból magatartása miatt. - Nem szereted immár a mi nagy Párizsunkat? Honvágyat érzel szülőfölded iránt?

- Nem én, uram.

- Megbántott itt valaki?

- Dehogy - tiltakozott hévvel. - Mindenki tisztességgel bánik velem e házban. Hiányozni fognak nekem.

- Hát Guillemette?

- Eh, elég itt-ott egy-egy pofon, hogy móresre tanítsam - felelte mintegy felélénkülve.

- Azt kívánnád, galambom, hogy felemeljem béredet?

- Piha, márki úr! Csak nem néz kapzsinak? Bőven elég, amennyit kapok.

Ezt némi indulattal mondta, hanem azután megint kővé látszott meredni.

- Louison, vajon oly erős baráti szálak fűznek e sapkaárushoz, hogy miatta kívánsz itt hagyni bennünket?

- Nem, és ezt márki úrnak oka van tudni - tiltakozott ő hevesen -, sem eme sapkaárushoz, sem máshoz nem fűznek ilyen szálak.

- Louison, kifogytam a kérdésekből - mondtam, immár kissé ridegebben. - De ha nem mondod meg kereken és teketória nélkül, miért határoztál így, a pokolra és minden ördögére mondom, nem bocsátlak el!

- Márki úr - I.ouison hangja felháborodástól remegett -, nagy zsarnokság volna, ha ezt tenné velem!

- Tehát nagy zsarnok leszek, vagy a manóba is, megtudom, miért vetted a fejedbe, hogy itt hagysz egy házat, ahol nem kell sokat dolgoznod, jó bért kapsz és mindenki tisztel.

- Nem mindenki.

- Hogyan, nem mindenki? Ugyan nevezd néven azt a mihasznát, ki nem becsül téged!

- Márki úr, az nem holmi mihaszna, hanem uraságod - felelte ő, és szép arcára kiült nagy-nagy zavara.

- Én? - képedtem el. - Még hogy én nem becsüllek, Louison!

- Uram, öt napja éjjel-nappal zárva lelem e szoba ajtaját, melyet szívemből megutáltam, amiért annyiszor kopogtattam be rajta hasztalan.

- Fáradt voltam.

- Jó gazdám és uram, bocsásson meg, de kegyelmed lódít. Sosem láttam uraságodat fáradtnak, különösen nem, ha arról volt szó, hogy egy lánnyal elcicázzon.

- Meglehet, valami gond rág lelkemen.

- Bocsásson meg, uram. De három nap óta minden délben a nyomába eredtem, és elkísértem egy bizonyos zöld ajtóig, melyhez kulcsa van uraságodnak.

- A teremburáját! Ez árulás! - kiáltottam felmérgesedve.

- Uram - felelte ő elutasítóan -, árulásról szó sincs. Nem tudom és nem is kívánom tudni, ki lakik ott. Az nem rám tartozik. Csupáncsak azért kérem elbocsátásomat, mert uram megsértett.

- Én megsértettelek, Louison? - hűltem el.

- Meg ám, megsértett! Nem azzal, hogy oda megy, ahová menni kíván, hanem azzal, hogy nem kér többé belőlem.

Erre elállt a szavam, és kissé magamba szálltam. Ha egy szobaleány, ki nemtelen származású, szolgálatunkra áll és kielégíti vágyainkat, hajlamosak vagyunk megfeledkezni róla, hogy ő is csak olyan asszony, mint a többi, és meglehet, van olyan féltékeny és becsületére annyira kényes, mint egy főrangú hölgy. Jobban meggondolva, az én Louisonom éppen nem oktalanul járt el és nem minden méltóság híján.

- Louison - mondtam szelíden és felálltam -, bocsásd meg nekem, kérlek, hogy szándéktalanul megsértettelek. Való igaz, beleszerettem egy hölgybe, és másra gondolni sem bírok. Ha ennélfogva el akarsz menni, ezt megteheted. Nemcsak elbocsátalak, de adok neked útravalóul egy summa pénzt, eleget ahhoz, hogy hozományodul szolgáljon, ha férjhez találnál menni. Azonban szeretném, ha elhinnéd nekem, hogy távozásod fájdalommal tölt el, mivel sokra becsülöm irántam való jóindulatodat és szívből szeretlek.

- Ahogy én is uraságodat! - kiáltotta ő a kezemet megragadva, és elöntötték szemét a könnyek. - Jaj, uram és gazdám, míg élek, nem találok majd oly emberre, ki olyan jó volna, mint kegyelmed, olyan nagylelkű, bőkezű, elnéző mások hibáival szemben, örökké vidám és tréfás kedvű, és velem, tudja, mikor, oly gyengéd és simogató.

Úgy meglepett, hogy ezúttal ő dicsér oly módon, ahogy én szoktam a leányokat, lapáttal öntve a bókokat, hogy elnémultam, jó szorosan magamhoz öleltem, és egy-egy csókot nyomtam mindkét orcájára, miközben szemem könnybe lábadt, s minek tagadnám, mihelyt becsukódott az ajtó Louison mögött, kiesett szememből a könny s végigszántotta arcomat. Ugyan már, mondja erre olvasóm, sírni egy szobaleány után, elsiratni egy ilyen incifinci kis kalandot! Bizony, olvasóm, különös alkotmány a mi szívünk. Míg Louison itt volt, oly magától értetődőnek tetszett, hogy akkor ölelem meg, amikor akarom, hogy nem becsültem annyira e kellemetességet, mint illett volna. És lám, most, hogy hirtelen ráébredtem, elmegy, szinte özvegynek éreztem magam szobámban, hol oly kedves órákat éltem vele át, bármennyire rajongtam is szép hercegnémért, és bármennyire hű kívántam is maradni hozzá.

Két nap múlva eltávozott szegény Louison, batyujában mondott útravalóval, nagyon is kedve ellenére, ahogy nekem sem volt ínyemre eltávozta. Előbb még átadtam neki egy Péricard-nak címzett levelet, melyben sok szerencsét és sikert kívántam a király küldötteivel folytatott tárgyalásokhoz, amelyek Reims átadásáról folytak, majd házam küszöbéig kísértem ki Louisont, egész háznépemmel együtt. És az igazat megvallva, otthonom üresebbnek és szomorúbbnak tetszett eltávozása után.

Szerencsére nem volt időm sokáig bánkódni. Franz átadta Antoine Arnauld mester levelét, melyet egy lóti-futi gyerkőc abban a percben hozott meg, s e levél más mederbe terelte búbánatos gondolataimat, mivel arra szólított föl: jelenjek meg a nagy ügyvédnél pontban tíz órakor. És ki toppant be, miközben e jó hír levében főttem, hogy hozzátegye jelenléte sava-borsát? Az én pókkarú Fogacer-m, tetőtől talpig feketében, felvont szemöldökkel, fodrozódó szájával.

- Mi fili, eredj, ezer ördög és pokol ellenében - mondta, mihelyt megtudta, kivel fogok még délelőtt beszélni -, hanem jól húzd a szemedbe kalapodat, és burkolózz be köpenyedbe, akármilyen meleg van is eme nyári napon, mert e házat mélységesen gyűlölik a mi spanyol lelkű jezsuitáink és barátaik, hisz ami e ház pokoli fazekaiban fő és fortyog, az oly szer, mely ki akarja vetni őket Frankhonból.

- Hát a szakács?

- Antoine Arnauld? Az nem akárki! Amennyire egy jezsuita maga a hajlékonyság, ő a megtestesült merevség. Auvergne-ből való. Abból az auvergne-i bazaltból faragták, mellyel országutainkat kövezzük ki! Száz évig eljárhatsz rajta, mégsem kopik el. Ami pedig ügyvédi talentumát illeti, hallottad-e már őt beszélni, mi fili?

- Nem én.

- Auvergne-i tűzokádó, s mi több, a régi fajtából. Fortyog, kivörösödik, pattog, ékesszólása forró, merő láva és tűz! Szegény jezsuiták!

- S mint ember milyen?

- Alig haladta el harmincnegyedik esztendejét, de uramfia, micsoda fáradhatatlan munkás! Isten a tanúja: nem takarékoskodik ő sem verejtékével, sem a lámpásba való olajjal, éjfélig görnyed beszédei fölé, korán kel, későn fekszik, és még akkor sem alszik rögtön el, előbb gyereket csinál a feleségének, kitől immár tizennégy gyermeke van.

- S hát ez a termékeny hitves miféle?

- Hallgassátok, hallgassátok! - kiáltotta Fogacer, égnek emelve két pókkarját. - Hallgassátok meg eme szép históriát. A nagy hírű ügyvéd, Simon Marion végighallgatja az akkor éppen csak a tojásból kibújt Arnauld egy beszédét a párizsi parlament előtt. Nyomban beülteti hintajába, meghívja ebédre, megméri, kiismeri és hozzáadja leányát! Micsoda bámulatos ajándéka a sorsnak ez auvergne-i számára: bekerülni egy pénzben-erényben egyaránt dúsgazdag, ősi párizsi polgárcsaládba!

- Maga Antoine Arnauld is olyan erényes-e?

- Mi fili! Hozzá mérten az egyenesség maga is görbének tetszene! És ez az ember tántoríthatatlan hűséggel csügg nemzetén, a gallikán egyházon, a királyon és nézetein.

- L'Étoile és az öreg de Thou is - mondtam erre én -, és Istennek hála, a tanult polgárság nagy része.

- De Thou azonban öreg és beteges - villantotta rám fodros mosolyát Fogacer. - És L'Étoile óvakodik oly közel merészkedni a tűzhöz, hogy meg találja perzselni bajszát. Arnauld nem fél semmitől, sem jégtől, sem tűztől. Párizs ostroma idején felháborodott a találó nevű Boucher
 plébános és a jezsuita Commolet királygyilkos prédikációin, tehát írt és kiadatott egy mennydörgető gúnyiratot a Tizenhatok, a pápai legátus és Feria hercege ellen, s mert ő sosem végez félmunkát, ezt a címet adta neki: Antispanyol. A nevét ugyan nem írta alá, hanem megtette azt helyette tehetsége, akkor a Tizenhatok gyanúba fogták, és már köszörülték ellene késüket, hogy ledöfjék, amikor kőmívesnek öltözve kiszökött Párizsból.

- Aj, be tetszik nekem ez a dolog!

- Hogy is ne tetszene neked, mi fili - vonta a magasba szemöldökét Fogacer -, amikor te magad is oly szívesen öltesz álruhát!

- Úgy értettem, hogy határtalanul szeretem a tollnak ezt a vitézségét, mely a szememben felér a kard vitézségével.

- És a mi antispanyolunk, aki kard híján bátorsággal fegyverkezik fel, akárcsak Jeanne d'Arc, ki akarja űzni országunkból az idegeneket.

- Inkább a mi Vercingétorinunk, hisz tűzhányóból született - jegyezte meg La Surie.

Miroulnak ez élcét kitűnőnek tartottam, és ezt meg is mondtam neki, ami nagy vigaszára szolgált, mivel pár napja orromat fintorgattam egy kiszólására, és azért is, mert felette bántotta, hogy nem jöhet el velem Arnauld mesterhez, kihez pontosan tíz órakor érkeztem meg. Hitvese fogadott, ki oly erőtől duzzadó volt, amilyen szép, és csak Isten a megmondhatója, mi erősnek kellett lennie ahhoz, hogy tizennégy gyermeket hozzon világra, hitem szerint egyiket a másik után, mert külseje után ítélve nemigen lehetett több harminc esztendősnél. És szép olvasónőm, most, amikor e sorokat írom, az új század hajnalán, hallom, hogy gyermekei száma húszra emelkedett. Húszra, ahogy mondom, és édesanyjuk, ahogy nekem mesélték, ma is oly virulóan egészséges, amilyennek azon a napon, 1594 nyarán láttam. Amiből arra következtetek, hogy ami az erőt és kitartást illeti, eme párizsi nő felért auvergne-i férjével, kinek dolgozószobájába nyomban be is vezetett, ámbár ő maga a lába hegyét is alig merte oda betenni, mintha az a szentélyek szentélye lett volna.

- Márki úr - állt fel jöttömre Antoine Arnauld -, alázatos szolgája vagyok, de engedje meg, hogy befejezzek egy mondatot, mely már itt feszeng tollam hegyében; még elszalasztanám, ha nem ejteném nyomban foglyul, papírra vetvén.

- Kérem, kérem, tiszteletre méltó mester, csak semmi ceremónia! - siettem én ráfelelni. - Az én Périgord-om korántsem esik oly messze a kegyelmed Auvergnat-jától, hogy ne mondhassuk magunkat földiknek. Tehát intézzük dolgainkat egyenesen, jó francia módra.

- Márki úr, megbecsülésével roppantul lekötelezett - ült ő vissza a helyére.

És újrakezdte mondata „foglyul ejtését s papírra vetését” , ahogy oly jól mondta volt, miáltal időt hagyott nekem őt alaposan szemügyre venni. Mikor az imént felállt, nem láttam nagy termetűnek, most, hogy ült, szemembe szökött, mi széles a válla, erős a termete, domború a mellkasa, s amit inkább csak kitaláltam: mi inas-izmos karja-lába; arca ugyancsak szélesebb volt, mint amilyen hosszú, szeme jáspisfekete, haja hollókék, bőre sötétszürke, mint a bazalt, ha szabad így mondanom, lévén e férfiú oly gyapjas, hogy szinte csomókban lógott ki orrán a szőr, s maga ez az orr hosszú volt, az áll erős, s a két ajak, noha nem keskeny, szorosan egymásra zárt. Zekéje fekete bársonyból készült, s nyakig gombolta a hőség ellenére, gallérja kicsiny volt, már-már hugenotta gallér. Antoine Arnauld máskülönben is Sauveterre bácsira emlékeztetett ama tűz által, mely merevsége és szigora alatt lappangott.

A szoba maga mindazonáltal éppen nem volt rideg. Négy gyönyörűen faragott keretű ablaka a kertre nyílt, a másik két falat szép kárpit borította, s a negyediket faltól falig és padlótól mennyezetig drága fából készült, csodálatosan szép berakásos ajtócskák mögött lapuló irattartók, hol Arnauld bizonyára titkos írásait tartotta; gondolom, ezeket az ajtócskákat kizárólag egy lábbal mozgatható, a faburkolat alá rejtett gépezet nyitotta. Ezt azért gondolom, mert hasonlóan szép és az egész falat betöltő irattartókat láttam Medici Katalin kis dolgozószobájában, a blois-i kastélyban, s mivel akkor Antoine Arnauld volt éppen az anyakirályné főprokurátora, volt elegendő alkalma neki is e bútort megcsodálni. És mihelyt meghalt az anyakirályné, nem volt addig nyugovása, míg azt le nem másolta szép párizsi lakásában, beleértve a lábbal mozgatható gépezetet is. Jeléül, hogy volt pénze bőven. S hogy nem sajnálta kiadni otthona szebbé tételére.

- Nos, befejeztem, márki úr - tette le a tollát Arnauld, s szigorú arca nagy elégedettséget tükrözött. - Immár hallgatom, és nagy örömmel állok szolgálatára.

- Tiszteletre méltó mester - mondtam -, a király arra kért négyszemközt: tudjak meg minél többet a perről, melyet az egyetem és a plébánosok indítottak a jezsuiták ellen. Megtettem. Amit e szektáról és kétszínű - egyszerre világi és egyházi - természetéről megtudtam: hogy az általuk fenntartott iskolákba csábítják a növendékeket, hogy nagyon is megkönnyítik a feloldozás elnyerését a ranggal-vagyonnal bíróknak, hogy kielégíthetetlen mohósággal vadásznak hagyatékokra, ezek meglehetősen aggasztó dolgok, mégsem annyira kárhozatosak, hogy indokolnák a társaság száműzetését. Kegyelmed is láthatta, mester, hisz az egyetemet képviseli ellenükben, hogy az egyetem haragja nem ismer határt, amiért a jezsuiták megsértették privilégiumait és tönkreteszik iskoláit azáltal, hogy az ő iskoláik kitűnőek és ingyenesek. Ami a plébánosokat illeti, ők halálosan meggyűlölték a jezsuitákat, amiért azok elorozzák tőlük leggazdagabb lelki gyermekeiket, a püspökök pedig azért tajtékoznak, mert a jezsuiták semmibe veszik parancsolataikat. Ám ki ne látná, hogy egyik esetben is, a másikban is kalmárféltékenységről van szó, s ez a magyarázata a nagy felbuzdulásnak a jezsuiták ellen.

Nem volt az részemről minden ördöngösség nélkül való, hogy az ördög ügyvédjévé szegődtem. Ám végtére is tudtam, hogy fontos személyiségek - Nevers hercege, Cheverny, d'O uraság, d'Épernon, La Guesle prokurátor, Antoine Séguier és a parlamentnek legalább a fele - így okoskodnak e dologban, ahogy a fentiekben én, és nagyban ügyködnek a pör elhalasztásán. No meg arra is számítottam, hogy csalárd állításom eléggé felgerjeszti Antoine Arnauld mester haragjának tüzét ahhoz, hogy lángja megvilágítsa elmémet. Ami be is következett, mert dühödten, pislogva, táguló orrcimpával, remegő ajakkal, két öklével szaporán verve a bennünket elválasztó asztalt, a mester azt mennydörögte, miközben sötétszürke arcát feketére színezte a méregtől feltoluló vér:

- Aj, uram, szentül hiszem, a lelke mélyén maga sem azt gondolja, amit mond. Mert e mondanivaló oly illetéktelen, elégtelen és oktalan, hogy a dolgok valóságához mérten az, ami a hullámtaréj az alázúduló vízárhoz képest: se súlya, se ereje, se szubsztanciája. Hiheti-e, hogy szívvel-lélekkel belevetettem volna magam e harcba, ha nem lenne több a szememben kicsinyes érdekek nyomorú disputájánál? Nem és nem! Az ügynek sokkal nagyobb súlya van, túlmutat az az egyetemen és a plébánosokon; ami itt kockán forog, az a király élete, országunk békéje és nemzetünk vagy talán egész Európa jövője.

- Tiszteletre méltó mester, ha ily főbenjáró az ügy, kérem, világosítsa meg elmémet! Nincs más vágyam, mint e pert a maga valóságában látni és megérteni.

- Márki úr - folytatta Arnauld mester oly zengő hangon, mintha a parlament előtt beszélne -, kegyelmednek, ki, mint hallom, igazán bámulatos buzgalommal szolgálta III. Henriket és IV. Henriket, tudnia kell, hogy Spanyolország királya, II. Fülöp, minekutána eltelt az Indiák aranyával, nem kisebb reményt dédelget, mint hogy Nyugat egyeduralkodója és császára legyen fortély és erőszak árán. És hogy a mondott fortély nagyobbrészt abban áll, hogy úgy tesz - ez a madridi róka! -, mintha a katolikus vallást védené a reformmal szemben, mert tudván tudja, mi nagy hatalma van a lelkeken a vallási skrupulusoknak. Evégből megnyerte magának a Vatikán nagyobbik részét, gazdag adományokban részesítve a bíborosokat, és V. Sixtust kivéve eleve nem tűr meg más pápát, csak azt, aki az ő híve. Ám mivel a római kúria nehézkes, ügyefogyott, bürokrata és helyhez kötött, II. Fülöpnek szüksége volt könnyen mozgó, mindenhová eljutó s mindenütt fellelhető emberekre, Spanyolország ügyét előmozdítandó. Ezek az emberek a jezsuiták.

- Hogyan, tiszteletre méltó mester? - kiáltottam én. - Erről megbizonyosodott? Hát csakugyan Spanyolország tartja őket mindenestül a markában?

- Ehhez kétség sem fér! - felelte ő. - Első és legfontosabb fogadalmuk perinde ac cadaver
 engedelmeskedni a generálisnak.

- Perinde ac cadaver! - hűltem el. - Be baljós metafora!

- És még baljóslatúbb a tény, hogy ez a generális mindig spanyol. És a spanyol király nevezi ki.

- Azt hittem, a pápa.

- Szó sincs róla! A jezsuiták ugyan feltétlen engedelmességet fogadnak a pápának - ez a negyedik fogadalmuk -, ám generálisukat II. Fülöp nevezi ki.

- Nem áll-e fenn némi veszélye annak - kérdeztem -, hogy a pápa iránti feltétlen engedelmességük összeütközésbe kerül generálisuk iránti holttetem-engedelmességükkel?

- E percben nem forog fenn ez a veszély - felelte igen komolyan Arnauld -, mivel a mostani pápát II. Fülöp erőteljes nyomására választották meg.

- Akkor folytassuk, kedves mester! Kegyelmed úgy véli, hogy a jezsuiták II. Fülöp frankhoni uralmának fő-fő eszközei?

- Frankhoni és európai uralmának.

- Bocsásson meg - vontam fel kérdőn a szemöldökömet -, ezt mivel bizonyítja?

- Pro primo azzal, hogy a jezsuiták mindenkor támogatták a franciák lázadását a királyi hatalom ellen.

- Csakhogy azokat, akiket ligásoknak mondtunk Franciaországban, éppen nem egy bordában szőtték. A nagyurak - Guise, Mayenne, Nevers - szeme előtt csakis a francia királyi korona lebegett; mások, kik nem kértek a hugenotta királyból, nyomban csatlakoztak hozzá, mihelyt megtért. És megint mások akkor álltak őfelsége mellé, amikor bevette Párizst.

- Azonban a jezsuiták a Liga legkeményebb, legszélsőségesebb, legádázabb szárnyát támogatták: a Tizenhatokat.

- S ezt mivel bizonyítja, uram?

- Azzal a körülménnyel, hogy a Tizenhatok legtitkosabb üléseiket nem a városházán tartották, holott az az ő kezükön volt, hanem a clermont-i kollégium nagytermében, a Szent Jakab utcában, a jezsuita rektor jelenlétében. Véleménye szerint, márki úr - tárta szét szónokias mozdulattal a karját Arnauld -, melyik fél volt az, aki a másikra hatott?

- A jezsuiták - vágtam rá. - Ez nem is kérdéses, hiszen a Tizenhatok csupán faragatlan és tudatlan bajkeverők voltak.

- Annál is inkább, mivel a jezsuiták megfogalmaztak és terjesztenek egy olyan teológiai tant, mely szerint az alattvalók nyugodtan megölhetik királyukat, ha zsarnoknak tekintik avagy ha a pápa kiátkozta őt. Látja-e már, kit vesz célba e tan?

- A lutheránus német fejedelmeket, valamint a Hallgatagnak is nevezett orániai herceget. Anglia királynőjét, Erzsébetet, III. Henriket, minekutána Guise bíborost megölette, noha ő maga hithű katolikus volt. És fájdalom, mostani királyunkat!

- Nos, figyelje meg, mi csodaszerűen alkalmazták a gyakorlatban a jezsuiták királygyilkosságról szóló újszerű teológiáját? 1584. július tizenegyedikén - de hisz ezt kegyelmed éppoly jól tudja, mint én - egy Balthazar Gérard nevezetű ember megöli Delftben egy pisztolylövéssel az orániai herceget. Eme Gérard-t forrón biztatta bűnös vállalata kivitelére egy jezsuita, kivel Tréves-ben találkozott. Ugyanebben az évben összeesküvést szőtt Erzsébet királynő élete ellen egy angol úriember, William Parry a jezsuita Codreto hatására. Két évvel később új csapdát készített elő Erzsébet királynőnek Babington: ezen összeesküvést a jezsuita Ballard sugallta és hívta létre, kit elfogtak, börtönbe vetettek és kivégeztek. 1589-ben III. Henriket Saint-Cloud-ban egy késszúrással megölték.

- Hanem ezúttal egy jakobita és nem egy jezsuita volt a tettes - mondtam.

- Ami azt bizonyítja - így Arnauld -, hogy a királygyilkosság jogos voltának teológiája követőkre talált. Ezzel szemben a IV. Henrik ellen tervezett halálos merénylet és a merénylő Barriére esetében megint egy jezsuita bukkant fel, kit in effigie
 el is ítéltek. Beéri-e ennyivel, márki úr? - folytatta nagy hangon Arnauld. - Elhiszi-e már, hogy a jezsuitizmus a sátán boltja, s itt kovácsolták ki mindazon gyilkos merényletek tervét, melyeket az utóbbi tíz esztendőben kiátkozott királyok ellen elkövettek; és a véletlenek csodálatos egybeesése folytán e királyok voltak egyúttal a fő akadályai annak, hogy Spanyolország uralma alá hajtsa a Nyugat egészét? Tudja-e, hogy Párizsban, a clermont-i kollégiumban a jezsuita atyák - noha egytől egyig vér szerinti franciák - megtagadják, hogy Franciaország királyáért imádkozzanak, s ezt híveiknek is megtiltják?

- Tudom.

- Ellenben minden reggel és este imádkoznak pro rege nostro Philippo.
 Nem szörnyűséges megrontása-e a hitnek, ha arra használják, hogy megfosszák a híveket hazájuktól, nem Isten nagyobb dicsőségére, hanem avégből, hogy egy másik királyt helyezzenek föléjük, szülőhazájuk ellenségét, ki éjjel-nappal annak leigázásáról álmodik? A jezsuiták, márki úr, nem adják meg Istennek, ami Istené és Caesarnak, ami Caesaré. Ők Caesarnak adják azt is, ami Istené...

Hatodik fejezet

Antoine Arnauld utolsó mondata egész álló napon és éjjelen át visszhangzott bennem beszélgetésünket követően, és éjjel még erősebben, mivel ez éjszaka óráit nyugtalanul és álmatlanul töltöttem, s ha mégis elaludtam, gyászos álmokat láttam, melyekben IV. Henrik, akárcsak elődje, egy eszeveszett szerzetes kése által halt meg.

Mindazonáltal a virrasztás perceiben jobban meggondolva a dolgot, arra jutottam, hogy Arnauld mondása: a jezsuiták azt is Caesarnak adják, ami Istené, nem fedi pontosan az igazságot, legalábbis úgy, ahogy azt én érteni vélem. Az csakugyan igaz, hogy a Jézus társaságának nevezett rendet egy spanyol kapitány alapította Spanyolországban, és hogy ez a rend alapítása óta perinde ac cadaver engedelmeskedett generálisának, akit a spanyol király nevezett ki. Ám mivel az évek múlásával egyre szaporodott a rendet alkotó atyák száma, és közülük sokan szopták más országokban más farkasszukák tejét, fokonként levetette volna spanyol csizmáját (hogy szép hercegném szavaival éljek), ha nem jött volna a reformáció, mely alapjaiban rendítette meg a katolikus egyházat. Azóta, éppen mert a jezsuiták hite oly teljes volt, oly buzgó és oly fanatikus, indíttatva érezték magukat, hogy annak az uralkodónak, ki úgy lépett fel Európában, mint a római egyház kardja és pajzsa, minden vállalatát, még a legvérszomjasabbakat is, támogassák.

Mi több, végül már a világi kar többnek számított a szemükben, mint a spirituális fej, a II. Fülöp kijelölte spanyol generális többnek, mint a pápa. Nem fölöttébb különös-e, hogy Róma püspökét csak arra méltatták, hogy negyedik fogadalmukban biztosítsák engedelmességükről, saját generálisuknak ellenben első fogadalmukkal ígérnek eskü terhe alatt feltétlen, holttetemi engedelmességet? Ráadásul tulajdon szavaik szerint in illo (azaz generálisukban) Christum velut praesentem agnoscant.
 Különös bálványimádás, mely csupán bevezetője az evangéliumi szellem meghökkentő eltorzulásának: a kiátkozottat mindenütt meg szabad ölni, mégpedig annak az Istennek a nevében, ki megparancsolta: Ne ölj!

A jezsuiták nem mutatkoznak oly faragatlannak, mint az a jakobita szerzetes, ki kést döfött szegény, hőn szeretett gazdám, III. Henrik hasába. Nem saját kezűleg támadnak fegyverrel a kiátkozott királyra. Beérik azzal, hogy fellovalják a gyilkost. Kollégiumaikban azt tanítják, hogy jogos az uralkodó zsarnokot megölni. Szószékeik magasából még tovább mennek. Egy új Ehudért
 fohászkodnak, ki a másvilágra küldi a zsarnokot. És ha bárhol Európában felbukkan egy eszement, ki meggyónja nekik, hogy kedvet érez megölni egy protestáns uralkodót - Orániai Vilmost, Erzsébet királynőt vagy Franciaország királyát, IV. Henriket -, ők nyomban sietnek őt felbátorítani s elindítani a bűn útján, örök üdvösséget ígérve neki. Hogy IV. Henrik áttért, azzal mit sem törődnek, nem ismerik el valóságosnak áttérését.

Emlékszem, e hányatott éjszakát követő nap reggelén nagyon meggyötört baljós álmaim fenyegetése, és alaposan meghánytuk-vetettük La Surie úrral, nem kellene-e sürgősen óva intenünk a királyt - ki még mindig Laonban időzött, hogy az északi városok küldötteit fogadja, mivel azok csakugyan úgy „hulltak a csőrébe, mint a szilvák”, minekutána Laon kapitulált -, mert világos volt, mint a nap, azok után, amit a jezsuitákról s az őket II. Fülöphöz fűző szoros kötelékről megtudtam, hogy a spanyol király - kinek seregét Henrik mindannyiszor megverte, ahányszor az rá mert támadni -, ha Henrik fölé akar kerekedni, immár nem hagyatkozhat másra, csak a gyilkolás ördögére. La Surie úr azonban lebeszélt az utazásról. A királyt nemigen fenyegeti veszély saját táborában, hatalmas seregtől és éberen őrködő kapitányoktól körülvéve, mondta, elég lesz őt akkor figyelmeztetnem, ha már visszatért Párizsba. Volt igazság abban, amit mondott, s végül engedtem. Ám mivel eztán is hallgatag voltam, méla és búbánatos, az én Miroulom azt mondta nekem:

- Uram, úgy tudom, a mai nap nem a gyászé s búsongásé. Királyunk ma még ép és egészséges, s azt hallottam, Laonban, hol győzelmét ünnepli, igen jól tölti idejét vadászattal, labdajátékkal, karikázással s azzal, hogy szép Gabrielle-jét kettyentgeti. Uram, csak nem fogunk könnyeket hullatni érte, míg ő a mennyekben érzi magát, s nem fojtjuk sóhajokba emlékét, mialatt ő csupa élet és kujonság? Uram, ha megengedi, hogy bölcs tanáccsal szolgáljak.

- Szolgálj, Miroul, szolgálj!

- Miért ne nézne el uraságod ebéd után oda, ahová délutánonként menni szokott, s ahonnan mindig annyira vidáman és megerősödve tér haza, hogy öröm kegyelmedre nézni? Higgyen nekem: Ördögbe a ma nyomasztó gondjával, fürdesse meg lelkét ama tiszta forrásban, melyből oly örömest oltja szomját!

- Ezt szépen mondtad, Miroul és jó szívvel. Megfogadom a tanácsodat.

Haj, az a látogatás nemhogy könnyített volna gondjaimon, ellenkezőleg, súlyosbította őket. Mert ahogy a kulcsot (melyet Catherine de Guise-től kaptam) beleillesztettem a zárba, annak a kis zöld ajtónak a zárjába (mely egy, a ház mögött elterülő kertre nyílt, s így lehetővé tette számomra, hogy észrevétlen bejussak a Guise-palotába), nagy meghökkenésemre azt kellett tapasztalnom, hogy mondott kulcs beleillik ugyan a zárba, hanem hiába próbáltam elfordítani, nem ugratja vissza a zár nyelvét akárhogy csavargatom és erőltetem is. Úgyhogy kivert a verejték (részint felindulásom, részint erőlködésem okán), s végül, belefáradva a hasztalan küzdelembe, kihúztam a kulcsot és belekukucskáltam a kulcslyukba, és csalhatatlan jelekből - a fém csillogásából, a fán látható friss keletű karcolásokból - megállapítottam: kicserélték a zárat. Mire szívem oly hangosan kezdett verni mellkasomban, lábam úgy megroggyant s görcsbe rándult, hogy kis híján elzuhantam, és két kézzel kaptam az ajtófélfa után, míg valahogy vissza nem sikerült nyernem uralmamat testem és lelkem felett, mert mindkettő feneketlen örvénybe szédült: egyszerre hittem és nem hittem annak, amit tapasztaltam, s amit oly nyersen és kegyetlenül adott tudtomra a zár kicserélése. Zavarodottságomban megint beleillesztettem a kulcsot, és hirtelen dühtől kapatva oly erővel fordítottam el, hogy beletört a zárba, tolla benne ragadt, szára a kezemben maradt.

Roppantul ostobának és kárvallottnak éreztem magam két ujjam közt ezzel az immár semmire sem jó kulcscsonkkal (ujjaim kivörösödtek, kisebesedtek és sajogtak esztelen erőlködésemtől). A törött kulcsot a folyókába dobtam, s mivel ekkor hirtelen rádöbbentem, milyen eszeveszett volt magatartásom, nagyon elszégyelltem magam, s ez kissé felrázott, annál is inkább, mert akkor vettem csak észre, mennyire meg- és körülbámulnak a Párizs utcáin mindig szép számmal előforduló kíváncsiak és őgyelgők: megálltak és jót mulattak hiú erőfeszítéseimen. Amennyire tudtam, rendbe szedtem arcvonásaimat, és hazaindultam, kissé rogyadozó léptekkel, szédelegve, s annyira kimerültem, mintha órákig futottam volna hegynek föl, völgynek le.

- Uram! - riadt meg Miroul, amikor hazatérni látott, nem sokkal azután, hogy eltávoztam volt -, oly fehér az arca, mint a szemfedő! Sőt annál is fehérebb: mint a halál. A pokolba is, mi történt, uram? Esdve kérem, üljön ide le! Erre a karosszékre! Hisz alig áll a lábán! Hé, Franz! Gyorsan hozz bort!

- Semmiség, Miroul! - mondtam elhaló hangon. És amint Franz odanyújtotta nekem a kupát, egy hajtásra félig kiürítettem, s bizonnyal ez mentett meg attól, amihez közel voltam: hogy elaléljak.

- Én Pierre-em! - szegezte rám rémült tekintetét Miroul. - Mi ez? Hirtelen rosszullét? Forróláz tört rád? Vagy annál is rosszabb?

- Semmi, semmi - próbáltam mosolyogni. - Kutya bajom, Miroul. A lelkem beteg, nem a testem.

És mert Franz közben kiment a teremből, elbeszéltem Miroulnak, mi esett meg velem.

- Egyszóval, Pierre - szólt Miroul, amikor befejeztem -, a hölgy kiadta az útját!

- De a teremburáját, Miroul! - fortyantam föl. - Minek mondod még te is? Azt hiszed, nem vettem magamtól észre?

- Csakhogy ki lehet valakinek adni az útját így is, úgy is. És ez a lehető legdurvább, legridegebb és legudvariatlanabb módja.

- Igaz, s ez annál jobban bánt, mert a hölgy, ki így járt el irányomban, valóságos angyal.

- Angyal, én Pierre-em? - Miroul barna szeme hamiskásan csillogott, a kék hideg maradt.

- Igenis az. Egy angyal! - viszonoztam én tűzzel. - A fejemmel felelek érte!

- Az a fej már oda is van! - így Miroul. - A hölgy bátran kitűzhetné a kapufélfára!

- Miroul!

- Ezer bocsánat, uram! Ám a dolgot jobban meggondolva úgy vélem, hogy ha egy nő angyalból ördöggé változik, az annak a jele, hogy igen ádáz haragra gerjedt irányunkban! Vallja meg nekem, uram: megsértette-e vajon a hölgyet? Megtépázta-e kissé angyalszárnyait?

- Egy ujjal sem bántottam!

- Hát egy jujjal?

- Miroul!

- Megbocsásson, uram! De minél alaposabban fontolom meg, annál inkább arra jutok: ha egy hölgy kicseréli a zárat, melynek révén szeretője hozzá és beléje hatolhatott, a leggonoszabb dolog, amit csak egy férfi ellen elkövethet...

- Hát nem tudom ezt magamtól is? Az istenfáját! Minek még neked is mondanod?

- Uram, ne köntörfalazzunk tovább: a hölgy nagyon megorrolt uramra egy sértésért, melyet hite szerint uraságod elkövetett ellene, és e percben erősen gyűlöli és megveti érte kegyelmedet.

- De a teremburáját, miért? - kiáltottam. - Miért? Mit követtem el ellene?

- Uram - tárta szét két karját Miroul -, tőlem hiába kérdezi! Tőle kérdezze!

- Micsoda? - fortyantam fel. - Még én csússzak-másszak előtte, holott ily rútul bánt el velem?

- Uram - felelte kesernyés mosollyal Miroul -, nem az első eset lenne, amikor kegyelmed egy hölgy előtt csúszik-mászik vagy akár a talpát nyalja, mint ama reimsi asszonyszemélynek.

- Nagyon megkívántam őt.

- Meghiszem, hisz majd felfalta a nagy lábaujját!

- De a nemjóját, La Surie úr! Hogy van kedve most mókázni? Mindjárt elfogy a türelmem!

- Az enyém is fogytán, uram! Hadd mondom ki áperte: uram nagy bolond, ha nem siet meglátogatni angyalát a főkapun át, mégpedig ebben a minutában! Addig verd a vasat, míg meleg!

- Hogyan? Hogy meglátogassam? Miután így megalázott?

- Uram, kegyelmed is jól tudja, valahányszor a nők megsértenek bennünket, addig nincs nyugtuk, míg nem kérünk tőlük bocsánatot.

- Micsoda? Még én kérjek bocsánatot? Ezek után?

- Uram, hát nem szeretné legalább azt tudni, mi haragjának igaztalan oka? Nem kívánja-e tisztázni magát gyanúja alól?

- Nem én. Aki engem megvet, azt én is megvetem.

- Ej, uram, hát nincs szíve?

- Nekem?

- Hát nem látja, a falakon át is, hogy ebben a minutában, amikor róla beszélünk, szegényke ott hever nyoszolyáján, ahogy elvetette magát, hasmánt, fejét a párnába fúrja, és majd a lelkét sírja ki!

- Micsoda? - háborogtam. - Még ő zokog? Ez a szörnyeteg ily szörnyű fájdalmat mér rám és zokogni merészel? Ugyan ki hiszi ezt el!

- Aj, uram, valljuk meg, a nők furcsa lények! Sosem úgy cselekszenek, ahogy mi. Ha megbántanak minket, az nekik fáj a legjobban. Bármibe, még birtokomba is le merem fogadni: ha elszánja végre magát és felkeresi, azt tapasztalja majd: a sírástól vörös a szeme s dúlt az arca.

- Én pedig fogadni merek: nem úgy van! - keltem ki magamból. - És már csak azért is elmegyek hozzá, hogy ezt bebizonyítsam!

Mire az én Miroulom elmosolyodott és elhallgatott. És, szép olvasónőm, ki a te szemedben létfontosságúnak tetsző találkozások előtt szépítkezéssel, kendőzéssel, cicomázkodással köszörülöd élesre fegyvereidet, könnyen elképzelheted, akármennyire különbözőek vagyunk is, én meg te - minthogy Arisztotelész logikája más és más gyümölcsöt termett a te lágy kebledben és az én kemény mellkasomban -, hogy szorult helyzetemben éppen azt tettem, amit te tettél volna: tetőtől talpig átöltöztem, azaz előbb vödörszám locsoltattam magamra a vizet Guillemette-tel és jól megmosakodtam, aztán rendbe hozattam hajamat Lisette-tel, új zekét öltöttem, egyszóval fejem búbjától a talpamig kifényesítettem tollazatomat, s a tetejébe még illatszerrel is beszórtam magam, hogy végképp elűzzem azt a rossz verejtékszagot, mellyel e kudarc kiváltotta riadalom árasztott volt el. Majd lóra pattantam (hogy be ne mocskoljam magam az úton), s az óriás termetű Franz kíséretében elkocogtam a hercegné palotájáig, ott megállítottam lovamat, kantárját odavetettem Franznak, és az óriás termetű ajtónálló lakájnak (akit jól ismertem) odaszóltam:

- Picard, jelents be úrnődnél!

- Márki úr - Picard vérmes orcájára a lehető legnagyobb és leghevesebb zavar ült ki -, nem tehetem, a hercegné őkegyelmessége nincs idehaza.

- Picard - mondtam nagyon haragosan, mégis halk hangon, oly közel lépve hozzá, hogy meg is érinthettem volna -, ne hazudozz nekem, vagy az üdvösségemre fogadom: kivonom a kardomat, és kicsipkézem a zsigereidet! A hercegné itthon van. Tudom.

- Márki úr - Picard szeplős, vörös arca sápadt lett, mint a fal, mindazonáltal mit sem vesztett falusias méltóságából -, igen csúf dolog márki úrtól engem így megfenyegetni: én hű szolga vagyok, és azt mondom, amit parancs szerint mondanom kell.

- Azt tudniillik - mondtam -, hogy a hercegné soha többé nem lesz idehaza, ha én kopogtatok kapuján?

Picard erre halálra rémült, de hallgatott, s e csend beszédes volt. Én merőn bámultam arcát, és csakugyan nagy kedvem támadt - pirulva vallom meg - ott helyben ledöfni, ahogyan a hagyomány szerint a római császárok döfték le a rossz hírek hozóit. És ami mégis visszatartott e tettől - be kell-e ezt is vallanom, akármilyen képtelenség? -, az a sok szeplő volt arcán, mivel egyszeriben eszembe idézték kedves öcsémet, Samsont.

- Haj, Picard - horgasztottam le a fejemet, s a hangom tompán csengett -, csakugyan igaztalan lennék, ha zokon venném, hogy engedelmeskedsz a kapott parancsnak és híven szolgálod úrnődet. Íme, fogd e kis obulust, kárpótlásul a kellemetlenségért, melyet neked okoztam.

Azzal a markába nyomtam egy aranyat, és tántorogva mert a fájdalomtól se nem láttam, se nem hallottam - lóra ültem, ám azt hiszem, sosem értem volna haza, ha Franz, állapotom láttán, meg nem ragadta volna kancám kantárszárát, s haza nem vezeti őt.

- Jaj, Miroul! - rogytam le a karosszékre, végképpen kétségbeesve. - Minden veszve! A hercegné kiadta lakájának a parancsot: küldjenek el engem, ha jelentkezni találok.

- Veszve! - mondta Miroul, neheztelő mosollyal -, piha! Sosincs semmi veszve, míg élünk. Ha királyunk, Henrik, így gondolkozott volna, mint uram, soha be nem vette volna Laont! A szép hölgy visszaverte első rohamunkat. Tehát nyomban újra rohamra kell indulnunk. Csak nem képzelte, uram, hogy a vár puskalövés nélkül megadja magát? Hé, Franz, kérlek, add ide az íróalkalmatosságot!

- De hát mit írjak neki? - kérdeztem gyenge hangon.

- Hogy mindenáron látni kívánja, ha másért nem, hát azért, hogy megmagyarázza: miért vonta meg uramtól kegyeit.

Ezt nyomban meg is cselekedtem. Miroul lepecsételte a levélkét, behívta egyik apródomat (ha jól emlékszem, Lucöt), és hétszentségelve megfenyegette: véresre veri korbáccsal hátát és ülepét, ha nem viszi el nyomban lélekszakadva a levelet, útközben sehol meg nem állva és semerre el nem kóborolva, hanem nyomban, ahogy a választ megkapta, hazafutva. S e szörnyű fenyegetéseket én még megtoldottam azzal az ígérettel, hogy ha fél órán belül kézhez veszem a választ, kap egy aranyat.

- Uram, még elrontja nekem ezt a kis mihasznát! - méltatlankodott Miroul, mihelyt Luc eltűnt. - Egy aranyat ad neki! Hát elfelejtette, hogy rendes bért kap?

Én azonban hallgattam, fejemet kezemre hajtva, mintegy zsibbadtan s bénán testemben-lelkemben: nem volt kedvem egy nyomorú aranyról vitatkozni Miroullal, amikor nagy szerelmem forgott kockán. Ezt Miroul is megértette, tehát elhallgatott, egy kukkot sem szólva ült mellettem. És hogy az igazat megvalljam, megkockáztatva, szép olvasónőm, hogy rossz véleményed támad rólam, az egyetlen személy e földön, ki e percben könnyíthetett volna a lelkemen és megvigasztalhatott volna, az én Louisonom volt, az ő jóságos kék szemével, tiszta arcával, szép gömbölyded karját nyakam köré fonva. Azonban az volt az ecetnél maróbb, epénél keserűbb igazság, hogy feláldoztam a szobaleányt a nagy rangú hölgyért, és most mindkettőt elvesztettem.

Minden perc egy évnek tetszett, s a fél óra, mely alatt Luc visszatért, egy évszázadnak, és az a nyomorult kis fickó odaplántálta magát elém, tapintatlanul és udvariatlanul, és nem mozdult addig, míg oda nem adtam neki az aranyát, és Miroul seggbe nem rúgta. Kezem annyira remegett, hogy alig-alig sikerült feltörnöm a pecsétet s kibontanom a levélkét, melyet a hercegné saját kezével s az ő sajátos ortográfiájával írt.

Urram Ketyelmed gónosz. Eszt bízvást tudom. És meg tiltom, hogy ezzen túl irlyon nekem, és árulló képit hászomba be duglya.

Catherine Guise hercegné

Minekutána elolvastam, és a szavam is elállt e kegyetlen levéltől, odanyújtottam Miroulnak, ki egy kurta pillantást vetett rá, s nagy meghökkenésemre és felháborodásomra nevetésben tört ki.

- Te gonosz! - kiáltottam rá. - Van lelked mókázni?

- Ez azért van, uram, mert akármilyen gonosz vagyok de hisz ha angyalának hiszünk, kegyelmed is az -, igazán örülök uram miatt e levélkének.

- Hogyan, áruló! Keservemben gyönyörködsz?

- Én e levélkében gyönyörködöm.

- Ugyan mi jó van benne?

- Forró szerelemről tanúskodik.

- Eh - fordítottam hátat neki. - Eleget csúfolódtál rajtam, Miroul. Cégéres bolond vagy. Kérlek, hallgass el! Különben igazán megharagszom rád.

- Uram, igaz-e, hogy úgy általában az életben jól ismeri a nőket?

- Ők ezt szokták nekem mondani.

- Akkor hogy lehet az, hogy amikor uram szerelmes, egyszeriben feledi szokásaikat? Hogy nem látja, ami világos, mint a nap? Azt tudniillik, hogy e levélkét olyasvalaki írta, ki magánkívül van. És ugyan miféle szenvedély hozhat ki ennyire a sodrából egy nőt, ha nem a féltékenység?

Ennek hallatán visszavettem tőle a levelet, kétszer is elolvastam, és nem tudtam mit mondani.

- Uram - folytatta Miroul -, tegyük fel, hogy a hercegnének más panasza van kegyelmed ellen, nem szerelmi csalódás. Mit tudom én, mi. Mondjuk, felfedezte, hogy uram arra biztatta a reimsieket, adják meg magukat őfelségének, keresztülhúzva az ifjú herceg számításait. Akkor sokkal udvariasabb és ridegebb módon adta volna ki az útját. Körülbelül ezt írta volna kegyelmednek és így, gondolom: „Uram! Megtudtam, hogyan szűrte össze a levet a reimsiekkel, a fiam rovására, s mert úgy vélem, senki nem lehet egyszerre barátja eme lázadóknak és házamnak, igen lekötelezne, ha a mai naptól fogva távol maradna otthonomtól. E feltétellel és csakis evvel maradok, uram, az udvarban és a városban alázatos szolgálója. Catherine Guise hercegné. Lám, ez távolságtartó, megvető és visszavonhatatlan, ám azokról a kifejezésekről, melyeket angyala használ: „gonosz” és „áruló képe” mérföldekre lerí, hogy szerelmesen civódó szavak. Egyébiránt figyelmébe ajánlom, uram, hogy kegyelmed csak az imént vágta a fejemhez ugyanezeket a szavakat, amikor felmérgesedett azon, hogy nevetek.

- Ó, én Miroulom! - Odafutottam hozzá, és jó szorosan megöleltem, csattanós csókokat nyomva arcára. - Nincs nálad jobb ember és barát!

- Ejha! - mondta Miroul félig gúnyosan, félig meghatottan. - Csak nem átall képen csókolni egy árulót?

- Jaj, Miroul - feleltem -, hogy van lelked így beszélni? Fáj hallanom e szót!

És bátorságot merítve okos szavaiból, nekikezdtem fel-alá sétálni a teremben, hátrakulcsolt kézzel, felszegett fejjel. Éreztem, most, hogy Miroul újra kibontotta vitorláimat, fokról fokra visszanyertem az uralmat lelkem felett, és immár képes vagyok magam irányítani bárkámat. És egyszeriben felháborítónak láttam addigi magatartásomat, a siránkozást, tanácstalanságot. És amint túlestem első kétségbeesésemen, felháborított az elszenvedett sok sértés, és tűrhetetlennek láttam azt a patáslábút, mely szép angyalomat idáig juttatta. És mert megértettem: első levelem alighanem túlontúl szelíd és könyörgő volt, hogysem leszerelhette volna hölgyem haragját, elhatároztam, eztán kissé ridegebb és erősebb hangot ütök meg, azt tán jobban megszívleli.

- Fegyvernök úr - mosolyogtam szeretettel Miroulra -, volna szíves a kedvemért megfeledkezni róla, hogy immár La Surie ura, és egy levelet, melyet tollba mondanék, megírni?

- La Surie ura örömest emlékszik arra, hogy egykor uram szekretáriusa volt - felelte Miroul -, és nem tartja méltóságán alulinak, hogy megint az legyen.

- Szívből köszönöm, Miroul. Íme a levél: Asszonyom!

- Hogyan? - kapta fel a fejét Miroul. - Csak így, egyszerűen: asszonyom? Semmi hercegné?

- Semmi hercegné. Folytatom. „Asszonyom! Amikor Reimsben Guise hercege beledöfte kardját Saint-Paul úr mellkasába, és a kard kicsúszott kezéből, az, akit kegyed gonosznak titulál, elhárította a herceg mellkasáról de La Tour báró kardvasát, így őrizvén meg hőn szeretett fiát asszonyomnak. Mi pedig azt az árulót illeti, kire levele céloz, az abban a szent percben, melyben kegyed barátságával ajándékozta őt meg, haladéktalanul elszakított minden más köteléket, hogy törhetetlen hűséggel csüggjön kegyeden. Ki az ellenkezőjét állítja, hazudik, s ha megtudom a nevét, nyomban torkára forrasztom hazugságait. Holnap indulok birtokomra, a Pudvás Tölgyre, hová a kötelesség szólít: majordómuszom betegsége miatt nekem kell a learatott gabona betakarítására felügyelnem. Ám ha úgy hozná kedve, hogy még távozásom előtt tisztázni kívánná magát a hálátlanság és igazságtalanság gyanúja alól, melyet ismételt és meg nem érdemelt megszégyenítéseim folytán táplálok kegyed iránt, ma estig még itt vagyok, s válaszát várva megmaradok annak, aki mindig is voltam és remélem, leszek: A kegyed alázatos, engedelmes és szerető szolgája, Pierre de Siorac.”

- Ez a beszéd! - vélte Miroul.

- Vajon? Nem túlságosan kemény? - kérdeztem én.

- Dehogy, dehogy. Hogyan hihetné kegyelmedet ártatlannak a hölgy, ha nem adja kissé a megsértettet? Mindazonáltal uram helyében én e levelet saját kezűleg írnám meg. Az, hogy én írnám, esetleg sérti a hercegné érzékenységét, lévén szó ily kényes ügyről.

Igazat adtam neki, leültem az íróasztalhoz, és lemásoltam a levélkét, miközben elégedetten konstatáltam: kezem immár nem remeg.

- Franz, hívd ide Lucöt! - parancsolta Miroul.

Mégis Thierry jelent meg, ki éppen tizennegyedik esztendejét taposta, s amilyen csinos szőke fiú volt, égkék szemével és hamvas orcáival, nem akadt hozzá fogható kujon szoknyavadász a Virágmező utcában és környékén.

- Nem Thierryt hívattam, hanem Lucöt - bosszankodott Miroul.

- Fegyvernök úr - bókolt kecsesen Thierry -, Luc meg én úgy véljük, igazság és ész szerint, hogy ha újfent alkalom kínálkozik egy aranyat nyerni azzal, hogy beáll az ember lótifuti gyerkőcnek, most rajtam a sor.

- De a teremburáját! Micsoda pimaszság! - zsémbelt Miroul.

- Eredj csak, eredj, Thierry! - nevettem én nagyot. - Ez egyszer megbocsátok. És ez egyszer neked is adok egy aranyat, ha fél órán belül meghozod a választ.

- Márki úr - mosolygott boldogan Thierry -, itt termek egy fél perc negyedrésze alatt. - Azzal fogta a levélkét, keresztülröppent a szobán, mint egy fecske és eltűnt.

- Jaj, uram, uram! - kiáltotta Miroul. - Elrontja nekem ezeket a kis mihasznákat!

- Hagyd el, Miroulom! Megnevettetett.

Hanem a nevetés ajkamra fagyott, ahogy a percek teltek-múltak, s míg fel-alá sétáltam a szobában, annyira kiszáradt a szám, hogy beszélni sem bírtam.

- Mi ez, uram? - kérdezte Miroul. - Miért nem szól?

- Nem bírok, Miroul.

- Uram, ürítse ki kupáját! Félig van még borral.

Megtettem.

- Jobban van-e, uram?

- Valamicskét.

Azzal leroskadtam a karosszékbe, és azt mondtam, elhaló hangon:

- A szívem bolondul ver, lábam reszket. Hát nem különös dolog, Miroul, hogy az ember ily keserves aggodalmat kénytelen kiállni egy semmi kis asszonyért, ki a tetejébe még meg is bántotta. Cap de Diou! Kicserélni a zárat! Ott hagyni engem az utcán, kezemben a haszontalan kulccsal! „Gonosznak” és „árulónak” titulálni! Ha ezt egy férfi teszi velem, már rég halálnak halálával halt volna!

- Hohó, csakhogy uram nem férfit szeret!

- Igaz, szavamra! De nem őrültség-e így ragaszkodni Isten egy teremtményéhez? Istent kellene mindenkinél jobban szeretnünk!

- És az Úrjézust - bólogatott Miroul, jámbor és ájtatos képpel. - Meg a Szentlelket! És úgy kellene élnünk, ahogy barát a cellájában, örökösen imádkozva s önmagunkat sanyargatva. És csupán testetlen lényeket ölelnünk gondolatban. Uram, igaza van. Túlságosan szeretjük a teremtményt és nem eléggé a teremtőt!

- Miroul, te gúnyt űzöl belőlem.

- Nem én! Utálatos mindaz, ami nem örök! Máris megyek és lefoglalom a két legridegebb cellát kegyelmednek és magamnak az Ágoston-rendiek kolostorában. Haj, uram! Be gyönyörűség lesz csak azért élnünk, hogy halálunkra gondoljunk!

Én azonban csak fél füllel hallgattam, hisz eszem minduntalan angyalomon járt.

- Hogy lehet az, Miroul, hogy ez az asszony, kit az egész világ és maga a király is országunk legszelídebb, legjobb lelkű hölgyének tart, velem ily kegyetlenül bánt el?

- Mert szereti uraságodat!

- Micsoda? Hát szeretni ezt is jelenti? Kegyetlennek lenni?

- Uram, ezt magától is tudhatná!

Ám nem folytathattuk a vitát, Thierry megjelent a küszöbön, egy levélkével - majd azt mondtam: a csőrében. Én kikaptam a kezéből.

- Uram, ne nyissa fel e mihaszna előtt! - súgta a fülembe okcitánul Miroul. - Adja oda neki az aranyat, és menjen Isten hírével!

- Itt az aranyad, pacsirtám! - dobtam oda neki a pénzdarabot. Ő röptében elkapta, s maga is elröpült, gondoltam, azért, hogy megmutassa aranyát Lucnek, de mint később megtudtam, megmutatta az egész háznépnek.

Feltörtem a pecsétet, és elolvastam a levelet, melynek ortográfiája kárhozatos volt, tartalma tömör:

Várrom

Catherine

- Uram, nyertünk! - kiáltotta Miroul, amint a levelet megmutattam neki. - Alig győzi kivárni, hogy láthassa! Várja! Még időpontot sem jelöl meg. S mi több, úgy írta alá: Catherine! Sem a családi nevét, sem a rangját nem tette hozzá, mint szokta. Nem a nagy rangú hölgy írta e levelet, hanem az asszony!

De én már egy szavát sem hallottam. Éppen csak a galléromat kaptam fel és kardot kötöttem, máris futottam az istállóba, s míg Pisseboeuf felnyergelte lovamat és Poussevent Franzét, toporzékoltam türelmetlenségemben. Franz később azt mondta nekem, hogy legnagyobb rémületére úgy vágtattam, mint az eszement, az iménti esőtől síkos kövezeten, s kancám, Pompea két ízben is megcsúszott és hajszál híján elesett, én azonban ezzel sem törődtem.

A hercegné nem ott és úgy várt, mint gondoltam, fogadótermének pompája közepette, hanem öltözőszobájában, mely csakugyan távolabb esett a cselédség fülétől és jóval homályosabb is volt, mivel csupán gyertyák világították be, úgyhogy bármi kíváncsian fürkésztem is arcát, melyet ráadásul jobban kikent-kifent, mint szokta, nem leltem fel rajta a Miroul megjövendölte nyomokat, s így nem sejthettem, szenvedett-e annyira saját keménységétől, hogy sírjon. Aj, szép olvasónőm! Be különös dolog is a szerelem, és miféle titkos vadság rejlik a mélyén! Én, ki angyalomat jobban szerettem önmagamnál, mondhatni, csalódottan tapasztaltam, hogy amikor elhagyott, nem hasadt bele a szíve!

Hanem a kencefice, a gyertyafény és a büszkeség még nem minden, hang is kellett volna, ám az mintha nem akart volna kijönni az én kis hercegném torkán. Intett: üljek le a zsámolyra, s aztán sokáig csak bámult rám, elszorult kebellel, elnyílt szájjal, de egy szó nem sok, annyit sem szólt, talán mert nem bírt. S mivel a magam részéről én is hallgattam, egy évszázadon át bámultuk így egymást némán, noha agyunkban - az övében is, az enyémben is - több gondolat nyüzsgött, mint amennyi bolha az eb szőrében. Ami engem illet, olvasóm, őszintén megvallom neked: amilyen szépnek láttam, csak egy vágyam volt: átölelni, vállfűzőjétől, szoknyájától megfosztani s csókjaimba öltöztetni. Csakhogy, mint tudod, e dolgokhoz bevezetés kell, szavak és ceremóniák, és soha nem akadt még dolgom fehérszeméllyel - ha szolgáló volt, ha rangos hölgy -, ki ezekről letett volna.

- Nos, asszonyom - törtem meg végül a csendet, meglehetősen merev bók után, elcsukló hangon -, azt izente: vár. Itt vagyok.

- Azt látom - felelte ő inkább hidegen, de a hangja remegett.

És hirtelen méregbe jőve hozzátette:

- És tűrhetetlenül megváratott.

- Asszonyom - hűltem el e szemrehányás kiáltó képtelenségén -, gyorsabban ideértem volna, ha kegyed nem cserélteti ki zárját, nem küldet el lakájával, és első levelében nem tiltja meg nekem a leghatározottabban, hogy idejöjjek.

- Uram - tekintete hirtelen ingerülten villant meg, a tűz kicsapott a márvány alól -, kegyelmednek túl kellett volna tennie magát e tilalmon!

- Hogyan, asszonyom? Ölre kellett volna mennem lakájaival? Netán ledöfni őket? És betörni ajtaját, minekutána feketén-fehéren - árulónak és gonosznak nevezett?

- Futván futnia kellett volna hozzám, hogy e vádakat lemossa magáról!

- Asszonyom, ez kész őrültség! Egész napomat azzal töltöttem, hogy a kegyed kapuját ostromoljam!

- Az mind semmi, uram - sikoltotta, egészen kikelve magából s tébolyult tekintettel -, ha igazán szeretne, átjött volna a falon!

- Át is jöttem, hisz itt vagyok! - feleltem, magamban azt gondolva: egy őrültnek őrültül kell felelnünk. Azzal térdre vetettem magam, és meg akartam ragadni a kezét, hanem ő elrántotta előlem, és csihi-puhi, ütni-karmolászni kezdett - e kisded játékokkal keltette fel gyakran vágyamat édesebb játékra -, ám mivel láttam: ezúttal nem becézésnek szánja, elkaptam kis karmait, mindkét kezét a térdére szorítottam, térdét pedig két könyököm közé fogtam, hogy meg ne rúgjon (amit egyszer-kétszer megpróbált), és azt mondtam neki:

- Asszonyom, vessünk véget e nemtelen játéknak! Beszéljünk nyíltan, kereken, jó francia módra! Honnan, miért, ki miatt vágta fejemhez ezt a csúf és sértő szót: áruló!

- Uram, a foglya vagyok. Ez méltatlan hozzám! Hát feledi, ki vagyok? Engedjen el, mert ha nem, beszólítom lakájaimat, hogy kidobassam!

- Asszonyom, egyszer már megparancsolta ma nekik: be ne engedjenek, majd azt, hogy engedjenek be, ha most azt parancsolja: űzzenek el, ugyan mit fognak gondolni, mondani, fecsegni és mesélni városszerte?

- Bánom is én, mit. Engedjen el, vagy kiáltok!

S mert azt gondoltam, a düh annyira elvette eszét, hogy képes csakugyan kiáltani, hirtelen elengedtem a kezét, de egyszersmind felpattantam és hátraugrottam, amit jól is tettem: kis híján végigszántotta arcomat hihetetlenül fürgén előrevetett tíz körmével.

- Asszonyom - mondtam nagyon komolyan, és jó egy ölre távolodtam el tőle, hátamat a falnak vetve -, ez a verekedés méltatlan kegyedhez is, hozzám is! Teringettét, asszonyom! Az Úristen megáldotta kegyedet egy nyelvvel! Használja! Többre megy vele irányomban, mint körmeivel! Asszonyom, megint megkérdezem: ki hitette el kegyeddel, hogy megcsalom?

- Igenis ezt hiszem! - kiáltotta dühtől tajtékozva, és kék szeme acélszürkére váltott. - Sőt bizonyos vagyok benne, mert feltétlenül megbízom abban, aki a szememet felnyitotta!

- Nocsak, ez a fickó nagyon szerethet engem. És ugyan mit mondott ez a röppentyűkészítő?

- Hogy Reimsből magával hozott egy utolsó cafkát, és azzal kamatyol, mint patkány a szalmában, mióta csak visszatért Párizsba.

Amire harsogóan felnevettem. Nagy kő esett le a szívemről, hisz megtudtam: a hercegné nem azért haragudott meg rám, mert összeszűrtem a levet Rousselet-val és a reimsiekkel az ifjú Guise herceg háta mögött.

- Micsoda? - kiáltotta, meglehetősen zavarba jőve nevetésemtől -, így megszégyenítem kegyelmedet, és még nevetni merészel rajta!

- Asszonyom - ültem vissza a zsámolyra, ám előbb arrébb toltam -, a kegyed röppentyűkészítője ki akart vetni az isteni kegyekből, melyekkel elhalmozott. De szerencsére petárdája elázott. És így nagyobb a füstje, mint a lángja. Hallgasson végig, asszonyom, és könyörögve kérem, tegye vissza azt a szép kis elefántcsont fésűt öltözőasztalkájára: ha tovább gyötri, bizonyosan eltöri.

- Beszéljen, uram - szorította ő össze a fogát. - De tudja meg: egy árva szó nem sok, annyit sem hiszek abból, amit elmond.

- Asszonyom, nem szavakról van szó, hanem tényekről. Pro primo: Louison, mivel róla van szó, nem utolsó cafka, hanem egy egészséges és csinos champagne-i leányzó a sík vidékről.

- Hogyan? Még van képe védeni eme ribancot?

- Asszonyom, jó előre figyelmeztettem: lám, máris eltörte azt a szép fésűjét.

- A te hibád, gonosz! - kiáltotta ő, fejemhez vágva a fésű két darabját (én azonban megorrontottam szándékát és lehajoltam).

- Pro secundo - folytattam kifürkészhetetlen arccal -, jó előre figyelmeztetem, asszonyom, a pro quarto számít. Való igaz, hogy mivel e leány tett nekem némi szívességet, és Saint-Paul úrnő elbocsátotta, amikor Reimsből távozott, én szolgálatomba fogadtam és felhoztam Párizsba.

- Hogyan, áruló? Nem átallod bevallani? - kiáltása sikolyba fúlt.

- Asszonyom - álltam fel, s szememet az övére függesztve nyomatékosan mondtam: - Abból, ami kegyedet bántja, semmit nem vallottam be. És már látom, át kell ugranom a pro tertió-mat, mielőtt kegyed a torkomnak ugrik, és nyomban rá kell térnem arra, ami majd lefegyverzi és megszégyeníti ravasz pattantyúkészítőjét, az én pro quartó-mra. Asszonyom - most jól ügyeljen minden szavamra -, attól a naptól fogva, de mit mondok: attól a perctől fogva, hogy kegyed barátságába fogadott, megszakítottam a kapcsolatot Louisonnal, olyannyira, hogy ő igen elszontyolodott, mert kiesett kegyeimből, s hazaindult Reimsbe egy kelmeárus társaságában.

- Megszakítottad a kapcsolatot! - tombolt dühében a hercegné -, tehát bevallod, áruló, hogy a lotyóval fiduckodtál! - Azzal felkapta öltözőasztalkájáról a bodorítóvasat, és a fejemhez vágta. Én úgy gyanítottam, a bombázás csak most kezdődött meg, tehát felkaptam a zsámolyt, és az arcom elé tartottam, miközben hátrébb léptem. Kivédtem nem tudom, hány kefét és tégelyt, melyeket mind hozzám vágott, ám ő csak akkor hagyta abba a dobálózást, amikor kifogyott a munícióból. Ez a testgyakorlás mindazonáltal annyira kimerítette, hogy hallottam: zihál, és amikor fél szememet kockáztatva kikukucskáltam zsámolyom mögül, láttam, végképp kimerülten hanyatlik hátra karosszékén, és haragosan harapdálja ajkát.

- Asszonyom - tettem le a zsámolyt a földre, és közelebb léptem hozzá. - Nem értett meg! Attól a naptól fogva, hogy kegyeibe fogadott, megszakítottam kapcsolatomat Louisonnal, ezt mondom és hajtogatom egyre, és erre akár meg is esküszöm!

- És ezt mi bizonyítja? - a „bizonyítja” b-je akkorát pukkant, mint egy petárda.

- Az bizonyítja, hogy elutazott Reimsbe.

- És ezt mi bizonyítja? - kiáltotta öszvérnél makacsabban. - Mi bizonyítja, hogy csakugyan elutazott Reimsbe?

- Ezt kérdezze meg, asszonyom, Reimsben Péricard-tól, kinek egy levelemet tartozik átadni Louison.

Ez az utolsó argumentum végre hatott. Hitt nekem, felengedett, ridegsége egy szempillantás alatt eltűnt, előbb rám bámult, majd a sok holmira a lábam előtt, amelyet mind a fejemhez vágott volt, és hirtelen nevetésben tört ki. Oly hosszan és hangosan nevetett, hogy azt gondoltam: abba se hagyja többé.

Ami eztán következett, oly gyönyörűséges volt és oly könnyű kitalálni, hogy megsérteném olvasómat, ha megkísérelném képzeletét megtámogatni. Mindazonáltal mihelyt elcsendesültünk, és a gügyögéseket értelmes szavak váltották föl, oly érdekes és fontosságában személyemen olyannyira túlmutató párbeszéd folyt le köztünk, hogy kénytelen vagyok feljegyezni ide, e lapra.

- Kedvesem - mondtam nyoszolyáján felkönyökölve, s elnézve annak elbűvölő dúltságát, elragadtatott pillanataink nyomát -, immár nem hallgathatja el előlem ama rókalelkű röppentyűkészítő nevét, ki cselvetéseivel kis híján végzetesen eltávolított bennünket egymástól.

- Én Pierre-em - a hercegné kék szemében a legmesszebbmenő zavar tükröződött -, az a személy nem ismeri kegyelmedet, kegyelmed sem látta őt soha, és csupán mint példát említette korunk romlott erkölcseire a kegyelmed nevét és kapcsolatát ama cseléddel. Szavaival, szentül hiszem, nem akart kegyelmednek ártani.

- Angyalom, hiszékenysége elragadó, én azonban csak akkor fogadom el, hogy a dologban nem játszott közre rosszakarat, ha ismerem az ipse nevét.

- Bocsásson meg, Pierre, nincs szándékomban e nevet elárulni.

- Hát oly nagy barátságot érez e fickó iránt, asszonyom?

- Ugyan, dehogy - szabódott ő nevetve. - És kérem, ne „asszonyomozzon”. Annyi tiszteletet érzek iránta, amennyi megilleti...

- Minél fogva, asszonyom?

- Tiszténél fogva.

- Angyalom, ha attól tart, hogy amint megtudom a nevét, elvágom a torkát, amint megígértem volt, sose féljen! Ezt nem tehetném meg úgy, hogy kegyedet. ne kompromittáljam. Tehát nem fogom megtenni.

- Ettől nem féltem - villant meg hamisan kék szeme. - Az ipse oly státusban van, ahol a kegyelmed kardja nem érheti őt el.

- Micsoda? Hát herceg?

- Dehogy, dehogy! - nevetett ő. - Épp ellenkezőleg.

- Tehát egy nem nemes, kinek a mestersége parancsol tiszteletet. Tán hivatalt visel?

Azonban látva, hogy arcizma sem rándul, hirtelen eszembe ötlött: az én Fogacer barátom Du Perron őeminenciája klerikusaitól tudta meg, hogy megérkeztem Párizsba, s magammal hoztam Louisont. A hercegné szemébe néztem.

- Netán egy pap? - kérdeztem cinkos képpel, mintha már az illető nevét is tudnám.

- Jaj, én Pierre-em - vágott bájosan durcás arcot a hercegné -, vagy én vagyok nagyon együgyű, vagy kegyelmed nagyon eszes, hisz semmit el nem titkolhatok kegyelmed elől.

- Dehogy együgyű, kedvesem. Több női ravaszság szorult kegyedbe az elégnél. Csak abban téved, hogy képes elhinni, az egész világ oly jóságos és nagylelkű, mint kegyed. Ami a mondott ipsét illeti - folytattam, bosszúsan, hisz még mindig nem árulta el nekem a fickó nevét -, miből gondolja, hogy nem rosszakaróm?

- Abból, hogy mit sem sejtve mondta, amit mondott, és nem tud kapcsolatunkról.

- Hogyan? - ragadtam meg az alkalmat -, hát nem gyónta meg neki a nevemet?

E cselvágást ugyan vaktában kockáztattam meg, mégis célt ért. Az én Catherine-om elárulta magát.

- Csak nem képzel ily ostobának, Pierre? - kérdezte már-már felháborodottan. - Az ő szemében kegyelmed csupán „egy jó házból való nemesúr” és semmi több.

Nocsak, gondoltam, szemhéjamat lehunyva, mihelyt fény derül a titokra, kitetszik a lóláb! Guignard atya! A tiszteletre méltó Guignard atya! A nagyon hajlékony, nagyon alkalmazkodó, elfogadható véleményeket felkutató gyóntató! Ám Siorac márki irányában egyszeriben szigorú őre az erkölcsnek, ki bevádol, s mint angyalom mondta, mit sem sejtve, ártatlanul. Még hogy egy jezsuita ártatlan! Jóságos Isten!

- Én Pierre-em, be elkomolyodott hirtelen - szólt Catherine.

- Azért, angyalom, mert egy igen-igen fontos kérdést kell kegyednek feltennem. Nem vette észre, hogy szobaleányainak egyike Guignard atyával tárgyalt volna?

- De igen - vonta ő fel enni való szemöldökét -, többször is láttam, amint az atya néhány szót váltott Corinne-nal, mégpedig titokban. Elküldjem e leányt?

- Semmiképpen - feleltem én. - Rendelje ki őt szolgálatra nyári lakába. És árulja el háza népének: a leánynak eljárt a szája. Az majd nagyobb óvatosságra bírja őket, s nem fognak látogatóival csevegni. Még egy kérdést, angyalom! Mint vélekedik Guignard atya fiaura és a király tárgyalásairól Reims átadása dolgában?

- Hogy fiamnak szilárdan ki kell tartania követelései mellett, a király előbb-utóbb kénytelen lesz engedni neki.

- Kedvesem, tudja-e, mit követel Joinville hercege?

- Nem én.

- Én megmondom. Mindazon tisztségeket magának követeli, melyek apjáé és nagybátyjáé voltak, míg meg nem ölték őket Blois-ban, tudniillik pro primo: a királyi ház nagymesterének címét; pro secundo: Champagne kormányzóságát; pro tertio: a reimsi érsekség javadalmait.

- Nos, akármilyen buta liba vagyok is - szegte fel kissé kihívóan a fejét a hercegné -, úgy vélem, ezek jogos követelések.

- Angyalom, tökéletesen jogos és tökéletesen teljesíthetetlen követelések.

- S ugyan miért?

- Mindjárt elősorolom az okokat. Minekutána Henri de Guise-t és Guise bíborost megölték Blois-ban, Soissons grófja nyerte el a király házának nagymestere címet, Nevers herceg Champagne kormányzói tisztét, a reimsi érsekség javadalmait (melyek addig a bíborost illették meg) pedig de Bec úr. Soissons gróf, mint kegyed is tudja, a király unokaöccse. Nevers herceg trónusának fő támasza. És de Bec úr a szép Gabrielle rokona. Tehát ha őfelsége helyt adna fiaura követeléseinek, angyalom, három halálos ellenséget szerezne magának, s ezek közül éppen nem a legkisebb lenne kegyencnője. Ergo Guignard atya, ki a kegyed közvetítésével arra biztatta Joinville herceget, tartson ki a végsőkig, valójában arra törekedett, hogy meghiúsítsa a béketárgyalásokat. És mert attól tartott, hogy én ellenkező irányban hathatok kegyedre, befeketített kegyed előtt, hogy eltávolítson bennünket egymástól.

Ha azt mondom, Catherine feszülten figyelt szavaimra, keveset mondok: valósággal falta őket. És engem is meglepett, mi gyorsan fordított hátat a jezsuita atya nézeteinek, s fogadta el az enyémeket.

- Aj, a gonosz! - pirult el Catherine csalódásában és dühében, ám dühe ezúttal Guignard ellen irányult. - Mennyire meggyötört és kétségbe ejtett hazugságaival! Nyomban elkergetem!

- Ó, én kedvesem! - fogtam két kezem közé a kezét, elborítván csókjaimmal. - Óvakodjék ilyet tenni! A gyónás töltött pisztoly, melyet a gyónó nyom maga ellen irányozva lelkiatyja kezébe. Guignard annyi zálogot kapott már kegyedtől, nem kockáztathatja meg az összeveszést vele. Fogadja továbbra is úgy, mint eddig, ám csupán semmiségeket gyónjon meg neki, és akármit mond is kegyednek, vágjon hozzá jámbor képet, de ne higgye el! Mindazonáltal legyen kedves vele!

- Hogy kedves legyek vele, én! - tiltakozott indulatosan. - Hát nem tudja, én Pierre-em, hogy én vagyok a legkevésbé álszent és kétszínű teremtés a föld kerekén?

- Asszonyom, hát nem szereti fiát?

- Hogyne szeretném!

- És kissé engem is?

- Kissé - mosolygott rám.

- Akkor, lelkem, meg kell tanulnia tettetni, hogy megoltalmazza azokat, akiket szeret!

- Ugyan! - nevetett ő nagyot. - Még hogy én oltalmazzam kegyelmedet! A fiamat még hagyján, amilyen éretlen eszű. De kegyelmedet, én Pierre-em! Hisz oly ügyesen és tisztánlátóan irányítja sorsát!

Amire én mit sem feleltem, csak két keble közé hajtva fejemet, ott elpihentem, s némán néztem rá föl, szelíd tekintete sugarában sütkérezve.

Két-három nappal azután, hogy Catherine-nal kibékültünk - amely kibékülés során nem sok újat tudtam meg a nőkről, annál többet a jezsuitákról és arról, hogyan kormányozzák a hiszékenyek lelkiismeretét, akik azt rájuk bízzák -, fülembe jutott, hogy d'O úr, Párizs kormányzója közbenjárá-sára (ki nagyon pártolta őket) mondott jezsuiták elérték a parlamentnél, hogy zárt tárgyalást rendeljenek el az egyetemmel és a párizsi plébánosokkal folytatott perükben.

Ez nagyon nem volt ínyemre, mindenáron részt kellett vennem a tárgyaláson, hogy beszámolhassak róla őfelségének, d'O úrral azonban nem kívántam közölni, mivel bízott meg őfelsége; tudtam, ő egészen ellenkezőképpen vélekedik a jezsuitákról, mint én.

Tehát felkerestem d'O urat, ki ágyban fekve fogadott, mivel vesebaja igen megkínozta, s kedvét még jobban elborította, s még zordabbá tette, mint amilyen természettől fogva volt. Engem is meglehetősen barátságtalanul fogadott, és kereken kijelentette: a zárt tárgyalás zárt lesz, a parlament senkivel nem tesz kivételt, még egy királyi herceggel sem. S mivel én kissé makacskodtam, megmutatta azt a levelet, melyet a király írt Laonból Cheverny kancellárnak. Őfelsége ama reményének adott kifejezést, hogy a perbeszédek nem vernek oly visszhangot, mely az elméket megzavarhatná s vitát támasztana a lakosok között. Cheverny, a jezsuiták másik álszent védelmezője, a király e mondatára hivatkozva kérte a zárt tárgyalás elrendelését, s kérését d'O úr a legnagyobb örömmel továbbította a parlamenthez.

Késő volt e határozat ellen a királyhoz fellebbezni, mivel a kezdést július tizenkettedikére tűzték volt ki, azt meg egészen kilátástalannak ítéltem, hogy megpróbáljam d'O urat rávenni: vonja vissza elutasító válaszát. Tehát elköszöntem tőle, derűs arccal, ám haragvó szívvel, otthagyva őt epekeserű kedve s dagadt veséje martalékául.

Amint hazaérkeztem, gondokkal küszködve e váratlan balsiker miatt, a sarokbástya csigalépcsején összefutottam Pierre de L'Étoile-lal, ki Lisette kamrácskájából jött éppen, szokása szerint keserűen lebiggyedt szájjal, ám annál elevenebbül csillogó szemmel. Betessékeltem őt szobámba, mely, mint már említettem, az első emeleten volt, és kiadtam mérgemet d'O úr ellen.

- Én sem igen szeretem őt - mondta L'Étoile úr. - Azt beszélik, a király elhatározta: ha d'O úr belehal abba, hogy nem bír rendesen hugyozni, ő magamagát nevezi ki Párizs kormányzójává. És jól is tenné. Nincs ártalmasabb a királyi hatalomra nézvést, mint azok az emberek, kik fővárosunkat kormányozzák, akár a céhek legfőbb tisztviselőjeként, mint Étienne Marcel, akár kormányzóként, mint Nemours az ostrom alatt, akár jogcím és rang nélkül, mint Guise a barikádok napja után. Párizs oly fontos, oly szép és oly ragyogó város, hogy aki itt nagy tekintéllyel bír, az ipso facto
 afféle kiskirály lesz, s elvitathatja Franciaország királyától fővárosát, sőt akár országát is. Másrészt oly tisztség ez, melynek viselője ugyancsak megszedi magát, különösen ha az ember egyszersmind a királyság pénzügyeinek legfőbb őre, mint d'O, ki mialatt a király Laonnál szükséget látott élelemben és munícióban, mert ő sem egyikkel, sem másikkal nem látta el, különféle hölgyekkel dáridózott, nagy számban fogyasztva őket - ingatta a fejét nagy komolyan L'Étoile. - A tiszteletre méltó Fogacer doktor tegnap azt mondta nekem, soha nem gyógyult még ki senki abból a bajból, mely d'O urat gyötri. S ha ez igaz és szegény d'O urat hímvesszeje öli meg, elmondhatjuk róla, sajna, hogy az által lelte halálát, amivel vétkezett...

- Ámbár vajmi kevéssé szeretem, ezt mégsem kívánom neki - feleltem. - Azt mondják, kínkeserves halál. Az mindazonáltal nagyon bánt, hogy nem vehetek részt a zárt tárgyaláson.

- Miért ne? - mosolygott L'Étoile. - Hát nem tudja, kedves Pierre, hogy bizonyos esetekben a szólásmondás ellenére jobb a szentekhez folyamodnunk, mint az Úristenhez? És ámbár a királyi rendőr hadnagy nemigen szolgál rá a szent nevezetre, úgy hiszem, segítségére lehet.

- Kicsoda? Lugoli?

- Lugoli, kedves Pierre, az IV. Henriknek, ami Tristan L'Hermite volt XI. Lajosnak. Nem akarok túlságosan elébe vágni az eseményeknek, azért nem mondom rá: „elkárhozott lelke”, csak azt: „kárhozatra szánt lelke”. Nincs oly törvény, amelyet Lugoli át ne hágna, nincs oly zárt ajtó, amelyen ő át ne hatolna, ha ezzel, meggyőződése szerint, a királyt szolgálja. És meglehet - tette hozzá ravaszkás mosollyal L'Étoile -, neki többet hajlandó elárulni, Pierre, mint nekem, ama fölöttébb heves és sajátos érdeklődés okáról, mellyel Jézus társasága iránt viseltetik...

Mihelyt L'Étoile eltávozott, az alábbi levélkét írtam Lugolinak. Miroul a vállam fölé hajolva olvasta:

Őuraságának, a királyi prefektúra hadnagyának

Tudván, mi szerető híve Őfelségének, az Ő szolgálatát érintő ügyben szeretnék uraságoddal minden feltűnést mellőzve találkozni.

Jó barátja 








Siorac márki

- Uram - nevetett de La Surie úr -, ez a „jó barátja” valósággal királyi, amilyen nyájasan leereszkedő.

- No, majd meglátjuk, mire megyünk vele.

Hanem erre jócskán várnunk kellett, mivel Luc jó két óra múltán tért csak vissza a húszperces útról. Úgyhogy mikor végre megérkezett, Miroul kikapta kezéből a választ és odanyújtotta nekem, majd fülön csípte a mihasznáját, s nagy fogcsattogtatva a tudtára adta: késése miatt húsz botütésben lesz része. Azzal az elülső udvarba vezette, és átadta Pisseboeufnek, világi karomnak, ki nyomban lerántotta az elítélt nadrágját, s kétrét hajtva a fiút, megkezdte az ítélet végrehajtását. Én még odakiáltottam neki okcitánul, ablakomat kinyitva:

- Csak pecsenyevörösre verd, Pisseboeuf! Vért nem akarok látni.

Azzal betettem az ablakot, és elolvastam Pierre de Lugoli válaszát.

Márki úr!

Mivel e város lakosai meglehetősen ismernek, nemigen kereshetném én úgy fel márki urat, hogy mozgásba ne hozzam szomszédságában a pergő nyelveket, s fülelésre ne késztessem a hosszú fülűeket; tehát ha kegyelmednek is megfelel, a legjobb az lenne, ha uraságod keresne fel engem este kilenc órakor Süvegvonó utcai hajlékomban. Házamat arról ismerheti meg, hogy a kopogtatója egy ördögfióka. Kérem, kettőt koppantson!

Márki úr, addig is, míg találkozunk, vagyok s maradok hű és alázatos szolgája

Pierre de Lugoli

E percben nagy jajveszékelés hatolt fülembe az elülső udvarból, tehát ismét kinyitottam az ablakot, és kikiáltottam okcitán nyelven (hogy Luc ne értse):

- Ne oly hevesen, Pisseboeuf!

- Márki úr - felelte Pisseboeuf -, ahogy ezt én csinálom, már-már simogatással ér fel!

Ami hahotára fakasztotta mindazokat háznépemből, akik értették az okcitán nyelvet, tehát másik gaszkonomat, Poussevent-t kocsisomat, Lachaise-t, szakácsomat, Caboche-t (lévén mindketten auvergne-iek) és a Périgord-ból jött Faujanetet, ki bicebócán futott át kertjéből a látványosságot megszemlélni, melyet, amint ablakomon kihajolva tapasztaltam, igen kíváncsian figyeltek az első és második emeletről szobaleányaink is, és ugyancsak szabadszájúan cseréltek eszmét e házi eseményről.

- Szégyentelenek! - kiáltottam föl hozzájuk. - Rögvest csukjátok be ablakaitokat, és maradjatok csendben, máskülönben saját kezűleg páhollak el benneteket!

- Isten adja! - vágta rá Guillemette, ki mióta Louison nem volt többé itt, hogy féken tartsa nyelvét, egyre orcátlanabb lett.

- Én Pierre-em! - tette a vállamra a kezét Miroul. - Kérlek, ne engedd el a büntetés hátralevő részét, mint szoktad! E két semmirekellő jóformán fékezhetetlen, mióta egy-egy aranyat adtál nekik, amiért vállalkoztak a lóti-futi gyerkőc szerepére.

- Ígérem, Miroul - mondtam, igencsak kedvem ellenére. - Hanem azt kikötöm; amint vége a verésnek, gondoskodjál róla, hogy Greta Luc fájó részeit megkenegesse és bekösse.

- Uram, Franz nem örülne neki, lévén a mihaszna oly csinos.

- Akkor Mariette?

- Uram, Caboche sem örülne!

- Hát Héloise?

- Uram, gaszkonjait bosszantaná a dolog.

- S miért ne jöhetne szóba Guillemette? - kérdeztem mosolyogva.

- Uram, engem tenne féltékennyé - nevetett rám Miroul.

- Akkor bízd arra, akire akarod.

- Tehát Lisette-re bízzuk - döntötte el Miroul. - L'Étoile urat ez nem fogja zavarni, mivel nem szerez tudomást róla.

Lisette arra a deszkára fektette ápoltját, melyen máskor a fehérneműt szokta vasalni. Én is bekukkantottam, hogy lássam, Pisseboeuf „simogatása” nem sértette-e fel vérig a fiú bőrét, mert ez esetben nem megkenni kellett volna a sebet, hanem borszesszel lemosni. Nos, ott leltem Lucöt hasmánt a deszkán, pucér fenékkel, nagyon is nyugodt képpel, s éppen azt mondta Lisette-nek, amikor Miroul meg én beléptünk:

- Lisette, örömest megveretném magam minden istenadta napon, ha utána te kenegetnél meg puha két kezeddel.

- Nézzék csak ezt a tejfölösszájút! - hívott álszentül tanúul minket Lisette. - Alig bújt ki a tojásból, még ott a fenekén a héja, és máris rohanna és szerelmeskedne!

- Bizony nem jó, ha a tyúk hangosabban kodácsol, mint ahogy a kakas kukorékol! - szólt sértődötten Luc.

- Nyughass, Luc! - intette le Miroul. - Vagy azt akarod: újra elfenekeljenek? Hát nem tudod, hogy tilos udvarolni és hízelkedni a szobaleányainknak?

- Aj, fegyvernök úr - vetette közbe magát a könyörületes szívű Lisette -, nem szeretném, ha megint elvernék szegénykét. Máris csupa hurka. Kis híján vére is kiserkedt. És ámbár feneke gömbölyű, kemény és csupa izom - tette hozzá, vágyakozva simítva végig mondott fenéken -, a bőre finomabb, mint némely lányé.

- Ebből elég ennyi! - fortyant fel Miroul, egészen Sauveterre modorában. - Lisette, eleget kenegetted. Luc, húzd fel a nadrágod és tűnj el!

Ha nem látogattam volna meg kis hercegnémet ebéd után, ólomlábakon járt volna az idő este kilencig, annyira szerettem volna már látni Lugolit (kit csak messziről ismertem, futólag és híre után), és megtudni tőle: átsegíthet-e azon az átkozott zárt ajtón? Nem különös dolog-e, hogy az az óra, mely oly hosszúnak rémlik, egyszeriben mennyire megkurtul, amint a végéhez közelít? Gondolom, így leszen ez életünkkel is, amikor végéhez közeledve feltűnik a halál.

Lugoli testi mivolta nem okozott csalódást, lévén középtermetű, ám igen izmos, keze-lába erős, arcvonásai oly tisztán metszettek, mint egy római medálé, bőre-szőre barna, s e sok feketeség közepette szeme bámulatosan kék; egyébiránt tekintete éles, mozgása fürge, szava gyorsan pergő és nagyon is katonás: nem szépelgő s nem teketóriázó, s égkék szeme, noha igen őszintének, egyszersmind ravasznak és bölcsnek tetszett.

Mindaz, amit én hallottam róla, s amit ő rólam, igen közel hozott egymáshoz, úgyhogy mondhatni, az első pillantásra egymásra ismertünk. Igaz, kezdetben kissé tartózkodó volt - mert attól tartott, hogy szerény származása okán én majd a márkit játszom -, ám mihelyt jól megöleltem, tartózkodása úgy elolvadt, mint a hó, mert Lugoli megérezte: nem az udvarban honos udvariassággal van dolga, hanem szívből jön az ölelés. S engem igazán boldoggá tett a tudat, hogy a férfit, ki nap mint nap igen éberen királyom biztonságán őrködik, nem akármilyen fából faragták.

- Aj, uram! - mondta, mihelyt arra kértem, hagyja el a márki megszólítást és nevezzen egyszerűen Sioracnak, amit előbb nem mert megkockáztatni. - Mennyire örülök, hogy végre találkozhattunk! Igen sokat hallottam és még többet sejtek jószolgálatairól, melyeket megbízatásai és álorcás szereplései alkalmával a királynak tett.

- Hogyan? - nevettem én el magam. - Hát hallotta hírét álruháimnak?

- Hallottam ám! - nevetett ő is rám. - És ámbár nem árulhatom el, pontosan kitől, mindazonáltal tudja meg, uram, hogy az ostrom alatt volt egy kémem a lotaringiai hercegnék egyikénél, és ugyancsak megütköztem volna azon, hogy egy kelmeárusnak, ki át-át jár vonalainkon, van mersze élelmezni őket, ha őfelsége el nem árulta volna nekem, hogy e kalmár az ő embere. Ami megnyugtatott. Azután, mivel az én legyecském nem szűnt meg a hercegnék körül repkedni, amikor a király bevonult Párizsba, megtudtam, kit rejtett ama nagy szakáll. Ami igen-igen megnövelte uraságod iránt érzett megbecsülésemet, mert nem sok nemesúr szánta volna rá magát, hogy kalmárrá lealacsonyodva szolgálja királyát.

- Csakhogy én nem éreztem lealacsonyodásnak - mosolyogtam rá. - Éppen ellenkezőleg, nagyon is szórakoztatott a dolog. Úgy hiszem, szemfényvesztőnek vagy komédiásnak kellett volna születnem, annyira kedvelem az álruhát.

- Lám, ebben is hasonlítunk - felelte derült arccal Lugoli -, mert noha a prefektúrán főként az alárendelt legyeknek kell ezzé-azzá átvedleniök, én sem tartom rangomhoz méltatlannak, hogy hébe-hóba álcázzam magam. Nézze, uram - nyitott ki egy nagy ládát -, hány álruhát őrzök itt, melyeket olykor-olykor felöltöttem, hogy kézre kerítsek holmi gazfickókat.

Azzal gyors mozdulattal előhúzott a ládából több öltözéket, köztük, nagy mulatságomra, egy papi reverendát.

- Jól áll-e kegyelmeden e ruha? - kérdeztem nevetve.

- Tűrhetően - így ő. - Az igazi bökkenő amúgy sem maga a reverenda, hanem a hozzá illő arc. Az ember egyaránt fél attól, hogy túljátssza szerepét, és hogy nem elég meggyőzően játssza.

- Uram, megenged-e egy kérdést?

- Természetesen - bólintott Lugoli mosolyogva -, hacsak tisztem nem parancsol hallgatást e dologban.

- Ám ítélje meg maga! Mostanság ki körül repdes legyecskéje? Montpensier úrnő, Nemours hercegné vagy Guise hercegné körül?

- Uram - válaszolta cinkos mosollyal Lugoli -, remélem, beéri azzal, ha annyit felelek: ámbár kérdését kénytelen vagyok megválaszolatlan hagyni, tudom, miért tette föl nekem...

Amire hasonló mosoly ült ki ajkamra, mert eleget mondott ahhoz, hogy eloszlassa egy kétségemet, mely mindaddig nem hagyott nyugodni, azt tudniillik, vajon meg kell-e vallanom őfelségének vagy sem legközelebbi találkozásunkkor, hogyan is áll ügyem a hercegnével. Ám ha a király már értesült kapcsolatomról Catherine-nal, mint ezt Lugoli értésemre adta, magától értetődően nem köt többé Catherine-nak adott szavam, legalábbis ami a királyt illeti.

Akkor rátértem a dolog velejére, s elmondtam Lugolinak: kétségbe ejt a zárt tárgyalás elrendelése, melyet d'O és Cheverny urak mondhatni ráerőltettek a parlamentre, a király levelének felette részrehajló értelmezésével.

- Miért ne mondhatná meg Cheverny úrnak, hogy a király megbízta a per nyomon követésével? - kérdezte Lugoli.

- Megtenném, ha oly bizonyos lehetnék érzelmeiben, mint a kegyelmedében. Ám mint kegyelmed is tudja, a jezsuiták pöre két táborra osztja Franciaországot, és mivel Cheverny úr nem abba a táborba tartozik, amelybe én, nem óhajtok előtte színt vallani, már csak azért sem, mert a király egyelőre semleges ez ügyben.

- Semleges?

- Legalábbis látszólag, hisz a tét nem kisebb, mint az ő élete.

- Fájdalom, magam is ezt hiszem - vált hirtelen gondterheltté Lugoli arca. - Mióta Melunben letartóztattam Barriére-t, voltaképpen bizonyosan tudom, mert ha e gonosztevőből eleget szedtem is ki ahhoz, hogy a jezsuita Varade-ot számkivettessem, ahhoz már nem volt elég vallomása, hogy ugyane sorsra jusson ama másik felségáruló jezsuita is, ki a királygyilkost előre feloldozta, hogy aljas szándékában megerősítse. És ámbár volt akkora a bűne, mint Varade-é, az ipse él és virul, meglehet, éppen itt, Párizsban, talán a clermont-i kollégiumban, s meglehet, e percben, melyben róla szólok, éppen egy új báb előállításán fáradozik, melyet a megfelelő pillanatban mozgásba hoz, s amelyet olyan jól megdolgozott, hogy még ha elfognók, sem árulná el mestere nevét. Aj, Siorac, megőrjít a düh! Ezerszer szívesebben látnék ezer gonosztevőt, mint eme hitbuzgó gyilkosokat, kik Isten nevében ölnek! Mert ezek soha el nem fogynak, míg az őket tettre buzdító szektát ki nem vetettük országunkból.

- Lugoli - mondtam (mert észrevettem, felháborodása tetőfokán ő is végre Sioracnak szólított, amire előbb hiába kértem) -, mit gondol: elítéli őket a parlament?

- Jaj, ez a parlament! Mint tudja, a barikádok napja után egy része követte III. Henriket Tours-ba. A másik része Párizsban maradt, mert a Ligához húzott, s ámbár azóta ők is csatlakoztak a királyhoz, a jezsuitáknak számos - nyíltan megvallott vagy leplezett - barátjuk van köztük. Vagy mit is beszélek? Vannak ilyenek szép számmal a Tours-ból visszatértek között is.

- Köztük is?

- De még mennyire! És éppen nem a legjelentéktelenebbek. Hogy csak kettőt említsek közülük: a király ügyvédje, Séguier! És a főügyész, La Guesle!

- La Guesle! - kiáltottam, hitetlenkedve. - La Guesle, ki lelke ártatlanságában maga hozta el Jacques Clément-t Saint-Cloud-ba, s maga vezette be ama mindörökre gyászos emlékezetű napon III. Henrikhez! Hát kétszeresen vak?

- Nem csoda, hogy a jezsuitáknak annyi védelmezőjük van - mondta mosolyogva Lugoli. - Tehetségük, erényük annyi, mint égen a csillag, amellett bátrak, hitbuzgók, önzetlenek, egyszóval mindannyiunk bámulatára méltóak lennének, ha nem volnának egyszersmind a spanyol király ágensei. Azonban támadt egy eszmém, Siorac - tette hozzá (s nem kerülte el figyelmemet, hogy nevemet jólesően ejtette ki, mintha örülne neki, hogy nem kell márkinak szólítania). Ha nem vehet is részt a pör tárgyalásain valódi nevén és arcával, titokban végighallgathatja.

- Hogyan?

- Álöltözékben.

- Álöltözékben?

- Mint a prefektúra egyik őrmestere.

- Szent Antal szakállára! Felismernének!

- Ha jól a szemébe húzza kalapját, szentül hiszem, nem! Ugyan van-e egyetlen tagja is e parlamentnek, mely annyira el van telve saját fontosságának tudatától, ki nem átallna figyelmére méltatni egy kis őrmestert? Mi több, legalább harminc őrmester vesz majd körül avégből, hogy eltanácsolják és kitessékeljék azokat az uraságokat, ki lopva igyekeznek bejutni a törvényszék épületébe és meglesni a beszédeket.

- A teremburáját! - nevettem nagyot. - És éppen én állnám útjukat! Ez igazán kapitális tréfa lenne! Mégis tartok tőle: felismernének!

- Megint csak azt mondom rá: fogadom, nem! Egy rendőr őrmester annyit sem számít a szemükben, mint egy zsámoly vagy egy kárpit. Meg kíván bizonyosodni felőle? - folytatta, cinkosabbnál cinkosabb képpel. - Akkor legyen itt holnap hét órakor. Addig találok egy kegyelmedre illő őrmesterruhát, és magammal viszem látogatóba oly emberekhez, kiket enyhén szólva nem tölt el elragadtatással látásom. Jöjjön el, Siorac! Szépen kérem: jöjjön velünk! Szavamra, nem fogja megbánni!

Majd addig hunyorgatott, kacsingatott rám cinkos, titokzatoskodó mosollyal és tekintettel, míg rá nem álltam, annál is inkább, mert magam is jobbnak láttam, hogy mielőtt a parlamentbe merészkednék mondott ruhában, nagy kockázatot vállalva, előbb egy nem túlzottan kockázatos kísérletet tegyek. Lugolit oly boldoggá tette beleegyezésem, és annyiszor esküdött meg rá, míg kapujáig elkísért: nem fogok csalódni, hogy a legnagyobb mértékben felcsigázta kíváncsiságomat, és hosszan eltöprengtem azon, vajon miféle párjukat ritkító gazemberekhez kíván másnap elvinni, hogy ennyit titokzatoskodik.

Kisded kíséretem a kapu előtt várt rám, mert noha a Virágmező utca mindössze húsz percre esik gyalog a Süvegvonó utcától, életét kockáztatta volna, aki sötétedés után egyedül tette volna meg ez utat, mivel az éj beálltával Párizs utcáin a gazemberek uralkodnak. Lugoli kapukiugrója előtt Pisseboeuf, Poussevent, Franz és kocsisunk, Lachaise várt rám, s ámbár e két utóbbi oly tapasztalatlan volt a harcban, amilyen tapasztalt az első kettő, rájuk esett választásom óriás termetük miatt, mely véleményem szerint el kellett hogy riassza a legelszántabb csirkefogókat is, annál is inkább, mivel vértet adtam rájuk; az még szélesebbnek mutatta vállukat, s fáklyáik fényében acélosan csillogott. Így haladtunk tehát mi hárman: Pisseboeuf, Poussevent és jómagam ugyancsak kackiásan: egyik kezünkben kard, a másikban pisztoly (a hugenotta lovasság példáját követve, mely kezdett nagy tekintélynek örvendeni mifelénk) az utca legközepén (megkockáztatva, hogy bemocskolódunk), jó erősen és hangosan a kövezethez csapva minden lépésnél talpunkat, előttünk Pantagruel, mögöttünk Gargantua. Olvasóm, bizony mondom, ki vitézi vonulásunkat az éjszakában megleste volna, annak ugyancsak inába szállt volna a bátorsága!

Másnap viszont kíséret nélkül és úgyszólván pirkadatkor tértem vissza a Süvegvonó utcába bivalybőr zekében, s legrosszabb kalapomat nyomva a fejembe, mert azt gondoltam: ahogy a rendőrprefektus a Ligát figyeli, alighanem úgy figyeli a Liga is az ő házát.

Lugoli bizonnyal a kapu mögött várt rám. Mihelyt a kémlelőnyíláson át megpillantott, bebocsátott, s minekutána jól megölelt, karon fogva bevezetett egy szobába, hol egy ágyra kiterítve őrmesteri ruhát pillantottam meg. Nyomban magamra is öltöttem, mindkettőnk nagy mulatságára, és meghallgattam okos tanácsait.

- Siorac - mondta -, vesse le szép gyűrűit, és húzzon a kezére barhentkesztyűt! Elárulná a keze, amilyen ápolt. Csizmáját is vegye le, és cserélje fel emerre, ez közönségesebb. Ami meg a kalapját illeti...

- Ez a legócskább kalapom.

- Mégis lerí róla, hogy valamikor igen szép kalap volt. Nyomja inkább ezt a fejébe, ez a legközönségesebb nemezből készült és kissé piszkosfekete! Nem! Nem! Ne vágja félre, és ne ilyen hetykén! Az nagyon is nemesúrra vall. Hanem egyenesen húzza a szemébe, egyszerűen, amitől leginkább egy sík földi szántóvetőnek látszik majd. És járás közben fordítsa kifelé a lábát, és a lépte legyen súlyos!

- Hohó! - nevettem rá -, ehhez értek, még akkor tanultam meg, amikor kelmeárus voltam.

- Ami a lábát illeti, az megjárja, de ami a pocakot, az nagy! Az a kalmárnál előreáll, válla hátrafeszül, mellkasa kidomborodik. Az őrmesternél ellenben, ki rendesen egyenesen falujából kerül hozzánk, s szántáshoz, talicskázáshoz szokott, a váll előreesik. Egyébiránt mostanra őrmestereim alighanem kint várnak már kapum előtt. És amilyen jó komédiásnak gondolom uraságodat, bizonyára tökéletesen fogja utánozni habitus corporis-ukat.
 Hanem, Siorac - vetett egy pillantást órájára -, ideje indulnunk, ha madárkáinkat a fészkükben akarjuk lelni.

És a kapu előtt csakugyan hat prefektúrai őrmester várakozott türelmes s kicsit bamba képpel. Egyetlen fegyverük egy kard volt. Alaposan megnéztem magamnak őket, hogy nehézkes járásukat híven utánozzam. Azt is megfigyeltem, hogy jóformán mindüknek vörösebb volt arca-orra, mint nekem, amit érzésem szerint inkább az isteni flaskának köszönhettek, semmint a napsütésnek, és én arra a belátásra jutottam, üdvös lesz a pör napján némi festéket kennem mondott helyekre, s ezáltal még hasonlatosabbá válni társaimhoz.

- Siorac - szólt Lugoli -, kérem, szegődjön mellém jobb felől, és hallgassa meg közlendőmet, hadd világosítsam meg elméjét e dologban. Az ostrom alatt, 1590 júniusában Nemours herceg elrendelte Saint-Denis kincsei egy részének áruba bocsátását, a párizsi szegények javára: a többi között egy nagy, tömör aranyfeszületet és egy alig valamivel kevesebbet nyomó koronát, amiből mindösszesen szűken ezer aranyat vettek be, vajmi csekély enyhülést hozva ennyi sok embernek. Mondott korona azonban igen szép drágakövekkel volt ékes, s ezeknek - ki hinné? - útközben lábuk kelt. Akadt köztük egy igen-igen nagy és súlyos, felbecsülhetetlen értékű rubintkő, s minekutána biztos forrásból megtudtam, kiknek a kezén van, szándékomban áll a követ mondott kezekből visszaszerezni most, kora reggel.

- És e veszedelmes vállalathoz csupán öt-hat gyatrán felfegyverzett őrmester segítségét veszi igénybe? - kérdeztem elhűlve.

- A dolog úgy áll - sandított rám oldalvást Lugoli, s a szemében kis gunyoros fény villant föl -, hogy mondott kezek, noha félelmetesek, fegyvertelenek. Mindazonáltal erről nem mondok többet - tette hozzá kihívó arckifejezéssel -, míg be nem kopogtatunk ajtajukon.

Azzal elhallgatott, s mert én kissé hosszúnak találtam az utat, megkérdeztem:

- Megtudhatom, Lugoli, hogyan jutott tudomására, hogy fentmondott rubint azok kezén van, akikre célzott?

- Úgy, hogy négy évvel elrablása után azok, akiknek birtokában van, el akarták adni tegnap egy ékszerésznek a Pénzváltó hídnál. Az nagyítóval megvizsgálta, és felismerte benne a saint-denis-i koronák egyikének rubintkövét, amelyhez foghatóan nagyot soha senki nem látott országunkban. Nyomban fel is ajánlott érte egy szép kerek summát, ám azzal az ürüggyel, hogy időbe telik, míg ennyi pénzt felhajt, két nap haladékot kért, kisinasát az ipse után küldte, mihelyt az eltávozott, s haladéktalanul értesített engem az eladó lakcíméről, mivel a lábujja hegyét sem kívánta ily mocskos vízbe belemártani.

- De ha kegyelmed a rablóknak csupán a címét ismeri, honnan tudja, hogy fegyvertelenek?

- Mert a kérdéses címet és házat jól ismerem, ahogy kegyelmed, Siorac, is mindjárt megismeri. Már a közelében járunk.

- Hogyan? Ezek a csavargók a Saint-Jacques utcában laknak? Ugyancsak előkelő környék holmi haramiáknak!

- Ezek igen gazdagok - mosolyodott el Lugoli -, és nem lesznek sokkal szegényebbek akkor sem, ha visszavesszük tőlük a rubintot. Megérkeztünk - állt meg egy szép tölgyfa kapu előtt.

- Megérkeztünk? - kiáltottam elképedve. - De hisz ez a clermont-i kollégium.

- Az bizony! - verte meg erősen a koppantóval a kaput Lugoli. - Nem mondtam meg jó előre, hogy nem bánja meg e kiruccanást?

A kémlelőablak megnyílt. Lugoli katonás, paracsoló hangon beszólt:

- Ismersz, kapus. Pierre de Lugoli vagyok. Kérlek, bocsáss be, találkozóm van Guéret atyával.

A kapu kinyílt, s mind betódultunk rajta: Lugoli, jómagam és a hat őrmester. A portás nem számított ennyi látogatóra, s azt mondta, gyanakvó arckifejezéssel: „Kihívom Guéret atyát. Azzal egy kis harang zsinórja után nyúlt, hanem Lugoli bal kézzel lefogta a portás karját, s a másikkal pocakjának szegezve kardját, nyájas mosollyal megnyugtatta:

- Fölösleges. Ismerem a járást.

Ennek utána intésére két őrmester sokkal kevésbé nyájasan galléron ragadta a portást, száját betömte, őt magát háttal egy oszlopnak döntötte, s két karját az oszlop mögött összekötötte. Lugoli újabb intésére az őrmesterek egyike elzárta a kémlelőnyílást, beretesztelte a kaput, és kivont karddal ott maradt, gondolom, avégett, hogy ki ne szabadítsák a kapust a hátunk mögött. Mindez igen gyorsan és nesztelenül zajlott le, s Lugoli intett: kövessük.

- Ilyenkor a kegyes jezsuita atyák a refektóriumban vannak - mondta nekem sotto voce -, s mi majd jó reggelit és jó emésztést kívánunk nekik.

Lugoli nem tört ajtóstul az atyákra. Udvarias mosollyal, levett kalappal lépett be a terembe, mialatt őrmesterei sietve, de nem futólépésben odaplántálták magukat a két ajtó és az ablakok elé.

- Tiszteletre méltó atyák - hajtott fejet Lugoli -, a kétségbeesésbe kerget, hogy meg kell zavarnom étkezésüket, ám mivel tegnap biztos forrásból megtudtam: birtokukban van egy nagy rubintkő, a saint-denis-i koronák egyikéből való, melyet 1590-ben Nevers herceg parancsára a pénzverdébe szállítottak el, eljöttem megkérni kegyességeteket, szolgáltassák vissza a követ, lévén az királyaink örökének része.

E bejelentést mély csend fogadta. Az atyák valamennyien moccanatlanul ültek helyükön, a padon, s még a tekintetét sem emelte fel egy sem közülük tányérjáról. Becslésem szerint vagy harmincan ülhették körül a hosszú étkezőasztalt. Voltak köztük kopaszok és hajasok, de egy sem viselt szerzetesi tonzúrát, és mind papi reverendában volt.

- Tiszteletre méltó atyák, hát nem hallották szavamat? - kérdezte Lugoli, még mindig igen udvariasan, ám kissé felcsattanó hangon.

- Uram - szólalt meg az egyik atya, ki az asztalfőn ült, s mintegy elnökölni látszott -, eljárása igencsak meglep. Szeretném a kegyelmed szájából hallani, tud-e vajon e dologról d'O úr.

- Párizs nagyságos kormányzójának - felelte Lugoli a legmélyebb tisztelet hangján, ám az a szikra, mely kék szemében kigyúlt, nem kecsegtetett sok jóval - nem kell erről tudnia. Nekem egyedül a király parancsol. Tiszteletre méltó atyák - tette hozzá, rövid szünet után -, szíves válaszukra várok.

Amire az imént megszólalt atya egy árva szót sem felelt, hanem tálkája fölé hajolt, s tovább evett, mintha Lugoli láthatatlanná vált volna. Ennek a páternek, akit, mint később megtudtam, Guéret-nek hívtak, igen szép, hosszúdad, finom feje volt, mélyen gödrébe süppedt szeme és magas homloka.

- Ami azt a rubintkövet illeti - harsant fel váratlanul egy nyers hang -, azt sem tudjuk, miről beszél.

Guéret atyát láthatóan zavarba hozta ez a közbeszólás, elégedetlen pillantást vetett a kérdéses páterre, és összeszorította az ajkát.

- Ez esetben kénytelen leszek, tiszteletre méltó atyáim - szólt Lugoli -, mindenkit itt tartani, és a cellákat egyenként átkutatni.

Ámbár a jezsuita atyák igyekeztek nyugton maradni, nem szóltak és kifürkészhetetlen arcot vágtak, szemüket lesütve és tányéruk fölé hajolva, úgy rémlett, titokban megremegnek e szavak hallatán, és alighanem Lugoli is megsejtette remegésüket, mert óvakodott elsőnek megtörni a csendet, mint eddig tette, sőt hagyta elsúlyosodni. És igaza is volt, mert pár perc várakozás után - és bár papíron egy perc semmi, akkor, míg átéltem, igen hosszúnak tetszett az izgalom folytán, mely az atyákat is, bennünket is eltöltött - az atyák egyike felemelte tányérjáról orrát és megszólalt. Mint később megtudtam, számára igen nehéz volt ez a pillanat, s balsorsán, noha igazán rászolgált, meg is esett némileg a szívem, holott ugyancsak haragudtam rá amiatt, hogy el akart választani szép hercegnémtől. Mondott jezsuita - hogy végre néven nevezzük: Guignard - sötét bőrű-szőrű volt, arca annyira barna, hogy már-már mórnak hatott, szénfekete szeme csillogó és csupa szellem, arcvonásai erőteljesek, egész arca súlyos, de semmiképpen sem alantas.

- Prefektus úr - mondta mély, dallamos hangján, minekutána egy pillantást váltott Guéret atyával -, az a társunk, ki az imént megszólalt, csupán tudatlanságában vétkezett. Még nem volt köztünk 1590-ben, amikor a társaságunk megvásárolt egy - ismeretlen eredetű - rubintkövet egy hölgytől, ki magát özvegynek, sokgyermekesnek és pénztelennek mondta. A kő megvételét könyörületes szándék sugallta, jóhiszeműségünket e dologban senki kétségbe nem vonhatja.

- Nem is vonom kétségbe - felelte Lugoli hűvös, kimért udvariassággal. - Bizonyára ez vezette tévútra azt, aki az alkut megkötötte. Ám most, hogy az én számból hallhatták, atyáim, honnan származik kétségbevonhatatlanul e rubintkő, nem tarthatják meg, mert különben I. Ferenc 1534. január huszonkilencedikén kibocsátott törvénye értelmében orgazdának vagy rejtegetőnek számítanának, kiket, ha vonakodnak az elorzott javakat visszaszolgáltatni, ugyanolyan büntetéssel sújt fentmondott törvény, mint a latrokat és tolvajokat.

E szavakra - melyek még fenyegetőbben csengtek attól, hogy Lugoli oly higgadtan beszélt - a termet súlyos csend ülte meg. És az atyák eddigi mozdulatlanságát megtörő, önkéntelen összerándulásukból megértettem: veszni érzik korábbi érinthetetlenségüket, annál is inkább, mert egy második pör e híres ékkő miatt kedvezőtlen befolyást gyakorolhatna a küszöbönálló zárt tárgyalás kimenetelére.

- Prefektus úr - hajtotta félre nemes, szép fejét Guéret atya -, ha jól emlékszem, társaságunk ötezer aranyat adott eme rubintért, én tehát azt tartanám igazságosnak, hogy d'O úr visszafizesse nekünk e summát őfelsége pénzéből, mihelyt a kőről lemondtunk.

- Tisztelendő atyám - Lugoli rendíthetetlenül udvarias volt -, társaságuknak az a tagja, ki az alkut a mondott özveggyel megkötötte, igen hiszékeny volt, ha nem érezte szükségét, hogy tüzetesebben tudakozódjék e rubint eredetéről, hisz ehhez foghatóan nagy követ még nem láthatott soha, annál ügyesebb volt ellenben akkor, amikor értéke negyedéért vásárolta meg. Tisztelendőségetek most megadják az árát az ő hiszékenységének és ügyességének, hisz egyik is, másik is határtalan volt. Ha d'O úr rááll költségeik megtérítésére, az az ő dolga. S egyszersmind őfelségéé is, kit, meglehet, bosszúsággal tölt majd el, hogy tulajdon jószágát kényszerül visszavásárolni. De határozzék bármint is d'O úr, vagy őfelsége később, e rubintkövet itt és nyomban vissza akarom kapni.

A prefektus szavait, akárcsak az előbbiekben, csend követte. És jobban meggondolva, bajos lett volna lenyűgözőbbet elképzelni, mint e harmincvalahány férfiú makacs némasága. Szemüket egyszerű étkükre szegezték, hátuk meggörnyedt a vihar alatt, mégis tudták: a vihar elszáll, mulandó kudarcaik ügyük eljövendő diadalának útját egyengetik, lévén e diadal biztos, mivel ők Istent szolgálják. Ezzel a rőffel mérve ugyan mit számított társaiknak az Indiákon elszenvedett vértanúsága, vagy Ballard atya kínpadra vonatása Londonban, vagy Varade atya száműzetése - vagy akár e rubintkő elvesztése. Hisz vajmi csekély volt e veszteség mérhetetlen gazdagságukhoz képest, melyet eladdig felhalmoztak, igazán nem önnön hasznukra, lévén életük csupa lemondás, hanem hogy általa végbevihessék nagyszerű vállalatukat: kiirtani e földről írmagját is az eretnekségnek, legyen az akár protestáns, akár pogány.

E csend közepette végképp megbizonyosodtam róla, hogy Krisztus e katonáinak Guéret atya a kapitánya, mert az atyák, noha hallgatagon továbbra is makacsul tányérjukra szegezték tekintetüket, olykor-olykor lopva egy odalpillantást vetettek Guéret atya arcára, mintha az ő ügyességétől remélnének kiutat e bajból. Amiben nem is csalódtak.

- Prefektus úr - kezdte Guéret atya szelíd hangon, félrehajtott fejjel -, közösségünk nem dönthet úgy javai egyikének átengedéséről, hogy előbb meg ne vitatta és szavazta volna e lépést tagjainak összessége. S az atyák nincsenek mind jelen körünkben, éppen nem. Egyesek közülük küldetésben járnak. Mások országszerte prédikálnak. Megint mások vidéki házunkban tartózkodnak. Azzal kell tehát kezdenünk, hogy összehívjuk őket, amihez legalább két hét szükségeltetik.

Két hét alatt, gondoltam magamban, bámulatosan jót mulatva az atya ravasz húzásán, vagy elítéli a parlament a jezsuitákat, s ez esetben száműzetésbe vonulnak a rubintkővel tarsolyukban, vagy hófehérre mossa őket a parlament, s ez esetben a rubintkő füstként enyészik el ártatlanságuk ködében.

Lugoli szemében fellobbant egy kis fény, s ebből megtudtam: tisztán látja ez időhúzás okát és célját, s azt is, türelme fogytán s mindjárt vége is szakad.

- Tisztelendő atyám - mondta eltökélten és sokkal nyersebben, mint addig -, ha tagjaik összességére van szükségük ahhoz, hogy visszaszolgáltassanak - azt mondtam: visszaszolgáltassanak és nem azt, hogy átengedjenek - egy vagyontárgyat, mely a koronát illeti meg, majd hozzásegítem tisztelendőségeteket úgy, hogy nyomban bekísérem a jelenlevőket egytől egyig a Bastille-ba. Ennek utána lesz rá gondom, hogy a vidéken szertekóborló atyákat felkutassam és ugyanoda juttassam, hogy tanácskozásukat annak rendje-módja szerint megtarthassák.

- Prefektus úr - szólt mintegy felháborodva Guéret atya -, kegyelmed zsarol bennünket!

- Szó sincs róla, tisztelendő atyám - hajtott fejet előtte Lugoli -, pusztán a tisztemből folyó kötelességnek teszek eleget, és higgyék meg, ez esetben végtelen sajnálatomra.

Arca mindazonáltal egész más érzelmet tükrözött, amikor Guéret atya egy intésére Guignard kisietett a teremből, és egy perc múlva visszatért egy meglehetősen durva szövésű kis kenderzsákkal, melyet egy tűcske zárt le. Lugoli kinyitotta a zsákocskát, belenyúlt, kiemelte a rubintkövet, s azt hüvelyk- és mutatóujja közé fogva a fény felé tartotta. A kő csakugyan gyönyörű mélyvörös színben pompázott és bámulatosan nagy volt. Lugoli mindazonáltal nem sokáig gyönyörködött benne, hanem a tőle megszokott fürgeséggel, tettrekészséggel és szófukarsággal csak annyit mondott, újra fejet hajtva az atyák előtt:

- Tisztelendő atyák, ezzel kivívták a király megelégedését.

Amire nem jött válasz. Mind lehorgasztották a fejüket és az orrukat lógatták, búbánatos arccal, mintha az a rubintkő az ő szívük vérét vinné magával áttetsző lapkáin.

Feloldoztuk a portást, és mihelyt kiléptünk a kapun, a Pénzváltók hídjához futottunk, ahol Lugoli félrevonta az ékszerészt, és kezébe nyomta a követ, hogy megbizonyosodjék róla: ez csakugyan az igazi rubint.

- Aj, prefektus úr! - adta vissza sajnálattal a követ emberünk - ez az ékkő utánozhatatlan, és én - tette hozzá elmosolyodva - fizettem volna érte...

- Mint a köles - nevetett rá Lugoli.

- Kedves Lugoli - kérdeztem már kint, az utcán -, ugyan kinek fogja átadni e követ a király távollétében?

- Ez most a legfőbb gondom - felelte Lugoli. - Megvallom, mióta itt van, a zekém zsebében, valósággal égeti a bőrömet. Szeretnék mielőbb szabadulni tőle. Kegyelmed szerint kire bízzam?

- Nem tudom - alig győztem lépést tartani vele, annyira sietett. - A logikus az lenne, hogy d'O úrra bízza, lévén ő a király főkincstárnoka.

- D'O úr máris sokat szenved veséjétől - biggyesztette el a száját Lugoli. - Nem szeretném, hogy még ez a kő is bántsa...

Amire mindketten jót nevettünk.

- És mint tudja - tette hozzá Lugoli -, d'O úr zsebe sokat elnyelt, ám abból vajmi kevés jut a király szolgálatára.

- Nos, mint vélekedne Cheverny kancellárról? - kérdeztem, még mindig nevetve. - Úgy mondják, becsületes.

- Az, de Gabrielle nagynénjének a szeretője.

- És mi ebben a rossz?

- Amúgy semmi. De mit gondol, el tudná-e titkolni szeretője elől, hogy birtokában van a világ legnagyobb rubintköve? És gondolja, hogy mondott szerető nem adná tovább a hírt unokahúgának, Gabrielle-nek? És gondolja, hogy a szép Gabrielle nem venné-e a kő birtokáért nyomban ostrom alá a királyt éjjel-nappal - de főképp éjjel? Szavamra! Laon ostroma eltörpülne emez ostrom mellett! Nos, Siorac, hogy az igazat megvalljam: nem azért ragadtam ki ez ékszert a jezsuiták reverendája zsebéből, hogy egy kegyencnő csecsét ékesítse.

- Pedig oly szép.

- Mire gondol? A rubintra vagy a csecsre?

- Mindkettőre.

- Csak lassan a testtel! Ki tudja, hogy áll az a csecs, ha megfosztják tartójától?

- Lugoli - mondtam -, kegyelmed ugyancsak jókedvű. Az ember azt hinné, az a rubintkő nem égeti a bőrét, hanem jólesően melengeti.

- Melenget is, éget is! A hétszentségit! Kire bízzam, míg a király meg nem tér fővárosába?

Hetedik fejezet

Lugoli a parlament elnökére, Augustin de Thou úrra bízta a korona rubintkövét; róla aztán bizonyosan tudhatta, hogy a kezére adott letét nem süllyed el zekéje zsebében, sem a jezsuiták reverendájában, és nem fogja egy szép hölgy keblét ékesíteni, mivel de Thou úr nem volt kapzsi, sem jezsuitabarát, sem hűtlenkedő férj, hanem minden tekintetben talpig becsületes férfiú, ki szívén viselte az ország érdekeit és megingathatatlan híve volt a királynak. Egyszóval vérbeli, régimódi francia volt, nem afféle elspanyolosodott, pápista francia, amilyen szép számmal akad még mai nap is köztünk, a Liga sorozatos vereségei után is.

A jezsuiták pörét 1594. július tizenkettedikén tárgyalta zárt ajtók mögött a parlament, s én álöltözetemben, mint a prefektúra őrmestere, egyike voltam azoknak, kiknek ki kellett tessékelniök némely udvarbéli nemesurakat; ha a vita nyilvános lett volna, eszükbe sem jutott volna eljönni, de mert nem volt az, úgy érezték, becsületüket sértené, ha nem próbálnának meg erővel benyomulni. Legalább harmincan lehettek, s ugyancsak meggyűlt a bajunk, az őrmestereknek és nekem, mire sikerült visszaszorítanunk őket, miközben ők teli szájjal szitkozódtak, gyaláztak bennünket, „gazembernek”, „semmirekellőnek”, „mihasznának”, „senkiházinak”, mi több, „szarnak” tituláltak, s dühtől tajtékozva azzal fenyegettek: lenyisszantják a fülünket, seggbe rúgnak vagy kiherélnek. Mi sértéseikre egy árva szó nem sok, annyit sem feleltünk, miközben vállt vállnak vetve kíméletlenül kitaszigáltuk őket, s a legfurcsább az volt a dologban, hogy egy adott pillanatban szemtől szemben, jobban mondva mell mell ellen találtam magam sógorommal, Quéribusszel, ki elmondott mindennek, de nem ismert rám, s akinek dulakodás közben titokban letéptem egy gombját, viselkedésén felháborodva: tudtam, mekkora csapás lesz rá nézve e veszteség. E gomb, olvasóm, egy tojásdad igazgyöngy volt, ezüstkörbe foglalva; másnap visszaadtam neki, jól lehordva őt zabolátlansága miatt.

Végre bezárult az ajtó e zavarkeltők mögött, és kezdetét vette a per az egyetem rektorának, Jacques d'Amboise-nak latin nyelvű szónoklatával, melyet csekély érdeklődés kísért, nem mintha a parlament tagjai nem értettek volna latinul, ám azonfelül, hogy e helyt nem volt szokás e nyelven szólni, sokkal türelmetlenebbül várták Antoine Arnauld vádbeszédét, hogysem figyelmet szentelhettek volna a rektor fejtegetéseinek, ki, noha támadta a jezsuitákat is, még sokkal szigorúbban támadta egyetemi kollégái közül azokat, kik a jezsuiták pártjára álltak:

- Ezek a hitszegők - mondta a rektor, a legmélyebb megvetés hangján - itt ülnek köztünk, ám arra sem méltóak, hogy közülünk valónak tekintsük őket.

Végre szólásra emelkedett Antoine Arnauld, s a gyülekezet, mely a rektor beszéde alatt figyelmetlen volt, szétszórt és locska-fecske, hirtelen elnémult, felfigyelt, szemét a szónokra szögezve, ki nemcsak nagy hírnévnek örvendett a parlament köreiben, hanem mi több, mondhatni az ő emberük volt, lévén egy jó párizsi hivatalnokcsalád törzsébe oltott auvergne-i ág, és e jogcímen, valamint a magáén is, mindazon erényekkel és tehetségekkel ékes, mellyel rendje büszkélkedhetett. Egyébiránt külső megjelenése már magában is figyelmet parancsolt hallgatóira, s amikor kihúzta magát hosszú ügyvédi talárjában, magasabbnak tetszett, mint otthon, dolgozószobájában, ámbár éppoly szélesnek, s fekete szeme még lángolóbbnak, hangja még ércesebbnek. Máskülönben mielőtt szólásra nyílt volna ajka, pár pillanatig mozdulatlanul állt, kifürkészhetetlen arccal, várva, hogy teljes legyen a csend, s olyannyira sziklaszilárdnak s megingathatatlannak láttam, hogy igazat adtam magamban Fogacernak, ki azt mondta volt róla beszélgetésünk során, hogy Antoine Arnauld-t „abból az auvergne-i bazaltból faragták, mellyel országunk útjait kikövezik”.

Annyi mindent összeírtak már e híres szónoklatról, jobban mondva vádbeszédről, hogy nem kívánom olvasómat ezzel fárasztani Emlékirataim lapjain, hol szívesebben vágtázok, semmint kocogok, mint hölgyeink poroszka lovai. Egyébiránt a szerzőnek magának is volt rá gondja, hogy kinyomassa filippikáját, mihelyt az elhangzott, hogy lerombolja azokat a hatásokat, melyek a tárgyalás átkos zárt voltából adódtak - amit d'O és Cheverny urak fundáltak ki a király távollétében -, tehát igazán nem tartom szükségesnek, hogy azt itt rekapituláljam. Elmondhatom ellenben, mi hatással volt rám és a bírákra ott és akkor - lévén a kettő nagyon is különböző. Mert láttam: lévén e bírák a retorika aranymívesei, akkora elragadtatásba ejtette őket Arnauld jóslaterejű ékesszólása, hogy mondhatni szárnyra kaptak lelkesedésükben, s mivel csodálatukat kölcsönösen megosztották tekinteteik, arcjátékuk és más jeladások révén, e csodálat, éppen azáltal, hogy mindannyiukra kiterjedt, a beszéd folyamán nőttön-nőtt.

Mi engem illet, ki inkább a dolog hasznára ügyelvén, hidegebb fejjel hallgattam a szónokot, én őt magát többre becsültem stílusánál. Kétségkívül igen nagy tehetségű és szorgalmas rétort hallgatok, mondtam magamban, ki legkisebb kora óta a latin nyelv emlőin nevelkedett, s fejből fújja Cicero vádbeszédeit. Itt Cicero Rullus elleni intelmeit utánozza, amott Verres elleni filippikáit. Tobzódik a tetemrehívásokban, hiperbolákban, metaforákban. A jezsuitákról szólván „ostromra hívó harsonáknak, lázadás szövétnekeinek, örvénylő szeleknek” titulálja őket, kiknek egyetlen és fő törekvése „örökösen felkavarni és feldúlni Franciaország nyugodalmát”. Mi engem illet, szép olvasónőm, meg kell vallanom, Arnauld helyében én lemondtam volna a harsonák-ról és a szövétnekek-ről, hisz a pusztító viharhoz elégséges a szél is...

Mindazonáltal meggyőzőbbnek és élvezetesebbnek is találtam emberünket ott, ahol a metsző irónia vagy a szarkazmus fegyverével élt: „a jezsuiták - mondta (emlékezetből idézem) - nem valódi cégérük alatt mutatkoztak be Franciaországban. Máskülönben még bölcsejükben megfojtották volna őket. Hanem egyetemünk kamrácskáiba fészkelték be magukat, és hosszú fürkészés-kurkászás után ajánlóleveleket kaptak Rómából azokhoz, kik honunkban nagyurak és kegyeltek voltak, s kik Róma részéről hitelre s megbecsülésre áhítoztak; az effajta emberek vajmi nagy ártalmára voltak mindóta az ország dolgának. (Hogy semmit el ne hallgassak előled, olvasóm, megvallom: elragadtatásba ejtett ez a Nevers hercegnek, Épernon hercegnek, d'O úrnak, Chevernynek és más jezsuitabarátoknak szánt oldalvágás: kivételes merészségre vall egy taláros polgár részéről ily magas rangú urakba belekötni, ha néven nem nevezi is őket.)

Igen erőteljesen bélyegezte meg Arnauld a jezsuiták hatását az ifjúságra. Mindenekelőtt csodálkozását fejezte ki afölött, hogy „eljött az az idő, amikor azokat a franciákat, kik nem a jezsuitákhoz adták be tanulni gyermekeiket, nem tekintik »jó katolikusnak«, holott mi másra oktatták a kezükre adott gyermekeket a jezsuiták, mint arra, hogy királyuk halálát kívánják és óhajtsák, kihasználván ama tényt, hogy a gyermek az anyatejjel együtt szívja magába a tévedést (puerorum infantia primo errorem cum lacte bibit), mérgüket mézben adván be nekik (nisi melle circumlita). Mi sem könnyebb - tette még hozzá Arnauld -, mint oly vonzalmat ültetni be e gyenge lelkekbe, amilyet akarunk. És mi sem nehezebb, mint azt onnan kiirtani. E szavak még mélyebb hatást gyakoroltak rám később, amikor eszembe idéztem őket annak utána, hogy az ifjú Chátel merényletet követett el királyunk élete ellen.

Mi a jezsuitáknak e világi javak iránt érzett közismerten mohó vágyát illeti, Arnauld méltóságán alulinak ítélte, hogy a korona rubintjáról szóljon (holott ezen csámcsogott akkor az egész város és az udvar), ehelyett pár szóval s szatirikus éllel a szerzetesek azon ügyességét ecsetelte, mellyel hagyatékokat és adományokat halásznak el mások orra elől. E rend kezéből, mondta, „semmi ki nem jő és minden oda folyik be - ab intestato
 vagy testamentumok révén, melyekre nap mint nap ráteszik a kezüket, egyrészt felsorakoztatván a pokol rémségét e halálukat érző lelkek előtt, másrészt a mennyek tárt kapuival kecsegtetvén azokat, kik Jézus társaságának adják vagyonukat.

Arnauld eztán felhívta a bírák figyelmét ama körülményre, hogy az egyetem nem a vétkes halálra ítéltetését követeli, csupán eltávolítását, és ironizált e büntetés enyheségén: „Ha majd felállnak, uraim, véleményüket kinyilvánítandó, gondolják meg, mi kellemetesen érinti a száműzetés mint büntetés azokat, kiknek oly mérhetetlen a gazdagsága Spanyolországban, Itáliában s az Indiákon!”

Ez a célzás az Indiákra
 mosolyra késztette a hallgatóságot, hisz mindenki tudta, hogy a konkvisztádorok nyomában járó jezsuiták éppen nem átallják megragadni szegény indiánok lábát, s fejjel lefelé addig rázni őket, míg ki nem okádják utolsó aranyukat is.

Amikor L'Étoile úr másnap eljött hozzánk Lisette-et meglátogatni, ugyancsak lefitymálta Antoine Arnauld vádbeszédét, mondván: „az minden ízében túl heves volt”, és hozzátette: ha emberünk több mérsékletről és kevesebb szenvedélyről tett volna tanúbizonyságot, beszédét jobbnak találták volna azok is, kik éppúgy nem szeretik a jezsuitákat, mint ő, és „azt kívánják: menjenek mind el az Indiákra megtéríteni a pogányokat”.

Kereken és áperte kimondom: nem osztom véleményét. Amit én nem szerettem Arnauld beszédében, az éppen az a vonása volt, mely a parlament elragadtatását vívta ki: dagályossága és retorikája. Ám ami a L'Étoile ajánlotta mérsékletet illeti, kérdem én: hogyan beszélhetett volna mérséklettel bárki egy olyan szektáról, mely annak a királynak a halálát kívánta, ki kiűzte országunkból a spanyolokat, és azon munkálkodott, hogy véget vessen a vallási testvérháborúnak?

Én minden tekintetben bámulatra méltónak tartottam Antoine Arnauld szónoklatát. Pár hónappal később pedig egyenesen profetikusnak, és fájdalom, még ma sem olvashatom úgy el, hogy ne futkározna hátamon a hideg.

IV. Henriket úgy szólítva meg, mintha jelen volna a teremben, hol a tárgyalás folyt, ezeket mondta neki:

„Sire, máris túlságosan sokáig tűrte meg országunkban eme hazaárulókat és gyilkosokat... A spanyol felséged türelmes és konok ellensége, míg él, fel nem adja felséged országára irányuló reményeit s terveit. Minden mesterkedése csődöt mondott vagy gyengének bizonyult. Nem maradt immár más eszköze, mint az utolsó: megöletni felségedet a jezsuiták által... Felség, több lebírandó leplezett ellensége maradt Franciaországban, Flandriában, Spanyolországban az elégnél. Védje meg magát eme házi orgyilkosok ellenében! Ha őket eltávolítja, a többitől nem félünk! De ha itt maradnak köztünk, mindig újra felséged nyakára küldhetik a gyilkosokat, kiket előbb meggyóntatnak és feloldoznak, mint Barriére-t, és mi nem őrködhetünk örökösen felséged élete felett, Sire...”

- És hogyan védekeztek a jezsuiták, uram? - kérdezte de La Surie úr, amikor beszámoltam neki Antoine Arnauld hévteli szónoklatáról.

- Ájtatos alázattal. Ők készek, mondták, esküvel fogadni hűséget a királynak, mint természetes és törvényes uralkodójuknak. Eztán szem előtt tartják az egyetem reguláját. Nem ártják többé bele magukat közügyekbe.

- Ó, a derék apostolok!

- Ami pedig a múltat illeti, mondták, nem méltányos, hogy egyetlen tagjuk vétkéért az egész rend szenvedjen.

- Varade atyára céloztak?

- Őrá! Ki szerintük soha nem tanácsolta volt Barriére-nek, hogy ölje meg a királyt!

- Nocsak! És miért nem tudatta mondott Varade a királlyal Barriére gyilkos tervét? - így Miroul.

- Annak is megvan a maga jó oka! Minthogy Varade atya azt gondolta Barriére arca, tekintete, hadonászása és szavai alapján, hogy ennek az embernek elment az esze, nem vette s hitte komolyan el szavait, hanem elküldte egy másik jezsuitához gyónni, hogy lerázza őt a nyakáról.

- Tehát Barriére-t őrültnek vélte, s ezért ártalmatlannak. Különös okoskodás!

- Hiszem, annak tartotta a bíróság is.

- Tehát azt gondolja, uram, hogy a parlament ki fogja mondani a jezsuiták száműzetését?

- Hiszem, hogy kimondja, én Miroulom, és mérhetetlenül megkönnyebbülne a lelkem tőle, mert minél jobban megismertem emez embereket, annál veszedelmesebbnek láttam őket. Iskoláikban továbbra is a királygyilkosság magját vetik el, és türelmesen várják, hogy kikeljen a vetés.

- Mi lelte, uram?

- Jaj, Miroul! Mióta Rosny úr elindított eme vizsgálat útján, jóformán egész éjjel nem alszom, kiver a hideg verejték, s a szívem bolondul ver. Oly tisztán látom magam előtt, mint ahogy most téged, azt a másik Clément-t vagy Barriére-t, ki ledöfi a királyt, s akkor országunkat ismét elnyeli a vérontásnak s testvérháborúknak az a tengere, melyben immár fél évszázada fuldoklunk, s amelyből éppen most kezdtünk volna kilábolni.

- Én is sokat gondolok rá - horgasztotta le a fejét Miroul -, és ez a gondolat cseppet sem kellemes. Hát nem különös, hogy egy nagy nemzet szerencséje és jó sorsa egyetlen ember életén múljon, holott elég egy puskagolyó csata közben vagy egy kés Párizsban, elvágni az emberélet törékeny fonalát?

A parlament előtt folyó per két teljes napra távol tartott szép hercegnémtől. Mihelyt a bírák visszavonultak tanácskozni, futottam kis öltözőszobájába, és elámultam, mint mindig, látván, hogy tetőtől talpig felöltözött legszebb ruháiba, s magára aggatta legpompásabb ékszereit, holott napnál világosabb volt, csak avégett öltözik fel, hogy én levetkőztessem. Ám úgy vélem, e rítusban szeretett mindent: azt is, hogy díszbe öltözik és így jelenik meg káprázó szemem előtt, és azt is, hogy én levetkeztetem!

- Ó, én Pierre-em - mondta legingerlőbb fintorával, miközben én elláttam mellette a szobaleány tisztét (amely munka, mi tagadás, éppen nem volt ellenemre!) -, elhanyagol. Két nap! Két hosszú nap óta nem láttam! Még egy nap, és egészen el is feledtem volna!

- Ezt nem hiszem, kedvesem.

- Lám, be nagyra van magával! - legyintett orron.

- Kedvesem, nem vagyok magammal nagyra. Csupán a magam szíve után ítélem meg a kegyedét!

- Ez gáláns mondás volt! - kacagott rám Catherine. - Mindazonáltal két napon át inkább kereste ama pocakos bírák társaságát, mint az enyémet!

- Angyalom, a királyt szolgáltam.

- És mikor szolgál engem, csak engem?

- Most. És esdve kérem, angyalom, ne bántson és ne püföljön! Hogyan gombolhatnám ki, ennyi ütlegelés közepette, ezt a temérdek gombot? Oly aprók, hogy alig győzöm körömmel.

- Ez uraságod büntetése. Így szeretem látni kegyelmedet: lábaim előtt, türelmetlenségében remegve.

- E pillanatban nem a lábai előtt heverek, hanem, minekutána gombjait kigomboltam, a háta mögött térdeplek, és mellfűzőjét próbálom kibontani, de az ördög tudja, minek ennyi bog egy zsinórra, amikor egy is elég lenne!

- Ez afféle női titok, mely meghaladja a férfiak lomha eszét. Pierre, kérve kérem, siessen! Majd megfojt ez a fűző!

- Akkor nem fojtogatta, amikor belepréselték?

- Akkor csak arra gondoltam, hadd legyek minél szebb!

- És most másra gondol?

- Másra ám! Nem tudja, mire?

Mihelyt lekerült a fűző, s a hercegné csinos lábacskái elé hullt utolsó alsószoknyája is, vége szakadt párbeszédünknek és mindenfajta hasznos társalgásnak. Megvallom, szeretem kis hercegnémet, amikor vidám. Szeretem, amikor holmi bosszantó dolog felpaprikázza. Szeretem benne, hogy egyik pillanatról a másikra vált át jókedvről haragra - ahogy szeszélye tartja. És jól emlékszem, aznap, miután kedvünket töltöttük egymással, s én megkérdeztem tőle, hogyan állnak a tárgyalások a király megbízottai és fia, Charles között, igen bosszús lett, ökölbe szorította fehér kezecskéjét, és azt kiáltotta:

- Nem jutnak semmire! Semmire! Fiam oldalán ott van Rochette és Péricard, mindkettő igazán jó ördög. Hanem a király oldalán a földkerekség három leghaszontalanabb semmirekellője áll!

- Kik ők, kedvesem?

Catherine megnevezte őket, de nézd el nekem, olvasóm, hogy én nem írom itt le nevüket, hisz még mind életben vannak és igen tiszteletreméltó uraságok, nem jelenhetnek tehát meg e lapokon oly nevetséges alakban, amilyennek kis hercegném festette le őket kisded szónoklata során; ez előbb igen ingerülten hangzott, hanem aztán őt magát is mulattatni kezdte a komédia, melyet nekem előadott, és el-elnevette magát. Mert minekutána megtudakoltam tőle, miért haragszik annyira a „semmirekellőkre”, felpattant ágyáról, és azonmód, ahogy volt, meztelen elkezdett fel-alá járkálni a szobában, hanggal-gesztussal utánozva haragjának szerencsétlen áldozatait.

- Ó, Pierre, soha nem vergődünk zöld ágra eme hárommal! - mondta. - Egyik sem ér többet a másiknál, mindhárman gyatrák, ámbár ki-ki a maga módján. Az első mindig elhúzza a száját, és fontoskodó képpel felvonja a vállát, ahányszor Péricard vagy Rochette továbbadja neki fiam valamely óhaját, és csak annyit felel rá: „Majd meglátjuk!” vagy „Ezt jobban meg kell gondolnunk!” vagy „Ha mást tennénk, jobban tennők!”

Mire nagyot nevettem. Roppant mulatságos volt, ahogy ő, ki oly kicsi és gömbölyded volt, s ráadásul pucér, azt az ünnepélyes alakot utánozta, akire nyomban ráismertem.

- Ó, kedvesem - mondtam, újra meg újra nevetésre fakadva -, kérlek, folytasd! Hát a második miféle?

- Még az elsőnél is rosszabb! Ez végeszakadatlanul beszél, de hogy mit akar mondani, azt nem érti senki, ő maga sem. Ha százszor elismételné: abrakadabra, az sem volna érthetetlenebb!

És komoly képpel, fejét felszegve, szemöldökét felvonva kis hercegném elismételte a legkülönfélébb hangokon vagy egy tucatszor: Abrakadabra, abrakadabra, folytonosan fel-alá járkálva a szobában.

- Hát a harmadik? - kérdeztem nevetve.

- Ó, az valósággal megveszekedett! Vicsorít! Szőre felmered! Hol torokhangon morog, hol ugat, mint egy német véreb! Soha ne feledjék, mondogatja Rochette-nek és Péricardnak, soha ne feledjék, hogy hercegük és kegyelmetek is lázadók és bajszövők! Rossz franciák! Spanyolok! Hogy szóba se szabadna kegyelmetekkel ereszkednünk, vau-vau. Hogy nem tartozunk kegyelmeteknek semmivel, egy sollal sem, egy tisztséggel sem, egy kormányzósággal sem! Örülniök kéne annak, hogy a király kegyelmesen hajlandó az urakat elfogadni, sőt, vau-vau, hogy egyáltalán megkegyelmez életüknek!

- Ó, kedvesem - kiáltottam végül, még mindig nevetve -, be felvidított! Siessen vissza hozzám! Ágya oly üres ön nélkül.

A következő szempillantásban már ott termett karomban, s akármennyire elbúsította és csalódottá tette a családja jövőjét eldöntő tárgyalások elhúzódása és halogatása, versenyt nevetett velem, annyira elragadta tulajdon játéka heve, a „hármak” kifigurázása, és annyira örült annak, hogy engem is megnevettetett vele.

- Angyalom - mondtam -, a dolgot „jobban meggondolva”, ahogy három semmirekellője közül az első mondaná, én úgy vélem, vagy ott a bökkenő, hogy fiaura követeléseit, meglehet, mint már mondtam is kegyednek, túlzottnak ítélik, vagy ott, hogy a király megbízottait holmi alattomos és fondorlatos rosszakarat vezérli.

- Én inkább ezt hiszem - vágta ő rá indulatosan.

- Erről igen egyszerűen megbizonyosodhat, angyalom!

- Hogyan?

- Mihelyt a király visszatér Párizsba, vesse magát lába elé, öntözze meg kezét könnyeivel, játssza el neki iménti kis komédiáját a három „semmirekellőről”, és kérje meg: jelölje ki egy másik szolgáját tárgyaló félnek!

- Igaz! - tapsikolt örömében. - Téged, Pierre-em, téged!

- Nem! Nem! Nem! - tiltakoztam, roppant zavaromat e háromszoros tagadás mögé rejtve. - Az lehetetlen, angyalom! Sem III. Henrik, sem IV. Henrik nem bízott rám soha hasonló feladatot, nyilvánvalóan azért, mert nincs hozzá kellő tehetségem. Valójában másra gondoltam - folytattam sietve -, valakire, akihez van annyi köze, mint hozzám, ha másfajta is.

- S ugyan kire? - kérdezte ő mohón. Sikerült kíváncsiságát úgy felcsigáznom, mint reméltem.

- Hát Rosny úrra! - feleltem. - Ez magától értetődik.

- Rosnyra? - vonta ő fel a szemöldökét. - És miért éppen Rosnyra?

- Mert rokona kegyednek, mégpedig szerető rokona.

- Ez szent igaz - felelte az ő szokásos gyermekded, szelíd jóhiszeműségével, égkék szemét az enyémre függesztve.

- Mi több - folytattam -, a király tökéletesen megbízik benne, mert jól tudja, hogy Rosny, ki kegyedet nagyon szereti, semmit meg nem tagadna családjától, hacsak azt nem - tettem hozzá nagy óvatosan -, ami lehetetlen vagy nagy ártalmára szolgálna az országnak.

- Ó, én Pierre-em! Szavaitól újjáéled reményem s újjáéledek magam is, nem úgy, mint attól, amit a gonosz Guignard atya mond, ki el nem szalaszt egyetlen alkalmat sem, hogy ki ne jelentse újból és újból, nincs mit várnunk IV. Henriktől, kivéve...

- Kivéve - szorítottam össze a számat - a száműzetést neki és a fajtájabelieknek.

- Ezt ő nem hiszi - mondta Catherine.

- Mit mond, kedvesem? Nem hiszi! E per után!

- Egyáltalán nem csüggedt el a per miatt. Épp ellenkezőleg! Nagyon is magabiztosan állja a vihart, s éppen ma reggel mondta nekem négyszemközt: Jézus társasága el fogja érni, hogy a jelen pert hozzácsatolják ama másik perhez, melyet még 1565-ben indítottak ellenük, s hogy határozat helyett határozat hiányában az ügyet meghatározatlan időre elnapolják.

- Micsoda? - hüledeztem én. - A parlament elnapolná, s meg nem határozott időre...

- Ő ezt bizonyosra veszi, s urbi et orbi mondja és hirdeti: minthogy a király nem lépett közbe, s nem gyakorolt nyomást a parlamentre, az soha nem merné saját feje után elítélni azokat, kik országunkban az igaz hit védelmezői.

- Ezt mondja? Teringettét! Micsoda orcátlanság! Kedvesem, ha már ez az atya mindent olyan jól tud, mivel magyarázza, hogy a korona rubintköve Jézus társasága kezébe került?

- Azzal, hogy Nemours úrtól kapták zálogul az ostrom alatt, mivel temérdek bort, búzát és zabot osztottak szét a nép között.

- Kedvesem, igaz, hogy kiosztottak ezt-azt a népnek az ostrom alatt, de csakis azért, mert Nemours úr erőnek erejével rákényszerítette őket, minekutána parancsára a prefektus átkutatta a jezsuita kollégiumot, hol egy évre való élelemkészletet talált.

- Egyévi készletet! Hitemre! Hát ez is megtörténhetett, az Isten szerelmére! Mialatt én nyeltem az éhkoppot, és éhen is haltam volna a kegyelmed segítsége nélkül, Pierre...

S mintegy elérzékenyülve a szavai felidézte emléktől, az én kis hercegném vállamhoz simult, és csókocskákkal hintette tele nyakamat. Ám mivel az idő előrehaladt, s Babette, a hercegné szobaleánya bekopogott, majd az ajtón át beszólt, jelentvén, hogy megérkezett Nemours hercegné látogatóba az úrnőhöz, véget kellett vetnünk e gyönyörűséges becézgetéseknek, s én ruháimat magamra kapkodva a kis zöld ajtón át elfutottam. De nagyon megijesztett az, amit Catherine mondott Guignard atya fensőbbségéről és magabiztosságáról, miért is elhatároztam, némi kitérőt teszek a Süvegvonó utcába, s benézek Pierre de Lugolihoz. Nagy szerencsémre otthon találtam, s nyomban a dolog velejére tértem.

- Sajna, Siorac, sajna - felelte ő -, Guignard atyának jó oka van azt gondolni, amit gondol. Amennyire gyengének mutatkoztak jezsuitáink védekezésükben a nyilvánosság előtt, annyira erősek a titkos tárgyalásokban. Haj, Siorac, el sem képzelheti, mennyi intrikára, cselszövényre, követelődzésre képesek ezek az emberek, kik hol a maguk nevében, nyíltan lépnek föl, hol mindazon jezsuita lelkek közvetítésével, akiket ők neveltek ilyenné Párizsban. Eget-földet megmozgatnak az elnapolás érdekében, azzal kergetve rémületbe egyik-másik jó és hiszékeny nagyurunkat, hogy úgy tesznek, mintha Jézust, a maga isteni voltában akarnók kikergetni országunkból, s nem pusztán azt a társaságot, mely nem átallja bitorolni e nevet. E nevet - s kék szeme villámokat lövellt sötét arcában -, melynek használatától a poissyi hitvita nyomatékosan eltiltotta őket, lévén az az emberiség megváltójának fenntartva.

- De hogyan napolhatnák s halaszthatnák el az ítéletet meghatározatlan időre azok után, ami a parlamentben elhangzott róluk?

- Siorac, kegyelmed feledi, hogy a parlamentnek több ligás tagja van, mint olyan, aki követte száműzetésébe, Tours-ba III. Henriket. És hogy még olyan királypárti parlamenti tagok is, mint La Guesle, a főprokurátor...

- Hogyan? Már megint ő? Hát nem volt elég e bolondnak, hogy ő vezette be III. Henrikhez Jacques Clément-t, még jezsuitabarát is!

- És nemcsak La Guesle - folytatta Lugoli -, olyan fontos személyiségek, mint az ő helyettese, Séguier... És sokan mások!

- Nem hihetem - vetettem ellene -, hogy a parlamenti tagok, kik annyit szenvedtek a Tizenhatok miatt, ne fogják föl, mekkora veszedelmet jelentenek a jezsuiták a királyra nézve!

- Vannak köztük, kik úgy tesznek, mintha nem fognák föl - felelte Lugoli, megvető mosollyal. - Mások valóban nem fogják föl. Megint mások félnek a jezsuiták esetleges bosszújától az esetben, ha állást mernek ellenük foglalni. Megint másokat elvakít dicsőségük. És ami ezeket is, azokat is megerősíti megjátszott vagy valóságos értetlenségükben, az a király meglepő hallgatása. Az ember azt hihetné, egyáltalán nem törődik ezzel az üggyel, holott tétje az ő élete.

- Csakugyan rátapintott a dolog velejére, Lugoli! - kaptam föl a fejem. - Jómagam is elképedve figyelem a király hallgatását, hisz szentül hiszem, mint mindenki más is, hogy ha csak egy szavát, egyetlenegy szavát belevetné a mérleg serpenyőjébe... Szent Antal szakállára! Miért nem mondja ki azt a szót?

- Nos, Siorac! - ragadta s szorította jó erősen meg karomat Lugoli. - Miért nem teszi fel e kérdést neki magának? Van rá oka, alkalma, sőt ez kötelessége. Megbízta kegyelmedet: kövesse nyomon a pert, nos, fusson és számoljon be neki a hallottakról! És mesélje el a rubintkő történetét is! Vagy ami még jobb: vigye el neki a rubintot! Nagy kő gördülne le a lelkemről. De Thou elnök öreg és beteges. Ha holnap meg talál halni, hogyan szerzem vissza örököseitől e követ, melyet titokban helyeztem letétbe nála?

Mire elváltunk, eltökéltem magam az útra, ám az egész másnapra szükségem volt, hogy a távozásra felkészüljek, hercegnémtől elbúcsúzzak, s csak sötétedés után látogathattam meg de Thou elnököt, Lugolitól és erős kísérettől követve. Az elnök csakugyan igen betegnek látszott, s ezért mindössze pár percre fogadott (hanem az a pár perc annál emlékezetesebb lett!), mert minekutána átadta nekem a rubintot (mellyel szemmel láthatóan annyira sem törődött, mint egy közönséges kaviccsal), azt mondta nekünk gyenge hangon, mégis jól érthetően: látja ő tisztán, mire irányulnak a jezsuiták machinációi, s nincs kétsége aziránt, hogy ha a dolgok így folynak tovább, fájdalom, elérik az ítélet elnapolását.

E ponton lecsukódott szeme, s annyira kimerültnek tetszett, hogy kértük, bocsásson el bennünket, Lugolit és engem. Ő némán intett, beleegyezése jeléül, ám amikor már távozóban voltunk, egyszerre felnyitotta a szemét, és azt mondta, döbbenetesen erős hangon:

- A király emberei (ezen ő a parlament tagjait értette) megosztottak, az elnapolás fog felülkerekedni. Ez bűn, uraim, bűn! E pert nem lezárni annyi, mint a király életét örökös veszélynek tenni ki!

Ez a mondat, melyet holtomig el nem felejtek, ha száz évet élek is, mindkettőnket, Lugolit is, engem is annyira megrázott, hogy egy árva szó nem sok, annyit sem szóltunk, míg a Virágmező utcába, házam elé nem értünk.

- Siorac, mikor indul holnap? - kérdezte a kapuban Lugoli.

- Pirkadat előtt.

- Mekkora kísérettel?

- Quéribusével és a magaméval. Negyven harcedzett férfi és ugyanannyi markos, erős és gyors járású ló.

- Az, úgy hiszem, elég - Lugoli szeme kiragyogott a holdfényben sötét arcából. - Hanem kiürül városi háza. Kívánja-e, hogy őrségbe odaküldjem hat őrmesteremet?

- A házba ne! Hanem inkább a tűboltba. Azt szépen megköszönném.

- Hogyan? - ámult el Lugoli. - A tűboltba?

- Az az én kapuerődöm.

- Ezt jól kigondolta - mosolygott rám Lugoli.

Azzal jó erősen magához ölelt, és azt súgta a fülembe:

- Siorac, az Isten szerelméért, beszélje rá a királyt, hogy nyilatkozzék!

Mihelyt Laonba befutottunk, megtudtam Rosny úrtól, hogy a király éppen Amiens küldötteivel tárgyal a város átadásáról. Őfelsége másnap fogadott, éjfélkor, mint már oly sokszor, ez volt az a pillanat, melyet legtitkosabb megbeszéléseire tartott fenn, mivel addigra tisztjei és udvaroncai mind aludni tértek. Ugyancsak derült és nevetős volt az arca. Amiens birtoklása nagy követ gördített le a lelkéről, hisz háborúi során megtanulta: nem időzhet nyugodtan fővárosában, míg az ellenség oly közel tanyázik.

- Hahó, Szakállas! - szólt, minekutána megparancsolta inasának: helyezzen az ágy lábához egy párnát, térdeimet kímélendő -, hogy áll eme nevezetes per, és hogyan fogják fel e dolgot az én vörös taláros embereim? (akiken ő a parlament tagjait értette).

- Sire - mondtam én -, úgy gondoltam, hogy e per mibenlétének jobb megértése végett mindenekelőtt jó és hasznos lesz a tárgyát képező társaságot megismernünk. Miért is meglehetősen alapos és érdekes információkat szereztem be róla.

- Helyesen gondoltad, Szakállas - mosolygott a király. - Jól csak azt érthetjük meg, amit jól ismerünk. Kezdjük tehát információiddal, s azután szólj a perről!

Amit én meg is cselekedtem, mindazon részleteket előadva, melyeket olvasóm már ismer, ideértve Guignard atya fennhéjázó magabiztosságát is a per elnapoltatása dolgában.

- És kitől tudod, Szakállas - kérdezte a király -, hogy Guignard atya csakugyan kiejtette a száján emez orcátlan szavakat?

- Guise hercegné őkegyelmességétől.

- Aha - a király rám sandított, és megkérdezte: - Vajon gyakran találkozol-e unokahúgommal, Catherine-nal?

Ez a látszólag ártalmatlan kérdés nem ért váratlanul. Pierre de Lugoli burkoltan tudtomra adta, hogy a királynak van egy kéme a hercegné környezetében, s így abban a biztos meggyőződésben, hogy ha szólok a Catherine-hoz fűződő kapcsolatomról, csak azt árulom el őfelségének, amit nélkülem is tud, eleve eltökéltem: a leggyermekdedebb őszinteséggel fogok e dologról vallani.

- Igen gyakran, Sire.

- Tehát nagyon is megkedvelted őt, nemde? - folytatta ő mosolyogva vallatásomat.

- Nagyon, Sire - bólintottam. - Határtalanul. Mégsem annyira, hogy felséged iránti kötelességemről megfeledkezzem.

- Tudomásom szerint e két dolog - mármint irántam való hűséged és unokahúgom iránt érzett vonzalmad - között nincs ellentmondás - csillant fel pajzánul a király szeme. - Épp ellenkezőleg. Mint vélekedik a köztem és fia között folyó tárgyalásokról?

- Elhúzódásuk nyugtalanítja és bosszantja őt, s annyira meggyűlölte felséged megbízottjait, hogy azt tanácsoltam neki, kérje meg felségedet, küldje ki helyettük Rosnyt.

- Hej, Szakállas - nevetett nagyot a király -, szép ütés egy baráttól, ahogy IX. Károly mondta volt nekem, amikor labdajáték közben az én labdám a kötéltől kétlábnyira pattant le! Minél többször veszem igénybe szolgálataidat, annál jobban csodálom ügyességedet, Szakállas! - tette hozzá, cinkos mosollyal. - Még őszinteséged is ravaszsággal bélelt...

És mert látta, zavarba ejtett e megjegyzésével, félig komolyan, félig tréfásan hozzátette:

- Be kár, Siorac, hogy oly lagymatag vagy katolikus hitedben, vagy meglehet, általában is hitedben. Máskülönben püspökké tettelek volna.

- Sire, nem vágyom sem a lila, sem a bíborsüvegre. Mi több: nős vagyok.

- Igaz, bár erről gyakran megfeledkezel...

De mert ez utóbbi élc után alighanem úgy érezte, eleget ugratott, nyugodt hangon hozzátette:

- Egyébiránt mi jó unokahúgomat illeti, úgy vélem, jól választottad meg vonzalmad tárgyát, ahogy ő is az övét.

- Ó, Sire - a hangom megremegett, a keze után kaptam és megcsókoltam -, felségednek ez a szava nagyobb örömömre szolgált, mint ha húszezer arannyal ajándékozott volna meg.

- Szent Mókus málára, Szakállas! - nevetett hasát fogva a király. - Ha minden szavam húszezer aranyat érne, nem kényszerülnék szakadt ingben labdázni.

Amit előző este meg is cselekedett, mint később megtudtam, az udvar nagy gaudiumára.

- D'O úr nemcsak a vizeletét tartja vissza, hanem a járandóságomat is - jegyezte meg a király, ki mindig igen keserűen nyilatkozott kincstárnokairól. - Mi több, jóformán kiéhezteti Párizsban az én hugenotta húgomat, s emberei közt oly pimaszok is vannak, kik nem átallják nyíltan kimondani: ha nem kíván férjhezmenetel útján a katolikus hitre áttérni, vagyis alulról nem férhetnek hozzá, majd megadásra kényszerítik fölülről, kiéheztetéssel.

- Be mocskos és gyalázatos szavak, felség! Hanem - nyúltam zekém ujjába, hol egy titkos zsebet rejtegettem - hoztam én valamit, amiből bízvást vásárolhat magának egy-két inget.

Azzal elővontam rejtekhelyéről a rubintkövet, s mialatt Henrik megcsodálta, elmeséltem neki, hogy s miképpen akadt rá a kőre Lugoli. S mivel akkor arra gondoltam, ha őfelsége ez alkalommal annyit mulatott a rovásomra, én is feltálalhatok neki némi saját sütetű malíciát, tehát nyomban elmagyaráztam, a világ legártatlanabb képével, miért bíztuk a drágakövet inkább de Thou úrra, mint Chevernyre, hisz „nem azért húztuk ki a drágakövet a jezsuiták reverendájából, hogy egy szép hölgy keblét ékesítse”.

A király nemcsak hogy nem haragudott meg, hanem nevetett, és azt mondta rá:

- Aj, Szakállas, látom már, őszinteséged kétélű! De ne aggódj! Eme rubintkő aranyat fiadzik majd, és az aranyak is megfiadzanak, élelmet és lőszert, s katonáimnak zsoldot, nekem ingeket! Ez minden, Szakállas? - fojtott el egy ásítást. Hosszú napja láthatóan kissé elbágyasztotta.

- Nem, felség - vágtam rá, izgalomtól elcsukló hangon. - A legfontosabb még hátravan. Azok, akik jól nyitva tartják a szemüket honunkban, osztják Thou elnök véleményét: e pert le nem zárni annyi, mint örökös bizonytalanságnak tenni ki a király életét, és ahogy a dolgok haladnak, egyenest az elnapolás felé rohanunk, ha felséged megmarad tartózkodó álláspontján, és nem hajlandó kimondani a szükséges szavakat.

- Márpedig én nem mondom ki azokat a szavakat - nézett velem eltökélten farkasszemet a király -, mert az egyet jelentene azzal, hogy magamra haragítom a pápát, és egyszer s mindenkorra feladom a reményét is annak, hogy átkát visszavonja, és valóságosnak ismerje el áttérésemet. Márpedig ez az elismerés politikám megkoronázása; csakis így békíthetem meg magammal tartósan francia népemet.

- De felség - tiltakoztam felindultan -, ha a jezsuiták itt maradnak, felségedre örökösen halálos veszedelem les. Vagy alábecsüli e veszélyt?

- A legkevésbé sem, Szakállas. Ám ez a veszély nem nagyobb, mint azok, amelyek közepette nap mint nap élek immár húsz esztendeje, mióta háborúzom, s szinte hátamra nőtt a páncél, mint a teknősbékára. Szakállas, én is csak Isten kezében vagyok, mint mindannyian. És ő, ki a legsúlyosabb veszedelmekből is kimentett eleddig, még egy ideig megoltalmaz, ha ez a rendelése. Szakállas, jóccakát! Ideje, hogy álmom elaltasson!

E mondatot kétszer is aláhúzom: mivel soha nem hallottam más szájából, csak Henrikéből, gondolom, csakis az övé volt, olyannyira, hogy nem idézhetem úgy fel sok-sok év után sem, hogy torkom össze ne szorulna: úgy hallom ma is, mint akkor, azon a harsány és vidám hangon csengve, ahogy Henrik ejtette ki, mert ő annyira, de annyira szeretett mindent, ami testi: a menést, a vágtát, az ivást, az evést, a paráználkodást, a táncot, az alvást és az ébredést! Be nagy kár, hogy e szép és teljes életet, mely oly nagy hasznára volt a francia népnek, virágjában oltották ki!

Rosny úr másnap meghívott ebédre de La Surie úrral együtt. Beszámolóm vizsgálódásaimról, a jezsuiták pöréről és machinációikról az elnapolás dolgában valósággal megrémítette. Ám mivel ő maga is megpróbálta rávenni a királyt, hogy mondja ki azt a szót, s Henrik ridegen elutasította, az olvasóm által már ismert, magukban véve igen jó okokra hivatkozva, Rosny kénytelen volt megerősíteni ama benyomásomban, hogy őfelsége várát immár bevették, s ő álláspontjáról többé el nem mozdul, ha ezren próbáljuk is onnan kibillenteni.

A király maga mellett akart tartani, ám mivel Párizsból való elutazásom előtt levelet kaptam háznagyomtól, s ő azt írta, aratásra elvárnak birtokomra, a Pudvás Tölgyre, és nincs mód tovább halasztani az aratást, megmutattam Henriknek a levelet, s ő elbocsátott, minekutána ellátott megfelelő útipénzzel. Szerencsésen eladta ugyanis a korona rubintkövét, mint ezt négyszemközt elárulta nekem, titoktartásomat kérve, attól tartván, gondolom, hogy Gabrielle megtudja, vagy ami még rosszabb: d'O úr, hírét vévén ez alkunak, nem küldi el neki a már megígért pénzt.

Hanem Párizsba visszaérkezve négy teljes napot ott töltöttem, mert úgy véltem, a Bibliával szólván, hogy „mindennek megvan a maga ideje”, ideértve azt is, amiről a Biblia nem szól: a szerelmet. Ám e négy nap elteltével újabb sürgető levelet kaptam háznagyomtól, s ekkor kitéptem magam Kirkém karjaiból, s meg sem álltam Montfort l'Amauryig, ahová sötétedéskor érkeztem meg, igen fáradtan, de boldogan is amiatt, hogy ismét udvarházamban időzhetek, ami az volt férfikoromnak, ami gyermekkoromnak Mespech, annyi különbséggel, hogy valamivel kevésbé boldognak érzem ott magam, mióta úgy eltávolodtunk egymástól, Angelina meg én, mert ha a seb idők múltán be is gyógyult s a keserűség szelídebb érzéseknek adott is helyet, a forradás még megvan, s annyira érzékeny érintésre, hogy egy ujjal se merek hozzányúlni. Ennek ellenére, s noha Angelina ennyi év után inkább rokonom, mint feleségem, igaz örömmel látom viszont őt is, szép gyermekeimet is, kik egytől egyig erősek és egészségesek, Istennek hála, és mára ugyancsak nagyocskák is.

Az aratás egész ideje alatt lóháton és teljes hadikészültségben kellett őrködnünk mindannyiunknak: de La Surie úrnak, jómagamnak, háznagyomnak és kíséretemnek. Megállás nélkül jártuk a búzamezőket, hogy az aratókat megvédjük a fegyveres haramiabandáktól, kiket korunk nagy nyomorúsága űzött ki az országútra. Mi több, minden mező mellé lovas őrt kellett állítanom, egy kürttel felszerelve, ki segítésül hívta embereink zömét, ha gyanús csapatot látott feltűnni a látóhatáron.

Háznagyomat oly sok Grosrouvre-ba (a hozzánk legközelebb eső faluba) való szegény kérte meg rá: aratás után tallózhasson, hogy nem tudta, mitévő legyen, és tőlem kért tanácsot. Én azt mondtam: gyűjtse össze a jó népet udvarunkon. Sokaságuk engem is meglepett (s világos jele volt annak, mi nagy ínségbe juttatta országunkat a fél évszázados testvérháború). Elsőbben is lajstromba vettem a nevüket, aztán azt mondtam nekik: ha tallózni kívánnak az én földjeimen és de La Surie úr birtokán, meg kell szolgálniok a tallózás jogát, és evégből pro primo: aratásig felváltva őrködniök kell búzamezőinken éjjel-nappal, kaszával vagy vasvillával felfegyverkezve (a nők és gyermekek pedig kővel), hogy az orzókat elkergessék, s ha azok túlságosan sokan lennének, egy gyerkőcöt kell szalasztaniuk hozzám; pro secundo: amikor az aratás napján az aratók mögött felszedegetik a lehullott kalászokat, amit összeszednek, rakják egy szekérre, melyet tőlem kapnak kölcsön avégből, hogy háznagyom igazságosan elossza az egészet köztük, elkerülendő, hogy az erősebbek lenyírják a gyengébbek gyapját. Ezek után szavamra mondom: ha kivívják megelégedésemet, ki-ki kap tőlem egy egész kévét.

De La Surie úr négyszemközt némi szemrehányást tett nekem könnyelműségemért, én azonban bebizonyítottam neki, hogy nemcsak hogy keresztényi dolog irgalmat gyakorolni a szegények irányában, kik szinte mellettünk élnek, és még hálásak is lesznek nekünk azért, hogy nem könyöradományként részesülnek a föld terméséből, hanem azt munkával, mégpedig nem is egészen veszélytelen munkával érdemlik ki.

Hanem az én drágalátos szomszédaim egészen más nótát húztak a fülembe, mint de La Surie úr, és én is mást feleltem rá.

- Az ördögbe is, márki úr - mondták -, kegyelmed esztelen nagylelkűségével megrontja pórjainkat! A csudába! Lám, már a mieink is tallózni akarnak, s az ördög vigyen el, ha nem poroltatom ki ez orcátlanok ingét-gatyáját!

- Uraim - válaszoltam én -, kakas is úr a maga dombján, én a magam birtokán, kegyelmetek a kegyelmetekén. Azonban kész vagyok tíz újdonatúj, nyíretlen aranycsikóba fogadni kegyelmetekkel, hogy az én módszeremmel elérem: kevesebbet lopnak el tőlem, mint kegyelmetektől!

Mire rám bámultak, s szemük oly kerekre nyílt, mint a varjúé.

- Hogyhogy? - kérdezte a legidősebb közülük, Poussignot úr, ki nem volt híján sem a józan észnek, sem némi rókaravaszságnak.

- Nincs elég emberünk ahhoz, hogy éjente őrködhessünk a búzaföldeken azon a héten - mondtam -, amikor a kalász már érésben van, de még nem aratható. Az én tallózóim ellátják az őrséget helyettünk...

- De meglopják kegyelmedet!

- És ugyan mit számít, ha elrágcsálnak itt-ott egy kalászt? Kevesebbet falnak be, mint a hörcsög és összehasonlíthatatlanul kevesebbet, mint az éjszakai orzók.

Nem tudom, okoskodásom egészen meggyőzte-e őket, ám mihelyt elhitték: saját érdekeimet tartom szem előtt, megnyugodva távoztak. Egyébiránt nem voltak ők rossz emberek, és legalább itthon éltek, birtokaikon, parasztjaik között, s nem azok közül a nagyurak közül valók voltak, kik gabonájukat s fájukat selyem formájában a hátukra veszik, s csakis az udvarban páváskodnak, fukar kasznáraikra bízva, hogy azok nyírják földmíveseiket, amikor is a zsákmány nagyobb része, mint jól tudjuk, nem a gazda zsebébe kerül.

Szeptember hetedikéig maradtam a Pudvás Tölgyön. Rendbe tettem kisded birodalmam ügyeit, lubickoltam a családi örömökben, és élveztem a nyár üdeségét, távol a bűzhödt Párizstól. Ám hetedikén katasztrofális hír jutott el hozzánk: szaros parlamentünk többsége nem átallta megszavazni a jezsuiták pörének elnapolását. Más szóval: szögre akasztották az ügyet, és soha többé nem veszik elő! Határtalanul elbúsított ez az igaztalan és veszedelmes határozat, mely által a király, úgy tetszett, sokkal többet veszít, mint amennyit a Laon elestével megnyert városok érnek. Megtanácskoztuk a dolgot de La Surie úrral, s mivel szívünkben csak úgy fortyogott a harag a félelmetes kudarc hírére, elhatároztuk, haladéktalanul visszatérünk Párizsba. Nem mintha bármi is sürgőssé tette volna utazásunkat, hisz az igaz franciákra végső vereséget mért az a gyülevész, elspanyolosodott és eljezsuitásodott francia had, mely a parlamentben a Liga maradványainak kedvezett, kihasználva ama körülményt, hogy őfelsége hallgatott. Ám baljósnak érezvén a jelent és tartván a jövőtől, ott akartunk lenni a központban.

Szép olvasónőm, bocsásd meg nekem, ha elragad a harag, és soraim híján vannak szokásos udvariasságomnak és mérsékletemnek, azonban amíg papírra vetem őket, újra elfog az a düh és kétségbeesés, mely erőt vett rajtam, hallván, hogy a parlament vonakodott kiűzni országunkból a gyilkosok eme bandáját! Jaj, szép olvasónőm, ismételten kérlek: bocsáss meg, ám annyi év után is megríkat ez az emlék, s arra késztet, hogy körmeimet tenyerembe vájjam.

Két napja voltam Párizsban, amikor az éj leszálltakor Pisseboeuf jött jelenteni: egy ipse, ki köpenye mögé rejti fél arcát (amennyire a kémlelőlyukon át láthatta), bebocsátást kér házunkba, de velem és csakis velem kíván szólni. Csapdát gyanítva magam mentem le a kapuhoz, s a kémlelőlyuk szegletén kitekintve, hogy egy pisztolylövés le ne teríthessen, felszólítottam látogatónkat, vonja kissé lejjebb köpenyét, hogy a lámpás fényénél, melyet Pisseboeuf tart elém, lássam, kivel van dolgom. Ő ezt meg is tette, mihelyt hangomat meghallotta, s a lámpás imbolygó fényében a köpönyeg alól előtűnt a reimsi Rousselet-nak, a nép hadnagyának kerekded, nyílt, jóságos képe.

Nagyon megörültem a viszontlátásnak, hisz annyi bajt álltunk ki együtt Reimsben! Nyomban megnyitottam előtte a gyalogkaput, jól megöleltem, s vállát átfogva bevezettem házunk nagytermébe. Mielőtt szóhoz juthatott volna, sajtot-sonkát hozattam, látván, mennyire elcsigázott, s az igazat megvallva, úgy vetette rá magát e szerény vacsorára, mint az éhes farkas, hisz két-három napja vágtatott egyhuzamban, s jóformán nem evett, nem is aludt közben, hogy idejében Párizsba érkezzék.

- Aj, márki úr! - mondta. - Restellem, hogy oly mohón tömöm bendőmet, ahogy tömöm, ahelyett, hogy előadnám kegyelmednek azon dolgokat, melyek roppant jelentőséggel bírnak Reimsre és a király szolgálatára nézve egyaránt, ám kénytelen vagyok szegény testemet jóltartani előbb az eleséggel, mellyel jósága megajándékoz, máskülönben egy ép gondolatot nem sikerülne összehoznom. Mert az igazat megvallva, tagjaim holtra fáradtak, fejem üres.

- Egyék csak, egyék, barátom! - mosolyogtam rá -, mihelyt kissé erőre kapott, illő figyelemmel hallgatom majd meg szavait.

És hitemre! Nem láttam még senki emberfiát oly vitézül falni, mint eme Rousselet-t, nem számítva a derék Poussevent-t, amikor Laon erdejében elfogtuk a spanyol szekereket, ha még emlékeznek rá olvasóim. La Surie meg én nem győztünk mulatni azon, mi hatalmas falatokat nyel el szélesre nyílt szája, s mint öblíti le a falatokat egy flaska jó cahors-i borral, mellyel Franz kínálta meg, s mely flaska hamarosan búcsút mondott tartalmának. Mivel Franznak több időre volt szüksége a sonka felszeleteléséhez, folyton le volt egy szelettel maradva: e szüneteket a mi reimsi polgárunk arra használta fel, hogy bekebelezzen egyet-egyet az elé tálalt friss, kerek kis kecskesajtok közül; legalább egy tucat csusszant le torkán mintegy mellékesen és ráadásképpen.

- Márki úr - mondta végül, minekutána arcát-kezét beletörölte a szalvétába, melyet Franz nyújtott felé (miáltal eszembe juttatta a derék Michel de Montaigne-t: otthonában ő is ily gyorsan evett, kézzel és oly kevés csínnal, hogy minden fogás után új szalvétára volt szüksége arcát s szakállát a zsírtól megtisztítani) -, szívből köszönöm e kis vacsorát, mely jóformán az éhhaláltól mentett meg, s ereimet annyira feltöltötte vérrel, hogy immár képes vagyok beszélni. Márki úr, hadd kérdezzem meg elsőbben is: befejeződtek-e már a Guise herceg és a király emberei között folyó tárgyalások Reims átadásáról?

- Tudtommal még nem - feleltem én igen óvatosan, s oly benyomást keltve, mintha többet tudnék, mint amennyit mondok -, de nem sok híja.

- Aj, be örülök, hogy ezt hallom! - sóhajtott nagyot Rousselet, ámbár úgy rémlett, sóhajtása végül böffentésbe ment át. - Istennek hála, nem késtem el! Márki úr, kérem, vegye figyelembe, hogy nem csupán én magam, Rousselet, Reims város népének hadnagya szólok kegyelmeddel, hanem Reims minden lakosa! Ők nógattak és küldtek, hogy kimondjam: Reims városa sok hónapja megelégelte már a lotaringiai hercegek bajszövő uralmát, terhére van, hogy akarata ellenére a Liga táborába sorolják, és jól tudja: amíg a Liga hívei közé számítják, nem adhatja el gyapjúkelméit Párizsban, mint azelőtt - ami nagy kár, veszteség és kész romlás számára -, s ennek okáért szeretne behódolni a királynak eme tejfölösszájú kis Guise feje fölött. Reméli, ebből nemcsak annyi haszna lesz, hogy kereskedelme ismét fellendül, hanem megkapja mindazon privilégiumokat, oltalmakat és mentességeket, melyekkel a király oly bőkezűen halmozta el a városokat, melyek előtte meghódoltak.

Mire cinkos és gunyoros pillantást váltottunk Miroullal, hallván, mi együgyűen okoskodnak a reimsiek, s mennyire megkésve nyilvánítják ki, hogy csatlakozni kívánnak a királyhoz.

- No de kedves Rousselet - mondtam -, hadd szóljak nyíltan és minden teketória nélkül: akarni valamit és megtehetni azt, ez olykor ég és föld. Nem kétlem, hogy kegyelmetek el akarják ismerni a királyt, hisz mindótától fogva igaz és hű alattvalói voltak (s itt Miroulra kacsintottam). De megtehetik-e? Ez a kérdés! Végtére Guise hercegnek is van saját serege.

- Kicsi - legyintett Rousselet -, vajmi kicsi! Nem szegülhet szembe a város felfegyverzett népével. Mert tudja meg, márki úr, tudja meg, hogy éjjel őrizetünk alatt tartjuk a város főbb tereit és megerősített helyeit, nappal pediglen bástyáit, tornyait és kapuerődjeit. Guise úr megharagudott ránk ez óvintézkedések miatt, és meg is tiltotta őket. Hanem attól ő még nem hugyozik meredekebben! Tilalmát hallatlanná tettük, mi több, nem bocsátottuk be a városba azokat a csapatokat, melyeket ő erősítésül hozatott. Itt tartunk ma, és készek vagyunk a király első - aláírásával és pecsétjével megerősített - szavára a városunkat megillető, fentmondott mentességek és privilégiumok fejében (itt megint Miroulra sandítottam) akár rákényszeríteni Guise urat, hogy magát a királynak megadja, akár foglyul ejteni őt.

- Ez szép és jó, barátom! - bólintottam. - És bizonyára emlékszik rá: azt mondtam kegyelmednek Reimsben, keressen fel, mihelyt Párizsba jő, avégett hogy Rosny úrhoz elvezessem, lévén ő ez ügyben kétszeresen is a kelmed embere, mert egyfelől bírja a király teljes bizalmát, másfelől rövid idő óta ő tárgyal őfelsége nevében Guise megbízottaival. Amit megígértem, meg is tartom. Hanem mivel Rosny úr holnap nem lesz Párizsban, majd csak szerdán találkozhat vele - (e mondatom hallatán Miroul szinte sóbálvánnyá meredt ámulatában, mint láttam, lopva rápillantva). - Addig, remélem, nem tagadja meg tőlem, barátom, hogy vendégül lássam itt, otthonomban.

- Márki úr - Rousselet füléig pirult és mélyen meghajolt -, határtalanul megtisztel, ám én az Új híd mellett, az Aranytallér fogadóban hagytam útipoggyászomat.

- Az mit sem tesz. Holnap érte küldök.

Ekkor intettem Franznak, s ő gyertyával a kezében a fölöttem levő szobába vezette emberünket: e szobácska Louison távozása óta vajmi szomorúan elhagyott volt és üres.

- Én Pierre-em - kezdte rá Miroul, mihelyt Rousselet távozott -, miféle cselszövés ez már megint? És miért állítottad, hogy Rosny úr holnap nem lesz Párizsban?

- Hogy több időm legyen.

- Mire?

- Ellenaknát ásni ez akna ellenében.

- Ettől a magyarázattól ugyan egy szikrával sem lettem okosabb!

- Holnap este mindent megtudsz.

- Hogyan? Újabb titkok? - adta az elbúsultat Miroul. - Uram, nem tudom képes lenne-e jezsuitábbnak lenni a jezsuitáknál, ám azt látom: máris machiavellistább Machiavellinél.

Másnap, mihelyt a reggel eléggé előrehaladott ahhoz, hogy ne számítson illetlenségnek, elszalajtottam Thierryt Catherine de Guise-hez egy levélkével, melyben könyörögve kértem: fogadjon haladéktalanul, amit ő meg is tett.

- Kedvesem - vetettem magam lába elé, csókokkal borítván el mindkét kezét -, bocsánatát kérem, amiért a megszokottnál előbbre hoztam az órát, melyben fogad, azonban nem tarthattam tovább magamban azt a hírt, mely roppant fontossággal bír a Guise-házra nézve, s így kegyednek arról haladéktalanul és késedelem nélkül értesülnie kell.

- Mi az? Mi? - Catherine kék szeme az ijedségtől tágra nyílt.

- A reimsiek követet menesztettek őfelségéhez, megizenve neki, hogy készek előtte meghódolni akár úgy, hogy a kegyed fiát erőnek erejével ugyanerre kényszerítik, akár úgy, hogy foglyul ejtik.

- Ó, az árulók! A rebellisek! - kiáltotta Catherine kezét tördelve, s kék szeme lángot lövellt. - Jaj nekem! Látom már, vége családomnak! Ó, én szegény fiam! Ó, én szegény fejem!

- Angyalom - álltam föl, hogy karjaimba vegyem -, ne essék kétségbe! E percben egyenlőre áll a játszma a reimsiekkel, és kegyed üthet elsőnek labdába!

- De mit tegyek? - zokogta. Borsó nagyságú könnyek szöktek elő szeméből, s csordultak végig orcáján. - Mit tegyek, én Pierre-em?

- Kedvesem, írja meg e helyt Péricard-nak, egyezzen meg mielőbb Rosny úrral - ha lehet, még ma -, feláldozván fiának azt a három legsúlyosabb követelését, mely eddig gátja volt az egyezségnek: tudniillik Champagne kormányzóságát, az elhunyt Guise bíboros javadalmait és a királyi ház nagymesterének titulusát.

- Hisz ez a legfontosabb! - jajdult fel hercegném.

- Dehogy, kedvesem, dehogy! Ami fontos, az egy kormányzóság, legyen akármilyen és akárhol, négyszázezer arany, Guise herceg adósságait kiegyenlítendő és a király kegye. Írjon máris Péricard-nak, én magam viszem el neki a levelet, hogy bizonyosan az ő kezébe jusson.

- Ó, gonosz! Csak nem akar máris itt hagyni?

- Ha megengedi, ebéd után visszatérek ide.

- Szűzanyám! - vetette magát karomba, könnyáztatta arccal -, megtagadtam-e valaha is erre az engedélyt kegyelmedtől?

Szegény kis hercegném odaült íróasztalához. Még mindig remegett a nagy ijedelemtől, melybe fia, enmaga és családja jövője feletti aggodalma ejtette. És mivel egy ép mondatot nem volt képes megfogalmazni e pillanatban, megkért, mondjam tollba neki a levelet, amit meg is tettem, mindazt felhozva benne, amiről olvasóm már tud, csupán Rousselet nevét hallgattam el elővigyázatból. Nem mintha Péricard olyan ember lett volna, ki netán megöleti a nép hadnagyát, hanem mert azt tartottam kívánatosnak: senki ne tudjon s ne is szóljon arról, hogy Rousselet kapcsolatba kerül Rosnyval.

- Szép olvasónőm, látom, felhúzod orrocskádat, és ugyancsak gyanakodva méregetsz. Mit jelentsen ez a fintor?

- Azt gondolom, uram, amit Miroul: kegyelmed ugyancsak kétes szerepet játszik ez ügyben. Nem értem, mire jó e cselszövény, és magam sem tudom immár, kit is szolgál: a királyt? A hercegnét? Vagy a reimsieket?

- A királyt szolgálom. Meg a hercegnét. És a látszat ellenére mit sem ártok a reimsieknek.

- Kezdjük azon: miért tudatta Catherine-nal, mire készülnek a reimsiek fia ellen?

- Hogy engedjen fia három elfogadhatatlan követeléséből, melyek addig útját állták a megegyezésnek, s csakugyan, amint e nehézség elhárult, megköttetett az alku.

- Tehát csakugyan megkötötték?

- Meg ám.

- Azaz rossz szolgálatot tett Catherine-nak, amikor csellel rávette: engedjen.

- Épp ellenkezőleg. Catherine érdeke az volt, hogy a király Guise-zel egyezzen meg, még engedmény árán is, és ne a reimsiekkel.

- És miért halasztotta el égrekiáltó hazugság árán egy nappal Rousselet találkozását Rosny úrral?

- Hogy Rosnynak eszébe se jusson inkább a reimsiekkel egyezni meg, semmint Guise-zel.

- Tehát rossz szolgálatot tett a reimsieknek?

- Nem én! S pedig azért nem, mert mihelyt a király értesül dicséretes szándékaikról, holtbizonyosan megadja nekik mindazon mentességeket, amelyeket kívánnak.

- Hohó, uram! Nem az állt volna a király érdekében, hogy a reimsiekkel egyezzen meg? Megtakarított volna négyszázezer aranyat kincstára javára...

- Bravó, hölgyem, bravó! Lám, nemcsak szép, hanem a tetejébe még eszes is. Rátapintott az egyetlen pontra, mely miatt egy darabig haboztam. De nem sokáig! Mert vedd figyelembe, kérlek, szép olvasónőm, milyen kis pénz, igen kis pénz négyszázezer arany ahhoz mérten, amibe nekünk a szép Gabrielle kerül, került és kerülni fog, holott más haszna ebből nincs az országnak, mint hogy őfelsége jól érzi magát. Én a magam részéről még tovább is mennék: állítom, négyszázezer arany vajmi olcsó ár annak fejében, hogy Guise hercege csatlakozik a királyhoz.

- S ugyan miért?

- Mert ez a csatlakozás igen nagy horderejű politikai aktus, s nagy hatással van Franciaországra, Spanyolországra és a Vatikánra egyaránt. Ej, asszonyom, gondoljon csak jobban utána! Mekkora pofon Mayenne-nek, hogy tulajdon unokaöccse elpártol tőle és a király oldalára áll! Mekkora pofon II. Fülöpnek, hogy Guise - Guise, hölgyem, ez a nagy hírű név jóformán szinonimája lett a Szent Ligának és a spanyol szövetségnek! - kibékül a béarnival! És be súlyos figyelmeztetés a Vatikánnak: hagyjon fel végre azzal, hogy őfelségét a feloldozás reményével kecsegteti...

- Uram, úgy tetszik, kegyelmed főszerepet játszott ez ügyben!

- Csak úgy, hölgyem, mint Rousselet is, Rosny is, Péricard is.

- Nocsak! Egyszerre mennyire szerény lett! Ez igazán meglepő!

- Asszonyom, kegyed csúfot űz belőlem. Holott szerénységem nem tettetett. És ezen csak azt értem, hogy a történelem során nem akad oly kis szereplője az eseményeknek, ki esze vagy elvakultsága révén, avagy egyszerűen véletlenül ne lehetne részese egy oly tettnek, mely őt magát messze meghaladó, kiszámíthatatlan következményekkel jár. Íme két példa rá. Egy igen meleg nyári délutánon Rosny sétára indult Laon erdejében, s e séta okán mentette meg a francia királyt attól a megaláztatástól, hogy Mansfeld elfogja őt, miközben gyanútlanul szilvát eszeget. Ezzel szemben szegény, hőn szeretett gazdám, III. Henrik halálát La Guesle főprokurátor mérhetetlen ostobaságának köszönhette, ki bevezette hozzá Jacques Clément-t, anélkül hogy eszébe jutott volna a frátert megmotozni. La Guesle immár másodízben bizonyítja be, mi bámulatosan ostoba, azáltal hogy a jezsuiták perének elnapolásáért ágál! Teringettét! Ha butasága most IV. Henrik halálát okozza, itt a kezem, esküszöm rá: megölöm az ostobáját!

E véres fogadalmat - mely a legkevésbé sem illik filozófiámhoz és természetemhez - a pillanatnyi felháborodás váltotta ki belőlem. De vissza kellett rá emlékeznem három hónap múltán, amikor a király éppen Pikárdiából tért meg, hol sorra látogatta az előtte meghódolt várósokat. Már sötétedett, mire Párizsba érkezett; fáklyák és szövétnekek világították be útját és ötven lovasból, valamint ugyanannyi gyalogosból álló kíséretét. Mivel a vakvéletlen úgy akarta, hogy hazaérkeztekor történetesen éppen a Strucc utcán tartózkodjam, követtem őt a Louvre-ba, hol senki meg se kérdezte, ki vagyok, talán mert későre járt, a világítás gyér volt és nagy a zűrzavar. Mindenesetre beléptem a Louvre egyik nagytermébe, a király nyomában, és igyekeztem a közelébe férkőzni, ami nem volt könnyű, úgy tolongtak körülötte a nemesurak. Hiába törtem könyékkel-csípővel utat magamnak, csak olykor-olykor sikerült a királyt megpillantanom, fejek és vállak sokasága fölött-között. Mindazonáltal ez az emberár egy pillanatra szétcsapódott valamiképpen, s akkor egész testében megláttam őt: lábán még rajta volt nehéz csizmája, kezén a szőrmekesztyű, s éppen udvari bolondjával, Mathurine-nel - egy púpos, de igen talpraesett kis nőszeméllyel - tréfálkozott: úgy tett, nagy nevetve, mintha meg akarná őt simogatni. Ám miközben még mindig azért küzdöttem, hogy elérjem, itt-ott nagyot lökve a másikon, ha ugyan nem az lökött engem mellbe, láttam, Ragny és Montigny urak odalépnek a király elé, letérdepelnek, hogy kezét csókkal illessék, s ő szokott leereszkedésével nyomban le is hajolt, hogy felsegítse őket. Eközben eltűnt szemem elől, s amikor újra megpillantottam, egy pillanattal később, jobboldalt vérzett az ajka. A király odakapott, s látva, hogy keze merő vér, rákiáltott Mathurine-ra:

- Az ördög vigye eme bolondot! Megsebzett!

- Nem, felség, nem én tettem!

Akkor nagy zavarodottság és izgalom támadt azok között, kik egyszeriben azt látták: a király arcát elönti a vér. Voltak, akik felkiáltottak, mások hallgattak és holtra sápadtak, mint Rosny úr, de mindannyiunkat át- meg átjárt s szinte földhöz szegzett a rémület. Ha a gyilkos akkor ott hagyja kését a földön - amit meg is tett - és nem mozdul, ahogy más sem - amit elmulasztott -, talán sikerül elmenekülnie. De futni próbált, s ez a sietős távozás elveszejtette. Két lépés választotta el az ajtótól, amikor Pierre de Lugoli elkapta, és faggatóra fogta sietsége és zavara láttán, megkérdezve tőle, hogy hívják és kicsoda, s noha a fickó előbb tagadni próbált, megtört és beismerte: ő a merénylő.

Jól láttam a nyomorultját. Még húszéves sem lehetett, kicsi volt, sovány, satnya, ajka vérvörös, igen jól öltözött, éppen nem csúnya, ám érzésem szerint inkább szodomiták, mint nők zsákmánya, Lugoli sürgető kérdéseire azt felelte lesütött szemmel, halk, remegő hangon, hogy a neve Jean Chatel és egy kelmeárus fia.

Időközben a király orvosa megvizsgálta a sebet, és bejelentette: cseppet sem súlyos, őfelségének mindössze a felső ajkán van egy vágás és letört egy darabka egyik fogából - abból, mely a döfést feltartóztatta. Megnyugodtunk, de e megnyugvás mélyén riadalom lapult, hisz világos volt előttünk, hogy a gyilkos, ki azt hitte, a király páncélinget visel zekéje alatt, a nyakát célozta meg - ezt később be is ismerte -, s csak azért nem ért célt, mert abban a pillanatban, amikor ő odadöfött, a király lehajolt, hogy az előtte térdet hajtó Ragny és Montigny urakat felsegítse.

A jelen levő nemesurak mindazonáltal nemigen beszéltek, maguk sem tudták, mitévők legyenek: azon örvendezzenek-e, hogy a király megmenekült, vagy elrémüljenek attól, hogy hajszál híján elvesztették őt. Ám ez a tétova némaság hirtelen egészen másfajta némasággá változott át, amikor Jean Chatel megvallotta Lugolinak, hogy az elmúlt három év alatt a jezsuitáknál tanult. Éreztem, minél tovább tart ez az általános hallgatás, annál fenyegetőbb; akármerre nézett az ember, mindenütt dühtől szikrázó tekinteteket, csikorgó fogakat, görcsösen a kard markolatára szorult kezeket látott. És mit gondolsz, olvasóm, mit tett a király a harag e szökőára közepette? Tréfálkozott. És ámbár felső ajka ugyancsak belésajdulhatott, amikor megszólalt, azt mondta igen nyugodtan és mintegy élcelődve, ám senkinek nem maradhatott kétsége aziránt, mit gondol magában, mialatt tréfálkozik:

- Tehát a jezsuiták nem érhették be azzal, hogy oly sok jeles ember szája által adják tudtomra: nem szeretnek? Bizonyságképpen az én szájamból is ezt akarják hallani?

Amint a király kiejtette ezeket a szellemteli s egyszersmind súlyos értelmű szavakat, a kitörni készülő vihar általános megkönnyebbülésnek adott helyet. S én úgy döntöttem, látva, hogy Lugoli elvezeti foglyát, követem őt, úgy ítélvén: megbízatásom érdekében nagyobb haszonnal kecsegtet, ha végighallgatom e szerencsétlen első kihallgatását, mint ha a Louvre-ban maradok.

Előbb csak messziről követtem Lugolit, nem tudván, kívánatosnak tartja-e jelenlétemet titkos megbízatásainál, azonban amint észrevett a szeme sarkából, hozzám szalajtotta egy besúgóját, azzal az izenettel: ugorjak el az ő házába, öltsem magamra őrmesteri álruhámat, majd mondott besúgó társaságában menjek utána a Bastille-hoz, ahová bebocsátanak majd az ő parancsára, és ne siessek túlságosan, mivel ő megeteti-megitatja a foglyot, mielőtt kihallgatná.

A kihallgatásra csakugyan sort is kerített, pár perccel később. Nem alkalmazott erőszakot, kínzást, sem fenyegetéseket, hanem szelíden, már-már gyengéden szólt a fogolyhoz, mivel gondolom, úgy vélte: Jean Chatel készségesebben válaszol kérdéseire, ha némi együttérzést tapasztal - s hiszem, Lugoli nemcsak számításból mutatott részvétet, hisz a fickó igen fiatalka volt és törékeny, s még sok szenvedést kellett eltűrnie, a legkegyetlenebbeket is, mielőtt nyugalmat lelhetett volna a halálban.

Íme a kihallgatás lefolyása. Ama jegyzeteimből citálom, melyeket tollba mondtam volt hazatérvén de La Surie úrnak, ki ráállt, hogy ez alkalommal felvállalja régi, szekretáriusi tisztét, minthogy gyorsabban írt nálam.

Minekutána felszólította a foglyot, esküdjön meg rá, hogy igazat mond - amit Chatel engedelmesen meg is tett -, Lugoli mindenekelőtt türelmetlen hangon azt kérdezte:

- A Louvre-ban azt mondtad nekem, a kés nincs megmérgezve. Ez igaz?

- Igaz. E kést apám házában hússzeletelésre használták. Én lekaptam az ebédlő falipolcáról, és a zekém ujjába csúsztattam, ingem és karom közé.

- Hol akartad eltalálni a királyt?

- A nyakán.

- Miért?

- Mert a kinti hideg miatt a királyon vastag öltözet volt, s attól féltem, ha a testére célzok, öltözéke feltartóztatja késemet.

- Láttad-e már korábban is a királyt?

- Soha. De éppen a Strucc utcán voltam, amikor megérkezett Pikárdiából, s mert a nép az utcán kiáltozásban tört ki: „Éljen a király!”, megkérdeztem egy ipsétől, melyik a király e nagyurak közül. Az, aki bélelt kesztyűt visel, felelte ő. Tehát követtem a Louvre-ba.

- És senki nem állta utadat a kapuban?

- Senki. A rácskapu tárva-nyitva állt, és nagy volt a tolongás.

- Hogy akarhattál megölni valakit, akit soha nem is láttál életedben?

- Egyszerűen nem volt választásom. Bizonyosan tudtam, ha nem teszem meg, elkárhozom, mint az Antikrisztus.

- Ugyan miért? - Lugoli nyílt arcára a legmélyebb elképedés ült ki.

Jean Chatel e ponton elnémult, és sokáig hallgatott. Lugoli türelmesen várt a válaszára, nem sürgette és semmi módon nem kényszerítette, úgyhogy bőven volt időm szemügyre venni e szerencsétlen fickót, s látva szemhéja alatt ide-oda cikázó, rémült őztekintetét, remegő ajkát, hirtelen össze-összeborzongó testét, pusztán arcáról és magatartásából azt olvastam ki: ez a kis ember határtalanul félénk, nyugtalan, izgatott és mélabús, s úgy rezdül meg minden szellőcskére, mint a jegenyenyár levele.

- Beszélj, fiam! - nógatta Lugoli szelíden.

- Prefektus úr - felelte Jean Chatel elhaló hangon, szemét kétségbeesetten lesütve -, úgy esett, hogy bizonyos fertelmes és természetellenes bűnöket követtem el. S ami ennél is rosszabb, amikor gyóntatóm kérdőre vont, csalárdul eltagadtam előle a valót. Úgyhogy gyónásaim és áldozásaim maguk is halálos bűnök lévén, bizonyosan tudom: el fogok kárhozni.

- De mi köze van mindehhez a királynak?

- Ennyi: a kárhozat gondolatára kétségbeestem, s ekkor az az eszmém támadt: végbe kell vinnem egy jeles s a katolikus anyaszentegyházra nézve fölöttébb hasznos tettet. Úgy véltem, nagyobb büntetés vár rám a túlvilágon, ha nem próbálom megölni a királyt, és kisebb, ha megkísérlem őt megfosztani életétől. És úgy ítéltem meg: a kisebb büntetés a mennyei üdvvel ér fel, a súlyosabbhoz képest.

- Lám, egy újfajta teológia - vélte Lugoli. - Ezt hol tanultad?

- A filozófiaórán - felelte Chatel, szilárd meggyőződéssel.

- És hol tanultad ezt a filozófiát?

- A clermont-i kollégiumban, Guéret atyától.

Ezt hallván, komoran összevillant a tekintetünk, s megfigyeltem, Lugoli várt, hogy az írnok szó szerint lejegyezhesse e figyelemre méltó választ. Mialatt az írnok körmölt, én odaléptem Lugolihoz, és a fülébe súgtam:

- Kérdezze meg tőle, bezárták-e a kollégiumban az elmélkedések szobájába!

- Chatel - folytatta a kihallgatást Lugoli -, bezártak az elmélkedések szobájába a clermont-i kollégiumban?

- Jaj nekem, be! - Chatel testén remegés futott végig. - És ott számos ördögöt láttam, rémítőbbnél rémítőbbeket, és azzal fenyegettek: megfognak és pokolra visznek közben.

- Gyakran zártak be oda? S ha igen, miért?

- Mert, mint már mondtam, fertelmes és természet ellen való bűnöket követtem el, és gyónáskor csalárdul eltagadtam, hogy ilyen bűnök terhelnek.

- Miféle bűnök?

- Szodómia és vérfertőzés - Chatel hangja el-elcsuklott, arcát könnyek szántották. - De vérfertőzést csak gondolatban követtem el.

- Kivel?

- Húgommal.

- Az elmélkedések szobájában támadt az a gondolatod, hogy megölöd a királyt?

- Nem tudom. A rémülettől nem bírtam gondolkozni.

- Végül is ki beszélt rá, hogy öld meg a királyt?

- Többektől is azt hallottam: igaz hittétel, hogy dicséretes dolog a királyt megölni, mivel eretnek, visszaeső bűnös, áttérése hazug s ő maga kiátkozott.

- Tehát a király megöléséről beszélni mindennapos dolog a jezsuitáknál?

- Többször is hallottam tőlük, hogy a királyt megölni dicséretes tett.

- Miért?

- Mert kitaszíttatott egyházunkból. Ezért nem tartozunk neki engedelmeskedni, sem őt királyunknak tekinteni, mindaddig, míg a pápa vissza nem vonja átkát, amit egyébiránt soha nem fog megtenni.

Kopogtak az ajtón. Egy fullajtár továbbította Lugolihoz a parlament parancsát, mely szerint a foglyot át kell kísérni a törvényszékre, hol a nagyságos bírák kihallgatják.

Lugoli nyomban meghagyta írnokának: készítsen másolatot a kihallgatásról, hogy azt a hadnagy a fogollyal együtt átadhassa a vizsgálóbírónak. Majd félrevont, és azt mondta, sotto voce:

- Lefogatom a jezsuitákat, mihelyt kiszedtem a Louvre-ban Chatelből, hogy az ő növendékük volt. És innen egyenesen a clermont-i kollégiumba megyek. Velem tart? Ideje, hogy e nagy gyóntatókat valaki meggyóntassa.

- Csak nem akarja kikérdezni őket? - kérdeztem menet közben.

- A parlament utasítása nélkül nem tehetem. Egyelőre csak gyanúsítottak. És különben sem nyernék egyebet, mint fintorokat, égre emelt tekinteteket, szívszakajtó sóhajokat, vértanúképeket: „Hát mit tehetünk mi arról, ha e szegény gyermek elméje kissé megháborodott?” És így tovább.

- Ez egyébiránt igaz - véltem én. - Csak azt kell hozzátennünk, hogy ők zavarták meg a fiú eszét. Ellenállni annak a lelki tortúrának, melynek Guéret atya osztályában és az elmélkedések szobájában tették ki e kislegényt, ahhoz jóval ellenállóbb elme kell, mint az övé. Uramisten! A düh fojtogat, ha elgondolom, sikerült neki bebeszélniök, hogy a fiúszerelem bűnéért, amelyet nem mert meggyónni, örökre elkárhozik! Eztán, hogy halálra rémítették, már gyerekjáték volt azt sugallni neki, hogy azzal mentheti meg lelkét, ha végbevisz egy „jeles” és az anyaszentegyház javát szolgáló tettet.

- Sugallni, de nem kimondani - csikorgatta a fogát Lugoli.

- Ebben áll a jezsuiták ügyessége! Nem azt mondták neki: „kettő meg kettő az négy”, hanem rábízták, végezze el maga az összeadást. És a kegyes atyák maguk tiszták, mint a patyolat!

- No de, Lugoli, hogyan gyóntathatja meg a jezsuitákat - kérdeztem én, amikor a Saint-Jacques utcai ház bejáratához megérkeztünk -, ha nincs joga kifaggatni őket?

- Celláikat és papírjaikat fogom kikérdezni. Tud latinul, Siorac úr?

- Meglehetősen jól.

- Én meglehetősen rosszul. Tehát nagy segítségemre lehet, ha kedve van e munkához.

Hej, olvasóm! Hogy volt-e kedvem? Az utolsó solig kiürítettem volna erszényemet azért a bámulatos privilégiumért, hogy a jezsuiták papírjaiba beleüthessem az orromat!

Mindazonáltal Guéret atya cellájában, holott ő volt elsőszámú gyanúsítottunk, részint mivel afféle perjele vagy apátja volt a jezsuitáknak, részint mert ő oktatta ama bizonyos filozófiára Jean Chatelt, mit sem találtunk, amit a terhére írhattunk volna. Amiképpen a következő tíz cellában sem, noha valamennyit igen gondosan átkutatta a prefektúra két őrmestere és maga Lugoli. Én a kisujjamat sem mozdítottam, mert ehhez a munkához olyan ügyesség kell, mellyel nem bírok, no meg a természetemmel sem fér igazán össze.

- Lugoli - vontam őt félre egy idő után. - Ha semmit sem találtunk az ezredesnél, vajmi csekély a valószínűsége, hogy a közkatonáknál zsákmányra lelünk. De talán több szerencsénk lenne a kapitánnyal.

- Kit nevez kapitánynak?

- Guignard atyát.

- Ő kicsoda?

- Az az atya, aki e helyt előadta nekünk azt a szép történetet a korona rubintjáról, melyet egy sokgyermekes, szükséget szenvedő özvegytől vettek meg merő könyörületből - értéke egynegyedéért.

- És miből gondolja, hogy Guignard atya afféle kapitány köztük? - kérdezte Lugoli, akinek második természetévé vált a faggatózás.

- E mese orcátlanságából. A kérdéses személy merészségéből. És abból, hogy megpróbált Catherine de Guise-re, kinek gyóntatóatyja, nyomást gyakorolni avégett, hogy hátráltassa a megegyezést a király és a kis Guise között.

- No, ha ilyen a bestia, tekintsük meg közelebbről barlangját! - így Lugoli.

És valóban nem kellett e barlangban csalódnunk. Ott leltünk rá egy éppen nem titkos fiókban arra, amit kerestünk, mi több, nem is latinul, hanem franciául megírva, s hozzá kitűnő franciasággal. Eme Guignard-nak ugyanis volt bizonyos stiláris adottsága, és kétségkívül szerette is ezt megcsillogtatni, hisz papírra vetette azt, amit társai csak gondoltak és mondtak.

Íme az iromány, s mint olvasóm maga is láthatja, amennyire dögletes és ártékony, annyira jól fogalmazott:

1. Elsőbben is, ha az 1572. esztendőben, Szent Bertalan napján királyi vér is folyt volna (Guignard itt Condéra és Navarrai Henrikre céloz, kiknek életét, noha hugenották voltak, megkímélte IX. Károly és Medici Katalin, mert királyi hercegek voltak), nem estünk volna hidegrázásból forrólázba, amint azt megéltük. Ám azzal, hogy kímélték tulajdon vérüket, ők (mármint IX. Károly és Medici Katalin) tűzzel s vérrel árasztották el Franciaországot.

2. Nérót, a kegyetlent (III. Henriket) egy kegyes (Clément) ölte meg, a hamis szerzetessel (célzás III. Henrik buzgalmára) egy igazi szerzetes keze végzett.

3. Királynak nevezhetünk-e Franciaországban egy Nérót s Szardanapált (célzás III. Henrik kicsapongásaira), egy béarni rókát, Portugáliában egy oroszlánt, Angliában egy farkasszukát, Svéd-országban egy griffmadarat, Szászországban egy disznót? (Itt az írás felsorolta mindazon európai uralkodókat, akiket II. Fülöp ellenségnek tekintett. Kihagyom a következő három pontot, a négyest, ötöst, hatost, mert III. Henrik gyalázásában és gyilkosa ünneplésében merülnek ki, és rátérek a hetedik pontra.)

7. A francia koronát a Bourbonokról át lehet, sőt át kell ruházni egy másik családra.

8. A béarnival, ki immár katolikus hitre tért, enyhébben bánnánk el, mint érdemli, ha valamely kolostorban fejébe nyomnánk a szerzetesi koronát, hogy illic (ott) vezekeljen a sok rosszért, melyet Franciaországra zúdított.

9. Ha másként nem lehet őt detronizálni, csak háborúval, hát háborúzzunk! S ha nem háborúzhatunk, veszejtsük el őt!

- Hála legyen Istennek! - lengette meg diadalmasan a papírlapot Lugoli. - Ránk mosolygott a szerencse! Barátom! Barátom! Az ékesszólás e mesterművének két címe van: halál szerzőjére, száműzetés társainak! Siorac uram, hadd folytassák embereim a kutatást nélkülem, a kegyelmed jelenlétében! Én futok de Thou elnöknek elvinni ez írást, mely többet ér a világ minden rubinkövénél, hadd vakítsa el fényével az ostobákat, kik az elnapolásra szavaztak!

S a következő pillanatban már el is tűnt. Hirtelen távozása meghökkentett és kissé zavarba is ejtett, nem lévén semmiféle jogcímem a kutatás folytatására, hisz csupán a prefektus szárnya alatt megbújt, titkos tanú voltam. Hanem mivel úgy láttam, a házkutatásban részt vevő őrmesterek némi respektussal viseltetnek irányomban, hála bizalmas kapcsolatomnak Lugolival, elhatároztam, vállalom az irányító szerepet, melyet önként ruháznak rám, s elirányítottam őket a még át nem kutatott cellákba, jómagam pedig visszasiettem Guignard atyáéba és bezárkóztam oda.

Ámbátor a cella szó itt nem helyénvaló. Egyszerűen, de nem siváran berendezett kis szoba volt ez inkább, én örömest beértem volna egy ilyen szobácskával Montpellier-ben, amikor még az orvosegyetem növendéke voltam. A többi közt találtam ott egy violát, szép számmal könyvet, világi tárgyúakat is (köztük Ovidius Ars amatoriá-ját), egy pulpitust, két kardot, melyek közül az egyik gyakorlásra szolgálván gombban végződött, egy újdonatúj reverendát, mellette egy zekét, nadrágot (jeléül, hogy a kegyes atya bizonyos küldetései alkalmával világi ruhát szokott ölteni), egy állványon egész sor pipát és egy ütőt labdajátékhoz. S mind emez aprólékos gonddal elrendezett tárgyak felett valami különös illat lebegett, melyet nem határozhatok meg másként, csak úgy, ha azt mondom: kizárólag papi szobákban érezni e szagot.

Meg kell vallanom, bár sok és jó okom volt rá, hogy ne szeressem Guignard atyát, a magam és a köz nevében egyaránt, most mégis némi részvétet éreztem iránta a rá váró sors miatt, mert főbenjáró bűn volt ily kárhozatos írásokat megőrizni, ezeket Henrik amnesztiarendelete értelmében akkor is meg kellett volna semmisíteni, ha még azelőtt vetette volna őket szerzőjük papírra, mielőtt a király bevonult fővárosába. Ha pedig azután keletkeztek, micsoda megrögzött, ádáz, féktelen gyűlöletről tanúskodnak e sorok egy olyan uralkodó iránt, ki a pör ideje alatt hallgatásával mindaddig megmentette a jezsuita rendet a száműzetéstől.

Az ördög ügyvédje méltán állíthatta volna, hogy Guignard atya maga volt az első számú áldozata ama fanatikus neveltetésnek, amelyen átesett, s amely elhomályosítván a Jó és Rossz ideáját, arra a gondolatra vitte, hogy Isten szolgálatában (ahogy ezt a Jézus társasága beszűkült felfogása diktálja) túlteheti magát a tízparancsolat eme pontján: „Ne ölj!” Mi több, ez a neveltetés fölébe emelte őt szülőhazája törvényeinek, s megfosztván őt gyökereitől és franciaságától, egy idegen uralkodó buzgó és lelkiismeretlen szolgájává alacsonyította le.

De nem közös sorsunk-e, olvasóm, hogy viselnünk kell a személyes felelősséget azért, aki s ami vagyunk, mert még ha olykor felhozhatjuk is mentségünkre: ez vagy az nem a mi hibánkból történt, a hiba mégis mindig bennünk van!

Ezeket gondoltam, mialatt egyenként leemeltem polcukról Guignard atya könyveit, és elolvastam a címüket, nem annyira azért, hogy újabb terhelő bizonyítékot találjak, hisz éppen elég, sőt az elégnél is több volt belőlük azokon a papírlapokon, melyeket Pierre de Lugoli éppen most visz rohanvást de Thou elnökhöz, hanem inkább azért, mert kíváncsi voltam arra az emberre, aki e könyveket olvasta. És így akadtam rá a többi, borjúbőrbe kötött könyv között egyre, mely kezdetben azért keltette fel figyelmemet, mert nem nyomtatott, hanem kézzel írt könyv volt, s az írás ugyanarra a kézre vallott, mely a Guignard atya vesztét okozó lapokat telerótta. Igen kíváncsivá tett a címe is, ezt is kézzel írták, de gót betűkkel, talán hogy díszesebbnek tessék:

AZ ÉLET KÖNYVE

Előbb azt gondoltam, holmi teológiai elmélkedés lehet ez életről, halálról. De nem, olvasóm, nem! Egészen más volt benne. Sokkal kevésbé ártalmatlan és érdektelen dolog: egy időrendbe szedett kompendiuma mindazon ismereteknek, melyeket az udvarban élő személyekről szerzett Guignard atya, gyónás útján...

Fogtam ezt Az élet könyvé-t (amely inkább viselhette volna Az életek könyve címet, annyi élet volt benne összezsúfolva, a maga kíméletlenségében, szemérmetlen elevenségében s olykor gyalázatában), ám csupán két oldalát olvastam el, annyira megriasztott, amit megtudtam, és annyira elborzasztott a tapasztalat: mire használhatja fel egy lelkiismeretlen pap a vallomásokat, melyeket hívei skrupulusainak köszönhet. Megtiltottam magamnak, hogy tovább olvassak, mivel nem kívántam oly titkok tudójává válni, melyek egyedül Istenre tartoznak, már csak azért sem, mert a keresztnevek és kezdőbetűk nagyon is könnyen megfejthetőnek bizonyultak annak a szemében, aki, mint én is, járatos volt az udvarban. És mert egyszerre eszembe ötlött, az én Catherine-om is itt lehet valahol eme sártenger közepén, mely ráfröccsenhet, ha mondott könyv nyilvánosságra kerül, aminek nagy volt a veszélye, tehát keresni kezdtem, és meg is találtam, amint ráébredtem, hogy kapcsolatunk Reimsből való visszatértem után kezdődött, lévén e könyv időrendje oly pontos. A következőket olvastam:

„Catherine, Ia viuda que quiere consolarse,
 felhatalmazásomat kéri arra, hogy sine peccato
 kamatyolhasson egy jó házból való nemesúrral, és megfenyeget, ha nemet mondok, megválik tőlem. Mely esetben nem volna többé módom nyomást gyakorolni az ő személyén keresztül G. és a béarni róka gyászos alkudozásaira. Döntésem: 1. találni egy elfogadható véleményt. 2. megtudni, ha lehet, Corinne-tól, ki a széptevő.

Ezek után, mivel a G. napnál világosabban az ifjú Guise hercegre utalt, csupán tovább kellett haladnom a kronológiában, hogy hamarosan saját személyemmel találkozzam, mely P. de S. kezdőbetűkkel volt jelezve. Íme, olvasóm, ilyen vagyok, Guignard szemével nézve:

„Corinna dixit: »Átlépték a Rubicont.« A széptevő P. de S., egy hugenotta, ki Néró Szardanapál alatt adta be a derekát, csakhogy a hordónak mindig heringszaga van. A társaság archívumában megvan róla Samarcas atyának, hitünk vértanújának (Babington-ügy) a feljegyzése: »P. de S., ádázul ligaellenes, homo libidinosus
 csapodár, ravasz, hanem a politikában állhatatos.« Más, névtelen feljegyzések szerint P. de S. szerepe a barikádok napján, Párizs elfoglalásakor kétes volt. Ám vélhetőleg igen fontos, rangja emelkedéséből ítélve. Mostanság évente egyszer gyón, Courtil plébánosnál, ki sajna, esküdt ellensége társaságunknak. Tehát nem megközelíthető. Határozatom: pro primo - kideríteni, van-e P. de S. nek otra mujer-e
 2. E réven elidegeníteni tőle a viudá-t. 3. Rábírni a viudá-t: tartson ki szilárdan G. három követelése mellett, melyeket a róka nem fogadhat el.”

Ámbár e textus mélyen elgondolkodtatott, egyebek között a gyónás princípiumáról (mert csak egy angyal állhat ellen a hatalomnak, melyet e tudás biztosít a gyóntatónak mások felett, ember aligha), volt mégis két pontja, melyen jót derültem. Pro primo, immár tudtam, honnan vette Catherine a kifejezést: „A hordónak mindig heringszaga van”, melyet egy napon ugratás- és csipkelődésképpen a fejemhez vágott. Pro secundo: voltaképpen megtisztelőnek találtam, hogy egész alakos portrém szerepel a magát Jézusról elnevezett társaság archívumaiban. És ha nem is írtam volna alá ez epithetont: homo libidinosus, ezzel szemben úgy véltem, Samarcas azon ítélete (mely által utólag vett rajtam elégtételt, hogy „csapodár, de a politikában állhatatos”, találó, s mit tagadjam, hangosan elnevettem magam, amikor ideértem az olvasásban.

Valamivel hátrébb megint rátaláltam P. de S.-re, itt súlyosan fenyegettetve volt szerelmében.

„Otra mujer de P. de S. encontrada:
* Louison, szobaleány, kit Reimsből hozott poggyászában magával. Elárultam a viudá-nak, mintegy mellékesen, közönséges pletykaként: a viuda csak nehezen rejthette el furor-ját.
 Jót remélek csőrétől-karmától.

Hanem a két nappal későbbi bejegyzés Az élet könyvé-be némi csalódásról árulkodik.

„A csapda csődöt mondott: P. de S. átcsúszott rajta. A ravasz idejében túladott Louisonon, ki egy kelmeárussal visszatért Reimsbe. Mondott fehércseléd levelet vitt P. de S.-től P.-nek, G. reimsi szekretáriusának. Tartalmát nem sikerült P.-hez kiküldött kémünknek megismernie. Louison összeveszett a kelmeárussal, belépett P. szolgálatába: dixit mosca nostra,
 hogy P. úrral kamatyol. Hasznavehetetlen értesülés: P. es un hombre de todas las mujeres.

A viudá-nak ismét lelkére kötöttem, tartson ki szilárdan G. három követelése mellett. Ellenérzést és megvetést keltettem benne a róka megbízottai iránt. Megpróbáltam kissé felkavarni lelkiismeretét, amiért nap mint nap P. de S.-szel paráználkodik. Hiába. Mihelyt feloldozom, megnyugszik. Egyáltalán nem fél a pokoltól. Nada que hacer
 ennyire testté vált lelkekkel.”

Akárhogy s mint, gondoltam, könnyebb uralkodni egy olyan nyugtalan lelken, amilyen Chatelé volt, mint egy élettől duzzadó, bátor asszonyén, amilyen az én szép hercegném. Mindenek-előtt agyamba véstem: tudatnom kell Péricard-ral, hogy a Liga egyik legye röpköd körülötte. De hinnéd-e, szép olvasónőm, noha imádom Catherine-t, belém mart a féltékenység arra a hírre, hogy az én Louisonom és eme Péricard... Mily tekervényes útjai vannak az emberi természetnek!

Valamivel később Guignard csalódása oly keserű lett, hogy nőgyűlöletbe csapott át.

„A viuda elérte a béarni rókánál, hogy menessze három megbízottját és... R.-t állítsa a helyükre! Meglehet, P. de S. javaslatára! Az áttért hugenotta ajánlja az igazi hugenottát, az eleven ördögöt! Horresco!
 Legfőbb ideje, hogy karddal essünk e szörnyeknek, a rókán kezdve a sort! Sajnos, a Louison-ügy óta nincs többé befolyásom a viudá-ra! Ha némi megvetéssel említem füle hallatára a rókát, rám rivall: »Ne bántsa! Az unokabátyám!« Ha egy kaján célzást teszek R. úrra, leint: »Ne bántsa! A rokonom!« És ha mellékesen megtépázom kissé P. de S.-t, nincs ugyan mersze rám kiáltani: »Ne bántsa! A szeretőm!«, azonban elkomorul, felhúzza az orrát, megharagszik, kék szeme gyilkos pillantásokat lövell rám. A nőkből teljességgel hiányzik a politikai érzék. Nekik csak két dolog fontos: a vérségi kötelékek és a szerelem. Igazsága van a latin közmondásnak: Tota mulier in ventro.
”

Több jegyzetet a mi ügyünkről nem találtam, és mint már mondtam: szigorúan meghagytam magamnak: nem olvashatok egy sort sem mások ügyeiről, akármennyire felcsigázódott is kíváncsiságom, s csakis azokra az oldalakra vethetem szemem, ahol a viuda és P. de S. megjelenik. Hanem jobban utánagondolva a dolognak rájöttem, vajmi keveset számít, hogy én magam nem olvasok el mást és többet, ha mások elolvashatják és suba alatt terjeszthetik is a könyv tartalmát, és az én Catherine-om, oly sok más társával együtt, megéri, hogy a kaján nyilvánosság kotorász legféltettebb titkai között, tehát egy szempillantás alatt úgy döntöttem: eltitkolom a parlament elől ez átkozott könyvet, s zekém alá rejtve azt (ingem és bőröm közé), mint Jean Chatel az ő kését, futottam kedvesemhez, s mihelyt magunkra zártuk az ajtót, felolvastam neki e gyalázatos irományt.

Előbb azt hittem, elalél, hallván, mi pokoli üstök fortyogtak Guignard atya kellemetes gyóntatásainak mézesmázos szavai mögött. Ám amikor ráébredt, itt heverész bántatlan nyoszolyáján, karjaim közt kucorodva, és a könyv a mi birtokunkban van, nem tudom, miféle női kígyó azt sziszegte a fülébe: nézze át a mérgezett lapokat. Én azonban ezt nem tűrhettem. S kitépve párnás kezei közül, a helyt tűzre vetettem a halál e könyvét, ahol is hamuvá lett, első oldalától az utolsóig.

Olvasóm, ítéld meg magad: jól tettem-e vagy sem, hogy e könyvet eltitkoltam a bíróság elől. Az ügy kimenetelén egyébiránt ez mit sem változtatott. A jezsuiták máris saját keserű levükben főttek. Párizsban a nép átkozta, kifütyülte, gyűlölte őket, amiért meg akarták ölni jó királyát, és ismét nyakára hozni a testvérháború borzalmait és a spanyol megszállás megalázó terhét. Az udvarban káromkodtak; mindet zsákba kéne varrni, s a Szajnába vetni az utolsó ligásokkal egyetemben. Mi pedig a parlament ama tagjait illeti, kik a per elnapolását megszavazták, azt kellett volna látni, mint oldalognak, akár a rákok, szemüket lesütve, fülüket-farkukat eleresztve. La Guesle prokurátort - ki Séguier-vel együtt buzgón ügyködött az elnapolás érdekében - mindenütt ellenséges pillantások fogadták. Úgyannyira, hogy végül e nagy mamlasz (kivel azóta sem álltam szóba) jónak látta magát őfelsége előtt azzal mentegetni, hogy oda se gondolva jutott arra a véleményre: a jezsuitákat Párizsban kell hagyni.

- Lám, mi sül ki ebből, prokurátor uram - felelte epésen a király. - Kegyelmed királyi fivérem halálát okozta, oda se gondolva. Hogy az enyémet ne kegyelmed okozza, azt mégis jobban meggondolhatta volna...

Ha a király nekem mondta volna meg ily kegyetlenül a magáét, örökre elbujdostam volna egy pusztába. Ám az ostobáknak nincs bőr a képükön. La Guesle úr mindent eltűrt és maradt.

Mint Brissac mondta volt, ki e dologban nagymester, nem a szélkakas hibája, ha forog. Hanem a szélé. És ez ekkoriban vajmi nagyot fordult! Mert a parlamenti uraságok emberemlékezet óta nem jutottak ily hamar döntésre: a jezsuiták perét, melyet négy hónappal korábban határozathozatal nélkül szögre akasztottak, most késedelem nélkül leakasztották onnan, és éppen ellenkező véleményre jutottak, mint elébb. A törvényszék apelláta nélkül az ország elhagyására ítélte a jezsuitákat!

Bámulatos volt a bírák gyorsasága! Chatel 1594. december huszonhetedikén követte el merényletét a király ellen. És 1595. január nyolcadikán, alig tizenkét nappal később, a jezsuiták már száműzetésbe indultak.

Mivel nem szeretek vért látni, mint tudod, szép olvasónőm, nem kívántam végignézni a kis Chatel kivégzését, sem Guignard atya akasztását. De tulajdon szememmel akartam látni a kegyes atyák távozását, s mivel Lugolitól megtudtam, ebéd után kerül rá sor, két óra tájban ott voltam a Saint-Jacques utcán, nagy csődület közepette - a nép morgott, átkozódott, és alig tarthatták kordában az őrmesterek. Egyszerre előlépett a parlamenti törvényszolga, egyes-egyedül pálcájával felfegyverkezve, és felolvasta Guéret atyának a hírhedett kollégium kapujában a határozatot, mely örökös száműzetésre ítélte a magát Jézus társaságának nevező rendet.

Amint véget ért a felolvasás, megnyílt a nagykapu, s három szekér gördült ki rajta, ezek hozták a legöregebb avagy beteg atyákat. A többi gyalog követte őket, s a menetet Guéret atya zárta le, öszvérháton. Megszámoltam őket: harmincheten voltak. Jól megnéztem valamennyit. Mind földre sütötte a szemét, arcuk kifürkészhetetlen volt. Egyesek közülük úgy mozgatták ajkukat, mintha némán imádkoznának. És úgy éreztem: eme férfiakban nagy buzgalom lakozik, s vajmi keveset gondolnak magukkal és életükkel; mindent összevéve hitük igen dicső lehetett volna, ha jobb cél szolgálatába állítják.

Nyolcadik fejezet

Mialatt elbeszéltem a Jean Chatel merényletét követő eseményeket, elmulasztottam megemlíteni egy látszatra mellékes tényt, melyre olvasóm engedelmével most visszatérnék, mert nem érdektelen és nem minden következmény nélkül való ama megbízatás dolgában, melyet januárban ruházott rám a király.

Minekutána elégettem Catherine szeme láttára Az élet könyvé-t, visszatértem a Saint-Jacques utcába, hogy előkerítsem, ha lehet, a jezsuiták archívumát, amelyből Guignard atya, mint tudjuk, rám vonatkozó információit merítette. A rendőr őrmesterek, kik nagy buzgón folytatták a kutatást a kollégiumban, rá is bukkantak, ám e fészekben latinul csipogtak a fiókák, s abból ők egy kukkot sem értettek, miért is nem tudták eldönteni, vajon e nagy halom papiros fontos lehet-e a perre nézvést. Majd én megvizsgálom a dolgot, mondtam, s bezárkózván mondott papirosokkal egy cellába, késedelem nélkül fellapoztam a rólam szóló jelentéseket, melyekre Guignard atya utalt Az élet könyvé-ben, és Istennek hála, no meg az aprólékos, katonás rendnek, melyet a jezsuiták Loyolai Szent Ignáctól örököltek, nyomban meg is találtam magamat az S betűnél.

A jelentés, melyet a jezsuita Samarcas írt - kinek sógornőm, Larissa szerencsétlen sorsában, köztudomásúan, oly nagy szerep jutott -, mint már láthattuk, oly rosszakaratú volt, amilyen csak lehetett, ám inkább személyemre szorítkozott, semmint azokra a feladatokra, melyeket III. Henrik udvarában láttam el; ez irányban legfeljebb szimatot kaphatott Samarcas, mielőtt eltávozott volna Angliába, hol elnyerte Erzsébet királynő elleni cselszövése bérét: a szégyenletes halált. Eztán névtelen és meglehetősen homályos jelentések következtek, melyek engem csak színleg áttért hugenottának mondtak, és jelezték, hogy Néró Szardanapál, kinek orvosa vagyok, alighanem ugyanúgy felhasznál titkos diplomáciája eszközéül, mint Miron doktort.

Annál félelmetesebb volt egy L. V. kezdőbetűkkel aláírt bejegyzés, melyről Guignard atya nem tett említést. Nyomban felismertem de La Vasseliére kisasszony határozott, szálkás, karakteres keze írását. Azt állította: az angol „farkasszuka” kéme és bérence vagyok. Ami nem volt igaz. És hogy megmentettem, bajából kigyógyítottam és szárnyaim alá vettem egy Mundane nevezetű angolt - ami igaz volt -, kit mondott farkasszuka küldött a béarnihoz Épernon herceg kíséretével ama „gyászos” napon, amikor a herceg követségben járt Navarrai Henriknél. L. V. azért nevezte „gyászosnak” e napot, mert - jóval a plessis-lez-tours-i híres találkozó előtt ekkor pecsételődött meg az a kapcsolat, amely azután az utolsó Valois és az első Bourbon közötti szövetséghez vezetett.

Ez a jelentés elképesztett. La Vasseliére ugyan kijelentette, minekelőtte tulajdon kezemmel küldtem volna a másvilágra egy párbajban, mely a kisasszony szándékai ellenére becsületesen folyt le: ő egy szerzetesrendhez tartozik, ám én azt akkor nem hittem el neki. Hogy valóban kapcsolatban állt a jezsuitákkal, azt napnál világosabban bizonyította eme jelentés.

Átolvastam a jelentéseket, minden szót mérlegelve, és arra az elhatározásra jutottam: megsemmisítem Samarcas és L. V. jelentését, ellenben meghagyom a többit, az alá nem írtakat, lévén azok homályosságuk okán ártalmatlanok. No meg úgy véltem, ha puszta űrt hagyok nevem alatt, a hiány maga kelt majd gyanút az esetben, ha az archívumot, melynek a pörhöz nincs köze, netán visszaszolgáltatják a jezsuitáknak. Samarcas azóta megtért az Úristenhez. La Vasseliére úgyszintén. Mérgező tanúvallomásukat, ha most megsemmisítem, senki nem rekonstruálhatja többé. S mivel nem vontam kétségbe: Jézus társasága fennmarad, és e szekta tagjai, ha száműzték is őket Franciaországból, nem szűnnek meg gyalogjaikat a király ellen felvonultatni, nem akartam volna, hogy rögtön ki tudják jelölni helyemet a sakktáblán, ha útjaink ismét keresztezni találják egymást.

A király nem sokkal a jezsuiták távozása után fogadott, a szokásos módon; úgy értem: ágyban fekve és éjféltájt. Amikor a nagy szobába beléptem, úgy rémlett, arca nem oly vidám és tréfára hajló, mint rendesen, és vettem magamnak a bátorságot megmondani neki: úgy látom, elégedetlen.

- Hogy lennék elégedett, Szakállas? - kiáltotta ő hevesen. - Hogyan lehetnék az, látván, mi hálátlan népem királya iránt, noha mindent, ami hatalmamban áll, megtettem és megteszek érte, e nép mégis napról napra új merényletet követ el ellenem! Szent Mókus málára! Mióta Párizsban vagyok, egyébről se hallok, csak merényletekről!

- De, felség, a nép szereti - mondtam. - Múlt csütörtökön, amikor felséged a Miasszonyunk-székesegyházba hajtatott hintaján, oly harsányan megéljenezték, hogy még a süket is meghallotta!

- Ugyan már! - felelte Henrik bánatosan és elgondolkodva, s önkéntelenül a kis fekete tapaszhoz nyúlt keze, mely felső ajkán éktelenkedett -, ha legnagyobb ellenségem hajtott volna el előtte hintón és ily pompában, még hangosabban éljenzett volna. Haj, Szakállas! - sóhajtott nagyot (és szemének máskor oly csúfondáros kifejezése most oly mély csüggedésről árulkodott, hogy igazán megdöbbentem, soha máskor nem láttam Henriket ily életuntnak és népéből kiábrándultnak). - A nép - és különösen a párizsi - barom, orránál fogva vezetik a hazugok, szájalók, jövendőmondók! Tapasztalhattuk az ostrom alatt!

- Felség - mondtam -, a nép hálás felségednek, amiért meghozta neki a békét.

- Pedig nem sokáig örvendezhet neki - vágta rá a király hirtelen visszatért, szokásos tréfálkozó kedvével -, mert még a holnapi napon kihirdetik és a falakra is kiragasztják hadiüzenetemet a spanyol királynak.

- Ó, Sire! - kiáltottam nekibuzdultan -, ez vitézi elhatározás! Nem mondhatják többé, hogy Fülöp bántatlanul viselheti ellenünk ezt a nevenincs háborút, s felséged mégsem vesz elégtételt rajta a sok bajért, melyet Franciaországnak, III. Henriknek és felségednek okozott! Esdve kérem, soroljon engem is azon nemesurak közé, kik e háborúban az elsők közt harcolhatnak felséged oldalán!

- Nem! Nem! Nem! Szakállas - rázta a fejét Henrik, ki továbbra is szakállasnak hívott, noha nagy kelmeárusi szakállamat rég a nemesurak kurta állszakállára cseréltem fel. - Tudom, vitéz vagy, s tudják ezt mindazok, kik harcolni láttak téged Ivrynél és Laon alatt. De sokkal becsesebb vagy nekem, hogysem kockára vethetném életedet holmi kardos-dárdás csetepatéban.

- De, Sire! - tiltakoztam. - Ki veti gyakrabban kockára életét összecsapásokban, mint felséged?

- Az más! Kötelességem jó példát mutatni nemességemnek, lévén vezére. Te azonban, Szakállas, ha megint harcba indulsz szolgálatomban, ezúttal nem vértek, hanem szoknyák ellen fogsz hadakozni.

- Szoknyák ellen, Sire?

- Fekete, lila, bíborszínű és fehér szoknyák ellen! Vagy mit tudom én, még milyenek ellen!

- Hogyan, Sire? Reverendák ellen?

- Reverendák ellen és Rómában! - mondta, s a nevetés rázta, látva elképedésemet. - Hej, Szakállas! - keze megint az ajksebét rejtő kis fekete tapaszon babrált, úgy látszik, viszketett a seb vagy zavarta -, bánt a lélek, amiért oly hosszú időre el kell távolítanom téged házaskötelékeidtől... - (S e szónál: házas, futólag rám mosolygott.)

- Oly hosszú időre, Sire?

- Rómában - sóhajtott ismét nagyot, ám ezúttal inkább mókázva, semmint mélabúsan -, Rómában minden lassan megy, számtalan kánonnak alávetve, hangyaléptekkel, fokról fokra. Pro primo: mikor elhatároztam, áttérek, elküldtem Rómába Pisany márkit. De el sem jutott oda: a pápa megtiltotta neki, hogy Firenzénél tovább menjen, és egyáltalán nem volt hajlandó fogadni követemet. Pro secundo: amikor püspökeim katolikussá ütöttek, elküldtem Rómába Nevers herceget, kit előbb igen zordonan fogadtak, de fogadtak, csakhogy nem mint az én követemet, hanem mint Nevers herceget (csodáld meg, Szakállas, e barátcselt!). És bűnbocsánatról hallani sem akartak. Végül hála d'Ossat apátnak, ki afféle régimódi, igaz francia, s mint a legszorgalmasabb a római méhek közül, fáradhatatlanul munkálkodik ügyem javára, már-már célt értünk, s én éppen el akartam küldeni Du Perron őeminenciáját őszentségéhez, lévén igen jók a kilátásaink arra, hogy a pápa elismerje áttérésemet, amikor a kis Chatel kése arra kényszerített - azt mondtam, Szakállas, arra kényszerített! -, hogy száműzzem a jezsuitákat! Szent Mókus málára! Hogy felkavartuk ezzel a kedélyeket a Vatikánban!

- Fogadni mernék, a pápa dühöng - így én.

- Még annál is rosszabbat tesz - mosolygott sokat tudóan Henrik -, zokog! Igaz, VIII. Kelemen elnyerte az égtől a könnyezés adományát...

E megjegyzés titokban mulattatott, hisz Henrik maga sem nélkülözte mondott adományt.

- Tehát minden odaveszett, Sire?

- Éppen nem. D'Ossat az ellenkezőjét állítja. Ám mivel nem akarok mindent egy lapra feltenni, ellenőrizni kívánom ez állítást, mielőtt megkockáztatnám Du Perron őeminenciája útnak indítását.

- De, Sire, mit keresnék én ott? Úgy hallottam, d'Ossat apát nagy diplomata, országunk igaz híve, s amellett a pápánál is kegyben áll.

- Azonban egyházi ember és egyházához is igen hű, és ámbár véleményem szerint az egyháznak legalább annyira érdeke, mint nekem, hogy visszafogadja az eltévedt bárányt, különösen ha ez a bárány egy hatalmas ország ura, meglehet, d'Ossat azt hisz, amit óhajt, és hiú reményekkel kecsegteti magát is, engem is. Te nem vagy egyházi ember, ítéleted biztosabb lesz.

- Sire, írásban jelentsek?

- Egy sort se vess papírra! Küldd el hozzám de La Surie urat, s ő négyszemközt jelenti nekem, amit izensz. Te magad is csupán Lujza királyné levelét viszed magaddal, d'Ossat apátnak címezve.

- Lujza királynéét? - kerekedett el a szemem ámulatomban.

- Tudd meg, Szakállas, hogy Lujza királyné III. Henrik halála óta kéri a pápától: vonja vissza a pápai kiközösítést, mellyel elhunyt férje lelkét sújtotta és sújtja. D'Ossat apát színleg csak azért tartózkodik Rómában, hogy a királyné érdekében eljárjon. Az én ügyemet nem képviseli - tette hozzá Henrik, igen sokatmondó mosollyal. - Így oly gyakran felkeresheti a pápát, amint neki tetszik, s a spanyol bíborosok mégsem fognak gyanút.

- Azt mondanám, Sire, ez igencsak vatikáni furfang.

- Amelynek számos bizonyítékát láthatod majd Rómában, lévén mondott Róma nem csupán az Örök Város, hanem a földnek az a zuga, ahol a legtöbb ravaszság gyűlt össze. Három nap múlva indulsz - váltott katonásra hangja -, La Surie-vel, Quéribus kíséretével és annyi útipénzzel, amennyit kincstáram terhére kifizettetek neked. Jó éjt, Szakállas!

És hiszed-e, olvasóm? Már-már csalódást éreztem, mert nem tette hozzá: „Itt az ideje, hogy álmom elaltasson”, annyira övé volt e mondás és annyira kedves szívemnek.

A Louvre kapujában felleltem kíséretemet, s mert a fejem méhkasként zúgott mindattól, amit hallottam, siettem fellelni Miroult Virágmező utcai hajlékomban, és a vacsorához ültem, melyet ő tálaltatott elém. Alig vártam, hogy elújságoljam neki a csodálatos hírt: megyünk Rómába! Roppant elégedett voltam, hogy ezúttal e pompás elégtételben részesíthetem; igen rossz néven vette ugyanis, hogy nem vehetett részt oldalamon a clermont-i kollégiumban tett két látogatáson.

- Nos - kezdte ő, tapasztalván hallgatásomat, azzal a nyilvánvaló szándékkal, hogy mozgásba hozza nyelvemet -, hogy van a király?

- Elsőbben elgondolkodó volt és búbánatos, s igen csalódott a népben, holott rendesen nagy szeretettel szól róla. Mindazonáltal, amikor belejött, úgy tetszett, magához téríti az ebszőr. Ismered-e, én Miroulom, a furcsa mondás eredetét?

- Nem én - rázta meg a fejét Miroul, ki keservesen főtt saját levében, ám ezt nem akarta elárulni.

- A babona azt tartja, hogy ha egy veszett kutya megmarja az embert, elég az eb hátáról pár szál szőrt kitépni, és meggyógyul tőle a megmart.

- Különös gyógykezelés - Miroul barna szeme most éppoly hidegen csillogott, mint a kék.

- Ami szájsebét illeti - folytattam, nagyokat harapva a sonkába -, kis fekete tapasz borítja, és ámbár gyakran nyúl oda, talán mert viszket a seb, úgy láttam, ajka már nem dagadt. Úgyhogy - mondtam egy isteneset kortyolva jó cahors-i boromból - amondó vagyok, egy héten belül szájon csókolhatja Gabrielle-t.

- Ez nagyon megnyugtat - mondta Miroul, tűkön ülve. Én tovább ettem-ittam szemem lesütve, és mit sem szóltam. Ezt látva Miroul sóhajtott.

- Mondtál valamit, Miroul? - néztem rá nagy ártatlanul.

- Niente
 - mondta Miroul a fogát szíva.

- Niente, niente! - mondta II. Fülöp, amikor hírül hozták neki a legyőzhetetlen Armada vereségét. Én Miroulom - álltam föl -, me voy a dormir,
 igen fáradt vagyok. Jóccakát, Miroul!

- Jó éjt, Pierre! - felelte ő, ugyancsak felállva, elgyötört arccal.

- Éjszakámnak sokkal hosszabbra kellene nyúlnia napomnál - mondtam -, holnap temérdek dolgom lesz. Miroul, kérlek, segíts holnap málhámat összecsomagolni! Három nap múlva indulok Rómába.

- Rómába!

- Oda bizony.

- Egyedül? - kiáltotta Miroul elkeseredetten, úgyhogy nem bírtam tovább, s kissé meg is bántam, hogy oly soká forgattam a nyársot, amelyen sült.

- Hogyhogy egyedül? - kérdeztem meglepetten. - Azt mondtam volna: egyedül? Nem magától értetődik-e, hogy te velem jössz?

- Ó, én Pierre-em! - kiáltotta ő félig dühösen, félig elragadtatva. - Be kaján és gonoszkodó vagy! Miért nem mondtad ezt mindjárt meg?

- Miért nem kérdezted? - fordítottam hátat neki, és megindultam fölfelé a szobámba vezető csigalépcsőn.

Ő azonban utánam jött, és félretéve minden szégyenérzetet, kérdésekkel halmozott el. Én valamennyit megválaszoltam, már ágyamon fekve, míg ő mellettem ült, és akármennyire fáradt voltam is, boldoggá tett az az öröm, mely felemás színű szemében lobogott arra a gondolatra, hogy ismét oldalamon vágtázhat a világ országútjain, jó lova nyergében, vidám kísérettel a hátunk mögött.

Azt hihetnéd, szép olvasónőm, mihelyt Miroul távozott, én álomba zuhantam, de éppen nem: az a gondolat, melyet oly eltökélten száműztem agyamból, mióta a királlyal beszéltem, holott ő maga is világosan (és kegyesen) célzott rá, mondván: sajnálja, hogy oly hosszú időre el kell távolítania házaskötelékeimtől (és ez utóbbi szavaknál különös arcot vágva sandított rám), hirtelen rám csapott, annál nagyobb erővel, mert addig a létezését is tagadni próbáltam, sőt mi több, bizonyos lelkifurdalással párosult, mintha hűtlenné váltam volna nagy szerelmemhez azáltal, hogy az első pillanatban nem voltam hajlandó elszomorodni közeli elválásunkon, részint mert a lelkem mélyén majd felvetett a boldogság amiatt, hogy ismét a királyt szolgálhatom egy olyan ügyben, mely őrá és országunkra nézve egyaránt igen fontos, részint mert vonzódásom az utazáshoz és a kalandhoz szárnyakat kölcsönzött nekem, s ezek álszent képzeletemben nem voltak éppen angyalszárnyak, sőt...

És ámbár végül az álom megszabadított szégyenkezésemtől, az másnap a maga teljességében visszatért, és szívemet facsarta a kis zöld ajtóig vezető utamon végig, sőt barátném karjába is elkísért, ahol is megpróbáltam az ölelésbe fojtani, nem győzve betelni azokkal a gyönyörökkel, melyektől két nap múlva mindketten meg lettünk fosztva, ámbár erről Catherine még mit sem tudott.

- Én Pierre-em - mondta, amikor öleléseink után elkövetkezett az a gyönyörűséges pillanat, melyben testünk jóllakván, szívünk szabadabban szólhat. - Én Pierre-em, úgy rémlik, tekintete méla és bánatos. Hát nem tudja; hogy ha valami gondja-bánata van, azt meg kell velem osztania, mélységes szerelmünk jogán?

Ó, jaj, gondoltam, az osztozás nem lesz igazságos, hisz neki jut a nehezebbik része, ő itt marad otthonában, elhagyatva, az én figyelmemet pedig új dolgok, látképek, városok és új személyek sokasága fogja kalandos utam során lekötni.

Gorombán vert a szívem, míg az első szavakat elfúló hangon kinyögtem, dadogva és hebegve, ám végül mindent elmondtam neki, ha el-elakadt is közben szavam, kivéve a helyet, ahová utaznom kell - lévén megbízatásom titok, még szerelmem előtt is -, no meg az ott töltendő időt, hisz azt magam sem láthattam előre, lévén a döntés e nagyszabású ügyben az enyémnél fontosabb kezekbe letéve.

Ó, szép olvasónőm, mindazt - és még többet is - megkaptam kedves hercegnémtől, amit csak képzeleted elvár e heves, szenvedélyes és az ő életében oly későn beteljesedett szerelemtől: riadt némaságot, kővé dermedést, gyermekes hinni nem akarást, sírást, eszeveszett szemrehányásokat, fenyegetőzést - hogy soha nem fogom őt viszontlátni, esküdözést, hogy szíven szúrja magát vagy kolostorba vonul, sőt, amilyen gyerekes volt, még agyba-főbe kólintást is, ami végül is annyira kimerítette, hogy előbb jeges némaságba esett, majd könnyek özönében tört ki, melyekhez én nem mulasztottam el hozzávegyíteni a magaméit, mert magam is nagyon megszenvedtem a rámért kínt, ám mit sem tehettem azért, hogy attól megkíméljem, és mert akárhogyan volt is, alávaló bűnösnek éreztem magam, amiért ily nagy bajnak lettem okozója.

- Én Pierre-em - fog-e legalább írni nekem? - kérdezte, s hangja oly elhaló volt, hogy a szívem is elfacsarodott bele.

- Fájdalom, nem, angyalom, nem tehetem: senki nem tudhatja, hol vagyok. Ám ha a király kérésére alkalmam nyílik hazaküldeni de La Surie urat, ő majd hoz kegyednek levelet tőlem, ha megígéri, hogy nem fogja őt kérdésekkel elhalmozni, és nem haragszik meg rá, hogyha nem felel.

Megígérte, megkérdezte: mikor indulok, megriadt: olyan hamar?, s amikor azt kérdeztem tőle, felkereshetem e másnap, azt felelte, csüggedten és kétségbeesett pillantással, tegyek, amit akarok, neki jóformán mindegy, lát-e még vagy sem, mert úgy érzi: máris eltávoztam és elvesztem számára. Ám elválásunk pillanatában oly erővel szorított magához, amelyet soha ki nem néztem volna párnás karjából, s halkan elcsukló hangon azt súgta a fülembe:

- A holnapi viszontlátásra, Pierre!

Másnap kivörösödött szemmel, elgyötört arccal fogadott, és előbb nem akarta ruháit levetni, sem ölelkezni. Aztán mégis mást gondolt, és nagy hévvel összeborultunk, hanem utána megbánta a dolgot, ellenem fordult, s a szememre hányta: kőből van a szívem, ha még most is kedvem telik az efféle játszadozásban, holott el akarom hagyni őt; egyébiránt jól látja ő és mindig is tudta, én nem teszek különbséget egy magas rangú dáma és egy szutykos szolgáló között, napnál világosabb, hogy útközben, ahol csak megszállok, ott elcicázgatok majd kedvemre a fogadóbeli szobaleányokkal, hisz mindenek fölé helyezem a nyilvános és bűnös szerelmet, és akárhová tartok is, mihelyt oda megérkezem, annyi nőszemély lesz rajtam s körülöttem, mint bolha a kutyán. Mi őt illeti, nem bolond arra kérni: ígérjem és fogadjam meg, hű leszek hozzá, lévén hazug nyelvem sokkal ügyesebb a széptevésben, mint az igazmondásban.

S minekutána ezt metsző hangon elmondta, miközben kék szeme lángot lövellt s karmai kimeredtek, egyszeriben megnyugodott, elcsendesült, majd sírós, szánalmas kis hangon arra kért, amit előbb megvetően elutasított: hogy fogadjak neki esküvel hűséget.

Szép olvasónőm, hisz te is tudod, amit én: a hűségeskükkel is csak úgy vagyunk, mint a bókokkal, vagy hozzá sem kezdünk, vagy nem kiskanállal, hanem lapáttal mérjük. És töröknek avagy barbárnak kellett volna lennem ahhoz, hogy ne igyekezzek a kétségbeesést, melybe kis hercegném zuhant, annyi bizonykodással enyhíteni, amennyi csak kitelt tőlem, s bár fogadkozásaim talán hiúak voltak, szívemből fakadtak, s egyszerre éreztem át, amint a számról patakzottak, mennyire ingata-gok és mégis mennyire szükségesek kedvesem nagy bajában.

Mindazonáltal ez esküvések közepette, melyek hangzásra oly erősek, hatásukra nézve oly gyengék voltak, erősen furdalt a lélek amiatt, hogy azt a lényt, kit bálványozok, így félrevezetem könnyen pergő nyelvemmel, ám az is csak növelte iránta való szerelmemet, hogy egyre több s nagyobb hazugságra kényszerültem. És ő, ki hitte is, nem is szavaimat, noha hinni akarta, szememből ezerszerte igazabb szerelmet olvashatott ki, mint ajkamról. És végül egészen elbágyadva s megnyugodva hozzám bújt, és édes könnyeket ejtett, úgyhogy szívem eltelt túláradó, már-már alig elviselhető gyengédséggel iránta.

Minekutána megszemléltük Miroullal a térképeket, úgy határoztunk, hogy előbb Marseille-nek vesszük az irányt, majd a tengerpart mentén haladunk, így kerülvén el az Alpokat a téli hidegben. Utunk így hosszabb lett, de szebb és kellemesebb, hisz a levegő langyos volt, hanem élelemhez bajosan jutottunk, lévén e föld terméketlen. Hús alig került asztalunkra (nem számítva a bárány- és juhhúst), tej, vaj, sajt egyáltalán nem, és kenyérből sem jutott annyi, amennyit kívántunk volna. Hal ellenben volt bőven, friss és ízletes, de kíséretünknek ez sehogy sem tetszett, s felrótták nekünk, hogy a hét minden napján „böjtöset” eszünk.

Úgy gondoltuk, elég erősek vagyunk ahhoz, hogy ne kelljen az országutak mentén lesben álló haramiáktól tartanunk, kik rendesen óvakodnak ráharapni arra, amibe beletörhet a foguk. Mégis sor került rá, hogy megküzdjünk velük, ugyanis egy-két mérföldre Nizzától - ez egy igen szép kis kikötőváros a Földközi-tenger mellett - nagy kiáltozást hallottunk az útról, durva szitkozódást, de segélykiáltásokat is, s mert úgy rémlett, ez utóbbiak franciául szóltak, megsarkantyúztuk s vágtára ösztökéltük lovainkat, s egyenest belefutottunk egy zűrzavaros csetepaté kellős közepébe. Az egyik oldalon vagy húsz, így-úgy felfegyverzett semmirekellő, a másikon ugyanennyi zarándok, igen rossz helyzetben, mert öt-hat nőszemély is volt köztünk, s nekik nem volt más fegyverük, mint egy tőr, amilyet Gertrude du Luc úrhölgy is hordott övén, csakhogy ezek a szegény kisasszonykák, vele ellentétben, nem merték tőrüket használni, talán mert úgy vélték, nem annyira az életük forog veszedelemben, mint inkább erényük.

A támadás helyét jól és ravaszul választották meg az útonállók, mivel a Nizzából Genovába vivő országutat itt bal kéz felől igen meredek sziklák szegélyezték, jobb felől a tengerbe torkolló mély, köves szakadék. S mivel ezek az olasz útonállók voltak oly ravaszok, hogy az utat előbb sziklákkal eltorlaszolták, majd hátulról támadtak a zarándokokra, elvágták előlük a visszavonulás minden útját, hacsak nem kívántak a tengerbe fulladni.

Akadt azonban a zarándokok csapatában több férfi is, ki igen vitézül védekezett, különösen egy langaléta pap, ki nekem háttal, hosszú karját s kardját kinyújtva, éppen szaporán osztogatta a döféseket s szúrásokat mindazoknak, kik a közelébe merészkedtek, amikor megérkeztünk.

- A nemjóját, uram! Tartson ki! - kiáltottam, és rásütöttem pisztolyomat arra a semmirekellőre, ki éppen őt készült lelőni a barikád mögül. A fickó holtan terült el, s a rablók láttunkra hanyatt-homlok menekültek, megrémülve nagy számunktól, fegyverzetünktől és lovaink erejétől. Bámulatra méltó ügyességgel futottak le a tengerhez vivő, köves szakadék falán alighanem avégből, hogy odalent egy kis bárkába üljenek be, mely egy, az útról nem látható kis öbölben horgonyzott.

De La Surie úr egy jó kis sortüzet akart a rohanvást visszavonulókra zúdítani, én azonban nem engedtem. Két zarándok megsebesült, egyikük elég súlyosan, a banditák egy halottat hagytak hátra az úton, nem is szólva sebesültjeikről, mert a szakadék kövein, melyek fölött elfutottak, vércseppek csillogtak gyászosan a forró napsütésben. Bekötöztem a sebesülteket, megitattam őket, és megparancsoltam, kötözzék a halottat egyik öszvérünk hátára, hogy a legközelebbi faluban majd eltemessük.

Éppen itt tartottunk, amikor Pisseboeuf azt mondta nekem, okcitánul:

- Uram, ezek a semmirekellők odalent egy fehér rongyot lóbálnak.

S csakugyan, a szakadék közepe táján egy szürkés rongyot láttam egy szikla fölött ide-oda lengeni, egy láthatatlan kar végén.

- Mit akartok? - kiáltottam oda nekik olaszul.

- Uram - szólt egy hang, ám a hozzá tartozó fej nem bukkant elő -, arra kérjük, kegyeskedjék megengedni, hogy elhozzuk ama társunk tetemét, akit lelőtt.

- Ez valamiféle csel - mondta La Surie, ugyancsak okcitánul. - Én e gazfickóknak egy szavát el nem hiszem, még akkor sem, ha egy angyal kísérné őket.

- Ketten érte jöhettek, fegyvertelenül! - kiáltottam. És nyomban odatérdepeltettem a szakadék széléhez tíz puskást, meggyújtott kanóccal, és ugyanennyit az útra is, mind a két irányban. Eztán újratöltöttem mindkét pisztolyomat, és láttam, ugyanezt teszi La Surie úr is, igen bosszúsan.

- Uram - szólt az iménti hang -, kész-e nemesi és keresztényi becsületszavát adni arra, hogy bántatlanul távozhatunk a tetemmel?

Ez a szó, „keresztényi”, roppant mulatságosan hangzott egy gyilkos útonálló szájából.

- Szavamat adom rá, a mennybeli seregekre és a Boldogságos Szűzre! De siess! Nem várhatunk tovább!

Akkor két ember rugaszkodott el a sziklától, és oly ügyesen és gyorsan mászták meg a szakadék meredélyét, hogy egészen elámultam, mindazonáltal nem szűntem meg egy pillanatra sem szemmel tartani őket és a környéket, mindkét kezemben egy-egy pisztolyt szorongatva, és feszülten hallgatóztam is, mialatt Pisseboeuf és Poussevent leoldozták az öszvérről és az útra helyezték a lelőtt bandita testét.

Eközben felért az útra a két ember: az, aki a vezérnek látszott közülük, körülpillantott - pillantása éles volt és egy cseppet sem riadt -, majd habozás nélkül hozzám sietett, s lábát jól megvetve főhajtással üdvözölt.

- Uram, szívből köszönöm nagylelkűségét - mondta erős hangon. - A nevem Catilina - tette hozzá méltóságteljesen, mintha ismernem illenék e banditanevet.

- Signor Catilina - feleltem én, kifürkészhetetlen arccal -, jobb szerettem volna más körülmények között találkozni uraságoddal.

- Ilyen a hadiszerencse - felelte ő, változatlanul méltóságteljes arccal, de cseppet sem fennhéjázva, fölöttébb természetesen. Középtermetű férfi volt, igen fekete szőrű-bőrű, arca mindazonáltal nyílt és megnyerő, válla nagy erőről árulkodott. Amint így elnéztem, azt gondoltam magamban, hogy az ókori Rómának az az arisztokratája, akinek a nevét viseli, nemigen különbözhetett tőle sem külsejére, sem, meglehet, természetére nézve.

- Signor Catilina - jegyeztem meg -, igen nagy kockázatot vállalt, amikor rám bízta életét. Gondolom, nagyon szerethette ama társát, kinek végzete lett e csetepaté.

- Az öcsém volt - sütötte le Catilina a szemét -, és nagy foltot ejtett volna becsületemen, ha nem viszem őt haza szülőfalunkba.

Azzal letérdepelt az út porába, a halott mellé, s miközben hirtelen eleredtek könnyei, kezét összekulcsolva imát mondott fölötte, oly komoly és bánatos arccal, hogy mindenki elnémult: a zarándokok is, katonáink is. Mi engem illet, megvallom, nem bírtam levenni a szemem e rendkívül jámbor és bámulatosan udvarias haramiáról.

Végezetül Catilina felállt, felém fordult - ugyanolyan könnyedén és méltóságteljesen, ahogy mindent művelt -, és azt mondta:

- Uram, kérem, engedje meg, hogy az apát úr, ki jelen van, egy rövid fohászt mondjon elhunyt fivéremért.

Azzal rámutatott arra az égimeszelő papra, ki az imént oly oroszláni bátorsággal verekedett, s ki most baljával a kiugró szikla peremére támaszkodva, jobb kezével épp véres kardját igyekezett egy, a kőfal hasadékában megtelepedett bokor leveleibe beletörölni. Az ipse nyilvánvalóan értett olaszul, mert felfigyelt Catilina szavaira, a kardját hüvelyébe dugva azt felelte, szelíd és éneklő hangon:

- Szíves örömest, fiam.

Azzal megfordult, s én elképedve ismertem rá Fogacer-ra.

Nem volt könnyű Genovában egy akkora fogadót találnunk, hol nemcsak kíséretünket szállásolhattuk el, hanem a zarándokokat is. Ez utóbbiakat annyira megrémítette a rablótámadás, melyben kis híján ott hagyták a fogukat, hogy könyörögve kértek: hadd maradjanak oltalmunk alatt útjuk szent céljáig, Rómáig. Én igent mondtam, már csak azért is, mert leghőbb kívánságom volt, hogy Fogacer velünk maradjon, részint régi, meghitt és örök barátságunk okán, részint mivel alig vártam, hogy megtudjam, hogyan és mi végre jutott e különös öltözékhez.

Az olasz fogadósnék is csakolyanok, mint a franciák. Öt solért a világ legkényelmetlenebb kamrácskájába szállásolnak el többedmagaddal, s nemegyszer az ágyat is meg kell osztanod másokkal. Egy aranyért püspökhöz méltó szobát kapsz, külön étkezőhelyiséggel, mely távol esik a közös ebédlő fülsértő lármájától. És ha még megtoldod az aranyat ötven sollal, mint én tettem, kapsz egy kádat is, s mialatt bekebelezed vacsorádat, két szolgálólány azt a kádat színültig tölti gőzölgő vízzel a vödrökből, melyeket szép vöröslő karjukon hoznak.

Annyira elfáradtam e nap tohuvabohuja után és annyira vágytam az egyedüllétre, hogy rábírtam a genovai fogadósnét, egy kerek képű, nagy mellű, nagy seggű asszonyságot, kinek ajka körül fekete szőrszálak éktelenkedtek, tehát mint mondtam, rábírtam őt, hogy két szobát adjon nekünk, nem akarván ágyamat megosztani de La Surie úrral (ellentétben velem, a tiszteletre méltó Fogacer atya igenis meg óhajtotta osztani a magáét tanítványával). Mindazonáltal tartoztam barátságunknak azzal, hogy együtt szegjük meg a kenyeret a kis ebédlőszobában, ahol mindenekelőtt megszabadított bennünket csizmánktól Pisseboeuf és Poussevent, aztán kényelmesen elterpeszkedve karosszékünkben, vitézül megtömtük bendőnket pecsenyével, borral.

Közben leszállt az éj, s egyszerre megjelent a fogadósné három gyertyatartóval, ezeket lerakta asztalunkra, és a lelkünkre kötötte: ne időzzünk el túlságosan sokáig vacsoránk mellett, mivel ki-ki egy gyertyát vihet be a saját szobájába, és másikat nem remélhet tőle, lévén ő szűkiben e jószágnak.

Most, hogy jobban láttunk a gyertyák fényénél, elképedten bámultam Fogacer tanítványát, sőt nem álltam meg, és azt mondtam neki:

- Uram, Párizsban megismerkedtem egy kedves barátomnál, egy tiszteletre méltó orvosdoktornál egy szolgálólánnyal - a neve Jeannette volt -, ki a megszólalásig hasonlított kegyelmedre: ugyanaz a tojásdad arc, ugyanaz a szem, orr, eperajk, pihétlen áll...

- Márki úr - pislantott egyet a tanítvány -, ez éppen nem meglepő. Az a Jeannette ikertestvérem. Az én nevem Jeannot.

- Hát legyen Jeannot - sandítottam fél szemmel Fogacerra, ki fekete szemöldökét magasra felvonva mogyorószín szeme fölé, némán hallgatta párbeszédünket. - Jeannot - így folytattam -, részint Fogacer apát úr mellett betöltött klerikális hivatalára való tekintettel, részint a baráti érzelem okán, melyet kedves arca támasztott bennem, kérem, legyen vendégem ez asztalnál itt-tartózkodásunk egész ideje alatt!...

- Szívből köszönöm, márki úr - felelte Jeannot. - És elmondhatom: leereszkedése irányomban még növeli a hálát, melyet örök életemben érezni fogok kegyelmed iránt, amiért megmentette Fogacer apát úr életét és alighanem az enyémet is.

- Hacsak nem várt volna rád, gyermekem, a halálnál is keservesebb sors - tette hozzá Fogacer, s lassan hullámos mosoly jelent meg ajkán.

Mire Jeannot elpirult, és egy angyal, ki az angyali szikráját sem lelte fel eme válaszban, nagy hirtelen átrepült a szobán.

- Apát úr - mondtam (és szép olvasónőm, nézd el nekem, de e beszélgetés egész tartama alatt tele volt a szánk, szorgalmasan őrölt a fogunk, nyeldekelt a gigánk), mert egyformán éhes voltam földi táplálékra és új ismeretekre. - Apát uram, megvallom, annyira meghökkentettek összetalálkozásunk körülményei, hogy kedvem lenne egy-két kérdést feltenni.

- Mi fili, kérdezz, amennyit akarsz - szólt Fogacer -, ámbár nem kezeskedem érte, hogy mindre válaszolok és csak igazat mondok.

- Mi van ezzel a... - ez a kérdés már három órája égette a nyelvemet -, mi van ezzel a reverendával?

- Miért kérdi? - vonta fel sátáni szemöldökét Fogacer. - Tán nem rám van szabva?

- Amondó vagyok - kottyant közbe La Surie úr -, ez a reverenda pompásan illik uraságod személyéhez. Azt hinné az ember, vele született.

- Hadd szóljak világosabban, barátom - léptem közbe. - Méltán viseli kegyelmed e reverendát?

- Ez nehéz kérdés - bólogatott Fogacer. - Vajon méltán viselte-e szép lilaszín ruháját Pierre d'Épinac, Lyon érseke, ki tulajdon húgával hált? Ennek egyedül Isten a megmondhatója.

- Úgy értem - erősködtem -, valódi ez a reverenda?

- Vajon az-e a jezsuiták reverendája, kiknek, lévén szerzetesek, daróccsuhában, kötélövvel, saruban kellene járniok?

- Úgy értem, jelmez-e vajon eme reverenda?

- Minden ruhám jelmez - felelte Fogacer, s úgy rémlett, ezúttal nem oly tréfás a hangja -, hisz tilos kimutatnom valódi arcomat.

- Úgy értem - próbálkoztam ismét -, lelkiismerete nem bántja-e ebben a ruhában?

- Lelkiismeretemet nem a ruhámban hordom - vágta rá Fogacer az iménti, könnyed hangon, hullámos mosolyával.

- Nos, íme utolsó támadásom, mivel eddig mindegyiket visszaverte: kényelmesnek ítéli-e a reverendát?

- Útközben kényelmetlen. Célhoz érvén kényelmes.

- És ez a cél uraságod esetében Róma, ha jól értettem.

- Ahol is el fogom nyerni mindazon bűnbocsánatokat, melyeknek eddig oly kínos hiányát éreztem - felelte Fogacer, szemét lesütve, s kezét pecsenyéje fölött összekulcsolva.

- Meglehet - mondtam én, röpke tűnődés után -, hogy a kegyelmed nyila és az enyém, noha más-más íjász lőtte őket ki, egyazon célra irányulnak Rómában.

- Az fölöttébb valószínű - bólintott Fogacer. - Tehát kegyelmed tudja, ki lőtt ki engem.

- Ismerem és tisztelem őt - feleltem komolyan. - Soha püspök nem szolgálta még nála jobban királyát s egyszersmind önmagát is.

- Ámen - villant meg Fogacer mogyorószín szeme. - Ez a könnyű kis olasz bor nem a legrosszabb - tette hozzá. - Ürítem jó gazdám, Du Perron őeminenciája egészségére, nagy küldetése sikerére és leendő kalapjára.

- Miféle kalapra? - kérdezte ártatlanul Jeannot.

- Uram - felelte Fogacer -, csak nem várná el egy bíborostól, hogy hajadonfőtt járjon?

E válasz után beszélgetésünk kenetes mormogássá változott. Intettem La Surie-nek, ő felkapott egy gyertyatartót, macskaléptekkel az ajtóhoz osont, és nagy hirtelen kitárta, ám nem látott ott mást, mint a szobánkhoz vivő csigalépcsőt. Újra becsukta az ajtót.

- No, ez rendben van - mondtam. - Apát uram, ha a kegyelmed célpontja egy másik kis apát, mint hiszem, arra kérem, gyújtson világot elmémben, ami mondott apátot illeti, hisz a papok rendesen ismerik egymást.

- Mi fili, mit óhajt tudni? - kérdezte Fogacer.

- Hogy honnan jön és hová tart.

- Egy fekete ruha sötétjéből jön, s egy lila ruha halovány fénye felé tart, ha nem jutott máris hozzá, s ha hozzájutott, egy bíborszín ruha pompája felé.

- Nem személyes sorsára gondoltam, hanem közéleti szerepére.

- Mi fili - mondta Fogacer félig tréfásan, félig meghatottan -, hisz eztán kétszeres okom van fiamnak titulálni, nem csupán azért, mert ifjúkorában én tápláltam Arisztotelész meddő emleiből, hanem, hogy úgy mondjam, egyházi értelemben is, a reverenda jogán, melyet hordok. Mindenekelőtt tudja meg, mindig volt Rómában a francia érdekek védelmére egy francia követ és egy pártfogó bíboros. Ez utóbbi III. Henrik alatt eleinte Este bíboros volt, ki visszaadván lelkét teremtőjének, utódjára, Joyeuse bíborosra hagyta ezt a páratlan igazgyöngyöt, holtig hű szekretáriusát, d'Ossat apátot. Kinek - emelte fel hosszú, finom rajzú kezét - oly nagy volt a híre, mint talpig becsületes, sziklaszilárd, hűséges embernek és ügyes diplomatának, még odahaza, Franciaországban is, hogy amikor III. Henrik 1588-ban Blois-ban menesztette minisztereit, lévén azok az anyakirályné emberei, d'Ossat-t kívánta kinevezni Villeroy helyére...

- A teremburáját! - hűltem el. - Erről mit sem tudtam.

- Az egyház mindentudó - felelte ünnepélyesen Fogacer.

- Bámulatos felemelkedés egy kis apátnak! - vélte La Surie.

- Mégis nemet mondott rá - Fogacer ajkára szép lassan kiült cinkos, hullámos mosolya.

- És tudja-e, miért? - kérdeztem én.

- Azt csakugyan érdekes lenne megtudni - emelte égnek pókkarját Fogacer. - Nos, ha egy szép napon az egyház felkérne rá - vonta magasra szemöldökét -, hogy írjam meg d'Ossat apát apológiáját, nem mulasztanám el fehéren-feketén kijelenteni, hogy mondott apát keresztényi alázatból utasította vissza a Nyugat egyik nagy királya által felajánlott miniszterséget. Ez azonban, mi fili, egyike ama dolgoknak, melyeket minden pap mond, de egy sem hisz.

- Nincs az a silány portéka, mely el ne kelne! - mosolygott félszájjal La Surie.

- Ám akármekkora is az emberi hiszékenység, fentmondott portékát nem veszi meg senki, hiába eladó... Kedves Miroulom, ha a között választhatna, hogy miniszter legyen avagy bíboros, melyikre esne választása?

- A miniszterek jönnek és mennek, a bíborosok ellenben maradnak - vágta rá La Surie. - Én tehát a kalapot választanám.

- Helyes okoskodás. És gondolják meg azt is, hogy III. Henriket, ki eltökélten liga- és spanyolellenes volt, vajmi rossz szemmel nézték Rómában. Mi több, szodomita is volt. És ámbár ez éppen nem ritka dolog az egyház kebelén belül, ha valaki botrányt kavar maga körül, nemigen nézik el. Végezetül d'Ossat, amilyen jól értesült volt, bizonyosan tudta, hogy a harc Guise és a király között Blois-ban eljutott arra a pontra, hol egyiknek meg kellett öletnie a másikat. Ha a királyt ölik meg, mivé lesz minisztere? Másfelől ha Guise-t és vele fivérét, a bíborost ölik meg (ami őszentsége szemében iszonyatos bűn), mivé lesz a kiátkozott király minisztere? Tehát a mi apátunk visszautasította e kétes kimenetelű harc kínálta dicsőséget, és bölcsen itt maradt Rómában, a kereszténység napja alatt melegedni...

- Ezért dicséret illeti elővigyázatát - mondtam én.

- S most jöjjön az, ami bátorságát és tisztánlátását dicséri - emelte fel intőn hosszú kezét Fogacer. - Amikor Jacques Clément megölte III. Henriket, s az halálos ágyán Navarrai Henriket jelölte ki utódjául, Joyeuse bíboros, a mi római pártfogó püspökünk, átállt a Liga táborába, mire d'Ossat apát, ki homlokegyenest ellenkező nézetet vallott, otthagyta.

- Ő tehát ligaellenes? - kérdeztem, örömömben megremegve.

- Régtől fogva. Úgy véli, hogy ha a Liga Franciaországban a spanyol királyt szolgálja, valójában rossz szolgálatot tett a katolikus egyháznak.

- Kezdem megszeretni ezt a kis apátot - élénkült fel La Surie. - És mihez kezdett állástalanul Rómában?

- Lujza királyné, tudomást szerezvén a dologról, szolgálatába fogadta. Mint tudják, a királyné azt szeretné a pápánál kieszközölni - Fogacer szeme gúnyosan megvillant -, hogy misét mondjon elhunyt férje kiközösített lelkének üdvéért.

- Sancta simplicitas!
 - így Miroul.

- Tautológia! - vágta rá Fogacer. - A szentség mindig együgyű... Tudják-e, mit tanácsolt egyik levelében d'Ossat apát, holott az ő esze úgy vág, mint a borotva, IV. Henriknek? Hogy országa meghódítását siettesse azáltal, hogy megtartóztatja magát bizonyos gyönyöröktől, melyek felemésztik idejét és elvonják figyelmét a fődologról.

- És mit tett a király emez ártatlan tanács olvastán? - kíváncsiskodott La Surie.

- Felolvasta Du Perron őeminenciájának, s mindketten a hasukat fogták nevettükben.

Erre mi is nagyot nevettünk.

- Uraim - álltam fel, s megragadtam az egyik gyertyatartót -, kérem, fejezzék be nélkülem e flaskát. Szobámba vonulok.

- Fogadom, ideje, hogy álma elaltassa - mosolygott csúfondárosan La Surie.

- Nem. Meg akarok mosdani, maradék gyertyám fényénél. Uraim, jó éjt kívánok! Rám egy jó dézsa vár.

Azzal megindultam a csigalépcsőn. Az emeletre fölérve nagy meglepetésemre a lépcsőfordulón, a fal bemélyedésében, emberalakot pillantottam meg. Ugyan ki alhat itt ilyen kényelmetlen helyzetben a padlón e hideg időben, gondoltam, és fél térdre ereszkedve a kérdéses személy arcához közelítettem gyertyámat, de csupán az orrát pillanthattam meg, annyira beburkolódzott köpenyébe. És mivel ez az orr és száj gyermekre vagy nőre vallott, bal kézzel felhajtottam kissé a köpönyeg szélét, melybe az alvó a hideg miatt bebónyálta magát. S ekkor gyertyám imbolygó fényénél a földkerekség legbájosabb arcocskáját fedeztem fel, szép fekete fürtökkel keretezett arcot, mely még szebbnek tetszett, amikor az alvó, álmából felriadván, kinyitotta a szemét, mert szeme nagyon nagy volt, s ragyogó fekete, és sűrű szempillák árnyékolták be.

- Kedvesem - kérdeztem, meglepetten, hogy nem ijedt meg jobban váratlan felbukkanásom miatt -, ugyan miért pihensz és alszol itt, a kemény padlón ahelyett, hogy egy jó puha ágyban melegednél?

- Márki úr...

- Micsoda? Hát te ismersz?

- Hogyne ismerném - bólintott ő. - Egyike vagyok ama zarándoknőknek, akiket nemrég szabadított ki uraságod az útonállók karmai közül. A nevem Marcelline Martin - tette hozzá, szerényen lesütve szemét -, és özvegy vagyok, a párizsi parlament egy pálcás törvényszolgájának özvegye.

- Hölgyem - mondtam, tudva, hogy mi sem hízeleg jobban egy polgárnőnek, mint ha hölgynek szólítják -, felette elbúsít egy rangjabéli személyt ily kényelmetlen helyzetben látnom.

- Ezer hála és köszönet, uram, együttérzéséért. Az igazat megvallva, a fogadósné adott ugyan egy ágyat, hanem azt két másik társnőmmel kellett volna megosztanom, s mindkettő oly kövér, mocskos, piszkos, s úgy hortyog és forgolódik, hogy nem bírtam tíz percnél tovább, s idemenekültem, köpenyembe burkolózva.

- Hölgyem, nem tűrhetem, hogy a szép nem egyik tagja a padlón háljon, gyenge csontjait megnyomorítva. Kérem, foglalja el szobámat s nyoszolyámat! Én majd fegyvernökömmel hálok.

Amire elhalmoztuk egymást kölcsönösen udvarias tiltakozásokkal, mint képzelheted, szép olvasónőm. A szópárbajból én kerültem ki győztesen, s megragadva a szép özvegy gyengéd kis kezét, felsegítettem a földről, bevezettem szobámba, s már indultam volna tovább, amikor ő felkiáltott:

- Hogyan, uram? Egy kád! Tele tiszta, langyos vízzel! - merítette bele a kezét. - Hát nemcsak szobáját és ágyát, még a fürdőjét is fel akarja áldozni miattam? Uram, ez több a soknál! Ezt nem tűrhetem! Legalább fürödjék meg, mielőtt távozna. Itt ez az alkalmatos függöny, mely a kádat az ágytól elválasztja.

- Hölgyem, nem akarom szemérmét sérteni - tiltakoztam.

- Uram, ez a függöny elég oltalom! És ha nemet mond, a Boldogságos Szűzre fogadom, visszatérek korábbi helyemre - felelte ő, durcás arccal.

- Hölgyem, kegyed erővel kényszerít!

- Kérem, uram, ne vitatkozzék tovább, különben nem fürödhet gyertyafénynél. Láthatja, máris fogytán a gyertya!

- Nos, hölgyem - hajoltam meg -, kegyed győzött. Engedelmeskedem parancsának.

Azzal levetkeztem és belemerültem a vízbe, mely a sok por és a hosszú lovaglás fáradalmai után kész gyönyörűségnek tetszett.

- Jólesik-e, uram? - kérdezte a szép özvegy a függönyön túlról.

- Hölgyem, valósággal a paradicsomban érzem magam.

- Csak annyi a különbség - sóhajtott ő -, hogy Ádám nem egyedül volt a paradicsomban.

- Csakugyan, hölgyem - szóltam elfúló hangon.

- Uram, nem szeretném, ha másnak látna, mint aki vagyok. Jó házból való vagyok, s jó híremet van miért féltenem. Miért is határtalanul megbántva érezném magam legnemesebb érzelmeimben, ha más is megtudná, hogy uraságod anyaszült meztelen fürdött ama szobában, ahol hálok.

- Efelől nyugodtan alhat, hölgyem - feleltem, kissé meg-megremegő hangon. - A hölgyek irántam való jóságáról mindenkor hallgattam, mint a sír.

Amire csend következett, s én még a lélegzetemet is visszafojtottam, azon tűnődve, eleget mondtam-e vagy sem. Hogy merre billen a mérleg, nem is sejtettem, hisz jól tudom, amikor a dolgok ily ígéretes fordulatot vesznek, elég egy szó, egy mozdulat, egy tekintet, s minden elromolhat a legutolsó pillanatban.

- Tudja-e, uram - törte meg ő a csendet -, hogy irigylem? Én mindössze egy kicsiny tálka vízben mosakodhattam meg, alig volt több egy csészénél, és majd megveszek, hallván, mint lubickol abban a jó vízben, melynek simogatását én nem érezhetem.

- Hölgyem, ha helyet foglalna mellettem a kádban, érezhetné e simogatást.

- Mit képzel, uram? - felelte ő, el-elcsukló hangon. - Az egy tisztességes nő részéről igen nagy illetlenség volna!

- Hölgyem, van-e, ki nálam jobban tiszteli? - kérdeztem, érezvén, hogy most kell a dolgot erőltetnem. - Ám szükség törvényt bont. Ez a kád elég nagy, úgy is elmerülhet benne, hogy én egy ujjal se érjek kegyedhez. No meg ki szerezhetne erről valaha is tudomást? Éjfélre jár, szobánk csendes, az ajtót jól bezártam, s nemsokára a sötétség fedi el orcája pirulását: gyertyám már-már kilobban.

- Nos - susogta a szép özvegy alig hallhatóan, ám a torkában mintha egy kis ördög bujkált volna -, kérem, várjuk meg, míg elalszik. Akkor nem szégyenkeznék oly nagyon.

- Várjuk meg!

A szép özvegy szemét a gyertyatartóra szögezte, mely ágyam mellett állt egy zsámolyon, én őt és a gyertyát bámultam a függönyön át, mely olcsó, piros, meglehetősen áttetsző kelméből készült, és így néztük mindketten a lángot, mely az igazat megvallva, végtelenül lassan halt el.

- Uram - fordult hozzám másnap az én Miroulom, mialatt egymás mellett lovagoltunk kíséretünk élén -, bocsánatát kell kérnem, amiért ma pirkadatkor betörtem szobájába, hogy felébresszem. De honnan sejthettem volna, hogy uraságod megcsalja szíve hölgyét, alig három héttel azután, hogy elvált tőle?

- De La Surie úr - feleltem én, meglehetősen hidegen -, úgyis eléggé bánt miatta a lelkiismeretem, nem szükséges e bántalmat szurkapiszkálódásával tetéznie. Egyébiránt mióta vagy ennyire erényes? És nem tudod-e jól, mi mérhetetlen hatalma van gyenge szívünk fölött az alkalomnak?

- Azám - vágott ő sokat tudó arcot -, különösen ha valaki hozzásegít az alkalomhoz.

- Hozzásegít? - kérdeztem én, felháborodva.

És pár szóban, sotto voce, elmondtam neki a magamét. Nem volt immár okom titkolni az előzményeket őelőtte, ki saját szemével látta a végeredményt.

- Uram, hallván, hogy adja elő a dolgot, úgy vélem, ez egyszer hiszékenységből vétkezett. Napnál világosabb előttem, hogy az asszonyka, megpillantván a félig nyílt ajtón át, mint hordják a szolgálók kegyelmed szép szobájába vödörszám a fürdővizet, arra következtetett: kegyelmed fogja elsőként odahagyni a vacsoraasztalt, hogy megfürödjék, tehát szántszándékkal útjába került, hogy megindítsa azt, amit kegyelmed a szívének nevez, és megossza kegyelmeddel a szobát is, a fürdőt is, az ágyat is. Ki a kalitra áhítozik, a madarat is akarja.

- És aki a madarat akarja, a kalitra is áhítozik - vágtam rá ridegen. - Nem szeretnék kérkedni, de a madárka nem fogadta elutasítóan próbálkozásaimat. Épp ellenkezőleg.

- Meglehet, kegyelmed is egyike volt a kellemetességeknek, melyekre vágyott: a fürdő, az ágy és uraságod.

- Vagy fordítva - vidultam kissé fel -, én, a fürdő és az ágy. Én Miroulom, ma reggel oly csalódott és savanyú vagy, mint apátnő a maga kolostorában. Bocsáss meg nekem, máris megkeresem Fogacer-t, hogy elbeszélgessek vele.

- Neki aztán nem kell alkalmakra vadásznia! - jegyezte meg Miroul. - Ő magával viszi őket. Be jó is a buzeránsoknak! Nekik könnyű!

- Hogyan? Hát őt sem hagyhatod békén? Kedves Miroul, a szüzesség megárt neked. Később még találkozunk.

S lovamat visszafogva bevártam Fogacer-t és mellészegődtem. Ám fél óra sem telt bele, s Miroul is csatlakozott hozzánk. Vidám volt és tréfás, mint rendesen.

Rómáig nyolc éjszakát töltöttünk különféle fogadókban, voltak köztük jobbak is, rosszabbak is, én azonban, oly jól eleresztve; mint látták, mind a mai napig gyönyörűséggel emlékezem itáliai pihenőinkre.

Ellentétben azzal, amit az ország más városaiban, hová bekéredzkedtünk, megtapasztaltunk, a pápai vámhatóság Róma kapujánál rendkívül szigorú volt: átkutatták minden limlomunkat, pontosan számba vették fegyvereinket, és elkobozták minden könyvünket, az enyémeket csakúgy, mint a Fogacer-éit, hogy átnézzék őket. Ami két teljes napba beletelt, s végezetül egy nyájas modorú kegyes atya, kiről mérföldekre bűzlött: inkvizítor, közölte Fogacer-val, hogy nem adja vissza hóráskönyvét, mert a párizsi Miasszonyunkhoz igazodik, nem a római Szent Péterhez, s így eleve gyanús. Ami egészen elképesztette a mi szegény apátunkat, de még ennél is jobban, hogy elkobozták egy másik könyvét is, melyet Simler írt, e címen: A svájciak respublikája.

- Nem mintha bármi kifogásunk lenne Simler ellen - szólt az atya -, ki jó katolikus, avagy könyve ellen, mely az első szótól az utolsóig ártalmatlan. Csakhogy a könyvet lefordították franciára, és fordítója eretnek.

- De hiszen a nevét sem írták ki a címoldal hátára - hüledezett Fogacer.

- Mi azonban tudjuk, kicsoda - mondta az atya -, és melyik malomba hordja gabonáját. Egy genfi hugenotta.

- Atyám - vágott szerény képet Fogacer -, csodálom emberismeretüket.

- Rá vagyunk kényszerülve - szegte fel önérzetesen fejét a páter -, mi igen gondos listát vezetünk a hugenottákról, és különösen azokról, akik írásra adják a fejüket, nehogy megfertőzzék a maguk pestisével híveinket. Ugyanezen okból, márki úr - fordult felém -, itt tartom Montaigne Esszéi-t is, s csak akkor kaphatja vissza, amikor elhagyja Rómát.

- Én úgy hallottam - feleltem -, hogy Michel de Montaigne úr alávetette könyvét tisztelendőségetek cenzúrájának.

- De nem vette mindenütt figyelembe kifogásainkat, amikor másodszor is kiadatta könyvét. Azt látom, például, hogy az I. és II. könyvben még mindig úgy emlegeti Buchanant, mint „nagy skót költőt”.

- És mi ebben a rossz? - kérdeztem.

- Signor marchese
 - szólt az atya türelmes, fensőbbséges, atyai hangon, mintha egy gyermekhez beszélne -, ez nagyon is rossz dolog. Buchanan eretnek. Tehát nem lehet nagy költő.

Ezzel mindörökre befogta a számat, kivéve e helyt, emlékiratom lapjain, és búsan megváltam az Esszék-től, legalábbis arra az időre, amit Rómában kellett töltenem.

- Íme, mi fili - mondta Fogacer, mihelyt újra lezárhattuk málháinkat, s az atya (kinek illő jámborsággal megkentük volt a tenyerét) áldását adta ránk, és bebocsátott Róma kapuján -, íme, most árvájaként sirathatja el Montaigne-t.

- Kinek nagyon is igaza volt abban, hogy nem engedett itt a pápai cenzúrának. Amikor Blois-ban viszontláttam, gúnyt űzött eme cenzúrából. Megtiltani, hogy leírjuk Buchananról: nagy költő, mert történetesen eretnek, ez, állította ő, bámulatosan vétkes gondolkodásmód. És hozzátette: „Ha egy lány szajha, vajon szükségképpen poloska is?” A poloská-t ő úgy értette: büdös.

- És a szajhá-t úgy értette: protestáns? - kérdezte Fogacer.

- Nem - vágtam vissza: pengém félúton koccant össze az övével, s hárította azt el -, a szajhá-t úgy értette: szodomita...

- Uraim! Uraim! - lépett közbe La Surie úr. - Vannak szavak, melyeket nem tanácsos e falak közt kiejteni.

Mi azt illeti, ami e falak között volt, tudniillik az Örök Várost, mely nem igazán örök, hanem halott városok garmadája, oly nagy kedvem támadt felfedezni, olvasóm, hogy - noha kimerült voltam - mihelyt málháinkat leraktuk és kíséretünket elszállásoltuk a Két Oroszlánhoz címzett fogadóban (mely ott van, jobbra a Porta del Popolo mellett, amelyen át Rómába beléptünk), elhatároztam, átengedem Fogacer-t a szieszta renyhe gyönyörűségének, és bejárom a várost La Surie úrral. Ez körülbelül annyi időmbe tellett, mintha Párizst jártam volna körül, a két falkerítés hossza, úgy láttam, nagyjából egyforma. Rómának azonban nincs oly sok lakosa, ház sem szorong annyi egy rakáson, és nincs köztük oly sok emeletes, legalább egyharmada a fallal kerített résznek beépítetlen. Az utcák és terek ellenben szebbek, nézetem szerint, mint Párizsban, a házak palotaszerűbbek, s az utcákon nagy gazdagságról árulkodó hintók sokaságát és szép lovakat láttam. Annál nagyobb volt csalódásom tapasztalván, hogy itt nincsenek bevásárlóutcák, holott Párizs áruval csodálatosan jól ellátott boltjai megérdemlik, hogy az ember séta közben jobbra-balra tekingessen s gyönyörködjék a kirakatokban, hogyha az erszényében nem csörög is elég pénz a vásárláshoz.

A város a Tiberis folyó mentén terül el (melynek vize arról híres, hogy nap mint nap legalább annyi megölt ember tetemét sodorja magával, mint Párizsban a Szajna), és ellentétben Londonnal, a folyó mindkét partját elfoglalja. Meg kell vallanom, sosem láttam szebbet, mint az Óváros, mely Róma legdombosabb részén található. Itt igen szép házakat látni, melyek egyben pompázatosak is, mint oly sok minden Rómában. Egy járókelőtől megkérdeztem, kinek a tulajdonában vannak, s megtudtam, hogy a legtöbbjének olasz bíborosok a boldog birtokosai.

- Signore - mondta az ipse -, ha e házak annyira tetszenek uraságodnak, legjobban tenné, ha kibérelne közülük egyet, például ezt itt ni, melynek ablaktáblái zárva vannak. Ez a firenzei bíborosé, ki inkább egy másik házban lakik, mely ugyancsak az övé.

E titulus hallatán összenéztünk Miroullal. A firenzei bíboros azon ritka főpapok közé tartozott Rómában, kik szerették Franciaországot és előmozdították érdekeit.

- Csakhogy e palota bére igen tetemes lehet - mondtam.

- Dehogy, dehogy, signore - tiltakozott a kis ember, mert apró termetű volt és sovány, s a szeme oly eleven és fürkész, mint a mókusé. - Mondja meg nekem a nevét és a címét, és én még ma este elviszem uraságodnak a ház kulcsát.

- Siorac márki vagyok, és kíséretemmel együtt a Két Oroszlán fogadóban szálltam meg.

- Ó, signore! - csapta össze két kezét a kis ember. - Uraságod márki is, francia is. Ez elég lesz őeminenciájának. Még ma este ott leszek a kulccsal.

El is hozta, csakugyan, s én másnap megtekintettem a bíboros hajlékát a kis ember társaságában, ki igen komolyan vette cicerone
 szerepét, s nem győzte eleget dicsérni a helyet, vajmi fölöslegesen, mert az nemcsak nagy istállókat és tágas közös helyiségeket kínált embereim és lovaim elszállásolására, hanem egy igen szép, ámbár a tél hidegétől kissé megviselt kertet is, és egy elragadó lakást. Csupa márvány volt, tele oszlopokkal és szobrokkal, s a tetejébe még bámulatosan díszes is. Az egymásba nyíló közös termek falait - melyekből legalább négy volt - aranyozott bőrrel vonták be, a szobákat brokáttal és selyemmel: ilyen pompát eleddig csak a Louvre-ban láttam. Ehhez még az én kis hercegném palotája sem volt fogható, holott az Párizsban a legszebbek egyikének számított. De, szép olvasónőm, látom, összevonod bájos szemöldöködet. Ugyan min bosszankodsz?

- Uram, igazán meglep és meghökkent. Hogy vágyhat fényűzésre uraságod, ki fülem hallatára kárhoztatta a párizsi nagyurakat amiatt, hogy a kelleténél több lakájt tartanak palotáikban?

- Szép olvasónőm, e dologban csakugyan hajlíthatatlan vagyok. Fölöttébb utálom az inasoknak ezt a túlburjánzását, és az a véleményem: húsz egy fikarccal sem szolgálja jobban ki az embert, mint tíz, az efféle költekezés hiábavaló. Ellenben egy tágas s minden ízében szépen berendezett lakás egész nap gyönyörködteti a szememet, s ha ráadásul még el van látva a szokás megkövetelte mindenfajta kényelemmel is, örömest fészkelem be magam megnyugtató pompájába, ha szabad így mondanom.

Mondott házat egy hóra ötven aranyért vettem bérbe, s ámbár La Surie morgott miatta, ötven aranynál sokkal többet ért az az öröm, melyet éreztem, azt képzelve ez oszlopok és szobrok - gyakran eléggé fedetlen testű szobrok - és aranyozott bőrrel, brokáttal bevont falak között, hogy jómagam is nagy firenzei bíboros vagyok, ki e gyönyörűséges tárgyak közepette él papi tétlenségben, melyet mindazonáltal olykor - csak hogy legyen sava-borsa -, holmi ravasz politikai cselszövény fűszerez.

- Kétlem, uram, hogy e tunya létet sokáig elviselte volna, annál is inkább kétlem, mert egy bíborosnak meg kell tartóztatnia magát a szépnemtől, ha tetszik, ha nem.

- Ej, hölgyem, igazán ezt hiszi? Hát nem hallotta, hogy a főpapok közül sokan felmentve érzik magukat a közönséges erények alól, s itt, Rómában tiszta erkölcsűnek tekintik közülük azt, ki csupán egy fattyat nemzett ifjúkorában?

Magammal vittem Rómába Lucöt és Thierryt, részint mert zsenge koruk ellenére igen vitézül forgatták a kardot, részint mert nem akartam őket otthon hagyni, Párizsban; attól tartottam, Franznak, kire a gyeplőt bíztam, nem lenne elég tekintélye őket megfékezni és meggátolni, hogy a házban bajt okozzanak. És annak a napnak másnapján, melyen a bíboros palotájába beköltöztünk, elszalajtottam Lucöt d'Ossat apát úrhoz, kit arra kértem: fogadjon. Amire ő rá is állt, bár kikötötte: az éj leszállta után, kis kísérettel keressem fel, és titokban. S én szigorúan tartottam is magam ehhez.

D'Ossat úr az Óvárosban lakott, egy szerény, de igen kényelmes lakásban. Abban a puhán kipárnázott kis szobában, ahol fogadott, jó meleg volt és világos a tűztől, s a bíborbársony, mellyel a falak be voltak vonva, még meghittebbé tette a szobácskát. Fogadom, e bíborszín titkos becsvá-gyára emlékeztette az apátot. Ő maga egy igen széles karosszékben ült, melynek öblében igen kicsinek tetszett, ám csupán egy pillanatig láthattam így: mihelyt megpillantott, felpattant, s minekutána mély meghajlással biztosított tiszteletéről, arra kért, foglaljak helyet a karosszéken. Ő maga egy bíborszín bársonnyal borított kis zsámolyra ült át. Én nyomban tiltakoztam. És mindketten rohamra indultunk, és annyit udvariaskodtunk és udvaroltunk egymásnak, s vetélkedtünk keresztényi alázat dolgában, szüntelenül arra törekedve, hogy fél fenékkel mondott zsámolyra ereszkedhessünk le, hogy még ma is ezzel szórakoznánk, ha d'Ossat apát, ki éppen nem volt híján a józan észnek, meg nem ráz végül egy kis csengőt, s meg nem parancsolja embereinek: hozzanak be egy másik karosszéket, melyen immár nyugodt lélekkel helyet foglalhattam, s elővonva zekém zsebéből Lujza királyné levelét, azt átnyújtottam címzettjének.

Elolvasta, s olykor éles pillantást villantott felém a papír fölött. Volt időm alaposan szemügyre venni porhüvelyét. Kicsi volt és törékeny, hihetetlenül sovány, mindazonáltal tetemes energia hordozója, mintha az animalculusoknak, éppen tagjai csekély kiterjedése miatt, kevesebb helyük lett volna mozogni és kerengeni, s ezért jobban összesűrűsödtek volna abban a kevésben, amit találtak. E hallatlan elevenség miatt d'Ossat apát madárra emlékeztetett, s a hasonlatosságot még fokozta kis sasorra, valamint fürge mozgása és szökdécselő járása; nemcsak teste volt örökös mozgásban, hanem keze, lába, törzse, sőt a feje is, melyet úgy forgatott ide-oda, mintha a veszély első jelére el akarna rebbenni.

Mi arcát illeti: homloka nagy volt, s szelíden fehérbe hajló, angyali, pihés kis szőke hajszálak fontak glóriát köré, kék szeme elég élesnek tetszett, kis orra, mint már mondtam, sólyom csőrére emlékeztetett, eperajka nőies volt, s ezen a szeretetre méltó fiziognómián elömlött annak az embernek az elégedettsége és jó érzése, ki nem tagadja meg magától azokat a kis kellemetességeket, melyekkel az egyház szolgái oly gyakran megajándékozzák magukat.

Kissé elképedve, kérdőn nézett rám, minekutána elolvasta Lujza királyné levelét, és bár egy árva szó nem sok, annyit sem szólt, kérdő arckifejezése tudtomra adta: az apát nem érti, miért késztetett a királyné rá, hogy oly sok költség és fáradság árán megtegyem e hosszú utat, s átkeljek az Alpokon, csak azért, hogy azt adja tudtára, amit eddig is tudott. Úgyhogy pár szóval világosságot gyújtottam elméjében küldetésem valódi tárgyát illetően.

- Márki úr, tökéletesen megértem őfelsége ijedelmét, ki most attól fél: a jezsuiták száműzetése kudarcra ítéli feloldoztatása ügyét - mondta az apát. - És az igazat megvallva - folytatta, két karját a szék karfájára fektetve s mind a tíz ujját összetéve -, magam is ettől tartottam az első kihallgatás alkalmával, melyre őszentsége méltatott e gyászos esemény után.

- Úgy hallottam, őszentsége sírt.

- Márki úr - felelte finom mosollyal d'Ossat -, meg kell értenie, hogy amin egy király haragra gerjedne s tombolna, azon a pápa, kihez e vajmi kevéssé keresztényi megnyilatkozások nem illenek, nem tehetvén mást, búsul, sóhajtozik és sír. Ezt követeli tiszte. S én azt mondanám, VIII. Kelement kedélye is erre teszi hajlamossá.

Ez az elemzés elbűvölt, s immár más szemmel néztem d'Ossat-t, amit ő rögtön megsejtett, mert másodszor is elmosolyodott, s ezúttal a mosoly nekem szólt, az előbbi viszont önmagának, mintegy tulajdon szellemessége elismeréseképpen.

Nyomban visszamosolyogtam rá, és e mosolycserét, mely igen közel hozott bennünket egymáshoz, egy elbeszélés követte, melyben az apát láthatóan nagy gyönyörűségét lelte, s amelyet én a legfeszültebb figyelemmel követtem.

- Nagyon sajnálom, ami történt, mondta őszentsége. (Figyelje meg, márki úr, hogy nem említette meg, kivel történt a dolog, az eretneknek még a nevét sem kívánta kiejteni.) De még inkább sajnálom, így folytatta (és merem mondani, ez a még inkább sajnálom összehasonlíthatatlanul többet jelentett, mint a nagyon sajnálom), hogy a párizsi parlament határozata száműzte a jezsuitákat Franciaországból, noha Chatel nem vallott rájuk...

- És apát úr mit felelt erre? - kérdeztem.

- Természetesen hallgattam. A pápa pedig e szavakkal folytatta (figyeljen jól, márki, itt minden egyes szót alaposan meggondoltak): „S hogy még nagyobb legyen a baj, a párizsi parlament eretnekségnek minősítette a jezsuiták ama tételét, mely szerint a királyt addig nem szabad elfogadni és elismerni, míg el nem nyerte a Szentszék bocsánatát.” Más szóval, kiáltotta a pápa nagyot sóhajtva, s e sóhaj szíve legmélyéről fakadt, más szóval az a feloldozás, amelyet tőlem kérnek, mit sem számít! D'Ossat - emelte égnek mindkét kezét -, mondja meg, vajon ez-e annak a módja, hogy a dolgokat úgy rendezzük el, mint kívántuk, s amilyen jól elindítottuk?...

- Hisz ezzel őszentsége nem vágott el minden utat előttünk - véltem én.

- Nem, nem, sőt!

- És mit mondott még a pápa? - kérdeztem kíváncsian.

- Eztán sóhajtozni kezdett, majd újra és újra elismételte, végtelenül sajnálja.

- És apát úr mit felelt rá?

- Én hallgattam, természetesen - felelte d'Ossat. - Láttam én jól, a pápa, amilyen izgatott, úgysem hallgatna meg. Ha ellentmondok neki, csak felingerlem, ám meg nem győzhetem. Amikor még friss a seb és vérzik - fordította jobbról balra finom fejét az apát egy madárka fürgeségével, s egyszerre ajándékozott meg egy pillantással és egy mosollyal -, még egy pápa sem hallgat egykönnyen a józan ész szavára... Várjunk, míg az indulat első hulláma kissé lecsillapul!...

- Gondolom, a jezsuiták nagy lármát csapnak itt Rómában társaságuk száműzetése miatt.

- S a spanyolok még nagyobbat - bólogatott d'Ossat. - Hanem e lárma és zavarkeltés elül egy idő után. Ha eljön az ideje, megint felveszem vetélőmet és újraszövöm fonalamat. E fonal végén ott a siker.

- Apát úr, csodálom derűlátását.

- Ez abból adódik, hogy én a dolgokat alaposan és mintegy kívülről szemlélem - mondta d'Ossat. - IV. Henrik nagy hadvezér, serege erős, győzelmet győzelemre halmoz. Nos, ha ő lenne a legjobb katolikus e földtekén, s naponta tenne egy-egy újabb csodát, de a háborút elvesztené, Róma őt soha el nem ismerné. Ezzel szemben ha éppen csak elfogadható katolikus, de fegyverei erejénél fogva felülkerekedik Franciaországban, Róma maga ajánlja majd fel neki a feloldozást, melyet most megtagad tőle. Rómának több ez ügyben a vesztenivalója, mint Henriknek.

- Hogyhogy? - ámultam el.

- Nem ismeri a mondást? - mosolygott ismét rám az apát, s kék szeme felvillant. - Ha a plébános elodázza a húsvéti tojások megáldását, hívei megeszik a tojást áldása nélkül.

- Ezt hogy értsem?

- Hogy a királynak van egy felbecsülhetetlen előnye a pápával szemben: ő van birtokon belül. Ő tartja kézben s bírja a stallumokat. Ő osztogatja a püspökségeket és apátságokat, s akiknek adja, azok élvezik e stallumok hasznát. A pápa mindezen kívül és alulmarad, tekintélye porba hull. Ha a királyt kizárja a katolikus egyház kebeléből, önmagát is kizárja a kereszténység egyik első országából, s csak úgy juthat oda vissza, ha felmenti Henriket az átok alól. S ha megmakacsolja magát és nemet mond, elkerülhetetlen az egyházszakadás! - kiáltotta az apát fájdalommal, mégpedig, úgy tetszett, nem tettetett fájdalommal. - Róma megkockáztatja - és a kockázat irtózatos! -, hogy a gallikán egyház éppúgy felszabadul gyámkodása alól, mint egykor, Angliai VIII. Henrik alatt az anglikán egyház.

Ez annyira lényegbevágónak és okosnak tetszett, hogy kissé meg kellett rágnom, mielőtt válaszoltam volna.

- Ez esetben miért húzza-halasztja a pápa, ki szükségképpen éppoly tisztán látja e veszélyt, mint apát uram, hogy eleget tegyen a király kérésének?

- A spanyol miatt, márki úr, a spanyol miatt! - kelt ki magából d'Ossat. - A fő akadály a spanyol. Kinek szinte nagyobb a hatalma Rómában, mint a pápáé. Aminek tanújelét márki úr is láthatta! Hogy engem fogadhasson, a szentatya kénytelen elhitetni cselédeivel, kik egytől egyig II. Fülöp zsoldjában állnak, hogy kizárólag Lujza királyné kérelmeiről tárgyalunk...

Mihelyt hazaértem, verbatim
 tollba mondtam La Surie úrnak e beszélgetést. Amikor az írással végzett, megkérdezte, elvigye-e a királynak.

- Nem, én Miroulom - ráztam meg a fejem. - Meg kell tanulnod kívülről, ahogy eljövendő jelentéseimet is, melyeket annak alapján írok majd, amit innen-onnan összeszedek.

- Hogy emlékezetből mondjam őket fel a királynak? - kérdezte Miroul. - Ez nekem gyerekjáték. Talán még emlékszik rá, uram: amikor meg akartam tanulni önerőmből latinul, szó szerint bevágtam Cicero összes szónoklatát. És igazán mondom - mosolyodott el, némi öngúnnyal -, úgy hiszem, mindmáig tudom őket. Ámbár koromra nézve immár elhaladtam negyvenedik esztendőmet, Istennek hála, emlékezetemet nem fogja a rozsda, ahogy a bökőmet sem.

- Ámen - nevettem nagyot.

- Jut eszembe, uram, tudja-e, kinek a lánya a törvényszolga szép özvegye?

- Nem én.

- Egy másik törvényszolga szép feleségéé, ki néhány nappal Szent Bertalan előtt halt meg kicsapongásai miatt, s akiről L'Étoile úr felolvasott uraságodnak holmi pajzán versikéket, melyeket kegyelmed gyakran idéz.

- Isten az egekben! Az ő lánya! És ő is egy törvényszolgához ment feleségül!

- Egy pálcás törvényszolgához. Ez magától értetődik. Uram, hogy lehet az - kérdezte Miroul -, hogy noha a szép özvegy holnap elhagy bennünket, s visszatér szép hazánkba, kegyelmed nem látszik búsulni? Úgy vélem, nem nagyon szeretheti.

- Nem rajongok érte. Noha mindig hat valamelyest szívemre az az asszonyszemély, akivel hálok, ő, az első mámor múltán, halálra untat. Amilyen forró a vére, olyan hideg a szíve.

- Jobban szerette volna fordítva?

- Azt éppen nem. Hanem őmellette sosincs részem azokban az édes-kedves percekben, melyek akár a legvadabb szerelmeskedést is követni szokták. Hogy ilyenkor beszélgetünk-e, vagy hallgatunk, egyre megy, ha együtt hallgatunk, egymás szemébe nézve. Ha pedig szólunk, csupa semmiségről szólunk, ám azok abban a percben drágábbak nekünk, mint bármely filozófia...

S amint ezt kimondtam, elfordultam, mert szemem könnybe lábadt, s az ablakmélyedésbe húzódva kitekintettem a római kertre, melynek ciprusait eső pásztázta.

- Uram - mondta röpke hallgatás után La Surie -, ha így érez, nem fogja túlságosan a szívére venni, amit tudomására kell hoznom. Tegnap este, mialatt kegyelmed d'Ossat úrnál időzött, rajtakaptam Thierryt, ki éppen akkor surrant ki, alul-felül kigombolkozva, a szép özvegy szobájából, és amikor fülön csíptem, s elkezdtem pirongatni, ő azzal védekezett, hogy elsőnek Luc döntötte hanyatt a hölgyet.

- A teremburáját! Saját hajlékomban! Égrekiáltó pimaszság! Elő a korbáccsal, Miroul! Elő a korbáccsal! De vérüket ne vedd! Mi pedig az asszonykát illeti, ebben a minutában szedje össze a retyerutyáját, és menjen a pokolba, vagy akár messzebb is, ha van messzebb!

Nem mondtam búcsút a szép özvegynek, sőt egy pillantásra sem méltattam távozásakor. Mindazonáltal mivel tudtam, kevés a pénze (ő legalább ezt állította), útravalónak húsz aranyat küldtem neki La Surie úrral (kit majd felvetett emiatt a méreg), s ő elfogadta a pénzt, amit, fogadom, kevés nő tett volna meg hasonló esetben, amikor az, aki a pénzt küldi, látni sem akarja többé.

A madárka elröpült, s én egyedül maradtam kalitkámban, mely ha aranyból volt is, csak kalit volt. Nem fájt a szívem a szép özvegy után, csupán a kellemetességeket sajnáltam, melyekben általa részesültem, mert ha a lelkemet untatta is, a testemet kielégítette, s ez a női társaságtól megfosztva hamarosan úgy érezte magát, mint a szárazra vetett hal. Annál is inkább, mert tapasztalnom kellett: hiába oly szépek és elomlóak az olasz hölgyek, jóformán hozzáférhetetlenek, mivel kora hajnaltól késő éjszakáig őrzi őket féltékenyen az a gyászos - és Itáliában a többinél is gyűlöletesebb - fajzat: az apák, fivérek és férjek.

Két héttel a szép özvegy távozása után meghívtam tizenegy órai ebédünkre vendégül Fogacer-t, ki nem kívánt az én bíborosi palotámban lakni, noha ezt felajánlottam neki. Csak ekkor tudtam meg tőle, hogy nem volt a jámbor nyáj pásztora, mint hittem, hanem utóbb csatlakozott a zarándokokhoz, a kellemesebb és biztonságosabb utazás reményében, amiben nagyot csalódott, hisz ott hagyta volna a fogát, ha mi nem lépünk közbe.

Mihelyt végeztünk olasz ebédünkkel (mivel a házzal együtt bérbe adták nekem a szakácsot és az ő tűzhelyét is), megkérdeztem barátomtól, találkozott-e már d'Ossat-val.

- Nem - felelte ő. - Az apátot utolsónak tartogatom, jó falatként. Beszéltem azonban egész sor pappal, kik valamennyien igen járatosak a Vatikán útvesztőiben...

Elhallgatott, mondatát kihívóan félbehagyva, s ahogy elnéztem rám szegződő, mogyorószín szemét, sátánian ívelt szemöldökét, úgy sejtettem, igyekszik holmi alkut kötni velem, mielőtt folytatná.

- S nemde, mielőtt közös szekerünkre hányná begyűjtött kalászait, szeretné látni, mire mentem én? S ha netán arra a belátásra jutna, hogy az én aratásom gyér és sovány a kegyelmedéhez képest, vajon nem érezné-e meglopva magát? Vagy cserébe csak egy részét adná át nekem annak, amit betakarított?

- Mi fili, hallani sem akarok efféle kuporiságról! Öntse csak elém gabonaszemeit, s akkor én is hozzáteszem a magaméit, egy szem nem sok, annyit sem tartva vissza. Papi szavamra!

Akkor elmondtam Fogacer-nak mindazt, amit d'Ossat apáttól megtudtam.

- Nem győzöm csodálni d'Ossat derűlátását - rázta meg a fejét. - Bizony mondom, ha VIII. Kelemen oly tisztánlátó és elszánt volna, mint V. Sixtus volt, késedelem nélkül feloldozná Henriket, mert sok forog kockán: a katolikus egyház léte, az, hogy Franciaország megmaradjon kebelében, s ne alakuljon át gallikán egyházzá, s hogy Spanyolország ezótától fogva ne tarthassa gyámsága alatt a Vatikánt. Ezért is vonakodott V. Sixtus fegyverrel avagy pénzzel támogatni a Szent Ligát. És belehalt.

- Úgy érti: meggyilkolták?

- Könnyen meglehet. A Vatikán történetében itt is, ott is felbukkan a méreg. Emlékezzék csak vissza, mennyire támadták a szószékről a Liga papoló papjai V. Sixtust! S ami Madridot illeti, ott egy jezsuita nem átallta nyilvánosan Navarra- és eretnekpártinak bélyegezni a pápát!

- Megbotránkoztató! - kiáltott fel La Surie. - Kétségbe vonni a pápa hithűségét!

- És ami még megbotránkoztatóbb, az az utódlás módja! II. Fülöp ugyanis megparancsolta a konklávénak: a közül a hat név közül válasszon pápát, melyeket ő írt elő számára. Holott a szent kollégium hetven bíborost számlál! Hatvannégyüket eleve kizárta a pápai trón birtoklásából II. Fülöp.

- Ennyi pápa megzavarja agyamat - mondtam. - És kit választottak meg?

- A legrosszabbat a hat közül, XIV. Gergelyt.

- Az órást - szögezte le La Surie.

- Hogyan, de La Surie úr? - vonta fel a szemöldökét Fogacer. - Hát ezt is tudja? XIV. Gergely valóban szenvedélyesen szerette az órásmesterséget. Napjait zsebórák javításával töltötte, Itália minden zugából összehordták neki az órákat. És bizonnyal ez a foglalatosság - fonta keresztbe jámboran két kezét Fogacer - tette annyira rövidlátóvá, hogy észre sem vette világunk dolgait. S míg zsebórától toronyóráig jutott, fel sem fogta, hogy ő immár nem a kereszténység feje, hanem II. Fülöp káplánja. Mindenben az ő akaratát követte. Tízezer katonát és hétszázezer aranyat ajándékozott Franciahonban a Szent Ligának. A tízezer katonából hírmondó is alig maradt az út végére, kórságban hulltak el, s a Vatikán tönkrejutott. XIV. Gergely mindazonáltal elég jó ember volt.

- Apát úr vajmi elnézően ítéli meg az órást - jegyezte meg La Surie.

- Egyházi ember volnék - felelte Fogacer az ő hullámos mosolyával -, és a jóakarat mintegy második köntöse a papnak. Engedtessék tehát meg nekem, hogy Noé köpönyegét vessem XIV. Gergely és utóda, IX. Ince szolgalelkűségére. Incét, lévén túlságosan ártatlan lelkű ahhoz, hogy e cselszövényekkel s zűrzavarral teli világon uralkodjék, Teremtője alig három hónappal megválasztása után magához szólította.

- És hogy állunk VIII. Kelemennel?

- Véleményem szerint őt tévedésből vette fel a pápajelöltek listájára II. Fülöp. Megfeledkezett róla, hogy mostani pápánkat V. Sixtus léptette elő bíborossá.

- Ezt úgy értsem, hogy VIII. Kelemen nem híve II. Fülöpnek? - kérdeztem én, ébredező reménységgel.

- De nem is ellensége, lévén óvatos ember, ki öregen kíván meghalni. S emellett nagyon magányos.

- A pápa magányos? - hüledezett La Surie.

- De mennyire! Egyedül van. Jól figyeljen rám, La Surie: a szent kollégium hetven bíborosa közül legalább harmincöt Fülöp lekötelezettje: neki köszönheti kalapját vagy valamely javadalmát. Úgyhogy ha ma a konzisztórium vitatná meg Henrik feloldozásának dolgát, elsöprő többséggel vetné el a javaslatot.

- Lelkiismereti kérdésekben a pápa nem köteles a konzisztórium véleményét kikérni - mondtam én.

- Valóban nem. Ám ha egymaga határoz, kiteszi magamagát Fülöp bosszújának.

- Csakhogy Fülöpnek most szakadt nyakába a háború, Henrik hadüzenete nyomán. Mit tehet e percben a pápa ellen? - vetettem közbe én.

- Sokat. Fülöp kezén van Itália fele, megfoszthatja Rómát Apulia és Szicília gabonájától. Már meg is tette. Hatszáz fegyverest zúdíthat a pápa birtokaira. Ez is megesett már. Beszüntetheti a harcot az itáliai tengerpartot dúló török kalózok ellen. S végül még rosszabbat is tehet, mint láttuk...

- Mégis, fogadni mernék - jegyezte meg La Surie -, a pápának is akadnak itt-ott támaszai.

- Akadnak bizony. És nem is akármilyenek! Velence és Firenze támogatja.

- S miért éppen ezek a városok? - tudakolta La Surie. - Mert gazdagok, tehát sok a veszítenivalójuk. És attól félnek, hogy amilyen féktelenül habzsolja a legkeresztényibb király a világi javakat, egy szép napon őket is elnyeli.

- Ugyan! - vont vállat La Surie. - Velence! Firenze! Kis státusok.

- Egy státus - emelte kecsesen a mutatóujját Fogacer, mintha prédikálna -, egy státus sosem kicsi, ha pénze van és jó diplomáciája. Mindazonáltal Henrik feloldozása dolgában Velence és Firenze nem tehet mást, legfeljebb felvilágosíthatja és támogathatja a pápát. És ez nem sok, ha valaki oly félénk, mint VIII. Kelemen.

- Fogacer - mondtam szemrehányóan -, d'Ossat reménnyel töltötte el lelkemet, kegyelmed kétségbe ejt.

- Tehetek én róla? - emelte égnek pókkarját Fogacer. - Hisz magam is kétségbeesek miatta. A helyzet olyan, amilyen. Nem én hoztam létre. Én csak azt mondtam el kegyelmednek, mit beszélnek egymás közt az egyház szolgái Rómában.

- De hisz végtére is a józan ész, az okosság, az emberség, a Szentszék függetlensége, Itália jól felfogott érdeke mind azt diktálná a pápának, hogy oldozza fel Henriket! - kiáltottam én felindultan.

- Aj, mi fili - húzta megint lassan hullámos mosolyra száját Fogacer -, ugyan mióta követik az emberek a józan ész szavát s a történelem az ész parancsát?

Minekutána Fogacer eltávozott, és az eső elállt, vállamra vetettem köpönyegemet, és kimentem a kertbe, kicsit járni. Kertünket egy ciprusokkal szegélyezett, márvánnyal kikövezett út szelte ketté, ott sétálhattam anélkül, hogy besározódtam volna. Amikor először pillantottam meg ezt a fasort, tiszta volt az ég, sütött a nap, és elbűvölt pompája és kényelme. Ám e borús délutánon, amelyről szólok, a ciprusokat nagyon is sötétnek, a felhőket nagyon is feketének, királyom és a magam jövőjét nem sok jóval kecsegtetőnek láttam. Mert immár úgy tetszett: annyi hátulütője van e szerencsétlen ügynek, hogy hosszú hónapokig eltarthat a megoldása, ha egyáltalán megoldódik, ami nagyon is kétséges, lévén Fülöp oly hatalmas Rómában, a bíborosok oly romlottak s a pápa oly gyenge. Mi engem illet, ha itt-tartózkodásom nagyon elhúzódik, elviselhetetlenül költségessé válhat számomra, gondoltam, s ami még rosszabb, egyfajta száműzetéssé, távol Franciaországtól, birtokomtól és szívszerelmemtől. S akkor nagy vágyakozás szállt meg kis hercegném után, s ez igen fájdalmas volt, de furcsa módon valamiképpen jótékony is, mintha e percben, a sírással küszködve, bánatom képében holmi rejtett kincsre bukkantam volna.

La Surie utánam jött, s előbb némán és velem egy ütemben rótta mellettem az utat, mert kitalálta, milyen állapotban vagyok, és könnyíteni akart lelkemen néma együttérzésével. S csakugyan, ahogy ezt megéreztem, hallgatása ellenére, mely annyira jelenvaló volt s egyszersmind tapintatos, igyekeztem felszínre vergődni álmaim mélyéről.

- Én Miroulom - karoltam belé -, mit gondolsz, igazán pappá szenteltette magát Fogacer vagy nem?

- Úgy hiszem, igen - felelte La Surie. - Ha nem így lenne, nem sikerülne becsapnia azt a sok papot, akivel összejön. De ha csakugyan pappá lett, meglep, hogy olyan egyház karja közé vetette magát, mely sok évszázada üldözi a hozzá hasonlókat.

- Épp ellenkezőleg. Nagyobb biztonságban érezheti magát eddigi üldözője kebelén belül. És mint vélekedsz az ő szavairól és d'Ossat apátéiról? Szólhat-e ennyire másként két harang?

- Amondó lennék - felelte La Surie, minekutána kicsit rágódott kérdésemen -, d'Ossat innen és belülről látja a dolgokat, Fogacer onnan és kívülről. Én tehát d'Ossat-nak hiszek.

- Bár én is neki hihetnék! - sóhajtottam. - Aj, be szeretném közelről látni ezt a pápát, akitől sorsunk függ!

- Megláthatja, uram, s pedig hamar. Nemrég kopogott be kapunkon egy kis klerikus, kit Giustiniani bíboros küldött, s négyszemközt jelentette: őeminenciája elvár bennünket holnap, tizenegy órára, hogy bemutasson őszentségének.

- Isten az egekben! És ugyan ki ez a Giustiniani bíboros?

- E ház tulajdonosa, uram. Hát már elfelejtette?

Kilencedik fejezet

Mivel d'Ossat tudtomra adta volt, hogy elővigyázatosságból jobb, ha nem keresem őt fel túlságosan gyakran, ő majd értem küldi írnokát, ha új fejlemény állna elő, örültem, hogy találkozhatom Giustiniani bíborossal. Nem volt kétségem afelől, hogy lévén firenzei és a toszkánai nagyherceg egyik ágense Rómában, rokonszenvvel tekint Henrikre és Franciaországra. Mindazonáltal amikor beléptem palotájába (melynek pompája a legkevésbé sem maradt el másik palotája pompájától, melyet nekem adott bérbe), kezdetben igen-igen óvatosan haladtam, örökös készenlétben arra, hogy ha óvatlanul lépnék előre, a következő pillanatban már hátraugorjak. Ám Giustiniani, ki mintha eleven cáfolata lett volna annak, ahogy nálunk, Franciaországban az olaszokat elképzelik, lévén a szeme tiszta kék, bőre világos s bíborosi fejfedője alól előkandikáló fürtjei őszbe vegyülten szőkék, nem kertelt és nem teketóriázott, hanem a játszma legkezdetén tudtomra adta, pontosan ismeri helyemet a sakktáblán, és tudja, kinek a gyalogja vagyok. Tehát előmerészkedtem tartózkodásomból, mint tolvaj az erdőből, s így a kölcsönös üdvözlés szertartása után - melyet ő volt szíves lerövidíteni - megkérdeztem tőle: véleménye szerint nem tette-e a feloldozást végképp lehetetlenné a jezsuiták száműzése.

- A jezsuiták száműzése bizonnyal nem használt ügyüknek - felelte Giustiniani, s égszínkék szeme megvillant. - De nem is ártott annyit neki, mint Sessa herceg és a jezsuiták kívánták. Isten bocsássa meg nekik - Giustiniani hangja kissé ironikusan csengett -, buzgalmukban továbbmentek a kelleténél. Szégyentelenül hazudtak a pápának, hogy a francia királynak ártsanak. Marchese, szégyellném rágalmaikat elismételni, annyira orcátlanok. Attól félek, megbántanám.

- Vostra Eminenza
 - hajtottam fejet a bíboros előtt -, ha sértésként értek volna a Liga papjainak hazugságai, melyeket végighallgattam Párizs ostroma alatt, ma merő seb lennék...

- Bene - mosolygott halványan Giustiniani -, folytatom. A jezsuiták azt állítják, hogy száműzetésük a protestánsok Montaubanban megtartott országos gyűlésének a határozatából folyik.

- A teremburáját! - kiáltottam. - Hisz ezt a gyűlést tíz-tizenkét éve hívták volt össze, még III. Henrik alatt.

- Tudjuk - bólintott Giustiniani, e többes számmal tudtomra hozva, hogy a pápa nem ült fel e hazugságnak. - Azt is állítják a jezsuiták, hogy utánuk majd száműzik Franciaországból a karthauziakat, a minoritákat és a kapucinusokat is; hogy máris felmentik állásukból az olyan jó katolikusokat, mint Séguier; hogy Bouillon marsall Luxemburgban templomokat dúl fel, és lábbal tiporja az oltáriszentséget. Egyszóval, hogy eztán a katolikus vallás rosszabb helyzetbe jut Franciaországban, mint Angliában...

- De hisz ez égrekiáltóan hamis! - keltem ki magamból.

- Vagy sírnivalóan hamis - mondta Giustiniani. - Mert jól tudjuk, a többi között, hogy semmiféle veszély nem fenyegeti a többi szerzetesrendet Franciaországban, noha a béarni uralkodót (a bíboros nem merte királynak titulálni Henriket, mivel a pápa még nem ismerte őt el annak) felette bántja, hogy nem hajlandók Istenhez imádkozni az ő életének megtartásáért. Azonban e pontra nézve teljesítettük az uralkodó óhaját, marchese: őszentsége megengedte a karthauziaknak, a minoritáknak és a kapucinusoknak, hogy imádkozzanak érte, ámbár ezt nem adta írásban. Hanem saját szájával tudatta római pártfogóikkal határozatát, hogy azok továbbítsák hozzájuk...

Ez nemcsak örömömre szolgált (amit meg is mondtam őeminenciájának), hanem a lelkem mélyén mulattatott is, mint a vatikáni ravaszság szép példája. Hiszen egy élőszóval adott engedélyt könnyebb visszavonni vagy letagadni, mint egy írásbeli parancsot.

- Ami Bouillon marsallt illeti... - kezdtem volna.

- Színtiszta rágalom! - legyintett Giustiniani. - Bouillon marsall ugyan kétségkívül hugenotta, de tudjuk: a legmérsékeltebbek közé tartozik felekezetén belül, és eszébe sem jutna feldúlni egy katolikus templomot. Rövidre fogva, marchese, ezek a gonosz beszédek és rágalmak többet ártottak kitalálóiknak, mint uraságod uralkodójának. Sua Santitá
 kétségkívül nagyon szereti a jezsuitákat - tárta szét két karját és nyitotta tágra égkék szemét a bíboros -, és felette megbotránkoztatónak tartja, hogy e rendet száműzték Franciaországból. Azonban...

Ez az „azonban”, jobban mondva, vagyis olaszul, ez a ma igen hosszan hangzott; a bíboros nemcsak elnyújtotta a hangját, hanem modulálta is, és még meg is toldotta egy széles kézmozdulattal meg az azt követő hallgatással, mely alatt szemét égnek emelte, vállát kissé felvonta. Majd rám szegezte égkék szemét, melyben cinkos kis szikra lobbant fel. És ha megpróbálom megfejteni e ma értelmét, olvasóm, mely mit sem mondott, de kötetekre menő gondolatokat sejtetett, megkockáztatnám; úgy lehet, VIII. Kelemen nem nézte túlságosan jó szemmel, hogy a jezsuiták generálisát II. Fülöp nevezte ki és nem ő; hogy Szent Ignác rendjének regulájában a pápa iránti engedelmességet megelőzi a generális iránti engedelem; hogy a jezsuiták foggal-körömmel estek az ő pártfogójának, V. Sixtusnak, és nem átallták őt „Navarra-pártinak” és „eretnekek cinkosának” becsmérelni; s végezetül, hogy a jezsuiták magatartásából kitetszik: jobban szívükön hordják a spanyol király, mint a pápa érdekeit. Mind e fenntartások természetesen nem gátolták meg a pápát abban, hogy „nagyon szeresse” a jezsuitákat, és a nyilvánosság előtt sírva fakadjon száműzetésük hírére, ám abban sem, hogy mint két nappal később megtudtam, megparancsolja generálisuknak, távolítsa el Rómából azokat, akik úgy elszomorították őt „gonosz beszédükkel és rágalmaikkal”.

E ma után (melyet titokban nagy gyönyörűséggel hallgattam) a bíboros egy pillantást vetett arra az aranyozott bronzból készült állóórára, mely egy márványasztalon díszelgett, és azt mondta, némi ünnepélyességgel:

- Marchese, ideje elindulnunk Sua Santitá-hoz! - De sietett sokkal bizalmasabb hangon hozzátenni: - Ezt az órát XIV. Gergelytől kaptam. Mint tudja, mindenfelől hozták neki a javítani való órákat, egész Itáliából, Franciaországból, Spanyolországból, sőt még Lengyelországból is. Ám mivel az esze már nem fogott jól, és nem emlékezett rá, melyik órát kitől kapta, visszakövetelni meg senki sem merte a magáét, kénytelen volt az órákat saját környezetében elosztogatni, hogy ne gyűljenek garmadára. Che peccato!
 - folytatta a bíboros, hangját visszafogva, amikor maggiordomó-ja
 visszavonult, minekutána gazdája vállára terítette hosszú köpönyegét. - Che peccato, hogy ez a derék pápa nem volt képes a kereszténység szétszórt elemeit úgy összeilleszteni, mint az órákét...

Őeminenciája véghetetlen leereszkedésében és igaz olasz udvariassággal maga elé tessékelt, amikor felszálltunk hintajába, melyet csodaszép faragások és aranyozás díszítettek, és négy szép ló vont. Megfigyeltem: a bíboros meghagyta egyik inasának, húzza össze a hintó függönyeit, s ebből arra jutottam: nem kíván társaságomban mutatkozni. Fogadni mernék: a puszta tény, hogy az ember francia, máris némi kénkőszagot feltételez az illetőről az Örök Városban, kivéve ha ligás vagy jezsuita.

- Marchese - koppintott kesztyűs keze mutatóujjával a térdemre Giustiniani -, az a dolgok rendje, hogy egy idegen nemesurat országának követe mutasson be a pápának. Ám mivel e percben a pápa nem fogadhatja a francia nagykövetet, mivel nem ismerte el az ország királyának Béarn uralkodóját, én leszek az, aki kegyelmedet bemutatom Sua Santitá-nak.

- Ezer hála és köszönet, Vostra Eminenza, de mit mondjak a pápának?

- Ma niente, niente
 - mosolygott a bíboros. - Ez bemutatás, nem audiencia. A pápa áldását adja kegyelmedre, és mond néhány szót. Kegyelmed legyen oly illedelmes, mint a festett kép, és olyan néma is.

- És hogyan mutatkozzam be?

- Sose aggódjék, marchese - koppantott ismét térdemre a bíboros -, dolga igen könnyű lesz. Csak utánozza mindenben a spanyol márkit, akit kegyelmed előtt mutatnak be őszentségének.

- És miért előz meg engem ez a spanyol márki? - kérdeztem, kissé megbántva.

- Nini! Il puntiglio francese
 - nevetett Giustiniani. - Marchese, kérem, nyugodjék meg. Ha az a márki megelőzi kegyelmedet, nem azért van, mert ő spanyol, hanem mert spanyol grand. Neve Don Luis Delfín de Lorca.

- Don Luis Delfín de Lorca! - kiáltottam meghökkenve.

- Ismeri őt?

- Segítettem egyik rokonán Párizsban.

- Bene. Ezt mondja meg neki. Spanyolország és Franciaország ugyan hadat visel egymás ellen, de emiatt még nem kell Rómában spanyoloknak és franciáknak elvágniok egymás torkát.

- Vostra Eminenza, nem fogok elfeledkezni róla - bókoltam.

- Marchese - szólalt meg ő, rövid hallgatás után -, hogy s mint érzi magát palotámban?

- Nagyszerűen.

- Bizonyára felmerült kegyelmedben a kérdés: vajon miért van két palotám Rómában? - sandított rám fél szemmel a bíboros.

- Vostra Eminenza - feleltem én, nagyon komolyan -, soha nem engedtem volna meg magamnak e kérdést.

- Bene. A válasz egyszerű. Csak egy palotám van: amelyben kegyelmed lakik. Amelyben én lakom, az Ferdinando del Medicié. Itt élt, míg bíboros volt. Ám, mint tudja, bátyja holta után ő lett Toszkána nagyhercege, s utódlását biztosítandó, kénytelen volt levetni a bíbort és megnősülni. Ami nagyon is elbúsította - tette hozzá Giustiniani, finom mosollyal.

- Pedig azt hallottam, Lotaringiai Krisztina szép, mint a nap, és angyalian jó.

- Csakugyan az. A nagyherceg nem azon búsult, hogy el kell őt vennie, hanem azon, hogy le kellett mondania a bíborosi kalapról.

- S vajon nem roppant előnye-e a toszkánai nagyherceg számára, hogy lévén évekig bíboros Rómában, oly jól ismeri a Vatikán politikáját?

- De az - vetett rám helyeslő pillantást Giustiniani. - Különösen a mostani, bajos helyzetben...

A bíboros az elfogadóterem előszobájában hagyott. Ha eljön az ideje, majd értem küldik ide a pápa kamarását, mondta. Jó darabig várakoztam, s közben elgondoltam, vajon mit érezne szegény Sauveterre bácsi, ha itt láthatna az „új Babilon” szívében, amint némi türelmetlenséggel várom, hogy a „pápista bálvány” lába elé boruljak és csókkal illessem papucsát...

De nem időzhettem tovább el e gondolatnál, mert belépett egy fekete bársonyba öltözött, spanyolgalléros úr. Igen jóképű volt. Úgy néztem, még nem haladhatta el harmincadik életévét. S mivel tudtam: ő bizonnyal Don Luis Delfín de Lorca, spanyol grand, felálltam, lekaptam fejfedőmet, és mélyen meghajoltam előtte. Előbb mintha meglepte volna ez a fogadtatás egy francia nemes részéről, aztán jól szemügyre vett, s mert alighanem kedvére volt, amit látott, rám mosolygott és ugyancsak leemelte kalapját. Ez hallatlan leereszkedés volt részéről, hiszen egy spanyol grand még királya előtt sem tartozik kalapját levetni. Meg akarván mutatni neki, hogy méltányolom a megtiszteltetést, viszonoztam mosolyát és újra meghajoltam előtte. Amire ő nyomban újabb mosollyal és nagy kalapja lengetésével felelt. Így versengtünk jó egy percen át udvariaskodásban, hogy szinte belefájdult már a sok mosolygásba a szájam csücske, jobb karom pedig belefáradt kalapom ismételt levételébe és felvételébe. Végezetül közmegegyezéssel békén hagytuk kalapunkat, és áttértünk a beszédre.

- Senor marqués - mondtam spanyolul -, boldog vagyok, hogy uraságoddal összehozott a sors. Ez nagy megtiszteltetés számomra.

- Márki úr - felelte ő franciául -, én érzem megtisztelve magam.

Itt, olvasóm, jócskán leegyszerűsítem mondatainkat, melyek az országainkban dívó szokásnak megfelelően jóval dagályosabbak voltak, és lerövidítem szóváltásunkat is, mely vajmi hosszúra nyúlt, hisz mindketten bizonyítani igyekeztünk, hogy a francia nem kevésbé udvarias, mint a spanyol, illetve hogy a spanyol ember nem kevésbé udvarias, mint a francia. És minekutána jó öt perc elteltével úgy tetszett, sikerült a bizonyítást kölcsönös megelégedésre végbevinnünk, rátértem arra, ami a szívemet nyomta.

- Senor marqués - szóltam -, Párizs ostroma alatt a házamba fogadtam Dona Clara Delfín de Lorcát. Rokona-e a hölgy uraságodnak?

- Hogyan? Hogyan? - vonta fel igen sűrű és igen ívelt szemöldökét Don Luis (arckifejezése mindazonáltal így sem tetszett komornak vagy szigorúnak), és úgy bámult rám, mintha csak most pillantaná meg először a maga valóságában nem pusztán porhüvelyemet, hanem a lelkemet is -, hogyan, márki? - és szeretetteljes mosollyal rám villantotta hófehér fogait. - Hát uraságod az a híres Siorac, akinek dicséretét zengi Dona Clara kora reggeltől késő estig? Nincs oly szobaleány vagy maggiordomo cselédeim között (Dona Clara ugyanis velünk él, s amióta feleségem megbetegedett, ő neveli, bámulatosan jól, gyermekeimet), ki hírből ne ismerné márki úr nevét és ne értesült volna erényeiről. Mert ha hihetek rokonomnak, uraságod az összes keresztény nemes közül a legjobb szívű, és mintegy epitomé-ja mindazon erényeknek, melyekkel egy férfi ékeskedhet.

Előbb azt hittem, tréfál, és kissé kényelmetlenül éreztem magam, ám mivel a gúny szikráját sem fedezhettem fel bársonyos szemében, láttam: szava nem réz, hanem merő színarany, s azt gondoltam magamban, az idő múlása talán megnemesített, mint a jó bort, Dona Clara lelkében, feledésbe merítve, ami ecetes volt vagy csípős. Mert az igazat szólva, a szép szárnyak, melyekkel vállamat ékesítette, vajmi messze estek az ördögi lólábaktól, melyekkel búcsúlevelében felruházott.

- Senor marqués - feleltem -, örömmel hallom, hogy Dona Clara így beszél rólam, és még nagyobb örömmel, hogy itt van, uraságod hajlékában Rómában, mert ha százzal szoroznók is meg a jót, amit ő rólam mond, az sem érne fel azzal a tisztelettel és szeretettel, melyet én tápláltam irányában. Határtalan sajnálattal töltött el távozása Párizsból, és roppant boldog volnék, ha hajlandó lenne felkeresni engem római szállásomon.

- Szavamra, megmondom neki.

Don Luis nem folytathatta, mert ebben a pillanatban megcsendült egy kis harang, s egy bíborszín, súlyos bársonyfüggönyt félrevonva belépett a pápa kamarása.

- Ütött a perc, uraim. Elsőként Don Luis Delfín de Lorca mutatkozzék be. S majd őutána Siorac úr.

Beléptünk a terembe, én az ő nyomában, ám míg én ott maradtam állva a függönynél, Don Luis két lépést tett előre, majd fél térdre ereszkedett. De nem fogom e helyt mindjárt elmondani, mit csinált, mivel az adott pillanatban ugyanazt csináltam én is, gondosan utánozva a márki minden gesztusát, amint azt Giustiniani bíboros tanácsolta nekem. Figyelmem mindazonáltal megoszlott: míg egyfelől Don Luis mozgását figyeltem, hogy majd utánacsináljam, másfelől nagy-nagy kíváncsisággal vettem szemügyre a pápát.

Sua Santitá egy trónusfélén ült. Nem volt mellette más, csak egy gőgös külsejű úr a balján, ki kalapját a kezében tartotta. Bizonyára Sessa hercege, Spanyolország nagykövete, gondoltam, lévén az ő tiszte Don Luist a pápának bemutatni. A teremben nem voltak bútorok, kivéve a pápa trónusát és egy asztalt, mely láthatólag arra szolgált, hogy egy kis harangot tartson a szentatya keze ügyében. Azonban mondanom sem kell, szemem a végsőkig felcsigázott kíváncsisággal a pápára tapadt és csak őrá. Azon töprengtem, vajon meg tudom-e szemre ítélni, elég erős-e őszentsége ahhoz, hogy adott pillanatban ellenálljon a spanyol nyomásnak. És az igazat megvallva, nem jutottam dűlőre. Mert úgy tetszett, arca ugyan kissé puha, ám éppen nincs híján szellemnek, sem jóságnak. Ám mivel élénken élt emlékezetemben V. Sixtus félelmetes fiziognómiája, ahogy a képírók vonásait lefestették, erős állkapcsával, villámló fekete szemével, úgy rémlett nekem, ehhez mérten utóda arca nem árulkodik másról, csak valamiféle szelíd makacsságról. De talán ez a szelídség is elég a győzelemhez, ha hiszünk az evangéliumnak?

A nagy távolság miatt nem hallhattam, mit mond VIII. Kelemen Don Luisnak, de megértettem, hogy a bemutatás véget ért, amikor a spanyol márki felegyenesedett és hátrafelé lépkedve lassan felém tartott. Mivel egész figyelmemet az a mód kötötte le, ahogy a márki kihátrált a teremből, nem vettem észre a spanyol nagykövet távozását, így nagyon meglepett, hogy Giustiniani bíborost látom a helyén. Immár rajtam volt a sor, de a kamarás intett: várjak, tehát nyugton maradtam, noha a szívem hangosabban vert a szokottnál, és így láttam mellettem elsuhanni és egy pillantást sem vetve rám, eltűnni a bársonyfüggöny mögött Don Luis Delfín de Lorca sápadt, komoly arcát, melyen olyan áhítatos kifejezés ült, mintha éppen most áldozott volna.

Akkor a kamarás vállamra ütött, s én megértettem, ideje eljátszanom szerény szerepemet e ceremóniában. Kettőt léptem előre, majd fél térdre ereszkedtem, és vártam, hogy a pápa (ki sotto voce Giustinianival társalgott) kegyeskedjék észrevenni és megáldani. Akkor felálltam és elindultam a szentatya felé, nem egyenesen, a szobát átszelve, hanem, ahogy Don Luistól tanultam, balra tartva, s a falnál elfordulva a fal mentén. Félúton ismét térdet hajtottam, és a pápa ismét megáldott. Ez feljogosított rá, hogy felegyenesedve a trónus lábához jussak el, hol egy vastag s mintegy hét láb hosszú szőnyeget leltem. Itt immár két térdre ereszkedtem. Mihelyt ebben a pozitúrában látott, Giustiniani bíboros (ki, mint mondta, ezúttal a francia nagykövet tisztét töltötte be) fél térdre bocsátkozott, s felhajtotta a szentatya köntösét jobb lábáról, melyen egy piros papucs díszlett, orrán egy kis fehér kereszttel. Ez a papucs lévén célpontom, amint ezt jól tudtam, igyekeztem odacsúszni hozzá, végig a szőnyegen, ahogy bírtam. A legrosszabb az volt, hogy így térdelve kellett, célomat elérvén, arcomat fölébe hajtanom, miáltal arra kényszerültem, hogy kalapomat a földre téve két kezemre támaszkodjam, nehogy elveszítsem egyensúlyomat. Mindazonáltal nem kellett földig hajolnom, a szentatya kegyeskedett lábát kissé megemelni, hogy segítsen rajtam, s így az közelebb került ajkamhoz, melyet a kis fehér kereszthez érintettem, nem mulasztván el konstatálni, mennyire megkopott a sok csóktól.

Akkor a pápa rám tekintett, nagy jóindulattal nevemen szólított, és azt mondta franciául, szolgáljam továbbra is jámboran a francia egyházat és híven a francia királyságot (óvakodva megemlíteni a királyt), ami őt illeti, ő jó szívvel megteszi, amit értem tehet. Minthogy egy franciához intézte e szavakat a pápa, mindmáig meg nem mondhatom, vajon volt-e politikai jelentésük, avagy csupán a szokásos udvariasság diktálta őket.

Én „illedelmesen, mint a festett kép, és oly némán is” vártam, ahogy arra Giustiniani intett, s a pápa harmadszor is megáldott, ami egyet jelentett elbocsátásommal. Felálltam, és hátrálva - mert úgy kellett kijutnom a teremből, miképpen Don Luis is tette, hogy mindvégig arccal forduljak őszentsége felé -, nem könnyen, de elvergődtem a bársonyfüggönyig és kiléptem, kivörösödve és izzadságban úszva, s amellett kissé feszengve, mivel régi hugenotta lelkiismeretem ugyancsak furdalt. A kamarás a nyomomba szegődött, és elkísért az előszoba ajtajáig, ami rám nézve tökéletesen felesleges volt, rá nézve annál inkább hasznos, mivel távozáskor, a szokásnak hódolva, megkentem markát, s közben az járt az eszemben, alighanem ő Róma egyik leggazdagabb embere, ha ugyan ez a pénzpatakocska egyenesen az ő ládájába csurog.

Amint az udvarra kiléptem, egy pufók képű, pösze kis klerikus azt mondta, várjam be Giustiniani bíborost hintajában, mivel őeminenciájának szándékában áll engem hazaszállítani. Igen ám, de sok hintó állt ott, egyik dúsabban aranyozva, mint a másik, s én nem ismertem ki magam köztük, tehát a kis klerikus elvezetett gazdája hintajáig, megjegyezve az ő kedves, csicsergő olasz nyelvén, hogy a hintó oldalán Firenze címere látható. A markába nyomtam néhány solt, s minekutána a kocsis leengedte a hágcsót, helyet foglaltam, ugyancsak megkönnyebbülten, e bársonnyal bélelt kis fészekben, mely védelmet kínált a metsző, viharos északi szél ellen.

Nem kellett sokáig várnom, Giustiniani jóformán nyomban ott termett, és mihelyt a kocsis megsuhogtatta ostorát, újfent térdemre koppintott, ami, gondolom, a baráti meghittség gesztusa volt, s mint ilyen, megtisztelő, és azt mondta:

- Marchese, az igazat megvallva sokáig haboztam: bemutassam-e Sua Santitá-nak vagy sem, de egyfelől oly furcsa lett volna, ha egy rangjabeli francia nemesurat nem mutatnak be a pápának, hogy az nyomban uraságodra vonta volna a Rómában élő spanyolok figyelmét, márpedig nekik mindenütt ott a szemük; másfelől azzal is felhívtam kegyelmedre a figyelmüket, hogy bemutattam, de talán egy icipicivel kevésbé.

- És van abban valami rossz - kérdeztem, mert egy árva kukkot sem értettem ebből a csűrcsavaros beszédből -, ha felkeltem mondott uraságok figyelmét?

- Ellenkezőleg - rázta a fejét a bíboros. - Már hírét vették, hogy tárgyalások folynak Béarn uralkodó hercege és a Vatikán közt, de nem tudják, ki a közvetítő. Az ő szemükben d'Ossat csak azért jár a pápához, hogy kieszközölje Lujza királyné kérésére a halotti misét. És jobb, ha kegyelmedben gyanítják a titkos közvetítőt, mint ha d'Ossat apátra gyanakszanak.

- Ami, gondolom, azzal jár, hogy a spanyolok éjjel-nappal szemmel tartanak.

- Még az is megeshet - mosolygott rám derűsen a bíboros -, hogy megpróbálják eltenni láb alól.

- Az igazat megvallva, Vostra Eminenza - mondtam, kissé hidegen (mert most fogtam csak fel, milyen szerepet jelölt ki nekem Giustiniani és a pápa, amikor oly kegyesen fogadott) -, ha királyom érdekében elvállalom is, hogy csalétkül szolgáljak, nem szeretném életemet e télies időben a Tiberis jeges vizében végezni.

- Ez esetben talán jobban kellene ügyelnie magára - felelte Giustiniani.

- Hát rosszul ügyelek magamra?

- Nem tudom. Vincenti mindenesetre azt mondta, uraságod nem vette észre őt, noha a Porta del Popolótól házamig kísérte.

- Vincenti? Az kicsoda?

- Az a kis ember, aki kiadta uraságodnak a házamat. Ő az én szolgálatomban áll.

- Találat! - emeltem fel a karom, ahogy ez párviadalnál szokás (ámbár a lelkem mélyén ugyancsak megsértődtem.) Köszönöm a figyelmeztetést, Vostra Eminenza. Eztán fegyvert veszek magamhoz.

- Marchese, hadd idézzem emlékezetébe, hogy V. Sixtus óta halálbüntetés terhe mellett tilos Rómában tűzfegyverrel járkálni. Mindazonáltal elrejthet a zekéje ujjába egy kis pisztolyt.

- Azt fogom tenni.

- Úgy vélem azonban - jegyezte meg Giustiniani -, hogy a legjobb védelem az lenne, ha nem keresne fel egyhamar sem engem, sem az apátot.

- Vostra Eminenza, hogy tegyek eleget megbízatásomnak, ha megfosztom magam füleimtől?

- Vincenti majd odakölcsönzi uraságodnak a magáét. És egyébiránt jó lenne - mondta Giustiniani, oly komoly arccal, hogy láttára egészen elképedtem -, ha az ellenséget félrevezetendő sokat járna el hazulról és igen könnyelműen élne...

Amikor Giustiniani hintajából kiszálltam régi palotája bejárata előtt, ott találtam a nagykapu egyik szegletkövén ülve egy mendicantét.
 Jobb kezét botjára támasztotta, állát elgondolkodva nyugtatta keze fejére, s miközben balját felém nyújtotta, azt mondta, inkább ünnepélyesen, mint könyörögve:

- Signor marchese, fate ben per voi.

Ez a fordulat, melyet soha nem hallottam Franciaországban útonálló szájából, őszintén mulattatott. Megálltam, és azt kérdeztem az ipsétől:

- Miért a saját érdekemben?

- Quas dederis, solas semper habebis opes.

- Boldogságos Szűz! Egy koldus, aki latinul beszél - ámultam el.

- Egykor szerzetes voltam - felelte a jóember.

- És miért nem maradtál az?

- Két okból. Pro primo: jobb szeretek egy vidám városban fagyoskodni, mint egy kolostorban. Pro secundo: szívesebben kéregetek magamnak, mint egy szerzetesrendnek.

- Ebben van igazság - bólintottam. - Hanem te erős fickó vagy. Miért nem fogsz valamihez?

- Il fare non importa, signor, ma il pensare.

- És min gondolkodol?

- All éternitá
 - felelte ő, e két olasz szónak páratlanul fenséges hangzást kölcsönözve.

- Kimeríthetetlen tárgy. És minek a husáng?

- Signor marchese, mihelyt pénzt ad nekem, más koldusok is kapuja elé akarnak majd tolakodni. Ezzel itt, ni, tiszta helyzetet teremtek.

- És ugyan miért veszed annyira biztosra, hogy pénzt adok neked?

- Két okból, signor marchese.

- Okaid mindig párosával járnak?

- Mint az emberpár.

- Folytasd!

- Pro primo: mulat rajtam. Pro secundo: kegyelmed oly ember, ki különbséget tud tenni un mendicante di merito e un mendicante di niente
 között.

- Ha hiszek latin közmondásodnak, íme egy kincs, mely mindörökre az enyém marad - nyomtam a markába némi aprópénzt. - És kiküldöm neked egyik ócska zekémet, hogy rongyaid fölé öltsed. Hideg az idő.

- Grazie infinite, signor marchese!
 De engedelmével a zekét rongyaim alatt fogom viselni, nem fölöttük. Egy koldusnak, akárcsak egy bíborosnak, tisztéhez illő ruhát kell viselnie.

Amin nagyot nevettem.

- Ha jól értelek, te leszel az én hivatalos mendicanté-m.

- Igen, signor marchese - felelte ő nagy komolyan. – És márki úr érdekét szolgálva én leszek az egyetlen. Bízzék husángomban!

- Számíthatok más szolgálataidra is?

- Che sará, sará
 - emelte égre a tekintetét az én koldusom, ám az igazat megvallva, lévén kissé kancsal, jobb szeme csakugyan az égre nézett, a bal ellenben a földre. - Signor marchese - tette még hozzá -, kellemetlen incidensek elkerülése végett legyen szíves megmondani embereinek, ki vagyok, s hogy koldusgúnyám jogán megillet e szegletkő.

- Okvetlen megteszem. Hogy hívnak?

- Alfonso della Stradának.

- A mennybéli szentekre, csak nem vagy nemes? - kérdeztem nevetve.

- Álnemes, mint annyi más felebarátom Rómában. Akkor választottam magamnak e nevet, amikor még e világ országútjait róttam. Hanem mostanság nem hagyom többé el Rómát. Korosodván oly otthon ülő lettem, mint egy macska vagy egy bíboros.

Beszéltem de La Surie úrnak erről a mulatságos és tréfás kedvű mendicanté-ról, és arról, ami előtte történt velem, délben, mialatt kettesben pecsenyénket faltuk. És gondolhatod, olvasóm, hogy ami a pápai papucs megcsókolását illeti, Miroul nem fojthatott magába egy nagyon is Sauveterre bácsira emlékeztető megjegyzést, keservesen felróva a világnak, hogy nem átall annyira isteníteni egy embert, hogy a lábát csókolgassa, oly tiszteletben részesítve őt ezáltal, mely egyedül Istent illetné meg.

- S ha az ember ráadásul tudja, hogyan megy végbe a pápa megválasztása főpapjai által, hányféle számítás, cselszövény, nyomás és megvesztegetés irányítja a bíborosok döntését, miközben egyiküket pápának ütik, hogyan láthatná benne Krisztus földi helytartóját?

- Ugyan, ugyan, én Miroulom - mondtam. - Ez csupán egyike megszokott ceremóniáinknak. Henrik előtt fél térdre ereszkedem, hogy megcsókoljam kezét. Ugyan miért ne térdepelhetnék a pápa elé avégből, hogy papucsát megcsókoljam, mely ráadásul nem fokhagymaszagú, mint Henrik keze? Miroul, egyáltalán nem bánnám ezt a lábcsókot, ha végül VIII. Kelemen feloldozná királyunkat.

- Azt hiszed, megteszi?

- Legalább nem tartom hihetetlennek. A pápa nem szereti a jezsuitákat, ha nyilvánosan meg is siratta őket. És sokkal jobban fél a spanyoltól, mint amennyire szereti.

- Ha jól értettem szavaidat, én Pierre-em - mondta La Surie -, Giustiniani középúton áll d'Ossat apát abszolút hite és Fogacer kétségbeesése között. De quid
 a téged fenyegető veszedelmekkel?

- Nem tartom súlyosabbnak őket azoknál, melyekkel előző megbízatásaink során kellett szembenéznünk.

- A szavam is eláll bele, ha meggondolom, hogy egy római bíboros azt tanácsolhatta neked: ellenségeidet megtévesztendő élj könnyelműen...

- Ez a tanács Toszkánára vall - mondtam én -, és két híres firenzei szülöttére: Machiavellire és Lorenzo dei Medicire.

- Quid ezzel a Lorenzóval? - kérdezte Miroul, ki imádta ezt a latin fordulatot.

- Egy nagylelkű fickó volt, ki, hogy megszabadítsa Velencét nagybátyja, Alessandro dei Medici zsarnoksága alól, együtt tivornyázott rokonával, bizalmát elnyerendő avégből, hogy utóbb megölje.

- Szent Antal szakállára!

- Hál' Istennek, nekünk nem kell megölnünk Sessa hercegét - tettem hozzá. - Ez nem fér össze a mi szerepünkkel.

- Hanem itt nem könnyű paráználkodni - csillant fel Miroul barna szeme, míg a kék hideg maradt. - Rómában paráználkodni, a teremburáját! Ugyan kivel?

Szép olvasónőm, bizonnyal tudod abból a kevésből is, amit erről mondtam, hogy Giustiniani firenzei tanácsa éppen nem volt ellenemre, sőt, ám elfogadnom könnyebb volt, mint megfogadnom, mivel a római nők annyira elkülönülnek a férfiaktól a nyilvánosság előtt, legyen szó akár hintóról, akár ünnepségről, akár színházról vagy templomról, hogy jóformán meg sem közelítheti őket az ember botrányokozás nélkül, ami miatt tantaloszi kínokat álltam ki, annál is inkább, mivel ők nem hordanak maszkát, mint a mi kedves francia hölgyeink, hanem fedetlen arccal járnak-kelnek, felfedvén andalító szemüket s csodaszép vonásaikat, melyek egyszerre tükröznek szelídséget és méltóságot. Vedd ehhez még hozzá, hogy igen pompásan öltözködnek, lévén ruhájuk csupa igazgyöngy és ékkő, s hogy nem szorítják derekukat oly embertelen derékfűzőkbe, mint a mi szépeink Franciaországban, kik e körülmény folytán leginkább homokórára hasonlítanak, s oly szoros gúzsba vannak kötve, hogy mozdulni is alig bírnak, s úgy járnak, mint a masinák. A római nők dereka ellenben szabad és fesztelenül mozog, minek folytán járásuk táncos és puha, ami sokkal jobban megdobogtatja a férfiember szívét.

Igen figyelemreméltó tény, hogy a legrangosabb és leggazdagabb olaszok sokkal egyszerűbben és olcsóbban öltözködnek, mint mi Franciaországban, ezzel szemben élettársukat oly dúsan és bőkezűen cicomázzák, mint megannyi bálványt. És ebben nincs semmi rejtelem. Ezeket a férfiakat a szerelem élteti, mellyel asszonyuk iránt viseltetnek, és a felemelő érzés, mellyel hitvesük szépsége eltölti őket, ellenben a mi szépnem iránti vonzalmunkhoz a kelleténél több hiúság és kérkedés keveredik Franciaországban, s ezáltal e vonzalom valamiképpen kicsinyessé és kimértté válik. E tekintetben én inkább beillenék olasznak, mint franciának, s nagyon is jól megértem, hogy férfiak, akik úgy éreznek, mint az imént leírtam, legdrágább kincsük féltésében a legmesszebbmenőkig elmennek, és egyszerűen megtiltják idegeneknek, hogy asszonyukhoz közeledjenek, vele szót váltsanak, kezét megérintsék. Kihívó pillantásaikból ítélve, melyekkel épp azért árasztják el oly gáttalanul a férfiembert, mert életük vajmi szűken körülhatárolt, nem mernék megesküdni rá, hogy az olasz nők a lelkük mélyén erényesebbek, mint a franciák. De mi módon játszhatnák ki apjuk, fivéreik, nagybácsikáik, unokafivéreik aprólékos őrizetét, kiknek, akárcsak Árgusnak, száz szemük van, s abból ötven mindig nyitva?

Így aztán, szép olvasónőm, noha gyakran eljártam hazulról (ámbár mindig erős kísérettel), és szinte naponta megtekintettem az Örök Város csodáit, nem élhettem „igen könnyelműen”, mert ha a gavallér a szépek közelébe se juthat, arra kényszerül, amire én is, a szép özvegy távozása óta, hogy úgy éljek, ahogy azt az elbájoló kis d'Ossat apát tanácsolta naivul IV. Henriknek: megtartóztatván magam a gyönyörtől, mely „sok időt emészt fel”. De az igazat megvallva, az időnek olyannyira bőviben voltam, hogy sehogy sem sikerült kitöltenem, akármennyire gazdag is Róma templomokban, festményekben, üvegablakokban, szobrokban és antik műemlékekben; és jutott volna éppen elég perc és óra a szerelemre, ha alkalom kínálkozott volna rá, s ha én ezt az alkalmat akár a legcsekélyebb mértékben is megragadhattam volna. Megbízatásom sem kötött annyira le, reggeltől estig, mint Reimsben, hisz egyelőre nem volt más dolgom, mint várni, mivel a tárgyalások, melyektől gazdám és Franciaország sorsa függött, a hátam mögött, látó- és hallótávolon kívül zajlottak, csigalassúsággal és olykor talán számomra felfoghatatlan módon.

Egy egész hónap telt már el ebben a dolce far nienté-ben,
 mely nekem éppen nem volt édes, ellenkezőleg, nagyon is nyomasztó, lévén a tél Rómában - ellentétben azzal, amit mi Párizsban hiszünk -, nem valami kellemes, hanem esős, szeles és borús, úgyhogy örökké fázva tengettem sivár életemet szép bíborosi palotámban, oszlopaim, szobraim és márványaim közepette, minduntalan múltamon jártatva eszemet.

- Signor marchese - mondta nekem egy szép napon az én saját külön mendicanté-m, amikor La Surie társaságában kiléptem házam kapuján, s markába nyomtam mindennapi obulusomat -, úgy tetszik nekem, uraságod szép arcán un'aria imbronciata
 ül.

- Un'aria imbronciata? - néztem rá kérdőn, mert olasz nyelvtudásom alatta maradt az övének.

- Más szóval, signor marchese, kegyelmed oly bánatos, mint egy borús nap.

- Hisz csakugyan nem süt ma a nap - feleltem.

- Nem úgy, signor marchese, az a ború uraságod lelkén ül. Valójában a franciák római malattiá-jában
 szenved.

- És miben áll ez a malattia?

- Látják a szép római nőket, de nem érhetnek hozzájuk.

- É la veritá nuda e cruda
 - bólintott La Surie. - A márki a franciák malattiá-jában szenved. És én nemkülönben.

- Holott van rá orvosság - sütötte földre a szemét Alfonso, meglehetősen titokzatos képpel.

- Alfonso - mondtam -, csupa fül vagyok. Hallgatlak.

- Ismerek una bella ragazzá-t.

- Nocsak! - vontam fel a szemöldököm. - Una bellissima ragazzá-t?

- Még jobb! - mondta La Surie.

- Akivel egy egész éjszakát eltölthet potom négy francia aranyért - közölte Alfonso.

- Miért épp francia aranyért? - kérdezte La Surie.

- Mert ő azt jobb szereti, mint a pápa pénzét.

- Alfonso, nem szeretem a pénzen vett közszerelmet - feleltem hidegen.

- Signor marchese nagyot téved! - emelte égnek két kezét Alfonso. - Teresa nem szajha. Ő kurtizán.

- S ugyan mi a különbség?

- Teresának nincsenek kliensei. Csak barátai. Kevesen. S jól megválogatja őket.

- Hogyan válogatja meg őket?

- Klerikusok esetében nem adja alább a monsignoré-nél. Nemesek esetében a marchesé-nél.

- Jaj szegény fejemnek! - szólt La Surie.

- Hihetek a szavadnak, Alfonso? - álmélkodtam. - Azt mondod, szó sem lehet gazdag polgárról? Jómódú kalmárról?

- Si, ma furtivam ente
 - ismerte el Alfonso. - Máskülönben a tekintélyét kockáztatná. Mindazonáltal bevallottan szeretője il bargello della corté-nak,
 hogy barátai tudják: az ő hajléka biztonságos, éjjel-nappal őrzik.

- Alfonso, ezer hála és köszönet. Majd gondolkodom a dolgon.

- Signor marchese, ne feledje a grande prestigió-t,
 melynek Rómában örvendhet, ha a pasticciera
 barátságába fogadja.

- A pasticciera?

- Signora Teresa készítette a legfinomabb süteményeket Rómában, mielőtt azzá vált volna, aki ma.

- Fogadom - fordította franciára a szót La Surie -, a hölgy hasznosabbnak ítélte, hogy magát hagyja gyúrni, ahelyett, hogy ő gyúrná a tésztát...

Alfonso azonban minden szavát megértette, és kelletlen arccal mondta:

- Signore, col vostro permesso,
 ne szóljon tiszteletlenül a pasticcierá-ról. Igazi úrihölgy.

- Fájdalom, nekem túlságosan is úri - felelte La Surie -, lévén nemesi rangom csekély, s mi több, bargello sem vagyok.

- Van azonban Teresának egy unokahúga - szólt Alfonso.

- Majd gondolkodom az unokahúgon - felelte nevetve La Surie.

Nyeregbe ültünk. Előttünk lovagolt két apródunk, mögöttünk Pisseboeuf és Poussevent s még négy emberünk, valamennyien tőrrel-karddal felfegyverkezve, de pisztollyal nem, hacsak a zekéjük ujjában nem rejlett egy pisztoly. És az igazat megvallva, mind éberen figyelték, jobbra-balra tekingetve, az utcára néző ablakokat, különösen azokat, melyeknek nyitott, zárt vagy félig nyitott spalettái mögött egy spadaccino
 muskétája rejtőzhetett. Ez az elővigyázat ugyan jó volt, ám, ha hihetek annak, amit d'Ossat írt nekem, felesleges, mert ő úgy vélte, az olasz szokásokkal nemigen fér össze az a fajta fényes nappal és az utcán elkövetett gyilkosság, amilyen a Coligny tengernagy elleni merénylet volt: ők jobb szeretnek kevésbé nyílt eszközökhöz folyamodni, nemegyszer méreghez.

- Uram - léptetett mellém La Surie -, mint vélekedik Alfonso ajánlatáról?

- Hogy hasznot húzna belőle.

- Ez magától értetődik. S azonkívül?

- Hogy nincs nagy kedvem egy szajhához, még ha aranytálon nyújtják is át.

- Uram nem volt ennyire válogatós csikókorában. Emlékszem bizonyos tűboltra Montpellier-ben...

- Az más. Én nem pénzen vettem meg Thomassine-t. Sőt, ha emlékeim nem csalnak, ő etetett, itatott...

- Akkor uraságod tizenöt esztendős volt s ragyogóan szép. Hanem amikor már őszül a hajunk és szürkül a szakállunk, a szerelmet drágábban mérik.

- Nem igaz - ellenkeztem sértetten -, az a bizonyos nagy rangú hölgy egy vasamba sem kerül.

- Nem számolva itt-ott némi gyötrelmes szívfájdalmat.

- Összemérhető-e a szív az erszénnyel?

- És nem tudom, hány gyűrűt, karkötőt ajándékozott volt uram nem tudom, hány lánykának.

- Önkéntes adományok.

- Nem oly igen önkéntesek. Emlékezzék csak Gavachettere, Babette-re és a többire.

- Semmiségek voltak, limlomok.

- Ha összeszámolnók, csinos summára menne fel áruk.

- Miroul, ezek az ajándékok nagy gyönyörűségemre voltak, s még inkább a gyermeki öröm, melyet kiváltottak. De megvásárolni egy női test használatát, készpénzen, piha!

- Tehát nem fogjuk a pasticcierá-t gyúrni! S ami engem illet - tette hozzá sotto voce, kis hallgatás után -, én is búcsút mondhatok az unokahúgnak!

- Hát sajnálod, én Miroulom?

- De mennyire! - mondta keserűen. - Ez a rossz abban, ha valaki csak fegyvernök. Az én becsületem nem oly kényes, mint kegyelmedé.

Már nem volt időm neki felelni. Thierry, ki ugyancsak lógatta fülét-farkát, mióta Luckel együtt oly csúnyán borsot törtek az orrom alá, visszafogta a lovát, mellém kanyarodott, és a legmélyebb tisztelet hangján megszólalt:

- Márki úr, kegyeskedjék megengedni, hogy elvezessem egy utcába, melyet tegnap fedeztem fel, mialatt a városban kószáltam...

- Kószáltál! - vetett rá bosszús pillantást La Surie.

- Ahol pontban négy órakor megjelennek ablakukban Róma legszebb asszonyai...

- Vezess, Thierry! - mondtam, de nem mosolyogtam rá, és pillantásom is hideg volt. Nem bocsátottam még meg neki a múltkori sértést, melyet egy kardvágással toroltam volna meg, ha a fiú nem oly fiatal. La Surie egyenesen azt követelte, küldjem haza mindkettőt, Thierryt is, Lucöt is szüleihez, én azonban nemet mondtam, részint e nagy út veszedelmei miatt, részint mert hazatérve Franciaországba urbi et orbi kifecsegték volna kegyvesztésük okát, s ez az udvar szemében kissé nevetségessé tett volna, vagy ahogy az olaszok mondják: „maszkát vont volna arcomra”.

Voltaképpen jól ismertem én azt az utcát, ahová Thierry vezetett, de úgy látszik, soha nem jutottam el oda a megfelelő időben, mert bámulatosan nagy csődületet találtam volt ott. Gyalogosok, lovasok, hintók tolongtak az utcán (s a hintók födele, a hideg ellenére, le volt eresztve), szinte kizárólag férfiak, kik az utcán álldogáltak vagy oly lassan haladtak előre, mint megannyi teknősbéka, s mind a házak ablakait bámulták, melyek valóban szinte egyazon pillanatban tárultak fel, amint a szomszédos templom toronyórája elütötte a négyet, látni engedve az ott ülő, fedetlen arcú, pompás ruhában ékeskedő hölgyeket. És az igazat megvallva, olvasóm, soha nem láttam ennyi szépséget, úgyhogy minekutána egyszer végiglovagoltam az utcán, csigalassúsággal, s mégsem telhettem be a látvánnyal, újra megtettem az ellenkező irányban s a mondott iramban az utat, hogy ismét jóllakassam szememet, mely szinte belekáprázott ennyi bájba: e hölgyek felülmúlták finomságra, szelídségre, ragyogásra és kecsre nézve mindazt, amit Franciaországban valaha láthattam.

Másodjára jobban megfigyeltem azt a temérdek férfit is, kik hihetetlen sokaságban tolongtak ott, egy árva szót ki nem ejtve, mintegy bálványaik szemléletébe elmerülten. Végre megálltam ama hölgy ablaka előtt, kit mindenkinél szebbnek találtam, és merőn bámultam. Eközben különös dologra lettem figyelmes. Mindenki, aki elhaladt ablaka előtt, kalapját lekapva szinte ájtatosan köszöntötte, ő azonban mindazon idő alatt, amíg őt bámultam, mindössze hármuk vagy négyük üdvözletét viszonozta egy szempillantással vagy mosollyal, a többiét oly rezzenetlen arccal fogadta, mintha márványból volna, s ezek irigyen néztek a hölgy által kitüntetettek után, és illő respektussal ejtették ki, halk hangon a nevüket.

- Signore - szólítottam meg egy lovast, ki a nagy tolongásban szorosan mellém került -, legyen szíves, mondja meg, hogy hívják e szép hölgyet.

- Hogyan, signore - felelte ő, rám se nézve, nehogy egy pillanatra is levenni kényszerüljön néma bámulata tárgyáról szemét, s nyilvánvalóan kissé felingerülten már attól is, hogy megszólítottam -, hát nem tudja? De hisz őt itt mindenki ismeri!

- És miért van az - kérdeztem -, hogy ámbár őt mindenki üdvözli, ő csak három-négy férfi köszönését viszonozza?

Amire a lovag, úgy megbántva, mintha ima közben zavartam volna meg, elfordult nyergében, hátát mutatva felém.

- Signore - hallatszott ekkor lentről egy hangocska. Lenéztem a kövezetre, és a bal kengyelem mellett s azzal körülbelül egy magasságban egy tízévesforma bambinó-t pillantottam meg. Kerek arcocskáját göndör fekete fürtök keretezték.

- Hahó! - szóltam rá.

- Én megmondom a szép hölgy nevét, ha uraságod maga elé ültet nyergébe.

Felnevettem, lehajoltam, megragadtam két kezét, és fellódítottam a nyeregbe, magam elé, ahogy kérte.

- Francesco - kiáltott oda diadalittasan egy másik bambinó-nak, ki jóformán a lovak patája alatt bujkált -, látod, hol vagyok?

Majd felém fordítva hetyke pillantását, nevető arcát, azt mondta, bizonyos ünnepélyességgel:

- Az a szép hölgy, akit signore úgy megbámult, a pasticciera. Isten óvja! és akiknek visszaköszön, a szeretői.

Vincenti, az eleven és fürkész tekintetű kis ember, aki bérbe adta nekem a bíboros palotáját, másnap pontban tizenegy órakor felkeresett, s mivel La Surie-vel éppen asztalhoz készültünk ülni, meghívtam őt ebédre. Leereszkedésemet frázisok és formulák oly bőségével köszönte meg, mellyel egyetlen királyával beszélő francia udvaronc sem kelhetett volna versenyre.

Minekutána apródjaink felszolgálták pecsenyéinket, s Vincenti roppant beszédes kis szeme megtudakolta tőlem, nyíltan szólhat-e jelenlétükben, azt mondta nekem:

- Signor marchese, őeminenciája arra kért, tudassam uraságoddal a következő, igen fontos hírt: a pápa elküldte Madridba rendkívüli követként unokaöccsét, Giovanni Francesco Aldobrandinit.

- És mi vajon e követség tárgya? - kérdeztem rá, erősen felfigyelve.

- Lévén a Vatikán diplomáciája titkos - felelte sokat sejtető mosollyal Vincenti -, többféle feltevés létezik. S én itt nagy hangsúlyt helyeznék a „többfélé”-re.

- Hogy hangzanak ezek a feltevések?

- Signor marchese, Rómában hetven bíboros van: ha mindet végigkérdezné, s ők netán hajlandók lennének felelni kegyelmednek, annyiféle feleletet kapna, ahányan vannak.

- Signor Vincenti, kérem, tartsa szem előtt - mondtam -, hogy az ég nem áldotta meg oly éles ésszel a franciákat, mint az olaszokat.

- Signor marchese - bókolt Vincenti -, ha uraságod és La Surie úr után ítélek, ezt kétségbe kell vonnom. De rövidebbre fogom...

- És legyen kedves le is egyszerűsíteni - szólt La Surie.

- Uraságod kedvéért megpróbálom - felelte Vincenti újabb kis bókkal, mely egyformán szólt nekem és La Surienek. - Bene. A leggyakrabban hallható - és alighanem a Vatikán által szándékosan kiszivárogtatott - feltevés az, hogy Giovanni Francesco a magyarországi helyzetről fog tárgyalni II. Fülöppel. E helyzet mélyen elszomorítja a pápát, mivel ott kettős veszélyben forog a kereszténység.

- Kettős veszélyben? - hűltem el. - Hát nem elég, hogy a török elfoglalta Magyarország nagy részét?

- Van, ami ennél is rosszabb - fonta keresztbe a karját Vincenti. - A törökök óvakodnak az iszlám terjedését előmozdítani, ehelyett ördögi ügyességgel a kálvinizmusnak kedveznek az általuk elfoglalt provinciákban. Úgyhogy sikerült megnyerniök ügyüknek a protestáns magyarokat, és függetlenségi harcukat vallásháborúvá változtatni. Machiavelli sem intézhette volna jobban a dolgot.

- Giovanni Francesco tehát arra fogja kérni II. Fülöpöt: siessen fegyvereivel és aranyával a katolikus magyarok segítségére.

- Certamente - bólintott Vincenti -, ma non si puö avere il dono dell'ubiquitá:
 II. Fülöp nem harcolhat egyszerre az Atlanti-óceánon az angol kalózok, a Földközi-tengeren a török kalózok, Magyarországon a magyar kálvinisták, Flandriában a flandriai gazfickók és Franciaországban a franciák ellen.

- Más szóval, Fülöp nagyobbat harapott, mint amennyit megrághat s lenyelhet - vélte La Surie.

- Innen adódik egy másik feltevés - így Vincenti.

- Hogyhogy csak egy? Mindössze egy másik? - kérdezte La Surie. - Mivé lett a hetven bíboros hetven feltevése?

- Signore - mosolygott rá Vincenti -, bocsássa meg nekem, ne vegye tőlem zokon, ha attól a vágytól sarkallva, hogy a márki úr tetszését elnyerjem, mérhetetlenül eltúloztam az én firenzei éleselméjűségemet.

- Én „olasz” éleselméjűségről beszéltem - nevettem jót.

- Csakhogy az olaszok éleselméjűsége Firenzéből származik - nevetett velem Vincenti. - Bene. A másik feltevés szerint a pápa oly egyezséget kínál Fülöpnek, mely Magyarországra is vonatkozik, de nemcsak Magyarországra...

Vincenti itt drámai szünetet tartott, én azonban siettem azt lerövidíteni.

- Signor Vincenti, ha csak annyit mondanék: csupa fül vagyok, keveset mondanék. Valósággal szomjazom szavait. Mondja hát őket fülembe késedelem nélkül!

- Íme, signor marchese. Giovanni Francescónak állítólag azt kell kifürkésznie, milyen feltételekkel hajlandó Fülöp békét kötni Béarn uralkodójával, s ennek utána a pápa nyomást gyakorolna Henrikre, hogy elfogadtassa vele mondott feltételeket.

- Aminek fejében a pápa feloldozná őt? - vetettem egy elképedt pillantást La Surie-re.

- Si, signor marchese! - felelte Vincenti. - Természetesen azzal a feltétellel, hogy Franciaország felbontja a törökkel, valamint az eretnekekkel, tehát Angliával, Hollandiával és a lutheránus német fejedelmekkel kötött szövetségeit.

- De a teremburáját! - szakadt ki La Surie-ből a kiáltás.

- Nem hiszek a fülemnek! - Igyekeztem megfékezni felháborodásomat, noha remegtem dühömben. - Henrik mondjon le minden szövetségeséről, s végül már annak is örüljön, ha a spanyol szemöldök annyira leereszkedik, hogy törvényt szabjon neki!

Többet nem is mondhattam, nehogy túlságosan sokat találjak mondani, s láttam, La Surie-ben is forr a méreg, mert ökölbe szorult kezét a háta mögé dugva fel-alá járkált a szobában. Én a borosflaskáért nyúltam, hogy magamat helyrezökkentsem, s tele akartam tölteni poharamat, ám a kezem annyira reszketett dühömben, hogy több bor került az asztalra, mint a pohárba.

Eközben Vincenti fürge pillantása ide-oda járt, La Surie-ről rám röppenve s rólam La Surie-re, úgyhogy az a gondolat környékezett meg: Giustiniani csak azért bízta meg őt azzal, hogy tudomásunkra hozza: miféle küldetést tulajdonítanak Giovanni Francescónak, hogy megfigyelje, hogyan reagálnak erre oly francia nemesurak, kik a bíboros meggyőződése szerint nagyon is jól ismerik IV. Henrik terveit és jellemét. Ha csakugyan így állt a dolog, Vincenti számára vajmi tanulságos lehetett felindulásunk heve. És egy szó nem sok, annyit sem kellett immár hozzátennünk, eszeveszett haragunk helyettünk is beszélt, s arról Vincenti kétségkívül híven beszámol Giustinianinak s a bíboros a szentatyának.

Mihelyt Vincenti engedélyt kért a távozásra, karon fogtam Miroult és levezettem a kertbe, hová egy napsugár - egy álló hó óta az első - csábított bennünket.

- A pápa félrebeszél! - szűrte a foga közt a szót La Surie, amint befordultunk a ciprusok szegélyezte fasorba. - Azt kívánná Henriktől, hogy a Fülöppel kötendő béke érdekében lemondjon szövetségeseiről, akik segítették és segítik megvédeni magát Fülöp ellenében.

- Dehogy, Miroul, a pápa nem beszél félre. Alkudozik. Tapogatózik. Tán úgy akarja Fülöppel elfogadtatni Henrik feloldozásának eszméjét, hogy előnyös békével kecsegteti. Ám mindenképpen azt gondolom, én Miroulom, ideje hazatérned Franciaországba, a királyt figyelmeztetni, már csak azért is, mert úgy gondolom, roppant bántó lenne őfelsége számára, ha ideküldené Rómába Du Perron őeminenciáját, mialatt Giovanni Francesco Madridban tartózkodik.

- Én is ezt gondolom! - felelte Miroul. (És igen elkomorult a képe, annyira nehezére esett tőlem megválnia.) - De észbe vetted-e, én Pierre-em, hogy ha én ugyanakkor indulok el Rómából Párizsba, amikor Giovanni Francesco Madridba, Sessa herceg szükségképpen egybeveti a két eseményt, és arra a meggyőződésre jut, hogy te vagy a közvetítője ama titkos tárgyalásoknak, melyek Henrik és a pápa között folynak? És akkor, én Pierre-em, akár „könnyelműen élsz”, akár nem, igen nagy veszedelemnek teszed ki magad, s én nem lehetek itt, hogy azt megosszam veled.

- Ó, kedves Miroulom! - öleltem őt forrón magamhoz, s borítottam el csókokkal arcát, miközben hangosan vert a szívem, annyira meghatott kristálytiszta szeretete irántam. - Én is észbe vettem mindezt. De nem bízhatom a királynak szánt mondanivalómat egy levélre, mert azon túl, hogy a levél elveszhet, hogy ellenségeink rátehetik a kezüket, hogyan adhatnám vissza egy papiroson a vatikáni politika határtalan hajlékonyságát, árnyaltságát és agyafúrtságát? Sajnos, egy levél nem adhat választ a kérdésekre, melyeket Henrik esetleg fel akar majd tenni...

Hosszú vitánk volt La Surie-vel arról, mekkora kísérettel induljon útnak. Ő kíséretünk zömét nekem akarta hagyni, biztonságomat növelendő, én azonban nyomban nemet mondtam rá, azzal argumentálva, hogy itt a városban, rendőrök oltalmában attól nem kell tartanom, hogy szembetámadjanak, hanem csakis holmi alattomos merénylettől, mely ellen mit sem ér puskásaim nagy száma. Hasonló meggondolásból, s mert a sík vidéken és az országúton egy számszerű fölényben lévő ellenséggel szemben menekvést csak a futásban lelhetünk, ráerőltettem Miroulra leggyorsabb lovainkat. Itt tisztelettel kell adóznom Miroulnak, ki attól a meggyőződéstől vezettetve, hogy a spanyol szükségképpen úgy tekinti majd távozását, ha az időben nyomban a Giovanni Francescóé után következik, mint annak bizonyságát, hogy csakugyan én vagyok a titkos tárgyaló fél, igen leleményes tervet gondolt ki saját elutazásának eltitkolására.

Íme, így zajlott le pontról pontra kivitele: béreltem egy batárt, és abban az összehúzott függönyű batárban tettük meg az egész utat Rómától Firenzéig, ahol is egy hetet töltöttünk, a város és Toszkána közel eső városainak megtekintésével. Eztán az éjszaka beálltával indult el La Surie lovon Franciaországba, kíséretünk felétől követve; málhái közt egy levelet vitt Angelinának és egy másikat szép hercegnémnek. Jómagam ugyanabban a batárban, összehúzott függönyök mögött tértem vissza Rómába kíséretünk másik felével, és addig a lábam ki nem tettem a kocsiból, míg az be nem gördült udvaromba, s a kapu be nem csukódott mögöttünk.

A következő tíz nap folyamán szigorúan bezárkóztam bíborosi palotámba. E rejtőzködést megkönnyítette a szakadatlan, hideg eső, melynek egyik eredményeként nagykapum szegletkövéről eltűnt saját külön mendicanté-m, amint erről meggyőződtem, amikor Thierryvel kiküldtem neki szokásos obulusomat.

Végre újra visszatért hozzánk a nap, s mert úgy véltem, most, hogy immár tíznapi előnyhöz juttattam Miroult esetleges üldözőivel szemben, megjelenhetek nélküle is nappal, tehát végre előbújtam, s az első, akit kapumon kilépve megláttam, Alfonso della Strada volt. Méltóságteljesen ült szegletkövemen rongyaiban, jobb kezét botja végére, állát kezére nyugtatva, s szeme olyannyira elmerült a pensare alleternitá mélységeiben, hogy észre sem vette alamizsnáért kinyújtott bal kezét. Az enyém mindenesetre meglepte:

- Signor marchese - szólt ünnepélyesen -, kérem, engedje meg legalázatosabb szolgái egyikének, hogy kimondja: azáltal, hogy kegyeskedett beleszámítani mai adományába az eltelt tíz napot, melyen a római esőzés miatt nem volt módom kapuját ékesíteni és védelmezni, meravigliosa delicatezzáról
 tett tanúságot.

- Alfonso - feleltem én a lehető legkomolyabban -, igen örülök, hogy viszontlátlak, már csak azért is, mert attól féltem: holmi betegségbe estél.

- Nem én, signor marchese. Hanem amikor esik vagy nagyon hevesen tűz a nap, jobb szeretek otthon, fekhelyemen meditálni, mint kint az utcán. Mindazonáltal - tette hozzá - múlt kedden, kihasználva az idő átmeneti megenyhülését, meglátogattam a pasticcierá-t.

- Tehát ismered őt? - kérdeztem, futó mosollyal.

- Unokahúgom - szegte ő fel önérzetesen a fejét, olyan nagyvonalú egyszerűséggel, mintha azt közölte volna velem, hogy a pápa a nagybácsikája.

- Alfonso, fogadd szerencsekívánataimat azért, hogy egy ilyen tökéletes szépséget mondhatsz rokonodnak. Láttam őt ablakában, és határtalanul megcsodáltam - (Olvasóm megfigyelheti, fokonként magam is átvettem az olasz stílust.)

- Signor marchese - jelentette ki szinte ünnepélyesen, de a beavatottak hangján Alfonso -, aki csak ablakában látja, nem látja őt igazán... Akárhogy s mint - folytatta, nagyot sóhajtva -, könnyek közt találtam, mert, mint camerierájától
 megtudtam, egyik szeretője belehalt súlyos kólikájába.

- Ez valóban csapás.

- Az, több értelemben is - bólintott Alfonso. - Mert ez a szerető, kinek jó okokból nem árulhatom el a nevét, igen gyengéd és adakozó természetű volt.

- A pasticciera tehát nemcsak gyengédségét gyászolja, ajándékait is - feleltem, ügyelve, hogy el ne mosolyodjak.

- Signor marchese, nem szeretném, ha azt képzelné, hogy a pasticciera fukar, mohó és zsugori. Épp ellenkezőleg. De egy nagy családot kell eltartania, és szépségéhez méltó környezetben kell élnie. Ő igazán szívből szereti választottait.

- Elhiszem, ámbár e többes szám zavar.

- Signor marchese - Alfonso hangjában visszafogott szemrehányás lappangott -, ha jó római akar lenni, nagyvonalúbban kell gondolkodnia... A pasticciera azért szereti udvarlóit, mert úgy választotta meg őket, hogy méltóak legyenek szeretetére. Ezért is mertem előhozakodni márki úrral, mert egy hely megürült szívében.

- Nagy felelősséget vettél magadra, Alfonso.

- Még annál is nagyobbat, signor marchese. Jövő csütörtökön, pontban öt órakor be kell mutatnom uraságodat neki.

- A teremburáját! És engem meg sem kérdeztél?

- Signor marchese - bókolt Alfonso -, Giustiniani bíboros vajon megkérdezte-e uraságodat, mielőtt bemutatta a pápának?

- Hogyan? Hát te ezt is tudod? - hűltem el.

De tovább nem folytathattuk. Egy spanyol ruhás kis apród lépett oda hozzám, megkérdezte, én vagyok-e Siorac márki, majd a kezembe nyomott egy levélkét, és elillant, mielőtt egy aranyat lophattam volna markába. Nyomban visszasiettem szobámba, s közel lépve a kandallóhoz, melyben nagy tűz lobogott, elolvastam a levélkét, miközben hol egyik, hol másik lábamat tartottam a tűz közelébe (mivel a hosszú álldogálás során, míg Alfonsóval beszélgettem, ugyancsak átfagytam), s közben elolvastam a levélkét, mely írójának szelleméhez híven nem arra volt hivatott, hogy átmelegítsen.

Uram!

Unokafivérem, Don Luis Delfín de Lorca, ki találkozott kegyelmeddel a Vatikánban, azt mondta nekem, hogy uraságod a legmegindítóbb szavakkal szólt rólam, és átadta meghívását. Mi tagadás, meghat, hogy megőrzött némi hajlandóságot irányomban, s csak annál jobban sajnálom, hogy kénytelen vagyok megtagadni önmagamtól a viszontlátás örömét. Ám ugyanazok a súlyos okok, melyek annak idején háza elhagyására késztettek, s amelyeket hosszan és részletesen kifejtettem volt búcsúlevelemben, egyértelműen, határozottan és végleg az ellen szólnak, hogy kapcsolatunkat felújítsam. Igaz azt mondták nekem, most magányos ám mivel régen és jól ismerem hajlamait, azt kell feltételeznem, hogy e magányos állapot nem tart tovább kegyelmednél, mint egy rózsa élete, s előbb-utóbb csapatostul fogják körülvenni Rómában is mint bárhol másutt, oly nőszemélyek, kik közé hosszabb-rövidebb ideig elvegyülni méltatlan lenne egy rangos hölgynek.

Ezért marad barátságom, noha eleven, mégis távoli uraságod irányában, mindazonáltal méltán mondhatom magamról, hogy figyelmes és hű szolgálója vagyok

Dona Clara Delfín de Lorca

Nem kerülte el figyelmemet, hogy olvasóim és olvasónőim nagyon különbözőképpen értékelik majd e levelet. Az előbbiek azt fogják rá mondani: „Lám, ilyenek az asszonyok! Mert nem töltheti vele egész életét, nem hajlandó egy órát sem rászánni!”, az utóbbiak pedig: „Lám, ilyenek a férfiak! Párizsban, amikor a hölgy annyira beleszeretett, hogy méltóságán csorbát ejtve ezt meg is vallotta neki, visszautasította, most bezzeg, itt Rómában, ahol egyedül búslakodik, ráfanyalodna! És ráadásul milyen álszent! Mert ha nyíltan kimondaná, amit titokban gondol, meg kellene vallania, hogy egészen mást akar a nőtől, s nem azt a kegyes barátságot, mellyel korábban a segítségére sietett!...”

Szép olvasónőm, könyörgök, ne folytasd e vádbeszédet! Igazat adok neked önmagam ellenében. Mégis azzal a megszorítással, hogy mivel sokkal jobban szerettem Dona Clarát, mint akartam volna, azóta sem szűntem meg sajnálni, hogy óvatosságom (no meg félelmem karmos természetétől) gátat emelt közénk.

És teringettét, beismerem: voltak hátsó gondolataim, annyi, amennyit csak parancsolsz. És mivel immár itt heverek előtted a porban, azt is megvallom: Dona Clara levele annyira megharagított és elbúsított, hogy hirtelen kirontottam a házból, s így szóltam Alfonsóhoz, ki változatlanul szegletkövén tanyázott (mint Diogenész a maga hordajában):

- Alfonso, a dolgot jobban megfontolva, úgy vélem, igen helyesen jártál el; mondd meg, kérlek, signora Teresának, hogy nagy megtiszteltetésnek tartom, ha csütörtökön bemutatsz neki.

Másnap Alfonso azt izente nekem Luckel, szeretne otthonomban fölkeresni, s négyszemközt szót váltani velem ott, ahol nem kell attól tartania, hogy a járókelők meghallhatják.

Nyomban behívattam, leültettem kandallóm mellé, megparancsoltam: hozzanak bort neki, és közben konstatáltam: ámbár szokásos rongyaiban van, alighanem megtisztálkodott, hogy szaga ne sértse orromat hajlékomban. És kétségkívül elég méltóságos külseje lett volna, nem számítva a mesterségével járó göncöket, ha a szeme nem áll oly furcsán, ahogy Miroul mondta: „pápista módon”, mert az egyik örökösen az égre nézett, a másik a földre.

Minekutána kihörpintette borát, Alfonso szép kis szónoklatot vágott ki. Elsőbben is a lelkemre kötötte, ne vegyem félvállról bemutatásomat a pasticcierá-nak, mert a bemutatás puszta ténye - ha nem fogadna is el szeretőjének - magában véve is irigylésre méltó kitüntetés, amelyet nem aranyaimmal érdemeltem ki, hanem személyes - s Alfonso által bőven ecsetelt - érdemeimmel. Ezt jó előre gondoljam meg, és ébresszem fel magamban a megkívánt hajlandóságot, mert a legnagyobb mértékben méltatlan volna az egy magamfajta személyhez, ha nem udvarolnék signora Teresának „olasz módra”; ne mulasszak el tehát ajándékot vinni a signorá-nak is, mamájának is, no meg némi aprópénzt a kapusnak, a camerierá-nak s a szolgának, ki az udvaron gondjába veszi lovaimat s kíséretemet; hanem ez mind csak semmiség, a fontos az, ahogy én magam a signora irányában viselem; ha hirtelen természet vagyok, mint ő hiszi, könnyen és erősen felindulok, engedjem bátran megnyilatkozni elragadtatásomat szépsége felett, ám csakis a tisztelet parancsolta határok közt, s máskülönben se bízzak semmit a véletlenre, hanem vegyek magam mellé nagyszámú és fényes kíséretet, öltözzek selyembe-bársonyba, kössek övemre drága mívű kardot, húzzak kesztyűs ujjaimra nagybecsű gyűrűket, nem azért, hogy gazdagságommal kérkedjek, mint teszik rendesen az orcátlan spanyolok, hanem hogy a signorá-t megtiszteljem. Ne várjam el, hogy sok szót vesztegessen rám, mert azzal lesz elfoglalva, hogy engem figyel, hallgat, s érdemeim súlyát oly érzékeny mérlegre teszi, mely egyedül az övé, s amely sohasem téved. A bemutatás végén, amikor fél térdre ereszkedem előtte, hogy kezét megcsókoljam, majd tudtomra adja, elfogad-e vagy sem, azzal, hogy ajándékomat elfogadja vagy elutasítja, s ha elutasítana, úgy illik, hogy óvakodjak haragomat vagy csalódásomat kimutatni, ahelyett inkább könnyezve távozzak; ha viszont elfogad, ellenkezőképpen, féket kell vetnem elragadtatásomra, és szerényen és illedelmesen arra kell őt kérnem: jelöljön ki nekem egy napot, mielőtt távoznék; s végezetül, ha szeretőjévé fogad, el fogja várni, hogy a következő vasárnap pontban tíz órakor ott álljak Lateráni Szent János templomának szenteltvíztartója mellett, s mihelyt ő megjön, mélyen meghajoljak előtte, és szenteltvízzel kínáljam, de szót sem szólva, a hely szentségét tiszteletben tartandó; és legvégül, ha nem akarom nagyon megsérteni, minden áldott nap, pontban négy órakor lovon el kell vonulnom ablaka alatt, s egy mély meghajlással kell őt üdvözölnöm, amire ő gyengéd mosollyal vagy szempillantással felel, amit száz szem figyel meg, száz száj ad nyomban tovább, s ami Rómaszerte un grandissimo prestigió-t szerez majd nekem...

- Alfonso - mondtam -, én nem annyira tekintélyre vágyom, hanem inkább boldogságra...

- Nemesuraknál a tekintély a boldogság egyik alkotóeleme, signor marchese.

- Igaz. De miért nevezed „olasz módinak” azt, ahogy a pasticcierá-nak udvarolnom kell?

- Mivel megfigyeltem: az idegen uraságok, mihelyt aranyon megvásároltak egy szép kurtizánt, azt képzelik, mindene az övék, ha a testét bírhatják. Az olaszok okosabbak annál, signor marchese, hogysem ily tévedésbe esnének. Miért is igen gálánsan udvarolnak ama nőknek, kik eladják magukat nekik, hogy elnyerjék azt is, ami nem eladó: a hölgy gyengédségét. Mert azt remélik, e gyengédség révén - melyet kapnak is, adnak is - sokkalta édesebb gyönyörűséghez juthatnak.

- Alfonso - feleltem én komolyan -, lám, ez jól volt mondva is, elgondolva is. Sokat tanultál a barátoktól.

- Nem tőlük, signor marchese - rázta meg ő a fejét -, kolostoromban én semmit sem tanultam, annál többet a nagyuraktól, akiknek a közelébe kerültem.

- Id est
 Teresa udvarlóitól?

- Tőlük is, de főként a toszkán bíborosoktól. Minek tagadnám el signor marchese előtt? Én voltam Ferdinando dei Medici bíboros hivatalos mendicanté-ja, amikor Toszkána nagyhercegévé lépett elő, Giustiniani bíborosra testált, s ő uraságodra, amikor ideérkezett, abban a pillanatban, hogy palotáját bérbe adta uraságodnak. A bíboros úgy vélte, bizonyos értelemben nekem kell őrködnöm uraságod felett.

- Vagy szemmel tartanod?

- Signor marchese - vágott sértett arcot Alfonso -, nem kellett uraságodat szemmel tartanom, lévén a kegyelmed uralkodója barátja a toszkán nagyhercegnek. Hát nem tudja, hogy én is firenzei vagyok?

Szent Antal szakállára!, gondoltam magamban Alfonso távozása után, van itt egy és más, amin érdemes eltöprengenem: alig teszem be a lábom Rómába, máris a nyomomba szegődik signor Vincenti, és a legalkalmasabb pillanatban elém toppan, hogy kiadja nekem gazdája, a toszkán bíboros palotáját. Másnap mondott bíboros hivatalos mendicanté-ja „díszíti” kapumat, ahogy ő mondta, és nem nyughat addig, míg rá nem bír, hogy igen „könnyelműen” éljek, ahogy azt éppen Giustiniani tanácsolta volt nekem, mi több, beismeri, hogy őrködik felettem, bár esős időben távol marad. És miközben a toszkánok biztonságomon őrködnek, d'Ossat-t oltalmazandó, gyanús színbe kevernek a spanyolok előtt azzal, hogy bemutatnak a pápának. Mármost tudván, milyen szálak fűzik őket gazdámhoz - hisz tőle várják, hogy megmentse őket II. Fülöp étvágyától -, nem hihetek mást, csak azt, hogy szándékaik irányomban barátiak, mindazonáltal azt kívánnám, bár lenne magatartásuk irányomban valamivel kevésbé átláthatatlan. Egyébiránt semmi nem világos előttem, s ez a megbízatásom mind között a legbonyolultabb, a legszövevényesebb, és a leginkább tantaloszi kínokat ébresztő: hisz itt állok egy vadidegen városban, s a megbízatásom szerint megfigyelő vagyok, de magam sem értem, mit kell megfigyelnem, s miközben kiszámíthatatlan veszedelmek környeznek, nem tehetvén mást, várok, várom, hogy tisztábban lássak, míg helyettem mások viszik tovább a tárgyalások fonalát. És végezetül nem elég, hogy e kétértelmű helyzetben oly kényelmetlenül érzem magam, ráadásul legalább két hosszú hónapra meg vagyok fosztva az én Miroulom társaságától, és kosarat kaptam Dona Clarától.

Amikor két hónappal később elbeszéltem Miroulnak, hogyan zajlott le bemutatkozásom signora Teresánál, ő ebben a római géniusz szertartásos és színpadias karakterére vélt ráismerni. Amely géniusz, mondta, soha nem bontakozott még ki szabadabban, mint a katolicizmus nagyszabású, pompás rituáléjában, mely annyira elkápráztatja a jó népet, s amelyet a hugenották annyira gyűlölnek. És az igazat megvallva, ha össze merném vetni bemutatásomat Sua Santitának azzal, ahogy eme vajmi kevéssé szent hölgynek mutattak be - s ezt az összehasonlítást, noha magában véve szentségtörő, elsőként éppen Alfonso sugallta, lelke ártatlanságában -, azt kellene mondanom, hogy e második bemutatás egy hajszállal sem volt kevésbé rituális és tiszteletteljes, mint az első, s a színpadiassága sem volt kisebb, noha Teresánál némileg komédiaszínezetet nyert, s oly vérbelien olasz volt és parodisztikus, hogy a mai napig nem idézhetem fel mosolygás nélkül a jelenetet.

Azon az estén, mely bemutatásom időpontjául kijelöltetett s amely nagypéntek előestéje volt, egy jó órával a megbeszélt idő előtt kopogtak kapumon. Kiküldtem Thierryt, ki hamarosan visszatért és jelentette: egy jól öltözött római nemesúr, ki magát Alfonso della Stradának nevezi, arra kér, fogadjam. E név hallatán alig akartam hinni fülemnek, mégis azt mondtam Thierrynek, bocsássa be kései látogatómat, hisz már hat órára járt az idő, és elképedve láttam belépni hivatalos mendicanté-mat, kit apródom meg sem ismert pompás öltözékében, egy fekete bársonyzekében, mely legalább százszor annyit ért, mint az a zeke, melyet én ajándékoztam volt neki. Mi több, szakálla és ősz haja is igen szépen megnyírt volt; igazán előkelő benyomást tett volna, ha szeme nem áll oly csámpásan és nem hiányzik oldaláról a kard.

- A mennybéli szentekre, hogy festesz, Alfonso! - kiáltottam. - Nem félsz attól, hogy ha ilyen öltözékben meglátnak az utcán, búcsút mondhatsz a mesterségednek?

- Nem fognak az utcán látni, signor marchese, mivel kegyelmeddel hintón megyek a pasticcierá-hoz, s a hintót elfüggönyözzük.

- Hintón, Alfonso? Hisz nincs hintóm, és te ezt jól tudod!

- Ezért is voltam bátor hintót bérelni uraságodnak. Mindössze két aranyába kerül egy estére, signor marchese, és méltó lenne egy nagyherceghez vagy egy bíboroshoz is.

- És ugyan mire jó ez a kiadás? - vontam föl a szemöldökömet.

- Ma nagypéntek előestéje van, uram, a rómaiak ezerszám özönlenek majd a Szent Péter-bazilikába, s a pasticcierá-tól hazatérőben nekünk ez áradattal szemben kell haladnunk. Lovon sosem engednének át, hanem egy elfüggönyözött, aranyozott hintónak, melyet erős kíséret követ, utat fognak nyitni.

A hintó csakugyan fölért Giustiniani hintajával, lévén kívülről dúsan faragott-aranyozott, belülről újonnan vörös bársonnyal bevont; egyszóval méltó ékszerdobozul szolgált Alfonsónak és nekem, ki legszebb ruhámban csillogtam-villogtam, és még a Szentlélek-rend láncát is nyakamba akasztottam: ezt Laon után adományozta volt nekem a király.

- Hát ez mi? - kérdezte Alfonso, mihelyt a szemét rávetette. - Képzelni sem lehet pompásabbat! Boldogságos Szűz! Be finoman megmunkált a kis arany négyszögeknek ez a láncolata! És milyen csodálatos ez a négy végén igazgyönggyel ékesített, kis feszület!

- Ez egy III. Henrik alapította, katolikus szellemű lovagrend jele. És a legfurcsább az a dologban, hogy e rend alapítóját, ki maga is mélyen hívő volt, később egy pápa átkozta ki és egy szerzetes ölte meg.

- Ez a lánc nagyban megnöveli esélyeit, uram - vélte Alfonso. - Különös méltóságot kölcsönöz uraságodnak, s erre a pasticciera sokat ad.

- Esélyeimet, Alfonso? - mosolyogtam. - Tehát megeshet, hogy visszautasításban lesz részem? Megvallom, ez idáig nem tartottam cseppet sem kétségesnek bemutatásom eredményét. Azt gondoltam, ez csupán arra való, hogy rákényszerítsen amaz „olasz módi” udvarlásra, mely az én szememben csakúgy, mint bizonyára Teresa szemében is, szemérmetes fátyolt borít a kapcsolatunkat meghatározó, nyers és meztelen alkura.

- Signor marchese - felelte Alfonso igen komolyan -, nézze el nekem, ha azt mondom: e tekintetben nagyot téved. Kétségkívül vannak esélyei, de uraságod nem egyedül lép sorompóba az elhunyt szerető helyét kitöltendő, és vetélytársai közül egyet sincs oka lebecsülni.

- De te engem támogatsz, Alfonso...

- Valóban, signor marchese, és higgye meg: egyedül uraságodat. Csakhogy nem hagyhatjuk számításon kívül, hogy a pasticciera asszony, és az asszonyok gyakran cselekszenek u capriccio.
 Teresa a szemem láttára utasította el egyik imádóját azért, mert túlságosan alázatos, a másikat azért, mert túlságosan pökhendi. Ő a férfiak érdemeit oly mérlegen latolgatja, mint már mondtam, mely egyedül az övé.

- A kétségbeesésbe kergetne - mondtam, még mindig mosolyogva, ám a lelkem mélyén ugyancsak megriadva -, ha e mérés során kevesebb karát találtatna bennem, mint amennyit a signora megkövetel.

- Uraságod esélyei jók - felelte röpke hallgatás után Alfonso. - És a leginkább azért, mert francia. Az olaszok régtől fogva tisztelik és szeretik Franciaországot, s ez érzéseiket újabban ugyancsak magasra lobbantotta a spanyolok iránti általános gyűlölet.

Signora Teresa háza nem volt kevésbé palotaszerű, mint Giustinianié, sem kevésbé jól őrzött. Ahhoz, hogy a nagykapu megnyíljék hintónk előtt, Alfonsónak le kellett szállnia, és a főbejárat kémlelőnyílásán át bemutatnia fehér mancsát. Mondanom sem kell, mihelyt az udvarra bejutottam, illendőképpen megkentem a portás markát, no meg azét a fickóét is, aki láthatóan a szolgák parancsnoka volt, s végül a camerierá-ét, egy igen csinos mór leánykáét, kinek haja, szeme és bőre sötétbarna volt, foga ellenben vakítóan fehér, s termete, bár aprócska, oly formás, hogy az embernek összefutott szájában a nyál, mielőtt még úrnőjét megpillanthatta volna.

- Signor marchese - mondta az ő madárcsicsergésre emlékeztető olasz beszédével -, úrnőm öltözködik, csak egy félórácska múlva fogadhatja uraságodat.

Azzal bevezetett egy kisebb terembe. Pár pillanat múlva csatlakozott hozzánk egy ötvenesztendős-forma signora. Kis növésű volt, de annál erőteljesebb, mellkasa nemcsak csecse miatt volt oly domború, karja, akárcsak kurta lába, annak alapján, amit belőle láthattam, csupa izom, arca telt, álla szegletes, szája étkes, széles homlokát már-már gyapjasan göndör, fekete hajerdő keretezte, szeme szokatlanul nagy, s még nagyobbnak láttatta a karika alatta. Nyomban megtetszett nekem, mert jó dajkámra, Barberine-re emlékeztetett: mintha őt is ugyanabból a kemény matériából gyúrták volna, és alighanem hozzá hasonlóan hirtelen haragú és elszánt természet lehetett, mindazonáltal nem hiányzott belőle a gyengédség teje sem. Mélyen bókoltam előtte, és igen udvariasan arra kértem, fogadjon el tőlem egy szerény ajándékot, tudniillik egy melltűt, tokban. Ő elfogadta a tokot, de nem nyitotta ki, hanem a márványasztalra helyezte. Eztán összekulcsolta hasán két párnás kezét, és rám szegezve fekete szemének borotvaéles pillantását, tetőtől talpig tüzetesen szemügyre vett. E vizsga megejtése után megkért: foglaljak helyet, majd kifaggatott koromról, egészségi állapotomról és vallásomról; ez utóbbi tárgyban főként az érdekelte, nem volt-e dolgom a római inkvizícióval.

E kérdésre Alfonso válaszolt helyettem:

- Il signor marchese - mondta - Giustiniani bíboros védence, s mint már volt szerencsém signora Teresának megemlíteni, a bíboros palotájában lakik.

- Ez rendben van - vélte a mamma, és egy kurta mosoly és biccentés után távozott a kis teremből, mondván, majd értünk jön, ha signora Teresa elkészül toalettjével.

- A teremburáját! - mondtam, amint a mamma távozott. - Be félelmes matróna! És be nem szeretném, ha szégyenben maradnék előtte!

- Ma tutt'altro
 - vélte Alfonso. - Nagyon is megnyerte tetszését. Bizonyság, hogy mosolygott.

- Félszájjal.

- Hja, a signora semmit nem ad könnyen, még a mosolyát sem: a toszkán alföld lánya, s oly kemény, amilyen kemény volt ott az élete. Hanem a kemény héj jó puha belet rejt.

Azzal ő is elköszönt. Jelen lesz találkozásomon Teresával, mondta, és engedelmemet kérve távozott.

A kis termet, melyben magamra maradtam, márvánnyal kövezték ki és vörös bársonykárpit fedte falait. Bútorzata mindössze két székből és egy asztalból állt, ennek lapja is márványból készült. A mamma rajta felejtette az ékszert tokostul, ám ez a „feledékenység” még nem jelentette azt, hogy ő vagy leánya elutasított volna. E megfigyelés után nem bírtam ülve maradni, hanem fel-alá járkáltam a teremben, hol kezemet hátam mögött összefogva, hol kesztyűm ujjait harapdálva.

A „félórácska” szépen kikerekedett, mire Dzsemila (így hívták a mór lánykát) értem jött. Időközben ő is díszbe öltözött, kis testén igen csinosan feszült az ezüstlamé ruha, úgy festett benne, mint egy sellő, lábacskájától eltekintve, mely meztelen volt, bizonnyal azért, mert a lányka leküzdhetetlen ellenszenvet érzett a cipők iránt. Csupa mosoly volt, s csak úgy villogott a szeme és a foga fehérje, mialatt jelentette: a signora vár, majd megindult előttem, táncos léptekkel, csípejét ringatva.

Elsőbben is a termet akarom leírni, ahová Dzsemila bevezetett (noha beléptemkor nem méltattam figyelmemre, annyira elmerültem Teresa szemléletében): nagy volt, falait aranyozott bőr fedte, mennyezetét gazdagon festették és díszítették, s a márványpadlót egy igen szép keleti szőnyeg fedte. Mivel a szemem le nem vettem Teresáról, ki ha nem is éppen egy trónuson ült, de olyasforma aranyozott karszéken, eltartott egy ideig, míg észrevettem mögötte a mammá-t, ki izmos, gömbölyű karját a karszék támlájára nyugtatva állt ott; jobbján Alfonsót, ki előkelő tartással ült egy zsámolyon, és balján Dzsemilát, ki, noha ott is volt egy zsámoly, törökülésben a padlóra kuporodott, s fürkész fekete szeme szüntelenül ide-oda járt.

A terem közepéig lépkedtem, ott megálltam, s oly mély meghajlást vágtam ki, kalapomat lekapva, hogy annak tollforgója a szőnyeget söpörte. Abban a pillanatban eszembe villant - s ez a gondolat felvidított -, hogy a köszönésnek ez a formája legfeljebb egy nagyherceget illet meg egy nemesúr részéről, méghozzá csupán uralkodó nagyherceget, akinek kijár a „fenséged” megszólítás.

Majd minekutána signora Teresa kegyes mosollyal és igazán királynői bólintással viszonozta bókomat, azt mondtam olaszul:

- Signora, nagy megtiszteltetés számomra, hogy egy ilyen előkelő személy fogadni kegyeskedett engem. És nincs hőbb vágyam, csakugyan, mint hogy eltűrje, hogy lerójam szerény adómat úrnőm csodálatra méltó szépsége előtt, mely kétségkívül az ország királynőjévé avatja, s hogy átvegye tőlem emez ajándékot.

Azzal elővontam zekém zsebéből egy ékszertokot, mely, szép olvasónőm, egy arany karperecet rejtett: e karperec farkába harapó kígyót ábrázolt, a kígyó szeme rubintkő volt, teste a legfinomabb arany. Mindazonáltal a tokkal kezemben mozdulatlanul álltam, a pasticciera döntésére várva.

- Vedd el, Dzsemila! - mondta végül Teresa.

Dzsemila abban a percben felpattant, odasiklott hozzám, mint egy kígyócska, átvette tőlem az ékszertokot és úrnőjének nyújtotta, ki azt ki sem nyitva, a mammá-nak adta tovább; a mamma sem nyitotta ki, hanem azonmód letette egy csudásan faragott cédrusládikára, mely a karszék jobb felén állt, s úgy tetszett, a tokról ugyanúgy megfeledkeznek, mint arról a másikról, melyet a mamma hagyott az előszoba márványasztalán.

- Kérem, signor marchese - szólt ekkor a pasticciera szelíd, mély és búgó hangján -, foglaljon helyet azon a zsámolyon!

Közelebb mentem hozzá, leültem, és ekkor hosszú csend következett: Teresa szépsége annyira elbűvölt, hogy előbb szólni sem bírtam. Ami őt illeti, hol engem nézett, hol a tekintetemet kereste, de nyilván úgy ítélte, nem az ő dolga beszélni. Nem mintha butának véltem volna, szeme pillantása, akárcsak a mammá-é, eleven volt és okos, és merem mondani, az a könnyű, végtelenül könnyű mosoly, mely ajkain lebegett, oly finom volt és megfoghatatlan, hogy eszembe idézte egy másik firenzei nő, a Mona Lisa szép és kifürkészhetetlen arcát, úgy, ahogy őt Leonardo da Vinci lefestette: arcképét sokszor volt alkalmam látni a Louvre-ban, a király lakosztályában. Ám a hasonlóságnak ezzel vége is szakadt, lévén Teresa szeme sokkal sötétebb és ragyogóbb, s középen elválasztott haja összehasonlíthatatlanul dúsabb. A Gioconda ruházata viszonylag egyszerű, a pasticciera arannyal, drágakövekkel és kövecskékkel telehintett selyembrokát öltözéke ellenben felülmúlta gazdagságára és pompájára nézve mindazt, amit valaha a francia udvarban láttam, kivéve a szép Gabrielle és a királyi hercegnők ruházatát. Ezt bókképpen ki is mondtam, s mellesleg dicsértem az olasz nők eszét, kik óvakodnak testüket oly merev fűzőkbe szorítani és préselni, mint a francia hölgyek, úgyhogy derekuk hajlékonyan és szabadon mozog, ami sokkal inkább kelt vágyat s szól képzeletünkhöz, tettem még hozzá.

Teresa mosolygott, a fentebb leírt megfoghatatlan mosollyal, mely nem fedte fel fogait, és tudni akarta, ki az a Gabriella.

- Signora - feleltem én -, ő a francia király kegyencnője.

- Gondolom, nagyon szép, signor marchese - szólt kis sóhajjal Teresa.

- Az, signora, ám ami engem illet, én ezerszer többre becsülöm a kegyed szépségét.

- Szíveskedjék mégis leírni őt, signor marchese.

- Nos, signora, az udvaroncok azt mondanák: bőre oly sima és áttetsző, mint az igazgyöngy, ruhájának fehér selyme feketének tetszik keble mellett, ajka mint a legszebb rubint, szeme mennyeien kék, haja színarany.

- És mit mondana róla kegyelmed, signor marchese? - kérdezte kissé mulatva Teresa.

- Hogy igazi északi szépség, signora, unalmas, sápadt és bágyadt, hogy kicsipdesi a szemöldökét (amit én nem szeretek), hogy jobban tetszik nekem a melegebb arcszín, és végül, hogy a kegyed haja, signora, erdő, amelybe örömest beleveszne az ember.

Teresa felnevetett, kimutatva gyöngyfogait, majd nyakát elfordítva felszegte fejét, s néhány szót váltott a mammá-val egy tájszólásban, melyet nem ismertem.

- Signor marchese - mondta aztán, s szép fekete szemét rám emelve, kedves pillantást vetett rám -, szeretném, ha Lateráni Szent János templomában várna rám jövő vasárnap tíz órakor, és szenteltvizet nyújtana át nekem. Őszinte sajnálatomra - fűzte hozzá elbűvölő mosollyal -, nagyhét alatt senkit nem fogadok, hanem a rá következő kedden ezer örömmel látnám vendégül vacsorára este nyolc óra tájban.

Hogy elhallgatott, ismét kiült ajkára az a talányos mosoly, és kinyújtva karját, elém tartotta gyűrűkkel ékesített kezét, ami, gondolom, ugyanarra szolgált, mint a pápa harmadik áldása: kegyelmesen elbocsátott. Tehát felkeltem helyemről, fél térdre ereszkedve a lehető legnagyobb respektussal megcsókoltam Teresa kezét, majd felegyenesedtem, elköszöntem a mammá-tól és távoztam. A szívem bolondul vert.

Alfonso beszállt mellém a hintóba, s mihelyt kigördültünk az udvarról, hatalmas emberár közepén találtuk magunkat, mely a Szent Péter-bazilika felé tartott, és elég készségesen utat nyitott nekünk, úgyhogy ha csak lépésben is - hiszen a tumultus nagy volt -, de haladhattunk. Ahány konfraternitás csak van Rómában (márpedig azoknak se szeri, se száma), az mind jelen volt, mind a saját színében pompázott, ki barnában, ki fehérben, ki kékben, ki zöldben, s ugyancsak fényesen kivilágítva, mivel e menetekben minden második ember egy szövétneket emelt magasra. Fülsiketítő volt a lárma, mert minden konfraternitás előtt zenészek haladtak, és valamennyien teli torokból énekelték zsolozsmáikat.

Heves kíváncsiság fogott el, úgyhogy egy percre el is feledkeztem Teresáról (és a bizonytalanság tantaloszi kínjairól, melyeket miatta kiálltam); óvatosan félrevontam kissé a hintó függönyét, és azon igyekezve, hogy engem ne lássanak meg, kipillantottam, s elámultam a végeláthatatlan processzión. Meg is hatott e nagy sokaság jámborsága. Ám egyszerre tompa csattanások zavarták meg a szent zsolozsmákat, s hintónk hirtelen megállt. Mi lehet ez az ide nem illő zaj?, tűnődtem, s mivel az éjszaka langyos volt, vagy talán a sok égő szövétnek melegítette fel a levegőt, leeresztettem az ablaküveget, s kihajoltam, mindazonáltal ügyelve rá, hogy a bársonyfüggöny továbbra is elrejtse arcomat. S akkor hosszú sorban vonultak el hintóm mellett a vezeklők. Többségük igen fiatal volt. Felsőtestüket lemeztelenítették, és kötéllel kegyetlenül ostorozták magukat, egyetlen jajszót sem hallatva, s arcuk, amint azt a szövétnekek fényében saját szememmel láthattam, békés volt és mosolygós.

Egyesek borral kínálták e flagellánsokat, s ők el is fogadták a kínálást, eleinte azért, hogy megigyák a bort, később azért, hogy köteleik végére fröcsköljék, bogaikat megoldani és a köteleket hajlékonyabbá tenni, mert a kicsorduló s megalvadt vér összeragasztotta a kötélvégeket. Az önsanyargatásra ugyanis nem ostort használtak, hanem vastag és rövid nyelű korbácsot, melynek végére kenderkötéldarabokat hurkoltak.

- Hogy van az - kérdeztem Alfonsótól -, hogy látszatra nem szenvednek, hanem ugrálnak, kiáltoznak, kurjongatnak, forgolódnak, nevetnek és beszélgetnek egymással, miközben felváltva szaggatják fel a bőrt hátukon és mellükön?

- Azt beszélik, holmi kenettel vonják be testüket - felelte Alfonso -, ámbár én nem hiszem, hogy bármi hasznukra lehet e kenet, mihelyt a bőrük felhasadt.

Márpedig felhasadt, mert a fáklyafényben egyebet sem láttam magam körül, mint véres testeket; a sötétebb színű, alvadt vér mintegy ama élénkpiros, friss vérpatakocskák háttereként festett, melyeket az újabb s újabb csapások fakasztottak.

Akármilyen óvatosan lestem is ki, fél szemmel, a függönyt arcom elé vonva, a vezeklők egyike észrevett és rám mosolygott. S mivel úgy láttam, arca fiatal és barátságos, s nadrágjáról és sarujáról ítélve nem lehet éppen gazdag, megindított nehéz sorsa, és azt mondtam neki:

- Cimbora, hát oly nagy bűnös vagy-e Isten előtt, hogy így kell kínoznod magadat?

- Ma, signore - szaladt fülig a szája -, nem a magam bűneiért ostorozom magam, éppen nem...

Válasza elképesztett, ám mivel szegény háta állapotát fölöttébb sajnálatra méltónak találtam, egy pénzdarabot nyújtottam neki:

- Barátom - mondtam -, ezt arra adom, hogy mihelyt a penitenciát elvégezted, egy borbéllyal bekötöztesd sebeidet.

- Signore - tolta el magától eltökélten, ámbár nem örömest, obulusomat az ifjú -, nem fogadhatom el pénzét, már megfizettek azért, amit teszek.

A szám is tátva maradt csodálkozásomban, de a beszélgetést nem folytathattuk, mert hintóm meglódult, és a fickó eltűnt szemem elől.

- Signor marchese - szólt szemrehányóan Alfonso -, ugyan mi hasznom van abból, hogy hivatalos mendicanté-ja lehetek, ha uraságod az első jöttmentnek alamizsnát ad? Egyébiránt ha elárulta volna nekem, hogy pénzt akar adni e nyomorultnak, lebeszéltem volna, mert jól tudom, mint itt mindenki, hogy az effajta népség pénzért ostorozza magát.

- Pénzért? - hűltem el.

- Certamente - nevetett fel kurtán Alfonso. - Csak nem gondolta, signor marchese, che il signor conte tal dei tali,
 ki valamely súlyos bűnéért kívánja elnyerni az Úr bocsánatát, saját finom vállában tesz kárt? Dehogy, dehogy! Felfogad egy éhenkórászt, hogy az végezze el helyette.

Elképedésem a tetőfokára hágott.

- Alfonso, hogy az istenben vezekelhet valaki más hátán?

Alfonso felelet gyanánt megvonta a vállát, széttárta a két kezét, és csak annyit mondott: ma. Én lebocsátottam a hintó függönyét, és hátradőltem a hintó ülésének támlájára, mintegy kábultan a véres testek forgatagától, a korbácsok kegyetlen csattogásától, a zsolozsmáktól, a szövétnekek imbolygó fényétől, és kendőmmel eltakartam számat és orromat, mert már-már fuldokoltam a fáklyafüsttől s az emberi vér és verejték csípős szagától, mely ez ezrekre menő sokaságból áradt felém. Az emberek úgy siettek mindenfelől a Szent Péter-bazilikába, mintha ott lelnék fel az élet és igazság egyedüli forrását. Mindazonáltal ez a népi hit közelről szemlélve nem látszott oly meghatónak, mint távolról. Úgy voltam ezzel, mint a szebbnél szebb székesegyházakkal, melyek mindaddig gyönyörűnek tetszenek, míg oly közel nem ér hozzájuk az ember, hogy megpillantsa előttük az égő könyvek halmát és az eretnekeknek szánt máglyákat.

Tizedik fejezet

Eleinte szépségével vont magához a pasticciera, ám azután nemes és nyájas lelkének bámulatra méltó jóindulatával láncolt magához. Olyannyira nem törődött a pénzzel, hogy elosztogatta volna mindenét, és hamarosan egy szál ingben találta volna magát szalmavackán, ha a mamma nem tartotta volna rajta szemét háztartásuk üdvös menetén. Teresa tartalmas és gazdag matériából volt alkotva, akármerről nézte is az ember. Ritka hévvel vágyott férfiakra, s olyannyira boldoggá tette az, hogy egyszerre öt-hat kaphatott helyet életében, hogy ha történetesen csúnya és gazdag lett volna, maga fizetett volna nekik azért, hogy ágyába fogadhassa őket. Lévén szép, fiatal és a nép bálványa, szeretői bőkezűségéből élhetett, s emiatt kétszeresen is adósuknak érezte magát, a mondott okból és a gyönyör miatt is, amelyhez általuk jutott, adakozó szívességében számításba sem véve a gyönyört, mellyel ő ajándékozta meg valamennyiöket.

Teresa nem érhette be azzal, hogy ő maga szerette szeretőit; azt akarta, ők is szeressék egymást, úgyhogy vasárnap esténként - a vasárnap volt a hét egyetlen napja, melyen jámbor skrupulusai miatt megtartóztatta magát a földi örömöktől - vacsorára hívott meg bennünket. Velem együtt hatan voltunk, ám amikor Teresa bebocsátott azok közé, akiket Erzsébet királynő szavával „the happy few”-nak
 nevezhetnénk még csak öten voltunk, lévén a hatodik éppen Giovanni Franesco Aldobrandini, a pápa unokaöccse, kit őszentsége Madridba küldött, hogy ott II. Fülöppel szót értsen; s itt arra kérném olvasómat, össze ne tévessze valahogy őt Cynthio Aldobrandinival, a pápa másik unokaöccsével, ki bíboros volt és a Vatikán státusszekretáriusa.

A vasárnapi vacsoravendégek között a magas klérus nem kevesebb, mint két monsignoré-val képviseltette magát; nevüket ez emlékirat lapjain elhallgatom „méltányos okokból”, mint Alfonso mondaná, s ugyanezen okok miatt csak ők ketten mentesültek ama kötelezettség alól, hogy naponta ellovagoljanak Teresa ablaka alatt. Mindazonáltal kapcsolatuk a pasticcierá-val un segreto di Pulcinella
 volt Róma-szerte.

A harmadik nemesúr, mint már tudjuk, a bargello della corte volt, történetesen ama szegény Della Pace leszármazottja, akit gyávaságában XIII. Gergely kiszolgáltatott a római csőcseléknek, a maga életét mentendő. Ámbár Della Pace nemességére s rangjára nézve alacsonyabban állt mindannyiunknál, roppant méltóságteljes volt, arcéle mint egy római császáré, s arcának kifejezése egyszerre szelíd, mégis szilárd, úgyhogy első pillantásra megnyerte az ember szívét.

A negyedik Don Luis Delfín de Lorca volt, akivel a pápánál találkoztam össze bemutatásom napján, igen magas rangú nemesúr, márki, herceg és spanyol grand, személyére nézve igen dali férfiú, amellett roppant szellemes és a tetejébe még szeretetre méltó is, úgyhogy az ő természetében szikráját sem fedezhette fel senki annak a vad indulatosságnak, melyet általában a spanyoloknak szokás tulajdonítani. Első pillantásra barátságot éreztünk egymás iránt, s gyakori találkozásaink Teresa házában még szorosabbra fűzték kapcsolatunkat.

A két monsignoré-t nem fogom testi mivoltában leírni, noha éppen mondott testük vonzotta őket a ház úrnőjéhez, kinél vasárnaponként viszontláttuk egymást. Mindketten régi és igen jó nevű olasz családok másodszülött fiai voltak, s azért kényszerültek papnak állni, hogy a család nagy birtokai csorbítatlanul szálljanak át az elsőszülöttre. A pápai kegy folytán gyorsan emelkedtek rangban, egészen a lila ruháig. Mindketten igen fiatalon lettek püspökké és úgy, hogy soha a lábukat se tették be egyházmegyéjükbe, melynek javadalmából fényesen megéltek Rómában, s élvezték ama „papi semmittevést”, melyet Fogacer annyira kívánatosnak tartott. Ötünk, jobban mondva, ha Giovanni Francescót is ideszámítom, hatunk közül messze ők voltak a legfiatalabbak, a legnevetősebbek, a legbolondabbak és a leginkább borisszák. Ha az ital a fejükbe szállt, szavuk alattomos hajlamot mutatott a szentségtörésre, ami ellen Teresa, ki mélyen hívő volt, foggal-körömmel hadakozott: erre nyomban lejjebb adták a mi monsignoré-ink, s oly szelíddé és kezessé váltak, mint a szopós bárány. És egy kicsit azok is voltak Teresa szemében. Mert noha ő fiatalabb volt, mint bárki hatunk közül, oly erős volt benne az anyai ösztön, hogy amint körülültük az asztalt, melynek fején ő trónolt, gyakran úgy éreztük, mintha farkaskölykök volnánk, kik az élet tejét szopjuk a római anyafarkas emlejéből.

Mi engem illet, noha szép hercegném emléke nem halványult el szívemben - tutt áltro -, egy hónap sem telt bele, fülig belebolondultam a pasticcierá-ba, s mivel bágyasztó napjaim a már említett, tűrhetetlen farnienté-ben
 teltek-múltak, hír nem érkezett sem d'Ossat apáttól, sem Giustiniani bíborostól, s úgy tetszett, mióta Giovanni Francesco elutazott Madridba, a tárgyalások tapodtat sem haladnak előre s mintegy felfüggesztettek, időm legjavát azzal töltöttem, hogy amaz éjszakáról ábrándoztam, melyen Teresa megosztja velem nyoszolyáját, helyesebben szólva arról a két éjszakáról, mert Teresa nagy jóságában nekem ajándékozta Giovanni Francesco távolléte alatt a neki szánt órákat is.

Ámbár Rómában nincsenek olyan szép vásárlóutcák, mint Párizsban, kalmároknak bőviben van a város, mint minden olyan hely, hol egy pénzét eltékozolni vágyó udvar avagy nemesség él, csak éppen itt és ott, elszórtan találkoznak boltjaik, műhelyeik, bódéik. Örökösen a várost jártam, s mihelyt megpillantottam egy-egy mutatósabb holmit, amelyről azt gondoltam: tetszene Teresának (lévén nagy érzéke a széphez), nyomban megvásároltam, s eközben úgy éreztem, ez az ajándék még közelebb hozza őt hozzám ama gyönyörűség által, melyet szerezni fog neki, úgyhogy meg nem mondhatom, kinek szerzett a csecsebecse nagyobb örömet: annak, aki adta, vagy annak, aki kapta. Azonkívül mindennap levelet írtam neki olaszul prózában, és - nézzék el nekem a múzsák! - verseket franciául: ezeket, amint találkoztunk, lefordítottam neki, s ámbár a költészet nem sokat nyert velük, őt szíve mélyéig meghatották.

Egy hónappal később, elvégezvén számadásomat, kiadásaim hirtelen megnövekedése ugyancsak megriasztott, és határtalan aggodalommal konstatáltam: nem folytathatom így, hacsak nem akarom erszényemet végképp kiüríteni, s rákényszerülni, hogy Párizsba visszatérjek, zsebemet feltöltendő, ami egyet jelentett volna (legnagyobb szégyenemre!) ama megbízatás feladásával, melyet a király ruházott rám, akármennyire haszontalannak véltem is ittlétemet Miroul távozása óta. Tehát elhatároztam: nyomban írok Miroulnak, meghagyom neki, adja el Montfort-l'Amauryval határos erdeim egyikét, és hozza el nekem az árát. Ám mihelyt a levelet elküldtem, hugenotta lelkiismeretem visszaborzadt birtokom csorbításának a gondolatától, arról nem is szólva, hogy szinte hallani véltem, mint méltatlankodik és zsörtölődik de La Surie esztelen költekezésem miatt, melyben ő kétségkívül a pápista pompakedvelés hatásának csalhatatlan jelét véli felfedezni.

A levél elküldése után, este kettesben vacsoráztam Teresával, mivel az éjszakát nekem szentelte. Úgy látta: méla vagyok, elgondolkodó, és kedvetlenül forgatom számban a falatokat, s ezért megkérdezte, mi bánt. Előbb nem akartam megmondani. De oly gyengéden és állhatatosan erősködött, hogy végre, kissé szégyenkezve, megvallottam neki, mi gondban fő a fejem.

- Carissimo
 - mondta nyomban, rám sugározva nagy szemének édes világát -, sebaj! Nem az ajándékaidért szeretlek, hanem enmagadért és jó természetedért. Ha megszorultál pénz dolgában, ne végy nekem több ajándékot!

Mire én felkeltem helyemről, lába elé omoltam, és csókokkal borítottam el mindkét kezét.

- Angyalom - mondtam -, nincs hozzád foghatóan nagylelkű és aranyszívű asszony, de itt még nem tartok. És ugyan mit szólna a mamma - tettem hozzá mosolyogva -, ha hirtelen megszűnnék pénzesládikáját hizlalni? Azt azonban nem szeretném, ha látván, hogy ajándékaim megcsappannak, megijednél, azt képzelve, hogy zsugorivá lettem vagy nem szeretlek többé. Holott igazán mondom, annyira imádom szépséges személyedet, hogy jobban nem is lehet; soha nem telek be látásoddal, érintéseddel, úgyannyira, hogy nincs a napnak órája, melyben ne vágynék csókokkal telehinteni testedet, egyetlen porcikáját sem hagyva ki.

- Carissimo - remegett meg egész testében e beszédre és az általa felidézett képek hatására Teresa -, szavad színméz, és szíved nemkülönben.

S mivel a könnyen lángra gyúló nők amaz áldott fajtájához tartozott, kiknél a gondolat édestestvére a tett, kézen fogott, ágyához vezetett, egy szempillantás alatt levetkezett, és átengedte magát kóbor kezem simogatásainak.

Jó félórát töltöttem el e gyönyörűséges játékkal, s mert eközben én sem maradtam érzéketlen, éppen egyesülni készültem vele a gyönyörben, amikor hevesen megverték az ajtót, s berontott Dzsemilától követve a mamma, magánkívül dühében, annyira, hogy a szeme majd kiugrott gödréből, és mit sem törődve állapotommal, döngő léptekkel az ágyhoz masírozott, letépte Teresa nyakából azt a kis arany Szűz Máriát, melyet egy fekete selyemszalagon hordott, és velőtrázóan rákiáltott, miközben szinte kiverte száját a hab mérgében:

- Te szemérmetlen! Hogy mered a Szűzanyát belekeverni bűnöd mocskába? Nem szégyelled magaddal vinni az ágyba, amikor paráználkodsz?

Azzal markába fogva a Madonnát, újra és újra megcsókolta, imákat mormolva, és elvonult, Dzsemilával a sarkában, ki maga is összetette a kezét, és igen elszontyolodott arcot vágott. Mihelyt becsukódott mögöttük az ajtó, az én szegény Teresám könnyekben tört ki, és bűnbánó arccal odafutott imazsámolyához úgy, ahogy volt, anyaszült meztelenül, letérdepelt rá, és imádkozni kezdett mellét verve, kétségbeesetten, zilált hajjal.

Én az ágyon maradtam, így csak hátulról láthattam őt, s az igazat megvallva, olvasóm, elbájolónak találtam jámbor pózában, leomló, csípőn alul érő fekete hajával, mégsem állhattam meg, hogy el ne gondolkodjak azon, mennyire külsőséges és szertartásos az a vallás, melynek parancsára egy medált gyaláznak meg, vigasztalnak meg és engesztelnek ki.

A pasticciera imája eltartott vagy tíz percig - ami, meglehet, kis idő a bűnbánatra, annál hosszabb annak, aki vár. Eztán bizonnyal úgy vélte, elnyerte kis bálványa bocsánatát megszentségtelenítéséért, mert keresztet vetett, letörölte könnyeit, és futva tért vissza hozzám, hogy ott folytassuk szerelmi játékunkat, ahol abbahagytuk.

Amikor már álomba merült oldalamon - csupán rövid időre, mert, valamint a főnixmadár, szüntelenül újjáéledt hamvaiból -, akkor jutott csak eszembe, hogy legalább tízszer néztem végig, amint leveti nyakából a kis medált, mielőtt velem ágyba bújna, megcsókolja és átadja a mammá-nak, ám nem is sejtettem, mi a jelentése e rítusnak, mely által, mint ma este végre megtudtam, Teresa levetkezte katolicizmusát, hogy egy éjszaka tartamára pogánnyá váljék.

Ámbár munkátlannak és merőben haszontalannak éreztem magam, mióta sem d'Ossat apát, sem Giustiniani bíboros, sőt még Fogacer sem hallatott magáról, és a tárgyalások mintegy befagytak, amint már mondtam, Giovanni Francesco elutazása óta, némileg erőt vettem magamon, hogy római farnienté-met napjaim pontos beosztásával elviselhetőbbé tegyem.

Hétkor keltem, módjával ettem-ittam valamicskét, majd egy jó óra hosszat vívtam Andrea di Giorgio fegyvermesterrel (a nagy Agrippa tanítványával...), ki kegyeskedett tanítványául elfogadni, amikor megtudta, hogy Giacomi, volt vívómesterem és sógorom, elárulta nekem a jarnaci csel titkát, melynek az ő halála óta immár egyedüli ismerője vagyok a földön.

Andreával vívott csörtéim után elmentem megtekinteni, hogyan oktatja Pisseboeuf Lucöt és Thierryt a karddal vágni vagy döfni; a vívásnak ez az egyszerű és nyers módja, melyben puskásom excellált, az egyetlen, amelynek közelharcban hasznát lehet venni. Eztán fürdőkád következett: nyakig merültem tiszta, meleg vizébe, melyet Istennek hála nem a Tiberisből, hanem kutamból merítettünk. Mialatt áztam, Poussevent, kinek keze hallatlanul könnyű volt - ami oly gyakori kövér embereknél -, gondosan megnyírta-megigazította szakállamat, eltávolítva a felesleges szőrszálakat.

Pontban kilenc órakor egy XIII. Gergely kezéből kikerült óra pontosságával megjött Fra Filippo, egy igen művelt szerzetes, tanárom az olasz literatúra terén, és lefordíttatott velem egy-egy részletet Boccaccio Dekameron-jából, mert, mint a derék szerzetes mondta, ha van is miért „sajnálkozni e mű frivolitásán”, megítélése szerint ez az olasz próza legtisztább forrása. Fordítás után kérdéseket tett föl nekem, mégpedig elég mulatságos kérdéseket, az elolvasott novellára vonatkozóan, lévén Fra Filippo víg kedélyű és tréfás ember, és kijavította a grammatikai hibákat, melyeket feleleteim során vétettem; legtöbbször az olasz igeragozással voltam bajban.

Tíz órakor bekebeleztem egy zöldséglevest - ezt firenzei szakácsom egyenesen nekem komponálta -, utána hosszú levelet írtam Teresának, majd jót sétáltam a kertben, ha az időjárás megengedte, s aztán visszatértem ugyanahhoz az asztalhoz, hogy immár egy tartalmasabb ebédet vegyek magamhoz, ám ezúttal Pisseboeuf szolgált fel, és asztalhoz ült velem Luc és Thierry is. De La Surie távozása után részesítettem őket e megtiszteltetésben; megbocsátottam nekik, minekutána térden állva és borsó nagyságú könnyeket hullatva esedeztek érte, annyira elkeserítette volt őket hosszú kegyvesztettségük és hosszú kedvetlenségem. Máig jól emlékszem: én tanítottam meg őket villával bánni: akármilyen nagyúri volt is a családjuk, ilyet odahaza sohasem láttak.

Ebéd után szobámba vonultam, olvasni. S mivel Montaigneem, fájdalom, még mindig a vatikáni vámhatóság kezén volt, Ariosto Orlando furiosó-ját olvastam, itt-ott szótár segítségéhez folyamodva, és elbámultam, tapasztalva, mi finoman és könnyedén játszik tárgyával e furfangos író: szereti is, ki is gúnyolja, de sosem válik rabszolgájává.

Három órakor nekifogtam öltözködni, és szép olvasónőm, nem szégyellem megvallani neked, hogy ez a művelet kis híján feleannyi ideig tartott, mint a te öltözködésed, hisz jó félóra is beletelt, mire megparancsoltam apródjaimnak, vezessék elő felnyergelve, csótárral díszítve legszebb lovamat. Mire udvaromon megjelentem, kíséretem már ott várt rám, s a lovak ágaskodtak, hányták-vetették magukat, nyerítettek és a farkukkal csapdostak. Én azonban előbb gyalogosan tettem meg az utat kapumig, hol néhány szót váltottam azzal, ki nagykapum szegletkövét „díszítette”, s csak ekkor vezette elő Luc kancámat, kinek hátára az ő segítsége nélkül szálltam fel, pusztán a kengyelre hagyatkozva.

Mire a Lateráni Szent János-templom toronyórája elütötte a négyet, a pasticciera utcájában voltam; Dzsemila kinyitotta az ablakot, és úrnője feltűnt, ülve, legszebb ruhájában, mint egy egész nép imádatának tárgya, valóságos istennő, szépsége és méltóságteljesen arányos termete jogán. Két apródom előttem lovagolt, virágokkal díszített ruhájuk vidámabb és ragyogóbb volt a tavaszi mezőnél, s én kíséretemtől követve lóháton átfurakodtam a sokaságon, Teresa ablaka alatt megzaboláztam lovamat, felálltam a kengyelben, lekaptam kalapomat, és kesztyűs ujjaim hegyén megpörgetve egy nyolcast írtam le vele a levegőben. Ő pedig felém küldte, szeme kis, cinkos megvillanásával együtt, az ő sejtelmes, titokzatos, elbájoló, Mona Lisára emlékeztető mosolyát. E hasonlatot, jobban meggondolva, kissé megbántam, mivel Mona Lisában van valami nyugtalanító, s úgy lehet, beteges is, a pasticciera pedig épp ellenkezőleg, egészségtől és erőtől duzzadt, s széles és telt válla, dús, gömbölyű és kemény keble valójában sokkal inkább Junót idézte, s legalább termetét tekintve sokkal jobban hasonlított Tiziano fésülködő nőjére, mint a Mona Lisára.

Ez első kalaplengetés után ellovagoltam az utca végéig, majd egy párhuzamos utcán visszatérve ismét elhaladtam Teresa előtt, s minekutána ugyanúgy üdvözöltem, mint előbb, elővontam zekémből egy levelet - azt, amelyet éppen azon a napon írtam -, és messziről felmutattam neki. Amire ő a lehető legkecsesebben hajtott fejet, rám szegezte édes, szép szemét, immár nem mosolyogva, s néhány szót szólt a lábánál kuporgó Dzsemilához, ki egy pillanattal később már kint is termett, elvette tőlem a levelet és elfutott. Ámbár igéim konjugációja hibás volt, Teresa imádta leveleimet, s én minden áldott nap írtam neki, azokat a napokat sem kivéve, melyek befejeztével viszontláthattam őt.

E sétából hazatérvén, bezárkóztam egy gyönyörűséges, vörös bársonnyal kibélelt szobácskába, hol, gondolom, Giustiniani bíboros kellemes szokásainak hódolt, s minekutána nagy tüzet rakattam a kandallóban (lévén az évszak meglehetősen hűvös), nekikezdtem emez emlékiratok papírra vetésének, s e munkát folytattam gyertyafénynél is, egészen vacsoraidőig. Az első kötetet, mely Périgord-ban, a mespechi várkastélyban eltelt gyermekségemről szól, első szótól az utolsóig e télen írtam Rómában, amikor oly nyomasztóan nehezedett vállamra a tétlenség.

De La Surie úr távozása óta Luc és Thierry csínytevéseit senki nem torolta többé meg korbáccsal, és figyelemre méltó dolog: számuk mégsem gyarapodott, sőt, annyira féltek ismét fejükre vonni neheztelésemet. Még féktelen szoknyavadászatuk miatt sem igen kellett őket megpirongatnom, mivel az olasz apák, férjek és fivérek bottal a kezükben vették el apródjaim kedvét nőrokonaik megkörnyékezésétől. Úgyhogy végül beérték ketten egy csinos özveggyel, kinek érző szíve volt. Vitánk csak egy dologban volt, ha esett, ha fújt: egy igen csúnya és kiéhezett sárga ebecske miatt. Ők mindenáron oda szerették volna venni, hanem az eb nagyobb volt már annál, hogysem megnevelhették volna, s ámbár apródjaim nem győzték pástétommal tömni, az oktalan jószág fel-alá futkározott a házban, és mindent megrágott, amit előtalált.

Nem emlékszem már, melyik volt az a nap március havában, amikor hajszál híján örökre eltűntem a hőnek és mozgásnak ama csodálatos világából, melyet csak az élők ismernek, és amelyen kívül mást nem ismernek, lévén értesüléseink az örök üdvösségről, mi tagadás, meglehetősen hiányosak. Úgy vélem azonban, március huszonharmadika lehetett, mert később visszagondolva a dologra, arra jutottam: ama naptól fogva, melyen a halál torkából menekültem meg, Giovanni Francesco visszatértéig, tehát április tizenhatodikáig, nem telhetett el több három kurta hétnél. És azt a leghatározottabban tudom, hogy egy keddi nap volt, lévén a keddi és pénteki éjszakám a már említett gyönyörűségeknek szentelve. Úgyhogy azon a reggelen, amint ébredéskor eszembe ötlött, hogy kedd van, egyszeriben üdébbnek és ragyogóbbnak láttam a világot, és ágyamból oly fürgén szöktem ki, mint a réten ficánkoló csikó.

Mindazonáltal nem mulasztottam el szokásos vívó- és olaszleckéimet, csak el-elkalandozott közben az eszem, amin Fra Filippo, kitalálván az okát, jót mulatott, és meg is eresztett a rovásomra egy-két élcet, vívómesterem, Andrea di Giorgio ellenben annál inkább zokon vette figyelmetlenségemet.

- Signor marchese - mondta, hosszú, vékony, hajlékony termete magasából tekintve le rám -, kegyelmed nem ügyel arra, amit művel. Szúrásomat nem hárította el az imént, hanem hátrahőkölt, ami bosszantó, szemnek nem tetsző és kárhozatos eljárás, és igen gyűlöletes a jobb mesterek szemében.

- Maestro - hajtottam fejet -, igyekszem jobban odafigyelni. És bocsánatát kérem.

Ám Andrea di Giorgio nem enyhült meg bocsánatkérésemtől; aszkétaarcában mélyen ülő, fekete szeme a legodaadóbb buzgalom lángjában égett.

- Signor marchese - felelte komoran, kardját leengedve -, a kardvívás nemes tornájával is úgy vagyunk, mint pap a misével: jobb egyáltalán nem mondani misét, mint félszívvel mondani.

- Maestro, egészen a kegyelmedé vagyok - mondtam, ismét fejet hajtva.

Jóllehet a csörte hátralevő részében óvakodtam „kárhozatosan hátrahőkölni”, a lecke végeztével Andrea di Giorgio felvont szemöldökkel, keserű arccal távozott: még mindig nem emésztette meg eretnekségemet.

Pisseboeuf bezzeg nem tartotta oly szent dolognak a maga összecsapását apródjaimmal, s nemcsak jónak vélt minden vágást és védést, amely sikerrel járt, hanem szemrehányó szavai is vidámak, tréfásak és hetykék voltak:

- Thierry - kiáltotta teli torokból -, a teremburáját, a legjobb védekezés a te korodban, ha valaki olyan pihekönnyű, mint te, a hátraugrás! Kardom kis híján átdöfte vessződet és felsebezte herezacskóidat!

Kiáltását fentmondott, igen csúf, sárga kutya vad ugatása kísérte, s ámbár magam is kedveltem az állatot (noha szétrágta egyik csizmámat), melyet apródjaim Tiberiusnak kereszteltek el, tűrhetetlennek éreztem lármás csaholását, annyira, hogy odahagytam a termet, és e zajtól távol, fürdőkádamban kerestem menedéket, hol Poussevent gondosan kiigazította körszakállamat, s eközben elhalmozott bölcsessége gyümölcseivel.

- Hitemre, márki úr! - mondta az ő rettenetes okcitán kiejtésével -, nem hiszem, hogy egész-séges szokás lenne oly gyakran fürdeni, mint uraságod teszi, bőre nagy kárára, mely annyira megpuhul, hogy a levegőből jövő fertőzet mind áthatolhat rajta.

- Kedves Poussevent - feleltem én -, Ambroise Paré, a nagy magiszter nem ad igazat neked, ő a mindennapos fürdőt jótékonynak és erőt adónak tartotta.

- Engedelmével, márki úr - sóhajtott akkorát Poussevent, hogy nagy pocakja beleremegett -, nem és nem hiszem el, hogy a víz - akár külső, akár belső használatra - jó lenne. Egyébiránt a gaszkon sík földön úgy tartják, hogy nem illendő dolog valakinek, aki jó házból való, ennyit mosakodni, s egy nemesúr tartozik rangjának azzal, hogy hónalja csípős szagot árasszon, lába trágyabűzt. És miről ismerszik meg jó királyunk, Henrik közelsége? A szagáról...

Amire harsány nevetésben törtem ki, de nem kívántam folytatni a vitát, lévén a felhozott példa oly fennkölt. Minekutána Poussevent megigazgatta szakállamat, kikeltem a kádból, s fürdőköpenyemet a vállamra vetve a nagyterembe vonultam, ahol Pisseboeuf éppen kirakott az asztalra egy mély tálkát, levessel, jobban mondva sűrű lével tele, mert sok kenyeret aprítottak bele. Ám a leves gőzölgött, s én nem szívesen forrázom le gigámat, ezért előbb odaplántáltam magam a vidáman lobogó tűz elé, melegedni (mivel e március hó Rómában inkább a telet idézte, semmint a tavaszt), s ott találtam elnyúlva Tiberius nevű ebünket. A szőréből csepegő sárszínű nedvesség bemocskolta a márványpadlót.

- Thierry! Luc! - kiáltottam, hirtelen haragra gerjedve. - Mit keres itt ez a pokolra való eb? Vagy nem tiltottam-e meg, hogy bebocsássátok a házba? Nincs számára elég hely istállóinkban?

- Márki úr, bocsánatáért esedezünk - szólt Luc, kecsesen bókolva (és Thierry nyomban követte példáját, de szólni óvakodott, lévén kettejük közül Luc a szónok) -, ám mialatt márki úr fürdött, úgy esett, mintha dézsából öntenék, és Tiberius nemcsak bőrig ázott, hanem még bele is hemperedett egy tócsába, rendes szokása szerint, minek eredményeként úgy találtuk ott a kapualjban, hogy remegett, mint a nyárfalevél, és majd megvette az Isten hidege.

- Vittétek volna az istállóba!

- Ott sajna, nincs tűz - bókolt újfent Luc (és Thierry némán utánozta).

- De bemocskolni való márványkő sincs - vágtam én rá -, van ellenben jó száraz szalma, s abban kedvére hentereghetett volna.

- Márki úr - vágott búbánatos arcot Luc (és Thierry nemkülönben) -, vigyük ki máris az istállóba?

- Vigyétek! - feleltem, de mert láttam: szegény Tiberius didereg, és mint már mondtam, én is kedveltem őt (felfalt csizmám ellenére), hozzátettem: - Eh, várjátok meg, míg megszárad.

Amire Luc és Thierry egyszerre hajolt meg harmadjára is előttem. Tekintetükből szeretet sugárzott, s ez a lelkem mélyéig meghatott - hisz amilyen csinos és eleven volt mindkét legényke, örült az ember szeme, ha rájuk nézett, ahogy ott álltak vidám, tavaszias öltözékükben, göndörödő fürtjeikkel, az egyik barna, a másik szőke, bárányra mégsem formáztak, lévén mindkettő ördögien pajkos és nyughatatlan, mindazonáltal bátor és jószívű legényke, akit nem akármilyen fából faragtak.

Tiberius, mintha megértette volna, hogy nem űzetik ki meleg édenéből, megcsóválta a farkát. Én visszatértem sűrű levesemhez, és épp belemerítettem kanalamat, amikor a ház csendjét kopogtatás zaja verte fel. Nem tudom, valóban oly erős volt-e e kopogás, mint ahogy emlékeimet felidézve, máig a fülembe cseng, mindenesetre odaszóltam Lucnek, fusson, nézze meg, mi történt, s mert kiáltozást véltem hallani a kapuból, mintha pörlekednének, helyrerántottam fürdőköpenyemet, s Thierrytől és Pisseboeuftől követve a bejárati ajtóhoz siettem, ahova behallatszott kintről Alfonso el-elcsukló kiáltozása. ilorrei vedere il signor marchese! vorrei vedere il signor marchese!
 S amikor Luc azt felelte neki a kémlelőnyíláson át: legyen türelemmel, most ültem asztalhoz levesemet megenni, Alfonso tele torokból rákiáltott: Pazienza! Pazienza! La tua pazienza lo uccide!

Ez ugyancsak szeget ütött a fejembe. Rászóltam Lucra: nyisson rögvest ajtót, s a következő pillanatban Alfonso berontott, sápadtan, mint a viasz, s engem meg sem látva, egyenesen a nagyterembe futott (mi négyen a nyomában), ott megállt a nagyasztal előtt, hátraarcot csinált, meglátott, térdre rogyott, és ezt kiáltotta:

- Dio mio! Dio mio! Egli é salvo!

És kezemet megragadva, mindkettőt megcsókolta.

- Alfonso, mi ez? - kérdeztem ámultan.

- Signor marchese - felelte ő, miközben felállt, még mindig sápadtan, s az ijedségtől kidülledt szemmel -, kérem, hadd súgjak valamit a fülébe.

Amit engedelmemmel meg is tett, s engem annyira megdöbbentett, amit hallottam, hogy elállt a szavam, és szinte gyökeret vert a lábam. Ám magamon éreztem apródjaim, valamint Pisseboeuf és Poussevent csodálkozó tekintetét - utóbbit a lárma csalta oda -, nagy lélegzetet vettem, és azt mondtam:

- Poussevent, eredj, hívd be il cuocó-t!
 És ti többiek, mihelyt megjött, nyissátok ki a szemeteket, és jól ügyeljetek arra, ami itt elhangzik és történik!

Ez a cuoco egy Basilio nevű firenzei ember volt, kit Giustiniani engedett át nekem, palotájával együtt, s ámbár kitűnően főzött, és igen udvarias volt embereimmel, nem szerettem őt annyira, mint a többit, oly okból, melyet olvasóm tán hívságosnak vél: ki nem állhatom a sovány szakácsokat. És Basilio sovány volt. Mi több, képe bús, tartása csüggeteg, szája keserű, szemhéja örökösen lehunyva, egészen vagy félig, miért is Alfonso csak úgy hívta: gattamorta (döglött macska), vagy ahogy mi mondanók franciául: chattemite (hamis macska).

Egy perc sem telt bele, és visszajött Poussevent, pocakja előtt taszigálva a sovány Basiliót, ki beléptekor lekapta előttem sapkáját, félig zárt szemhéja alól egy pillantást vetett előbb embereimre és Alfonsóra, majd a sűrű lére, mely rám várt az asztalon, és azt mondta, a zavar legcsekélyebb jele nélkül:

- Signor marchese, állok szolgálatára.

- Bene, Basilio! - bólintottam. - Foglald el helyemet e zuppa
 előtt és egyél!

- Ma signor marchese! - tiltakozott Basilio krétafehér arccal s mintegy megkövülten.

- Mi az, Basilio? - förmedtem rá. - Azt mondod, szolgálatomra állsz, és mindjárt az első parancsomat megtagadod!

- Certamente, signor marchese!
 - felelte, de most sem ült asztalhoz.

- Hallottad, mit mondtam, Basilio?

- Certamente, signor marchese.

- Akkor miért nem ülsz oda az asztalhoz, ahogy meghagytam neked?

- Mert nem ildomos egy cuocó-nak leülnie gazdája társaságában.

- Itt nincs helye illemnek! Kérlek, ülj le!

Leült.

- No, most ragadj kanalat, Basilio, és egyél!

- Ma signor marchese - felelte remegve Basilio -, nem vagyok éhes.

- Ugyan már! Nem kell ahhoz éhség, hogy valaki megegye ezt a zamatos, jó illatú levest!

- Ma signor marchese - vetett egy oldalpillantást Basilio Lucre, Thierryre és Pisseboeufre, kik némán elállták a terem ajtajait -, bocsásson meg, de nagyon rossz a gyomrom.

- Annál jobb - mondtam. - Ez a zuppa egészséges és kigyógyít bajodból. Meglehet, mindörökre kigyógyít.

Ekkor Tiberius felkelt a tűz mellől, Basilio felé fordult és rámordult, minden látható ok nélkül, hacsak nem a hangom színezete hozta izgalomba. Alfonso pedig nesztelenül Basilio mögé osont, és botját két végén megragadva vízszintesen maga elé tartotta.

- Ma signor marchese - vetett egy pillantást a háta mögé a szakács, és két kezét az asztalra helyezte, a zuppa mellé -, egy cseppet sem vagyok éhes. Nem bírok enni.

S míg ezt mondta, mintegy szavainak nyomatékot adandó, széttárta két kezét, a lehető legszerencsésebb ügyetlenséggel lesodorva a levesestálkát az asztalról. A tálka leesett, tartalma kiömlött a padlóra. Abban a szempillantásban Alfonso átemelte botját Basilio fején, s azt álla alá, ádámcsutkájára helyezve, mozdulatlanságra kárhoztatta. Tiberius rávetette magát a márványra kiömlött zuppá-ra, és azt három nyelvcsapással belefetyelte.

- Tiberius! - futott oda hozzá Luc, Thierrytől követve, s amint láttam, Luc megpróbálta kinyitni az állat száját, Thierry pedig le akart nyúlni a torkán, hogy kihányassa vele a levest. De hiába, a kutya megharapta.

- Poussevent, nyújtsd ide a tőrödet, és hozz egy kötelet! - parancsoltam. - Fuss, fiam!

Pisseboeuf közelebb lépett, nyilván attól tartott, amitől én is, hogy Alfonsónak nem sikerül úrrá lennie az ember végső, kétségbeesett kitörési kísérletén, noha az olyannak látszott, félig lehunyt szemével, keserű szájával, leejtett vállával, mint aki érzéketlenné vált, és így is maradt mindaddig, míg Poussevent vissza nem tért. Akkor megkötözték és kikutatták. Alfonso egy sárga nyelű kést talált a nyomorult csizmájában, és nadrágjában egy üres üvegcsét, amelyet átnyújtott nekem, és amelybe én óvatosan beleszagoltam.

- Márki úr! - iramodott felém a holtsápadt Thierry. - Mit tegyünk? Mi ilyenkor a teendő?

- Amit megkíséreltél - feleltem nagyon határozott, pattogó hangon, hogy kizökkentsem kétségbeeséséből. - És mivel sikertelenül, hánytatószer kellene. De nincs a háznál. Mire előkerítenénk, a szegény állat úgyis kimúlna. Poussevent és Pisseboeuf - fordítottam el a fejem, hogy ne lássam a szegény pára iszonyú agóniáját -, vigyétek ki Tiberiust az istállóba. Ne, Thierry, te maradj! Be akarom kötözni a kezedet. És te is maradj, Luc, el akarlak nyomban küldeni a bargelló-ért.

- Jaj, signor marchese - Alfonso ugyancsak megijedt. - Kérem, engedje meg, hogy négyszemközt szóljak uraságoddal.

Erre átvonultam a szomszédos kis terembe, és a szememmel intettem neki: kövessem. Amit ő meg is tett, és bezárta mögöttünk az ajtót.

- Signor marchese, arra kérem, hagyja ki ez ügyből a bargelló-t.

- És ugyan miért? - vontam fel a szemöldököm.

- Két okból.

Most nem mosolyodtam el e mondáson, annyira forrt a haragtól egész bensőm, bár igyekeztem magamra nyugalmat parancsolni.

- Az első okom az, hogy ez a kurafi cuoco firenzei - folytatta Alfonso. - S így kétszeresen is áruló lett, amikor eladta magát a spanyolnak. Árulója gazdájának, Giustiniani bíborosnak és árulója Firenzének. Hisz tudja: a spanyol azt forgatja a fejében, hogy kezét ráteszi szülőhazánkra. Következésképp ez ügyet a firenzeieknek egymás közt kell elintézniök, s a rómaiaknak semmi közük hozzá.

- És a második ok?

- Az még nyomósabb, signor marchese. Mit tesz a bargelIo, ha őt hívatja? Ezt a nyomorultat bezárja az Angyalvár börtönébe, és a pápai igazságszolgáltatás lefolytatja pörét, melynek során, méltányos megfontolásokból, el sem hangzik Sessa herceg neve, kit e büntetlenség csakis újabb merényletekre ösztönözhet kegyelmed ellen... Ezzel szemben ha mi, firenzeiek, tehetjük rá a kezünket eme cuoco di infernó-ra
 - folytatta Alfonso, fél szemét jámboran az égre, a másikat a földre függesztve -, mi fegyverré tesszük őt a herceg ellenében.

- Tehát azt várod el tőlem - mondtam elképedve, de félig már meggyőzetve -, hogy kiadjam őt neked, s átengedjem a te saját külön igazságszolgáltatásodnak?

- Ha ez megfelel signor marchesé-nek.

- Megfelel, egy feltétellel: lévén Basilio a bíboros embere, a bíboros értesüljön sorsáról.

- A bíboros tudni fogja, mi történt, ha nem tudatjuk is vele. A bíboros firenzei, ő tudni fogja, mit nem tanácsos szóval kimondani, és mit jelent a hallgatás. Mi több, a bíborosnak lelke van, amint ez tisztétől el is várható, s a bíboros lelkét kímélnünk kell. Én, az ő szolgája, nem tartok igényt e kellemetességre, engem eleve feloldoz szülőhazám és egyházam.

- Alfonso - mondtam, pillanatnyi gondolkodás után -, hogyan fejezhetném ki neked méltón hálámat?

- Niente - rázta tagadóan a fejét Alfonso.

- Hogyhogy niente? Nélküled most nem ez a nyomorult Tiberius haldokolna!

- Niente, niente, signor marchese - mondta ő. - Én csupán Teresa üzenetét adtam tovább, melyet Dzsemilával küldött nagy sietve.

- Teresa üzenetét? - kiáltottam elképedve. - Hát honnan tudhatta Teresa, hogy az én cuocó-mat megvásárolta a spanyol, és meg akar mérgezni?

- Don Luistól. Mint látja, signor marchese, sok haszna van annak, ha az ember „nagyon könnyelműen” él...

Mivel emlékirataimban nem lépésben poroszkálok, hanem igyekszem vágtázni, ahol lehet, lévén a kelleténél is több mondanivalóm tulajdon életem hallatlan megpróbáltatásairól csakúgy, mint a nagy eseményekről, melyeknek részese lehettem, szándékomban áll átugrani azt az éjszakát, melyet ezen a kedden Teresával töltöttem, olvasómra bízva, hogy elképzelje, hogy vetettem magam szerelemtől és hálától eltelten s fellelkesülten annak a lábához, ki e naptól fogva nem csupán szeretőm volt, hanem fiatalsága ellenére édesanyám is, mert ha nem ő adott is életet nekem, ő segített hozzá, hogy életemet megtartsam. Ezen méláztam sokáig, amikor végre elpihentünk, fejemet Teresa két nagy és kemény keble közé hajtva, kezemet csípején nyugtatva, s ő, mivel tudta jól, mi nagy felindulásom, s mennyire gyönyörűséges és ríkató, könnyű kézzel simogatta hajamat, de egy szó nem sok, annyit sem szólt (meg lévén áldva azzal a ritka erénnyel, hogy tudta, mikor kell hallgatni). Ha életemnek - melyet hajszál híján elvesztettem, s mely annál drágább nekem - van valaminő csekélyke becse, úgy ezt, nézetem szerint, ilyen pillanatokon kell és lehet lemérni.

Másnap elszalajtottam Lucöt Fogacer-hoz, hogy megizenjem neki, nagyon szeretném látni, és ez az én akasztófára való apródom csak jó két óra múlva tért haza. E bűnéért elfenekeltetéssel lakolt volna, Miroulo regnante,
 ám az ő távollétében én enyhébb büntetéssel sújtottam a vétkeseket, kik mégis sokkal jobban rettegtek ettől, mint a veréstől.

- Luc - mondtam, igen haragos arccal és nagy hangon -, mit jelentsen ez? Nem megmondtam százszor neked is, Thierrynek is, hogy ne lófráljatok a városban, ha lóti-futi gyerkőcnek használlak benneteket, mert bizonyos esetekben nagy kárral járhat a késés? Luc, két napon át nem ebédelsz és nem vacsorázol asztalomnál.

- Márki úr - bókolt kecsesen Luc -, kérem, függessze fel ítéletét, s előbb hallgasson meg! Mert igazán mondom, alig bírom magamban tartani csudálatosan meglepő híreimet.

- Hallgatlak.

- Fogacer apát úrhoz menet történetesen ama palota előtt haladtam el, ahol őfensége, Sessa herceg lakik.

- Nem arra vezetett utad.

- Vagy nem az volt a legrövidebb út - mosolygott Luc. - Ám mivel futás közben igen nagy zaj és lárma ütötte meg fülemet, letértem eredeti útvonalamról, korántsem léha kíváncsiságból, hanem mert azt gondoltam, márki úr is kíváncsi lenne eme nagy tohuvabohu okára.

- Se la scusa non é vera, é ben trovata.
 Folytasd!

- Ma la scusa é vera
 - vágta rá Luc, kinek ugyancsak felvágták a nyelvét, s a hallása is jó volt, úgyhogy sokkal több hasznát vette a takaros özvegy olasz nyelvleckéinek, mint Thierry. - Annál is inkább - tette hozzá, fejét felszegve -, mert a dolog, mint mindjárt kitetszik, igen fontos következményekkel bír márki úrra nézve is, úgyhogy az igazság azt diktálná: ahelyett, hogy megbüntetne, inkább egy arannyal jutalmazná híreimet...

- A ragya verjen arcátlan pimaszságodért, csirkefogó! - förmedtem rá félig haragosan, félig mulatva. - Épp elég fizetség neked, ha elengedem a büntetést. Tálalj ki, csiga, tálalj ki, de rögvest! Mert ha nem, kiszolgáltatlak Pisseboeuf vesszejének!

- Arany híján, márki úr - bókolt újfent Luc, lévén bókok tekintetében nagylelkű -, reménykedhetek-e jóakaratában egy bizonyos kegy ügyében, melyre kérni szeretném?

- Majd meglátjuk. Nem veszek zsákbamacskát. És ki merné azt állítani, hogy késlekedésedért még jutalmat is érdemelsz? Beszélj, tacskó, beszélj! És ne várakoztass tovább!

- Nos, márki úr, odafutottam, ahonnan a zaj hallatszott, Sessa herceg palotájához, hol igen ingerült csődületet találtam. Az emberek torkuk szakadtából szidták a herceget, gyalázták őt magát, pereputtyát és nemzetét, kővel dobálták ablakait, leteremtették az inasokat, kik nagy sietve bezárták az ablaktáblákat, mi több, bántalmaztak egy szerencsétlen apródot is, ki a herceg színeibe öltözve előmerészkedett a házból, talán hogy segítségért fusson. Én ámuldoztam e forrongás láttán...

- De, gondolom, te magad nem dobáltál köveket?

- Nem én, legfeljebb egyet-kettőt - felelte Luc, ártatlan tekintettel -, mert úgy gondoltam: Róma-szerte ismernek, mint márki úr apródját, tehát nem lenne ildomos e perpatvarba belekeverednem...

- Késő bánat! Folytasd!

- Mindazonáltal megtudakoltam egy ipsétől e nagy felzúdulás okát, ám az, nem szólhatván, mivel azzal volt elfoglalva, hogy megállás nélkül azt ordibálja: Fuori il duca;
 ujjával rámutatott egy emberre, kit előbb nem vettem észre, s kit egy nagy karónak támasztottak, a hercegi palotával átellenes, bekerítetlen kertecskében. Ekkor közelebb léptem hozzá, és láttam: a jóembert a teste köré csavart kötéllel kötötték e karóhoz, amit jól is tettek, mert enélkül elzuhant volna.

- S ugyan miért?

- Halott volt.

- Halott?

- Egy nagy kést döftek a szívébe. Rögtön megismertem e kést sárga nyeléről: ugyanaz volt... - A nemjóját! Il cuoco! - Ipse.
 És holtan sem volt vidámabb, mint éltében. Ráadásul egy szégyentáblát akasztottak a nyakába.

- Mi állt rajta?

- Pauca verba,
 de sokatmondóak: Basilio cuoco avvelenatore al soldo del duca di Sessa.

- Csakugyan sokatmondó szavak!

- A tetejébe jobb alkarját vízszintes tartásba hozták, s a markába, nem tudom, miféle fortéllyal, egy üres üvegcsét nyomtak.

- Ez a fortély a post mortem (hulla-) merevség. Nem kellett hozzá több, mint kezét az üvegcsére fonni, amikor még meleg az a kéz. Eme firenzeieknek tagadhatatlanul van drámai érzékük. És két hosszú órát kellett ott eltöltened, hogy ezt lásd? - kérdeztem.

- Az igazat megvallva - rázta meg szőke fürtjeit Luc -, tudni szerettem volna, meddig megy el a népharag, vajon rászánják-e végül e jóemberek magukat arra, hogy a hercegi palotát felgyújtsák. Azonban nem volt rá idejük, mert befutott embereivel a bargello, nem oly gyorsan, hogy csírájában fojtsa el a zendülést, de nem is oly lassan, hogy az elfajulhasson.

- Ez okos megfigyelés, fiú. És mi történt aztán?

- Elfutottam, nehogy márki úr házának színeire szégyent hozzon e bajkeverő gézengúzok társasága.

- És ezt jól tetted - vetettem magam a kandalló előtt álló karosszékre (lévén e márciusvég esős és hideg). - Mindazonáltal késlekedéseddel nagyon megharagítottál, és az a „két-három” kő is ellenemre van.

- Col vostro permesso, signor marchese
 - szólt Luc -, én azt mondtam, „egy-kettőt”.

- Vagy kettőt-hármat. Ám e három kő ellenére felfüggesztem ítéletemet.

- Grazie infinite, signor marchese!
 Engedelmével hadd emlékeztessem, hogy jóakaratához folyamodnék egy szerény kérés tárgyában.

- Halljuk a kérést!

- Mialatt azon voltam, hogy legjobb tudásom szerint mindent megfigyeljek kegyelmednek a hercegi palotánál, nyomomba szegődött egy kóbor kutya...

- És te egy szóval sem hívtad, nem becézgetted, nem lakattad jól azokkal a kenyérdarabokkal, melyektől nadrágod dagadozik...

- Úgyszólván egyáltalán nem.

- És szeretnéd befogadni szegény párát és idehozni?

- Col vostro permesso, signor marchese - Luc remegett izgalmában, ám ezt inkább éreztem, semmint láttam rajta és Thierryn, ki jámboran és némán ült egy zsámolyon a kandalló mellett, rám függesztve szép, fekete szemét.

- Megfigyeltem, hogy a cselédházban van egy kamrácska, melyet kíséretem egyetlen tagja sem vett igénybe, noha van benne kandalló. Talán túl kicsinek vélték. Oda beköltöztethetitek azt az ebet, s még tüzet is rakhattok neki.

- Ó, márki úr - Luc a lábam elé vetette magát, és megcsókolta a kezemet. De nem engedhetett szabad folyást hálájának, mert a következő percben kopogtak az ajtón, és Poussevent, ki korábban eltolatta pocakját, visszatért s jelentette: a bargello della corte szeretné tiszteletét tenni. Ám mielőtt még válaszolhattam volna neki, Luc elbocsátását kérte, mondván, legfőbb ideje, hogy ő és Thierry Pisseboeufhöz siessen, a közelharcot gyakorolni. Én azonban nem bocsátottam el, mivel a tekintete arra vallott: a fiú kényelmetlenül érzi magát.

Belépett a bargello, két emberétől követve. Az egyiket holmi írnoknak néztem, mert fekete ruhában volt és íróalkalmatosságot hordott magánál, a másikat polgári ruhás rendőr őrmesternek. Amiben nem is tévedtem.

- Signor marchese - biccentett könnyedén a bargello, de nem ölelt meg, mint vasárnaponként Teresa házában -, bizonyára tud a népcsődületről, melynek célpontja Sessa herceg palotája volt, itt jelen levő apródjától, ki maga is részt vett benne.

- Részt vett benne? - vetettem haragos pillantást Lucre.

- Csak módjával. Három-négy követ hajított az ablakokra.

- Három-négyet? - vontam én fel a szemöldökömet.

- Vagy meglehet, négyet-ötöt is - felelte bargello, s éremre kívánkozó arca kifürkészhetetlen maradt -, ám amikor egyik kémem, ki jelen volt, és akit márki úr itt lát mesterember-öltözékben, a fülébe súgta, ne kompromittálja még jobban márki úr házának színeit részvételével a zendülésben, nyomban elszelelt. Angelo - fordult kéméhez a bargello -, felismered a szóban forgó apródot?

- Si, signor bargello - bólintott Angelo. - A két ragazzo
 közül, akit itt lát, a szőke volt az.

- Signor bargello - mondtam -, ha azt kívánja, hogy ez a mihaszna négy-öt napot az Angyalvár börtönében töltsön, csak szóljon, s én máris a kezére adom.

- Erre nem lesz szükség - mosolygott a bargello. - A ragazzo szükségképpen kora meggondolatlanságával járt el, e hibáját levetkezi ifjúságával együtt, melynek az gyümölcse.

S e választékos mondat közben tőrőlmetszett olasz bókot vágott ki irányomban, amelyet igyekeztem tőlem telhetően nem túl sután viszonozni.

- Ami Basiliót illeti, kinek teteme a népcsődület okozója lett, s ki a kegyelmed cuocó-ja volt, csakugyan meg akarta uraságodat mérgezni? - kérdezte hozzám fordulva.

- Minden jel arra vall - feleltem őszinte, nyílt arccal. - Mert minekutána főzött nekem tíz órakor egy zuppá-t, s embereim egyike ügyetlenségében földre sodorta a levessel teli tálkát, apródjaim ebe felnyalta a lét, és nyomban kiadta páráját. Basilio pedig elfutott.

- Elfutott? - sütötte le a szemét a bargello.

- Mielőtt még felelősségre vonhattam volna a zuppa miatt.

- Kerestette őt, signor marchese?

- Nem én. Úgy gondoltam, hiábavaló fáradság lenne.

- Mások ellenben nem gondolták hiábavalónak - jegyezte meg hidegen a bargello.

- Úgy látszik, nem.

- Signor marchese - kezdte újra a bargello, rövid szünet után -, átkutattuk Basilio lakását, és találtunk egy erszényt, tízezer spanyol arannyal, ami arra mutat, hogy spanyol zsoldban állt. Van-e oka márki úrnak feltételezni, hogy egy spanyol úr vehette rá Basiliót uraságod megmérgezésére?

- Legcsekélyebb okom sincs rá - siettem felelni, tekintetemet a bargello szemébe mélyesztve.

- Marcello, pontosan feljegyezted-e a signor marchese válaszát? - fordult most írnoka felé a bargello.

- Si, signor bargello.

- Signor marchese - mondta a bargello -, végtelenül hálás vagyok a türelemért, mellyel kérdéseimre felelt.

Eztán néhány semmitmondó, udvarias mondatot váltottunk, amilyet hasonló alkalmakkor mindenki megereszt, noha mindenki feleslegesnek tart, s ennek utána távozott a bargello, írnokától és kémétől követve.

- Te akasztófavirág! - szóltam Lucnek, mihelyt a bargello távozott -, eredj, vedd gondjaidba ebedet, de ne merj négy-öt óránál előbb előttem mutatkozni! Ahány kő, annyi óra.

Mondhattam volna akár azt is: négy-öt napig, és olvasóm, meglehet, akkor is úgy gondolná, nagyon is elnézőnek mutatkoztam Luc irányában. De nem vitt rá a lélek, hogy a szigorút játsszam, holott meglehetősen elégedett voltam magammal is, a bargelló-val is, a firenzeiekkel is. Ez utóbbiakkal azért, mert volt merszük visszafordítani Sessa hercegre mérgezett nyilát, méghozzá úgy, hogy rám a gyanú árnyéka sem eshetett; a bargelló-val azért, mert sikerült nyomozását (az én cinkos segítségemmel) úgy végbevinnie, hogy az kompromittálja a spanyolokat, de ne Sessa herceget (ami igen veszélyes lett volna, rá nézve csakúgy, mint a pápára nézve); és végül önmagammal azért, amiért kiagyaltam azt a mesét a zuppáról, melyet embereim egyike véletlenül kiöntött, s amely Sessa herceg szemében elhárította Don Luis fejéről a gyanúját is annak, hogy ő figyelmeztetett.

Amikor estefelé beállított tanítványától követve Fogacer, majd megfojtott, oly forrón ölelgetett.

- Ó, mi fili! - fonta körém végeláthatatlan karját, mint egy kígyó a maga gyűrűit -, holtomig vigasztalhatatlan lettem volna, ha otthagyod a fogad e bajos ügyben. Istennek hála, megmenekültél. Igaz, jól védett a szoknya is, a reverenda is.

Erre kibontakoztam csápjai öleléséből, és csodálkozva meredtem rá, nem annyira a reverenda miatt, hisz magam is gondoltam már rá, hogy Alfonso nem tehette volna azt, amit tett, a bíboros - legalább hallgatólagos - jóváhagyása nélkül, hanem a szoknya miatt, mely oly nyilvánvalóan Teresára célzott, hogy nem is válaszoltam: attól tartottam, többet mondanék a kelleténél, ha kinyitnám a szám.

- Ej, mi fili - nevetett teli torokból Fogacer, sátáni szemöldökét felvonva halántéka irányában -, lám csak, néma vagy, mint a ponty. És óvatosabb, mint a macska, ha sündisznót lát! Holott az ég a tanúm, mi fili, hogy ez az elővigyázat felesleges! Miután nélküled is jól tudom, mi szerepet játszott ez ügyben Giustiniani bíboros, Teresa és Don Luis.

- Don Luis! - hűltem el. - Hát ezt is tudja?

- Ugyan ki más tudhatta volna, hogy Sessa herceg meg akar mérgeztetni, mint Don Luis? - csillant fel ravaszul Fogacer szeme. - Én a magam részéről azt gondolom, ha Giustiniani úgy intézte, hogy aznap mutasson be a pápának, amikor Don Luist is bemutatták, majd azt tanácsolta neked: éljél „nagyon könnyelműen”, ezzel eleve az volt a szándéka, hogy te meg Don Luis összebarátkozzatok a pasticcierá-nál.

- Fogacer apát - mosolyogtam kissé savanyúan rá -, van-e még egyáltalán valami múltamban, jelenemben s jövőmben, amiről kegyelmed nem tud?

- Ami a jövődet illeti, mi fili - Fogacer arcára lassan kiült hullámos mosolya -, megjósolhatom: nem fogsz Rómában Sessa herceg kezétől meghalni.

- És miért nem?

- Mert a bargello jelentette az esetet a Vatikán státusszekretáriusának, Cynthio Aldobrandini bíborosnak, ki magához hívatta Sessa herceget, és ámbár az ügyről magáról egy szót sem szólt, tudtára adta: őszentsége visszarendeli Madridból Giovanni Francescót, és hamarosan fogadni szándékozik Rómában IV. Henrik küldöttét, Du Perron őeminenciáját.

- Jobbnál jobb hírek, csakugyan! - ujjongtam. - De hogy függnek össze személyes biztonságommal?

- Ha Du Perron maga jön Rómába tárgyalni a francia király feloldozásáról, nincs többé titkos tárgyaló fél, tehát nem érdemes téged eltenni láb alól.

- Dicsértessék Aldobrandini! - szóltam nevetve. - És dicsértessék a tiszteletre méltó apát és orvosdoktor, Fogacer az ő mindentudásáért, melyből ha szabad még valamicskét merítenem, tudni szeretném, miért rendelte vissza Madridból a pápa Giovanni Francescót.

- Ezt nem tudja bizonyosan mindentudásom - sóhajtott Fogacer -, ám úgy vélem, d'Ossat bizonyára meggyőzte a pápát arról, hogy IV. Henrik mindaddig nem küldi el Rómába Du Perront, míg Giovanni Francesco Madridban időzik, hisz a király csakugyan nem tűrheti, hogy feloldozása - valóságosan vagy akár csak látszatra - a spanyolokkal folytatott béketárgyalásoktól függjön. No meg aztán, mi fili, nem éppen e békealkut elkerülendő sietett-e de La Surie Párizsba, mihelyt hírét vetted Giovanni Francesco madridi útjának, hogy figyelmeztesse a királyt?

- Telitalálat! - emeltem fel karom. - Fogacer, egészen elképesztesz! Az Istenre és az ő angyalaira: honnan a csudából tudod mindezt?

- Hja - vonta fel sátáni szemöldökét Fogacer -, én egyszerre vagyok két konfraternitás tagja, melyek egyaránt hatalmasak és jól értesültek e világ dolgairól. Az elsőhöz reverendám jogán tartozom. A másikhoz erkölcseim okán. És a kettő közül a második, melynek igaz, van némi kapcsolata az elsővel, a sokkal jobban értesült, ámbár itt tanácsos a tiszta búzát a konkolytól, a való igazat a rosszakaratú rágalomtól elválasztani.

- Nos, Fogacer, eme való igazságra alapozva, melyet kettős státusod okán módod van megismerni, mint látod közeli jövőnket?

- Giovanni Francesco április közepére hazatér Madridból; de La Surie úr ugyane hó végére várható vissza Párizsból, Du Perron őeminenciája ellenben a maga missziójához illő lassúsággal s pompával utazván, csak május végén fog ideérkezni.

Fogacer nem tévedett, ami Giovanni Francescót és de La Surie urat illeti. Nagyon elszámította ellenben magát Du Perron esetében, ki csupán július közepén futott be Rómába. Késlekedése miatt nagy gondban főtt a szentatya feje, ki noha Nevers hercegét oly ridegen utasította volt el, mint ismeretes, most bámulatos türelmetlenséggel várta IV. Henrik új követét, mivel immár attól tartott, hogy a király, kihez időközben csatlakozott minden francia bíboros és több mint száz püspök, be találja érni a gallikán egyház feloldozásával, és nem áhítozik többé a vatikáni feloldozásra, ezáltal ugyanolyan gyászos szakadást hozván létre a keresztény felekezet körében, mint annak idején, VIII. Henrik alatt, az anglikán egyház létrejötte. Úgyhogy a pápa, ki oly sokáig vonakodott királyunkat az egyház kebelére fogadni, most attól remegett, hogy őt magát veti ki kebeléből a francia egyház...

Nagy-nagy örömmel láttam viszont Miroult; kimondhatatlanul hiányzott nekem ez a másik énem, ki jó harminc esztendeje volt bátor, bölcs, hűséges és elválhatatlan társam, s mi több, örökké oly vidám és tréfás szavú, hogy napsütésként derítette fel legborúsabb napjainkat is. Egyébiránt éppen egy ilyen napon érkezett Rómába: noha már közelgett a tavasz, napfelkelte után oly sötét maradt az ég, hogy a nappal alig különbözött az éjszakától, amikor az beköszöntött. Ám mivel én száz meg száz kérdéssel halmoztam el Miroult Angelinámról, birtokomról, a Pudvás Tölgyről és gyönyörű gyermekeimről tudakozódva, ő viszont mindent tudni kívánt, ami távollétében velem történt, s minduntalan ki-kitérve kérdéseim elől, a végsőkig csigázta kíváncsiságomat, s én hasonlóképpen az övét, egész álló nap és éjjel beszélgettünk, sőt még a rá következő napot is azzal töltöttük.

Bizony, a könnyem is kihullott, és furdalni kezdett kissé a lélek, amikor Miroul elmondta, micsoda hallatlan elragadtatással olvasta el újra és újra levelemet Catherine - úgyannyira, hogy kis híján elalélt -, s hogy ostromolta őt kérdéseivel, hercegné létére odáig menve leereszkedésében, hogy meghívta ebédre, s az asztal fölött másról sem beszélt, csak rólam. Főképp azt szerette volna tudni, mikor térek vissza Párizsba, amire Miroul nem válaszolhatott, még hozzávetőleg sem, attól való féltében, hogy elárul egy titkot, melyet a király maga bízott rá: küldetésem célját és tartózkodási helyemet. S végül Catherine arra is rászánta magát, hogy pironkodva, zavartan, könnybe lábadt szemmel megkérdezze, alig burkolva el szavait a szemérem fátylával, vajon ott, ahol vagyok, hű maradtam-e hozzá. Amire de La Surie úr jó lélekkel és őszintén állíthatta: az maradtam, hisz az ő elutazásáig én még nem ismerkedtem össze Teresával.

Du Perron őeminenciáját egy oly palotába szállásolták el - gondolom, éppen nem véletlenül -, mely ugyan nem volt az enyémmel szomszédos, ám csak egy kertfal választotta el az én kertemet az övétől, s e falba egy kis ajtót vágtak volt, mely mindaddig zárva volt, s melynek csodaképpen előkerült a kulcsa, mihelyt Du Perron megjött. Alfonso szerint ez a kis rejtekajtó tette lehetővé vagy száz évvel ezelőtt egy bizonyos toszkán bíborosnak, hogy előmozdítsa szomszédnője, X. márkiné vallásos buzgalmát, mialatt a hölgy férje vadászgatott, s lévén ez a nemesúr igen szelíd lelkű, vadászatairól soha nem tért három óránál előbb haza; aminek fejében a bíboros ismételten kifizette adósságait.

Alig egy héttel azután, hogy Du Perron úr beköltözött e palotába, egész kíséretével egyetemben - mely népes volt és fényes, mint illik is egy nagy király követéhez -, átszalajtott hozzám egy kis papot egy levélkével, melyben arra szólított fel, hogy ha megfelel nekem, keressem őt fel még aznap este „jó szomszédként”, az alacsony kis ajtón át, melyhez mindkettőnknek volt kulcsa, és ha nincs ellenemre, alkalomadtán ő is él majd e privilégiummal. Du Perron még hozzátette, hogy attól a naptól fogva, melyen a király őt Itáliába elindította, azzal kecsegtette magát, hogy „megbízatása legédesebb gyümölcseként élvezheti majd egy oly kiváló szellem társaságát, mint amilyen én vagyok”. Mit mondhattam ezek után én róla, ki korának egyik legragyogóbb szelleme volt!

Nyomban válaszoltam őeminenciájának, a legnagyobb tisztelettel és hasonlóan hízelgő bókokkal körítve szavaimat.

Ha megengedi, meglátogatom, írtam, ám nem aznap este (lévén éppen kedd, s olvasóm tudja, hol szoktam volt keddenként vacsorámat elkölteni), hanem másnap. Tíz perc sem tellett bele, s már meg is jött a válasszal a kis pap: őeminenciája elvár szerda este kilenc órakor. S csakugyan ott voltam az alacsony kis ajtónál, amint a kilencet elütötte. Az ajtó másik oldalán a kis pap várt, átvette Thierrytől a lámpást, és arra kért, küldjem vissza apródomat. Majd átvágott a kerten, az utat mutatva nekem, s apró lépteivel elvezetett egy gyertyafényben úszó nagyterem küszöbéig, hol határtalan csodálkozásomra nem egy, hanem három reverendát találtam. Egy bíborszínűt: Giustiniani bíborosét, egy lilát, Du Perron őeminenciájáét, és egy feketét, d'Ossat apátét.

Sorra üdvözöltem és bókokkal halmoztam el mindhármukat, a rangjuknak kijáró módon, s eközben a lelkem mélyén jót mulattam a sors malíciáján: lám, ide jutottam, hogy a katolikus egyház három fényes csillaga ölel keblére engem, a hugenottát, ki III. Henrik alatt, hogy szegény, hőn szeretett gazdámat jobban szolgálhassam, „beadtam a derekamat” és „kényszerre jártam”, mégis mindig oly gyanú alatt álltam, hogy a szívem egy zugában az eretnekség nyomait őrzöm, nem vetkezhetvén le teljesen kálvinizmusomat, vagy ahogy az én szép hercegném maga mondta volt: „a hordón megérzik a hering szaga”.

Igaz, Du Perron őeminenciája, ki III. Henrik felolvasója volt ugyanakkor, amikor én orvosa, maga is „beadta a derekát” ifjúkorában, lévén hogy édesapja egy zsidó származású, Davy nevű kálvinista lelkipásztor volt, s a Du Perron csupán szerencsés toldaléka nevének, mely, míg ezeket leírtam, eszembe idézte a montpellier-i orvosiskolán megismert és hőn szeretett tanárom esetét, kinek apai nevéhez, a Salomonhoz úgy hozzátapadt frontignani szőleje után a D'Assas név, hogy végleg ki is szorította az eredeti nevet.

Ám ha Du Perron őeminenciája nagy fekete szemében talán fel lehetett is fedezni eredete alig megfogható nyomát, teológiája oly jól kimosta volt a „hordót”, hogy immár nem érződött rajta egyéb, mint az ortodox katolicizmus legtisztább esszenciája.

Du Perron őeminenciája költő volt ifjúkora hajnalán, Ronsard és a szépnem barátja, ám e világ hívságaival együtt a költészetről is lemondott, s mivel géniusza ugyanolyan hévvel patakzott, csak immár más mederben, egy nagy cél szolgálatába állította írásait, prédikációit és hitvitáit: a hugenottákat visszatéríteni a katolikus hitre; s e célt oly fényes eredménnyel valósította meg, hogy Franciaországban nem is nevezték másként, csak így: a nagy hittérítő.

Igaz, Róma nem volt hálás neki azért, hogy IV. Henriket az egyház kebelére ölelte, kinek másfelől Du Perron a maga evreux-i püspökségét köszönhette. Egy eretnekfi főpap, kit IV. Henrik (maga is eretnek és eretnek fia) ütött püspökké, s ki a pápai feloldozás elmaradása ellenére megtérítette Henriket: volt miért sírniok az angyaloknak, legalábbis a vatikáni angyaloknak.

Hanem amikor IV. Henrik elfoglalta Párizst, Du Perronra bízta, hogy Montargisig elkísérje az Itáliába visszatérő pápai legátust, a piacenzai bíborost. Du Perron e megbízatásának határtalan tapintattal, megható gondossággal és azzal a behízelgő szelídséggel tett eleget, melyet embertársai irányában tanúsítani szokott, s melynek bizonyítéka volt egyebek közt hozzám intézett meghívólevele is. Útközben Du Perron szelíden bebizonyította a bíborosnak, hogy mindaz, amit ő Saint-Denis-ben tett, a kereszténység érdekében történt, s avégett, hogy fokról fokra visszavezérelje a királyt és országát az anyaszentegyház kebelébe. Piacenza bíborosát elbűvölte a francia püspök behízelgő modora, elragadtatta lankadatlan gondossága és meggyőzte ékesszólása; nem is mulasztotta el őt égig dicsérni a pápának, mihelyt visszaérkezett az Örök Városba.

Elmondhatjuk tehát, hogy mire július közepén Du Perron őeminenciája megérkezett Rómába, erényeinek illata megelőzte őt, úgyhogy remélnünk lehetett: d'Ossat apát földalatti és emberfölötti munkája segítségével a nagy hittérítő újabb címmel tetézheti dicsőségét, amennyiben előlép nagy békéltető-vé.

Mi Du Perron őeminenciáját magát illeti, amennyiben én, gyatrán átmázolt hugenotta, heringszagú hordó egyáltalán merészelhetem magam az ő helyébe képzelni, s kiváló szellemét megérteni, azt mondanám, római útja neki is jó alkalmat kínált gyanús püspökségét tisztára mosni, s egyszerre szolgálván a maga érdekét és Szent Péterét, biztosítani saját előrejutását az egyház gyermekei között. Mert nyilván nem kerülte el figyelmedet, olvasóm, hogy ha Franciaország királya püspökké tehette is Du Perront, a kardinálisi bíbor rangjára egyedül a pápa emelhette - ami be is következett, kilenc évvel később (annyira lassan őrölnek a Vatikán malmai, ám mégsem egyforma lassúsággal mindenkinek, hisz a kis d'Ossat apát, kinek szegényes fekete reverendája vajmi szerénynek tetszett azon az estén Du Perron őeminenciája lila selyemruhája mellett, négy évvel előbb lett bíboros, mit ő. Igaz, d'Ossat apát Rómában maradt Du Perron távozása után, mint a francia érdekek védelmezője, s a Vatikánban is csak arra árasztja előbb sugarait a nap, mint bármely más királyi udvarban, ki közelebb van e sugarak forrásához.)

- Márki úr - szólt Du Perron őeminenciája, minekutána végére jutottunk a kölcsönös üdvözléseknek s ceremóniáknak -, boldog vagyok, hogy itt találkozunk, tudván, mi nagy bizodalma van őfelségének kegyelmed iránt, s mi nagy része volt uraságodnak e mostani tárgyalásokban.

- Semmi részem nem volt, eminenciás uram, semmi! - mosolyogtam én, kissé savanyúan -, hacsak azt nem számítom, hogy kis híján megöltek, s pajzsul szolgálhattam d'Ossat apátnak.

- Signor marchese - vetette közbe igen komolyan Giustiniani bíboros, rám szegezve égszínkék szemét -, kegyelmed alábecsüli tulajdon szerepét. Mert arra a hírre, hogy a szentatya Madridba küldte Giovanni Francescót, kegyelmed sietve Párizsba menesztette de La Surie urat, a királyt e tényről felvilágosítandó, és a király nyomban elhalasztotta Du Perron római útját; ez a halasztás annyira nyugtalanította a pápát, hogy nemcsak hazarendelte Madridból Giovanni Francescót, hanem valamelyest enyhült is szigora a feloldozás dolgában.

- Ez így igaz - jegyezte meg szerényen d'Ossat apát, ki egy zsámolyon kuporgott Du Perron őeminenciája oldalán. A püspök, akárcsak a bíboros, egy karosszéken trónolt. Az apát oly törékenynek, soványkának, satnyának tetszett a francia főpap erőteljes alakja mellett, mint egy kis fekete bogár egy nagy poszméh mellett. Mi több, d'Ossat oly simára borotválta arcát, hogy az lányosan szőrtelennek látszott, Du Perronnak ellenben nemcsak a csillogó, fekete szemét oltalmazó, erősen ívelt fekete szemöldöke volt bozontos, hanem valóságos folyamként zúdult alá álláról méltóságteljes prófétaszakálla.

- Vostra Eminenza - fordultam Giustiniani bíboroshoz -, igaz örömmel hallom, hogy a tárgyalások jó úton haladnak, és határtalan hálát érzek Du Perron őeminenciája iránt, amiért volt szíves a bíboros úrral és d'Ossat apát úrral együtt hívni meg házához.

Ez a hála egyben burkolt kérdés volt: vajon miért? És Du Perron őeminenciája nyomban meg is felelt rá, a maga behízelgő modorában.

- Márki úr, úgy véltük, hogy miután kegyelmed kárvallottja volt ez ügynek, olyannyira, hogy kis híján életével fizetett érte, jogos osztoznia a megoldás reményében is most, hogy annak sugarai felvillantak látóhatárunkon. Egyébiránt mindhárman tudjuk - vetett egy oldalpillantást Giustinianira és d'Ossat apátra -, mi határtalanul leleményes a márki úr, ha cselekvésre kerül a sor, és örülnénk, ha esze átsegítene bennünket az akadályon, mely elé most kerültünk, s mely nem annyira a tárgyalásokat illeti - hisz a pápa ma ugyanolyan hevesen kívánja a király feloldozását, amilyen eltökélten elutasította volt azt Nevers herceg idején -, hanem inkább Sessa herceg elkeseredett ellenszegülését.

Nem nagyon hittem, hogy leleményességem felülmúlná a jelen levő három papét, mint ezt udvariasságában Du Perron őeminenciája volt kegyes állítani, vagy akár csak fel is érne az övékével, hisz ők hárman a tudásnak, ravaszságnak és tapasztalatnak oly summáját képviselték, mely még itt, a Vatikánban is, hol a közönségesen messze felülemelkedő elmék sokasága lakozik, egyszerűen ámulatra méltó volt. Ám hogy a vitát ne terheljem udvariassági kitérőkkel, azt feleltem, nagyon nyugodtan és katonásan:

- Uraim, nem tudom, lehetek-e bármiben is hasznukra és segítségükre, ám mivel őfelségéről van szó, minden tőlem telhetőt megteszek az ügy előmozdítására.

- Bene - bólintott Giustiniani. - Hogy rövidre fogjak egy hosszú történetet, a szálkát, mely torkunkon akadt, úgy hívják: Sessa herceg. A herceg megjövendölte: Du Perron őeminenciája soha nem fog eljönni Rómába, ám amióta kedves barátunk megérkezett, a herceg úgy kering az Örök Városban, mint lódarázs a palackban: hazugságokkal és álságos hírekkel traktál mindenkit, s egyenként felkeresi a bíborosokat, akár éjszaka is, hogy megnyerje őket ügyének.

- Akár éjjel is! - hűltem el.

- Azám! Éjjel is látták őt kapuról kapura, kopogtatótól kopogtatóhoz futkosni. Nem veszteget időt arra, hogy argumentáljon, egyeseket a tiarával kecsegtet, másoknak javadalmakat ígér, nekik maguknak vagy unokaöccsüknek, és mindannyiuknak évjáradékot...

- Évjáradékot! Nem túlságosan vastag ez a mézesmadzag? - kérdeztem én.

- Fájdalom, minél vastagabb, annál ragadósabb... - felelte Giustiniani. - Az egyiknek ezer aranyat ígér, a másiknak kétezret, a harmadiknak hármat, és akad elég bíboros, ki eladja magát, még azok között is, kik kezdetben pártolták a feloldozást.

Hej, gondoltam, ha e szavakat az én öreg hugenotta apám hallotta volna, hogy is ne jutott volna eszébe s tolult volna ajkára La Boétie-nek az a mondása, melyet mindig is előszeretettel idézett: „A katolikus egyházat bámulatosan megrontották határtalan visszaélései.”

- Egyszóval - folytatta Giustiniani -, a herceg, minekutána megbizonyosodott róla, hogy immár neki engedelmeskedik a kiszemelt főpapok többsége, hihetetlen arcátlanságában nem átallotta felkeresni a pápát, újfent kifejtette neki, mennyire ellenzi a spanyol király a feloldozást, s odáig ment tiszteletlenségében, hogy a szentatyának azt tanácsolta: járjon el óvatosan, és kérje ki ez ügyben a konzisztórium véleményét.

- És mit felelt rá a pápa? - kérdezte Du Perron őeminenciája.

- Ámbár a lelke mélyéig felháborította, hogy úgy bánnak vele, mintha II. Fülöp udvari káplánja volna, szelíd és jóságos arccal végighallgatta Sessa herceget, és mielőtt megáldotta és elbocsátotta volna, csak egy szót mondott neki: Audivimus.

Mire mosoly ült ki Du Perron őeminenciája ajkára, valamint d'Ossat apátéra, nemkülönben az enyémre is, és elragadtatottan villant össze gunyoros tekintetünk, annyira megörültünk annak, hogy a szentatya egyetlen latin szócskával tapasztotta be e pimasz spanyol száját.

Giustiniani végignézett a jelen lévő három francián, és mert jól tudta, mit érzünk, maga is elmosolyodott, hanem aztán visszanyerte komolyságát és így folytatta, mutató- és középső ujjával széke karfájára koppintva, mint annak idején hintajában az én térdemre, ám ezúttal azért, hogy nagyobb nyomatékot adjon mondandójának:

- A francia király feloldozása oly súlyos következményekkel jár, hogy a pápa nem mellőzheti e tárgyban a bíborosok véleményének kikérését. Márpedig a dolgok mai állását tekintve, ha az ügyet konzisztórium elé terjeszti, kiszámítottam: vesztünk! Íme, signor marchese, ez az az áthatolhatatlan fal, mely elé kerültünk, s nincs egy Mózesünk, ki a vizeket kettéválasztván, lehetővé tenné, hogy száraz lábbal keljünk át.

E kijelentést mély csend követte. Du Perron őeminenciája, bár hallgatott, láthatóan igen rosszul érezte magát, amiről fekete szemének pislogása árulkodott: már attól tartott, követsége kudarcba fúl. Ami d'Ossat apátot illeti, ő oly élénken forgatta ide-oda sovány fejecskéjét, mint egy madár; fogadom, a lelke mélyén őt is megriasztotta a gondolat, hogy a tárgyalásokba fektetett, temérdek munka léket kaphat e zátonyon.

- Nem dönthet-e szükség esetén a szentatya egymaga úgy, hogy nem kéri ki a bíborosok véleményét? - kérdezte Du Perron őeminenciája, amikor visszanyerte szavát.

- Megismétlem: oly ügyben, mely a kereszténység egészére nézve ily következményekkel jár, ezt nem teheti meg. Annál is kevésbé, mert a feloldozást ellenző bíborosok méltán hivatkozhatnak a pápa tulajdon kijelentéseire, melyeket két éve tett, amikor Nevers herceg járt itt, s melyekkel hevesen elítélte a feloldozás gondolatát is.

- Vostra Eminenza, megkérdezhetem, mi volt e kijelentések veleje? - szóltam közbe.

- Sértő volt - sütötte le a szemét Giustiniani. - Jobb lenne, ha d'Ossat apát számolna be róla. Francia szájból hallva tán nem ütköznek annyira meg rajta.

- Ahogy én hallottam - szólt d'Ossat apát -, őszentsége állítólag kijelentette volna, hogy mindaddig nem hajlandó hinni a király megtérésének őszinteségében, míg egy angyal le nem száll a mennyből, egyenesen avégből, hogy ezt megerősítse.

- Nos - vágta rá menten Du Perron őeminenciája, ámbár némileg tréfára fogva a szót -, úgy látszik, két év elteltével eljött mennyből az angyal...

Amire mind elmosolyodtunk, de csak nagyon tapintatosan, mert mindannyian tudtuk, miféle szárnyakon szállt az az angyal: tudniillik a győzelmek szárnyán, melyeket e két év alatt IV. Henrik vívott ki a Liga és a spanyol ellenében. Ám a mosoly elapadtán ismét hallgatás telepedett közénk. Mindannyian ezen az áthághatatlan akadályon, a konzisztóriumon törtük a fejünket.

- Vostra Eminenza - kockáztattam meg kis idő múltán -, tévednék-e, ha azt állítanám, hogy e bíborosok némelyike, noha nyilvánosan a feloldozás ellen emel szót, miután bezsebelte Sessa herceg aranyait, ezt bizonyos titkolt rossz érzéssel teszi, hisz tudja, mennyire üdvös volna a pápaságra nézve ez a feloldozás?

- Signor marchese - szögezte rám égkék szemét a bíboros -, kegyelmed itt egy igen kényes pontra tapintott rá. Bármily messzire mentek is el tévelygésükben egyes testvéreink, okunk van remélni, hogy túlságos ragaszkodásuk a földi javakhoz nem homályosította egészen el lelküket.

- Nos, akkor - folytattam én -, feltéve, hogy a szentatya nem a konzisztórium nyilvánossága előtt - tehát Sessa herceg füle hallatára - kéri ki a bíborosok véleményét, hanem egyenként, négyszemközt, titokban, nem remélhetjük-e méltán, hogy őszintébb, tehát az övéhez közelebb álló véleményeket hall majd a feloldozás tárgyában?

- De hisz ez bámulatos eszme! - emelte égnek mindkét karját Giustiniani. - Signor marchese! Legdrágább barátom! Ez eszmét a Szentlélek sugallta kegyelmednek! És maga a bölcsesség szólt ajkairól! Mózes helyett egy Salamonra leltünk!

Elpirultam a bókok eme özöne hallatán - melyhez a két francia még lelkesen hozzátette a magáét -, ám a lelkem mélyén nagyon is hízelgőnek találtam, hogy egy bibliai király bölcsességét tulajdonítják nekem, és még inkább azt, hogy egy bíboros javaslatomat egyenesen a Szentlélek sugallatának véli, noha meg kell vallanom, a magam részéről sokszor vajmi nehezemre esik a Szentlélekben hinni...

- Mindazonáltal - simogatta elgondolkodva a szakállát Du Perron őeminenciája -, félő, hogy a bíborosok a szentatyával szemben, négyszemközt igent mondanak, utána nyilvánosan nemet.

- Miért is a szentatyának - mondta d'Ossat apát az ő szelíd hangján, ide-oda forgatva madárfejét - meg kellene tiltania kiközösítés terhe mellett, hogy a bíborosok, kiket zárt ajtók mögött, négyszemközt hallgatott meg, kifecsegjék az ott elhangzottakat.

Ez eszmét, mely az enyémet igen figyelemreméltóan egészítette ki, valamennyien lángeszűnek ítéltük, elégedett és cinkos pillantásokat váltva, mert amit nem mondtunk ki, fontosabb volt még annál is, amit kimondtunk.

Szép olvasónőm, ha most azt kérdezed tőlem, ezt hogy értem, én nagy merészen arra kérnélek, erőltesd meg fantáziádat, s szép nemed ellenére képzeld magad a pápa helyébe: ugyan mit tennél, áruld el nekem, ha minekutána zárt ajtók mögött, egyenként meghallgattad a bíborosokat - és a kiközösítés villámával zártad le szájukat -, arra jutnál, hogy véleményedet nem támogatja a szavazatok többsége? Nem esnél-e akkor abba a kísértésbe, hogy a kereszténység érdekében kegyes hazugsággal élj, és az eredményt visszájára fordítsad hisz ki mondhatna ellent neked?

- Uram, úgy tetszik, nagyon is fennen dicsekszik „bámulatos eszméjével”.

- Valóban, hölgyem! Annál is inkább, mivel a történelem ez eszme szülőatyjának a firenzei bíborost tartja, ahogy Vic úrnak tulajdonítja d'Aumale lovag halálát! Ez a rossz oldala a titkos megbízatásoknak. Az ember - legalábbis abban a percben - nem vindikálhatja magának saját érdemeit.

- Csak nem akarja érdemnek betudni, uram, hogy kieszelte azt a kis cselt, melyet a pápa fülébe súgtak?

- Asszonyom, a politikában nem mondhatunk kicsinynek egy cselt, melynek hatása nagy...

Bizonyára nem felejtették még el olvasóim, hogy Miroul megérkezte után két napon át számoltunk be egymásnak a történtekről. S mivel két olyan hírt is hozott Franciaországból, melyek roppantul megleptek, s amelyek egyike őt igen közelről érintette, kissé visszafogom vágtázó pegazusomat, és visszatérek említett beszélgetésünkre, hisz jól tudom, olvasóim nagyon megszerették Miroult.

- Nos, én Miroulom - mondtam volt neki -, eladtad-e montfort-l'amaurybeli erdőmet, és elhoztad-e a pénzt, amit kértem?

- Hitemre, uram - felelte ő, ártatlan képpel, ami mindig az ugratás és bosszantás előjele volt nála -, nem értettem jól levelének eme paragrafusát. Hogyan falhatta fel ily pantagrueli étvággyal egyetlen rövidke hónap alatt mindenét?

- Haj, Miroul - feleltem én, kissé feszengve -, két okból, mint Alfonso mondaná. Pro primo: te nem voltál velem. Pro secundo: olyannyira megittasodtam a pasticciera szépségétől, hogy reggeltől estig arról ábrándoztam, hogyan ékesíthetném őt újabb és újabb csecsebecsékkel.

- Nem megmondtam, uram, elutazásomkor: amikor a haj szürkül s a szakáll őszül, sokba kerül a szerelem...

- Piha, Miroul! Heti négy arany meg sem kottyant volna erszényemnek! A nagy költekezés, melyről értesültél, önkéntes ajándékaimnak tudható be.

- És mi másért tobzódott volna úgy az ajándékokban, uram, ha nem azért, hogy esztelen nagylelkűségével elnyerje a szép leány szerelmét?

- Szó sincs róla! Szeretett ő ajándékaim nélkül is, amire bizonyság, hogy éppen nem hidegült el irányomban, amióta nem halmozhatom el többé költséges figyelmességeimmel.

- Költséges: ez a helyes kifejezés! Aj, uram, ez nagyon bánt! Kegyelmed immár olyan tékozló és pompakedvelő, mint egy pápista! Emlékszik, uram, micsoda eszeveszett mulatságokat rendezett Puymartin úr Périgord-ban? És mennyire kárhoztatta őt Sauveterre bácsi azért, mert egyetlen éjszaka alatt elverte az egész évi termését!

- Az más. Puymartin dicsekedésből tette, a rongyot rázta. Én, amikor megláttam egy római aranyművesnél egy finoman megmunkált, drágakövekkel ékesített aranyláncot, nyomban elképzeltem, milyen csodálatosan festene Teresa isteni keblén, és nem bírtam ellenállni.

- Isteni, uram? Miféle szentségtörő bálványimádás mondatja egy csecsre: isteni? És hogyan szerethetett ennyire bele uram egy asszonyszemélybe, kin öt másik nemesúrral osztozik?

- Az osztozásnak semmi köze a dologhoz - vágtam rá, és igencsak meglepett, hogy ezt mondom. - Legalább nem hazudik nekem! És nem tudom, kinek-minek szól rajongásom: neki magának vagy szépségének? Mi engem illet, úgy tekintem, mintha Tiziano fésülködő nője kelt volna ki keretéből, s levetve ruháit, ágyába invitált volna engem.

- Teringettét, uram! Az olasz iskolának ez a remeke ugyancsak megkopasztotta uramat. Amondó vagyok, jobban tette volna, ha a képet veszi meg vagy egy kópiáját! - vélte Miroul.

- Te csúfot űzöl belőlem. A képnek nem vehettem volna ugyanolyan hasznát!

- Ezt megértem. És meg kell adni, ahhoz képest, hogy uram tönkrejutott és megmérgezték, ugyancsak életerős és vidám.

- Elég volt, elég, elég! - kiáltottam. - Eladtad-e erdőmet? Hány lánc földet? És mennyit kaptál érte?

- Semmit, semmit, semmit - kiáltotta ő, visszhangképpen. - Nem adtam el uram erdejét!

- És miért nem?

- Mert szomszédai, uram - és egyedül nekik állt volna érdekükben az erdőt megvenni -, egytől egyig hiú nagybirtokosok, kiknél fenn az ernyő, nincsen kas, többet költenek, mint amennyiök van, tehát egy huncut sol sem árválkodik zsebükben!

- Miroul - roskadtam le egy karosszékbe, végképp elcsüggedve -, kérlek, ne szólj ily könnyelműen kínos helyzetemről. Tudod-e, hogy amennyi pénzem maradt, abból legfeljebb két hétre futja? S úgy kell majd elhagynom e helyet, hogy nem nézhetem végig e sorsdöntő ügy megoldását, a feloldozást?

- És úgy kell elhagynia Teresát? - Miroul barna szeme ravaszul csillogott, a kék ellenben hideg maradt. - Hacsak meg nem kéri őt, hogy adja vissza ékszereit!

- Ej, ej, Miroul! Az becstelenség lenne!

- És még becstelenebb megbízatását nem teljesíteni.

- Jaj, Miroul - mondtam, inkább panaszosan, semmint haraggal -, hát ily kegyetlenül kell-e szurkapiszkálnod? Nem elég, hogy a lelkiismeretem bánt?

- Uram - kezdett ő fel-alá járkálni a teremben -, bocsásson meg, de majd megvesztem dühömben, amikor a levelét megkaptam. Szent Antal szakállára! Eladni egy erdőt, megcsonkítani birtokát, egy nőért! Holott uram a nők bálványa! Ki értené meg ezt a dőreséget? Kegyelmed máskülönben is mindig többet ad a kelleténél! És nemcsak a nőknek! Apródjainak, szobaleányainak, koldusainak is!

- És neked is, amíg inasom voltál - emeltem én rá a szememet.

- Nekem is - Miroul hangja és tekintete ellágyult. Azzal odalépett hozzám, s karját nyakam köré fonva arcon csókolt.

- Én Pierre-em, nem kell innen időnap előtt eltávoznunk. Elmondtam a királynak, hogy pénzszűkében vagy, s ő húszezer aranyat küld neked.

- Húszezret! - pattantam fel ültő helyemből. - Húszezret! Jaj, Miroul, miért nem ezzel kezdted?

- Mert előbb kénytelen voltam kissé megitatni ecettel márki urat, hogy jobban élvezze e hír édességét!

- De a teremburáját, fegyvernök úr, így megkínozni engem! A földkerekség minden mentora, nevelője és cenzora közül kegyelmed a legtűrhetetlenebb!

- Fegyvernök úr? - Miroul felvonta fél szemöldökét, és félszájjal rám mosolygott. - Már megbocsásson, márki úr, de kegyelmed késésben van egy ranggal. A királynak annyira megtetszett személyem is, no meg beszámolóm is római ügyeinkről, hogy lovaggá ütött.

- Hej, Miroul! - kiáltottam nagyot, s odafutva hozzá, megöleltem, és csókokkal borítottam el arcát. - Ez még jobban esik lelkemnek, mint erszényemnek az a húszezer arany!

- Más ez is, az is - mosolygott rám Miroul. - És én nem felejtettem el, kinek köszönhettem, a kezdet kezdetén, hogy megmenekültem a bitótól, és kivakarództam a sárból.

Szerdai napon találkoztam volt az enyémmel majdnem szomszédos palotában a mondott három reverendával, ama megbeszélés alkalmából, hol az az eszmém, hogy a pápa négyszemközt tanácskozzék a bíborosokkal csodát művelt (bocsánat, hogy ismét elhencegtem vele!). És a rá következő vasárnapon, amikor rendes szokásom szerint Teresánál vacsoráztam társaimmal (kik csupán a háziasszonyhoz fűződő kapcsolatuk révén voltak azok), kettejükkel oly eszmecserére került külön-külön sor, melyek méltóak a megörökítésre.

Vacsora közben nem folytathattunk párbeszédet, hisz mindannyian a többi szeme előtt voltunk, egy kerek asztalt körülvéve, hol a helyek elosztását aprólékos protokoll írta elő. Teresa jobbján Giovanni Francesco ült, a pápa unokaöccse, balján a spanyol grand, őmellette én, Giovanni Francesco mellett a bargello s a két monsignore mellettünk.

E hierarchiát gondosan mérlegelte a pasticciera, amiről alkalmam volt meggyőződni, amikor kérdéseket tettem fel róla, ámbár szerinte mind a hatan egészen kitűnőek vagyunk a magunk módján. Giovanni Francescónak volt a legmagasabb kormányzati rangja, Don Luis volt köztünk a legelőkelőbb nemes, én a legműveltebb, a bargello a legszebb arcú és termetű, s a monsignoré-k a legbolondosabbak és a legbájosabbak. Teresa hozzátette súgva - nyilván, mert attól tartott, nem elég hízelgő a nekem kijelölt hely -, hogy a legjobb szerető én vagyok, ezt azonban nem hittem el neki, hisz tudomásom szerint semmi olyat nem műveltem vele éjszakáinkon, ami ne lenne az egész emberiség közkincse. Meglehet különben, hogy Teresa, amilyen jószívű volt természettől fogva, ugyanazt a bókot súgta a happy few minden tagja fülébe.

Vacsora után átvonultunk a nagytermbe, ahol állva, ülve vagy fel-alá járkálva inkább ejthettük szerét, hogy azzal beszéljünk, akivel akarunk. Teresa maga jött-ment, és nagyon ügyelt rá, hogy senkit ki ne tüntessen és el ne hanyagoljon. Nos, a mondott vasárnapon odaléptem Don Luishoz, akitől Teresa éppen megvált, és azt mondtam neki, sotto voce:

- Don Luis, megvallom, mind a mai napig nem mertem célzást sem tenni egy ügyre, melynek következtében ma már alulról szagolnám az ibolyát, ha kegyelmed nem lép közbe.

- Signor marchese - felelte Don Luis kifürkészhetetlen arccal -, értesülései tévesek. Nem nekem tartozik hálával, hanem unokahúgomnak, ám nagy óvatlanság lenne a kegyelmed részéről, az ő szemszögéből csakúgy, mint a kegyelmedéből, ha szolgálatát akár levélben, akár szóban megköszönné.

- De hát hogy történt a dolog? - kérdeztem az ámulat tetőfokán.

- Ha igaz, Dona Clara, kinek finomabb a hallása az enyémnél, kihallgatott egy kegyelmedre nézve igen baljós beszélgetést, s mert nem akarta magát azzal kompromittálni, hogy a kegyelmed kapuján kopogtat be, Teresához futott, őt figyelmeztetni. Én minderről csak utólag értesültem.

- Honnan ismerte Dona Clara Teresát?

- Senor marqués - mosolygott meglehetősen hidegen Don Luis -, ismerve Dona Clara jámborságát, veleszületett büszkeségét, s amellett uraságod iránt táplált érzelmeit, képzelheti: már annak a gondolata is elborzasztotta, hogy egy olyan nőhöz folyamodjék, mint Teresa. Mindazonáltal leküzdötte viszolygását, hogy uraságodat megmentse.

- Don Luis - mondtam, a lelkem mélyéig meghatva -, úgy érzem, egy ilyen tettben van valami fenséges. Nem mondhatná meg Dona Clarának, hogy holtomig el nem felejtem, amit értem tett?

- Most nem mondhatom meg - Don Luis mosolya udvarias volt, de elzárkózó -, hanem majd csak otthon, Spanyolországban, ha visszatérünk oda, ami érzésem szerint már nem várat sokáig magára.

S alighogy szavait bevégezte, ott hagyott a faképnél. Mégis eleget mondott ahhoz, hogy tudtomra adja: a spanyol tábor immár kezd kételkedni abban, hogy sokáig útját állhatja királyom feloldozásának. Mi több, oly tényekkel ismertetett meg, melyek több mint vitathatóvá tették azt a mindentudást, mellyel Fogacer dicsekedett volt, hisz ő Don Luist vélte megmenekülésem eszközének, és azt képzelte: a firenzeiek azért vezettek be Teresához, hogy nála összebarátkozzam a spanyol nemesúrral. Mindkét dologban tévedett, a firenzeiek nem láttak ennyire előre, amikor azt tanácsolták nekem, éljek nagyon könnyelműen, és Dona Clara egymaga cselekedett, unokaöccse tudtán kívül. Hohó, gondoltam magamban, drága barátom és fivérem, Fogacer! Eztán nem fogok vakon megbízni szavaidban, hisz nyilvánvaló, képzeleted olykor fittyet hány a tényeknek...

Éppen itt tartottam gondolataimban, amikor odalépett hozzám Giovanni Francesco Aldobrandini, mosolyogva belém karolt és félrevont.

Giovanni Francesco a pápai állam diplomatája volt és a pápa unokaöccse, ez utóbbi körülmény adván meg az előbbi magyarázatát. Mert a legjobb akarattal sem írhatom őt le másként, csak úgy, ha azt mondom róla: nem volt sem nagy, sem kicsi, sem kövér, sem sovány, sem szép, sem csúnya, sem okos, sem ostoba. Ám ha a gonoszakat az általa megtestesített arany középszer fegyverezte is le, a jótét lelkeket jóakaratával hódította meg: valójában ez volt egyetlen figyelemre méltó tulajdonsága.

- Márki úr - szorongatta a karomat -, ha, mint hallom, annak köszönhetem visszahívatásomat Madridból, hogy kegyelmed Párizsba küldte de La Surie urat, meg kell vallanom: roppant hálára kötelezett vele, ugyanis majd meghaltam az unalomtól mondott városban és még inkább az Escorialban, mely félig kolostor, félig sírbolt, ámbár sírboltnak elképesztően nagy, lévén Fülöp a nagyság megszállottja. Amit tapasztalhattunk a Győzhetetlen Armada esetében, és általában Fülöp minden vállalatánál: mindig nagyobbat harap, mint amennyit le bír nyelni. Ezért is van a legjobb úton a csőd felé, noha gályaszám hordják neki az aranyat az Indiákról; akármennyit kap, többet költ el... Ráadásul kegyetlenül gyötri a köszvény, és hamarosan megvakul, a szemén növekvő hályog miatt.

Giovanni Francesco mindezt nyílt arccal és könnyedén adta elő, mint aki csak úgy cseveg, bele a világba, ám észrevettem, fekete szeme közben fortélyosan csillog, és ebből megértettem: Giovanni Francesco mégsem olyan egyszerű és könnyelmű, amilyennek látszik, s hogy - senza aver l'aria di accennarvi
 - nagyon is becses információkkal lát el Fülöp financiális „csődjéről”; ez ugyanis ha igaznak bizonyul, annyit tesz, hogy Fülöp pénz híján már nem sokáig viselhet háborút királyom ellen.

Giovanni Francesco mindazonáltal folytatta sétáját a teremben s nem engedte el karomat (Don Luis messziről vetett is ránk egy-egy gyanakvó pillantást), és amikor halkabbra fogta a hangját, megértettem: oly hírt szándékozik tudomásomra hozni, mely jelentőségére nézve még azt is felülmúlja, amit már elmondott, és egyszeriben nagyon is felfigyeltem, izgalmamban remegve.

- A szentatyát elragadtatással töltötte el kegyelmednek az az eszméje, signor marchese - mondta ő, sotto voce -, hogy egyenként, négyszemközt és titoktartás pecsétje alatt beszéljen a bíborosokkal, mivel nyomban átlátta a helyzet minden előnyét - és itt a beszélő elmosolyodott. - Így tehát tegnap általános bíborosi kongregációt hívott össze - kongregációt mondtam, nem konzisztóriumot, mert a kongregációnak nincs tanácskozási és szavazási joga -, és hosszan kifejtette a bíborosok előtt, miként foglalt ő állást pápasága kezdete óta a béarni uralkodóval szemben, s mi haszontalannak bizonyultak arra irányuló erőfeszítései, hogy a béarni felemelkedését meggátolja, mivel ez a herceg győzelmet győzelemre halmoz. S minthogy a béarni nem szűnt meg közben feloldozását kérni, ő, a pápa, a harcba belefáradva, végül elszánta magát követének fogadására. A Szentszék bizonnyal több száz éve nem került hasonlóan nagy horderejű és következményekkel terhes döntés elé - mondta a szentatya, nagyot sóhajtva. Ő tehát arra kéri és biztatja a bíborosokat, hányják-vessék meg jól a dolgot, félretéve és elvetve mindenfajta halandó szenvedélyt és érdeket (és itt Giovanni Francesco ismét megengedett magának egy mosolyt), egyes-egyedül Isten dicsőségét, a katolikus egyház megoltalmazását és az egész kereszténység közös érdekét tartván szem előtt. Itt nem akárkiről van szó - sóhajtott ismét nagyot őszentsége, s vetett egy sokatmondó pillantást a bíborosokra -, hanem (s hangját a következő szavaknál felemelte) egy nagy uralkodóról, ki hadseregeknek és népeknek parancsol; tehát nem a személyét kell elsősorban tekintetünk, hanem inkább a hatalmát; és nem végletes szigorral mérlegelnünk feloldozását, hanem inkább megbocsátó lélekkel szemlélnünk bűneit. Tehát felkérem eminenciátokat - szólt végezetül a pápa -, hogy mindenfajta korlátot, félelmet és részrehajlást elvetve, egyenként és külön-külön közöljék velem, mint vélekednek e dologról, ám véleményüket kiközösítés terhe mellett senki másnak el ne árulják.

Minden ízemben remegve hallgattam e beszédet, mivel úgy tetszett, karnyújtásnyi közelbe hozza azokat a nagy eredményeket, melyeket királyom remélt két éve forró izgalommal várt és buzgón előkészített feloldozásától: a Liga vereségét és a béke beköszöntét Franciaországban. És de La Surie lovag úr, kinek még aznap este, mihelyt hazatértem, a szobájában, nyoszolyáján ülve s kezemben egy gyertyatartóval, elmondtam a hallottakat, ugyanolyan lélekrengető izgalommal figyelt rám.

- Aj, én Pierre-em, tehát célhoz értünk! - kiáltotta. - Győztünk! S hacsak egy spanyol zuppa nem végez időnap előtt a szentatyával, úgy térhetünk meg Párizsba, hogy útravalóként magunkkal vihetjük Henrik feloldozását!...

S mert nem bírt többé nyugton maradni, felpattant, és vállára vetve hálóköntösét, gyors léptekkel járt fel-alá a szobában, két kezét úgy szorítva mellére, mintha önmagát készülne jó erősen megölelni.

- Én Pierre-em - Miroul hangját egyszerre bánat fátyolozta el -, ládd, mint megyen e világ sora! Bizony, földhözragadtan, lévén az emberek olyanok, amilyenek. A király elhagyja hitét, és sokévi alku után a pápa feloldozza őt. És mindebben - a hitehagyásban, az alkudozásokban, a feloldozásban a hitnek egy szikráját sem lelheted föl. Szegény Lujza királyné pedig, ki csak egy asszony, s nincsenek hadseregei és népei, fogadom, annyit sem érhet el, hogy egy árva misét mondjanak ura lelkéért!

- Lovag úr - mondtam -, meglep galamblelkének ártatlansága. A katolikus egyház feje uralkodó. Van státusa, hadserege, vannak financiái. Nem magától értetődik-e hát, hogy egy másik uralkodó kapcsán ne annak személyét, hanem inkább hatalmát tekintse?

Mindazonáltal amikor Miroultól elköszöntem, arra a gondolatra jutottam, hogy a vallásos érzés, meglehet, mélyebben gyökerezik az ő szívében, mint az enyémben, ezért nem botránkoztatnak meg engem annyira e nagyon is földi alkudozások, mint őt. Mégis, amikor augusztus harmincadikán meghallottam, hogy a pápa összehívta a bíborosok konzisztóriumát, és bejelentette: minekutána négyszemközt mindannyiok véleményét kikérte, arra jutott, hogy „csaknem mindannyian” a francia király feloldozását javasolják, ez a „csaknem mindannyian” mosolyra késztetett. Annál is inkább, mert amikor a spanyol aranyaktól leginkább megszédült bíborosok - kiknek száma nem volt csekély - szót kértek a konzisztóriumon, hogy a feloldozás mikéntjére nézve javaslatokat tegyenek, abban a reményben, hogy ily módon még sikerül nehézségeket támasztaniok s haladékot nyerniök, a pápa leintette őket, mondván: ezt ő már eldöntötte.

Sessa herceg az ő révükön még egyszer utoljára megpróbált visszaütni. Arra buzdította általuk a pápát: ne Rómában kerüljön sor a feloldozásra, hanem vigye azt el egy pápai legátus Párizsba. A csel otromba volt. Giustiniani bíboros, kivel éppen aznap este találkoztam ismét Du Perron őeminenciájánál, hamisítatlan firenzei mosollyal azt súgta a fülembe: be nem szeretne e legátus bőrében lenni, kivel annyi minden megeshet útközben...

- Eminenciás uram, csak nem gondolja, hogy Fülöp nem átallna megöletni egy bíborost? - kérdeztem én.

- Miért ne? Gondolja meg, hány papot öletett le, amikor elfoglalta Portugáliát!

Ámbár a pápa előbb hajlott arra, hogy legátust küldjön Párizsba, és még inkább arra (amit mások súgtak a fülébe), hogy maga menjen el Avignonba Henriket feloldozni, d'Ossat és Du Perron lebeszélték róla, s ebben nagy segítségükre volt a római nép, mely alig várta már, hogy végignézhesse e nagyszabású ceremóniát Rómában, s annyira felháborodott Sessa herceg késleltető hadműveletein (Rómában ugyanis minden kitudódik), hogy az utcán bántalmazta apródjait, kővel törte be ablakait, és azzal fenyegette, amivel már a cuoco esetében is, hogy fejére gyújtja palotáját.

A rómaiak, mind, ahányan voltak, férfiak, nők, gyerekek, nem győztek tehát eleget örülni azon a napon, szeptember tizenhetedikén, vasárnap, melyre kitűzték volt a francia király feloldozását. Az emberek ellepték az egész Szent Péter teret. Hasonló spektákulumra emberemlékezet óta nem került itt sor, VII. Gergely pápa ugyanis Canossában oldozta volt fel a német-római császárt, IV. Henriket.

Hosszú várakozás után megjelent a pápa, teljes pompájában, összes bíborosa (egyet kivéve),
 a Rómában tartózkodó püspökök és hivatalnokai körében. Én a nézők első sorában álltam, némi pénzmag árán, melyet itt-ott elhintettem, s így jól láttam, hogy a bíborosok, mint ezt már más nagy ünnepeken is megfigyelhettem, hol nagy számban gyűltek össze, éppen nem vágtak komoly és ájtatos arcot, hanem fesztelenül beszélgettek, mosolyogtak, sőt nevetgéltek is, mint holmi kisdiá-kok, kik örömmel ragadják meg az alkalmat, s rúgnak ki a hámból, lévén tanítómesterük mással elfoglalva. És a szentatya csakugyan mással volt elfoglalva, hisz ránehezedett (és rajta kívül másodsorban d'Ossat apátra és Du Perronra) a szertartás egész súlya.

Ekkor előlépett egy pápai színekbe öltözött hírnök (majd azt mondtam, a színpad előterébe). E hírnöknek három erénye is volt: tudott latinul, herkulesi volt termete és izomzata, és sztentori a hangja. Csendet parancsolt, és akármilyen meglepő, a téren tolongó tenger sok nép csakugyan elnémult. Akkor felharsantak a trombiták, megperdültek a dobok, de inkább csak a csendet elmélyítendő, semmint azt megtörni. E kurta, de heves zenebona után a szentatya intett, és megindult felé lila ruhájában, nagyúri méltósággal Du Perron őeminenciája, jobbján a kis, fekete reverendás d'Ossat apáttal, ám senkinek sem volt ideje elmosolyodni termetük és térfogatuk aránytalanságán, mert a következő percben már ott térdepeltek egy kis szőnyegen, melyet e célra készítettek oda, a pápa trónusa elé.

- Kik vagytok? - kérdezte a pápa, híven játszva szerepét, noha nagyon is jól ismerte a kérdésére adandó választ.

- Legszentebb atyánk - felelte Du Perron őeminenciája az ő szép, mély, nyájasan csengő hangján -, mi IV. Henrik őfelségének, Franciaország királyának alázatos szolgálói vagyunk, és tőle kaptunk felhatalmazást arra, hogy a nevében arra kérjük szentségedet, oldozza fel őt az eretnekség bűne alól, és fogadja őt az apostoli, római, katolikus anyaszentegyház keblére, mint engedelmes fiát: mi ígérjük az ő nevében, hogy híven megtartjuk mindazon parancsolatokat, melyeket szentséged előír nekünk.

E kérelem olasz fordítását „ámen” kiáltásokkal és örömteli zsongással fogadta a sokaság, hisz, mint tudjuk, a rómaiak annyira szeretik a franciákat, amennyire gyűlölik a spanyolokat. Úgy rémlett nekem, hogy a hírnök, ki alighanem osztotta a sokaság érzelmeit, örömest hagyta volna nőni és dagadni a rómaiak izgalmát, ám a státusszekretárius, Cynthio Aldobrandini bíboros egy intésére elkiáltotta magát: „Csendet!”, és nem kellett a hangját erőltetnie, az elhatolt az óriási Szent Péter tér túlsó végébe is, és csend lett.

Akkor Aldobrandini átnyújtott a szentatyának egy pergamenlapot, melynek alját piros szalag és viaszpecsét ékesítette. A feloldozó dekrétum, melynek minden szavát gondosan megrágta és mérlegelte mindkét fél, a vatikáni diplomácia aggályos hagyományai szellemében fogalmaztatott meg, s VIII. Kelemen latinul olvasta fel, elég szilárd, mégis gyenge hangon, úgyhogy az legfeljebb a sokaság harmadik-negyedik soráig hatolt el; ám e hiányosságot nyomban helyrehozta a hírnök hangja és olasz fordítása. Jól emlékszem, hogy amikor a dekrétum első mondata kertelés nélkül kimondta, hogy az az állítólagos feloldozás melyben egy francia főpap részesítette IV. Henriket, semmis és érvénytelen, a bíborruhás kardinálisok körében némi mozgolódás támadt, gúnyos mosolyok jelentek meg itt-ott a bíborosarcokon, s csúfondáros tekintetek szegeződtek Du Perron őeminenciájára, ki a pápa előtt térdepelt, mert hiszen ő volt az a francia főpap, ki IV. Henriket feloldozásban részesítette, mely a pápa szerint semmis és érvénytelen,
 úgyhogy méltán merülhetett fel a kérdés, vajon püspöknek tekinthető-e egyáltalán Du Perron úr őeminenciája, hisz őt Henrik emelte e rangra.

Ám őszentsége nyomban visszavarrta, amit az előbb felfejtett, enyhítő balzsamot hintve a maga ütötte sebre, ilyképpen:

- „Mindazonáltal azt akarjuk hogy azok az egyébiránt katolikus és helyeslésünkre méltó vallási aktusok, melyek e feloldozás hatalmánál fogva mentek végbe, érvényesek legyenek, s maradjanak úgy, mintha Franciaországi Henriket mi magunk oldoztuk volna föl.” E mondat újfent cinkos mosolyt csalt a bíborosi ajkakra, mert a pápa ezáltal hallgatólagosan s visszamenőleges hatállyal érvényesnek ismerte el azokat a vallási aktusokat is, melyek a francia pap által nyújtott pszeudo-feloldozás előtt mentek végbe, a többi között éppen a szóban forgó pap püspöki kinevezését...

D'Ossat és Du Perron, még mindig térden állva a pápa előtt, ekkor felmondta a református hit megtagadásának és a katolikus hitvallásnak a formuláját. Ezt követően a pápa átnyújtotta unokaöccsének, Aldobrandini státusszekretáriusnak a feloldozó dekrétumot, és meghagyta neki: olvassa fel, milyen feltételeket szabtak a király elé penitenciaképpen. Én úgy véltem, e feltételek meglehetősen enyhék, annál is inkább, mert a pápa Henrik jóakaratára bízta végbevitelüket. Minekutána d'Ossat és Du Perron mindenre igent mondott, odalépett hozzájuk egy írnok, íróalkalmatossággal felszerelve, s előbb az egyiknek, aztán a másiknak nyújtva oda egy tollat, a király nevében aláíratta velük fentmondott dekrétumot.

Ennek megtörténte után egy szerzeteskórus, mely a bíborosok mögött foglalt helyet, elénekelte a Misereré-t. Erős, szépen zengő hangjuk betöltötte az egész teret. Az énekszó felcsendülésekor Aldobrandini odanyújtotta a pápának a vezeklés vesszejét, mely ha jól láttam, mogyoróvessző volt, és e pálcikát - mely a megtért eretnekek mezítelen hátán csattanó korbácsot volt hivatva helyettesíteni - koppantotta felváltva a pápa d'Ossat és Du Perron vállára, szelíd és könnyű kézzel, míg csak a Miserere tartott, ami megint csak mosolygásra késztetett néhány bíborost: alighanem az járt az eszükben, hogy Du Perron, ki kora ifjúságában tagadta volt meg protestáns hitét, immár másodszor szenvedi el e büntetést, csak most királya nevében.

A Miserere elhangzása után a pápa visszaadta Aldobrandininak a vesszőt, felállt, és oly néma csend közepette, hogy egy levél zizzenését is meghallottuk volna, elmondta komoly, rezzenetlen arccal a feloldozás igéit. Majd ezt elvégezvén, leült, és abban a szempillantásban megszólaltak ismét, diadalt zengve, a trombiták és dobok, és a sokaság hatalmas örömujjongásban tört ki. Vége-hossza nem volt az éljenzésnek, tapsnak: a népáradat nemcsak a hatalmas Szent Péter teret töltötte úgy meg, hogy egy gombostűt nem lehetett volna ott elejteni, hanem a környező utcákat is. És bizonnyal sem de La Surie lovag úr, sem én nem vergődtünk volna haza, palotánkba, ha Giustiniani bíboros kegyesen haza nem vitt volna bennünket a maga hintajában, mely előtt úgy vált szét ez áradat, mint Mózes előtt a tenger (hogy a bíboros metaforájával éljek). Hazautunk alatt mindvégig hallgattam, a szívem nagyokat dobbant, s a torkom elszorult, oly lenyűgözően hatott rám az imént átélt esemény jelentősége.

- Nos - mondtam, amikor már odahaza kettesben maradtunk Miroullal -, mit gondolsz a dologról? Nem mozdítja-e bámulatosan előre Franciaország ügyeit? A Liga megsemmisül, Mayenne és a nagyok visszatérnek a karámba, országunkban helyreáll a béke...

- Az azonnali haszon csakugyan igen nagy - szólt elgondolkodva Miroul. - De meglehet, a feloldozás elmaradásából hosszú távon még nagyobb haszon származott volna. Mert a gallikán egyház, rákényszerülvén, hogy a pápaságtól függetlenedjék, talán jobban hajlott volna a protestáns reformokra, és a franciák gondolkodásmódja gyökeresen megváltozott volna.

- De azon az áron - vetettem én ellene -, hogy testvérháborúink határtalanul meghosszabbodtak volna...

- Bizony - bólintott Miroul (a hugenotta „bizony” szóhoz visszatérve) -, nagy árat fizettünk volna érte. De...

E „de” után elhallgatott, és én sem erőltettem tovább a vitát, érezvén, hogy bennem is lappang némi „rossz érzés” e győzelem nyomán, mely egyben valaminek a megtagadása is, s melynek következményei országunk jövőjére beláthatatlanok.

Tizenegyedik fejezet

A feloldozási ceremónia másnapján hazaindultam Párizsba, be sem várva a rá következő ünnepségeket. Du Perron úr őeminenciája rám bízta őfelségéhez írt levelét, s volt oly szíves és azt nekem fel is olvasta: ha jól értettem, főképp azon vád alól igyekezett magát tisztázni, hogy túlságosan sok engedményt tett a szentatyának, tudván, hogy visszatértekor ezt fogják fejére olvasni a hugenották, s annál kíméletlenebbül, mivel közülük való volt egykor, és ahogy ők mondták: hitét feláldozta becsvágyának.

Emlékszem, e levelében, melyet őfelségének címzett, s melynek én voltam a vivője, Du Perron egy olyan kifejezéssel élt, melyen jót derültem. A tárgyaló felekről - azaz d'Ossatról és önmagáról szólva - azt írta, hogy a Vatikánnal folytatott alkuik során a király világi hatalmát egy hajszállal sem engedték csorbítani.

Hirtelen távozásom előbb nagyon megharagította Teresát, ám mivel én őfelsége parancsa mögé sáncoltam el magam, s annyi bánatról és gyengédségről tettem tanúságot, amennyit csakugyan éreztem, dühe végül helyt adott a búnak, s egymás karjában zokogtunk, mélabús vigaszt keresve s lelve szokásos játszódásainkban. Ez alkalomból megfigyeltem, hogy ha a válás miatt érzett gyász elsőbben lelohasztja is testünk vágyait, azok hamarosan újjáélednek a gondolatra, hogy már csak oly kis ideig engedhetjük magunkat át nekik, s annál hevesebben és gyönyörteljesebben, minél rövidebbnek tetszik a perc és óra, melyben még kielégülhetnek.

E mélabút keservesen hurcoltam magammal egészen Firenzéig, hol Toszkána nagyhercege, ki igen megörült a francia király feloldoztatásának és a kudarcnak, melyet II. Fülöp elszenvedett, abban a nagy-nagy megtiszteltetésben részesített, hogy meghívott asztalához, és bemutatott - talán nem minden hátsó gondolat nélkül - unokahúgának, Medici Máriának. Én a hercegnőt térdhajlítással és kézcsókkal üdvözöltem, nem sejtve, hogy ez a nagy rangú hölgy, ki meglepett ebédünk alatt zsémbes és mogorva kedvével, egykor francia királyné lesz. A nagyherceg azonban bizonyosan gondolt már rá, meg akarván erősíteni kis birodalmát egy nagy király szövetségével.

Azt nem mondhatom el, hogy mihelyt betettem a lábom Franciaországba, feledtem a pasticcierá-t, hisz mind a mai napig, oly sok év elteltével is elevenen él emlékezetemben, és sokáig leveleztem is vele; levelezésünk csak azért halt el, mert számára oly szörnyűségesen nehéz feladat volt az írás. De jóllehet szívem egy meleg és gyengéd zugában megőriztem ragaszkodásomat hozzá, amint a határt átléptük, úgy tetszett, egyszeriben múlttá lett Teresa, ahogy Róma is, hisz nemigen hihettem, hogy egyszer még visszatérek oda. Mivel attól tartok, ismét szememre hányják majd csapodárságomat, legalábbis ami a szépnemet illeti, pirulva vallom meg, hogy mihelyt örökre magam mögött hagytam Itáliát Nizzánál, lelkemet kezdetben csakis afeletti ujjongó s szökellő örömöm töltötte be, hogy viszontláthatom szép hercegnémet, s családi vonzalmaim csupán bizonyos idő elteltével váltották fel szerelmi álmaimat; hogy nem előbb, amiatt furdalt is kissé a lélek.

Megérkezésem másnapján, amikor még sajgott a fenekem e világ országútjain tett hosszú lovaglástól, a király fogadott az ő Louvre-jában. Már ágyán hevert, s minekutána elolvasta gyertyafénynél Du Perron és d'Ossat levelét, megparancsolta nekem, beszéljem el apróra a feloldozással összefüggő vatikáni cselszövényeket, legalább attól a perctől kezdve, hogy Giovanni Francesco hazatért Madridból, hisz ami addig történt, azt már elmesélte neki Miroul. Én igyekeztem beszámolómat oly tömörré, világossá, elevenné és mulattatóvá tenni, amilyenné csak tehettem, jól tudván, mennyire gyűlöli őfelsége a frázisokat. Beszámolóm elvégeztével a király néhány kis kérdést tett föl e nagy ügyre vonatkozóan, de oly pontos és jól kihegyezett kérdéseket, hogy azt kellett gondolnom: volt őfelségének rajtam, La Surie-n és d'Ossat-n kívül még más kéme is Rómában, mialatt ott időztem. Mégsem éreztem magam különösebben sértve. Tudtam, Henrik civil és katonai ügyekben egyaránt szereti több ember szavát meghallgatni.

Azt is elbeszéltem neki, milyen kegyesen fogadott Toszkána nagyhercege Firenzében, nem feledkezvén meg arról a kitüntető megtiszteltetésről sem, hogy őhercegsége bemutatott Medici Máriának, kinek feldicsértem üdeségét és gömbölydedségét. Ám mivel a király különös mosollyal hallgatott, és nem tudakozódott a hölgy természete felől, én óvakodtam szóba hozni. Nem kerülte el figyelmemet, hogy őfelsége most, hogy kibékült a pápával, kérheti vajmi szerencsétlen házassága felbontását, hogy újra nősülvén, trónörökössel ajándékozza meg az országot. Azt beszélték, egy gyenge percében házasságot ígért a szép Gabrielle-nek, ám e rangon aluli nász terve oly erős ellenállásba ütközött mindenütt, hogy Henrik aligha hagyhatta e tényt figyelmen kívül; ez esetben Európa udvaraiban kellett hozzá illő hercegnőt keresnie, ki katolikus vallású, de nem lehet sem spanyol, sem osztrák, ami ugyancsak leszűkíti a választékot. Ezen túl a firenzeiek olyannyira kezünkre jártak a feloldozás ügyében, hogy ugrásszerűen megnőtt irányukban királyunk megbecsülése.

Henrik igen nyájas szavakkal köszönte meg jószolgálataimat, és azt mondta, kincstárnoka tízezer aranyat fog kifizetni kezemhez, hanem ez ígéret beváltására két évig kellett várnom, mivel a király csak 1597 márciusában vett újra igénybe.

Jól emlékszem, e hó elején ellátogattam a Madame-hoz, a király testvéréhez, ki beteg volt, mert megtudtam: Guise hercegné - kivel nemhogy meglazult volna kapcsolatom, hanem annyira elmélyült, hogy már nem is volt kedvem őt megcsalni - estefelé felkeresi királyunk édeshúgát, s ámbár egész délután élvezhettem szép kedvesem társaságát, annyira szomjaztam jelenlétét, még mások által feszélyezetten is, hogy viszont kívántam látni őt. Egyébiránt határtalanul tiszteltem a Madame-ot, ki ha szép nem is volt éppen (lévén hamisítatlan Bourbon-orra görbe és hosszú, ami egy nőnél meghökkentően hat), kiragyogott zavaros századunkból fényes erényei révén, melyek közül éppen nem a legcsekélyebb volt rendíthetetlen kitartása a református vallás mellett, melynek megingathatatlan támasza maradt fivére áttérése után is, noha hihetetlen nyomást gyakorolt rá a papság, a pápa, a nemesség, a nagy státustestületek és a nép.

Mint ezt már hőn szeretett uram, III. Henrik haldoklásakor is megfigyeltem, az uralkodók örökkön a nyilvánosság előtt élnek, születésüktől halálukig, betegségeiket sem kivéve. És ha az illem nem tiltaná, az udvaroncok talán még éjjelre is ott maradnának a király szobájában, és ellenőriznék, vajon kellő szorgalommal munkálkodik-e azon, hogy az országot egy trónörökössel ajándékozza meg.

A Madame szobájában is legalább negyven úr és hölgy tolongott ezen az estén, nagyobbrészt hugenották. Minekutána térdhajlással üdvözöltem a hercegnőt, ki sápadtan és bágyadtan hevert nyoszolyáján, kezet csókoltam Guise hercegnének, ki az egyetlen karosszékben ült a Madame jobb oldalán, és ámbár álszentül egyetlen pillantást vetettem csak rá, s mihelyt ez megtörtént, elkaptam róla a szemem, ez a pillantás többet mondott vaskos köteteknél. Ő rezzenetlen arccal s csupán szeme kurta felvillanásával viszonozta pillantásomat, s nyomban lesütötte a szemét. Eztán visszavonultam, és úgy helyezkedtem el a szobában, hogy minduntalan rávethessem szórakozottan ide-oda kalandozó pillantásomat.

Ennyi ember egy rakáson egy nagynak éppen nem mondható szobában véleményem szerint elfogta szegény beteg elől a neki olyannyira szükséges levegőt, és meggátolta a pihenésben. Annál is inkább, mivel a látogatók, minekutána köszöntötték a Madame-ot, szóba elegyedtek egymással, s bármi halkan beszélgettek is külön-külön, a szobát hangok állandó zűrzavara töltötte be, s ez legalább annyira fárasztó volt a fülnek, mintha torkuk szakadtából kiáltoztak volna. És mivel ez a tohuvabohu csakugyan kezdte kimeríteni a Madame-ot, nem csupán zajával, hanem inkább talán még hívságos és világi voltával - hisz ő egész életén át az Egek Urára függesztette szemét -, hosszú, sápadt kezét felemelve csendet kért, s amikor csend lett, azt mondta gyenge hangon, ám a szavakat nagyon tisztán ejtve:

- Vaumesnil, kérlek, játszd el nekem, amit szoktál!

Vaumesnil leakasztotta hátáról lantját, s felhangolva előbb legmagasabb húrját, majd a mélyebbeket is, eljátszotta, felette mélabúsan a 42. zsoltárt, melynek második strófáját mintha csakugyan annak szánták volna, ki úgy érzi: immár halál prédája (ami szerencsére tévedésnek bizonyult). Mihelyt a zsoltár első hangjai felcsendültek (melyek oly ismerősek voltak a jelen lévő hugenották előtt), a Madame jól hallhatóan elkezdte nem énekelni a textust, ahhoz nem volt elég ereje, hanem előmondani, s ezen felbátorodva a hugenották hangosan, kórusban rázendítettek:

Mint az szép híves patakra

Az szarvas kívánkozik,

Lelkem úgy óhajt uramra,

És hozzá fohászkodik.

A társaságban jelen levő katolikusok - legalább tízen-tizenketten - nem vágtak ugyan savanyú képet a zsoltár hallatán - elvégre az ő Istenük is az volt, akihez a zsoltár szólt -, de nem csatlakoztak az éneklőkhöz, és én sem, noha igazán nagy kedvem lett volna hozzá, hisz jól ismertem a zenét is, a textust is, mivel apám és Sauveterre gyakran énekelte e zsoltárt, és mert annyi szívemnek drága mespechi emlék fűződött hozzá, poétai becsén túl. Kis hercegném tekintete arra kért: legyek óvatos, és bájos ajka megmozdult, hogy hangtalanul ezt mondja nekem: „hordó”. És én - e szokásos és cinkos kis tréfánktól ellágyulva - magamban igazat adtam neki: csatlakozásom a kórushoz elég ok lett volna rá, hogy a jelen levő pápisták holtomig gyanakodjanak rám - tehát hallgattam, akárcsak ők, ám titokban egészen más érzések fűtöttek, mint őket.

E percben lépett be a szobába a király, nővérét meglátogatni, kit szívből szeretett, a szép Gabrielle-től kísérve, kit nemrég nevezett ki Montceaux márkinőjének. A hölgy jóval gyorsabban haladt felfelé a nemesi ranglétrán, mint én, de nem esett nehezemre megértenem, hogy kisded szolgálatait a király felbecsülhetetlennek tekinti. És kis híján magam is igazat adtam neki, oly szép volt a menyecske gyönyörűséges cicomáival, halványkék selyemruhájában s szőke hajával, melyben gyémántok csillogtak és aranyszálakból font háló. A király eltekintett attól, hogy nővérét megcsókolja, tapasztalván, hogy a Madame halkan énekel, s talán mert e zsoltár felidézte közös gyermekkoruk megindító emlékét, talán mert kissé meg kívánta vigasztalni a hugenottákat, akiket nagyon is elkedvetlenített Henrik áttérése és makacs küzdelme a pápai feloldozásért, vagy talán mert attól félt, imádott nővérét a halál környezi, s az ő lelkén akart könnyíteni e végső, keserves percekben, egyszerre maga is rázendített, látható felindulással s a többiekkel együtt a zsoltár második strófájára, mivel Vaumesnil nem hagyott fel lantjátékával:

Könnyhullatásaim énnékem

Kenyerem éjjel-nappal,

Midőn azt kérdik éntőlem:

Hol Istened, kit vártál?

Ezen lelkem kiontom

És házadat óhajtom,

Hol az hívek seregiben

Örvendek szép éneklésben.

Rögtön láttam, mennyire megriadtak a jelen levő katolikusok és Guise hercegné. A katolikusok azért, mert azt gondolták: a király talán alattomban visszatér korábbi eretnekségéhez, a hercegné azért, mert tudta, micsoda ricsajt csapnak majd urbi et orbi a király ellenségei - márpedig a király neki közeli és nagyon szeretett rokona volt - a katolikus rítuson ejtett kicsiny csorba körül. És Montceaux úrnő - kinek volt esze, és kímélni akarta a pápát és a klérust, annál is inkább, mivel arra számított: ő lesz a királyné, ha elválasztják a királyt Margot-tól -, mihelyt észrevette a katolikus klán néma megbotránkozását azon, hogy a király zsoltárt énekel, hirtelen lekapta kesztyűjét, és megtette, amit egyes-egyedül ő tehetett meg országunkban: szép kezét a király szájára tapasztotta, s Henrik elhallgatott. És a Madame, látva fivére elnémulását, félbeszakította kegyes mormolását, úgyhogy végül a hugenották is felhagytak az énekléssel, de felháborodva, egész testükben remegve, haragos pillantásokat vetve eme Delilára, ki szemük láttára nyírta meg Sámsonukat, s voltak köztük, kik önkéntelenül ki is mondták, s nem annyira halkan, hogy meg ne hallja mindenki:

- Nézd csak e gonoszt, ki meggátolja a királyt abban, hogy Isten dicsőségét zengje!

És a nemjóját! Igazat adtam nekik. Hogyan! Ily gyermeki versek! Ártatlan szavak! Miért ütköznek meg rajta a katolikusok? Minekutána Mayenne herceg kibékült a királlyal, Joyeuse csatlakozott hozzá, a Liga már nem is fél-, csak negyedszárnnyal verdes, és Franciaország egésze (Bretagne-t kivéve) megbékélt, hogyan mozoghatnak hüvelyükben némely kardok pusztán azért, mert ez francia misét hallgat, a másik zsoltárokat énekel?

Eme március hó tizenegyedikén, mely, mint majd elbeszélem, kis híján nagy gyászt hozott Franciaországra, éppen Rosny úrral beszélgettem a Louvre-ban, amikor odalépett hozzánk egy nemesúr, Biron kíséretéből. Ura bált ad, jelentette nekünk, a gyermekcse tiszteletére, kit Montmorency-Damville hercegné szült, és akit a király maga tartott ötödikén keresztvíz alá. Eleddig csupán tizenháromra rúg a táncosok száma (a marsallt is beleértve), ezért arra kéri Rosny urat a marsall, hogy - a tizenhármas számot elkerülendő - legyen ő a tizennegyedik.

- Most nem tehetek eleget e kérésnek - felelte Rosny (ki hugenotta létére éppen nem volt halvérű, és szeretett annyira bálozni, mint akárki más Franciaországban) -, mivel a királlyal van beszédem, ám ha Siorac úr elvállalja éjfélig a szerepet, akkor felváltom.

Kissé elfintorítottam az orromat, mert eme nevezetes keresztelő óta az udvarban egymás sarkára hágtak a bohóctréfák, maszkabálok, pantomimek, különb-különbféle játékok és lakomák, hol pukkadásig ehette tele magát az ember, s amelyeket azután tánc követett kivilágos kivirradtig, hisz, mint tudjuk, teli bendő táncra biztat. Ám mivel Rosny úr azt mondta: én, ki oly jó gavallér vagyok s a hölgyeknek oly nagy barátja, nem bánthatom meg őket s nem sérthetem meg a marsallt azzal, hogy nemet mondok, s mert a marsall házából való nemesúr is rábeszélt, végül engedtem.

- Siorac - mondta nekem Rosny, amint a nemesúr távozott -, jól tette, hogy kötélnek állt, ha kedve ellenére is. Megbántotta volna Biront. Hisz tudja jól, ki kedvéért és mi végett rendezi e bált.

Csakugyan tudtam, szép olvasónőm, hogy a marsall, ki akkor harminchárom esztendős volt, s egyforma hévvel vetette bele magát a harcba s a szerelmi csatározásokba, fülig beleszeretett az udvar egyik szépébe,
 kinek öreg férjét méltányosságból nem kívánom itt néven nevezni, és a gyermekcse ürügyén, kit egyébiránt ellophattak volna felőle, avégből adta ezt a bált, hogy mondott hölgyet láthassa, négyszemközt szót váltson vele, és ha lehet, előbbre vonja ütegeit.

Mihelyt beléptem az ezer gyertya fényében tündöklő Biron-palotába, Guise hercegnét kutatta pillantásom, s mivel hiába, a világ egyszeriben szürkébe öltözött a szememben, s még a gyertyák fénye is fakóbbnak tetszett. Ám mivel ennyivel tartoztam hírnevemnek, erőt vettem magamon, s udvarolni kezdtem a jelen lévő hölgyeknek, de nem mentem el tovább a szokásos, udvarias csevegésnél, és alig vártam Rosny megérkezését, hogy búcsút mondhassak házigazdámnak. Végre megérkezett Rosny, mint előre megmondta, éjféltájban. Én azon nyomban eltűntem, s hazatérve sietve levetkeztem és elnyúltam ágyamon.

Ám alighogy elszenderedtem, a két német dog, kit éjjelente szabadon szoktam engedni elülső udvarunkon, felugatott. Csöngettem Franznak, hogy megtudakoljam, miért e zaj és hűhó. Franz félig felöltözve jelent meg, s nekem úgy tetszett, igen sokára, és jelentette: Beringuen úr verte ököllel kapunkat, mint az őrült; ő a kémlelőnyíláson át felismerte, s mivel Beringuen úr azt mondta: a király küldte, megkötözte a kutyákat és bebocsátotta mondott uraságot, ki, úgy tetszik, magánkívül van, szünet nélkül a kezét tördeli, s arcát egészen eltorzítja a bánat és rémület.

Magam is jócskán megijedtem. Magamra rántottam nadrágomat, csizmámat, s zekémet be sem gombolva, lefutottam a csigalépcsőn, hogy majd a nyakamat törtem. Ott találtam Beringuent, viaszsárgán, rémülettől eltorzult arccal.

- Jaj, barátom! - vetette magát karjaimba. - Micsoda szerencsétlenség! Micsoda iszonyatos szerencsétlenség! Jaj, szegény királyunk! Minden oda!

- Micsoda? Mit beszél? Haldoklik a király?

- Dehogy! Dehogy! - felelte elcsukló hangon Beringuen. - Istennek hála, ép és egészséges!

- Akkor semmi sincs veszve, barátom! - kiáltottam megkönnyebbülten. - De beszéljen, beszéljen! Kérem, világítsa meg elmémet! Ugyan mi az az iszonyú szerencsétlenség, mely ennyire megrémíti uraságodat, kit oly bátornak ismerek?

- Bocsásson meg, uram - így ő. - De a király megtiltotta, hogy egy szót is szóljak. Ő maga akarja tudatni a hírt kegyelmeddel személyesen, és arra kéri, keresse fel őt haladéktalanul az ő Louvre-jában, Rosny úrral együtt, kit balszerencsémre nem találtam otthon.

- Én azonban tudom, hol van! - kiáltottam.

Azzal behívtam Franzot, és megparancsoltam neki: hozza elő fegyvereimet, és hozzon bort Beringuennek, hogy némi erőre kapjon, míg én bevégzem öltözködésemet.

- De mit látok, Beringuen? - hűltem el. - Kegyelmednél nincs fegyver. Hol a kísérete?

- Sehol, sehol! Nem volt időm kíséretet toborozni, annyira sürgősnek tetszett a király parancsa.

- De a nemjóját! - mondtam. - Éjjeli egy órakor kíséret nélkül járkál Párizsban? Kész őrület! Lovag úr - fordultam La Surie-hez, ki abban a percben toppant be -, sietve gyűjtse össze embereinket, és kövessen lovon bennünket!

Két pisztolyt adattam Beringuennek, kettőt kocsisának, és meg sem várva a kíséretet, melyet La Surie akkor állított össze udvarunkon, felszálltam Beringuen hintajába. A Virágmező utcában, mely meglehetősen szűk, a lovak csak kocogtak, ám mihelyt rákanyarodtunk a Saint-Honoré utcára, mely jóval szélesebb, Beringuen kidugta fejét a hintó ablakán, és odakiáltott a kocsisnak:

- Vágta!

Csakhogy a Vasmíves utcán megint lépésre kellett fogni a lovakat. Ezt az amúgy is szűk utcát majdnem teljesen eltorlaszolták a királyi rendeleteknek fittyet hányó kalmárok, kik boltjukat az Ártatlanok temetője falára tapasztották, úgyhogy azok kiértek az úttest közepéig, s épp csak annyi helyet hagytak szabadon, amennyin egy szekér vagy hintó elfért.

És éppen ott - olvasóm, kérlek, higgyél szavamnak, bármennyire különösnek tetszik is az egybeesés - éppen ott és abban a percben, amelyben átfutott agyamon a gondolat: lám, ennél jobb helyet keresve sem találni orvtámadáshoz, megállt a hintó.

- Az istenfáját! Mi az? - kiáltotta Beringuen.

- Uram, két keresztbe rakott talicska torlaszolja el az utat - szólt hátra a kocsis. - Megyek, odébb teszem őket.

- Meg ne próbáld! - förmedtem rá. - Töltsd meg fegyvereidet, szállj le, és nyisd ki ajtónkat!

Engedelmeskedett. És amikor már mindhárman kiszálltunk, a talicskák mögött árnyakat láttam imbolyogni a hintó lámpásainak fényében, de igen homályosan, mivel zuhogott az eső. És látva, hogy Beringuen fejvesztett türelmetlenségében máris nekik rontana, halkan arra kértem: engedje át nekem a dolgok irányítását.

- Útonálló uraságok - kezdtem rá kedélyes, sőt tréfás hangot ütve meg, mert jól tudom, honfitársaim, még ha útonállók is, felette kedvelik ezt a harsány jókedvet. - Mit kívántok?

- Pár csekélységet - felelte egy magasra nőtt semmirekellő, ki vagy tíz-tizenkét magafajtájúval tűnt fel a barikád mögött. Egyelőre nem jöttek közelebb, talán mert észrevették pisztolyainkat. - Pár csekélységet - felelte a fickó, hasonlóképp tréfás hangon. - A hintót, a lovakat, az urak erszényét, és ha ellenállnak, az életüket.

- Komám - mondtam, hogy időt nyerjek, amíg kíséretünk utolér bennünket és megerősít -, csapdádat ügyesen állítottad fel, hanem a beleesett vad kicsit nagyobb, hogysem elbánhatnál vele. A hintó a királyé, a lovak ugyancsak, senki nem venné meg tőled, túlságosan sokan ismerik.

- Eh! - legyintett a fickó -, ide az erszényekkel, a többit majd meglátjuk!

- Igazad van - bólintottam.

És egy kis marék aranyat ragadva ki erszényemből, a talicskák alá hajítottam. Ez a stratagéma jól bevált Montpellierben, csikókorunkban. És csakugyan, mihelyt a pénzdarabok a kőre hullva megcsörrentek, a semmirekellők négykézláb vetették rájuk magukat, és elkezdtek rajtuk civakodni.

- Ez semmi! - egyedül az égimeszelő tartotta méltóságán alulinak a pénzekért lehajolni. - Az egészet akarom!

- Az egészet?

- Mindkét erszényt.

Láttam, Beringuen egyik pisztolyát a hóna alá veszi, hogy erszényéért nyúlhasson, és a fülébe súgtam:

- Ne tegye! Mihelyt a pénzünket elszedték, többet követelnek majd. Komám - folytattam hangosan -, ez meggondolandó. Helyzeted nem oly szerencsés, mint hiszed. Kíséretünk hamarosan utolér bennünket. Másfelől ha lövöldözni kezdünk, a lárma idecsalja az apródokat és az inasokat a Biron-palotából, melynek kivilágított ablakai itt vannak, alig húsz ölre a hátad mögött.

- Egy okkal több, hogy véget vessünk ennek az alkudozásnak - vélte a hosszú fickó. - Uraim, elegem van az időhúzásból. Ide az erszényekkel, vagy megrohanjuk kegyelmeteket!

- Az istenit, Siorac - morogta a foga közt Beringuen -, tüzeljünk! Majd alább adják, ha beléjük eresztünk egy-két golyót.

- Beringuen - feleltem halkan -, esik. Bízhatunk-e pisztolyaink gyújtásában? Igaz, zekémben van néhány száraz kanóc. De lesz-e időnk újratölteni? És ha mellé találunk, mindössze két kard áll majd szemközt tizenkét akasztófavirággal.

- Hát mit csináljunk, az Isten szerelmére! - esett kétségbe Beringuen.

- Megmondom - feleltem halkan, de eltökélten. - Vessen közéjük kegyelmed is egy marék aranyat, s amikor lehajolnak értük, fussunk! Fussunk elsáncolni magunkat a hintó mögött, Beringuen!

- Hát én? - kérdezte remegve a kocsis.

- Te is.

Beringuen mélyebben markolt erszényébe, mint én az imént, vagy mert a keze volt nagyobb, vagy mert ismeretlen volt előtte az a takarékosság, mellyel a hugenották élnek, még a halál torkában is. És a semmirekellők megint oly fürgén és vidáman vetették rá magukat a földre hullt zsákmányra, hogy a hosszú fickót is váratlanul érte hirtelen visszavonulásunk a hintó mögé.

- Komám, engedj át bennünket! - mondtam, még mindig az iménti tréfás hangon. - Immár a kezetekben van erszényünk tartalmának nagyobbik része. Érdemes-e azért a kevésért, amink még van, halálos csetepatéba bocsátkoznotok? S ami még rosszabb: oly emberek ellen, akiknek csak az orra végét láthatjátok, a hintó miatt. És itt vannak még a pisztolyaink is, hat nagyszerű jószág, melyek alkalomadtán nagy tüzet hányhatnak.

Beringuen, ki a hintó másik oldalán dugta ki orrát és pisztolyát, szólni akart hozzám, de suttogva leintettem; hallani akartam, ami a barikádon túl elhangzik. És csakugyan úgy tetszett, a gazfickók hajlamosak beérni mára aranyainkkal, és nincs immár oly nagy kedvük kitenni zsigereiket golyóinknak. Csak a hosszú fickó ragaszkodott eredeti szándékához. Neki a hintó is kellett, meg a lovak, tán nem is igazán nyereségvágyból, inkább becsületből, hogy élte végéig eldicsekedhessék vele: ő ellopta a király hintaját.

- Kocsis - mondtam -, te feküdj a hintó két hátsó kereke közé, és lődd le, aki a lovaidhoz akar nyúlni!

- Uram, a kocsi hátsó kerekei között van éppen útközépen a folyóka - válaszolta a kocsis -, és engedelmével, az csupa húgy és szar.

- Ember, nem hallottad, mit parancsolt Siorac márki? - mordult rá Beringuen.

- Engedelmével, hallottam, uram. De márki úr engedelmével, én nem az ő embere vagyok, hanem a királyé.

- Igazságod van, kocsis - mondtam. - Nesze, két arany, ruhád tisztítására.

- Márki úr, ennyi pénzért egy óra hosszat is elhentergek, ha kell, húgyban és szarban.

- Tehát eredj! - mondtam, de közben már a fülemet hegyeztem, hogy megtudjam, mi folyik a barikád mögött, s hogy nem hallom-e kíséretünk közelgő patkócsattogását a kövezeten. Szent Antal szakállára, gondoltam, Miroul, hogy hagyhatsz cserben e végveszélyben? E percben még jobban eleredt az eső, s én remegni kezdtem gyújtásainkért.

- Uram - jelentette súgva a kocsis -, immár szétszedik a barikádot.

- Mert el akarják ragadni a lovakat és elvontatni a hintót. Tudsz pisztollyal bánni?

- Tűrhetően.

- Jobbkezes vagy?

- Az.

- Támaszd jobb karodat a balra, és biztosra menj! Vigyázz, nehogy a lovakat találd el!

- Vigyázok.

Ekkor mindkét részen oly nagy csend lett, hogy tisztán idehallatszott a Biron-palotából a zene és egy nő vidám, gyöngyöző kacagása. A nemjóját!, gondoltam. Ők táncolnak, minket meg halomra ölnek itt!

- Ide hozzám, Biron! - kiáltottam, ahogy a torkomon kifért.

- Uram - röhögött a nagy semmirekellő -, tehát nem hisz immár saját kíséretében, ha Biront hívja!

- Majd meglátod, komám...

- Én talán meglátom, de kegyelmed nem, uram. Mert addigra kicsipkézzük a beleit.

- Majd elválik!

- Amit ígérek, megtartom.

- Uram - szólt súgva a kocsis -, egy pár lábat látok a két ló között.

- Tüzelj!

Kattant a ravasz, de a fegyver csütörtököt mondott. Gyorsan lehajoltam, hogy egy száraz kanócot adjak oda a kocsisnak, de vadul dobogó szívem mélyén nemigen hittem, hogy lesz ideje rögzíteni.

- Lám, be aranyos kis pisztoly, és csütörtököt mond! - heherészett a hosszú. - Cimborák - folytatta erős és megvető hangon -, ugyan ki és mi van előttetek? Én megmondom, ki és mi: ázott kanócok és szárnyaszegett tyúkok. Végezzünk velük, kedves farkasaim! Rohanjuk le eme gyávákat! És hagyjátok rám azt a szaros nagypofájút! A gigáján akarom kiköszörülni a késemet!

Akkor egyszerre két lövés csattant, a kocsisé - ő elhibázta azt az embert, ki a lovak kantárját igyekezett megragadni -, és az enyém, mely Istennek hála, nem tévesztett célt, s telibe találta a hosszú gazembert. Ugyanebben a pillanatban vágtázó lovak patkójának dübörgése hangzott fel mögöttünk, s oly ijesztő dühkiáltások, hogy a mi dicső kakasaink szertefutottak, mint riadt csibék, két embert hagyva a kövezeten. Az egyik halott volt, a másik bitóra érett.

- De a nemjóját, lovag úr - kiáltottam -, miért oly későn?

- A pokol minden ördögére! - káromkodott La Surie magánkívül. - Minek hajtottak ily gyorsan el, kíséret nélkül!

Amire egy árva szó nem sok, annyit sem feleltem, noha majd felvetett a méreg, mégsem akartam Miroult Beringuen előtt megszégyeníteni. Ez utóbbit azután arra kértem, hadd menjek egyedül Bironhoz, mert ha ő, Beringuen - akiről tudják, a király embere - zavarja meg hajnali két órakor a mulatságot, s keresi ott Rosnyt, hogy a királyhoz szólítsa, Biron is velük akar majd tartani erőnek erejével, s az nagyon felbosszantja majd Henriket, ki nem szerette a marsallt s nem bízott benne.

Beringuen ráállt, s én nevető arccal, mintha mi sem történt volna, állítottam be Bironhoz, noha a szívem is összeszorult ama „iszonyú szerencsétlenség” gondolatára, mely ennyire kiforgatta magából Beringuent. Elsőnek a marsallt üdvözöltem, tudván, mennyire kényes rá, hogy a neki dukáló tiszteletben részesítsék.

- Ni, Siorac, hát visszajött? - mondta. - Kegyelmed lövöldöz pisztollyal két lépésre a palotámtól?

- Marsall úr, holmi csavargók ki akartak rabolni - feleltem mosolyogva.

- Miért nem szalajtotta hozzám egy emberét? Miszlikbe aprítottam volna ezeket a gazfickókat! - harsogta ő, hencegve és pöffeszkedve, mint rendesen, mert noha bátor és nagy kapitány volt, nem állta meg, hogy ezzel urbi et orbi el ne dicsekedjék, és e hajnalon inkább, mint valaha, lévén szíve hölgye a közelben.

- Ó, marsall úr! - adtam a vérbeli udvaroncot, hogy minél gyorsabban lerázzam a nyakamról -, apróvad volt, méltatlan dicső kezéhez.

Amire, ha lehet, még jobban felfújta magát, és mosolyogva fordult a hölgyhöz, akinek édes kegyeibe férkőzni szeretett volna. Hanem, ami engem illet, ha én a szépnemhez tartoztam volna, cseppet sem nyerte volna el tetszésemet Biron a maga sasorrával, s gödrébe mélyen besüppedt, hazug és kemény fekete szemével.

Körülnéztem, majd táncospárról táncospárra haladtam, miközben innen is, onnan is rám köszönt valaki: „Hé, Siorac, hát visszajött?” amire én csupán egy mosollyal válaszoltam. Végre eljutottam Rosnyhoz, és még mindig mosolyogva, de keményen a szeme közé nézve, sokatmondó pillantást vetettem rá, és a fülébe súgtam: „Kérem, egy szóra!” Továbbmentem, meg sem állva. A zene újra rákezdte, tehát egy ablakmélyedésbe húzódtam be, ott vártam Rosnyra, s közben azt gondoltam, amint elnéztem e büszke urakat, szép hölgyeket fáradhatatlanul ropni a táncot a velencei csillárban lobogó száz gyertya fényében, hogy ha az a bizonyos „iszonyú szerencsétlenség” a spanyolokkal folyó háborúnkkal kapcsolatos, vége a játékoknak és táncesteknek.

Végre megjelent Rosny, s én sotto voce közöltem vele, a király sürgősen elvárja az ő Louvre-jában, ennél többet most nem mondhatok, mert nem is tudok, ellenben kint várom őt a kapu előtt egy hintóban Beringuennel. S mert láttam, Rosny kissé elsápad, hozzátettem, a király olyan jól van, amint csak lehet, nem itt a baj, de jól teszi, ha siet, Beringuen meg én immár elég sok időt elvesztegettünk azzal, hogy egy útonálló banda csapdájából kimeneküljünk.

A Louvre-ban már a rácsnál várt minket Vic úr, ugyancsak megnyúlt képpel. Megszidott, amiért oly sokáig késlekedtünk, és közölte: a király a madárlakkal szomszédos kis szobában vár bennünket. Futva igyekeztünk oda, Rosny egészen kivörösödve és kiizzadva a sok tánctól. A király egy szál éji köntösben járt nagy léptekkel fel-alá, hátrakulcsolt kézzel, arca borús volt és töprengő; egy karosszékben Montceaux márkinő ült, szőke haja kibontva, keble félig kibuggyant ruhájából, ő maga borsó nagyságú könnyeket hullatott; s végül a falnak dülleszkedve, némán és mozdulatlanul állt az a hat tanácsosa őfelségének, akiknek a szavára leginkább adott. Hanem ami felötlött, amint beléptünk, az a kis szobában uralkodó mély csend volt; semmi nem zavarta meg, Henrik házicipőjének koppanásán kívül.

- Haj, Rosny! Haj, Siorac! - szólt láttunkra, de nem folytatta, mintha nem futná erejéből, s tüdejéből a szóra. Mi sorra térdet hajtottunk előtte. Ő Rosny kezét ott tartotta a magáéban, s másik kezét is ráhelyezve, azt mondta: - Jaj, barátom! Micsoda szerencsétlenség! Milyen iszonyú szerencsétlenség! Amiens-t elfoglalták!

- Amiens-t! - kiáltotta Rosny. - Az élő Istenre, felség! Egy ily nagy és hatalmas várost! Mely mondhatni Párizs védőbástyája, úgyhogy a fővárost is csak egy hajszál választja immár el attól, hogy megostromolják. De, felség, hogy eshetett ez meg?

- Fájdalom, az ég verése! - felelte a király. - Ezek a szegény amiens-iek nem akarták befogadni azt a kis helyőrséget, amelyet én nekik szántam, s ők oly rosszul őrizték magukat, hogy immár egészen elvesztek.

Akkor a király nem is mondott többet, én azonban elárulom neked, olvasóm, amit később megtudtam, hogy világosságot gyújtsak elmédben.

Amikor Amiens, a Liga városa, megadta magát a királynak, kapitulációját ahhoz a feltételhez kötötte, hogy a király nem küld helyőrséget falai közé, részint fukarságból (nem akarták eltartani a katonákat), részint a városi szabadságjogok Franciaország-szerte elterjedt féltése miatt: derék polgáraink elvárják ugyan a királytól, hogy jól megvédje őket, de a költségeket nem hajlandók viselni. S ami még rosszabb: mondott amiens-i polgárok nem vágytak túlságosan magukra venni a védelem baját és fáradalmait, s inkább a szegényekre lőcsölték e terhes, hálátlan és egyhangú munkát. Csakhogy, sajna! attól még nem válik katonává az a nyomorult ember, hogy a fejébe nyomnak egy sisakot, a kezébe egy pikát. Mint ezt a folytatás be is bizonyította.

Albert bíboros, a spanyol csapatok parancsnoka a velünk szomszédos Flandriában, jól ismerte a város gyengéit az ott lakó s csak színleg átállt ligások révén, és Hernantello kapitány, minekutána ötezer gyalogost és hétszáz lovat kapott a mondott bíborostól, egy éjszaka alatt megtette az utat Doullens-ből Amiens-be. Hajnalban beküldte a városba néhány katonáját, parasztnak öltözve, kik egy hússal-gyümölcscsel megrakott szekéren bebocsáttatást kértek és kaptak a monstrecuti kapunál. És amikor a szekér már rágördült a függőhídra, a felhúzott vasrács alá, a katonák egyike, ki egy dióval telt zsákot vitt a fején, oly ügyesen oldotta ki a zsák száját, hogy egy csomó dió a földre hullott. A szegény ördögök, kik a kaput őrizték, nem állhattak ellen az ingyendiónak, tehát a földre kuporodtak, hogy felszedjék és megtömjék vele a zsebüket. Ekkor az a katona, ki a szekeret hajtotta, elvágta a lovak gyeplejét, úgyhogy azok szétfutottak, és amikor a rácsot le akarták bocsátani, a szekér ezt meggátolta. A szerencsétlen őrök torkát egy szempillanat alatt elvágták, majd a dimbek-dombok mögül, ahol eddig rejtőzött, előjött a spanyol sereg zöme, s egy fél óra sem kellett hozzá, megszállták az összes kaput, tornyot, erődöt, templomot, teret és útkereszteződést, temérdek ágyút és lőszert zsákmányolva, s oly kegyetlenül megsarcolták az amiens-i polgárokat, hogy a mamlaszai életüket mentendő, egy szempillantás alatt mindenüket elvesztették, amiatt, hogy meg akarták volt takarítani egy kis helyőrség költségeit.

A király egy percet sem vesztegetett jeremiádákra, vagy arra, hogy a történteket oly részletesen elbeszélje, mint én: ő csak kimondta a nyers igazságot és elhallgatott, várva, hogy Rosny és jelen lévő tanácsosai nyilatkozzanak, talán mert ki akarta próbálni, mennyire számíthat rájuk, mennyire szilárd hűségük hozzá e szörnyű csapás után.

- Nos, Sire! - csendült fel egy magas, tiszta hang -, mire sem megyünk azzal, ha másokat kárhoztatunk avagy önmagunkon sajnálkozunk: Amiens-t elfoglalták. Vissza kell foglalnunk! Bármi áron vissza kell foglalnunk! Tehát ne búsuljon felséged! Hanem gyűjtse össze derék nemeseinek hadát és utóhadát, üljünk mind nyeregbe, és vonjuk ki kardunkat!

Én nyomban helyeseltem, és némi késéssel csatlakoztak Rosny véleményéhez a jelen levő tanácsosok is, kik közül kettő-három - neveket nem kívánok mondani! - titokban ligapárti maradt; s meglehet, a lelkük mélyén éppen nem búsultak a Franciaországot ért csapás miatt (annyira Spanyolországhoz húzta őket még most is férges szívük). A király, ezt hallván, éles szemét végigjártatta rajtuk, és láthatóan elégedetten az egyhangú szavazat miatt (noha kellőképpen észlelte ezen belül az árnyalatnyi eltéréseket), azt mondta azon az ő páratlanul eleven és vidám módján:

- Köszönöm, barátaim! Pirkadatkor lóra ülök, és indulok elvégezni azt, ami a legsürgetőbb: megnyugtatom az Amiensnel szomszédos városokat, melyek bizonyára elrémülnek még a gondolatára is annak, hogy hasonló sorsra juthatnak.

Majd Montceaux márkinőhöz fordulva, ki a lelkét is kisírta, ámbátor a lehető legkecsesebb pózban, és egyik keblét félig lemeztelenítve, azt mondta neki:

- Galambom, eleget voltam immár francia király, ideje visszavedlenem navarrai királlyá.

S e szavakkal azokra az időkre célzott, amikor soha le nem vetette páncélját, mint holmi teknősbéka, s több időt töltött lóháton, mint ágyban, ha egyáltalán volt ágya, hisz árkon-bokron át kényszerült vágtázni, hogy megmeneküljön a neki állított csapdákból. Hosszú csend következett. A király töprengésbe merült. S meg kell vallanom, ide-oda járó pillantásom a perc egy töredékére megpihent Gabrielle közszemlére kitett bájain. A márkiné, úgy látszik, addig maga sem vette észre, hogy látni engedi e bájakat, mert amint elkapta pillantásomat, a könnyár ellenére, mely szemét elhomályosította - ama hatodik érzék révén, mely hátrafordulásra készteti a nőket, ha valaki hátuk hullámzását figyeli -, gyors mozdulattal eltakarta tapintatlan kíváncsiságom tárgyát, miközben továbbra is egyre csak zokogott, aminek az lett az eredménye, hogy mindenki figyelmét felhívta rá, a királyét is.

- Barátném - mondta akkor a király, azon a vidám és hetyke hangon, mely annyira tetszett alattvalóinak -, immár búcsút kell mondanunk mindkettőnknek eddigi édes fegyvereinknek. S ami engem illet, nyeregbe kell pattannom, s újból háborúba indulnom.

Ám mielőtt „újból háborúba” indult volna, a király még szakított rá időt, hogy külön kihallgatáson fogadja Rosnyt és engem, és közölje mondott háború és az ország jövője szempontjából egyaránt igen nagy fontosságú elhatározását: pénzügyeinek legfőbb őrévé Rosnyt teszi meg, lévén untig elege abból, hogy d'O uraság és más kincstárnokai saját zsebüket töltötték meg az ő rovására. S minekutána kiszámította, hogy havonta százötvenezer aranyra lesz szüksége a hatalmas sereg élelmezésére, melyet Amiens falai alá fog gyűjteni, s lévén a kincstár üres - mivel a királynak többe kerültek kincstárnokai, mint Montceaux márkinő -, őfelsége felhatalmazta Rosnyt: élhet bármely eszközzel s módszerrel avégből, hogy az országból a lehető legtöbb pénzt hozza ki. S Rosny kénytelen volt ahhoz a régi, nagyon-nagyon régi expedienshez folyamodni, melyet III. Henrik olyannyira elítélt, s utóbb mégis alkalmazni kényszerült, azaz, hogy végre néven nevezzem a dolgot, Párizsban, más provinciákban és vidékeken három évre eladta az ország hivatalait s tisztségeit a legtöbbet ígérőnek. Sajnálatos és kárhozatos szokás, mely a státus egészét korrumpálja, s tagjait egytől egyig elfertőzteti, hisz mondanunk sem kell, az az ipse, ki igen drágán megvett három évre példának okáért egy bírói hivatalt, addig nem nyugszik, míg pénzét be nem hajtja a peres feleken!

Nekem igen kényes szerep jutott: az, hogy havonta vagy félhavonta elszállítsam Amiens-be az időközben összegyűjtött ágyúkat, lőszert, élelmet és pénzt. Olykor magam álltam a kíséret élére, olykor csupán Rosnyt kísértem el.

Nos, szép olvasónőm, ha hajlandó vagy aranyos fülecskédbe befogadni szavaimat, e pénzekről elmondok neked egy történetet, mely nemcsak szórakoztat majd, hanem egyszersmind fényt vet szemedben a hatalmasok különös erkölcseire országunkban.

A Madame (ki felépülvén bajából, beletörődött, hogy még néhány éven át megtartóztassa magát az örök üdvösségtől) meghívott bennünket, Rosnyt és engem, asztalához - ami, igaz, nagy megtiszteltetés volt, de sovány vacsora, lévén a hercegnő étkezési szokásai puritánok.

Megvallom, nagyon szerettem Catherine de Bourbont (hosszú orra ellenére, mely elcsúfította). Gyermeki tisztasága meghatott. Igaz, a szeme szép volt, és emlékeztetett fivére, a király szemére, csakhogy kevésbé csillogott, mintha erényei, melyek nála a férjet pótolták, homályosították volna pillantását. Rangja ellenére, mely a kereszténység legkívánatosabb arájává tette, még most, negyvenhárom esztendős korában is lány volt, mivel vonakodott katolikus nagyúrhoz menni, s a franciák ellenezték, hogy protestáns herceggel kössön házasságot.
 Vigaszául az ég szolgált, no meg az is, hogy mit sem tudott e világ aljasságáról, soha nem tapasztalva meg a rosszat, s lévén oly szemérmes, mint egy apácanövendék: e hasonlat egyébiránt ugyancsak visszatetszett volna neki, lévén a merevségig szigorú hugenotta.

A vacsora végén, mely korántsem csillapította Rosny étvágyát, ahogy az enyémet sem (lévén a mi animalculusaink sokkal durvábbak, mint a hercegnőé), amikor még az asztalt sem szedték le, belépett a hercegnő maggiordomó-ja és jelentette: egy bizonyos Robin, ki magát pénzembernek mondja, alázatosan kéri a hercegnőt: fogadja őt el. Rosny, ki mint mondtam, szünet nélkül azon igyekezett, hogy eladja három évre az ország hivatalait, arra kérte a Madame-ot, mondjon igent; úgy hitte, ez a Robin egy hivatalt akar megvásárolni.

Attól tartok, szép olvasónőm, eme Robin bántani fogja szemedet, mert nemigen büszkélkedhetett el külsejével: fél lábát húzta, fél szemére kancsított. Előbb elhalmozta a Madame-ot bókjaival, majd elismételte őket Rosnynak és biztonság okából nekem is (noha fogadni mernék rá, azt sem tudta, ki vagyok). Egész kis nyomorú személye az undorító alázatosságnak és alattomos orcátlanságnak olyan keverékét árasztotta, mely éppen nem szólt a javára. És akármelyik szemét tekintette is az ember, a kancsalt vagy a másikat, egyformán és orvosolhatatlanul hamis benyomást tett mindkettő.

- Kérem, nézze el nekem fenséged, hogy nem térdhajlítással köszöntöttem - mondta -, ám (tette hozzá akkora sóhajjal, hogy az ember szíve majd meghasadt bele) - szegény lábam az oka.

- Robin - felelte a Madame elutasítóan, s meglehetősen hideg pillantást vetett hosszú orra mentén az emberkére -, nincs ínyemre a térdhajlítás, úgy vélem, az egyes-egyedül az Egek Urát illetné meg. De kérem, térjen rá jövetele okára! Úgyis oly rövid az idő, melyet itt alant töltünk el, e siralom völgyében. Mondja tehát el köntörfalazás nélkül a magáét!

- Fenség, mivel szent kötelességem parancsának engedelmeskedni, íme: azt remélem, elnyerhetem a királyi tanácstól a tours-i és orléans-i hivatalok haszonbérleti jogát hetvenötezer aranyért.

- Rosny, mit tesz az: haszonbérleti jog? - kérdezte a Madame, kinek elég esze volt orcapirulás nélkül beismerni, ha valamit nem tudott, és megkérdezni, mi az.

- Robin arra kér felhatalmazást a királyi tanácstól - felelte Rosny kifürkészhetetlen arccal -, hogy helyettünk eladja a tours-i és orléans-i hivatalokat.

- És mi érdeke fűződik ehhez Robinnak? - kérdezte a Madame, az ő gyermeki józanságával.

- Igen nagy érdeke - Rosny szeme felvillant.

- Hogyan?

- A különbséget mondott hivatalok eladásának ára és a királyi tanácsnak mindösszesen felajánlott summa között, ezt a különbséget, mondom, ő zsebeli be.

- Engedelmével, uram - szólt Robin, leírhatatlanul hazug képpel -, a summa nem rúg oly nagyra. Éppen csak kárpótol fáradságomért.

Rosny úr erre csak mosolygott, de mit sem felelt.

- De, Robin mester - kérdezte a Madame -, mi közünk nekünk ehhez az ügyhöz?

- Fenség, azt hallottam, Rosny úr teljhatalommal bír a király pénzügyeiben, ezért azt szeretném, ne állja útját, avagy hogy fenséged arra kérje őt: ne állja útját annak, hogy a tours-i és orléans-i hivatalok haszonbérleti jogát rám ruházzák, mert ha ő nem mond nemet, én bizonyosan elnyerem a királyi tanácstól e haszonbérleti jogot.

- Szólt már erről a tanácsnak? - tudakolta Rosny.

- Még nem - sütötte le a szemét Robin.

- Ha jól értem szavait - mondta Rosny, a mosoly halvány árnyékával arcán -, kelmed bennem látja tervei legfőbb akadályát. Nos, árulja el, Robin, hisz úgy látom, igen találékony ember, mit akar tenni, hogy elhárítsa útjából ezt az akadályt?

- Báró úr - Robin ismét lesütötte a szemét, és láthatóan feszengett -, úrnőm és uram, szeretném, ha abban a nagy megtiszteltetésben részesítenének, hogy elfogadják, hódolatom jeleként, eme szerény ajándékot.

Azzal elővont zekéje zsebéből két gyémántot, és lerakta őket a vacsoraasztalra, és véletlen akaratából történetesen éppen elém.

- Mi az, Siorac? - a Madame kissé rövidlátó volt.

- Két gyémánt, fenség.

- És melyiket kinek szánta, Robin? - kérdezte Rosny, ki láthatóan nem tudta, felháborodjon-e vagy nevessen ily szemérmetlen pimaszság láttán.

- A kisebbiket, mely kétezer aranyat ér, őfenségének, a nagyobbikat, melynek becse hatezer arany, báró úrnak - felelte Robin.

- Robin, kelmed nem éppen gáláns - Rosnyból kis híján kitört a nevetés. - A nagyobbikat illett volna őfenségének felajánlania.

- Báró úr - felelte teljes komolysággal Robin -, ámbár minden tiszteletem őfenségéé, nem rá bízták a királyság pénzügyeit.

Mire összenézett a Madame és Rosny és felnevettek, de kurtán, elutasítóan, inkább gúnyképpen, semmint derülten.

- Vegye tudomásul, Robin - vetette oda végül Rosny igen megvető hangon -, hogy mi nem hagyjuk megkenni a markunkat. A király valójában igen sokat vesztene ez üzleten - tette hozzá szigorúan. - Tudja meg, Robin rablómester, hogy én már eladtam hatvanezer aranyért Tours és Orléans hivatalainak a felét, és remélem, ugyanannyiért adom majd el a másik felét is, ami együttesen százhúszezer aranyat tesz ki ama hetvenötezer helyett, melyet kegyelmed a haszonbérleti jogért kínál. A különbség szép! És én, a magam részéről, szívesebben látom, ha arra szolgál, hogy a király serege lőszerhez, élelemhez jusson Amiens-nél, mint a kegyelmed zsebének megtöltésére! Vegye vissza gyémántjait, Robin mester - állt fel Rosny, s emelte fel a hangját haragjában -, és adja azoknak, akiknek meg tudja kenni a markát. Másoknak, Robin mester, másoknak! Mi itt csakis a királytól fogadunk el ajándékot.

Robin feje lehorgadt, szeme hamisan kancsított, hanem a gyémántjait oly ügyesen tüntette el, hogy abból kitetszett, természetéhez jobban illik a bezsebelés, mint az ajándékozás, majd bókokat és köszönésféléket hebegve, folytonosan hátrálva vonult ki a szobából, annyiszor hajolva meg útközben, ahányszor rossz lábától tellett. Mindazonáltal szentül hiszem, ha e percben megnyithattuk volna koponyáját, agyvelejében nyomát sem leltük volna zavarnak vagy szégyenkezésnek, hanem csupán megvetést, emez átkozott hugenották mély megvetését, amiért nem átallnak becsületesnek lenni az ország élén.

Én sietve elköszöntem a Madame-tól, s jóformán Robinnal egy időben léptem át a küszöböt. Félrevontam Lucöt, meghagytam neki, észrevétlen szegődjék Robin nyomába, és igyekezzék megtudni, mit művel ott, ahová megy. S mivel tudtam, Luc legalább oly lelkes kockajátékos, amilyen nagy szoknyavadász, s ezért örökös pénzhiányban szenved, a fülébe súgtam: „Luc, két arany üti a markod, ha sikerrel jársz!” Ez a kilátás szárnyakat adott neki.

Visszatértem a Madame szobájába. Rosny éppen elköszönt tőle, ám amikor meghallotta, mivel bíztam meg Lucöt, és a Madame is arra kérte, várja be apródom visszaérkeztét, ismét helyet foglalt. Jó óra hosszat beszélgettünk hármasban, mielőtt megérkezett volna az én Lucöm, alig szuszogva, de csillogó szemmel. Annyira átérezte mondandója fontosságát, hogy csak kutyafuttában üdvözölte térdhajlítással a Madame-ot, s máris hadarni kezdett valamit, de a Madame rászólt jóságosan, mégis határozottan:

- Gyermekem, előbb szuszogd ki magad! Beszélj világosan és állj egyenesen!

Noha Luc haja szőke fürtökbe göndörödött s szeme égkék volt, hogy „gyermekem”-nek szólítsa valaki, ahhoz oly rövidlátónak kellett lennie, amilyen a Madame volt. E megszólítás hízelgett is Lucnek, de mulattatta is, hisz immár tizenhatodik életévében járt, és minden oka megvolt magát férfinak tekinteni.

Azonban tejfölösszájú létére nem egykönnyen jött zavarba, tehát igen mélyen és kecsesen meghajolt a hercegnő előtt, majd felegyenesedett, és hangosan és tisztán jelentette:

- Fenség, állok mindenben rendelkezésére.

- Fogd rövidre! - szólt rá Rosny, kinek türelme ugyancsak véges volt.

- Az ipse innen egyenesen de Sourdis úrnő házába sietett.

- Nocsak! - kapta fel a fejét Rosny, s nézett össze velem.

- Mit jelent ez a „nocsak”? - kérdezte a Madame.

- Hogy Sourdis úrhölgynek van némi köze Cheverny kancellárhoz.

- Némi köze? - álmélkodott a Madame.

- Fenséged bizonyára hallotta - így Rosny -, hogy három esztendeje a király és Montceaux márkinő tartotta a keresztvíz alá mint keresztapa és keresztanya Sourdis úrnő gyermekét, s amikor a márkinő a gyermekcsét a keresztelőmedence fölé tartva arról panaszkodott, hogy alig bírja el, mögötte megjegyezte egy tréfacsináló: nem csoda, ha a gyermek oly nehéz, hisz tele a fenekecskéje pecsétekkel...

- És mit akart ezzel mondani? - kerekedett el a Madame szeme.

- Hogy a gyermekcse igazi apja a főpecsétőr, Cheverny kancellár.

- Istenem! - pirult el a Madame. - Micsoda borzalom! Házasságtörés. Igaz, hogy az én szegény fivérem is... - Elharapta a mondat végét, sóhajtott, és így folytatta: - És ami ennél is rosszabb, azt beszélik, válása után egy katolikus hercegnőt fog elvenni.

Ez az „ennél is rosszabb” még Rosny ajkára is mosolyt csalt, akármennyire hugenotta volt is.

- Fenség, engedelmével, még nem fejeztem be - így Luc.

- Tehát beszélj! - szólt rá Rosny.

- Tudom, ki volt látogatóban Sourdis úrhölgynél, és mit művelt ott az ipse.

- Szent Mókus málára! - kiáltotta Rosny, ki eltanulta volt Henriktől ezt a káromkodást. - Vigyen el az ördög, ha értem, hogyan tudhattad ezt meg.

- Mivelhogy ismerem Sourdis úrhölgy szobaleányát - felelte igen álszent pofával Luc.

- És honnan ismered, gyermekem? - kérdezte a Madame. Intő pillantást vetettem Lucre, de nem volt rá szükség, a gézengúz tudta, kivel van dolga.

- Fenség - bókolt ismét kecsesen -, a leányka történetesen házunkban szolgált, és nagyon szeret engem.

- Egyszóval - nógatta Rosny.

- Egyszóval Sourdis úrnő vendége Deuilly úrnő volt...

- Ohó! - rikkantotta Rosny.

- Uram, miért ez az „ohó”? - kérdezte a Madame.

- Mert Deuilly úrnőnek van némi köze Fresnes úrhoz.

- Mennyei atyám! - pirult el újra a Madame. - Miféle világban élünk?

- Folytasd, Luc! - parancsolta Rosny.

- A szobaleány szerint az ipse egy nagy gyémántot adott át Sourdis úrnőnek és egy kisebbet Deuilly úrnőnek.

- És elfogadták? - kérdezte Rosny.

- El ám! Hanem amit aztán mondtak, azt a szobalány nem hallotta, mert az ipse suttogóra fogta a hangját.

- Uramisten! - sóhajtott nagyot a Madame. - Ha valaki egy héttel korábban mesélte volna ezt nekem, egy szavát el nem hittem volna, és most sem hinném, ha nem láttam volna tulajdon szememmel itt eme Robint és az ő kavicsait.

- Holnap megtapasztaljuk - szólt Rosny -, hogyan hatottak másokra ezek a kenőpénzek!

Másnap, amikor Rosnynál kettesben azon tanakodtunk, hogyan s mi módon juttassuk el biztonságosan Amiens-be azt a nagy halom aranyat, amelyet ő a királynak összegyűjtött, Cheverny kancellár egy törvényszolgát küldött házigazdámhoz, arra kérvén őt, jelenjen meg sürgősen a tanácsban. Amire Rosny azt felelte, mindjárt megy, ám a törvényszolga távozása után nagy nyugodtan folytatta ügyünk megtárgyalását. Végül nem álltam meg, és megkérdeztem tőle:

- Hát nem megy a tanácsba?

- Ugyan! - mosolygott csúfondárosan Rosny. - Hadd várjanak! Nekik van rám szükségük, nem nekem rájuk!

Mindazonáltal amikor a törvényszolga visszajött és jelentette: a társaság arra kéri: siessen, mert oly ügyben kell határozni, mely hetvenötezer aranyat hozhat a királynak, ha nyélbe ütik, Rosny, cinkos pillantást vetve rám, felállt, majd a fülembe súgta: visszatértekor elregéli nekem ez uraságokkal folytatott eszmecseréjének velejét, savát-borsát, s arra kért: várjam be.

Amit készséggel megtettem, úgyis volt gondolkodnivalóm elég arról, hogyan szállítsuk el Amiens-be az aranyat, melyre országunk nem egy útonálló bandája szívesen rátette volna a király előtt a kezét. Azonban nem töprenghettem valami sokáig e veszedelmek elkerüléséről, mert Rosny alig fél órával távozta után visszatért. Nézzem el neki, mondta, de mindenekelőtt a királynak kell levelet írnia, s ahelyett, hogy beszólította volna szekretáriusai egyikét, saját kezével írta meg a levelet, amiből arra következtettem: ugyancsak bizalmas lehet. Aztán nagyot nevetve, úgy, hogy széles pofacsontja megemelkedett, kivillantak szép fehér fogai és kék szeme felszikrázott, zekéje zsebébe dugta a levelet, és azt mondta nekem:

- Siorac, ilyen tanácsülést, amilyen ez volt, még sosem látott, és fogadni merek, ez volt az utolsó, melyen Cheverny és Fresnes megpróbált túljárni az eszemen. Szent Mókus málára! Torkukra forrasztottam a szót! Mihelyt beléptem, kezdetét vette az összecsapás. Cheverny kancellár hidegen végigmért, két ujjával megkoccantotta az asztalt, és azt mondta:

- Uram, jócskán megváratott bennünket! Kétszer is elküldtem kegyelmedért a törvényszolgát. Amiens-ből csupa olyan levelet kapunk a királytól, melyek pénzről zengenek, pénzért sírnak, mégis kegyelmed az, kiről pedig a király szentül hiszi, hogy szorgalmasan kutatja fel neki a pénzmagot, ki utolsóként állít be ide!

- Uram - feleltem, kissé bosszankodva szavain és azon, ahogy az asztalra koccintott, mint egy tanító, ki diákját megfeddi -, ámbár utolsónak érkeztem, nem én vagyok itt a leghaszontalanabb. Ma hatvanezer arany értékű üzletet kötöttem meg.

- Nagy dolog! - szólt Fresnes úr. - A mi üzletünk többet ér, mint a kegyelmedé. Mi ma hetvenötezer aranyért adtunk el hivatalokat. Készpénzben fizettetve meg őket.

- Miféle hivatalokat, uram? - kérdeztem én.

- A tours-iakat és az orléans-iakat egyetemlegesen - vágta rá önelégülten Cheverny úr. - Jónak láttuk a mondott summáért, hetvenötezer aranyért haszonbérbe adni valamennyit a tours-i Robin úrnak.

- Ohó, uram! - néztem akkor jól a szeme közé. - Már látom, miről van szó. Ha elfogadtam volna a kenőpénzt, másnak nem jutott volna!... Csakhogy én úgy vélem, lévén itt szó egy olyan ostromról, mely egész Franciaország jövőjére nézve roppant fontos, s melynek során a király nap mint nap életét kockáztatja, s vele együtt sok más jó francia is, hogy semmit sem szabad potom áron elvesztegetnünk.

- No de, uram! - sápadt el kissé Cheverny kancellár -, mit akar mondani azzal a kenőpénzzel?

- Csak azt, uram, hogy én már elutasítottam eme Robin ajánlatát, mert azt remélem, a mondott hivatalok összességét az általa felajánlott summa kétszereséért adhatom el.

- Ez puszta remény! - intett le Fresnes úr, savanyúbban az ecetnél. - És immár elég a vitából. Mindjárt meglátjuk, kitart-e a tanács már meghozott határozata mellett, vagy eltűri, hogy egyetlen ember megmásítsa azt...

- Mire - mesélte tovább Rosny - a szóban forgó egyetlen ember felállt, mélyen meghajolt a tanácsos urak előtt, és az urak nagy megrökönyödésére nyomban távozott. És meglátja, Siorac, hamarosan megpróbálják barlangjában felhajtani a medvét, hogy megadásra bírják. De hasztalan! A király rám bízta pénzügyeit, és egyetlen arany sem fog más zsebébe elbitangolni, és egyetlen gyémánt sem egy szép hölgy hájas keblére!

Alig mondta ki az utolsó szót, maggiordomó-ja jött bejelenteni Fayet szekretárius urat.

- Siorac, kérem, vonuljon át e szobácskába, és hagyja félig nyitva az ajtót, hogy tisztán hallja, ami itt bent elhangzik.

Jól ismertem Fayet szekretáriust. Oly sovány volt, hogy a szél majd elvitte, csenevész arca lefelé fordult háromszög, szürke szőrzete vajmi gyér mondott arcon és koponyáján, orra hosszú, keskeny és hegyes, hangja éles, kinézete beteges, s igen furcsán járt, fenekét összeszorítva s két combját folytonosan összedörzsölve, mintha herélt volna. Ami éppen nem volt igaz, a fickó tíz gyermeket nemzett három feleség közreműködésével.

- Rosny úr, a királyi tanács azért küldött uraságodhoz - kezdte az ő magas és éles hangján -, hogy uraságod is írja alá, mint a tanács többi tagja, a határozatot, mely Robin mesterre ruházza a tours-i és orléans-i hivatalok haszonbérleti jogát.

- Szó sem lehet róla! - jelentette ki Rosny.

- Hogyhogy nem? - Fayet szája tátva maradt meghökkenésében, szeme elkerekedett. - Mi ez? Mi ez? Uraságod azt akarja mondani, hogy nem írja alá az aktát?

- Megmondtam: nem.

- De uram, a határozat nem érvényes a kegyelmed aláírása nélkül.

- Tehát nem lesz érvényes.

- Uram, már megbocsásson: kegyelmed vét a formák ellen.

- Akkor vétek ellenük.

- Uram, mit szól ehhez a király?

- Éppen ezt kérdezem tőle én is a levélben, melyet az imént írtam neki a szóban forgó ügyben.

- Uram! - Fayet hangja elcsuklott izgalmában. - Csak nem ír őfelségének olyat, ami árthat a tanács valamely tagjának?

- Az attól függ.

- Uram, uram! - hadonászott arca előtt két kis kezével Fayet -, nem volna-e méltányos, hogy az érintett tanácstagok megismerkedjenek a levél tartalmával, mielőtt az Amiens-be indulna?

- Tudtommal nem kötelességem a királynak írt leveleimet bemutatni Cheverny kancellárnak vagy Fresnes úrnak - felelte Rosny ridegen.

- Uram, nekem talán felolvashatná a levelet, s én beszámolnék az uraknak tartalmáról - szólt Fayet (ki Cheverny kreatúrája volt).

- S mi hasznunk lenne belőle? - kérdezte Rosny.

- Talán egymás közt elrendezhetnők, amit uraságod kifogásolhatónak vél, s nem kellene a királyt ily apróságokkal terhelnünk.

- Uram - így Rosny, aki éppen erre várt -, a kegyelmed jóakaratú erőszakossága lebírta ellenállásomat. Íme a levél.

Haj, olvasóm! Mennyire sajnáltam, hogy nem láthatom eme Fayet képét, mialatt Rosny ércesen zengő hangon felolvasta neki a levelet, melyben áperte elmondta, hogyan utasította vissza a Madame és ő Robin gyémántjait, hogy vitte azokat el Robin Sourdis úrnőnek és Deuilly úrnőnek, és mi hatással volt ez, mint tudjuk, Cheverny kancellár és Fresnes úr abbéli elhatározására, hogy Robinnak adják haszonbérletbe a kérdéses hivatalokat...

- Uram, uram - kiáltotta Fayet -, ha azt mondom: kegyelmed nem kíméli levelében az érintetteket, keveset mondok.

- Ami igaz, az igaz - felelte elutasítóan Rosny.

- De két hölgyet is néven nevez a levél. - Fayet dadogott-mekegett ijedtében.

- Kik nagy hibát követtek el: elfogadták a gyémántokat, holott tudják, ingyen semmit sem adnak.

- Való igaz! De uram, uram! Tudnia kell, s bizonyára tudja is: Sourdis úrhölgy nagynénje Montceaux márkinőnek!

- Kinek elég gyémántja van ahhoz - felelte hidegen Rosny -, hogy megajándékozza eggyel nagynénjét, ha úgy látja jónak, akár ennél nagyobbal és szebbet is.

- Uram, hát csakugyan nincs mentség? - kérdezte Fayet, remegő hangon.

- Hogyne lenne! Kegyelmed maga fogalmazta meg az imént: ezek az urak hozzák rendbe, amit kifogásolok, s akkor én uraságod szeme láttára vetem tűzre e levelet.

- És ha elégett, nem írja-e újra meg, uram?

- Fayet - felelte fensőbbségesen Rosny -, én nem játszom a szavammal. Egyébiránt csupán egy apróságról van szó, mint kegyelmed oly találóan mondta.

Fayet távozott, magánkívül az izgalomtól, és fél óra múlva visszatért Cheverny kancellár levelével, melyben a kancellár bejelentette, a tanács semmisnek mondta ki Robin javára hozott határozatát, és a jövőben Rosnyra hagyja a hivatalok eladásának jogát, mivel a király ezt így kívánja.

- Az urak nem siettek meghajolni a királyi akarat előtt - jegyezte meg Rosny.

Majd minekutána kilőtte e pártusi nyilat, így folytatta:

- Ezzel beérem. Lássa, Fayet, alkalmat adok magának arra, hogy maga vesse eme lobogó tűzbe levelemet.

Amit Fayet meg is cselekedett, minekutána újra elolvasta, hogy meggyőződjék róla: csakugyan azonos az imént felolvasott episztolával.

Amikor hazatérve elbeszéltem az ügyet de La Surie lovagnak, ő előbb hangosan és sokáig nevetett, majd miután elmúlt a nevethetnékje, azt mondta:

- Fogadom, Pierre, te majd elbeszéled az ügyet a királynak, amikor elvisszük aranyát az amiens-i táborba.

- Elvisszük, lovag úr? - vontam fel a szemöldökömet. - Mondtam-e én egy szóval is kegyelmednek, hogy elkísér?

- Piha, én Pierre-em! Elég legyen a bosszantásból és szurkálódásból! Pisseboeuftől tudom: rá akarod bízni kíséreted utóvédét, rám az elővédet.

- A fene essék eme gaszkon nyelvébe! - nevettem nagyot. - Hisz lehetett-e erre nézve kétséged, Miroul? Ám hogy iménti kérdésedre megfeleljek, igenis, el fogom beszélni őfelségének a históriát, annál is inkább, mivel fényes bizonysága Rosny erényeinek, és Fresnes-ek, Chevernyk és más tanács híján szűkölködő tanácsosok becstelenségének, kiknek legfőbb gondja az, hogy Párizsban degeszre tömjék erszényüket, mialatt a király és jó nemessége naponta kockára veti életét Amiens falai alatt.

- Mindazonáltal Rosny hallgatást ígért Fayet-nek - vágott töprengő arcot Miroul.

- Csak a maga nevében, nem az enyémben. S mit gondolsz, miért küldött be ama nyitott ajtajú szobácskába, ha nem azért, hogy e jelenet fültanújaként azt Henriknek elbeszéljem?

- Teringettét, végre tisztán látok! Rosny szavát adja Fayetnek, és úgy intézi a dolgokat, hogy azt te szegd meg helyette... Meg kell adni, a te Rosnyd vérbeli Machiavelli.

- Az én Rosnym talpig becsületes férfiú, de, Miroul, tudod te azt nélkülem is: még a jó politikához is elkél némi csalafintaság...

Távozásunkat Amiens-be egy héttel el kellett halasztanunk, mert Rosnynak az összegyűjtött arany egy részéért lőszert és élelmet kellett beszereznie. Mi engem illet, éppen nem sokalltam ez áldásos haladékot, alig volt elég egy hét arra, hogy kíséretemet összeállítsam. Azt akartam, elég erős legyen ahhoz, hogy szembeszállhasson azokkal, akik rá lesnek, de elég gyors is ahhoz, hogy elkerülje őket, ha számuk nagyobb annál, hogysem egy szempillantás alatt elsöpörhetnénk őket, hisz célunk nem a harc volt, hanem az, hogy eljuttassuk a királyhoz a ránk bízott becses ellátmányt. Ezért nem vittem magammal talpasokat, ők nagyon lelassították volna a menetet, hanem csakis lovasokat, és nem vasalt szekereket, hanem útibatárokat, melyek, még ha annyira megrakjuk is őket, amennyire csak tengelyük bírja, gyorsabban haladnak a szekereknél.

Lázas tevés-vevésem közepette is ingerülten figyeltem a franciák páratlan ingatagságát, könnyelműségét és hiszékenységét. Mióta Amiens elesett, máris azt képzelték: vége a királynak, a monarchiának, megszállás alá kerül az egész ország, és ki-ki csak magával törődött; a nagyurak újra elkezdtek egymással torzsalkodni, a protestáns nemesség nem csatlakozott a királyhoz Amiens-nél, és hirtelen újjáéledtek a Liga maradványai is. Hazugabbnál hazugabb hírek - melyeket éppen nem ártatlan szándékkal indítottak útjukra - riogatták Párizst, s hozták izgalomba népét. Nem telt úgy el nap, hogy ne jelentették volna: ez vagy az a nagyváros spanyol kézre jutott, s mintha nem lenne elég Amiens eleste, már Poitiers-t is elsiratták... A ligások alattomos gonoszságukban még messzebb mentek. Azt terjesztették, hogy a királyt halálos kór támadta meg, napjai meg vannak számlálva, máris a sírját ássák valahol...

Három nappal indulásunk előtt Pisseboeuf odajött hozzám, és elmondta, szinte a fogát csikorgatva dühében, hogy előző este elment Poussevent-nal bort inni a Címerpajzshoz címzett fogadóba, s hallotta, hogy a szomszéd asztalnál öt-hat fickó a spanyol király egészségére és győzelmére üríti poharát. Majd az asztalra tették kardjukat, és szitkozódva, fenyegetőzve arra kényszerítették a fogadóst és vendégeit, hogy kövessék példájukat. Poussevent-nak is, neki is nagyon megfeküdte a gyomrát a dolog, elégtételt akarnak venni, s mert megtudták a fogadóstól, hogy eme fickók minden este ugyanabban az időben jelennek meg a fogadóban poharaikat kiüríteni, szándékában áll engedelmemmel oda visszatérni, Poussevent és négy-öt emberünk társaságában, és jól ellátni eme elspanyolosodott franciák baját.

Én sem megtagadni nem akartam a kért engedelmet, sem feltétel nélkül megadni, attól tartva, hogy emberhalál eshet, ezért úgy határoztam: magam állok e csetepaté élére, és előkészítéseképpen bizonyos kisebb óvintézkedéseket teszek, melyek közül a legelső az volt, hogy közöltem Pierre de Lugolival a helyet és órát. A második az, hogy embereimet rábírtam: vegyenek zekéjük alá páncélinget, s végül meghagytam Faujanetnek, készítsen elő számunkra néhány jó bunkót: ezeket embereink egyike hozta el a fogadóba egy takaróba burkolva, s rakta le a legsötétebb sarokban, valamivel azelőtt, hogy a senkiháziak megérkeztek volna. Jómagam azt a vastag bivalybőr zekét öltöttem magamra, mely oly jó szolgálatot tett nekem, amikor Párizs elfoglalása után kiakolbólítottam házamból Bahuet-t.

Már égtek a gyertyák a fogadóban, amikor beléptünk, jóval fentmondott bolondok előtt, kiket annyira elvakított fanatikus buzgalmuk, hogy inkább akartak spanyol iga és inkvizíció alatt élni, mint ama uralkodó igen elnéző törvényei alatt, kinek vér szerinti alattvalói voltak. A fogadó jóformán üres volt. Egymagam foglaltam helyet annál az asztalnál, mely szomszédos volt ama senkiháziak törzsasztalával, mint ezt a fogadóstól megtudtam, s a bunkót úgy fogtam két térdem közé, hogy ne lássék. Társaim mögöttem foglaltak helyet egy asztalnál, mind úgy rejtették el bunkójukat, ahogy én a magamét, és úgy is húzták mélyen szemükbe kalapjukat. A társaságban ott volt de La Surie lovag, a hosszú, sovány Pisseboeuf, a kövér Poussevent, és végül háznagyom, Franz és kocsisom, Lachaise. Inkább őket hoztam magammal, mint Lucöt és Thierryt, noha óriás termetük ellenére sokkal lomhábbak voltak a harcban, mert nem bíztam apródjaim józanságában: ha a harc heve el találja ragadni őket, az bizton csődöt mond.

Egy jó fél óra hosszat vártunk a mi ligásainkra. Ezalatt kiittam egy fél kupa bort, és a szolgálóval, egy csinos, húszesztendős forma leányzóval incselkedtem, kinek gömbölyded keblét látni engedte lazán megkötött vállfűzője.

- Galambom - mondtam neki, s könnyű kézzel megcirógattam hátsó felét, ügyelve, hogy a gazda meg ne lássa -, hozzál nekem még egy gyertyát, az orromig sem látok!

- Hitemre - mondta ő, s úgy tett, mintha nem venné észre a kezemet -, csak nem attól fél, hogy nem találja meg a saját száját? Mert ugyan mi mást bámulhatna itt?

- Hát téged - feleltem sotto voce -, és hetyke csecsedet!

- Boldogságos Szűz! - nevetett ő nagyot. - Ez ám a derék udvarló! Beéri azzal, hogy bámuljon, és pecsenye helyett annak illatával!

- Aranyvirágom, a látás édestestvére a tapintás! Egy solt adok neked egy újabb gyertyáért, és egy aranyat, ha kibonthatom vállfűződet!

- Tréfál-e, uram? - meresztett ő nagy szemeket, e hallatlan nagylelkűség láttán.

- Nem én! Itt a sol is, az arany is - dobtam az asztalra mindkét pénzdarabot.

- Sajna, csak a solt vehetem el a gyertyáért - felelte halkan a leány. - A fogadós nagyon féltékeny. De csak jelölje meg nekem a fát, az ágat és a levelet, s a madárka rálel madárpárjára, arannyal vagy anélkül.

Itt félbeszakadt fecsegésünk, mert más vendégek is megjöttek, ligásainkkal egy időben, s a csinos szolgáló otthagyott, hogy amazokat kiszolgálja, mindazonáltal nem mulasztotta el, ahányszor mellettem elment, titokban felém hajlítani testét, meghimbálni csípejét, gyengéden rám mosolyogni vagy kacsintani és még száz efféle apróságot művelni, melyekkel a szépnem a mienk vágyát fel szokta kelteni.

Végre megjöttek, akikre vártunk, heten, és leültek úgyszólván az orrom előtt egy asztal köré. Ruhájukról és otromba magatartásukról ítélve holmi írnokok vagy boltosok lehettek, kiköpött s kihányt arcmásai ama Tizenhatoknak, kik minekutána elűzték III. Henriket tulajdon fővárosából, úgy vetődtek felszínre, mint a tajték, aminthogy abból valók voltak csakugyan, s eljutottak odáig, hogy kormányozni akarták nemcsak Párizst, hanem az egész országot a papoló papok és a spanyolok segítségével, mivel a balgák nem tudták: ha II. Fülöp rátehette volna a kezét Franciaországra, egy negyed percnél tovább nem tűrte volna el őket a kormányrúdnál; amellett valamennyien szégyentelenül álszentek voltak, magukat a vallás védelmezőinek mondták az eretnekek ellenében, holott valójában csakis a helyükre és a pénzükre vágytak, jobban mondva a spanyol aranyaira, melyekkel nem fukarkodott, hogy e kreatúrákat megvásárolja. És hogy végül világosan kimondjam: mind hazaárulók voltak, igenis, átkozott hazaárulók! S mert IV Henrik nagylelkűen megbocsátott nekik Párizs bevétele után, amilyen alantas volt a lelkük, annál jobban gyűlölték, minél kegyesebbnek mutatkozott irányukban, örültek balsorsának, és azt képzelték: eljött az ideje, hogy ismét meggazdagodjanak Franciaország romjain.

Ezek a fajankók egy négyszögletes asztal mellett foglaltak helyet, hárman-hárman szemközt egymással, s egy nagy testű, vastag nyakú ipse (kinek nyakát mintha egyenesen a bitó hurkára szánta volna a természet) az asztalfőn; ez a vörös képű, pimasz szájú, nagyhangú, ingerült fickó láthatóan bizonyos tekintélyt élvezett vagy követelt magának cimborái körében. Megfigyeltem: egy nagy kés volt nála (mint társainál is), s azonkívül egy pisztoly az övén, ami nyugtalansággal töltött el: nincs az a páncéling, mely egy pisztolygolyót feltartóztatna.

- Cimborák - harsant fel a nagy testű fickó hangja -, ügyeink jól állnak, elég volt a krajcároskodásból! Igyunk fejenként két üveg bort! S aki megtagadja, gyáva! Ha akadna köztünk, komáim, kinek a lelke oly puha avagy a töke oly üres, hogy nem bír el egy jó kis montmartre-i bort, az menjen a pokolba! Éljen Isten! Aki férfi, legyen férfi! Jaquette! Jaquette! - bömbölte teli torokból. - Hét üveg bort ide az asztalra! De rögvest! És gyorsan hozzad, mert ha nem, ezzel az én jó késemmel (és itt elővonta hüvelyéből és meglengette nagy kését) felhasítom a bendődet alvégétől a torkodig!

- Uram, ezek mocskos és megbotránkoztató szavak - kelt ki magából Jaquette, s mint egy kiscica, harcra készen felemelte két mellső lábacskáját, s kimeresztette körmeit. - A bor lefejtéséhez idő kell. És csak két kezem van, nem hozhatok kelmeteknek egyszerre hét flaska bort.

- Fogadós - kiáltotta a termetes gazfickó -, tapaszd be tyúkod száját, mert ha nem, a király szajhájának fenekére mondom, nyakad köré aggatom beleit.

- Eredj, Jaquette, és tedd szaporán, amit mondtak! - szólt a fogadós, megfékezve haragját, ám súlyos szemhéja alól egy vajmi kevéssé barátságos pillantást vetett a fickóra.

Jaquette kényelmes léptekkel elindult a pince irányába, ám mielőtt a küszöböt átlépte volna, visszafordult, és azt mondta, veszedelmesen szelíd hangon, senkire sem nézve:

- Édesanyám megmondta, s igaza volt: ki borivás közben hetvenkedik, s azzal fenyegetőzik, hogy becsületes embereket kibelez, az megfut az igazi harcból.

- Az istenfáját! - bömbölte a nagy testű garázda. - Ide azokkal a flaskákkal, fogadós, de tüstént! Vagy a fejedre gyújtom bordélyházadat!

- Máris megyek. - A fogadós tudta, miért vagyunk ott, cimboráim meg én, s jobb szerette távol tartani magát a csetepatétól: legyen az csak a mi gondunk!

Én hátrafordultam, s mihelyt a fogadós elment, sotto voce odaszóltam Miroulnak:

- Cave hominem cum pistola!

Az igazat megvallva, nem is sejtem, hogy mondják latinul a „pisztolyt”, hisz a rómaiak nem ismerték eme furfangos fegyvert. Hanem az én Miroulom így is jól megértett, aminek jeléül némán rám kacsintott.

Ekkor visszatért a pincéből a fogadós, ám nem az iménti csinos barna leányka, hanem egy ezerráncú vénasszony kíséretében, ki három flaskát szorított fonnyadt kebléhez. A másik négyet a fogadós hozta.

- Megállj, fogadós! - förmedt rá a tagbaszakadt fickó. - Hová tetted azt az ostoba, megátalkodott, szaros kis varangyot? Tartozom neki egypár csattanós pofonnal.

- Én már megfenyítettem, s pedig tulajdon kezemmel - felelte a fogadós, megint alábocsátva szeme héját fekete szemére. - És orcátlanságáért nyomban aludni küldtem, tudtára adva, hogy holnaptól fel is út, le is út!

- Nem úgy van az! - állt fel az ipse. - Mutasd meg, hol a szobája, fogadós! Büntetésül pimasz nyelveléséért magam akarom máris jól eltángálni, megcibálni és seggbe rugdalni!

- Fogadómban otthon érezheti magát, mester uram - felelte elszántan a fogadós. - Ám lakásomban én vagyok otthon.

- Ugyan, ugyan, Martinet mester! - békítette a ligások egyike. - Elláthatja ama buta liba baját azután is, hogy kiürítettük flaskáinkat. Előbb igyunk! Annál jobban esik majd a verés, ha a bor felhevítette vérünket!

- Igaz! Úgy van! - kiáltották a cimborák, és Martinet, rövid habozás után, morogva és kurrogva, mint eb a láncon, akár mert jobban szomjazott a borra, mint bosszúra, akár mert a fogadós fekete szeme elgondolkodtatta, leült. De vörhenyes képéről, vérben úszó kis disznószeméről lerítt, hogy akármilyen vastag is a bőre, mégiscsak sajog az a szolgáló nyila és a fogadós elutasítása nyomán.

E szópárbaj egész ideje alatt némán lapítottam, mint az egérke, kalapomat mélyen a szemembe húzva, orromat kupámba lógatva. Hallgattak, mint a sír, embereim is a hátam mögött, s nem szóltak a bolthajtásos, füstös teremben itt-ott megtelepedett vendégek sem (egyikük-másikuk kis agyagpipából eregette a füstöt); nem kívántak összeütközésbe jutni eme nagy termetű s nagyhangú ipsével, ki oly könnyen rántott kést, és egy pisztolyt hordott nagy büszkén pocakja fölött, az övén.

Úgy tetszett, mondott Martinet kedvét leli ama hatalomban s uralomban, melyet a vendégek hallgatása folytán a fogadó fölött gyakorol. Mert alighogy az első üveg bort benyakalta, egy másodikat rendelt, s azt is kiitta, fél kezét csípejére téve, s kis disznószemét kihívóan körbejártatva.

- Hé, fogadós! Ide nekem egy szelet pirított kenyeret és a legnagyobb kupát, amit csak előkaparhatsz! Hadd mondok egy pohárköszöntőt a társaságot felvidítandó, hisz e percben kedvetlenebbnek tetszik, mint döglött szamár szellentése!

A fogadós nyilvánvalóan ismerte már Martinet szokásos kívánságát, mert abban a minutában előhozott egy öblös kancsót (melybe csakugyan belefért egy üveg bor kétharmada!) s a kenyérszeletet, melyet Martinet beledobott a kancsóba, majd azt színig töltötte borral. Eztán felállt.

- Cimborák! - kiáltotta mennydörgő hangon -, kire ürítsük eme poharat?

- A királyra! - vágta rá nyomban asztaltársai egyike, ki a jelek szerint e szerepet tartozott eljátszani eme különös szertartás során.

- De melyik királyra? - bődült el diadalittasan Martinet. - Vajon királynak nevezhetjük-e ama bűzös navarrai bakkecskét, ki eretnek és visszaeső bűnös? Eme szajha Jeanne d'Albret fattyát?

- Nem! Nem! - kiáltották egy emberként cimborái.

- Tehátlan megismétlem: melyik királyra? - kezdte újra Martinet.

- A legkeresztényibb királyra - felelte csatlósa.

- És ki a legkeresztényibb király, vallásunk utolsó bástyája, az apostoli, római katolikus anyaszentegyház jámbor és vitéz bajnoka?

- Spanyolországi II. Fülöp! - kiáltotta a csatlós.

- Nos tehát - húzta ki hüvelyéből kését Martinet, s tette ki maga elé az asztalra -, én eme poharat Spanyolországi II. Fülöp egészségére s jólétére ürítem, amiens-i győzelmére, és közeli bevonulására Párizsba!

Azzal nagyot kortyolt a kancsóból, s továbbadta jobb oldali szomszédjának, rásüvöltve:

- Rajtad a sor, komám! És ne légy mohó, ne igyál többet egy kortyocskánál! Jutnia kell belőle mindenkinek, aki itt van! És aki az utolsó kortyot kihörpinti, az fogja a kenyérszeletet megenni, s hitemre mondom én, Martinet, ha nem hozatok neki egyedül egy egész flaskát, faljanak fel elevenen a pokol minden ördögei!

Más körülmények között ezt az ajánlatot éljenzés fogadta volna, most azonban, e pimasz hazaáruló pohárköszöntője után, halálos csend következett. Martinet ezen csak nevetett, bízván benne: ereje fitogtatásával célhoz ér.

- Ej, haj! - mondta, mialatt cimborái egy-egy kortyot ittak a kancsóból, s kérkedve kitették késüket maguk elé az asztalra. - Ejnye-bejnye! - jártatta körbe véreres kis szemét félig mulatva, félig fenyegetően a vendégeken. - Itt egyesek olyanok, mint a fehércselédek. Hogy kielégítsük s megkönnyítsük őket, előbb erőszakot kell tennünk rajtuk...

Amire társai mind hahotában törtek ki, „mint egy rakás légy!” - noha Rabelais képzelőereje kell ahhoz, hogy valaki a legyet nevetni lássa. Ám mint tudjuk, az isteni flaska előbb jócskán feltüzeli a képzeletet, aztán elaltatja.

- Komám - mondta Martinet annak, aki közülük utolsónak ivott -, add tovább a kancsót eme fickónak, ki maga iszogat kis asztalánál, mint egy svájci. Az istenfáját! Én nem vagyok fukar, sem szűkmarkú! Ha én iszom, azt akarom, mindenki inni kívánjon! Ha én fingok, azt akarom, mindenki fingjon! Kis komám - szegezte rám kutakodó, gonosz pillantását -, mondj búcsút szaros magányodnak! Fogd ezt a kancsót, emeld fel, és idd ki annak az egészségére, akit mondtunk!

Én elsőbben is egy pillantást vetettem a hátam mögé, és nagy megnyugvásomra nem láttam ott embereim közt Miroult, minélfogva tudtam: ott van immár, ahol lennie kell. Majd Martinet felé fordulva, azt mondtam előzékeny hangon:

- Ezer hála és köszönet, uram, amiért alkalmat ad rá, hogy igyam egy király egészségére, akit csodálok és tisztelek. Azzal felálltam, és megragadtam bal kezemmel a kancsót.

A jobbal bunkómat markolásztam.

- Éppen jókor! - szólt Martinet, noha kissé csalódottnak látszott, amiért nem kellett engem erővel ivásra kényszerítenie. - A fickó velünk tart - fordult cimborái felé. - Van vér a pucájában. Helyesen gondolkodik. Tudja, mit suttognak manapság a kolostorokban és sekrestyékben!

- Tehát - hagytam oda asztalomat, s léptem az övék elé, a kancsót úgy tartva, mint fennebb mondtam, s a bunkót jól megmarkolva -, iszom!

Majd hirtelen hangot és testtartást váltva odaplántáltam magam eléjük, fejemet felszegve, úgy tettem, mintha megmártanám ajkamat a kancsó borban, letettem a kancsót, és messze zengő hangon elkiáltottam magam:

- Ürítem boromat királyom és vér szerinti uralkodóm, Franciaországi IV. Henrik egészségére, jólétére és győzelmére!

E kitörés után, melyet a semmirekellők dermedten hallgattak, két kézre fogtam bunkómat, és csevegő hangon azt mondtam:

- Uraim, aki a késéért nyúlna kegyelmetek közül, melyet oly vitézül kitettek az asztalra, nagyon megjárná. Eltörném a csuklóját.

A hat ligás vezetőjére bámult, mintegy parancsára várva, s az - noha előbb elsápadt hirtelen támadásom miatt, de aztán azt hivén, egyedül vagyok (mivel embereim meg sem moccantak), kissé megnyugodott s bátorságra kapott -, úgy téve, mintha nagyot nevetne, rájuk kiáltott:

- Az istenfáját, cimborák, mi hatan vagyunk! Ez az eszement eretnekpárti egymaga! Egymaga, egy bunkóval, hat kés és egy jó pisztoly ellenében! Tán álmodok! Elég ráfognom e fegyvert, elvennünk tőle pásztorbotját, és máris a mienk. És ezer ördög! Kedvem lenne kicsit eljátszogatni vele és kiherélni őt, mielőtt ledöfnénk és a Szajna kebelére vetnénk!

- Mester uram - feleltem én a lehető legnyugodtabb hangon -, úgy vélem, tréfálsz! Megölnél, amiért én, született francia, a francia király egészségére ürítettem poharamat! Ez gyáva és gyalázatos gyilkosság lenne!

- Ugyan, ugyan! - nevetett Martinet. - Megölni egy eretnekpártolót nem gyilkosság. Megcselekedtem én ezt és jóval többet is Szent Bertalan áldott napjain s éjjelein! És még többet teszek majd, amikor II. Fülöp beveszi Párizst. Előre megmondom neked, szegény eszement, egyetlen királypártit nem hagyunk életben! Te csak egy kicsit megelőzöd a többit.

- No, próbáld rám fogni pisztolyod, gyilkos mester, ha tudod - néztem farkasszemet vele.

- Hogyne tudnám - nyúlt pisztolyáért Martinet, de nem érte el: Miroul felbukkant mögötte, s nyakát alkarja satujába fogva, kését nekiszegezte Martinet jobbjának, mondván:

- Vastag a jobb kezed, nagypofájú mester, hanem az én késem hegyes ám, s ha a kezed mozdítani mered, úgy elvágja, mint a vajat!

A csatlósok egyike - hatból egy, annyira nyúlszívűek voltak! - megpróbált vezére segítségére sietni és megragadni a kését, de keze nem jutott túl az asztal peremén: mint előre megmondtam, eltörtem a csuklóját. A többi senkiházi oly jámboran tűrte, hogy embereim vezérüket lefegyverezzék és megkötözzék, mint barom az istállóban. Aminek láttán a vendégek mind felpattantak, és azt kiáltották: fel kell kötni e semmirekellőket, mégpedig azon nyomban. Franz és Lachaise visszaszorította őket bunkójával, s én keresztényibb érzelmekre bírtam e későn ébredt vitézeket, kijelentvén, hogy Martinet erszényéből mindannyiuknak egy-egy flaska bort fizetek, ha hajlandók azt a király egészségére üríteni, amit őrjöngő lelkesedéssel fogadtak.

Ekkor deus ex machina berontott a fogadóba Lugoli, s úgy téve, mintha nem ismerné meg La Surie-t, sem engem, megkérdezte a világ legkomolyabb képével, mi volt az a nagy zaj és kiáltozás, mely megütötte fülét, amint az utcán erre haladt. Senki nem adta elő oly szaporán a történteket, mindenki mást megelőzve, mint a fogadós, és senki nem igyekezett nála jobban befeketíteni Martinet-t, még feketébbnek festve tetteit, mint amilyenek voltak.

Amint Lugoli távozott, s emberei elhurcolták ligásainkat, kik ugyancsak lógatták fülüket-farkukat, már a bitón látva magukat, a társaság egy akarattal felszólított, igyam velük, amit meg is tettem, s mind torkunk szakadtából kiáltoztunk: „Éljen Franciaország királya!” és ittunk, mint a kefekötő.

Ugyan ki gondolta volna, olvasóm, hogy egy háromszázezer lelket számláló nagyvárosban, amilyen Párizs, a villám gyorsaságával terjed el Saint-Denis-től az Óvárosig és az Óvárostól az Hulepoix negyedig Martinet és cimborái balesetének híre, úgyhogy már másnap kétszer is visszahallottam, egyszer Fogacer szájából, másodszor Pierre de L'Étoile-éból, ki nem győzött eleget örvendezni azon, hogy a jó nép „magamagától” tépázta meg eme kipusztíthatatlan ligások taraját, kik úgy burjánoznak bajaink szemétdombján, mint a kutyatej. Mindazonáltal, olvasóm, ha könnyen megesik mások baján a szíved, ne riadozz! Sem Martinet, sem övéi nem vetették egy kötél hurkán át végső pillantásukat az égre (mely szerintük tetteiket sugallta), hanem csupán a Bastille „kebelére vetették” őket, hogy Martinet szavával éljek, s ámbár a Bastille is kemény és barátságtalan hálótárs, mégsem oly hideg, mint a Szajna folyó vize, melyet Martinet nekem szánt volna.

Tizenkettedik fejezet

Nézd el nekem, olvasóm, hogy a fogadói históriával traktáltalak, holott az semmiségnek tetszik az adott hallatlan veszedelemhez képest. Igaz, mégis jó lecke volt ez azoknak az áruló párizsi ligásoknak, kik máris a spanyol nyársra tűztek volna bennünket, holott még meg sem fogtak s meg sem kopasztottak, ebben is a nagyurakat követve, példának okáért Soissons grófját, kit a király levélben szólított fel kétszer is, hasztalan: csatlakozzék hozzá Amiens-nél; vagy Auvergne grófot, ki távozott az udvarból, azon ürüggyel, hogy még nem nevezték ki nagyhercegnek; avagy Tavannes vicomte-ot, ki Amiens-nél indulatosan szemére hányta őfelségének, hogy a megígért marsalli címet még mindig nem adta meg neki, azzal dezertált, és Párizsba sietett cselt szőni, ahol aztán Vic úr azon nyomban börtönbe vetette.

Hogy Auvergne grófjára visszatérjek, olvasóm ismeri már IX. Károlynak ezt a fattyát főprior néven, mert ez volt a titulusa III. Henrik halálakor. Különös nagyúr: erényekkel, szépséggel, szellemmel és vitézséggel egyaránt ékes, egyszóval maga lett volna a tökély, ha nem lett volna oly enyveskezű. Azám! Olyannyira, hogy nem átallta inasaival kifosztatni a járókelőket éjjel. IV. Henrik az ő gunyoros könyörületességében elnevezte „tékozló fiúnak”, és tékozlónak csakugyan tékozló volt, ám olyan fiú, ki, ha az apja annak idején leölte tiszteletére legkövérebb borját, másnapra kelve ellopta apja összes borját, ha kövérek voltak, ha soványok.

Ami a fosztogatókat illeti, Párizsból Amiens-be vivő útjaimon nem győztem miattuk elég óvatossággal eljárni. Nagy halom eleséget-szüleséget szállítani egy éhező vidéken át, százötvenezer aranyat egy tönkretett ország legközepén, s mi több, negyven mérföld
 távolságra - és ezt a távolságot lehetetlen volt egyhuzamban megtenni, vagy akár kettőben - ez valóságos istenkísértés volt. Mint már mondtam, kíséretemet úgy állítottam össze, hogy inkább gyors legyen, mint erős, gyalogság nélkül - nem kellett sem svájci, sem egyéb gyalogos -, csakis lovasokból, mégpedig könnyűlovasokból (mindazonáltal bőségesen ellátva tűzfegyverekkel), s ugyanezen megfontolásból szekerek helyett hintókon vitettem a rakományt, csupán megerősíttettem tengelyüket, és magammal vittem egy bognárt, arra az esetre, ha valami baj adódna egyikkel-másikkal.

És ámbár legjobb kiindulási pontunk a Saint-Denis-i kapu lett volna, úgyszólván soha nem azon át távoztam, és nem is a legegyenesebb úton haladtam, tehát Clermont-on és Montdidier-n át, illetve csakis visszatérőben, amikor nem kellett útonállóktól félnünk, hisz üres kézzel tértünk haza. Nagyon is ügyeltem rá, hogy útvonalunkat az utolsó percben határozzam el, és folytonosan változtassam, és nem városban szálltunk meg pihenőinkön, hanem inkább egy-egy kastélyban, mivel azok nagyobb biztonságot ígértek; és arra is volt gondom, hogy a kastély tulajdonosát - hacsak nem harcolt Amiens-nél - az utolsó percben értesítsem jövetelünkről, mindig hozzátéve, hogy egy sol nem sok, annyit sem kell ránk kiadnia.

Kíséretemet (mely kétszáz lovasból állt) három részre osztottam. Az előőrs ötven lovat számlált, de La Surie úr parancsnoksága alatt, s ez a legkönnyebb - élelmet vivő - hintókat fogta közre. A derékhad, melyet magam vezettem, száz lovasból állt, s ez vitte az aranyat. S végül az utóhadat ugyancsak ötven lovast - Pisseboeuf vezette (és embereivel kapitánynak hívatta magát): ők őrizték a szállítmány legnehezebb részét, a lőszert, ágyúgolyókat, sőt még ágyúkat is, ágyútalpon, mert ezek, fájdalom, nem fértek bele a hintókba. Két apródom biztosította és tartotta fenn az összeköttetést az előhad, az utóhad és énköztem, s igen jól szórakoztak e nagy előre-hátra nyargalászás közepette, amire Pisseboeuf azt találta mondani: nem csoda, ha oly mohók, mint a szúnyogok, úgy is cikáznak ide-oda, mint azok.

Nem sokkal a liancourt-i kastély előtt, hol aznap éjjel meg akartunk szállni, Thierry, ki addig a hátvéd élén, Pisseboeuffel egy sorban ügetett, jött és jelentette: egy úrihölgy hintajának, mely eddig mögöttük haladt, kiesett egyik kereke, s a hintó most az útfélen hever. A hölgynek ugyan nem esett baja, de zokog, és amint a nevemet meghallotta, segítségemért könyörgött. Nyomban előreszalajtottam Lucöt az előhadhoz, s megüzentem La Surie-nek: álljon meg a menet, jómagam pedig ellenkező irányba siettem megvigasztalni a szép hölgyet.

Elképedtem, amikor a szép Sourdis úrnővel találtam szemközt magam. Fölötte dúltnak látszott, de sértetlennek. Mihelyt megpillantott, két karját a nyakam köré fonva oly erővel szorított magához, amelyet igazán nem néztem volna ki a hölgy fájdalmas arckifejezéséből, sóhajaiból, könnyeiből. Nyomban biztosított, el-elcsukló hangon, örök hálájáról. És ámbár mi sem érthetőbb, mint hogy a hölgy nagy ijedelmet állhatott ki, amikor hintaja felborult, úgy véltem, most hogy meggyőződött róla: kutya baja, izgalma már elült, s csak azért hosszabbítja valamicskével meg, mert élvezi, különösen egy férfi társaságában, lévén oly nagy kedvelője nemünknek.

- Asszonyom - mondtam, amikor végre kibontakozhattam öleléséből -, megvizsgáltam a kiesett kereket. Sértetlen, s mivel csupán az a része lazult meg, mely a kerékagyhoz rögzíti, bognárom egy-két óra alatt helyrehozza.

- Egy-két óra alatt? - riadt meg, s könnyei még bővebben patakzottak. - Hisz addigra leszáll az este. S én itt maradok a koromsötét éjszakában, csekély kíséretemmel. Barátom-uram, csak nem akar sorsomra hagyni? Hát azért mentette meg az életemet, hogy most az országút veszedelmeinek tegye ki?

- Isten mentsen, úrnőm - vágtam rá habozás nélkül. - Van itt egy felszerszámozott poroszka ló, a király ajándéka Montceaux márkinőnek, ha hajlandó nyergébe ülni, együtt vágtathatunk a liancourt-i kastélyba, mely csupán egy mérföldre van tőlünk. Ami szolgálóit és kíséretét illeti, megerősítem húsz fővel, s ők majd akkor jöhetnek utánunk, ha bognárom helyretette a hintó kerekét.

Amire Sourdis úrnő szolgálói, kik mindössze hárman voltak - jeléül annak, hogy a márkiné, ha úton van, kevéssel beéri -, nagy jajveszékelésbe, kotkodácsolásba és kárálásba fogtak, s minden tolluk égnek meredt.

- Asszonyom! - kiáltották panaszos és félelemtől remegő hangon. - Csak nem hagy magunkra éjnek évadján, szakállas katonák között, kik, mihelyt úrnőnk eltávozott, ránk vetik majd magukat, s ránk kényszerítik akaratukat? A Boldogságos Szűzre, úrnőnk! Hát csak azért hozott el ily messzire bennünket, hogy itt döntsenek hanyatt az útfélen?

- Csendet, csendet, buta libák! - kiáltotta átható, éles hangon Sourdis úrnő, hogy túlharsogja a jajgatást. - A kapitány úr - mutatott Pisseboeufre -, majd féken tartja katonáit.

Hanem amikor jobban szemügyre vette Pisseboeuföt, s látta, hogy csillan föl a szeme, amint a szolgálókra néz, némi kétsége támadt e fék megbízhatósága felől, s így maga sem tudta, mitévő legyen, hisz nem volt ő szívtelen vagy kegyetlen cselédeivel, éppen ellenkezőleg. Én húztam ki e csávából. De La Surie lovagért menesztettem apródomat. La Surie lovag lóhalálában hozzánk vágtatott, s amint megtudta, mi a feladata, s egy pillantást vetett a szobaleányokra, láthatóan megtetszett neki a szerep, amiképpen ő is megtetszett védenceinek. Tehát ott hagytam erényük őréül Miroult, s jómagam, kíséretemmel és kocsijainktól követve, Sourdis úrnő társaságában elügettem a liancourt-i kastélyba. A kastély gazdája Amiens-nél harcolt a király oldalán, s maggiordomójának megizente: engedelmeskedjék mindenben nekem.

Sourdis úrnőnek adattam a legszebb szobát, s mivel megtudtam tőle, hogy a liancourt-i kastélyt felettébb rosszakaratú kísértetek látogatják, megnyugtatására az övével szomszédos szobába kvártélyoztam be magam, és felajánlottam neki, hogy szobaleányai távollétében én segítek a vetkőzésben: e javaslatomat ugyan elhárította, de elragadtatással fogadta. S minekutána saját kezűleg gyújtottam meg a szobájában nem tudom, hány gyertyát, szikrát csiholtam ki a tűzszerszámból, hogy meggyújtsam kandallójában a tüzet, és ablakain összevontam a függönyöket, melyek oly vastagok voltak, hogy még a leglégiesebb kísértet sem férkőzhetett be rajtuk, magára hagytam. A márkinőt szerfelett meghatotta, hogy annyi fáradságot szántam rá, s kijelentette: én vagyok a legcsodálatosabb férfiember, s ezótától fogva „több mint jó barátja”.

Meglehetősen felcsigázva gyengéd szavai és hajlékonynak tetsző természete által, levonultam a kastély udvarába, hol Pisseboeuf már elrendezte körben összes kocsinkat, itt-ott kis tüzeket gyújtatott a kövezeten, és megszervezte az éjszakai őrséget és a váltásokat: három ember ügyelt egy kocsira. Eztán utánanéztem, mi van lovasaim vacsorájával, mert a hozzávalókat saját készleteinkből merítettük: nem akartuk szállásadóinkat akár csak egyetlen éjszaka időtartamára is kétszáz éhes ember ellátásával terhelni. Majd megszemléltem lovainkat az istállóban, hol a lámpások gyér fényénél bámulatos sürgés-forgás folyt: a lovakat lecsutakolták, megetették, megitatták, a patkolókovácsok ide-oda futkároztak, a leesett patkókat pótlandó, s a kovácsműhelyben nagy lánggal égett a tűz. Mint olvasóim is tudják, nem szeretem a háborút, ellenben, megvallom, szenvedélyesen szeretem a tábori élet eme jeleneteit - különösen éjszaka, mert ilyenkor valamiképpen sejtelmessé válnak - amikor tisztán érezni, mennyire örül ember és állat annak, hogy annyi fáradság és bajlódás után felfrissülhet.

Éppen abban a minutában tértem vissza a kastélyudvarba, amikor megérkezett Sourdis úrnő „kisded kísérete” és az én embereim, s egy fáklya világánál végignéztem, mint száll ki a hintóból kissé kócosan a három szobaleány és ki más, mint de La Surie, ki lovát Poussevent-ra bízta, nyilván attól a meggyőződéstől vezettetve, hogy a három leányt akkor őrzi meg a legeredményesebben, ha minél közelebb húzódik hozzájuk.

A leányokat sürgősen felküldtem Sourdis úrnő szobájába, Luc vezényletével. Négy ember vitte utánuk a márkiné málháit - kevesebb nem bírt volna el velük! A málhák számából kitetszett, hogy ha az úrnő cselédség dolgában takarékosnak mutatkozott is eme útján, annál fényűzőbb volt ruhái és egyéb cicomái tekintetében. Ekkor odalépett hozzám a maggiordomo, és megkérdezte, mikorra parancsolom vacsorámat; én azt feleltem, szememet még mindig a málhákra szegezve, s nagyot sóhajtva, hogy ahogy elnézem a dolgok menetét, kilenc óra előtt nemigen ülhetünk asztalhoz, hanem addig is örömest meginnék de La Surie úrral egy üveg bort, s harapnék hozzá némi kenyeret-sajtot. Az udvaron átmenve észrevettem bognáromat, ki kopaszabb volt a kerékagynál, és megdicsértem, amiért oly gyorsan helyretette a márkinő hintajának kerekét.

- Ó, márki úr - mondta a bognár az ő kedves, périgord-i kiejtésével -, a dicséret jólesik, de nemigen érdemeltem ki. Két koppintás a kalapáccsal, és helyére került a kerék. Nem volt azon semmi eltörve vagy elgörbülve. Úgy tetszik, szó sem volt itt balesetről, hanem előbb megállították a hintót, kiszálltak a hölgyek, s csak azután emelték ki a kereket. Hisz ha a kerék menet közben ugrott volna ki a helyéből, a bent ülő hölgyeken több dudor is látszana, nemcsak hamis faruk...

- Hallotta ezt, La Surie? - kérdeztem Miroultól, karját megragadva és jó erősen megszorítva.

- Hallottam.

- Bognármester, másnak is elárultad már ezt előttünk? - kérdeztem emberemtől.

- Nem én, uram - ingatta a bognármester nagy ravaszul orra előtt kezét, mely olyan szőrös volt, amilyen tar a koponyája. - Jó fülbe okos szó való. Rosszba még bolha sem. És ha valamit el akarnak hitetni velem, bognármester létemre, én elhiszem és hallgatok.

- A nemjóját! - fakadt ki La Surie. - Ahhoz képest, hogy hallgat, ugyancsak szaporán jár a fickó nyelve.

- De jól fog az esze - feleltem. - Bognármester, ma este eggyel több üveg bor jár neked és segédeidnek. Szólj Pisseboeufnek! Jó éjszakát, bognármester!

- Jó éjszakát, márki úr!

- Isten tudja, miért, a hölgy erőnek erejével csatlakozni kívánt hozzánk - szegezte le La Surie. - Ha egy újabb Vasseliére-rel lenne dolgunk, aggódnék életünkért, vagy legalább uram vesszejéért.

- Ugyan már, Miroul! - nevettem én nagyot. - Sourdis úrnő nem vérszomjas! Jobban szereti ő a férfiakat annál, hogysem egyet is megölne közülük! Ám csak a vak nem látja, hogy bele akarja ütni az orrát ügyeinkbe.

Fél kilenckor átküldtem Lucöt a szép hölgyhöz, azzal az üzenettel, hogy kilencre várjuk vacsorára, ám még egy óra hosszat kellett várnunk, mire megérkezett, elbűvölően kikenve-kifenve, pompás halványkék selyemruhában, s több ékszerrel megrakva, mint egy relikviákat hordozó szamár. Meg kell adni, igen kívánatos volt ahhoz képest, hogy elhaladta harmincötödik életévét: keble dús, nyaka finoman ívelt, álla sima, s bőre, noha hajszíne sötétbarna volt, fehér, mint a tej. Mi több, nagy fekete szemének ugyancsak jó hasznát vette; hogy művészien használta, azt mégsem mondanám, hisz pillantásai leginkább heves természetéből fakadtak, s minduntalan el is árulták, amit szavai nem: szembogarának tüze oly simogatóan s ígéretesen sütött az emberre, hogy csak azt csodáltam tízpercnyi bókolás után, miért nem vagyok máris ágyában! Keblén - mely enélkül is felkeltette volna érdeklődésemet - egy aranyrácsozatba foglalt, pompás gyémántot pillantottam meg. Egy oldalpillantással Miroul értésére adtam: ez az a kavics, amelyet a hölgynek Robin ajándékozott, akinek óvakodtak azt visszaszolgáltatni, minekutána kérését elutasították. Igaz, az effajta ember bizonyára módját ejtette, hogy megegyezzen Cheverny kancellárral, hisz egy bordában szőtték mindkettejüket.

A kancellárné - ahogy a párizsi rossz nyelvek Sourdis úrnőt nevezték - arra kért bennünket, mihelyt helyet foglalt, hogy kettőzzük meg a gyertyák számát, mivel jobban szeretné látni „a csinos nemesurakat, kik őt asztalukhoz meghívták”. Amire nyomban ráfeleltem - tudván, hogy „jobban látni” itt annyit tesz, mint „jobban látszani” -, lapáttal mérve a bókot, mint ez rendes szokásom a szépnemmel szemben:

- Ó, asszonyom, a világ minden gyertyája sem lenne elég ahhoz, hogy szememet kedvemre legeltessem páratlan szépségén, és ha szabad így mondanom: soha be nem telve vele.

Amire La Surie is hozzátett egy-két ékkövet a kifaragandó hiperbolához, s minekutána Sourdis úrhölgyet ily módon jóltartottuk bókkal, ő nekilátott más irányban is jóllakatni magát, s annyi húst tüntetett el, annyi borral, hogy az hat férfinak is becsületére vált volna.

- Barátom és megmentőm - fordult hozzám, amikor végre kissé eltelt -, képzelem, mennyit aggódik és remeg, mialatt e nagybecsű szállítmányt eljuttatja Párizsból Amiens-be!

- Valóban, asszonyom - feleltem, félig lehunyva szemem. - Sajnos, mindaddig erre kényszerülünk, míg fel nem találják a módját annak, hogy a puskák golyó nélkül is elsüljenek, s a katonák kenyér nélkül meneteljenek.

- Vagy zsold nélkül - vetett rám a hölgy egy gyors pillantást.

- Hja, ami a zsoldot illeti - néztem rá a világ legártatlanabb képével -, az nem az én dolgom. Rosny úr maga tartozik gondoskodni az általa minden eszközzel összegyűjtött és egybehordott arany elszállításáról.

Ez orcátlan hazugság volt, ám szép olvasónőm tudni fogja, miért vetemedtem rá.

- Nem én, uram. Bocsásson meg, de nem értem kegyelmedet.

- Ej, asszonyom, akkor figyelmetlenül olvassa emlékirataimat. Jól tudom, számtalan kalandról és személyről esik szó bennük, s az utóbbiakról temérdek apróságot mondok el, ám ezt a körülményt nem felejthette el, nő létére! Mindazonáltal nézze el nekem, ha addig is folytatom elbeszélésemet, míg fel nem ötlik a kegyed emlékezetében, amiről elfeledkezett!

Nem tudom már, hogy e rövid kis vallatás az arany dolgában hogyan vezetett vissza, mintegy a beszéd természetes lejtését követve, Sourdis úrnő szépségéhez, de emlékezetem szerint visszavezetett hozzá, mert éppen ekkor érkeztek meg a gyertyák, s a hölgy nyomban megtudakolta: jobban látjuk-e őt most, mint előbb.

- Jobban, asszonyom? - kérdeztem. - Ugyan hogy lenne az lehetséges? Hisz kegyed oly szép, hogy a nap maga sem tehetné tündökletesebbé szépségét!

De rövidre fogom, a folytatást könnyű kitalálni. Mindazonáltal amikor a márkiné már felszürcsölte az utolsó cseppig emez édes tejet (La Surie úr is hozzátette persze a maga bókjait), a bájos cicus előbbre óvakodott, mondván:

- Márki úr, csakugyan oly könnyű Rosny úrral együttműködni, ahogy azt kegyelmed gyakorolja?

- Nem különösebben nehéz.

- Úgy hírlik, elég nyers.

- Nem állítom, hogy nem az!

- Mindazonáltal az udvarnál kegyelmedet tartják bizalmas barátjának.

Jót nevettem.

- Miért nevet? - vonta ő fel a szemöldökét.

- Mert Rosny úrnak nincs barátja, illetve csak egy van: ő maga. Rosny úr senkit nem tart magához méltónak.

- Ez a megfigyelés éles szemre vall.

- Mégis igen nagyra becsülöm.

- Ki ne becsülné őt? - vonult vissza sietve a hölgy. - Azonban oly merev!

- Az. Ezzel szemben a szava aranyat ér. Amit ígér, megtartja.

Ez, amint erre számítottam is, elgondolkodtatta szép rókácskánkat. Nyilván rögtön eszébe jutott, hogy Rosny megígérte Fayet szekretáriusnak: nem szól a királynak a gyémántok ügyéről. Mindazonáltal, bár elmélázva, de továbbra is négy ember helyett evett és ivott, láttam ködös szemén: még mindig kétségek bántják.

- Szentül hiszem - mondta, hozzám fordulva -, hogy udvarbéli csinos barátnői mind kegyelmedre akarták bízni levelüket, ki a férjének címezve azt, ki a szeretőjének.

- Ők akarták volna, én azonban nemet mondtam. Elég nekem a magam dolga. Nem óhajtom a postáét is átvállalni.

- Ugyan már! És ha én arra kértem volna, vegye gondjába Montceaux márkinénak szóló levelemet, vagy Rosny arra, hogy vigye el az övét a királynak?...

- Kereken megtagadtam volna, hanem ami kegyedet illeti, úrnőm, ezt a megfelelő formák között tettem volna.

- Ó, uram, ez dicséretes tulajdonsága, hogy mindig megleli a megfelelő formát, s mi több, elragadóan tapintatos.

- Tapintatos, asszonyom? Ezt hogy érti?

- Hogy soha senki nem tudta s tudja az udvarnál, ki az úr szeretője.

- Mert nincs szeretőm. Házasember vagyok.

- És hűséges? - kérdezte Sourdis úrhölgy. - Ilyen szemmel, mint a kegyelmedé? Mely majd felfalja a hölgyeket? Azt hallottam, Rómában...

- Rómában, asszonyom, az nem kötelezett semmire.

- Barátom-uram - vetett rám egy csábos pillantást -, hadd árulom el kegyelmednek, minél jobban megismerem, annál tökéletesebbnek látom. Szeretem, ha egy férfi hallgat a kegyről, melyben egyik vagy másik hölgy részesítette, és nem képzeli egy múló gyengeségünk másnapján, hogy elköteleztük magunkat irányában...

Beszélgetésünknek ez a fordulata nem ért váratlanul, és jól láttam: vendégem e pillanatban nem vállalt megbízatására gondolt, akármi lett légyen is az a megbízatás, hanem önmagára.

- Asszonyom - mondtam, belemenve a játékba -, kegyed felbecsülhetetlen példával szolgál saját neme s az enyém számára egyaránt. Én is úgy tartom: az ember nyugodtan megengedhet magának útközben bizonyos kellemetességeket, ha van elég jó ízlés benne másnapra elfeledni őket. Mennyivel szebb lenne életünk, ha a pillanat sugallatára engedhetnénk gyengéd vágyainknak, s emiatt nem kellene megbolygatnunk életünk rendjét!

- Uram, ezt szépen mondta! - szólt Sourdis úrnő. - És ha hiszi, ha nem, roppant boldog vagyok, hogy filozófiája oly közeli rokona az enyémnek.

La Surie mindezt szótlanul hallgatta végig, csak barna szeme csillant fel olykor, a kék azonban hideg maradt. Hanem amikor a hölgy elhallgatott, talán hogy a lelke mélyén elgyönyörködjék filozófiáink egybeesésében, felállt és bókolt.

- Asszonyom, kegyeskedjék elbocsátani - mondta. - Igen elfáradtam, hív az ágyam.

- Lovag - mosolygott rá igen elbájolóan Sourdis úrnő -, jó éjszakát kívánok kegyelmednek!

Mire La Surie újfent meghajolt előtte, és így szólt:

- Asszonyom, fölösleges lenne jókívánságát hasonlóval viszonoznom. Ha valaki oly szép, mint kegyed, Morpheusz lágyan veszi karjaiba.

Ezt Miroul a lehető legkomolyabb arccal mondta, s a mi szép cicánk kis híján dorombolni kezdett e szavak hallatán, ám amikor távozóban a hölgy háta mögé került, Miroul egy kézmozdulattal - egyébiránt feleslegesen - arra intett: legyek óvatos.

- Barátom-uram - mondta Sourdis úrnő, mihelyt kettesben maradtunk -, az imént, saját szobámba tartva s a kegyelmedé előtt elhaladva, melyet még nem keresett fel, úgy láttam: ott vidámabban lobog a tűz a kandallóban, s egy üveg bort is odakészítettek asztalára. Megengedné, hogy mihelyt szobaleányaim kifűztek, átmenjek kegyelmedhez, a barátság poharát kiüríteni, s kis testemet megmelengetni ama pokoli tűznél?

- E pokol paradicsommá változik asszonyom megjelenésével. De talán szívesebben venné, ha bizonyos késéssel követném az emeletre?

- Uram, tapintata újra meg újra elbűvöl. Ritka lényt csodálhatok kegyelmed személyében: egy olyan nemesurat, ki minden körülmények között képes megóvni a kellő távolságot, az illemet s a látszatot...

Így tehát a szép hölgy, minekutána mély tisztelettel megcsókoltam a kezét, egyedül távozott a teremből egy óriás lakáj nyomában, ki egy kandelábert vitt, mert mondanunk sem kell, egy ily magas rangú hölgynek egész halom gyertya dukál.

Nem titkolhatom el olvasóim elől, hogy ama baráti pohár kiürítése három hosszú órát vett igénybe, s most, mialatt ezzel vagyok elfoglalva, ha nincs ellenedre, szép olvasónőm, míg testemet átengedem Sourdis úrhölgynek (kit lelkem vajmi kevéssé érdekel), visszatérek hozzád, mert nagyon is a lelkemre vettem, hogy az imént azzal gyanúsítottál: szükségtelenül hazudtam mondott hölgynek az aranyszállítmány kapcsán. Meglehet, mióta végighallgattad beszélgetésünket, már meglegyintett annak gyanúja, hogy a szép hölgy szándékai, akármerről tekintsük is őket, nem voltak egészen ártatlanok, színlelt balesetéből no meg a furfangos kérdésekből ítélve, amelyeket nekem tett fel, részint az aranyra vonatkozóan, részint azokra a levelekre, melyeket feltevése szerint gondjaimra bíztak volt. És talán az is eszedbe jutott, hogy Pierre de Lugoli nemcsak azért nem akarta Cheverny úrra bízni a jezsuiták rubinját, mert a kancellár Sourdis úrnő szeretője, hanem azért sem, mert az úrnő viszont nagynénje - igaz, nagyon fiatal nagynénje - Montceaux márkinőnek, kinek szerencséjét ő a lehető legnagyobb buzgalommal igyekezett előmozdítani, igaz, az unokahúg szerencséje cserében előnyösen hatott ki az övére. Ha tehát Sourdis úrnő megtudta volna tőlem, hogy százötvenezer aranyat viszek Amiens-be a királynak, nyomban értesítette volna róla Gabrielle-t, ki nem mulasztotta volna el azonnal megostromolni a királyt a maga dézsmájáért. Amit nem akartam, hisz másokkal együtt én is azt gondoltam: a szép Gabrielle nagyon is sokba kerül az országnak, különösen most, amikor olyan nehéz összekaparni a háborúhoz szükséges pénzt.

Ezért hát, jól észben tartva az úrhölgy kérdését a levelekről, mihelyt feljutottam szobámba - egy perccel azután, hogy Sourdis úrhölgy belibbent a magáéba és átengedte magát szobaleányainak (kik, fogadom, ásítoztak unalmukban és alhatnékjukban, míg rá vártak) -, első dolgom volt csendben retesszel elzárni a szobáinkat elválasztó ajtót, majd kinyitva útiládámat, elővenni Rosny levelét, mely a királynak szólt, s az én gondjaimra bízatott, és lábujjhegyre állva azt ágyam mennyezetére helyezni, azaz olyan magasra, hogy Sourdis úrnő, ki meglehetősen kis termetű volt, ne férhessen hozzá.

Eztán hálóköntösbe bújtam, és felszítottam kandallómban a tüzet.

A hölgy szerette a férfiakat, mint már mondtam, s ámbár látogatása nálam csupán eszköz volt - s azt is tudtam, mire irányul ez az eszköz -, most legalábbis egy időre céllá lépett elő, annyi természetességgel és hévvel adta át magát neki. Mégis, pontosan megéreztem, mikor jött el az a pillanat, melyben kielégült, ám úgy téve, mintha nem érné be ennyivel, folytatni akarta a játékot, nem annyira saját gyönyörűségét megújítandó, hanem inkább azért, hogy kimerítsen és elaltasson. Ez felkeltette harci kedvemet, s némi malíciával becsületbeli kérdésnek tekintettem, hogy ne engedjek ily korán és kitoljam ellenállásom határait és így az övét is, s már-már azt hittem, én viszem el a pálmát, mert alvást tettetve azt vettem észre, lehunyt pilláim résén át, hogy ő igazán alszik, s elbájoló látványt nyújt hosszú, zilált hajával. Ám e látszatra gyenge asszonynak oly nagy volt az akaratereje, hogy sikerült kitépnie magát boldog szunnyadozásából, épp akkor, amikor én kezdtem álomba hanyatlani. Sőt, az igazat megvallva, egészen el is aludtam már, amikor felébresztett az ágy - alig érezhető - megingása, melyet az ő felkelése idézett elő, vagy tán még inkább annak az édes melegnek hirtelen elapadása, mely testéből sugárzott rám. Félig kinyitva szemem, láttam, amint gyertyával a kezében odakuporodik útiládám elé, és gondosan átvizsgálja tartalmát.

Láttam, mi határtalan megkönnyebbülésére szolgál, hogy nem leli ott Rosny levelét, melytől, fogadni merek, azért tartott annyira, mert azt hitte: elbeszéli őfelségének a gyémántok történetét. A levél hiányából bizonyára arra következtetett, hogy Rosny nem hazudott Fayet-nek, amikor hallgatást ígért, és én sem őneki, amikor azt állítottam: nem vagyok Rosny levelének vivője. Szép arca, melyet egy perccel előbb még gond felhőzött be, egyszeriben kisimult és felderült. Csendesen visszacsukta a láda fedelét, s mielőtt átvonult volna szobájába, nesztelen léptekkel odaosont hozzám, és egy csókot nyomott arcomra: ez a csók és a nyomában feltörő, halk sóhaj mélyen megindított. És hogy az igazat megvalljam, noha oly közel soha többé nem kerültünk egymáshoz, mint emez éjszakán, attól fogva Sourdis úrnő nagyon kedvelt engem és én is őt, olyannyira, hogy minekutána hosszan latolgattam magamban a dolgot, arra az elhatározásra jutottam: mivel a hölgy oly kedves volt hozzám, vajmi lovagiatlan lenne őt a király előtt befeketítenem, elmondva őfelségének a gyémántok történetét. Annál is inkább, mivel ez a történet nem mondana őfelségének olyat Cheverny kancellárról, amit régóta ne tudott volna, hisz egyáltalán nem bízott benne, és csak azért nevezte ki főpecsétőrnek, hogy megbékítse a Vatikánt.

Hanem amikor másnap reggel közöltem ez elhatározásomat La Surie úrral, mialatt egymás mellett ügettünk, ő azt igencsak nehezményezte.

- Már megint lángra kapott a szalma! Hát uram csakugyan sohasem állja meg, hogy bele ne harapjon az első almába, melyet különféle Évák az orra elé dugnak? A legkurtább szoknya is megszédíti!

- Amit ugyan Éva nem viselt! - vágtam nevetve rá. Ám La Surie nem tűrhette, hogy tréfára fogjam a dolgot, kék szeme oly hidegen bámult rám, hogy azt bajos volt félreérteni.

- Arról megfeledkezik uraságod, hogy a hölgy becsapta és kotorászott ládájában?

- Én pedig két ízben is hazudtam neki. Tehát egyikünk sem maradt adósa a másiknak. És valami kis kárpótlással csak tartozom neki azért, hogy úgy felderítette az éjszakámat.

- Ki ennyi gyönyörűséget adott, ugyanannyit kapott is. Uram nem tartozik neki semmivel.

- Valamivel mégis: azzal a csókocskával, melyet arcomra lopott, mialatt én hite szerint aludtam...

- Ej, még a macska is dorombol, ha simogatják!

- De a macska nem dorombol a simogatás emlékére. Nekem úgy tetszett, a hölgy beleadta abba a csókba szívét.

- Szívének egy kis csücskét - felelte igen savanyúan La Surie.

- Akkor is megható volt...

- De a teremburáját! Hát feledi, uram, hogy Sourdis úrhölgy tagja a Chevernyk és Gabrielle ragadozó klánjának, amely klán annyit fal fel a király pénzéből, a tisztségekből s hivatalokból, amennyit csak bír?...

- Igaz - sóhajtottam. - Csakhogy maga a király jár elöl rossz példával: tűri, hogy felfalják.

Olvasóm, nem is sejtettem, mennyire igazat mondok. Mert amikor júliusban Rosny és én megérkeztünk egy újabb aranyszállítmánnyal, a királyt sikerült rábírni, hogy az arany egy részét - és nem is éppen kis részét - átengedje Gabrielle-nek! El is mondom mindjárt, hogyan történt a dolog.

Amiens-nél egy júliusi napon (hogy hanyadikán, azt immár meg nem mondhatom), a hölgy, akit akkor még Montceaux márkinőnek neveztek, megüzente nekem egy apródja útján, arra kér, keressem őt fel sátrában. Meglehetősen meglepett e kérés, mely a lovagiasság szabályai szerint paranccsal ért fel. Magamra kaptam leggazdagabban díszített zekémet, és siettem Gabrielle-hez.

Csak azt ne képzeld, szép olvasónőm, hogy amikor Gabrielle Párizst az amiens-i táborral cserélte fel, hol a háború és ágyútűz ellenére nagyobb biztonságban érezte magát, mint az őt megvetésükkel sújtó párizsiak között, egyszersmind egy vityillóra cserélte palotáját. Éppen nem! Sátora hatalmas volt, s a legkevésbé sem spártai vagy katonás, hanem végestelen-végig aranyozott bőrrel kitapétázott. A döngölt földre parkettát raktak le, s arra egy nagy szőnyeget, hogy a hölgy finom lábacskáit ne érje a talaj hidege. Összehajtható ágya, melyet senkinek nem juthatott eszébe „tábori ágynak” mondani, zöld selyemmel volt bevonva, s gazdagon borították el a párnák és prémek, s ez az ágy ráadásul elég széles volt ahhoz, hogy ketten kedvükre hancúrozhassanak rajta. Az öltözőszoba, mely méretei és berendezése pompájára nézve közvetlenül a hálószoba után következett, aranyvászonnal és bruggei selyemmel volt bevonva, s egy igen szép tükör előtt krémek, edénykék, kenőcsök, illatszerek és selyemkefék félelmetes hadseregét vonultatta fel, szépen csatarendbe állítva. A sátor hosszanti oldalán két sor tarka láda állt mintegy őrséget; ezek, gondolom, mindazon fegyvereket tartalmazták, melyekkel a szépnem oly súlyos sebeket ejt vajmi gyarló szívünkön: azaz selymeket, bársonyokat, damasztokat, fűzőket, vállfűzőket, harisnyákat és abroncsszoknyákat, nem számítva a nagy velencei csipkegallérokat, más cicomákat és soványabb hölgyek esetében a pótdomborulatokat. Gabrielle e téren nem szorult pótlásra, lévén „gömbölyded és üde”, mint a király mondta, a dereka mindazonáltal karcsú, termete délceg.

Két karosszék állt - mindkettő oly díszesen faragott és aranyozott, hogy trónusra emlékeztetett - egy összehajtható asztal mellett, nem kétfelől, hanem az egyik a hosszú, a másik a keskeny oldalán, hogy a király, étkezéskor, elég közel ülhessen szívszerelméhez, s mindvégig a kezét szorongathassa, úgyhogy mindketten csak fél kézzel ehettek, s nem szeletelhették fel pecsenyéjüket. Ám erre gondja volt a maggiordomó-nak, mint olvasóim gondolhatják.

Ez a sátor volt a táborban az egyetlen, melybe belépve az ember nem bőr-, izzadság-, ló- vagy lőporszagot érzett, hanem édes illatszerekkel elegy odor di femminá-t,
* annál is inkább, mert egész seregnyi szobaleány sürgölődött odabent, ki ezzel, ki azzal elfoglalva, és Gabrielle, bízva tulajdon, páratlan vonzóerejében, kacérul úgy válogatta össze őket, hogy egyik szebb volt, mint a másik. Hej, olvasóm! Nincs az a balzsam, bűvös szer, varázsital, mely felér ennyi szép leány egyszerű látványával! Úgy teli volt velük a sátor, mint a kaptár mézzel. A szavam is elakadt, amint beléptem, s kővé meredten álltam meg a küszöbön. Még a lélegzetem is elállt.

Montceaux márkinő azonban, ki öltözőasztalánál ült (egyik szolgálója éppen aranyhaját igazgatta gyöngyház fésűvel), megpillantott tükrében, s meg sem fordulva csókra nyújtotta kezét, és azt mondta az ő behízelgő, simogató hangján:

- Ó, Siorac márki! Mi nagy az én vétkem! Ily soká halogattam szívből megköszönni kegyelmednek, hogy oly udvariasan sietett nagynéném, Sourdis úrnő segítségére a bajban! Nem mintha ő egy percre is megszűnt volna a kegyelmed dicséretét zengeni, mialatt irántam való barátságból velem időzött itt. Váltig állította: nincs a teremtésben tökéletesebb nemesúr kegyelmednél.

- Asszonyom - feleltem én -, lelkem mélyéig meghat, hogy Sourdis úrnő ennyi jót mond rólam, de jóságában eltúlozza a dolgot. Mert valójában csupán azt tettem, amit a helyemben bárki megtett volna egy hölgyért.

- Nem úgy, nem úgy, uram! Apróra elmesélte, mennyi gonddal, kedvességgel, figyelemmel vette őt körül uraságod - nevetett rám Gabrielle. - Hiába szabódik, immár egyszer s mindenkorra országunk legkellemetesebb nemesurává kenetett s szenteltetett fel! Egyébiránt Guise hercegnének is ez a véleménye, s nem győzi eleget dicsérni kegyelmedet ama páratlanul jeles szolgálatokért, melyeket Charles fiának tett Reimsben.

- Asszonyom - váltam egyszeriben igen óvatossá -, bármi nagyra becsülöm is Guise hercegnét, soha el nem vállaltam volna a reimsi megbízatást, ha őfelsége nem járult volna hozzá.

- Uram! - Montceaux úrnő egy kézmozdulattal szobaleánya tudtára adta: fejezze be haja fésülését, és kecsesen megfordult zsámolyán. - Uram, én ezt mindig is így gondoltam, s ha ma én is a kegyelmed szolgálatkészségét szeretném igénybe venni, arra csak úgy szántam el magam, hogy előbb elnyertem a király beleegyezését.

Beszéd közben igen komolyan rám szögezte nagy, kék szemét, s én mintegy belekábultam szépségébe, különösen páratlanul finom, áttetsző bőre látványába. Mi több, úgy találtam, válasza igen gyors és éles elmére vall. Eszessége meglepett, s még inkább vonásainak szelídsége, mely ha kis hercegnémnek hihetek, csupán megtévesztő látszat volt.

- Asszonyom - hajtottam fejet -, higgye meg, ily körülmények között boldogan teljesítem óhaját, és örömest vagyok szolgálatára bármiben, akár kis, akár nagy dologról van szó.

- Lám, be kedves szavak! S mi csodálatosan teszik teljessé a portrét, melyet nagynéném és Guise hercegné festett kegyelmedről.

Közben elmosolyodott, s egészen elkápráztatott szép arcának fénye. Minden világos volt rajta: mosolya, arcbőre, szeme, haja...

Kis ideig hallgattunk, s ezalatt ő engem figyelt. Látva, mennyire elkápráztat szépsége, s megnyert kedvessége, megértette: nyugodtan megkérhet arra, amit elméjében forgat, nem kell visszautasítástól tartania.

- Nos, uram - mondta a tettetett félénkség halovány árnyékával -, most, hogy látom, mi jó szívvel van irányomban, arra bátorkodom kérni: járjon közben jó barátnémnál, Guise hercegnénél avégből, hogy adja el nekem azt a nagy birtokát Champagne-ban, Beaufort mellett, melyet kissé elhanyagol, nem lévén módja megműveltetni (hisz családja nagyon elszegényedett).

Elképedtem e különös kérés hallatán, s nagy zavarba is jöttem. Nem akartam visszautasítani, de ráállni sem volt kedvem, így jó darabig hallgattam, s Gabrielle a kisujját se mozdította, hogy kimentsen feszengésemből, hanem csak nézett rám szelíden, barátian és békésen, mint akinek kétsége sincs afelől: igent fogok mondani.

- Asszonyom - nyögtem ki végül -, a legnagyobb örömmel lennék személyes nagykövete Guise hercegnénél, ha őfelsége tudtomra adná, hogy ő is megerősít e szerepemben.

- Uram - nevetett fel csengő hangon Gabrielle -, a király nemcsak egyetért vele, hanem egyenesen ő javasolta kegyelmedet, lévén igen nagy a bizalma uraságod meggyőző képességében.

Nézd a ravasz béarniját, gondoltam. Hasznot húz mindenből. Lévén ő az egyetlen az udvarban, aki kéme révén tud a szoros kötelékről, mely Guise hercegnéhez fűz, engem használ arra, hogy a hercegnét rábírjam földje eladására, miközben ő maga, nyilvánvaló okokból, egészen a háttérben kíván maradni.

- Egyébiránt - fűzte tovább a szót Montceaux márkinő -, ezt a király maga is meg fogja erősíteni, amikor uraságod búcsút vesz tőle. Azt hallottam, épp indulni készül vissza a fővárosba.

- Asszonyom - mondtam, oly kedvesen, amint csak kitelt tőlem -, nem tudhatom, rááll-e Guise hercegné birtoka eladására, mivel ez ország nagyjai foggal-körömmel ragaszkodnak földjükhöz, még ha semmi hasznát nem látják, akkor is. De higgye meg, minden argumentumot bevetek annak érdekében, hogy a hercegné eleget tegyen asszonyom kérésének. Mindazonáltal...

- Mindazonáltal? - ismételte meg kérdőn, látva, hogy elharapom a mondat végét.

- Úgy rémlik - adtam a tétovát -, ha asszonyom ráállna, hogy valami jelét adja a meleg barátságnak, melyet Guise hercegné iránt érez, az őt nagyon megörvendeztetné, s ez az ajándék arra indítaná, hogy könnyebben engedjen asszonyom kívánságának, amikor eljutunk az alku megkötéséhez.

Ezen egy kicsit elgondolkodott, de nem sokáig.

- Uram - mosolygott ismét rám -, jó reménnyel nézek küldetése elé, kegyelmed igen jó ismerője nemünknek. Louison - fordult a következő pillanatban szobaleányához -, add ide ékszeres ládikámat!

E ládika rászolgált volna a láda nevezetre is, akkora volt és oly nehéz, hogy két erős szobaleány alig bírta elcipelni Montceaux úrnőhöz, ki négy furcsán fogazott kulcsot véve elő egy erszényből, sorra nyitogatta velük a láda zárait.

Végre felnyílt a láda fedele, s szép olvasónőm, ha már nem láthatod saját szemeddel, amit én láttam, legalább halljad! A ládát kétfelé osztotta egy válaszfal, az egyik rekeszben legalább száz gyémánt tündöklött, a másikban legalább ezer igazgyöngy - és az ördög vigyen el e helyt, ha hazudok! Szent Antal szakállára! Be szépen csillogtak dús Kelet gyöngyszemei! S be vakítóan ragyogott a gyémántok eme halma!

- Válasszon! - szólt rám Gabrielle.

- No de asszonyom!

- Válasszon! - Gabrielle arckifejezése elárulta: ez parancs. Úgy véltem, a hölgy nagylelkűségének lekicsinylése lenne, ha egy gyöngyöt választanék gyémánt helyett, és érzésem szerint egyaránt illetlenség lett volna szerénykedve a legkisebb gyémántot választani, avagy tapintatlanul a legnagyobbat. Tehát egy közepes nagyságú gyémántot választottam.

- Ez megfelel? - vontam fel fél szemöldökömet.

- Legyen ez! - vágta rá nyomban Gabrielle. - Elég szép egy hercegnének.

Ez a szó, „hercegné”, amelyet mintegy élvezettel forgatott meg nyelvén, olyan félreérthetetlen visszhangot vert lelkemben, s oly erővel idézte fel bennem annak a lépcsőnek az utolsó fokát, mely a trónhoz vezethet, hogy elköszönvén Montceaux márkinőtől, azt mondtam neki, egy meghajlástól kísérve, mielőtt kezét csókkal illettem volna:

- Asszonyom, legyen kegyes elhinni nekem, most, hogy eloszlott utolsó skrupulusom is, végtelenül megtisztel, hogy egy oly nagy rangú hölgyet szolgálhatok, ki nemcsak királyunkon uralkodik, hanem alattvalóin is, páratlan szépsége révén.

Mire kissé elpirult, nem annyira a bók hatására, inkább az „uralkodik” szó miatt, mellyel megkoronáztam.

A király szókimondóbb, kedélyesebb és egyenesebb volt. És ha magamban eltöprengtem volt azon, vajon kinek a pénzesládája érzi meg a champagne-i birtok megvásárlását - az övé avagy Gabrielle jól felhizlalt ládikája -, Henrik válasza végképp eloszlatta kétségeimet.

- Micsoda? - vonta fel fél szemöldökét. - Máris! Máris! Mielőtt bevettem volna Amiens-t, s megnyertem volna a háborút! És éppen most, amikor annyira szűkiben vagyok a pénznek! Szent Mókus málára! Be gyorsan váltják pénzre ígéreteinket az asszonyok!

És, gondoltam én magamban (mert a szívemet még mindig nyomta, ha az erszényemet nem is, az a tízezer arany, melyet a király ígért nekem, amikor Rómából visszatértem), be nem sietnek ígéreteiket beváltani a királyok! Henrik talán leolvasta arcomról gondolatomat, mert hátat fordítva nekem a válla fölül vetette oda a kérdést:

- S hogyan fogadott Montceaux márkinő?

- Sire, határtalanul jóságosan.

- Ez egészen rá vall - bólintott Henrik, elégedetten: - Szelíd, kedves, csupa jóakarat, s mindenkit meghódít!

- Mi több, egy igen szép gyémántot küld általam Guise hercegnének.

- Ami téged, fogadom, elragadtatással tölt el - vetett rám egy oldalpillantást a király. - És még nagyobb elragadtatással tölti majd el jó unokahúgomat, Guise hercegnét. Ej, félre bánat, Szakállas! - tette hozzá felvidámodva. - Nincs segítség. A bor lefejtve. Ki kell innunk. Fuss, vess egy pillantást arra a birtokra, és igyekezz azt Guise hercegnétől a legjobb áron megszerezni!

- Hogy érti felséged? - kockáztattam meg a kérdést, a lehető legártatlanabb arccal. - A legméltányosabb vagy a legalacsonyabb áron?

Amire ő megértette, hogy a legkevésbé sem áll szándékomban e megbízatásom során „jó unokahúgát” akár csak egy sollal is megrövidíteni, nagyot nevetett, s válaszra sem méltatva, csókra nyújtotta a kezét, majd fürgén kisietett a sátorból.

La Surie-re hagytam, hogy kíséretem nagy részét és az üres kocsikat visszavigye Párizsba, s én magam vagy harminc emberrel ellovagoltam Champagne-ba, hol alaposan szemügyre vettem a birtokot, melyre a szép Gabrielle áhítozott, s úgy gondoltam, olyannyira elhanyagolt állapotban leledzik, hogy nem ér többet százezer aranynál. Ám minekutána a troyes-i jegyző, kinek véleményét, a magamét megerősítendő, kikértem, azt nyilatkozta, hogy nem lenne rossz üzlet százhúszezer aranyért megvenni a birtokot, rábeszéltem kis hercegnémet: ennyire tartsa. És jól tettem, mert mondott nótáriushoz befutott énutánam Montceaux márkiné megbízottja, ki azt állította, akárcsak én, hogy magának akarja megvenni a birtokot, minek okán nótárius uram úgy vélte, ha a vevők egymásnak adják a kilincset, Guise hercegnő érdekét (no meg talán a magáét is) szem előtt tartva, indokolt az árat megemelni száznegyvenezer aranyra. Úgyhogy a márkinőt és a királyt örömteli meglepetésként érte az én ajánlatom szerénysége, és habozás nélkül elfogadták.

A birtok neve így hangzott: Beaufort, a szomszédos falu neve nyomán, és mihelyt a márkinő megvásárolta, a király „hercegséggé” léptette elő, és Gabrielle felvette a nevét.

La Surie morgott és kötekedett, hallván, mi szerepet játszottam én ez ügyben. És amikor Beaufort hercegnő egy igen csinos levelet küldött nekem az amiens-i táborból Párizsba, jószolgálataimat megköszönni, Miroul rám mordult:

- Akkor is! Ez az első olyan megbízatása, mely magánérdeket szolgál, nem a nemzetét.

- Igazad van, Miroul - vontam vállat -, de tehetek-e róla? Visszautasíthattam-e e megbízást? S az én hibám-e, ha Beaufort hercegnő a maga kis háborúját vívja a nagy háború közepette? És hogyan változtathatnám meg én, egymagam, e világ folyását, hol a dolgokat férfiak kormányozzák, és a férfiakat nők?

Augusztus tizenkilencedikén, egy pénteki napon, minekutána két nappal előbb egy a szokottnál is nagyobb szállítmánnyal érkeztem meg Amiens-be, a király parancsára reggeli hat órakor, mondhatni, pirkadatkor jelentkeztem sátrában. Henrik még ágyban volt, igen kimerülten, mivel az éjszaka folyamán kétszer is riadót fújtak, s felverték, noha mint utóbb kitűnt, feleslegesen. Éppen egy bizalmas szóbeli üzenetet bízott rám Vic úr, Párizs katonai kormányzója számára, tudván, hogy máris indulok vissza, amikor odakint holmi lárma és kiáltozás támadt. Őfelsége kiküldte apródját, megtudakolni a lárma okát, s az azt jelentette visszatérve, hogy egy nyakig mocskos, poros karabélyos követeli nagy hangon, hogy a királyhoz bebocsássák, azt állítván, hogy népes ellenséges lovascsapatot pillantott meg Quirieu-ben. Őfelsége ugyan nemigen adott hitelt e hírnek - hisz, mint már említettem, kétszer is felverték éjszaka hiába -, erre a névre: Quirieu, mégis felkapta a fejét, lévén ez a falu alig két mérföldre a főhadiszállástól.

A karabélyost tehát bevezették a sátorba. És mivel úgy látom, szép olvasónőm, e különös szóra: karabélyos, kérdőn felvontad szép kis szemöldöködet, hadd mondom el neked, seregünkben azokat a lovas puskásokat nevezik így, kiknek páncélján, a jobb vállon, egy bemélyedés van, hogy abba illeszthessék bele célzáskor nehéz öblös puskájuk tusát: a puskát különben a hátukon átvetve hordják. Közelharc esetére van ezen kívül védőfegyverül pisztolya is a karabélyosnak, meg egy erős kése, melynek azonban vajmi kevés hasznát veheti egy lándzsa ellenében, ha pisztolya csütörtököt talál mondani.

A karabélyosokat szokás felderítésre küldeni vagy lesbe állítani. És olykor, csatában kis csoportokra osztva, a sereg elé veszélyes posztokra küldik őket. És meg kell vallanom, bár ily sokféle feladatot látnak el, a karabélyosok nem állnak valami jó hírben, sokan azt tartják róluk: megátalkodott rablók, prédálók és kalandorok.

Az imént leírtak igen jól illettek arra a langaléta, hányaveti égimeszelőre, kinek volt képe hajnali hat órakor felverni a királyt, hogy jelentse neki: Quirieu-ben találkozott az ellenséggel. Mi több, igen rosszul adta elő mondandóját, mert hessei származású volt, s a franciát német tájszókkal keverte. De addig esküdözött: Mein Gott, hogy igazat mond, megtoldva azzal, hogy ha hazugságon kapják, ő kész vállalni, hogy felkössék, hogy a király végül is hitt neki, s nyomban felkelt, akármilyen fáradt volt, és nyeregbe szállt, én pedig a főlovászmesterrel és egy-két ott őgyelgő nemesúrral együtt követtem példáját. Lova lépteit nyomban Quirieu-nek irányozva elhaladt a karabélyosok tábora mellett, felkeltette őket, meghagyta nekik, üljenek nyeregbe és kövessék. Majd amikor útközben összetalálkozott a hírhozó két társával, s azok megerősítették az első karabélyos szavait, Henrik elküldte az egyik nemesurat Montmorency connétable-hoz, hogy a lelkére kösse, fúvasson ébresztőt, és tartson ki szilárdan, ha megtámadnák, egy másik urat pedig Bironhoz és Montignyhez menesztett azzal az izenettel, jöjjenek nyomban utánunk egy svadron könnyűlovassággal. Úgyhogy mire a faluba ért, a királyt immár százötven karabélyos követte és kétszáz lovas, részint könnyűlovasság, részint nemesek. Montigny megjegyezte: kevesen vannak, amire a király azt felelte:

- Ez elég ahhoz, hogy felderítsük, mit derítettek fel amazok.

Akkor még nem is gondolt rá, hogy harcolni fog, hisz hadseregünk riadóztatása akkora tohuvabohuval, jövés-menéssel járt, s akkora lármával, zajjal-bajjal is, hogy Henrik azt hitte, immár színét sem látja majd spanyolnak Quirieu-ben. Csakhogy számításon kívül hagyta ellenségünk legendás lassúságát, mely legfőbb oka volt e században vereségeinek, szárazon és tengeren egyaránt.

- Hát nem egészen hihetetlen - kérdezte Montigny már a támadás után -, hogy Amiens bevételétől számítva öt teljes hónapot vártak a segélyküldéssel, időt hagyva Henriknek harci kedvünk felszítására, a szükséges pénz és egy hatalmas hadsereg összegyűjtésére?

És igazat beszélt. A spanyolok nemcsak a támadásban voltak lassúak, nemcsak előnyeik kiaknázásában s pozícióink felderítésében, hanem a visszavonulásban is, a felderítés után. Figyelj jól rám, olvasóm, akármilyen hihetetlen s kis híján elképzelhetetlen is, amit írok: attól a pillanattól fogva, amikor a mondott karabélyos felfedezte őket, addig a pillanatig, amikor a király gyenge csapata élén befutott Quirieu-be, egy jó óra telt el, és ők még mindig ott tébláboltak, amikor mi megérkeztünk.

- Szent Mókus málára! - kiáltotta a király. - Be restek a visszavonulásban, holott oly közel merészkedtek egy igen éber hadsereghez, a miénkhez!

És tudván, hogy amilyen lassúak a spanyolok, olyan gyors ő, azon melegében lecsapott rájuk, mint a villám. A spanyolok azt hitték, az egész francia had jött ellenük, és mert a királyt is felismerték tollforgójáról, mint ezt egy fogoly később elmondta, és álmukban sem gondolták volna, hogy ily kis csapattal támad rájuk, megfutottak. A király utánuk nyargalt egészen Encre-ig, hol egy patak állta a futók útját, s a karabélyosok utolérték őket, s mivel tudták: velük a király, és meg akarták mutatni őfelségének, jók ők másra is, nemcsak harácsolásra, dühödten rátámadtak a spanyolokra, és nemigen kegyelmeztek meg nekik, azokat kivéve, kiknek a lova elég gyors volt ahhoz, hogy idejében átláboljon a patakon.

Ez a csetepaté fejvesztett meneküléssé változtatta az ellenség gyors visszavonulását, a rend felbomlott, a katonák szétszóródtak, s a király lóhalálában hajszolta őket egy mérföld híján egészen Bapaume-ig, s csak ott és akkor fordult vissza, minekutána ötszáz lovast tett harcképtelenné: kit megöltek a mieink, kit foglyul ejtettek. És ez még csak egy része volt a spanyolok veszteségének, mert a parasztok a zsákmányszerzés vágyától hajtva felkutatták és leöldösték azokat, akik megnyomorodva vagy sebesülten az erdőben kerestek menedéket.

Bármennyire csodálom is a mieink gyorsaságát, mely ez esetben oly jó hasznukra volt, tartok tőle, hogy ez együtt jár bizonyos könnyelműséggel. Ezt jól megfigyelhettem azon a haditanácson, melyet a király sátrában tartottak eme fényes győzelem után, s amelyen én is részt vettem, ámbár csak hallgatóként. Jelen volt Montmorency connétable, Biron marsall, Montigny uraság, a szép és sziporkázóan szellemes Saint-Luc, tüzérségünk nagymestere, és akit utolsónak említek, bár éppen nem volt akárki, Mayenne herceg. Mayenne, átállván a királyhoz, ki megbocsátott neki és javadalmat biztosított számára, híven szolgálta Henriket a pápai feloldozás óta, alkalmasint nem annyira emiatt, hanem inkább azért, mert megutálta ingatag szövetségesét, II. Fülöpöt. Szolgálatait a király sokra becsülte, mert noha Mayenne köszvényes volt, podagrás és pocakos, háborúban igen jó kapitánynak bizonyult, nem oly hevesnek, mint Biron, hanem ravasznak és óvatosnak.

Minekutána a király megkérdezte az uraktól, mint vélekednek a követendő stratagémáról, a connétable-t is megelőzve, Biron ragadta elsőnek magához a szót, kérkedve és páváskodva, mint mindig, és a lehető legönhittebb magabiztossággal, szemöldökét felvonva, harsány hangon kijelentette:

- A jóistenit, Sire! Amondó vagyok, akkora vereséget mértünk a spanyolra, hogy nemigen támad egyhamar kedve hozzánk dörgölőzni, s az ostrom véget ér, mielőtt színét láttuk volna új spanyol csapatnak.

- Én éppen ellenkező véleményen vagyok - szólt a connétable, ki nemcsak Biron udvariatlanságát tartotta tűrhetetlennek, de ugyancsak zokon vette tőle, hogy Párizsban annyit legyeskedett az ő szép, fiatal felesége körül. - Úgy vélem, Biron úrnak, ki ebben nagy mester, jobban számításba kellene vennie a spanyol büszkeséget. Albert bíboros önérzete nem nyugodhat bele eme vereségbe. Visszavágásról ábrándozik.

- Én is ezt hiszem - bólintott a király. - De erőt fitogtatni vagy támadni - ez ég és föld. Laonnál, minekutána szétvertük a városba küldött segédcsapatát, Parma hercege felvonult, erejét kimutatandó, de nem támadott.

- Hogy Albert bíboros hajlandó csatába bocsátkozni, az valóban kevéssé valószínű - mondta Saint-Luc az ő kedves, selypegő beszédmodorában (de selypegésén senki nem mert tréfálkozni a táborban, annyira közismert volt vitézsége). Harminckét ágyúnk és csatakígyónk van. Albert bíboros feleennyit sem hozhat át Flandriából.

- Hogy igazán össze akarná mérni velünk erejét, azt én sem hiszem - mondta Montigny. - Nem azt mondta-e nekem, felség, hogy megállapodott az orániai herceggel: ő heves támadást intéz Hollandiából egy flamand hely ellen, ha a bíboros Amiens ellen talál vonulni? Ki merne felségeddel szembeszállni, ha a hátbatámadás veszélye fenyegeti?

- Mayenne, kegyelmed mint vélekedik? - kérdezte a király. A kövér herceg, ki mindaddig hallgatott, súlyos szemhéját félig alábocsátva álmosnak tetsző szemére, lassan, tompa hangon azt felelte:

- A bíborosnak nagy hadserege és sok jó generálisa van Flandriában. Serege egy részét ott hagyhatja Flandriában példának okáért Berghe gróf parancsnoksága alatt, és a többivel megtámadhat bennünket.

- Ez így van - mondta a király. - De sem lovassága, sem tüzérsége nem ér fel a mienkkel. És ennek ő is tudatában van.

- Mindazonáltal, Sire - mondta erre Mayenne -, elmulasztottuk megerősíteni Amiens-nek a Franciaország közepére néző oldalát.

- Jó okkal - vágta rá Biron szokásos pökhendiségével. - A város amaz oldalát a Somme folyó védi.

- Amelyen azonban át lehet kelni - vélte Mayenne.

- Ugyan hogyan hoznák el Flandriából az ehhez szükséges hajókat és hidakat? - tudakolta Montigny.

- Szekereken - vágta rá Saint-Luc.

- Melyek ugyancsak lelassítanák a sereg előrehaladását - vélte Biron.

Így folyt még egy darabig a vita, anélkül hogy őfelsége levonta volna tanulságait. Nekem azonban, mint néma és tiszteletteljes hallgatónak, ki négy vagy öt hasonszőrű társával álldogált a sátor fala mentén, az volt a benyomásom, hogy mind úgy vélik - kivéve talán Mayenne-t, ő azonban lassan és nehézkesen nyilvánított véleményt -, hogy még ha Albert bíboros megjelenne is Amiens-nél, azt, akárcsak a parmai herceg Laonnál, azért tenné, hogy erejét fitogtassa, nem hogy éljen is vele. Sőt, úgy rémlett nekem, Mayenne fenntartásai is csak annak tudhatók be, hogy ő állt ama csapatok élén, melyek Amiens-t a Franciaország közepére néző oldalán vették körül, s amelyek ugyan elég erősek voltak ahhoz, hogy az ostromlottak kirohanásait visszaverjék, de nem támaszkodhattak futóárkokra, földsáncokra, kerítésekre, sem másfajta erődítésekre. Ha jobban meggondolja az ember, meghökkentő mulasztás történt itt az ostromló sereg részéről.

Amikor La Surie-nek beszámoltam a tanácskozás fő pontjairól, ez a körülmény őt is meghökkentette, aminthogy a haditanács tagjainak az a bizonyossággal fölérő hiedelme is, mi szerint Albert bíboros nem fog támadni; mintha Amiens ostromának szükségképpen ugyanúgy kellene lefolynia, mint Laon ostromának, s a bíborosnak minden tekintetben pontosan úgy kellene viselkednie, ahogy Parma hercege viselkedett.

- Érzésem szerint nagy könnyelműségről tesz tanúbizonyságot - vélte La Surie -, ki bizonyossággal tudni véli, amire nézve csak feltevéseket kockáztathatna meg. És még nagyobb hiba és tévedés, ha nem zárják egészen körül Amiens-t, és elmulasztják a Franciaország közepére néző oldal megerősítését, azon ürüggyel, hogy a Somme védi, és hogy a bíboros előrehaladását fékezné az, ha hajókat és hidakat hozna magával Flandriából. Mintha a spanyolt visszariasztaná a lassúság, holott ahhoz is öt teljes hónapra volt szüksége, hogy megpróbáljon velünk összecsapni.

Szeptember hó első napján újfent egy szállítmányt vittünk Párizsból Amiens-be Rosny úrral, s megérkezésünk másnapján azt hallottuk, hogy Hernantellót, a spanyol kapitányt - ki hat hónappal ennek előtte elfoglalta Amiens-t, s ezért elnyerte Albert bíboros kezéből a legnagyobb spanyol királyi kitüntetést, az aranygyapjas rendet - megölte egy francia puskagolyó a városfal egyik szabadon tátongó szakaszán, hol az ellenség vásznakat feszített ki, hogy eltakarja előlünk őrséget álló katonáit. Ez szerencsétlen gondolat volt, a vásznak nyomban kedvelt célpontjává lettek puskáinknak. Hernantello halála, amint hallottuk (mert voltak kémeink a városban), nagy fejvesztettséget okozott az ostromlottak között. Mint később elmesélték nekem, Hernantello kis termetű ember volt, de nagy szellem és nagy vitéz.

Igazán különös véletlen, de ez a leírás vajmi jól illett volna Saint-Luc úrra is, ki kora ifjúságában III. Henrik egyik kegyence volt, s a király legyilkolása után vitézül és híven szolgálta utódját, olyannyira, hogy elnyerte a tüzérség nagymestere címet, melyről Rosny úr is ábrándozott volt, és később el is nyerte, ám továbbra is ő intézte a király pénzügyeit.

Saint-Luc úr, ki velem egykorú volt, ám letagadta évei számát, felette kellemes ember és barát volt, szép és bátor, mint Szent Mihály arkangyal, szelleme könnyed és finom, amiért is közszeretetnek örvendett.

Ezen a napon, szeptember negyedikén összefutott Rosny úrral és velem az amiens-i táborban, és finomkodó káromkodásokkal és selypegő ékesszólásával, mely divatos maradt a kegyencek körében - Quéribus is így beszélt -, tudtunkra adta: körüljárja a futóárkokat, ágyúit megszemlélendő.

- Hitemre! - mondta, két kezét darázsderekára téve. - Több és jobban elhelyezett ágyúnk nem is lehetne. Bele kell halni! Végül Rosnyhoz fordult, és azt kérdezte:

- Nem kísérne el, Rosny úr? Kegyelmedet érdekli a tüzérség.

És amikor Rosny beleegyezően bólintott, ő hozzám fordult: - Hát te nem jössz velünk, Siorac?

Nem mehettem, a király várt sátrában. Hanem miután megváltam tőlük, el kellett simítanom egy perpatvart Pisseboeuf és a lovasok között, akiknek kapitánya volt. Jó fél órát töltöttem azzal, hogy kifürkésszem az összezördülés okát, majd ennek megtörténte után kibékítsem a pörös feleket. És amikor végre eljutottam a király sátrába, csupa kétségbeesett, gyászba borult embert találtam ott: Saint-Luc urat az imént megölte az egyik futóárokban egy Amiens bástyáiról kilőtt puskagolyó. Látva, hogy Rosny úr halálsápadtan beszélget a királlyal, közelebb léptem, és azt tapasztaltam: a király magánkívül van, hol Saint-Lucöt siratja és dicséri, hol Rosnyt szidja, amiért szükségtelenül kockára tette az életét, holott az oly becses az országnak és nélkülözhetetlen a háború folytatásához.

- Az istenfáját, Siorac! - villant rám Biron marsall mélyen gödrébe süppedt, kegyetlen és hamis szeme. - Hallotta, mi újság? D'Estrées urat nevezték ki nagymesternek! Vagyis a leggyávábbat és a legkevésbé alkalmasat közülünk! Lám, mit tesz, hogy ez a nőszemély itt van köztünk a maga aranyos sátrában! Mi a királyt szolgáljuk, s neki arra szolgál a király, hogy előbbre juttassa saját szemérmetlen családját! Ahány d'Estrées csak van, azt mind zsákba kéne varrni és a Szajnába hányni!

Montigny nem volt ugyan ennyire heves, hanem azért ő is mintha vackorba harapott volna.

- A jóistenit, Siorac! Miféle választás ez? D'Estrées úr! Mind között a legostobább.

- Ostobának éppen nem ostoba - így én.

- De a jóistenit, Siorac! Kegyelmed is tudja, gyávább ő, hogysem e tisztséget betölthetné, a szíve mindannyiszor összeszorul majd, ahányszor csak be kell tennie a lábát egy árokba. Szerencsénkre szegény Saint-Luc jól kitanította kapitányait. Enélkül keresztet vethetnénk erre az ostromra! A jóistenit, majd felvet a méreg. Hát eztán immár az ágyban dől el, kik kapják a megürülő tisztségeket? És egy nőszemély alfele fog nekünk parancsolni?

A connétable, lévén öreg és bölcs, és Mayenne, mivel csak nemrégiben állt át Henrikhez, beérte azzal, hogy fintorgott és savanyú képet vágott. Rosny úr csupán annyit mondott, elharapott mosollyal:

- Íme, egy nagy tüzér, ki nem sokat forgolódik majd az árkokban. És egy asszony, ki minél többet kap, annál többet követel...

E nagy felzúdulás szeretetre méltó tárgya még aznap délután magához hívatott abba az aranyozott sátorba, mely sokkal kevésbé bosszantotta volna Biront, ha ama nagy rangú hölgy foglalatául szolgált volna, akinek a kedvéért ő márciusban azt a nagy bált adta volt.

Pár percig vártam egy előszobafélében, melyet a bejáratnál alakítottak ki, s a vászonfalon át, mely elválasztott tőlük, hallgattam a Gabrielle-t szolgáló leányok csacsogását, és csendes derűvel konstatáltam, hogy e nagy cseverészésből minduntalan kihangzott a „nagyméltóságú hercegnő” megszólítás.

- Ó, Siorac úr! - mondta Gabrielle, amint megcsókoltam a kezét és térdhajlítással köszöntöttem -, be örülök, hogy élőszóval fejezhetem ki határtalan hálámat azért, hogy oly jól szolgált Beaufort megvétele dolgában. Százhúszezer aranyért vehettem meg ezt a szép birtokot, holott előbb száznegyvenezret kértek érte.

- De méltóságos hercegné - szabódtam (sejtve, hogy amilyen új ez a hercegnői cím, viselője szívesebben hallja, mint az „asszonyom” megszólítást) -, végtelen jóságában ezt már megírta egyszer nekem, s úgy érzem, meg sem érdemlem e nagy kegyet, amelyben azáltal részesít, hogy élőszóban is kifejezi köszönetét!

- Uram - felelte ő, elbűvölő mosollyal -, én nem érhetem be ennyivel. Vajmi hálátlan lennék, ha nem próbálnék kegyelmed szolgálatára lenni őfelségénél, csak mondja meg, milyen ügyben.

- Méltóságos hercegnő - mondtam én, ez ajánlatot, akármilyen udvariasan hangzott is, udvari szenteltvíznek tekintve -, nincs más kérnivalóm őfelségétől, csak az, hogy részesítsen továbbra is abban a nagy-nagy örömben, hogy hasznára lehetek.

- Hogyan? - kacagott Gabrielle gyöngyözően. - Nincs mit kérnie a királytól? Akkor kegyelmed az egyetlen ilyen ember az udvarnál. Erőltesse meg, kérem, emlékezetét! Nos - folytatta, látván, hogy értetlenül, majdnem zavartan fogadom erősködését -, majd segítek. Nem ígért kegyelmednek őfelsége két éve, amikor Rómából hazatért, tízezer aranyat?

- Asszonyom - képedtem el -, az igazság maga szólt szájával. De honnan tud e dologról?

- Honnan? - kacagott fel ismét Gabrielle. - Ki mástól, mint a kis Guise hercegnétől. Ő említette nekem, mintegy mellékesen, abban a levelében, melyben szívbéli örömét fejezte ki afelett, hogy a király beaufort-i birtokomat hercegséggé tette. Ó, uram!, elmondhatja, hogy a hercegné személyében egy igen jó barátnét bír, ki kegyelmedet nagyon szereti...

S míg ezt mondta, úgy mosolyodott el csöndesen, hogy arra a gondolatra jutottam, a király nem volt oly titoktartó kegyencnője irányában, ami a hercegnéhez fűződő kapcsolataimat illeti, mint lennie kellett volna. Gabrielle mindazonáltal nem mondott többet, mert odajött hozzá egy felügyelőnő féle és jelentette: a király felkeresi egy kurta negyedóra múlva. Azonnal felálltam, s abból, hogy oly gyorsan elbocsátott, egy szóval vissza nem térve arra, amiről beszélgettünk, megértettem: ezt a negyedórácskát kevesli ahhoz, hogy kellőképpen felkészülhessen a király fogadására.

Amikor Miroulnak elbeszéltem a történteket, nemcsak tartózkodott attól, hogy paposan prédikálni kezdjen nekem, félig komolyan, félig tréfásan, mint szokta, hanem kitört belőle a nevetés.

- Hitemre! Én Pierre-em, te most, mondhatni, előléptél egy kegyencnő kegyencévé! Ami meg a pénzt illeti, teringettét, mienk a fogolypecsenye! Egyenesen a szánkba repül! És a legjobbkor! Mert tegnap kaptam egy levelet Pudvás Tölgybeli majordómuszodtól, mely tudtomra adja; tizenkétezer aranyért eladó egy szép darab, jó föld, mely szomszédos az én birtokommal, La Surie-vel és a te Pudvás Tölgyeddel. Aki eladja, elkockázta mindenét, és tönkrejutott. Így ahelyett, hogy kihasítanál vagyonodból egy részt, mint ezt tenni akartad Rómában, Teresa regnante,
 még meg is toldod azt egy darabbal. Szent Antal szakállára! Itt és most igazság tétetik! Egy nőszemély hajszál híján a vízbe rántott. És egy másik kiment a pácból!

Ez a beszélgetés szeptember tizennegyedikén folyt le köztünk, és másnap, rácáfolva a király és főkapitányai véleményére, megjelent Amiens-nél Albert bíboros egy igen-igen szép és jól rendbe szedett sereggel, tizennyolc ágyúval, lánccal összekötözött szekerek sokaságával, melyek táborát körülfogták, és e szekereken hajókkal és hidakkal, hogy átkelhessen a Somme-on. Majd megkerülvén erődítményeinket, melyek északról övezték Amiens-t, délnek fordult, és elfoglalt egy magaslatot a Long Pré nevű faluba vezető úton. Ami nagy riadalmat keltett minálunk, mert ez a falu egyáltalán nem volt megerősítve, a már elmondott okokból, és mi több, felső végén egy fahíd ívelt át a Somme folyó felett, melyet mi magunk építettünk. Félő volt tehát, hogy ha a bíboros elfoglalja Long Prét, nemcsak kényelmesen, puskalövés nélkül átsétálhat e hídon, hanem ráadásul nem ütközik semmiféle említésre méltó akadályba Long Pré és Amiens között, azaz annyi segítséget adhat a városbelieknek, amennyit csak akar, miáltal az ostrom végtelenül elnyúlhat, és roppant kimerítővé válhat számunkra.

Ily gondokban főtt a fejünk, amikor alkalmunk nyílt megtapasztalni ama katonai maxima igazságát, melyet nagy bölcsen de Thou úr mondott volt ki: azt tudniillik, hogy ha a két szemben álló fél jól ismeri a másik pozícióit, nagy kárt tehetnek egymásban. Hamarosan kitűnt ugyanis, hogy Albert bíborost nem tájékoztatták kellőképpen felderítői, s így nem tudta, hogy Long Pré egyáltalán nincs megerősítve. Sőt éppen az ellenkezőjét hitte, mert később, estefelé, amikor a király ágyúja működésbe lépett, megmaradt mondott magaslaton ahelyett, hogy nagy bátran folytatta volna útját a falu felé, melyet akkor okvetlenül bevett volna, és csakis arra volt gondja, hogy megóvja magát tüzérségünktől az éjszaka folyamán.

És ez az éjszaka végzetes lett vállalatára nézve, mert Mayenne herceg - Long Pré az ő parancsnoksága alá tartozott - egész éjjel a falu megerősítésén dolgozott, azonkívül a király odaküldött kétezer embert és szép számmal ágyúkat is, úgyhogy reggelre kelve a bíboros ott csúfos vereséget szenvedett.

Még megpróbált hajóhidat vetni a Somme folyóra egy kicsit feljebb, de a mieink visszaverték, a hidat lerombolták, az ostromlók egy részét lekaszabolták vagy vízbe fojtották. A bíborosnak ekkor már nem volt más vágya, mint Flandriába visszatérni, amit meg is tett, szép rendben, lassan és módszeresen, és egyszer megállt, kimutatván foga fehérét, amikor a mieink nagyon is megszorongatták, öt hosszú órán át szilárdan kitartva Vignacourt hegyén. De nem támadott. És Henrik sem folytatta a bíboros üldözését, mivel haditanácsa okkal-joggal meggyőzte róla: nem szabad újabb kockázatokat vállalnunk, hiszen a spanyol had visszavonulása kiszolgáltatja nekünk Amiens-t. És csakugyan, három nappal később Amiens megadta magát. Elmondhatatlan örömünkre a király megnyerte a háborút...

Tizenharmadik fejezet

Mialatt küldöttei Vervins-nél béketárgyalásokat folytattak II. Fülöp megbízottaival, a királynak, kinek emlékezetét alighanem valaki kedvesen segített felfrissíteni, hirtelen eszébe jutott, hogy Rómából történt visszatértem után tízezer aranyat ígért nekem, és meghagyta Rosny úrnak, fizesse ki kezemhez mondott summát 1598. január harmadikán; másnap szándékozott őfelsége az Ágoston-rendiek templomában a Szentlélek-rendjelet ama tíz nemesúrnak átnyújtani, kik őt háborúiban a legjobban szolgálták. Emiatt tetszett Rosny úr oly mélabúsnak, mialatt egyik segéde leszámolta kezemhez aranyaimat, nem mintha azt a pénzt sajnálta volna tőlem, éppen ellenkezőleg, úgy vélte, nagyon is megszolgáltam (amint ezt meg is mondta nekem), hanem mert tudta: ő, ki oly híven szolgálja uralkodóját, soha nem kerülhet ama lovagok közé, akiket a király évente e rend soraiba befogad, mely hívei legjavát gyűjti össze. Mondott lovagrend ugyanis nemcsak neve, de szelleme alapján is katolikus volt, mivel III. Henrik alapította és idomította saját egyháza rítusaihoz, noha célja e lovagrend megteremtésével éppen az volt, hogy az pajzsául szolgáljon a vakbuzgók gyűlölete, tőrvetései és vállalatai ellenében.

Rosny úr nagy ember volt ugyan, ám egyszersmind oly gyerekesen kérkedő és annyira kielégíthetetlen mohósággal vágyott kitüntetésekre, hogy mivel nem viselhette - lévén hugenotta - a Szentlélek-rend csodálatos láncát, mely igen finoman megmunkált aranylapocskákból állt össze, s a végén egy szép, gyöngydíszes kereszt himbálódzott (valójában nem is emlékeztetett ama keresztfára, melyen egykor Krisztus kiszenvedett), és mert vigasztalhatatlan volt amiatt, hogy soha életében nem viselheti ezt a bámulatra méltó nyakláncot (melyet gyakran láthatott mellemen, vagy ha csak a keresztet tűztem ki, derekamon, egy égkék szalagon), azt találta ki, hogy maga készít magának egy hasonló láncot, mely csak és csupán az övé, s amelyen egy IV. Henrik képmását viselő s tőle kapott nagy aranymedál függött. Ez aranylánc talán nem volt oly finoman megmunkált, mint a Szentlélek-rend lovagjaié, de kétségkívül súlyosabb és vastagabb volt...

Nem sokkal január negyedike után, amikor az amiens-i győzelemtől volt hangos egész Európa, a király, ama mondás értelmében: „Addig verd a vasat, amíg meleg”, tizennégyezer fegyveres élén elindult, hogy visszavegye Bretagne-t Mercoeur hercegtől. S mivel én még soha nem jártam országunk eme szép provinciájában, úgy határoztam, mihelyt tízezer aranyomon megvásároltam a La Surie és a Pudvás Tölgy között elterülő birtokot, követem oda őfelségét Miroullal és a kíséretemül szolgáló harminc igen jól felszerelt lovassal.

A király közeledtére kétségbeestek a breton ligások, és fellángolt Brissac márki buzgalma, kinek ellenük kellett volna hadakoznia. De olvasóm már ismeri eme rókalelkű nemesurat, ki soha nem tartott mást szeme előtt, mint saját érdekét, és csak addig maradt hű egyik vagy másik táborhoz, míg annak győzelmét majdnem bizonyosnak tekinthette. Így és ezért szolgáltatta ki Párizst a királynak ligás létére. És amikor őfelsége Bretagne-ba küldte, csak ímmel-ámmal harcolt Mercoeur ellen, főként attól fogva, hogy a spanyolok elfoglalták Amiens-t; megingani látszott IV. Henrik hatalma, így hát Brissac nem tudta, mitévő legyen. Most ellenben, hogy a király diadalt ült a spanyol felett, szárnyakat kapott: megrohamozta Dinant, és szempillantás alatt elfoglalta a várost és várkastélyát.

Nincs jobb szövetséges a sikernél. Amiens visszafoglalása óta annyira megerősödött a Henrik legyőzhetetlenségébe vetett hit, hogy Bretagne felé haladtában egyetlenegyszer nem kényszerült kardját hüvelyéből kihúzni. Ahogy előbbre-előbbre jutott, a városok, be sem várva odaérkeztét, nagy sietve elküldték hozzá követeiket, s igen alázatosan arra kérték, tekintse őket alázatos alattvalóinak. Hadd hozzak itt fel egy példát százból: a király még csak Angers-ban volt, amikor már Douarnenez is megadta magát neki...

És éppen itt, Angers-ban látogatta meg Henriket Mercoeur hercegné - vagy ahogy dicsőséges apja után nevezték: Luxemburgi Mária. A herceg nagy vitézül feleségét küldte el Rennesből a királyhoz, hogy vele egyezséget kössön. Minthogy a király azt mondta volt, mielőtt elhagyta Párizst: legyőzi Mercoeurt erővel vagy szeretettel, a hercegtől szerencsés gondolat volt hitvesét küldeni el hozzá, noha a hercegné, ki jóllehet harminchatodik évében járt, még szép volt, elbújhatott Gabrielle mellett. A király kegyesen, kedélyesen és tréfálkozva fogadta, és abban állapodott meg vele, hogy a herceg lemond Bretagne kormányzásáról négymillió-kétszázkilencven-ötezer frank ellenében, ám mivel a herceg ráállt, hogy egyetlen leányát hozzáadja a kis Césarhoz, a fiúhoz, akit Gabrielle szült nemrég a királynak, remélhető volt, hogy ez a hatalmas vagyon egy szép napon egy Bourbonra száll vissza, mivel a gyermekcsét apja törvényesítette és Franciaország hercegévé és pair-jévé nevezte ki.

Több ízben is találkoztam Angers-ban Luxemburgi Máriával. Csodálatos kék szeme volt, hanem arca kissé sárgás. És megvallom, cseppet sem tetszett nekem, talán szerencsétlen arcszíne miatt, vagy mert a száját mintha mindig összeszorította volna. Azt tapasztaltam, gőgös és hihetetlen ádázsággal érvényesíti mindenkor saját érdekét. Úgy hiszem, a király sem szerette őt sokkal jobban, s azt is megmondom, ezt miből gondolom.

Egy szép napon, amikor őfelsége azzal mulatott, hogy ollóval nyírta a kis César haját, a hercegné belépett, nevetésre fakadt, és gúnyosan rászólt a királyra:

- Ej, Sire, hogy tehet ilyet? Hogyan vállalkozhat a borbély szerepére egy ilyen nagy király?

- S ugyan miért ne, húgom? - vágta rá a király. - Hisz mindenkit én nyírok meg itt. Nem vette észre, milyen jól lenyírtam a minap férje, Mercoeur úr szakállát?

Az udvar jót mulatott ezen a szellemes tréfán, s én másoknál is jobban, mert immár ezer apró jelből tudtam: a hölgy fukarabb és zsugoribb, mint bárki, akit anya szült Franciaországban, és éltem a gyanúperrel: ez a ravasz némber volt az - tudván tudva, hogy a király szívesebben adja oda utolsó solját, semhogy alattvalói vérét ontsa egy testvérgyilkos háborúban -, ki felbiztatta férjét, hogy csatlakozása fejében négymillió frankot kérjen: ezt a summát sehogy sem bírtam megemészteni, ahányszor eszembe jutott, fuldokoltam tőle.

S egy évvel később egy igen szomorú esemény alkalmával bebizonyosodott, hogy a hölgy kapzsiságában és fösvénységében képes túltenni magát a tisztesség szabta határokon, úgyhogy fenékig kellett ürítenie a szégyen és a gyalázat poharát. 1599 áprilisában szegény Beaufort hercegnőt, ki áldott állapotban volt, hirtelen oly iszonyú görcsök lepték meg, hogy elvesztette eszméletét, és három kurta napon át halódott. A harmadik napon, amikor már senkinek sem lehetett kétsége a dolog kimenetele felől, szegény Gabrielle-nek sem, ki addigra visszanyerte tudatát, és azon sopánkodott, mennyire felpüffesztette és eltorzította szép arcát a kórság, Sourdis úrnő, Guise úrnő és Nemours úrnő forró könnyeket sírt az ágy fejénél; egyszerre odalépett az ágyhoz Mercoeur hercegné, álszent kezében olvasó, és kegyes vigasztaló szavakkal árasztotta el a haldoklót, arra kérve: ajánlja lelkét az ég minden szentjeinek s angyalainak, s eközben mintha csak együttérzésből tenné, megragadta Gabrielle kezét, s lopva levonta ujjairól gyűrűit, és elrejtette őket olvasója alá. Szerencsére a szobaleányok egyike észrevette, mit művelt ez a kígyó, és szólt Sourdis úrnőnek, ki nyomban előadatta vele zsákmányát, haragosan ráförmedve s tudtára adva: ő a királynak tartozik elszámolni ezekkel a gyűrűkkel.

Amikor kis hercegném elbeszélte nekem e vérfagyasztó történetet, a puszta emlékére is elöntötték arcát a könnyek, és hozzátette, hogy szegény Gabrielle, ki beszélni már alig bírt, bár még eszén volt, érezte, amikor nagynénje visszacsúsztatta ujjaira a gyűrűket, melyektől halálos ágyán sem akart volt megválni, s egy alázatos és hálás pillantást vetve rokonára, azt rebegte: köszönöm. Nemsokára megint tükrét kérte, s minekutána belepillantott, azt mondta gyenge, el-elakadó hangon: ha oda szépsége és elveszti a királyt, jobb megválnia az élettől. Ekkor újfent elalélt, és akármivel próbálkoztak is, nem sikerült őt többé életre kelteni.

Egyesek azt suttogták: megmérgezték Gabrielle-t - mert a franciákat a világon semmi meg nem gátolhatja abban, hogy összevissza ne locsogjanak, tudatlanságukat tudásnak vélve -, ám minekutána beszéltem Fogacer-val és az orvosokkal, akik a szerencsétlen nőt ápolták, arra a véleményre jutottam, hogy baja állapotával függött össze, hisz éppen nem ritka állapotos asszonyoknál, hogy hirtelen iszonyú hastáji fájdalom tör rájuk, görcsökben vonaglanak, arcuk felpüffed és eltorzul. Hasonló baj vitte el egy-két hónappal Gabrielle előtt a szép Louise de Budos-t, kit teherbe ejtett volt férje, a connétable. Aj, olvasóm! Be szánalmas, ha ama nagy szerelem gyümölcse, mellyel hitvesünkön csüggünk, öli meg a kedvest élete virágjában, a legszebb korában!

Ám hogy visszatérjek 1598-ba és Bretagne-ba, nem akartam úgy megválni a vidéktől, hogy be ne járjam széltében-hosszában, és csakugyan hírnevéhez méltóan szépnek találtam minden részét, különösen a tengerpartot, mely északon vad, délen szelíd és enyhe. Kalandozásaim során megfigyeltem, hogy az odavalósi nemesek nagyon ragaszkodnak földjükhöz, mélyen megvetik az udvari pompát, és elég közel állnak parasztjaikhoz, kiknél alig valamivel gazdagabbak. Vannak vidékek, hol a parasztok igen-igen nyomorultak, mégis alázatos és jámbor hívei papjaiknak; az idegennel, úgy értem, a franciákkal (kiknek nyelvét vajmi kevesen beszélik közülük) nyersek és ingerültek, ám ha az ember jobban megismeri őket, tapasztalhatja: jó és talpig becsületes emberek, noha gyakran melankóliára hajlamosak. A breton városok közül véleményem szerint ha nem is a legszebb, de a legbájosabb Vannes volt, bástyái gyűrűjében, az öböl partján, melyben üdezöld szigetek pompáznak. Még a levegőjében is van valami megragadó frissesség, amihez hasonlót sehol nem tapasztalni Franciaországban.

A fogadók megtelvén, már-már azt hittem, az utcán kell hálnom éjszaka, a szemerkélő esőben, ámde sorsom úgy hozta, hogy egy nemeshölgy, ki arra hajtott hintaján, észrevette szorult helyzetemet, megállt és megtudakolta az okát, s csak mert arcom után jó embernek ítélt, befogadott saját házába La Surie lovaggal együtt. Kíséretünket egyik tanyájára szállásolta be, pár száz öllel odább. Ezt a nemes úrhölgyet úgy hívták: Catherine Rollin. Özvegy volt, s húgával élt együtt, ki valaminő apácarend tagja volt, mely nem követelt meg klauzúrát. Mindketten oly jók és szeretetre méltóak, oly nyíltszívűek és bőkezűek voltak, hogy rövid idő múltán mély és igaz barátságot éreztem irántuk, különösen Catherine iránt, ki természettől fogva oly nevetős volt és naiv, hogy egészen elérzékenyültem tőle. Két hetet töltöttem a nővéreknél, s minden jóval elhalmozva, boldogan, de könnyezve váltam meg tőlük, esküvéssel fogadva meg, hogy mindig vissza-visszalátogatok majd hozzájuk - amit a későbbiekben meg is tettem. Oly erős volt a kötelék, mely hozzájuk fűzött, hogy ez a két név: Catherine és Bretagne mindmáig elválaszthatatlan emlékezetemben.

Április közepén tértem vissza Nantes-ba, ahol a király időzött, s az udvart nagy izgalomban találtam. Őfelsége akkor adta ki azt az ediktumot, mely biztosította a hugenottáknak a lelkiismeret szabadságát (vallásuk gyakorlását mindazonáltal bírósági kerületenként két városra korlátozva), kijelölt nekik vagy száz menedékhelyet, és kimondta: bármely hivatalt s tisztséget viselhetnek. Az igazat megvallva ez az ediktum szinte szó szerint megegyezett azzal, amelyet hőn szeretett gazdám, III. Henrik bocsátott volt ki, ámde ez utóbbi írott malaszt maradt, az utolsó Valois-nak nem lévén elég ereje rendeletének érvényt szerezni, ezzel szemben mindenki tudta, a mi Henrikünk kemény kézzel tartatja majd be saját ediktumát most, hogy megszabadult a magát szentnek mondó Ligától, legyőzte a spanyolokat, és ura lett az egész országnak. Mi engem illet, nyíltan kimondom, ha olyik vakbuzgó olvasóm megvet is érte, én a bölcsesség és türelem e monumentumát, ezt az ediktumot századunk legjelentősebb törvényének tartom. Úgy bizony! És ha elég gazdag lennék hozzá, aranyba foglalnám a kastélyt, ahol aláírták...

Igaz, ami engem illet, én az idők múltán megbékéltem a katolikus vallással, abban a reményben, hogy „határtalan visszaéléseit”, mint La Boétie mondta, egyszer „levetkezi”. Mindazon-által nem vagyok köpönyegforgató, a hugenotta hithez ezer szállal fűz gyermekkorom, és határtalanul boldoggá tesz, hogy nem lesznek többé üldözöttek az üldözöttek, és vallásháborúink iszonyú dúlása-pusztítása után végre Franciaországra virrad a békének ama hajnala, melyet ez az ediktum hirdetett meg.

Huszonnégy órája sem voltam még Párizsban, amikor Courtil plébános elküldte hozzám klerikusai egyikét, kivel megkérdeztette: hajlandó vagyok-e fogadni őt. Azt izentem vissza: örömmel látom három órakor, de meglehetősen meglepett szokatlan eljárása, mert noha jó viszonyban voltunk, évente csak egyszer találkoztunk, amikor is meggyóntam bűneimet és leróttam obulusomat.

- Ugyan már! - nevetett rajtam Miroul. - Igazán egyszerű a dolog, azért jön, amiért jönni szokott: hogy ő megkapja obulusát, kegyelmed a feloldozást!

- Nem tudom. Általában megvárja jelentkezésemet, és nem magától jön. Ez furcsa!

És az igazat megvallva, amint emberünk megérkezett, úgy tetszett, kissé zavarban van. Azt mondom: úgy tetszett, mert a plébános arca nem tartozott azon arcok közé, melyekről lerí a gond, skrupulus vagy aggodalom, lévén széles, vörös és zsíros fényű, mint egy sonka, szája még orcájánál is vörösebb, állkapcsa erős és négyszögletes, inkább arra való, hitem szerint, hogy pecsenyét faljon, mint hogy imát daráljon.

Előbb sűrűn bókolt, amit én udvariasan és nyugodtan viszonoztam, holott titokban meglehetősen aggódtam, majd a lovagot halmozta el dicséreteivel, ámbár egy hajszállal kevésbé pazarlóan és alázatosan. Minden jel szerint keresztény és keresztény között vannak figyelemre méltó különbségek, különösen ha egyikük mellén hordja a Szentlélek-rend láncát, mely egyébiránt nem annyira lelke fennköltségéről árulkodik, hanem inkább a király kegyéről.

- Márki úr - mondta végül -, közel van immár húsvét, s mivel tudom, kegyelmed az év eme szakában szokott gyónni, bátorkodom megkérdezni, ez továbbra is szándékában áll-e.

- Hogyan? - hűltem el. - Hogy szándékomban áll-e? Ugyan miért ne állna?

Courtil plébános ingerült hangom hallatán kissé elpirult, s két kurta, vaskos kezét úgy emelte a levegőbe, mintha azzal akarna lecsillapítani.

- Hát csak úgy mondtam. Nem hittem, hogy szándékai változtak volna. Márki úr, ezerszer is bocsánatát kérem, ha ügyetlenségemben megsértettem volna. Az igazat megvallva, egészen megzavarodtam, nem tudom többé, e kusza időkben, ki a jó katolikus és ki nem az.

Amire én, mivel végre kezdtem tisztán látni e nagy „kuszaságban” és „zavarban”, egyszerűen azt feleltem:

- Plébános úr, nyugodjék meg! Amilyen tavaly voltam, olyan vagyok ma is, és ha már itt van nálam, takarítsuk meg tisztelendőségednek az újabb, felesleges fáradságot, menjünk át oratóriumomba, és én nyomban meg is gyónok.

El voltam készülve némi udvarias szabódásra, ám Courtil plébánosnak ez eszébe sem jutott, sőt oly sietséggel fogadta el javaslatomat, hogy mialatt oratóriumomban elősoroltam neki bűneim litániáját - s hogy semmit el ne titkoljak előtted, olvasóm, mindig ugyanazokat a bűnöket -, kegyetlenül törtem a fejem azon, vajon miféle kis kígyó búvik meg Courtil látogatása mögött. És eközben ráébredtem: ha nem egy papnak gyónnék, hanem tulajdon lelkiismeretemnek, nem egészen ugyanezekkel a vétkekkel vádolnám magam. Például nem azt szánnám-bánnám, hogy házasságon kívül szerelmeskedtem (amit tisztán a megszokás diktált nekem), hanem azt vallanám meg, mennyire furdal a lélek amiatt, hogy oly ritkán írok Angelinámnak, amikor távol vagyok tőle, és oly ritkán látogatom meg akkor is, ha Párizsban vagyok.

Gyónásomat elvégezvén alkalmam nyílt megint egyszer megfigyelni, hogy az ember hiába készül fel egy meglepő eseményre, amikor az csakugyan bekövetkezik, az álla is leesik meglepetésében. Igaz, ez nem akármilyen meglepetés volt: Courtil nem oldozott föl. Ehelyett két kezével térdére tenyerelt, és nagy komolyan megkérdezte:

- Márki úr, megengedi-e, hogy egy-két kérdést feltegyek kegyelmednek?

- Természetesen - mondtam meglehetősen hidegen. - És én válaszolni is fogok rájuk, ha úgy ítélem meg: nem vágnak becsületembe.

- Isten ments! - tiltakozott Courtil plébános. - Márki úr, azt hallottam, kegyelmed valamikor a magát megreformáltnak mondó vallás híve volt.

- Pontosabban szólva, édesanyám a katolikus hitben nevelt tízéves koromig, amikor édesapám erőnek erejével áttérített a kálvinista hitre, s húszesztendős koromban úgy határoztam: visszatérek édesanyám hitére.

- És érzett-e kísértést az elmúlt húsz esztendő alatt arra, hogy visszaessen a kálvinista eretnekségbe?

- Egyáltalán nem.

- Márki úr, olvasta kegyelmed Duplessis-Mornay könyvét a miséről?

Mint olvasóm talán még emlékszik rá, Duplessis-Mornay volt a „hugenotta pápa”: őt máskülönben iszonyattal töltötte volna el ez az elnevezés, ha a füléhez jutott volna.

- Nem én.

És mert elhatároztam: kissé elszórakozom e jóember rovására, a lehető legkékebb szemmel néztem rá, és ártatlanul megkérdeztem:

- Miért? El kéne olvasnom?

- Óvakodjék tőle! - kiáltotta Courtil plébános, s két kezével oly hirtelen mozdulatot tett, mintha el akarná taszítani magától eme sátáni gondolatot. - Ha olvasta volna, most nem oldozhatnám fel.

Lám, hova jutottunk, gondoltam. Inkvizíciónak vetnek alá. És nem más, mint az én plébánosom!

- Márki úr - kezdte ő újra, röpke hallgatás után -, szokott-e rendszeresen hugenottákkal találkozni?

- A királyt szolgálom - feleltem mosolyogva. - Tehát szükségképpen találkozom olyan hugenottákkal, akik ugyancsak őt szolgálják. Példának okáért Rosny úrral.

- Hát a Madame-mal?

- Csakugyan találkoztam idén kétszer is a Madame-mal. Először betegsége idején. Másodszor akkor, amikor meghívott vacsorára, Rosny úrral egyetemben.

- Állítólag a Madame betegsége idején egyes hugenották elénekeltek ágyánál egy zsoltárt.

- Ez igaz.

- Velük énekelt-e uraságod is?

- Nem - ráztam meg a fejem.

- Valaki az ellenkezőjét mondta nekem.

- Az illető hazudott, uram! - fortyantam fel, nagyon mérgesen. - És ha plébános úr hajlandó volna elárulni nekem e szégyentelen hazug nevét, torkára fojtanám hazugságait!

- Uram, uram! Márki úr! - sopánkodott Courtil plébános krétafehér arccal -, kérem, nyugodjék meg! Hiszek a szavának!

- A nevét! - süvöltöttem torkom szakadtából, és felpattantam, nagyobbnak mutatva haragomat a valóságosnál.

- Nem mondhatom meg - feszengett karosszékén Courtil -, az a személy ezt gyónás közben mondta. Márki úr - tette hozzá -, határtalanul bánt, hogy ennyire kihoztam a sodrából. De most leg-alább tökéletesen megnyugodott a lelkem, s ha ismét helyet kegyeskedne foglalni imazsámolyán, feloldoznám.

Amit meg is tett, én azonban nem merném állítani, hogy bűnbánóan hallgattam, mivel e percben gondolataim vajmi messze jártak vétkeimtől.

- Plébános úr - szóltam, amikor ő elhallgatott. - Ki sugallta kegyelmednek a kérdéseket, melyeket nekem feltett?

- Ugyan ki más, mint az én püspököm? - sütötte le a szemét Courtil plébános.

- Tehát ide jutottunk? A francia egyház odáig alacsonyodik le, hogy inkvizíciónak veti alá híveit, és spanyolabb akar lenni a spanyolnál, holott II. Fülöp alapos vereséget szenvedett!

- Jaj, márki úr - kiáltotta Courtil plébános -, könyörgök, értse meg, mi fájdalmas próbatételeket él át manapság szerencsétlen egyházunk! Tudja-e, hogy a pápa a nantes-i ediktum hírére így kiáltott fel: „Jaj, ez keresztre feszít engem! Ez az ediktum az elképzelhető legnagyobb csapás. Azt engedi meg, ami a világon a legrosszabb dolog: a lelkiismeret szabadságát!”

A derék Courtil plébánosnak ez az inkvizítorra valló gyóntatása csupán egy buboréka volt ama lé fortyogásának, mely a templomok, kolostorok, sekrestyék, a Sorbonne, sőt még a parlament fazekában is kavargott-rotyogott. A parlamentben hirtelen forrongani kezdett a rebellisek nagy sokasága - köztük az elnök, Séguier -; ők soha nem fogják ezt az ediktumot kodifikálni, mondták, s az holt betű marad. Ami a papoló papokat illeti, nyíltan nem mertek ugyan a királyba belekötni, nehogy egy szép napon kézhez vegyék azt a levélkét, mely megparancsolja nekik: hagyják oda Párizst, valamint jó és zsíros plébániáikat, hanem ehelyett minduntalan az eretnekeket támadták, szót sem szólva magáról az ediktumról. Egyesek hol azzal próbálkoztak, hogy a népet fellázítsák, tudtára adva, hogy Franciaországnak igenis szüksége van huszonöt évenként egy jó kis érvágásra, a romlott vért testéből eltávolítandó - s itt napnál világosabban Szent Bertalan éjére célozgattak -; hol a Liga maradványait próbálták új életre kelteni, s Mayenne herceget rávenni: álljon az élére, amiről ő hallani sem akart; de magát a királyt sem átallták becsmérelni, ámbár rejtett és álszent módon, mondván, hogy a hordón mindig megérzik a heringbűz - e kifejezést olvasóm már ismeri, hisz hallotta rám alkalmazva, de gyengéd tréfaként, kis hercegném szájából.

És volt ennél rosszabb is. Máris bejárta az udvart s a várost a hír, hogy innen meg onnan elindultak Párizsba bizonyos, hamis buzgalomtól felforrt agyú fickók, kik az égi üdvöt úgy akarják egy csapásra megnyerni, hogy megölik a királyt.

A parlament konok ellenállása az ediktummal szemben - mely ellenállásnak a lelke Séguier volt, kit később emiatt küldött nagy bánatára Henrik Velencébe francia nagykövetnek, aranyos száműzetésbe - új életre keltette a párizsiak lázongó kedvét, gonosz mondások, paszkvillusok, csúfondáros feliratok és gúnydalok formájában, melyekért valósággal rajongnak a mi derék franciáink, kik még ha szeretik is királyukat, nem tűrik el jó szívvel uralmát. Ezek az izgalmak - melyek annál inkább aggasztották Henriket, mivel tudta, ha nem teszi túl magát rajtuk, a hugenották, kik ugyancsak erősen tűzbe jöttek, fegyvert ragadnak, és ezúttal ellene a tavasz végéig eltartottak. És ez a tavasz jobban hasonlított a télre, mint május ragyogó havára, lévén szeles, esős, borús, s az orvosok szerint szamárköhögés és meghűlés okozója, s nyárra kevés gyümölcsöt ígérő. Hanem ezt a nyarat én nem töltöttem Franciaországban. Henrik elküldött rendkívüli követeként II. Fülöphöz, de, mint olvasóim gondolhatják, merőben más okból, mint amely ok miatt eltávolította udvarából Séguier elnököt.

A Spanyolországgal kötött béke egy tüskét hagyott Franciaország húsában: a saluzzói őrgrófság ügyét, melyre a szavojai herceg suttyomban és alattomosan lecsapott, és amelyet egyszerűen bekebelezett, kiaknázva a végveszedelmet, mely a blois-i rendi gyűlés idején, 1588-ban III. Henrik hatalmát, sőt mi több: életét fenyegette. Akkor felhorkantunk ugyan, ám az elkövetkező évtizedben fogunk azzal lévén elfoglalva, hogy egymást marcangoljuk, a szavojai herceg tudta: nem kell harapásunktól tartania, tehát süketnek tette magát és megtartotta Saluzzót. Amiens visszavétele után küldötteink nem mulasztották el felvetni Saluzzo kérdését II. Fülöp küldötteinek a vervins-i béketárgyalás alkalmával, s mert nem sikerült megegyezniük, a szentatyára hárították ez ügyben a bíró tisztét, ki ugyancsak megrökönyödött, amikor ölébe hullt ez az Erisz almája, de lévén óvatosabb Priamosz fiánál, Parisznál, elhárította magától a döntést. Igaz, a szavojai herceg csupán kiskirály volt a francia királyhoz mérten, csakhogy VIII. Kelemen jó okkal tartott e kiskirálytól, lévén a herceg harcias természetű, s hercegsége vajmi közel a pápa birodalmához. Mi több, a herceg veje volt II. Fülöpnek.

Megbízatásom innen eredt. Mert remélni lehetett, hogy II. Fülöp, gyengesége tudatában - köszvény bántotta, félig megvakult, s pénzügyileg végképp tönkrement -, talán azt tanácsolja vejének, kit immár nem támogathatott volna hathatósan egy háborúban a francia király ellen, hogy adja vissza békésen Henriknek Saluzzót, vagy legalább engedjen át neki kárpótlásként bizonyos határ menti területeket. Megbízatásom tehát mindenképpen haszonnal jár, akár sikerrel végződik, akár kudarccal, mert segít bizonyossággal eldönteni, kardot kell-e rántanunk vagy sem, hogy a herceget megadásra késztessük. És amióta királyainkat szolgáltam, most esett meg először, hogy megbízatásom nem volt titkos, épp ellenkezőleg, nagyon is nyílt és nyilvános, a szavojai keselyűt óva intendő.

Minekutána végigutaztam hosszában Franciaországot, és saját szememmel láttam romjait, nyomorúságát, átkeltem a Pireneusokon és belovagoltam Madridba, számomra szokatlan pompa közepette, lévén kíséretem népes, ragyogó, igen szépen kiállított, és útipénzzel is kellőképpen ellátott. Velem volt La Surie lovag és a tisztelendő Fogacer apát, kit az ő buzgó egyetértésével és a király segítségével elragadtam Du Perron őeminenciájától, hogy legalább névleg káplánom legyen (ugyan ki vett volna komolyan Spanyolországban káplán nélkül?), valójában tolmácsom, nem mintha nem értettem s beszéltem volna valamicskét magam is spanyolul, hanem mert Itáliában megfigyeltem: egy harmadik személy közbeiktatása azért roppant hasznos, mert van ideje az embernek válaszán gondolkodni.

Két mérföld választott el Madridtól bennünket, amikor megjelent fogadásunkra népes kísérettel Don Fernando de Toledo, ki kamarása volt II. Felipének (hogy ezentúl ibér nevén nevezzük őt), s gazdája nevében igazi spanyol komolysággal és udvariassággal cirkalmasan üdvözölt. S mialatt ő beszélt, én örömmel fedeztem fel jobbján Don Luis Delfín de Lorca hosszú, fakó arcát, sötét szemét, ívelt fekete szemöldökét. Ám a kamarás úr magatartása, akármilyen nyájas volt is, egyszersmind oly merevnek és feszesnek tetszett, hogy megfékeztem francia hevemet, s ahelyett, hogy Don Luis nyakába ugrottam volna, mint Franciaországban tettem volna, beértem azzal, hogy láttára kissé felragyogott a szemem, s amint a közelébe férkőzhettem, a fülébe súgtam: szeretnék bizalmasan beszélni vele.

Don Fernando de Toledo elmondta: engem is és kíséretemet is a királyi palotában helyez el, ott azonban nem találkozhatom II. Felipével, ki már átköltözött nyári szállására, az Escorialba. Másnap reggel kilenc órakor ő maga fog átkalauzolni oda, mondta. Ám nyolc órakor, amint éppen csak befejeztem öltözködésemet s asztalhoz ültem, hogy harapjak valamit, jelentették: Don Luis vár rám. Mihelyt magunkra maradtunk - La Surie ugyanis sietve eltűnt -, Don Luis forrón átölelt, hátba és vállon veregetett. Ez a fogadtatás vajmi jólesett szívemnek, hisz Don Luist nyomban megszerettem, ahogy megpillantottam, és nagyon is meghökkentett hidegsége a pasticcierá-nál, amikor kifaggattam ama mérgezési kísérletről, melynek kis híján áldozatául estem Rómában. Ám ő nyomban elárulta nekem e magatartás okát:

- Ó, be örülök, barátom-uram, hogy itt látom és végre elmondhatom kegyelmednek: azért voltam oly tartózkodó azon az utolsó vasárnapon, amikor a pasticcierá-nál találkoztunk, mert nem mertem szabadon szólni kegyelmeddel. Hatunk közül egy Sessa herceg kéme volt.

- Nocsak! - ámultam el. - Megnevezheti-e őt immár?

- Miért ne? A monsignoré-k egyike...

- Boldogságos Szűz! Melyik?

- Pietro.

- Hisz mindkettőt így hívták!

- Algo va de Pedro a Pedro!
 - mondta Don Luis. - A szőkébbik volt az.

- Isten az égben! Minek adta el magát? Azt mondták, dúsgazdag.

- Az is volt. De van, akinek semmi sem elég.

- Megtudta-e valaha ez a szép fiú, hogy Dona Clarának volt mersze elfutni Teresához, és figyelmeztetni őt az ellenem készülő merényletre?

- Soha.

E „soha” után kis csend következett. Én törtem meg, tőlem telhetően közömbös arccal megkérdeztem:

- Hogy van Dona Clara?

- Találkozni fog vele az Escorialban. Udvarhölgye lett ő királyi felségének, Klára-Izabella-Eugénia infánsnőnek.

- Gondolom, örül rangja e nagy emelkedésének.

- Éppen nem. Minél többet lát a világból, annál jobban irtózik tőle. Azt mondja, kolostorba vonul. Sokan mondogatják: es de vidrio la mujer.
 Én azonban amondó vagyok: Dona Clara a legkeményebb acélból van.

Amire én elmosolyodtam és elnémultam, nem lévén mit mondanom eme fémről.

- Úgy képzelem - kezdtem újra rövid idő után -, II. Felipe udvara nagyon elüt a mienktől, a párizsitól.

- Az udvar kaméleon - felelte mosolyogva Don Luis. - Annak a színét ölti fel, akit szolgál. Párizsban, ha jól hallottam, vidám és tréfálkozó. Madridban szigorú és gyászos. Minden napon, melyet Isten ad nekünk eme siralom völgyében, II. Felipe feketébe öltözik... Mintha tulajdon létét gyászolná. E rögeszmés vonzódást a gyászhoz egyébiránt apjától örökölte. V. Károly, nem sokkal halála előtt, megrendezte saját temetése főpróbáját.

- Kezdem azt hinni, nem jól tettem, hogy ma eme világoskék selyemzekébe bújtam - mondtam.

- Nem mertem rá figyelmeztetni - felelte Don Luis -, de a mi komor Escorialunkban bolondosnak tetszene ez a világos szín... Vegye inkább magára emez éjkék zekét és bársonynadrágot, melyet itt látok kiterítve, a ládán.

- Bársonyt! Júliusban!

- Nem fog megfulladni benne, az Escorial ötszáz ölnyire van a sík földtől, és még hűvösebbé teszi az északi szél. És nehogy elfeledjem - tette hozzá, hosszú, szép formájú kezét a mellén ékeskedő aranygyapjas rendjelre helyezve -, mi sem kölcsönözhetne kegyelmednek nagyobb súlyt és fontosságot udvarunkban, mint az a szép lánc, amelyet a pasticcierá-nál láttam kegyelmeden, és amely egy keresztben végződik.

- A Szentlélek-rendjelre gondol?

- Arra - bólintott Don Luis. - A Szentlélek, jobbat nem is találhatna! Mondja ki minél hangosabban és hallhatóbban e nevet: Szentlélek! Mi itt Spanyolországban katolikusabbnál katolikusabbak vagyunk, mint tudja, annyira, hogy olykor még a pápát is eretneknek véljük... Barátom-uram, most magára hagyom, öltözzék át! Majd visszajövök.

Beszólítottam Lucöt, hogy segítsen nekem átöltözni, és amikor tetőtől talpig elkészültem vele, behívattam Don Luist. Amint meglátott, így kiáltott fel:

- Marqués szavamra, ebben a komoly, sötét bársonyban már-már spanyolnak hat! És ez a lánc szinte egyházi embernek mutatja! Hanem az arca nem illik igazán öltözékéhez. Kegyelmed olyan arcot vág, mint aki szeret élni.

- Szeretek is!

- Őrizkedjék bevallani - nevetett nagyot Don Luis. - Itt minálunk az élet magától értetődően kálvária, a test porhüvely, és az egyetlen komoly dolog az életben a halál. Ezt úgy kell arcával kifejezésre juttatnia, hogy némi gőggel elegy ájtatos komolyságra idomítja.

- Mire a gőg?

- Mondanom sem kell: aki önmagát nem tartja semmire, az a többit még annál is kevesebbre becsüli. Egyébiránt minden szentfazék lenézi embertársait: nem vette még észre? És engedelmével hadd figyelmeztessem arra is, barátom-uram, hogy ne meresszen francia szemeket azokra a hölgyekre, akikkel az udvarban találkozik majd.

- Ej, kedves Don Luis - kiáltottam -, csak nem azt akarja mondani, hogy a spanyol udvarban nincsenek szerelmi históriák?

- Akadnak, de nagyon titkolják őket, és többnyire balul végződnek. Hopp! Még valamit! Ne úgy mutassa be Fogacer apátot, mint káplánját, hanem mint gyóntatóját. A grandoknak, akik adnak magukra itt az udvarban, mind gyóntatójuk van, ki soha nem hagyja őket magukra, minden pillanatban készen arra, hogy spongyával törölgesse le lelküket, lemosván róla az élet szennyét. A királyt mindenüvé követi Fray Diego de Yépes, a trónörököst Fray Gaspar de Córdoba, Klara-Izabella-Eugénia infánsnőt Fray García de Santa-María. Lévén spanyol grand, nekem is van, ha akarom, ha nem, gyóntatóm, ki e percben a kegyelmed előszobájában vár rám, és alighanem a körmét rágja afeletti aggodalmában, hogy mindazon bűnök, melyeket kegyelmed a francia udvarból magával hozott, rám ragadnak...

- Don Luis - nevettem rá. - Kegyelmed meglep és elbűvöl! Rómában nem szólt ily szabadon...

- Rómában kémektől voltam körülvéve, és Sessa herceg szoros és szigorú gyámsága alatt álltam.

- S mi lett a herceggel?

- Nem sikerült meggátolnia, hogy a pápa feloldozza a kegyelmed királyát, tehát kegyvesztett lett. Hát kegyelmedre, barátom-uram - kérdezte halvány mosollyal -, száműzetés vár-e, ha itteni megbízatását nem koronázza siker?

- Egyáltalán nem.

- Hej, nagy kő gördült le a lelkemről - szólt Don Luis -, mert alighanem kudarcra ítéltetett.

- Miért? - kérdeztem, igen megriadva. - Hát annyira ellenzi óhajunkat II. Felipe?

- Inkább azt mondanám: az élet ellenzi az övéit. Halálán van.

- Micsoda? Fogadni sem fog?

- Alig hiszem.

- Istenem! - szóltam megrettenve. - Hát hiába tettem volna meg azt a hosszú-hosszú utat?

- Hiába? - vonta fel kérdőn és büszkén ívelt, fekete szemöldökét Dou Luis. És hirtelen felemelve hangját, hamisítatlan spanyol pátosszal, melyben, úgy tetszett, mégis ott bujkált a gúny egy árnyalata, hozzátette: - Hát az semmi, hogy jelen lehet, amikor kimúlik e nagy király a századdal együtt, mely az ő jegyében telt el?

Ha magam lettem volna, pirkadatkor indultam volna el Madridból, és alkonyatra meg is érkeztem volna az Escorialba, hisz a palotát mindössze hét mérföld választja el a fővárostól. De számolnom kellett Don Fernando lassúságával: késve indultunk, gyakran megálltunk, emellett ő és az emberei csendes, egykedvű ügetésre kényszerítették telivér hátasaikat. Úgyhogy úton ért az éjszaka, s kénytelenek voltunk egy faluban megszállni.

Amennyire bosszankodtam és morogtam emiatt este, annyira megvigasztalt másnap, napkeltekor a különös táj látványa: a sziklás út két felén, melyen lovunk patkója csattogott, hatalmas, száraz, köves, puszta síkság terült el, melyen csak itt-ott ütközött ki néhány fűszál s egy-egy bokor. Mindazonáltal ez a llanura - mert így nevezték itt, mint Don Luistól megtudtam - nem volt olyan lapos, amilyennek látszott. Ahogy előrehaladtunk, talaja ráncokat vetett, s ezekben a ráncokban - mint oázisok a sivatagban - kis völgyek zöldelltek, megművelt földek és tanyák tűntek fel, és békésen csobogott egy-egy patak.

Kilenc óra tájban feltámadt az északi szél, s oly metszőn fújt, hogy immár nem bántam, hogy bársonyba öltöztem, a napsütés ellenére.

- Senor marqués - kormányozta az enyém mellé lovát Don Fernando -, mit szól e szélhez?

- Bámulatosan erős.

- Minél közelebb jutunk a Sierra de Guadarramához, azokhoz a fekete hegyekhez, melyeket ott láthat a horizonton - mondta ő, elfúló hangon -, annál inkább alábbhagy ereje. Az Escorial-beli szerzetesek azt mondják: ez a szél a Sátán lehelete.

- Hát szerzetesek is vannak az Escorialban?

- Legalább száz - szólt Don Fernando.

- Száz?

- Az Escorial mindenekelőtt monostor - felelte komolyan Don Fernando.

E pillanatban megkettőződött a szél ereje, s meggátolt abban, hogy akár egy szót is kinyögjek. Don Fernando is csak üggyel-bajjal mondhatott annyit nekem, hogy megállunk a legközelebbi faluban, mely a llanura egyik hajlatában fekszik, s így megoltalmaz valamelyest az ördög leheletétől.

- E lehelet erejéből ítélve - súgta a fülembe La Surie, mialatt leszálltunk a nyeregből -, a pokol kovácsműhelye nem szűkölködik tűzben, legalább itt nem, a spanyol oldalon.

- Senor marqués - mondta Don Fernando, ki maga is leszállt, s kantárszáránál fogva tartotta lovát, másik hosszú, csontos kezével az állat fejét simogatva -, kérem, nézze el nekem, ha kések. Dolgom van eme faluban. Don Luis majd helyettesít.

Én feléje fordultam, hogy udvariasan válaszoljak neki, s ebben a percben elképedve tapasztaltam, mennyire hasonlít az arcéle a lováéra, azzal a különbséggel, hogy Don Fernando arca beesett volt, lévén e nemesúr igen sovány. Csenevész testét hosszú kakaslábak hordozták.

Az elibénk tett étel vajmi kevés volt, azért mi, Don Luis, La Surie, Fogacer meg én nyájas cinkossággal társalogtunk egymás közt.

- Az imént tudtam meg Don Fernandótól - szóltam én, egy sonkaszeletet rágcsálva, mely éppoly keménynek és száraznak tetszett, mint a llanura -, hogy az Escorial, amelyet én királyi palotának hittem, mindenekelőtt monostor.

- Nem úgy - intett le Don Luis, azon az ő ünnepélyességet mímelő hangján, melyből soha ki nem zökkent. - Az Escorial valójában sírbolt.

Amire mind tátott szájjal bámultunk rá.

- Egy sírbolt, amelyet Felipe az apjának, magának és a királyi családnak emelt. A szerzetesek csak azért vannak ott, hogy misét mondjanak a királyi holttetemek felett egy örökkévalóságon át, s imáik hatalmánál fogva megnyissák végül előttük a mennyek kapuját.

- De Felipe nyáron az Escorialban lakik - vetettem én ellene.

- Ez igaz - bólintott Don Luis. - Felipe az első király a földön, ki nyári palotájául egy sírboltot választott, ez még a fáraóknak sem jutott eszébe. Igaz, az Escorial igen nagy, négy oldalából kettő több mint száz öl.

Megjött Don Fernando, s beszélgetésünk hangneme ugyancsak megváltozott, ám tárgya nem. La Surie megkérdezte, miért szentelte a király a monostort San Lorenzónak.

- Senor marqués de Siorac elnézését kérem - felelte Don Fernando -, amiért emlékeztetnem kell 1557-re, amikor is a spanyolok vereséget mértek a franciákra Saint-Quentinnél, és be is vették augusztus tizedikén a várost. Ez éppen San Lorenzo napja volt, és Felipe, hogy lerója az égnek háláját a győzelemért, elhatározta: monostort épít, s azt San Lorenzónak szenteli.

Amikor lóra ültünk e vajmi szerény étkezés után, La Surie mellém suhant, és a fülembe súgta:

- Tudod-e, én Pierre-em, mely szentek segítettek győzelemre bennünket Laonnál, Fontaine-Francaise-nél és Amiens-nél?

- Hitemre, nem is sejtem.

- Be kár! Azt javasolhattuk volna Henriknek, építsen nekik hálából három monostort...

Ez a szó, „három”, mosolyra késztetett, de óvatosan mosolyogtam. Mivel Don Luis és Don Fernando holmi beszélgetésbe merült el mögöttünk, én előrerúgtattam La Surie-vel és Fogacer-val, majd így szóltam ez utóbbihoz:

- Gyóntató atyámuram, szíveskedjék elbeszélni nekem Szent Lőrinc életét.

- Szegény hordó - sóhajtott Fogacer -, ideje megtisztítanom kegyelmedet tudatlansága bűzétől. Minden igaz katolikus tudja, jóformán születésétől fogva, hogy ami Szent Lőrinc életében a legérdekesebb, az nem az élete, hanem a halála.

- Hát hogyan halt meg?

- Roston.

- Roston?

- Egy vörösen izzó roston.

- És mit követett el?

- Egy bravurá-val
 teli választ adott egy római kormányzónak. Meg kell adni, spanyolhoz méltót.

- Ezért juttatta Saint-Quentinnél a győzelmet Felipének?

- Felipe legalábbis ezt hitte.

- Színtiszta babona!

- Uram és lelki gyermekem, emlékezetébe idézhetem-e, hogy tagadni egy szent hatalmát avagy jóakaratát annyi, mint az eretnekség fertőjébe esni?

- Hisz kegyelmed is kétségének adott hangot!

- E kétséget meg fogom gyónni - felelte rezzenetlen arccal Fogacer.

- E helyt?

- Dehogy, dehogy! Hát olyan ember vagyok én, aki megráncigálja az inkvizíció bajszát?

Amint azt Don Fernando előre megmondta: ahogy közelebb jutottunk a Sierra de Guadarramához, a látóhatárt eltorlaszoló, komor, fekete hegyek láncához, vesztett erejéből a metsző északi szél, mely eladdig oly nagy hévvel csapott le a llanurá-ra, porfelhőt kavarva az úton, és földig hajlítva a gyér fűszálakat, satnya bokrokat az út két felén. Amint lecsillapodott a gyötrelmes szél, egy kanyar után oly meredekké vált az emelkedő, hogy a lovak ügetésből maguktól váltottak lépésre, az én kancámat kivéve, lévén ő természettől fogva oly féltékeny és rátarti, hogy senkit nem tűrt meg maga előtt. Úgyhogy elsőnek érkeztem a meredély tetejére, és elsőként pillantottam meg az Escorialt, melynek láttán, legalábbis ebből a távolságból, szinte kővé meredtem és már-már elaléltam.

Eddig is több szó esett az Escorialról, mint II. Felipéről, mintha a páncél többet érne a teknősbékánál. Ami talán így is volt. S nem vonhattam kétségbe, hogy mindaz, amit róla mondtak, igaz, készséggel elhittem, hogy az Escorial monostor is, sírbolt is, nyári palota is, és a spanyol győzelem emlékoszlopa. Csak egyet nem említett senki, azt, ami, legalábbis ilyen távolról nézve, legfőbb erényének tetszett: csodálatos szépségét.

Hadd ismételjem el újra: ily távolságból és e tiszta reggel fényében lenyűgözőnek tetszett a szememben az Escorial méreteinek nagyszerűsége, falai makulátlan fehérsége, mely még fehérebbnek tetszett a Guadarrama hegység feketesége előtt, mely a palotát megvédte az északi széltől. És különös dolog - mindazok után, amiket építője mélabúra hajló, gyászos kedélyéről meséltek nekem -, az Escorial nemcsak fehérsége, hanem kupolái, tornyai és (aranygömbben végződő) tornyocskái miatt is egy hatalmas keleti palotára emlékeztetett, melyet holmi nagyvezír emelt a maga vagy kegyencnője gyönyörűségére.

- Nos, senor marqués - szólalt meg mellettem Don Fernando, ki akkor ért utol, s kinek hosszú, komoly lóarcára bizonyos elégedettség ült ki elragadtatásom láttán -, mi az Escorialt a világ nyolcadik csodájának nevezzük. Mi a véleménye?

- A hét másikat nem vehettem szemügyre - feleltem -, de csakugyan nem láttam sem Londonban, sem Párizsban, sem Rómában ehhez foghatót.

- Innen nézve, ahonnan mi most látjuk, az Escorial valóban lenyűgöző - mosolygott Don Luis.

Mosolyának és fenntartásainak megvolt az az üdvös hatása, hogy valamelyest előkészített a csalódásra, mely akkor ért, amikor vagy egy órai ügetés után megint csak elsőnek érkeztem az épület lábához. Haj, olvasóm! Az Escorial nagy volt, igaz, sőt hatalmas, de könyörtelenül merev, monoton homlokzata, száz meg száz egyforma ablakával, lesújtóan hatott a maga zordon geometrikusságában. Mi több, nem fehér volt, hanem gyászos, itt-ott fekete pontokkal teleszórt szürke. Haj, olvasóm! Be messzire került egyszeriben tőlem az én szép keleti palotám a maga gyönyöreivel, szerelmeivel, kegyencnőivel, be messzire a mór paloták képzeletgazdagsága és bája, melyek közül oly sok szép akad Spanyolországban, mint másoktól tudom! Sehol egy díszítőelem, egy motívum, és Szent Lőrinc gigantikus alakját leszámítva sehol egy szobor; csupádon csupa rideg, leverő egyhangúság, mely leginkább börtönre vagy kaszárnyára emlékeztetett. E helyet senki sem igyekezett ékesebbé tenni, mivel itt senkinek nem szabad szeretnie az életet. E sivár épületet, érzésem szerint, leginkább egy gránit sírkőhöz lehetne hasonlítani, melyet egy mogorva zsarnok rosszkedvében függőlegesen állított fel.

- Senor marqués figyelje meg jól az Escorial alaprajzát! - fékezte meg lovát az enyém mellett Don Fernando. - Kegyeletes elgondolás: egy négyszög, melynek sarkán a négy torony lábat formáz, s oldalán az a kiugró kis épületrész nyelet. Kitalálja-e, mit akar szimbolikusan ábrázolni az Escorial?

- Nem én, Don Fernando.

- De hát egy rostot! - simította le szürkülő bajszát nagy komolyan Don Fernando. - Egy rostot! Azt, amelyen San Lorenzo iszonyú kínok közepette vértanúhalált halt.

- Vajon az az eszme, hogy San Lorenzo rostjának mintájára készüljön el az Escorial alaprajza, őfelségétől, II. Felipétől származik? - kérdeztem.

- Természetesen - vonta fel a szemöldökét Don Fernando, mintha meglepné kérdésem.

Két-háromszor rábólintottam, jelezvén, mennyire épületesnek tartom e gondolatot, holott a lelkem mélyén egészen elképesztett, hogy egy nagy király ilyen különös eszmére juthatott: egy szentet akként ünnepelni, hogy kínzatásának eszközéből merítsen ihletet.

Mihelyt elszállásoltak az Escorialban - az igazat megvallva, kissé szűkösen, de legalább annyiban kényelmesen, hogy nem választottak el társaimtól -, felkeresett Don Luis, és a baráti nyíltságnak azon a hangján, melyet Madrid óta ütött meg velem szemben, megjegyezte:

- Marqués remélem, nem zavarja túlságosan szobájának kolostori szűkössége. De maga Felipe is egy cellában lakik. Mi úgy véljük - és ezt a „mi”-t epés komolysággal hangsúlyozta -, hogy a test semmi, a lélek minden, és ha eleget sanyargatja testét, a legfeketébb lélek is üdvösségre juthat, feltéve, hogy elegendő szerzetes, mise, ima és relikvia van a keze ügyében.

- A legfeketébb lélek? - kérdeztem szelíden, szemöldökömet felvonva.

- Tudja-e, ki a jobb oldali szomszédja? - fogta halkabbra a hangját Don Luis, fejét elfordítva.

- A tisztelendő apát, Fogacer.

- Hát a bal oldali?

- La Surie lovag.

- És ki lakik odafönt és idelent?

- Gaszkonjaim.

- Jól van - lépett oda Don Luis a Sierra Guadarramára kitárt ablakhoz, és intett: kövessem. - Tudja meg - szűrte a szót a fülembe -, hogy a legfeketébb lélek egy oly testben lakozik, mely szétesőben van, s elevenen elrothad...

Sötét szemében a gyűlölet szikráját láttam felvillanni, s immár megértettem, miért szól mindig a megvető irónia hangján, mióta csak újra összetalálkoztunk Madridban.

- Marqués - kezdte újra -, hallotta-e hírét Ausztriai Don Juannak?

- Hogyne hallottam volna. Hőn szeretett gazdám, III. Henrik azt mondta róla, ő volt a királyi hercegek közt a legszebb, legeszesebb, legbátrabb és a leginkább életszerető.

- Egyszóval éppen az ellentéte ama sötét léleknek - mondta fogát csikorgatva Don Luis -, ki vér szerinti fivére volt, s ki Káinja lett emez Ábelnek.

- Jaj, mit nem mond, barátom-uram? Ez bizonyos?

- Holtbizonyos. Don Juan azzal vonta a fejére féltestvére irigységét és gyanakvását, hogy titokban tárgyalásokba bocsátkozott Stuart Máriával, akit nőül akart venni. Ha ez hiba volt, soha nem nyert érte bocsánatot. A sötét lélek előbb megölette saját szekretáriusa, Antonio Pérez kezével Don Juan bizalmi emberét, Escovedót. Majd Pérez ellen fordulva megvádolta őt azzal a gyilkossággal, melyet az ő parancsára vitt végbe. S mivel úgy látszott, az ügy nem az ő javára fog eldőlni, eretnekként jelentette fel Pérezt és kiszolgáltatta az inkvizíciónak, hogy mi következménnyel, könnyű kitalálni. Ami Don Juant illeti, hálából, amiért a gembloux-i győzelemmel megtartotta neki Flandriát, megmérgeztette.

- Ez bizonyított tény? - kérdeztem döbbenten.

- Legalább annyira - fogta még halkabbra a hangját Don Luis -, mint az, hogy a fekete lélek megmérgezte tulajdon fiát, Don Carlost és második feleségét, Franciaországi Erzsébetet is. Nem számítom ide, mivel politikai okokból történt, az iszonyú mészárlásokat, amelyeket Aragóniában, Flandriában és Portugáliában rendelt el - ahol a legkeresztényibb király kétezer szerzetest gyilkoltatott halomra -, sem a szörnyű valladolidi autodafét, mely uralkodásának nyitánya volt. Mindazon-által jegyezze meg, marqués hogy ekkor követte el a házasságtörés bűnét barátja, Ruiz Gómez feleségével. És fogadni mernék - ragadta meg Don Luis a karomat, s markolta meg nagy erővel -, az autodafét az Úr kiengesztelésére szánta, hogy így nyerje el bocsánatát paráználkodásáért. A lélek ebben nagy hírű apja példáját követte, V. Károlyét, ki Regensburgban feláldozta kéjvágyának a szegény Barbe Blumberget,
 és másnap úgy tisztult meg a paráznaság vétkétől, hogy megparancsolta, Isten tetszését elnyerendő: temessék el élve Flandriában a protestáns asszonyokat... Én - folytatta Don Luis, és sötét szeme szikrát hányt -, én, ki Don Juan barátja voltam, csak azért nem döftem le tulajdon kezemmel a zsarnokot, mert noha a haláltól nem féltem, tudtam, ha kudarcot vallok, megöli gyermekeimet is, ahogy meg is tette más nemesi családokkal, kiket akár néven is nevezhetnék...

A hideg futkározott a hátamon ennyi borzalom hallatán, és némán néztem farkasszemet Don Luisszal, ki láthatóan alig bírta megfékezni a haragot és az undort, mely fojtogatta. Arca elsápadt, ajka remegett, keze ökölbe szorult.

- Bocsásson meg - tette hozzá, kissé megenyhülten -, de immár húsz éve fojtogat a düh amiatt, hogy kénytelen vagyok az udvarban úgy tenni, mintha osztoznám ama tiszteletben és imádatban, mely e szörnyeteget övezi. Istennek hála, kegyelmed francia. Amit most elmondtam, annak a negyedét sem mertem volna egy spanyol előtt a számon kiejteni, lett légyen bár szó tulajdon fivéremről: úgy tett volna, mintha őrültnek nézne, vagy az ördögtől megszállottnak, holott tudván tudta volna, minden szavam szent igaz. Nem tudom, sikerül-e Felipéhez bejutnia. Az igazat szólva, ezt nem nagyon hiszem, de, barátom-uram - karolta át a vállamat és ölelt magához -, tudnia kell, bármit mond is kegyelmednek, bármit ígér vejére avagy a saluzzói őrgrófságra vonatkozóan, nem fogja betartani, amilyen hazug. Mindig mindenkit elárult: barátot és ellenséget, kegyencet és szolgát...

Éppen befejezte, amikor kopogtak. Minthogy egyedül voltam Don Luisszal, s ő nyomban azt tanácsolta: csak kissé nyissam meg az ajtót (melynek ő maga háttal állt az ablakban), engedelmeskedtem neki, és az így támadt résen át egy aprócska apródot pillantottam meg; oly karcsú volt a termete s oly sima az arca, hogy előbb azt hittem: fiúnak öltözött leányka. Tiszta, csengő hangon azt mondta:

- Senor marqués, puede usted acoger mi amo el gran chambellán Don Cristóbal de Mora?

- Cuándo?

- Ahora.

- Con gusto y honor.

Eztán meg akartam kenni a tenyerét némi aprópénzzel, ám ezt büszke mozdulattal visszautasította; közben rám villantotta ragyogó mosolyát, majd eltűnt. Oly fekete volt bőre és szeme, hogy inkább mórnak néztem volna, semmint spanyolnak.

- Ki ez a Don Cristóbal? - kérdeztem, mihelyt bezárult az ajtó az apród mögött. - És mennyiben hatalmasabb Don Fernandónál?

- Semmiben - felelte Don Luis -, hacsak abban nem, hogy ma még ő a kegyenc, de úgy sejtem, a királyi kegy egy ideje már fogyóban van irányában. Hogy gazdája egészsége még gyorsabban hanyatlik, az egyetlen szerencséje. Máskülönben könnyen Antonio Pérez sorsára juthatott volna...

- Miféle ember?

- Amolyan fülemüle. Amikor Felipe éppen nem tulajdon halálán töpreng, avagy a másokén, imádja a rózsákat és a madarakat. Nála egy tőről fakad a negédes és a hátborzongató.

Minekutána ezt szokott megvető hangján elmondta, Don Luis szívélyesen megölelt, és sietős léptekkel távozott. Nyilván nem kívánta, hogy Don Cristóbal itt találja, kettesben velem.

Don Cristóbalnak, amikor végre megjelent - jó fél órát kellett ugyanis rá várnom, annyival lassabban megy minden Spanyolországban, mint Franciaországban -, nemigen különbözött öltözéke Don Fernandóétól, lévén ebben az udvarban az egyedüli szín a sötét vagy a fekete, ám márványsima arca, behízelgő udvariassága és főként a hangja, mely olajfürdőben lágyan összekoccanó üveggolyócskák csengésére emlékeztetett, igazolni látszott a Don Luis ráragasztotta gúnynevet. Mindazonáltal Don Cristóbal hollótollazatához és fülemülecsattogásához oly jámbor kenetteljesség társult, mely láthatóan kötelező volt ennél az udvarnál, hol több pappal és szerzetessel találkozott az ember, mint bárhol másutt.

Olvasóm sejtheti: Don Cristóbal nem az az ember volt, ki lerövidíti bókjait, ergo jó negyed-óra hosszat turbékolt nekem kristályosan csengő hangján, s tiszta kasztíliai kiejtéssel, amit én igyekeztem franciául viszonozni, ámbár tudatában voltam, hogy az én anyanyelvem nem oly ékesszóló, mint az övé, és udvariasságom sem oly finoman árnyalt. Egyébiránt köztudott, hogy a mi francia illemünk az övékét másolja, többek közt a spanyoloknak köszönhetjük azt, hogy a hölgyek kezét csókkal illetjük: e szokást én elragadónak tartom, feltéve, hogy mondott kéz tiszta, ami éppenséggel nem bizonyos, még vérbeli hercegnők esetében sem.

Hosszú és lassú bevezetője után Don Cristóbal végre rátért a tárgyra, és azt mondta:

- Mélyen tisztelt gazdám és uram, II. Felipe máris látni kívánja uraságodat, attól tartván, ha tovább vár, ezt nem teheti többé meg; hisz csak azért jött el ez áldott helyre, hogy előkészítse halálát és koporsóját. Őfelsége már Madridban nagybeteg volt, és annyira szenvedett éjjel-nappal, hogy amikor meghallottam, ide szándékozik jönni, lábaihoz vetettem magam, s úgy kértem: ne tegye, mert az életét féltettem. Ő azonban eszembe idézte, hogy életének harminc esztendejét töltötte el az Escorial felépítésével és berendezésével avégből, hogy sírját egykor a monostor fogadja be, ahogy övéi sírját is: „Ha úgyis a halálra készülünk - mondta -, senki sem viheti oda méltóbban csontjaimat, mint én magam”.

Ámbár e kijelentésben felfedezni véltem ama bravura árnyékát, melyet általában a spanyolok szemére vetnek, ájtatos és érthetetlen mormolást hallattam válaszképpen. Eztán követtem Don Cristóbalt az Escorial labirintusán át, s közben hegyeztem a fülem, mert kísérőm igen bőbeszédű volt, hanem amikor egy belső udvaron áthaladva úgy láttam, a bazilika felé tartunk, megkérdeztem tőle, ott kerül-e sor a fogadásra.

- Nem egészen - felelte ő -, hanem a sekrestyében. Őfelsége odavitette magát hordágyon, hogy megcsodálja bizonyos szentek relikviáit, melyeket parancsára Németalföldről és Németországból küldtek neki, lévén az a szándéka, hogy valamennyit vagy majdnem valamennyit az Escorialban gyűjti össze. Bizonyára tudja, senor marqués mi sajátos tiszteletben részesíti a legkeresztényibb király a szenteket és a szentek relikviáit, mintegy így adva nyomatékos kifejezést annak, mennyire gyűlöli a protestánsok e relikviák iránt tanúsított ördögi megvetését. És úgy tetszik - tette hozzá Don Cristóbal, halkabbra fogva édes búgását -, hogy őfelsége azért látogatott el a sekrestyébe, hol összegyűjtötték a nemrég megérkezett relikviákat, hogy elköszönjön mindazon szentektől, barátaitól, kik itt találhatók, és búcsút mondjon nekik addig is, míg újra egymásra nem lelnek megdicsőülten a mennyekben...

Ismét kegyes mormogást hallattam, noha több mint kétségesnek tartottam Don Cristóbal magabiztos kijelentését II. Felipe „megdicsőüléséről” az örökkévalóságban, minekutána úgy élt e földön, ahogy élt.

Mihelyt beléptünk a sekrestyébe, Don Cristóbal megérintette a karomat, és édesen mormolva figyelmeztetett, maradjak ott, ahol vagyok. Még ő maga is csak akkor léphet közelebb a királyhoz, ha őfelsége észreveszi és magához szólítja. S hiába meregettem ide-oda mohón a szememet, nem sikerült őfelségét megpillantanom. Végre Don Cristóbal, látva csalódottságomat, azt súgta a fülembe:

- Innen nem láthatja a királyt. Hordágyon fekszik, és eltakarják előlünk azok, akik őt körülveszik.

És nyomban néven is nevezte őket, illő tisztelettel. A három pap, stólában és karingben, őfelsége és gyermekei gyóntatói voltak: Fray Diego, Fray Gaspar és Fray García. Az a feketébe öltözött kis ember a király háziorvosa, Don Juan Gómez de Sanabria; a lila ruhás főpap Don García de Loyosa, a toledói érsek s egyszersmind őfelsége főalamizsnása. És mellette a monostor perjele, ki éppen abban a percben kérdezte meg a királytól, melyben Don Cristóbal megnevezte őt:

- Sire, hogy érzi magát felséged?

- Nem rosszul - felelte Felipe, akit hallhattam, ha nem láthattam is, és aki gyenge hangon beszélt ugyan, de igen tisztán ejtve a szót. - A kezem mindenesetre jobban van. Sebei bezárultak. Ismét kezembe vehetek és lapozhatok egy könyvet.

Ebben a percben elhívta egy pap Loyosa érseket, kinek magas, jól megtermett alakja eddig eltakarta előlem a beteget, s végre megpillanthattam a királyt, ki párnáira támaszkodva valóban egy könyvben lapozgatott, ámbár dagadt s köszvénytől elmerevült keze bizonyára így is kegyetlenül sajgott. Arca, melyben lázasan csillogott fakókék s szinte embertelenül áttetsző szeme, úgy láttam, mélyen beesett, s felsőteste, ahogy a hálóköntösön át kivehettem, csupa csont és bőr. De előreugró álla, erősen összeszorított ajka csalhatatlanul elárulta: akaratereje nem csorbult. S ámbár azt hallottam, félig vak, szeme nem sokat veszthetett egykori élességéből, mert egyszerre megszólalt szigorúan:

- Perjel uram, nem hiszek a szememnek! Egy pók a sekrestye falán! Pusztítsa el!

Döbbent morajra fakadt a gyülekezet. A jelenlévők mind ismerték a király mániákus, fanatikus tisztaságszeretetét. A perjel holtra sápadt, s mintha máris nyakán érezné a kenderkötél hurkát, eszeveszetten futott ütésre emelt kézzel a pók felé.

- Agyon ne üsse! - szólt sietve rá a király. - Foltot hagyna a falon.

A pók mintha maga is átérezte volna: eretnek e fal fehérségén, megpróbált felfelé elinalni, ám mielőtt elérte volna a mennyezetet, egy égimeszelő szerzetesnek sikerült utánanyúlva foglyul ejtenie. S abban a percben már futott is ki a sekrestyéből, s úgy képzelem, zsákmányát csak az udvarra kiérkezve engedte át a sötétség hatalmainak.

Ez a meglehetősen elhúzódó jelenet riadt megbotránkozást váltott ki a jelenlevőkből, s ámbár elég soká tartott, a mosoly vagy mulatság árnyékát sem fedeztem fel az arcokon.

- Sire - szólt a perjel, mintegy jóvá akarván tenni ama hibáját, hogy a bazilikát nem sikerült oly szeplőtelenül tisztának megőriznie, mint illett volna -, nemrég kaptunk egy Ferreriusz Szent Vincétől származó relikviát és egy másikat Szent Sebestyéntől. Óhajtja-e látni őket felséged?

- Örömmel és nagy tisztelettel - felelte Felipe, gyenge hangon. A felháborodás, mely a pók láttán elfogta, szemmel láthatóan kifárasztotta.

A perjel előhozott egy sokszorosan körülkötözött csomagot, és oly ügyetlenül próbálta meg kioldani, hogy a királyt kísérő nemesurak egyike, látván őfelsége türelmetlenségét, segíteni akart neki. Felipe ijesztően eltorzult, haragos arca azonban megállította, mintha szentségtörést készült volna elkövetni, s a király intett gyóntatójának, siessen ő a perjel segítségére. Végre sikerült a művelet, s előkerült a csomagból egy hosszúkás, sárga csont, melyet felkarcsontnak véltem onnan, ahol álltam.

- Sire - hajolt meg mélyen a perjel részint a király, részint a szent relikvia előtt -, ez Ferreriusz Szent Vince karja.

- Jobb vagy bal karja? - kérdezte a király, köszvénytől eltorzult kezében tisztelettel forgatva ide-oda a csontot.

- Azt nem tudnám megmondani, felség - szólt határtalanul bűntudatos arccal a perjel.

- Don Juan Gómez? - fordult háziorvosa felé Felipe. Don Juan Gómez közelebb lépett, szemügyre vette a csontot - de megérinteni nem merte -, és azt felelte, némi ünnepélyességgel:

- A jobb karja, Sire.

Az volt az érzésem, téved, és később, amikor közelebbről is szemügyre vehettem a relikviát, végképp megbizonyosodtam róla.

- Kérem, írják rá jól olvashatóan a címkére - rendelte el Felipe, az idők végezetéig megörökítve Don Juan Gómez tévedését -: „Ferreriusz Szent Vince jobb karja”.

A másik relikvia kisebb volt: Szent Sebestyén térdcsontja. E szentet különösen tisztelte őfelsége, mert - mint másoktól hallottam - úgy rémlett neki, köszvény gyötörte tagjaiban hasonló nyilalló fájdalmat érez, mint amilyet a szent érezhetett, amikor a pogányok nyilai átjárták testét.

- Perjel úr - mondta -, legyen rá gondja, hogy ez a két relikvia arra a házioltárra kerüljön, mely mindig szemem előtt van cellámban... Ami a többi itt látott relikviát illeti, majd pontosan kijelölöm helyüket a bazilika megfelelő kápolnáiban.

Ekkor észrevette Don Cristóbalt, vagy úgy tett, mintha csak most vette volna észre őt is, engem is, elformátlanodott kezével magához intette főkamarását, valamit a fülébe súgott, amire az igent bólintott, s a király hangosan megparancsolta neki, hozzon elé engem. Ekkor odaléptem a hordágyhoz lehajtott fejjel, igen tisztelettudó arccal, lesütött szemmel, és térdhajlítással köszöntöttem Felipét, ki elnézésemet kérte, amiért nem nyújthatja csókra a kezét, de ez a kéz nagyon fáj.

- Marqués - kérdezte tőlem halkan, de a szót igen tisztán ejtve -, állandó vagy rendkívüli követként küldték-e hozzám?

- Rendkívüli követként, Sire. Megbízatásom csak arra terjed ki, hogy felségedet megismertessem gazdám, IV. Henrik véleményével a saluzzói őrgrófság dolgában.

- Hallgatom, márki - mondta Fülöp, le nem véve fakó szemét arcomról.

Ekkor tömören előadtam a kérdés mibenlétét. Volt időm mondandómat Fogacer segítségével addig-addig csiszolni, mígnem kifogástalan kasztíliai spanyolsággal adhattam elő.

- Marqués - szólt Fülöp, amikor befejeztem -, a saluzzói őrgrófság megalapítása, tehát 1142 óta Erisz almája Ausztria, a szavojai nagyhercegség és a francia királyság között, minthogy felváltva volt mindhárom ország vazallusa ama napig, melyen a francia király, II. Henrik annektálta. Vőm, a szavojai nagyherceg tehát arra hivatkozhat, hogy amikor elfoglalta 1588-ban az őrgrófságot, csupán Szavoja régi jogát állította helyre. Ezért nem sikerült, marqués e pontra nézve országával Vervins-nél megegyeznünk.

Ámbár Felipe hangja gyenge volt, arca a végsőkig kimerült, ugyancsak csodálkozva konstatáltam: csorbítatlanul megőrizte értelmét és kétségkívül gyűlöletét is, hisz „francia királyságról”, az én „országomról” beszélt, de óvakodott név szerint említeni gazdámat, kiről az ő szemében a pápai feloldozás sem mosta le az eretnekség bűnét.

- Egyébiránt őszentségét kértük fel döntőbírónak ez ügyben - folytatta Felipe -, s ő ezt elhárította, ami azt bizonyítja, kétesnek tetszik előtte, kinek az oldalán van az igazság.

- Sire - feleltem én -, határtalanul sajnálatos lenne, ha ez az ügy casus belli-vé válna gazdám, IV. Henrik, Franciaország és Navarra királya (gondolhatják, nem mulasztottam el spanyolhoz illő bravurá-val királyom minden címét felsorolni) és I. Charles Emmanuel őfensége, Szavoja nagyhercege között (aminek fejében itt sem érhettem be kevesebbel, eme kicsiny keselyű említésekor), noha gazdám azt is felajánlotta a nagyhercegnek, hogy az őrgrófság fejében átenged neki bizonyos, országával határos területeket.

- Marqués - hunyta le a szemét Fülöp -, majd újra szólunk ez ügyről és hosszabban, ha Isten is úgy akarja.

II. Fülöp e válasza nagy zavarba ejtett, mert ámbár azt sejtette: a király vissza fogja utasítani a francia ajánlatot, ezt mégsem tette meg nyíltan, a végsőkig kitartva ama mániákus halogatás és óvatoskodás mellett, mely a legfőbb oka volt az európai politikában elszenvedett kudarcainak. Itt én voltam ennek az első számú áldozata. Mert mihelyt Felipe azt mondta nekem: „majd újra szólunk az ügyről”, nem hagyhattam ott s nem térhettem vissza Franciaországba, noha bizonyosra vettem: megmarad elutasítása mellett, és egyébként is azt gondoltam, tekintettel állapotára, melyben találtam, úgysem futja soha többé erejéből arra, hogy fogadjon. Így tehát arra ítéltettem, hogy haszontalanul időzzek az Escorialban - e minden ízében gyászos helyen -, míg a király ki nem szenved.

Madridban nem láttam a spanyol udvart, nem tudhatom, ott hogy s mint szórakozott, de az Escorialban láttam, és mondhatom, úgy unatkozott, hogy elemésztette magát kínjában, örökös ájtatoskodásra ítélve, mindenfajta játéktól és testmozgástól megfosztva. Mi több, a merev etikett még a beszélgetést is bajossá tette, annyira gúzsba kötötte a szellemet, annál is inkább, mivel a hölgyek itt nem játszottak oly szerepet, mint Franciaországban, hol elvben alattvalók, valójában királynők. A hölgyek itt csak szépen felcicomázott mutogatnivalók, ám arcuk alsó felét elrejtik, nem úgy, mint a mór nők, fátyollal, hanem egy legyezővel (melynek oltalma mögött egymással suttognak), a legyező csupán szemüket engedi látni. Ezek a szemek gyönyörűek és roppant beszédesek. Én gyakran fürkésztem e szemeket, azt remélve, felfedezhetem köztük Dona Claráét. De ez soha nem sikerült nekem, amiből azt a tanulságot vontam le, hogy a nőket nem tekintetükről ismerjük meg, mint általánosan hiszik, hanem a szájukról.

Az oly nemesuraknak, kik nem szeretnek vadászni, ahogy én sem (kivéve birtokomon, hol a baromfiakra s a vetésre nézve káros állatokat irtottuk), más foglalatosság nem kínálkozott, csak vágta a llanurá-n, vívás és evés. És ami ez utóbbit illeti, a szerzetesek másodnaponként pantagrueli lakomákat szolgáltak fel: dinnyét, sült kappant, nyárson sült májat, madárpástétomot, marhanyelvet, füstölt birkacombot, nem is szólva a befőttekről, gyümölcskocsonyákról, melyeknek számtalan változatát tárolták kamrájukban. Ez megjárja szerzeteseknek, kiknek nincs egyéb szórakozásuk, hanem engem majd felvet a méreg, ahogy gazdámat, IV. Henriket is, ha azt látom: férfiak arra ítélik magukat, hogy elhízzanak avagy köszvénybe essenek, halomszám falva a különféle húsokat. Tudom, vannak orvosok, kik azt állítják, a köszvény örökletes baj, s az Escorialban is mondogatták: II. Fülöp azért köszvényes, mert már apja, V. Károly is az volt. Amit én nem hiszek, s úgy vélem, Fülöp elkerülhette volna e bajt, ha józanabbul él - hogy „úgy, mint egy szerzetes”, azt az itt tapasztaltak alapján nem mondanám...

Engem máris restebbé, súlyosabbá és bánatosabbá tettek ezek a mértéktelen lakomák, holott a tizedét sem ettem annak, amit más. És nemigen látom, mi másra tettek alkalmassá, mint hogy vecsernyekor félig elszunnyadjak ültő helyemben a bazilikában, belekáprázva az oltáron lobogó gyertyák fényébe, elbutulva a tömjénfüsttől, elzsongulva a kórus zsolozsmáitól, és úgy érezve, minden gondolat és szándék elillant áldottan üres agyamból. Mindig is azt képzeltem, azért vannak a kanonokülések a székesegyházakban támlával is, karfával is ellátva, hogy a kanonokokat legalább háromfelől megóvják attól, hogy ha elalusznak, leforduljanak székükről.

Mivel úgyis ott voltam a bazilikában, s félálomba merülten ájtatoskodtam, vecsernye után csak egy-két lépést kellett tennem (Don Luisszal; ki vállalta, hogy ciceroné-m legyen), s máris ott találtam magam a kriptában, melyet el Panteon de los Reyes-nek
 neveztek, s amely három teremből áll. Az elsőben különös hierarchia szerint elrendezve van amaz infánsok és infánsnők sírja, kik utód nélkül haltak el. A második el pudridero, azaz a mi nyelvünkön - de kérem szép olvasónőmet, ne borzadjon el ez igaz szótól - a rothasztó: itt nyugszanak öt esztendeig a tetemek. Csak ekkor, elrohadván, válnak méltóvá arra, hogy átkerüljenek a harmadik terembe. Eme királyi halottakat nem boncolják fel, s nem is balzsamozzák be, gondolom, azért, mert szentségtörő cselekedet lenne hozzájuk nyúlni s még inkább őket sorsuktól megóvni, hisz porból vétetvén, ismét porrá kell majdan lenniök...

- Az ember azt hihetné - mondta Don Luis olaszul és sotto 
voce, noha magunk voltunk a kriptában -, hogy lévén maga is porból, Felipe a lehető legszerényebb síremléket állítja magának és övéinek, de nem, sőt! Látja eme pompázatos síremlékeket - mutatott körbe kesztyűs kezével -, melyeken a márvány vetélkedik a jáspissal és a jáspis a porfírral? És mennyi arany!, becses fa, kristály, velencei csillár! És e kripta fölött a bazilika, melyet csakis a kripta miatt emeltek, és ez az apátság, mely arra rendeltetett, hogy szüntelenül engesztelő miséket mondjon a királyi halottakért! Harminc év mérhetetlen erőfeszítése, sok ezer munkás kéz, sok millió munkaóra, sok ezer arany - s mindez miért? Egy sírbolt kedvéért!

- De az Escorialt, mint kegyelmed mondta volt nekem, csak 1574-ben fejezték be. Hol voltak addig e tetemek, míg át nem hozták ide őket?

- Nyugodjék meg, marqués! Nem az utcán hevertek! Nagyon is jó helyük volt. V. Károly a yustai monostorban pihent, hitvese, Izabella és másodszülött fia, Don Fernando a granadai székesegyházban; édesanyja, Őrült Johanna a tordesillasi kastélyban; húga, Magyarország királynéja és harmadik fia, Don Juan Valladolidban; másik húga Estremadurában. Tehát az ország minden részéből kellett őket ideszállítani, és ha azt gondolja, marqués, ez csendben történt, nem ismeri királyunkat! Felipe szemében az élet legfontosabb eseménye a halál! A legaprólékosabb gonddal tervezte el ezeket a gyászmeneteket, és nagy dísszel-pompával vitette végbe, gyászkárpittal bevont, fekete bóbitákkal ékes hordágyakon, melyeket papok, szerzetesek, tisztségviselők, lovasok és talpasok serege kísért, s ezeknek szállásáról és táplálékáról gondoskodni kellett útközben...

- Temérdek pénzbe kerülhetett, csakugyan!

- Hanem azt Felipe nem akarta maga viselni, lévén majd oly fukar, amennyire pompakedvelő. Tehát abban a hallatlan megtiszteltetésben részesített két püspököt és két spanyol grandot, hogy rájuk ruházta e menetek gondját, s vele természetesen költségüket is... Ő maga csupán egy katafalkra szánta a maga pénzét, egy fekete bársonyba és aranybrokátba vont, óriási katafalkra, melyet az Escorial előtt állítottak fel.

- Miért előtte? Miért nem odabent?

- Hogy a sokaság elzarándokolhasson ide a királyi holtakért imádkozni, de ne léphessen be az Escorialba, melyet mocskával beszennyezett volna...

- És el is jött a sokaság?

- Hogyne jött volna? Ki szereti jobban a pompát, mint a nép? Félrevert harangok zúgását! Puskák sortüzét! Énekes miséket! Pápai miséket! Csendes miséket! Ezen a napon, melyen minden királyi holttetem ideérkezett, a rekviemek valóságos orgiája zajlott le! Fájdalom, az ördög mindent elrontott...

- Az ördög, Don Luis?

- Vagy a lehelete, ha így jobban tetszik. Mert este, vecsernyetájban, hirtelen feltámadt az északi szél, s oly vadul, hogy még a Guadarrama barikádja sem tartóztathatta föl. Szempillantás alatt végzett a monostor előtt felállított katafalkkal. A bársonyt, brokátot szétszaggatta és szétszórta. A katafalkot tartó fákat összetörte, s az egész leomlott...

Ekkor Don Luis mélyen a szemembe nézett, és felnevetett, de hangtalanul, csak a szája húzódott szét, fehér fogai villantak ki, és a szemében gyúlt ki a gúny szikrája.

- Meglehet, tévedek - mondta -, és az ördög ártatlan volt a dologban. Mert mi mást tett az északi szél, mint hogy megfosztotta pompájától és dicsfényétől a katafalkot? És ugyan ki hirdette: alázkodjunk meg, ha nem Krisztus?

A következőkben csak Don Luistól hallottam a királyi betegről, és csupa rosszat, úgyhogy már nem is reménykedtem újabb találkozásban. Annál hevesebb lett vágyam: itt hagyni az Escorialt és hazatérni Franciaországba, mely sem Angliából, ottani megbízatásom idején a pompázatos Pomponne oldalán, sem Itáliából, bíborosi palotámból hazagondolva nem tetszett oly hívogatónak, mint most. Egyszóval csak sorvadoztam-darvadoztam e mauzóleumban, melyből mintha száműzték volna az élet és az öröm minden nyomát, árván, s mi több, megfosztva ama kapcsolattól a női nemmel, mely éppoly szükséges számomra, mint a tej avagy a kenyér. Ám, olvasóm, a nagy rangú hölgyeket vajmi jól megvédte az etikett és legyezőjük, s a gondolata is annak, hogy e gyászos falak közt élhet egy pasticciera, tökéletes képtelenségnek tetszett, noha a hely gazdája nagy tisztelője volt Mária Magdolnának. De csak holtan és megtérten szerette, szentként, nem elevenen-melegen...

Ami Dona Clarát illeti, kinek neve hallatán, ideérkeztemkor, igenis feltámadt ki nem elégült vágyam, e madárfiókát azonban még csírájában megöltem, mielőtt kikelhetett volna a napvilágra, azt mondván magamnak, hogy ha a hölgy nem kívánt látni Rómában, hol azt kényelmesen megtehette volna, még kevésbé lesz hajlandó rá itt, a szerzetesek fürkész szeme előtt: hisz száz Árgus őrködött, s mindnek száz szeme volt. Már csak azért sem kívánhat látni szegényke, gondoltam, mert nem érhetvén be eme királyi sírbolttal, az Escoriallal, még mélyebbre akar temetkezni, kolostorba vonulván.

Végül úgy eluralkodott rajtam a vágy: hátat fordítani az Escorialnak, hogy egy szép napon Don Luisnak is megvallottam.

- Eszébe ne jusson távozni az Escorialból! - szólt ő sotto voce -, mielőtt a király visszaadná Istennek sötét lelkét. Halálosan megsértené a királyt, a trónörököst és az udvarbéli grandokat, mert távozása egyet jelentene azzal, hogy a király halálát előreláthatónak tartja, amit itt senki nem mer megvallani, hacsak nem titokban.

Mivel La Surie és Fogacer is Don Luis véleményén volt, kedvem ellenére letettem tervemről, melyet, hogy ne köntörfalazzak, magam sem találtam valami bölcsnek, noha sokat ábrándoztam róla. Don Luis beszámolója Felipe állapotáról nem volt valami pontos, hiszen ő is csak a király belső inasától hallhatott ezt-azt a baj előrehaladtáról. Ezért ugyancsak felkaptam a fejem, amikor egy este Fogacer bejelentette: a király háziorvosa, Don Juan Gómez ki az orvostudományt Montpellier-ben tanulta, felismerte benne egykori procurator studiosorum-ját,
 és nem sokkal később konzultációra hívta meg a király betegágyához.

- Jaj, barátom, világosítsa meg elmémet! - kiáltottam. - Hogy van a király?

- Igen rosszul. Tagjai megmeredtek, eltorzultak, felpüffedtek, sajognak. Egy daganat jelent meg bal combján, valamivel a térde fölött. Felnyitották, és csak úgy ömlik belőle a genny. Mi több, az elrendelt gyógymód ostoba: eltiltották az ivástól. Ezek az itteni sarlatánok azt képzelik: minél többet ártanak a betegnek, annál jobban lesz. Mintha nem lett volna enélkül is elég baja, holmi cukros főzetet tukmáltak rá, amitől szörnyű hasmenést kapott. S mivel iszonyúan jajgat, ahányszor hozzányúlnak, nem váltják lepedőjét, s ő ott fekszik hanyatt, gennytől és excrementumtól elborítva... Úgy vélem, kiáltozása ellenére fel kellett volna őt emelni, és ágyneműt cserélni alatta. De senki nem meri megtenni. Ma még ő a király, és ő makacsul ellenkezik. Ami nagyon is meglepő egy ennyire tisztaságkedvelő embernél.

- Mit gondol, miért csinálja?

- Úgy gondolom, sanyargatni akarja magát tulajdon teste bűzével. Nincs más gondolata, mint a lelki üdve. Örökösen imádkozik, és megköveteli, hogy imádkozzanak érte, minduntalan előhozatja a szentek relikviáit, megparancsolja, olvassák fel neki mindazon szent textusokat, melyek a bűnbocsánatról szólnak, és nagy gyönyörűséggel hallgatja gyóntatója szájából Jób panaszát a szemétdombon. Ismeri, mi fili?

- Valamikor ismertem.

- Kurta emlékezetű ember, íme halljad: „Sebeim maró kifolyása felfalta ujjaim ízeit, s azok megsemmisülvék. Az Úr belédöfött csontjaimba, ereimnek nincs nyugovásuk. Testemen férgek nyüzsögnek, bőröm felhasadozik és leválik. Belévetett Ő a sárba, s immár por és hamu vagyok”. Nos, ami a port és hamut illeti, a kép nem talál; azok ugyanis szárazak, nem bűzlenek, e szerencsétlen fekvőhelyének rothadása ellenben oly dögletes, hogy klerikusok és orvosok majd elájulnak, amikor ágyához lépnek, s őt magát is örökösen hányhatnék környékezi.

- Akármilyen nagy bűnös is - mondtam végül -, most valamiképpen mégis szánalmat érzek iránta.

- Én is, mi fili - felelte Fogacer -, ám egyszersmind szégyellem magam miatta, annyi halottat és gyilkosságot, sérelmet és fájdalmat hozott eme zsarnok korlátlan hatalma Európára és Amerikára; bűnei égre kiáltanak.

- Megmondták-e neki, hogy ez a vég?

- Annyira rettegnek tőle még ma is, hogy egyetlen orvosa sem merte e szörnyű szót kimondani, s gyóntatójára, Don Diego Yépesre hárították a feladatot. Őt papi ruhája védi, mégis habozik...

Öt-hat nappal e beszélgetés után (emlékeim erre nézve bizonytalanok) kopogtak ajtómon este tíz óra tájban, s egy csuklyás barátot pillantottam meg, ki igen fiatalnak látszott, és szelíd, halk hangon azt kérdezte:

- Márki úr, kegyeskedik-e látogatásomat fogadni?

- Lépjen be, atyám! - szóltam, meglehetősen furcsállva a dolgot.

A barát belépett. Én bezártam mögötte az ajtót, és karon fogva őt (be vékony ez a kar!, gondoltam) odavezettem szobám (vagy inkább azt kéne mondanom: cellám) egyetlen karosszékéhez, ahol is leültettem, bizonyos tiszteletadással. Hanem amikor azt vettem észre, hogy nem veti le csuklyáját, és arcát is elrejti az egy szál gyertya fénye elől, mely egy kis asztalon égett a karosszék mellett, kissé gyanakvóvá váltam, annál inkább, mert láttam: két kezét is eldugja csuhája széles ujjába. Úgyhogy még az is megjárta eszemet, előránthatott volna, ha akart volna, egy kést, mint Jacques Clément tette. S ámbár igazán nem értettem, miért akarna bárki megölni, lévén megbízatásom nyílt és nyilvános, megvallom, ama gyilkosság óta, melynek szegény, hőn szeretett gazdám, III. Henrik király Saint-Cloud-ban áldozatául esett, minden szőrcsuha láttán megborzongok. Tehát éjjeliszekrénykémig hátráltam, s bal kezemmel rátámaszkodva, a jobbal hátranyúltam pisztolyomért (melyet mindig ott tartok készenlétben, szükség esetére), de nem mutattam fel, és nem is volt szándékomban használni, legfeljebb megfélemlítésül, hisz, mondtam magamnak, ha e barát egyedüli fegyvere egy kés, mindig elháríthatom döfését úgy, hogy mellen rúgom, ha rám akarja vetni magát.

- Atyám - mondtam végül, tapasztalva, hogy a szerzetes egy árva szót sem szól, s fejét lehorgasztva ül, mindazonáltal hangosan zihál, mint akit erős felindulás kerített hatalmába -, atyám, ha akar tőlem valamit, hallgatom.

- Nem könnyű kimondani - kezdte rá a barát lágy, halk és suttogó hangon.

Azzal felállt, és egy lépést tett az ajtó felé, majd mintegy elszégyellve magát gyávasága miatt, szorongva és remegve visszaült a helyére.

- Jaj, megfulladok! - sóhajtotta végül, s hirtelen kihúzva mindkét kezét a bő ujjakból, hátravetette a fejét elfedő csuklyát.

- Dona Clara! - szóltam elképedve.

- Istennek hála - mondta ő, egy nagy sóhajjal hátradőlve karosszékében -, túl vagyok a nehezén! Nem hittem volna, hogy meg bírom tenni. Uram - tette hozzá -, mindjárt elalélok... Kérek egy kis vizet...

Ugrottam vízért, és segítettem neki kiinni. Szájához emeltem a kupát, és megtámasztottam tarkóját, mely mintegy élettelenül nyugodott bal tenyeremen. Mindazonáltal, ahogy a víz lecsúszott a torkán, megremegtek szempillái, és kissé megszínesedett arca. Ekkor vissza akartam helyezni fejét a karosszék támlájára.

- Ne, ne! - szólt ő halk és elfúló hangon. - Hagyja ott a kezét, mérhetetlenül jót tesz nekem. Boldog vagyok, hogy láthatom - emelte rám fekete pillák szegélyezte, nagy, sötétkék szemét. - Úgy rémlik, van száz éve is, hogy utoljára kegyelmedre vethettem szememet. Kérem, adjon nekem még egy kis vizet! Tudja-e - tette hozzá -, mire emlékeztet ez?... Amikor befogadott házába Párizs ostroma alatt, s én az éhhalál szélén álltam, kegyelmed vízzel hígított tejet hozatott, és kiskanállal csepegtette a számba. Ó, Pierre, be jó és szíves volt velem!

És egy-egy korty vizet le-lenyelve, Dona Clara kezdte elősorolni vékonyka hangján „szeretetre méltó erényeim” litániáját, ugyanolyan hévvel, mint egykor Párizsban, búcsúlevelében, úgyhogy már attól tartottam, e litániát hamarosan felváltja, mint ama levélben, „sajnálatos vétkeim” felsorolása, melyek egyébiránt kettőre redukálódtak: hogy elutasítottam ama köteléket, melyre ő, iránta való baráti hajlandóságom láttán, „méltán áhítozott”, és ami ennél is rosszabb: szolgáló, polgárnő vagy rangos dáma „nekem egyre megy”, én minden asszony férje vagyok...

Mégis, nagy megkönnyebbülésemre, megállt jó tulajdonságaim kaputjánál. Ezúttal nem cseppentett ecetet a mézbe, s nem karmolt cirógatás közben, hanem gyengéd, sőt forró pillantásokat lövellt rám a kupa fölött, melyet ajka elé tartottam. Nem akartam hinni, hogy ily engedékenynek láthatom őt, ki még Rómában is vajmi mereven utasított ismételten el, miközben megmentette életemet. Azon töprengtem, ne mondjak-e neki élőszóval is köszönetet érte, ám meggondolásra késztetett az a körülmény, hogy ezt nem tehetem meg másként, csak úgy, ha eszébe idézem: evégből lábbal kellett tipornia tulajdon méltóságát, s el kellett futnia a pasticcierához. S mert tartottam tőle: ez az emlék fejemre idézheti szokott féltékenységét, beértem azzal, hogy gyengéd szavak bárányfelhőjével vegyem körül, miközben bal kezemmel szelíden simogattam tarkóját, ha már nem engedte meg az imént, hogy kezemet onnan elvegyem. Mindazonáltal legfeljebb három-négy perce űzhettem e kétszínű játékot, amikor intett: nem kér több vizet, s ismét elsápadva azt mondta nekem, elhaló hangon:

- Nos, uram, végre viszontláthattam! Ennyi elég is, megyek!

Felállt, de úgy támolygott-szédelgett, hogy elzuhant volna, ha fel nem fogom, s magamhoz nem szorítom. És ha egyáltalán lett volna kedvem őt elengedni, az a kedv nyomban elillant volna, hisz éreztem, hogy teste mintegy viasszá lágyul s elolvad ez ölelésben. Szinte eszemet vesztettem ama percben. Mégis, e szédület közepette is eszembe ötlött: életemben először ölelek magamhoz egy szőrcsuhát, s mi több, ily dúltan. De mert Dona Clara oly sokszor megkarmolt már, még mindig nem mertem szájára egy csókocskát biggyeszteni, amikor ő véget vetett habozásomnak: szája vadul tapadt az enyémre. Haj, olvasóm! Vajon csakugyan oly jól ismerem-e a nőket, mint hiszem? Mindig újra meglepnek...

Azonban meglepetésem és minden más gondolat is nyom nélkül eltűnt agyamból a következő percekben, s csak a vihar múltán ötlöttek fel újra gondolataim, amikor Dona Clara már ott feküdt oldalamon, anyaszült meztelen, akkor ellenben oly erővel, hogy elszántam magam rá: világosságot derítek e dologra. Ám még mindig tartottam Dona Clara karmaitól, így igen szelíden s a legártatlanabb oldalról közelítve kezdtem kérdezősködni.

- Barátném - mondtam -, honnan vette álöltözékét, ezt a szőrcsuhát?

- Gyóntatómé volt - felelte ő. - Elszakadt. Én azt mondtam neki, ha elküldi hozzám egy szolgafráterrel, asszonyaim megvarrják, ám mivel meg akartam őt ajándékozni, a régi csuha helyett egy újat küldtem neki vissza. Mégis megőriztem az ócskát is, úgy hittem, pogány cselekedet lenne eldobni.

- Angyalom - kezdtem újra, hosszabb hallgatás után -, igazán nem voltam rá elkészülve, hogy felkeres itt, az Escorialban, ama két levél után, melyet Párizsban, illetve Rómában küldött nekem.

És felkönyököltem, hogy a szemébe nézzek.

- Csakugyan mind a kettő elég rideg volt - felelte Dona Clara, rezzenetlen arccal.

S mivel láttam, mást és többet erről nem szándékozik elárulni, új oldaláról vettem ostrom alá e bástyát.

- Don Luistól azt hallottam, kegyed elhatározta: apácának áll.

Előbb erre sem felelt egy árva szót sem, csupán alábocsátotta szemhéját, s nemes veretű arcéle oly mozdulatlan volt, mintha kővé vált volna, ami nagyon is meglepett, iménti elragadtatása után.

- Ami ebben az elhatározásban fontos - szólalt meg végül, fakó hangon -, az nem az elhatározás ténye, hanem időpontja.

- Mikor határozta el magát?

- Amikor megtudtam, hogy kegyelmed idejön.

- Be különös ez, barátném - kaptam fel a fejem. - Ugyan mi közöm a kegyed elhivatásához?

- Fájdalom, ez nem annyira elhivatás, inkább puszta kényszerűség. Én Pierre-em - öntötték el váratlanul arcát a könnyek -, tudnia kell: amikor azt a goromba levelet megírtam kegyelmednek Rómában, nem múlt el úgy nap, hogy ne gyötört volna az olthatatlan vágy: ellátogatni házába és magamat kegyelmednek adni. Úgyhogy végül, belefáradva a harcba, melyet önmagammal vívtam, megvallottam a dolgot gyóntatóatyámnak. Ő felhördült, és kijelentette: mivel gondolatban hajlandó lettem volna egy házasemberrel házasságon kívül szerelmeteskedni, kétszeres vétket követtem el szándék szerint, s mi több: oly sokszor, hogy a szándék egymaga fölér az aktussal, tehát egyszer s mindenkorra eljátszottam mennyei üdvösségemet, s a poklot csak úgy kerülhetem el, ha életem hátralevő részét imával és önsanyargatással töltöm... Ekkor határoztam el: eltemetem magam egy kolostorban, ám ha már ilyen súlyos árat kell fizetnem kárhozatos gondolataimért, úgy véltem, az sem teheti súlyosabbá, ha valóra váltom álmaimat ama kurta idő alatt, melyet még e világban töltök...

Hallgattam őt, és magam sem tudtam, mit tartok esztelenebbnek: a gyóntatóatya barbár magahittségét, ki már-már számtani szabályok alapján mert elébe vágni Isten ítéletének, avagy Dona Clara vakhitét lelkiatyja szavában. És szép olvasónőm, elhiheted: elfogott a szánalom iránta, ki fiatal életét megcsonkítani készült egy tudatlan szerzetes parancsára, s mindent elkövettem, a lehetetlent is, hogy eltérítsem embertelen tervétől. De hasztalan. Dona Clarában oly hajlíthatatlan akarat és hősi bravura lakozott, mely nemigen fér össze a józan ésszel, és elzárta argumentumaim elől fülét. A néhány hét alatt, melyet az Escorialban töltöttem, titokban minden este felkeresett. Heves öleléseink után ismételten igyekeztem őt jobb belátásra bírni. Ám minden fáradozásom haszontalannak bizonyult, e sziklát legfeljebb megkarcolnom sikerült, megingatnom soha.

Noha szomszédom volt, már vagy négy-öt napja nem találkoztam Fogacer-val, így aztán boldogan láttam őt feltűnni, mialatt La Surie-vel reggeliztünk: hihetetlenül hosszúnak tetszett fekete reverendájában, s noha halántékán immár több volt az ősz hajszál, mint a fekete, szemöldöke megmaradt szurokfeketének, és sátánibb volt, mint valaha. Ami meg is lepett, hisz érzésem szerint soha nem jutott közelebb pap mivoltához, mint éppen itt, hisz nem merte Spanyolországba magával hozni növendékét, bizonyára azért nem, mert rettegett az inkvizíciótól. Nyomban arra kértem, tartson velünk: reggelinket ugyan kettőnknek szánták, de tízünknek is elég lett volna. Ő azonban elhárította az invitálást, mondván: már jóllakott, és elővonta zsebéből pipáját, engedélyt kért, hogy rágyújthasson; e szokásával sem eladdig, sem azután nem találkoztam, csakis az Escorialban; gondolom, így akarta pótolni Jeannot-ját.

- Mi fili - vonta fel szemöldökét. - Végre megtörtént. Fray Diego Yépes vette magának a bátorságot, és megmondta Felipének: haldoklik.

- És hogyan fogadta ezt a beteg?

- Mi fili, papi választ kíván kérdésére, vagy emberit? - kérdezte hullámos mosolyával Fogacer.

- Mindkettőt.

- Tehát hallja az elsőt: e nagy király derülten, már-már örvendezve fogadta közeli halála hírét.

- Épületes válasz. Halljuk a másodikat!

- Amikor Felipe meghallotta gyóntatóatyjától, hogy meg fog halni, így szólt: „Atyám Isten képviselőjeként áll előttem. Neki mondom s fogadom: mindent megteszek, amit csak szükségesnek ítél, atyám, lelki üdvöm érdekében. Úgyhogy amit netán elmulasztok, az tisztelendőséged lelkét terheli…

- Más szóval - mormolta La Surie -, „ha elkárhozom, ez tisztelendőséged bűne lesz”. Kész téboly!

- Vagy legalábbis pápista eltévelyedés másra hárítani azt, ami a lelkiismeretünket nyomja - véltem én.

- Mintha heringszagot éreznék - így Fogacer. - Uraim, ha ez így megy tovább, és megfertőzik reverendámat, elhagyom a helyiséget...

- Mi bezzeg elviseljük a kegyelmed dohánybűzét - jegyezte meg La Surie.

- A lelken ejtett sebek az igaziak - szólt Fogacer, ásítozva. - Az ember itt többet eszik a kelleténél, fáj a gyomrom.

- Y después - kérdeztem - qué pasó?

- Felipe meggyónt.

- Nem csoda.

- Ellenben csoda gyónásának időtartama - vágta rá Fogacer. - Három napig tartott.

- Három napig?

- Isten az égben! - döbbent meg La Surie. - Három napig! Ez még egy királyi lelkiismeretnek is sok.

- A király roppant aprólékos. Bizonyára ott tartogatta elméje egy zugában bűnei lajstromát - így Fogacer -, s azt első szótól az utolsóig felmondta Fray Diegónak, egyetlenegyet sem felejtve ki, nehogy valamelyik bűne elhallgatása miatt kerüljön a pokolba.

- Y después?

- Gyónása elvégeztével felnyittatott egy ládikát; itt őrizte azt a feszületet, melyet V. Károly tartott a kezében halála pillanatában, és kijelentette: ő is e feszületet akarja kezébe fogni utolsó percében. Majd meghagyta a szerzeteseknek, kik a Panteon de los Reyes kulcsait őrzik...

- Micsoda? - hüledezett La Surie. - Eme koporsókat kulcsra zárják?

- Természetesen. Tehát Felipe megparancsolta mondott szerzeteseknek, nyissák fel édesapja koporsóját, és írják le neki: hogyan temették volt el, mert ő is pontosan úgy akar temetkezni.

- Hátborzongató pontoskodás - vélte La Surie.

- És e percben gyötrelem is Felipének. Mert azt kívánta: koporsóját ama fa maradványából készítsék el, melyből a főoltáron függő feszületet kifaragták, s ámbár bizonyosnak látszik, hogy az a fa nem kerülhetett ki az Escorial területéről, mind e percig nem találtak rá.

Fogacer távozása után La Surie az ablakhoz lépett, hosszan elnézte a Sierra Guadarramát (azt mondta, szereti e látványt, mert oly hatalmas és oly vad a hegység), majd sarkon fordult, s az ablaknak dőlve elgondolkodva szegezte rám tekintetét. Kénytelen voltam őt akarva-akaratlan beavatni Dona Clara látogatásainak titkába, mivel ajtómon nem volt zár (a szerzetesek bizalmatlanul tekintettek az emberi természetre), s nem akartam, hogy váratlanul nyisson be hozzám.

- Én Pierre-em, ahogy így elnézem - szólt végül -, elmondhatnám a mi római mendicantén-kkal, Alfonsóval, hogy „a kegyelmed szép arcán un'aria imbronciata
 ül”.

- Ugyan kinek az arca vidámabb eme sírboltban? - vontam vállat.

- Csakhogy kegyelmednek, uram, jó oka van rá, hogy boldog legyen.

- Szerencsétlenségemre ez a boldogság okkal tesz boldogtalanná.

- Megértem, hogy a hölgy kolostori jövője kétségbe ejti, de nem kegyelmed az oka.

- De én adtam rá alkalmat. És e tudat elég ahhoz, hogy rosszul érezzem magam a bőrömben. Jaj, Miroul! Azt hiszem, az Escorial levegője olyan, hogy mindent elrohaszt! Életemben először esik meg velem, hogy a szerelem elszomorít...

Oly nyomasztó és fojtó volt a hőség e hó végén, hogy nem sokkal e beszélgetés után egy ízben a bazilikában kerestem menedéket a kora délután heve elől. E helyet amúgy is megkedveltem, lévén ez az egyetlen az Escorialban, melyet feldíszítettek, és ha nem volt mise, sem karének, nagy csend honolt benne, mely kedvezett álmodozásaimnak - azt nem merném mondani: elmélkedéseimnek, mert e szó túlságosan hangzatosnak tetszik előttem, noha a llanura e sivatagában, a monostor e pusztaságában gyakran megesett, hogy eltöprengtem életem véges voltán. Hogy elhiggyem, a pokol és a mennyország mindent megold, ahhoz bizonnyal egyszerűbb vagy erősebb hit kellett volna az enyémnél. A poklot egyébként sem tartottam összeegyeztethetőnek Isten határtalan jóságával, senkit nem láttam volna szívesen ott, még II. Felipét sem, ki annyira rettegett tőle. Különben sem becsültem soha sokra azokat a papokat és szerzeteseket, kik csak azért, hogy lelki gyermekeiket engedelmesebbé és adakozóbbá tegyék, természetes halálfélelmüket még az örök lángoktól való félelemmel is megtetézték, és a bosszúálló Isten vajmi kevéssé örvendetes képét festették rettegő híveik szeme elé. Ami pedig a mennyországot illeti, bármily szépnek ábrázolják is, én nem vagyok képes sem elgondolni, sem elképzelni, hisz test és lélek együtt semmisül meg, amikor porrá leszünk.

Itt tartottam gondolataimban, amikor észrevettem két paddal előttem s tőlem jobbra Don Fernando da Toledót a chambellán-t, ki Madridban fogadott. Egy imazsámolyon térdepelt, arcát kezébe temetve. Bámulatosnak tartottam, hogy noha napjában kétszer hallgat misét, délelőtt és este, szükségét érzi, hogy e kettő között is eljöjjön ide imádkozni. Ez meghatott, magam sem tudom, miért. És amikor ő felállt, én is felálltam, és meghajoltam előtte némán, a szent hely iránti tiszteletből. Ő csak a tekintetével viszonozta köszönésemet, de sem szóval, sem biccentéssel, talán mert magában még mindig imát mormolt. Ám mihelyt a templomból kiléptem, spanyol módra, azaz ridegen és ünnepélyesen köszöntött, mindazonáltal barátságos tekintettel, mintha meglepte volna és nagyon elnyerte volna tetszését, hogy engem ilyenkor a templomban lát, lévén a franciáknak Spanyolországban olyan hírük, hogy lagymatagok az ő hitükben.

Mialatt a templom előtt kölcsönösen üdvözöltük egymást, elhaladt mellettünk két barát, és belépett a templomba.

- Őrségváltás - jegyezte meg Don Fernando.

- Őrségváltás?

- A kóruson láthatott, senor marqués két imádkozó barátot. Ezek most kijönnek, és az újonnan érkezettek felváltják őket. Összesen tizenhatan vannak, a legjámborabb és legtisztább életű szerzetesek közül választották ki őket. Három óra hosszat imádkoznak, mindig kettesben, őfelségéért.

- Ha jól értem, éjjel-nappal.

- Igen, senor marqués.

- Ki rendelte ezt el?

- Ki más, mint a király? - Don Fernando lóarcára kiült a meglepetés.

- És meddig tart ez a szakadatlan ima?

- Nem tudom - felelte Don Fernando. - Őfelsége nem szabott határt neki. Hallotta-e a jó hírt, senor marqués? Őfelségének nagy megkönnyebbülésére szolgál majd a szörnyű gyötrelmek, fájdalmak és gyász közepette, melyet el kell szenvednie. Kérem, kövessen, senor marqués és megmutatom kegyelmednek ez öröm tárgyát.

Az Escorial négyszögek kusza együtteséből és egymással összekötött belső udvarok labirintusából áll: ezen vezetett végig Don Fernando, árnyékból napsütésre, napsütésről árnyékba lépegetve hosszú kócsaglábain: ő egyet lépett, mialatt én kettőt. Végül egy különös helyre jutottunk, hol szegényesen öltözött emberek üldögéltek egy nagy gerendán, és forró levest kanalaztak a térdükre helyezett tálkából.

- Felipe határtalanul könyörületes - mondta kegyes és elérzékenyült hangon Don Fernando. - Ő akarta, hogy a monostor befogadjon és tápláljon néhány szegényt, akikre a szerzetesek gondot viselnek. Ezt a jó levest a királyi kincstár fizeti.

- Ez valóban dicséretes - bólintottam, és megszemléltem a happy few-t, eszembe idézve az éhezők és koldusok légióit, akikkel mindenütt összetalálkoztam a francia határtól Madridig.

E percben odalépett Don Fernandóhoz egy szerzetes, ki parancsolni látszott a többinek. A chambellán halkan mondott valamit neki, mire a szerzetes felállította a szegényeket, s ők tálkájukkal a kezükben kissé távolabb húzódtak, s hátukat a falnak vetve, ott kuporodtak le.

- Ezt a gerendát, melyen e szegény emberek ültek, keressük immár három napja őfelsége parancsára - magyarázta Don Fernando. - Egy portugál gályából származik. E gályát úgy hívták: az öt seb (értvén alatta Miurunk Jézus Krisztus öt sebét). A gálya tűzvész áldozatául esett, és a lisszaboni kikötőben vetődött partra. A fa, amelyből ácsolták, úgy mondják, kelet-indiai, és ott a paradicsom fájának nevezik. A király felfigyelt e névre, a gálya nevére és a fa elpusztíthatatlan voltára, és megparancsolta: hozzák a gerendát Lisszabonból az Escorialba. És ebből faragták ki a főoltáron ékeskedő nagy feszületet. Maradéka, melyet itt lát, elkallódott. Padnak használták. És őfelsége elrendelte: mihelyt előkerül, vigyék cellájába, hogy mindig szeme előtt legyen, míg ki nem szabják belőle a deszkákat, melyekből koporsóját összeállítják...

- De miért inkább ebből a fából, mint másból? - kérdeztem. - Mert nem rothad el?

- Ó senor marqués - vetette hátra fejét Don Fernando, s hosszú képével úgy festett, mintha mindjárt elnyerítené magát -, nemcsak azért, nemcsak azért! E történetben annyi a csodálatos egybeesés, hogy II. Felipe szükségképpen Isten kezére ismert benne. Pro primo: a fát, melyből ez a gerenda készült, úgy hívják: a paradicsom fája. Pro secundo: a gályát, melynek ez volt orrtőkéje, úgy hívták: öt seb. Pro tertio: ebből faragták ki a bazilika főoltárára szánt feszületet. Pro quarto: Jézus Krisztus szegényei ültek rajta...

- Ha jól értem - mondtam -, e fát részint a hozzá fűződő nevek avatják szentté, részint felhasználásának módja.

- Így van - Don Fernando igen elégedettnek látszott.

- De nem lesz-e felettébb kényelmetlen ez a nagy gerenda őfelsége cellájában, hol, amint hallom, már áll egy hordozható oltár, a király kedvelt relikviáival?

- A relikviákat naponta váltják - szólt büszkén Don Fernando. - Őfelsége sorban mindet látni kívánja. Ami azt illeti, a gerenda csakugyan kényelmetlen lesz - tette hozzá -, de mi mást tehetnénk? Engedelmeskednünk kell őfelségének! És hogy tagadhatnók meg tőle utolsó örömét!

- Örömét? - kapta fel a fejét La Surie, amikor beszámoltam neki e beszélgetésről. - Miféle ember az, aki örömmel szemléli a fát, melyből koporsója készül? És miféle vallás az övé, hogy relikviákból, bálványokból, semmiségekből és fadarabkákból táplálkozik?

A paradicsom fája volt terítéken két nappal később is, Fogacer jelenlétében. És amikor La Surie ingerülten elismételte csípős megjegyzéseit, az apát leintette.

- Ej, lovag! - mondta. - Ha a király vigaszául szolgál az a gerenda, ne sajnálja tőle! Ez a szerencsétlen ötven napja haldoklik szörnyű kínok közepette. Még életében elrothad és feloszlik teste, s tudatlan orvosai még növelik szenvedéseit, megtiltván neki, hogy igyon, s ő engedelmeskedik nekik.

- De minek engedelmeskedik? - fakadtam ki. - Hisz tudja: veszve van.

- Azért, mi fili, mert ez az osztrák főherceg mindig engedelmeskedett valakinek: apjának, nevelőinek, gyóntatóinak. Egyébiránt kevés esze van, de ahhoz mégis elég, hogy ezt tudja magáról, és nehogy tévedjen, mindenben mesterei nyomdokába lép. Mindig mindent aggályosan meg akart tartani: V. Károly birodalmát és a katolikus egyházat...

- De a teremburáját! Miféle egyház ez? - pattogott La Surie. - Relikviák, gerendák, imafelmondás parancsra!

- Lovag - felelte Fogacer komolyan, s komolysága ezúttal nem volt tettetett, úgy láttam -, figyelje meg, kérem, hogy a kereszténység csak azért maradhatott fönn, mert politikussá lett. És mihelyt azzá lett, szükségképpen...

- Megrothadt? - vágott közbe La Surie.

- Átalakult. Mert kezdetben kristálytiszta forrás volt, s most nagy folyam.

- Mely sok mindent sodor magával: visszaéléseket, babonákat, kétes praktikákat...

Fogacer két-háromszor rábólintott.

- De ki mondja meg - mondta végül halkan -, ki vesztett többet? A hugenották-e, kik ezektől meg akarták szabadítani, vagy a katolikusok, akik ezzel együtt meg akarják őrizni...

- Magam sem tudom - mondtam. - Rómában nem volt visszatetsző a pápistaság. Igaz, a hit, mellyel ott találkoztam, inkább szertartásos volt, semmint átélt. Mindazonáltal a pápa meglehetősen jó ember. De itt, az égre, mást sem láttam, mint a szenteskedés tyúkóljának tojadékát!

- Ami azt bizonyítja, ha ugyan ez bizonyításra szorul, hogy nincs jó vallás, csak jó emberek vannak - jegyezte meg Fogacer. - Pedig még nem tudnak mindent Felipéről, uraim. Ha nem félnék attól, hogy felerősödik az a heringszag, mely máris megcsapta orromat...

- Amelyre csak azóta olyan érzékeny, mióta pappá szentelték - kötekedett La Surie. - Varázsereje lehet ennek a reverendának...

- Ezért tartom oly nagy megtiszteltetésnek, hogy hordhatom - Fogacer hangja némi ingerültségről árulkodott.

- Azt akarja mondani, hogy a kristálytiszta forrásból, ami apát urunk egykor volt... - folytatta La Surie.

- Én sohasem voltam kristálytiszta forrás - felelte szerényen Fogacer.

Mindazonáltal, miközben szemét lesütötte, felvonta sátáni szemöldökét.

- Nyughass, Miroul! - mondtam. - Húzd már be karmaidat! Fogacer, kegyelmed olyat akart a tudtunkra adni, amiről mit sem tudunk.

- Olyat. Felipe testamentumának egy rendelkezését...

- Honnan értesült róla? - kérdeztem elképedve.

- A ruhám segített hozzá - hajtott kissé fejet La Surie előtt Fogacer.

- Hallgatom.

- Nem tudom, azok után, amiket de La Surie úr mondott, szabad-e felháborodását még fokoznom...

- Fogacer, most kegyelmed kötözködik!

- És a legjobbkor mi fili, hisz most is, mint eddig mindig, dicenda tacenda locutus.
 Nos tehát, hogy a kedvében járjak, és a magaméban is, ide hallgasson! „Elrendelem - mondta Felipe, s most jól figyeljen, mi fili! -, elrendelem, hogy halálom után a lehető leghamarabb fogjanak hozzá mindazon monostorokban, melyekben ezt testamentumom végrehajtói szerint a lehető legjámborabban teszik majd, és mondjanak el harmincezer misét lelkem üdvéért…

- Harmincezer misét? Jól hallottam? Harmincezret?

- Azám. Harmincezret! Eggyel sem kevesebbet és „a lehető leghamarabb”...

- Ugyancsak feketének tarthatja a király tulajdon lelkét, ha ilyen mértéktelenül vágyik kifehérítésére! - vélte La Surie.

- Tény, ami tény - mondtam -, Felipe nem kiskanállal, hanem lapáttal mér, de harmincezer mise! Szent Antal szakállára! Az ember azt mondaná: az imák sokaságával akarja erőnek erejével megnyitni a menny kapuját.

- Azért ad a minőségre is! - így La Surie. - A „lehető legkegyesebben” mondott misékre aspirál a maga és lelke üdve számára. Szó sem lehet itt holmi álmos szerzetesekről és közönyösen elhadart misékről! Felipe még azt is megszabja, mekkora legyen az áhítat!

- Nos, Fogacer, kegyelmed hallgat - fordultam én hozzá.

- Mert pap mivoltom nagyobb együttérzésre kötelez - felelte Fogacer látható felindulással, mely meglepett. - Én Felipe testamentumának eme rendelkezéséből a mindenható király kétségbeesését olvasom ki, ki nem reméli, hogy valaha is elnyerheti az üdvösséget, ám egyszersmind meg kell vallanom: mérhetetlen önhittsége lever. Nem átall harmincezer szerzetest mozgósítani önmagáért! Misékkel zörgetni, hogy megnyíljék előtte ama keskeny ajtó! Hol itt az alázat? Hol az igazi bűnbánat?

Emlékiratot írni azért jó, mert az ember megteheti, amit a való életben nem: lerövidítheti az időt, ha az nyomasztja, és Isten a megmondhatója, mennyire nyomasztott az idő itt, az Escorialban, hol minden gyötrelmes volt, még Dona Clarával eltöltött éjszakáim is, hisz a szenvedély csitultán ő, mintha egy örök ítélőszék feje lett volna, mindig újra kezdte bűneim végeérhetetlen felsorolását. És mindig azzal fejezte be, hogy kijelentette: határtalanul megveti gyarló testünket, nemkülönben a gyönyörűséget is, mellyel az megajándékoz, és alig várja már távozásomat, hogy lelkét megtisztítsa kapcsolatunk szennyétől. Mindazonáltal másnap tíz órakor megint kopogott ajtómon. Mi engem illet, lévén hol imádata, hol gyűlölete tárgya, úgy éreztem magam, mint az ütőkről ide-oda verődő labda, és sokszor nagy kedvem lett volna ajtómat bezárni előtte. Mégsem szánhattam rá magam, részint a nagy részvét miatt, melyet magára mért szerencsétlen sorsa keltett bennem, részint mivel amikor a tettek beszéltek a szavak helyett, úgy éreztem, kietlen napom után nem hozhat megkönnyebbülést más, csak az, ha ujjaim és ajkaim bejárhatják „sima, édes és cirógató” testének tájait.

Felipe szeptember tizenharmadikán halt meg. Négy hónap múlva otthon voltam. És ha az imént éltem hatalmammal, s lerövidítettem a heteket, melyeket az Escorialban töltöttem, nézd el nekem, olvasóm, ha ismét élek vele, és egyetlen mondattal száguldok végig hosszú utamon az Escorialtól Périgordig (hol viszontláttam, épen és egészségesen, apámat), Périgordtól Monfort-l'Amauryig, és Monfort-l'Amaurytól a fővárosig. Attól fogva, hogy magunk mögött hagytuk a határt, s viszontláttuk kedves hazánkat, felvidámodva róttuk az utat, olyannyira, hogy boldogságtól eltelve, nagyobb figyelemmel viseltettem társaim iránt. La Surie, ki az Escorialban olykor savanyú volt, ismét visszanyerte tréfás kedvét, és Fogacer is el-elejtett egy gunyoros szót. Hanem kettejük közül Fogacer lepett sokkal inkább meg, s hogy jobban megfigyeltem, nem éreztem immár oly közel szívemhez, ámbár még most is szerettem. Mert ha papi ruhája, gondolom, eleinte csupán pajzs volt számára, fokról fokra lelke valóságos burkává vált. Szavai egyre ritkábban voltak gúnyosak, egyre gyakrabban komolyak, s tisztán láttam: szíve máris sokkal jobban csüng egyházán, mint ahogy ezt akár magának is bevallaná.

Megérkezésem első napján, 1599. január hetedikén Párizsban, mielőtt még kis hercegnémet felkerestem volna (igaz, egy levélkét küldtem neki Luckel), siettem a Louvre-ba, a királyhoz. A kis Césarral játszott, zekére vetkezve, arcát mindazonáltal harag és gond barázdálta, mivel a főprokurátor csak az imént jelentette neki: a kapucinus Brűlard (Sillery tanácsos fivére) azt mondta, két nappal előbb, amikor a Saint-André-des-Arts templomban prédikált, hogy mindazon bírák, kik beleegyeznek, hogy a nantes-i ediktum közhírré tétessék, elkárhoznak... Ezt Pierre de Lugolitól tudtam meg a király előszobájában, és azt is tőle hallottam, elképedve, hogy ámbár a király immár kilenc hónapja aláírta az ediktumot, a lázongó parlament mindmáig nem hagyta jóvá, a papság jajveszékelésén, a Vatikán hallatta sasvijjogáson és a szerzetesek mozgolódásán felbátorodva. A prédikációk fő témája az volt, hogy a világon a legrosszabb dolog - mint ezt elsőnek éppen VIII. Kelemen jelentette volt ki - megadni a hugenottáknak a lelkiismeret szabadságát, és ha a parlament - mindannyiunk vesztére - ebben jottányit is enged, a hugenották hamarosan megsokasodnak, mindenütt ott nyüzsögnek majd, elfoglalják a közhivatalokat, úgy hemzsegnek országunk holttetemén, mint a férgek, és aláássák a kereszténységet.

Beszámoltam a királynak Escorial-beli tapasztalataimról. Míg beszámolómat hallgatta, izmos, sovány lábán fel-alá járkált a szobában, fejét kissé félrehajtva, mintha hosszú, görbe orrának súlya húzná le, s eleven pillantású szemét rám szögezte.

- Felipének mérhetetlen hatalmat adott kezébe a sors, ám ő azzal rosszul élt, akármilyen szorgalmas volt is, mert tétova volt és zavaros eszű - vélte Henrik. - Temérdek vállalatba kapott bele, de semmit el nem végzett. Amellett, lévén kevés az esze, a terror volt uralmának alapja, nem a meggyőzés. Ami a szavojai nagyherceget illeti, Szakállas, nagy kegyesen kijelölünk majd neki egy időpontot, ameddig tartozik a saluzzói őrgrófságot nekünk átengedni, s ha a mondott napig ezt nem teszi meg, majd jól megráncigáljuk a szakállát, hogy térdre kényszerítsük. Nos, Szakállas, vár az én parlamentem! Most szabad folyást engedek haragomnak! És azt akarom: lásd, hogyan bánok el ezekkel a vörös tógás uraságokkal...

Azzal kisietett a szobából, oly fürgén, hogy alig bírtuk őt követni, tisztjei és én, és bejelentés nélkül, elsőnek lépett be a terembe, hol a parlament tagjai egy csomóban álltak, amennyire megítélhettem, izgatottan és oly hangosan kotkodácsolva, mint egy egész baromfiudvar. A király megjelenésére meglehetős ijedten elnémultak. Ő pedig, kezét csípejére téve, elébük plántálta magát (de nem túlságosan hosszú időre, minduntalan átcsapva ingamozgásába), és úgy tetszett, egyenként veszi szemügyre valamennyiöket, kegyesen, mégis tiszteletet parancsolón... Szentül hiszem, hogy szónoklatát gondosan eltervezte, ám amíg beszélt, úgy tetszett, mondanivalóját szaggatottan adja elő és azon az eleven és a nyerseségig őszinte hangon, melyen társalogni is szokott.

Roppant ügyes captatio benevolentiae-vel
 kezdte, nyílt és baráti hangot ütve meg, s azt a látszatot keltve, mintha nagy kegyesen leereszkedne, noha valójában azért élt ezzel az eszközzel, hogy mindent elmondhasson, még a legkeményebb dolgokat is. És ezekben éppen nem szűkölködött beszéde...

- Uraim - mondta -, itt láthatnak dolgozószobámban, ahová eljöttem, kegyelmetekkel beszélgetni, nem királyi öltözékben, mint elődeim tették, nem karddal övezve s díszruhában, hanem egyszerű zekében, családapaként, ki őszintén szól gyermekeivel...

Gyermekei (kik közül nem egynek fehér volt a szakálla), e méz után, felkészültek a furkósbotra, és nem is csalódtak.

- Mondanivalóm ennyi - folytatta a király élénken és határozottan -: arra kérem kegyelmeteket, hagyják jóvá a más hiten lévőkről szóló ediktumomat. Amit tettem, a béke javára tettem. Békét teremtettem odakint. Békét akarok idebent is. Engedelmeskedniök kell, uraim, ha másért nem, hát király voltomért, s mert minden alattvalóm engedelmességgel tartozik nekem, és másoknál is inkább a parlament...

Itt ismét félbeszakítom, engedelmeddel, a királyt, szép olvasónőm, mert szeretném, ha jól megértenéd az alább következő két mondatot, s ahhoz, hogy jó ízüket igazán átérezd, némi magyarázat szükségeltetik.

- Egyeseket visszahelyeztem házukba, honnan száműzettek - nézett merőn a jelenlevők szemébe a király -, másoknak visszaadtam hitüket, melyet elvesztettek.

„Egyeseken” a király a parlament ama tagjait értette, kik hívek maradtak III. Henrikhez, a barikádok napja után, mely őt fővárosából el-kiűzte, és követték őt Troyes-ba. A hűségesek távozása után a Tizenhatok elkobozták párizsi házukat, s azt a király adatta vissza nekik, Párizs bevétele után. A „másokon” a parlament ama tagjait értette, kik elárulták királyukat, előbb III. Henriket, majd őt magát is, és Párizsban maradtak, többé-kevésbé a Liga pártjára állva: nekik megkegyelmezett a király Párizsba visszatérve. Nézetem szerint nem lehetett tapintatosabban és finomabb iróniával emlékeztetni az érintetteket erre a bocsánatra, mint a király tette, mondván, „hogy visszaadta hitüket, melyet elvesztettek”.

- Ha elődeimet megillette az engedelmesség - emelte fel a hangját a király -, engem is megillet, ugyanannyira s még jobban, mivel én állítottam helyre országunk egységét, s Isten engem arra szemelt ki, hogy visszahelyezzen királyságomba, mely kétszeres jogon is megillet: az öröklés és a szerzés jogán. Tudom, cselt szőnek a parlament ellen, lázító beszédeket mondanak el a szószékről, de eljárok mindezen emberek ellen. Ezen az úton jutott el Párizs egykor a barikádokhoz, és fokról fokra az elhunyt király legyilkolásához. Én ezektől megóvom magam! Gyökerestül irtom ki a lázadást, az uszító prédikációkat, és egy fejjel megrövidítem mindazokat, akik erre biztatnak.

Elképesztett, de nagyon meg is örvendeztetett ez a nyers szó, és egy pillantást vetve azokra, akik, mint én is, a király mögött sorakoztak fel, láttam, bár igyekeznek őt rezzenetlen arccal hallgatni, örül a szívük eltökéltsége hallatán.

- Felhágtam városok falára - folytatta beszédét a király (Laon és Amiens bevételére célozva) -, felhágnék a barikádokra is, melyek nem oly magasak. És ne hivatkozzon senki ellenemben a katolikus vallásra! Jobban szeretem, mint kegyelmetek. Keresztényibb vagyok kegyelmeteknél. Én vagyok az egyház elsőszülött fia. És ha az urak azt képzelik, a pápával tartanak, tévednek. Én jobb viszonyban vagyok vele, mint kegyelmetek.

A király kis ideig fel-alá járt a teremben, s mert érezte, hogy iménti állításai - amelyeket még én is vajmi kétségesnek véltem - nem győzték meg hallgatóságát, úgy vágta ki magát a pácból, hogy bevetette a maró gúny fegyverét:

- Akik nem akarják jóváhagyni ediktumomat, háborút akarnak: nos, én hadat üzenek a más hiten lévőknek, de kegyelmetek fogják a háborút megvívni, eme talárokban! Szép látvány lesz!

Bevárta, míg a gúny nyila behatol eme kétszínű macskák bundájába, eleven húsukig, s akkor szigorúan és komolyan így folytatta:

- Ha nem hajlandók ediktumomat jóváhagyni, arra kényszerítenek, hogy ellátogassak a parlamentbe az igazságnak medret ásni s erővel e mederbe terelni. Nagy hálátlanság lenne engem ily kínos helyzetbe hozni. A szükség bírt rá emez ediktum kibocsátására. Egykor katona voltam szükségből, és nem tessék-lássék voltam az. Most király vagyok, királyként szólok és megkövetelem: engedelmeskedjenek nekem. Bizony mondom: az igazság a jobb karom, de ha elüszkösödik, a ballal levágom...

Itt rövid szünetet tartott, fel-alá sétálva a teremben, s mert úgy érezte, minekutána kimondta: „egy fejjel megrövidíteni” és „levágni”, tovább már nem mehet, tehát hirtelen nyájas arcot vágott, s a leghétköznapibb társalgás hangján folytatta, ám egyszersmind ekkor vetette be legerősebb fegyverét, a lázadók tudtára adva, hogy hiába próbálnák meg feltámasztani ellene a Ligát, annak nem lenne többé feje.

- Utolsó szavam kegyelmetekhez ez: kövessék Mayenne herceg példáját! Rá akarták bírni: szegüljön szembe akaratommal. Azt felelte rá: ahhoz túlságosan leköteleztem őt is, alattvalóimat is, helyreállítván a rendet Franciaországban, amelyet egyesek el akartak veszejteni. S ha a Liga feje így beszél, mennyivel inkább így kellene beszélniök kegyelmeteknek, kiket én helyeztettem ide, azokat is, akik hívek maradtak hozzám, s azokat is, kiknek én adtam vissza hitét!...

S akkor ismét sorra a tekintetüket kereste, a lehető leghízelgőbb módon, és hangját még lágyabbra fogva, ezzel fejezte be:

- Uraim, adják meg kérő szavamnak, amit nem adnának meg fenyegetéseimnek! Ilyet az én számból egyébként sem hallanak! - (Ami mulatságos volt, mindazok után, amit Henrik elmondott.) - Csak azt tegyék meg, amit kívánok, jobban mondva, amit kegyelmetektől kérek! Nem csupán értem teszik, uraim, hanem enmagukért is és a béke javáért!

S minekutána úgy fejezte be beszédét, ahogy elkezdte, azaz egy kiskanál mézzel, a király odabiccentett a parlament tagjainak, s mialatt azok mélyen meghajoltak előtte, gyors léptekkel kisietett a teremből.

Amikor elbeszéltem La Surie-nek e bámulatra méltó szónoklat velejét, azt sem tudta, sírjon-e vagy nevessen, annyira boldoggá tette, hogy a mi Henrikünk ily szilárdan eltökélte magát az ediktum kihirdettetésére.

- Ó, én Pierre-em! - ujjongott. - Be boldog vagyok, hogy épen és egészségesen megérhettem emez esztendőt, az utolsót e században. Csakugyan, nem mindenkinek adatik meg, hogy megérjen egy századfordulót! És be jól ér véget a mi századunk: a kényúr halálával, ki az inkvizíció zsarnoksága alá akarta hajtani egész Európát, és egy ediktummal, mely megadja a hugenottáknak a lelkiismeret szabadságát. Szent Antal szakállára! Pierre, erre innunk kell. Ilyen még nem volt a világon. Egy nagy király, ki arra kényszerít két felekezetet, hogy egyazon országban és békén éljenek egymás mellett!

Tisztán emlékszem, olvasóm, 1599. január hetedikének emez éjszakájára, amelyen nem sikerült elaludnom, vagy mert boldogságom túlsága gátolt meg benne, vagy mert Miroul biztatására több bort ittam az este a szokottnál. Ám ahelyett, hogy ide-oda hánykolódtam volna nyoszolyámon, mint szokták az álmatlanok, nyugalmat parancsoltam magamra. S akkor azt gondoltam magamban: most, hogy országunkban helyreállt a béke, véget ér életemnek hősi szakasza, és elkezdtem elmémben forgatni és mérlegelni múltam eseményeit, hogy a jókat elválasszam azoktól, melyek káromra voltak.

Amikor a király elmondta fenti beszédét, mely véget vetett a parlament lázadásának, éppen negyvennyolc esztendős voltam, és Istennek hála, hajam alig őszült, testem csupa izom volt, bőröm tiszta. Határozottan több okom volt külsőmmel eldicsekedni, mint a mi jó Henrik királyunknak, ki két évvel fiatalabb volt ugyan nálam, ám az örökös háborúzás fáradalmai elcsigázták. Az igazat megvallva, én sem kíméltem magam a fáradságtól, és nem kerültem a veszedelmet saját, szerény körömben. A király szolgálatában eltöltött, huszonhét esztendei keserves munka választotta el Siorac márkit, a Szentlélek-rend lovagját attól a pénztelen, másodszülött périgord-i ifjútól, ki nem átallt foltozott zekében megjelenni az udvarban. Igaz mások gyorsabban és kisebb áron jutottak nálam magasabbra. De bár nem kívánok követ hajítani III. Henrik egyik-másik kegyencére, el kell itt mondanom: előrehaladásom ugyan lassúbb volt az övéknél, én azonban oly eszközökkel értem azt el, hogy sem utódaimnak nem kell miattam pirulniok, sem a velem egyenrangúak nem súghatnak össze a hátam mögött.

Szép olvasónőim tudják, hisz őszintén megvallottam nekik: magánéletem nem volt oly folttalan, mint nyilvános pályafutásom. De mit tegyünk? Az ember - ha férfi, ha nő -, mihelyt házasságot köt, a véletlen túsza lesz, hisz saját gyengéihez hozzájárulnak élettársának botladozásai, s egyik sem teszi jóvá a másikat. E tekintetben nekem is kijutott a magam keresztje, ezen ugyan kár lenne tovább siránkozni.

Nem adatik meg mindenkinek, hogy egyetlen Baucisnak legyen Philemonja, és ámbár nem én voltam egyedül hibás, e tekintetben végképp csődöt mondtam, noha olykor tudást és vigaszt merítettem egymást váltó szerelmeim sokaságából.

A fentmondott, álmatlan éjszakán úgy határoztam: nem válok meg az udvartól - hol a király talán még egyszer hasznomat veheti -, sem Virágmező utcai házamtól, sem kis hercegnémtől. Ám mivel a beköszöntő béke végét szakasztotta távoli kiküldetéseimnek, azt is eltökéltem: több időt töltök majd birtokomon, a Pudvás Tölgyön, részint hogy ügyeljek gyermekeim pályakezdésére, részint hogy vigaszára legyek Angelinának, ki rettegett az öregedéstől, s végezetül, hogy amennyire lehet, felrázzam hőn szeretett Samson öcsémet abból a zsibbadásból, melybe házassága taszította.

Azt is szilárdan eltökéltem, hogy legalább egyszer egy évben elutazom Périgord-ba, és a június és július hónapokat „édes atyai menedékemen” töltöm. 1599-ben, amikor a vörös taláros uraságok, lelkük mélyéig elkeseredve, jóváhagyták az ediktumot, Mespech báró makkegészségesen nyolcvanötödik évét taposta. Nem tudom, ezt kinek köszönjem meg - Istennek-e avagy az ördögnek -, hisz ahányszor találkozunk, elmondja: azért maradt meg ily frissnek és épnek, mert soha nem szűnt meg szoknyák után futkosni, és egészséges testmozgást űzni. Ámbár nagyon megszenvedte anyám halálát, alig beszél róla, annál többet Sauveterre-ről, és az is megesik: úgy szól hozzá, mintha öreg cimborája még ott volna mellette, sántikálva és pörölve. A marquays-i plébánosnak, ki egyszer megkockáztatta a kérdést: vajon nem lesz-e öregkorára, mint a szólásmondás tartja: „bölcsebb és szomorúbb”, azt felelte, nem bolond bölccsé lenni, ha eközben oda lesz vidámsága.

S mivel egy ember életében léteznie kell valami nagy tervnek, mely leköti szellemét és minden istenadta napon új értelmet kölcsönöz életének, még Rómában megfogant bennem emez emlékiratok gondolata, mintha előre megéreztem volna Franciaország sorsának jobbra fordulását. És a mai napon, 1610. május negyedik napján, amint a delet elverték, be is fejeztem munkámat, mivel úgy vélem: a nantes-i ediktum és a nyomában helyreállt béke vállalataimnak természetes határköve. Az ediktum óta eltűntek életemből a kalandok s a velük járó izgalmak, miért is nemigen hiszem, hogy még egyszer arra kérem Franzot, hozza elő íróalkalmatosságomat reggeli nyolc órakor, amint ezt az elmúlt tizenöt esztendő alatt nap mint nap megcselekedtem.

� Mondja! (okcitánul)


� A falakon belül (latinul).


� Egyetértesz?


� - Igen uram. Akarom mondani: igen, Pierre.


� Akkor jó (spanyolul).


� A francia troncon, csonk jelentésű szó kiejtése pontosan megegyezik a Tronson név kiejtésével.


� Strucc: franciául autruche, Ausztria: Autriche, a különbség tehát ejtésre csekély a két szó közt.


� Azon nyomban, tüstént (latinul).


� Bérgyilkos (olaszul).


� Halkan (olaszul).


� Micsoda fájdalom! Micsoda szégyen! (spanyolul)


� A későbbi Sully herceg.


� Mint a korábbi kötetekből kiderül, a kényszerre jár kifejezést a misére jár helyett használták tréfásan a katolikus hitre áttért hugenottákkal kapcsolatban.


� Jó kifogás, akár igaz, akár nem (olaszul).


� Szemtől szembe (spanyolul).


� Higgy a tapasztaltnak! (latinul).


� Végezetül (latinul).


� Szamár a szamárhoz dörgölődzik (latinul).


� Kevés szóval (latinul).


� Tanrend (latinul).


� A hiúságot bátran megvetve (latinul).


� Édes kettes (spanyolul).


� Farkában a mérge (latinul).


� Fiam (latinul).


� Takaros szolgáló (latinul).


� Úszni tanítani a halat (latinul).


� Ki elmondja azt is, amit kell, és azt is, amit nem (latinul).


� Karikírozni (olaszul).


� Fiam, higgyél nekem, a tapasztalt Fogacer-nak! (latinul).


� Szinte észrevétlenül (latinul).


� Szép jutalom egy gyilkosnak! (olaszul).


� Nyilvánosan (latinul).


� Szó szerint (latinul).


� Akarva, nem akarva (latinul)


� Gyerekfülnek szánt (latinul).


� A „generális” rövidítés, mégpedig a „generális (általános) elöljáró” rövidítése, tehát más az értelme, mint ahogy L`Étoile használja a szót.


� Gyermek (spanyolul).


� A szó mészárost jelent franciául.


� Mint a holttetem (latinul).


� Jelképesen (latinul).


� Királyunkért, Fülöpért (latinul).


� Krisztus mintegy az ő személyében él (latinul).


� A Bibliában ő öli meg Moab királyát, Eglont, a zsarnokot.


� A tényből következően (latinul).


� Testtartás (latinul).


� Végrendelet nélkül (latinul).


� Akkoriban még így nevezték Amerikát.


� A vigaszt kereső özvegy (spanyolul).


� Bűntelenül (latinul).


� Kéjenc (latinul).


� Másik nő (spanyolul).


� Rátaláltunk P. de S. másik nőjére (spanyolul).


� Harag (spanyolul).


� Legyünk azt mondta (latinul).


� P.-nek minden nő kell (spanyolul).


� Nincs mit kezdeni (spanyolul).


� Beleborzadok! (latinul).


� Az asszony altestében él (latinul).


� Semmit (olaszul).


� Aludni térek (spanyolul).


� Szent együgyűség (latinul)


� Márki úr (olaszul).


� Idegenvezető (olaszul).


� Szóról szóra (latinul).


� Eminenciád (olaszul).


� Őszentsébe (olaszul).


� Milyen kár! (olaszul).


� Háznagy (olaszul).


� Ugyan, semmit (olaszul).


� A francia érzékenység (olaszul).


� Koldus (olaszul).


� Márki úr, tegyen jót velem saját érdekében (olaszul).


� Csak az a kincs marad mindörökre mienk, amelyet másnak adunk (latinul).


� Nem a tett számít, hanem a gondolkodás (olaszul).


� Az örökkévalóságon (olaszul).


� Egy érdemes koldus és egy senkiházi koldus (olaszul).


� Ezer hála és köszönet, márki úr (olaszul).


� Ami lesz, lesz (olaszul).


� Mi van (latinul).


� Édes semmittevés (olaszul).


� Rosszkedv, ború (olaszul).


� Betegség (olaszul).


� Ez a meztelen és kíméletlen igazság (olaszul).


� Egy szép leány (olaszul).


� Egy gyönyörű leány (olaszul).


� Igen, de csupán titokban (olaszul).


� A rendőrség feje (olaszul).


� Nagy tekintély (olaszul).


� Cukrásznő (olaszul).


� Engedelmével (olaszul).


� Bérgyilkos (olaszul).


� Bizonnyal... de senki sem tud egyszerre több helyen jelen lenni (olaszul).


� Csodálatos nagylelkűség (olaszul).


� Szobaleány (olaszul).


� Azaz (latinul).


� Szeszélyből (olaszul).


� De épp ellenkezőleg (olaszul).


� Hogy ez meg ez a gróf uraság (olaszul).


� „A boldog kevesek” (angolul). A mondás nem Erzsébettől származik, hanem Shakespeare egyik történelmi drámájából (az V. Henrik-ből), amelyet négy évvel Siorac itáliai tartózkodása után mutattak be. (A szerző jegyzete.)


� Pulcinella titka (olaszul): azaz olyan titok, amelyről mindenki tud.


� Semmittevés (olaszul).


� Drágaságom (olaszul).


� Látni akarom a márki urat! Látni akarom! (olaszul).


� Türelem! Türelem! A te türelmed megöli őt! (olaszul).


� Istenem! Istenem! Megmenekült! (olaszul).


� A szakács (olaszul).


� Leves (olaszul).


� Bizonnyal, márki úr (olaszul).


� Ördögi szakács (olaszul)


� Miroul uralkodása idején (latinul).


� Jó kifogás, akár igaz, akár nem (olaszul).


� De a kifogás igaz (olaszul).


� Ki a herceggel! (olaszul).


� Ő maga (latinul).


� Kevés szó (latinul).


� Basilio, szakács, méregkeverő Sessa herceg zsoldjában (olaszul).


�Engedelmével, márki úr (olaszul).


� Ezer köszönet, márki úr (olaszul).


� Fiú (olaszul).


� Hallottuk (latinul).


� Mintha csak másról beszélne (olaszul).


� Alessandrino bíborost.


� Ámbár a király áttérése leginkább Du Perron őeminenciájának műve volt, Gallia hercegérseke, Bourges püspöke hagyta jóvá. (A szerző jegyzete.)


� Louise de Budos-ról van szó; az „öreg férj”, kinek második felesége volt, s akit Pierre de Siorac tapintatosan nem nevez meg, Montmorency connétable volt, a gyermekcse boldog apja, akkor hatvanhárom éves. Nagyon is jó erőben volt, 1614-ben halt csak meg, nyolcvanesztendős korában, tizenkét évvel később, mint felesége udvarlója, Biron marsall, ki 1602-ben halálozott el, amikor is fejét vették árulás miatt. A gyermek, kinek keresztelőjét oly nagy pompával ünnepelték meg 1597. március ötödikén, apja halála után ugyancsak connétable lett, Henri II. de Montmorency néven. Nem járt nagyobb szerencsével a politikai cselszövények terén, mint anyja egykori udvarlója, s így akárcsak azt, őt is kivégezték árulásért 1632-ben, Richelieu parancsára. (A szerző jegyzete.)


� A Madame 1599 januárjában feleségül ment Bar nagyhercegéhez, Lotaringia hercegéhez, ki katolikus volt, de feleségét nem sikerült vallására áttérítenie. (A szerző jegyzete.)


� Ügyelj a pisztolyos emberre! (latinul).


� A mérföld hossza vidékenként változó volt, de nagyjából négy kilométernek felelt meg. (A szerző jegyzete.)


� Női illat (olaszul).


� Teresa uralkodása alatt (latinul).


� Pietro és Pietro közt nagy a különbség! (spanyolul).


� A nő üvegből van (spanyolul).


� A szó spanyolul egyaránt jelent bátorságot és kihívást, kérkedést.


� E kényszerű szerelem gyümölcse lett Ausztriai Don Juan. (A szerző jegyzete.)


� - Márki úr, fogadhatja-e gazdámat, Don Cristóbal de Mora főkamarást?


� - Mikor?


� - Most.


� - Örömmel és tisztelettel.


� Királyok panteonja (spanyolul).


� A diákok felügyelője (latinul). (Lásd: Csikóéveink.)


� És aztán mi történt? (spanyolul).


� Hát aztán? (spanyolul).


� Rosszkedv, ború (olaszul).


� E bekezdés kimaradt Pierre de Siorac emlékiratainak első kiadásából. (A szerző jegyzete.)


� Elmondom azt is, amit kell, és azt is, amit nem (latinul).


� (A hallgatóság) jóindulatának elnyerése (latinul).

